
Pirmasis skyrius, 


PILKOS DIENOS IR KRUVINOS VALANDOS 


Išvažiavęs By lgoščo traukiniu iš Varšuvos, Vokulskis ne- 
trukus patyrė du aiškius, nors ir visai skirtingus dalykus: į jį 
padvelkė vėsa, o jis pats įpuolė į kažkokį keistą letargą. 

Jis galėjo laisvai judėti, protas buvo blaivus, mąstė aiškiai 
ir greitai, tiktai niekas jo nedomino: nei kas su juo važiuoja, 
nei pro kur važiuoja, nei kur važiuoja. Juo labiau jis tolo nuo 
Varšuvos, juo didėjo ši apatija. Už Pruškuvo jį beveik nudžiu- 
gino lietaus lašai, pradėję kristi vidun pro atvirą vagono lan- 
gą; paskui jis dar kiek pagyvėjo, kai už Grodzisko pakilo 
smarki audra; netgi troško, kad jį perkūnas nutrenktų. Tačiau 
kai audra praėjo, jį vėl apėmė abejingumas, ir niekas jam 
neberūpėjo — net kad kaimynas iš dešinės miegojo atsirėmęs 
į jo petį, o keleivis, sėdįs priešais, nusiavė batus ir užkėlė jam 
ant kelių kojas, apautas, beje, švariomis kojinėmis. 

Apie vidurnaktį ji apėmė lyg ir miegas, o gal tik dar di- 
desnis abejingumas. Jis užtraukė vagono žibinto užuolaidėlę, 
užsimerkė ir galvojo, kad ši keista apatija, saulei patekėjus, 
praeis. Tačiau ji nepraėjo; atvirkščiai, iki rvto dar sustiprėjo 
ir vis didėjo. Nuo to jam nebuvo nei gera, nei bloga — šiaip 
sau. 

Paskui kažkas paėmė iš jo pasą, paskui jis papusryčiavo, 
nusipirko naują bilietą, liepė pernešti daiktus į kitą traukinį — 
ir nuvažiavo toliau. Vėl stotis, vėl persėdimas į kitą traukinį, 
vėl kelionė... Vagonas drebėjo ir bildėjo, garvežys kartkartė- 
mis švilpė, sustojinėjo. .. Prie jo pradėjo sėsti žmonės, kalbą 

vokiškai: du, trys. .. Paskui visai dingo lenkiškai kalbantieji 
žmonės, ir pilnas vagonas prisėdo vokiečių. 

Keitėsi ir kraštovaizdis. Pasirodė aptverti miškai, kuriuose 
medžiai buvo išsirikiavę taip lygiai, kaip kareiviai. Išnyko 
medinės, šiaudais dengtos trobos, ir vis dažniau ėmė rodytis 
dviaukščiai nameliai, dengti čerpėmis ir apsodinti darželiais. 
Vėl sustojimas, vėl valgymas. Kažkoks didžiulis miestas. .. 
Ak, tai tur-būt Berlynas... Vėl kelionė... Į vagoną lipa žmo- 
nės, vis dar kalbą vokiškai, tačiau taria jie kitaip. Paskui 
naktis ir miegas. .. Ne, tai ne miegas, tai tik apatija. 

Kupė atsiranda du prancūzai. Vaizdai visai kitokie: plačios 
lygumos, kalvos, vynuogynai. Šen bei ten pro medžius šmėkš- 
čioja dideli dviaukščiai namai, seni, bet tvirti, visi apraizgyti 
vijoklių. Vėl kažkas tikrina lagaminą. Persėdus į kitą traukinį, 
įlipa du prancūzai ir viena prancūzė ir sukelia tokį triukšmą, 
tarsi jų būtų kokia dešimtis. Tai, matyt, gerai išauklėti žmo- 
nės, o vis dėlto juokiasi, kelis kartus sėda iš vietos į vietą ir 
atsiprašinėja Vokulskį, bet už ką,— jis nė pats nežino. 

Vienoje stotyje Vokulskis brūkšteli laiškelį Suzinui, užrašo 
adresą: Paris — Grand Hotel —ir paduoda jį su kažkokiu 
banknotu vagono palydovui, nesirūpindamas, nei kiek davė, 
nei tuo, ar nueis telegrama. Kitoje stotyje kažkas įbruko 
jam į ranką visą pluoštą banknotų, ir traukinys važiuoja to- 
liau. Vokulskis pastebi, kad jau vėl naktis, ir vėl jis paskęsta 
tokioje būsenoje, kuri gali būti miegas, o gal tik sąmonės 
aptemimas. 

Jo akys užmerktos, tačiau jis galvoja, kad dabar miega ir 
kad ši keista abejingumo būsena jam praeis Paryžiuje. 

„Paryžius!.. Paryžius! .. (Kartoja jis miegodamas.) — Juk 
tiek metų tik apie jį svajojau. Tai praeis... Viskas praeis!..“ 

Dešimta valanda ryto. Nauja stotis. Traukinys sustoja po 
stogu; triukšmas, riksmas, lakstymas. Vokulskį iš karto už- 
puola trys prancūzai, siūlydami savo paslaugas. Staiga kažkas 
čiumpa jį už peties. 

— Na, Stanislavai Petrovičiau, tavo laimė, kad atvažia- 
vai... 


Vokulskis valandėlę žiūri į kažkokį milžiną raudonu veidu 
ir rusva barzda ir pagaliau sako: S 

— Ak, Suzinas! 

Juodu apsikabina. Su Suzinu atėję dar du prancūzai, iš 
kurių vienas paima Vokulsko bagažo bilietą. 

— Tavo laimė, kad atvažiavai, — sako Suzinas, bučiuoda- 
mas jį dar kartą. — Maniau, kad prapulsiu šitame Paryžiuje be 
tavęs... 

„Paryžius. .."— galvoja Vokulskis. 

— Dėl manęs tai nieko, — kalba toliau Suzinas.— Taip už- 
rietei nosį, susidėjęs su ta jūsų bjaurybe šlėkta, kad aš tau 
visai neberūpiu. Tačiau tau pačiam būtų gaila, jei būtum pra- 
žiopsojęs pinigus... Būtum nustojęs apie penkiasdešimt tūks- 
tančių rublių... 

Du Suziną atlydėjusieji prancūzai vėl pasirodo ir praneša, 
kad galima važiuoti. Suzinas ima Vokulskį už parankės ir iš- 
veda į aikštę, kurioje stovi daugybė omnibusų ir vienkinkių 
bei dvikinkių karietų; vienų vežėjai sėdi priekyje, kitų už- 
pakalyje. Paėję keliolika žingsnių, jie sustoja prie karietos, 
pakinkytos pora arklių, su laukiančiu tarnu. Sėda ir važiuoja. 

— Žiūrėk,— sako Suzinas,— štai Lafajeto gatvė, o štai 
Medžentos bulvaras. Važiuosime Lafajeto gatve iki pat vieš- 
bučio, prie Operos. Sakau tau: stebuklas, ne miestas! Na, o kai 
pamatysi Eliziejaus laukus ir sodą tarp Senos ir Rivoli... Et, 
sakau tau: stebuklas — ne miestas... Tiktai moterys truputį 
per daug išsipusčiusios. Bet čia kitoks skonis. .. Tiesiog nega- 
liu atsidžiaugti, kad atvažiavai; penkiasdešimt, o gal ir dau- 
giau tūkstančių rublių — tai ne menkniekis. .. Matai, ten Ope- 
ra, o tenai Kapucinų bulvaras, o štai ir mūsų troba... 

Vokulskis pamato didžiulį šešių aukštų pleišto pavidalo 
pastatą, kurį išilgai trečio aukšto juosia geležinė baliustrada. 
Namas stovi plačioje gatvėje, apsodintoje dar nesenais me- 
džiais, o joje pilna omnibusų, karietų, raitų ir pėsčių žmonių. 
Judėjimas toks didelis, tarsi mažų mažiausia pusė Varšuvos 
būtų bėgus pasižiūrėti kokio nors įvykio; gatvė lygi kaip par- 
ketas. Vokulskis supranta, kad atsidūrė pačiame Paryžiaus 


viduryje, tačiau nepajunta nei susijaudinimo, nei smalsumo. 
Viskas jam vis tiek. 

Karieta įvažiuoja pro puošnius vartus, tarnas atidaro dure- 
les. Jie išlipa. Suzinas ima Vokulskį už parankės ir įveda į ma- 
žą kambarėlį, kuris po valandėlės pradeda kilti aukštyn. 

— Tai liftas, — sako Suzinas.— Aš čia turiu du numerius. 
Vieną — antrame aukšte už šimtą frankų per dieną, o kitą — 
ketvirtame už dešimt frankų. Ir tau paėmiau už dešimt frankų. 
Nieko nepadarysi — paroda!.. 

Juodu išeina iš lifto į koridorių ir netrukus atsiduria dai- 
liame salonėlyje. Raudonmedžio baldai, plati lova su baldaki- 
mu ir spinta su didžiuliu veidrodžiu vietoj durų. 

— Sėskis, Stanislavai Petrovičiau. Gal nori valgyti ar ger- 
ti, čia ar salėje? Na, penkiasdešimt tūkstančių tavo... Labai 
esu patenkintas. .. 

— Sakyk man,— pirmą kartą prabilo Vokulskis,— už ką 
gi aš turiu gauti penkiasdešimt tūkstančių? .. 

— Gal ir daugiau. 

— Gerai, bet už ką? 

Suzinas krinta į krėslą, suneria rankas ant pilvo ir nusi- 
kvatoja. 

— Už tai ir gausi, kad klausi!.. Kiti neklausia, už ką gau- 
na pinigus, tik duok. .. Tu tik vienas nori žinoti, už ką uždirbsi 
tiek pinigų. Ak tu, balandėli!.. 

— Tai ne atsakymas. 

— Tuoj aš tau atsakysiu, — sako Suzinas.— Pirmiausia, už 
tai, kad tu mane dar Irkutske ketverius metus į protą vedei. 
Kad ne tu, nebūčiau tas Suzinas, kas dabar esu. Na, o aš, Sta- 
nislavai Petrovičiau, ne toks žmogus, kaip jūsiškiai: už gera 
geru atsilyginu... | 

— Ir tai ne atsakymas, — įterpė Vokulskis. 

Suzinas gūžtelėjo pečiais. 

— Tik jau čia iš manęs paaiškinimų nereikalauk, o ten, 
žemai, pats viską suprasi. Gal nupirksiu truputį Paryžiaus 
galanterijos, o gal ir keliolika prekybinių lais7ų. Aš prancūziš- 
kai nei a, nei bė, ir vokiškai taip pat, tai man ir reikia tokio 
žmogaus kaip tu... 


— Apie laivus neišmanau. 

— Būk ramus. Surasime čia inžinierių — ir geležinkelių, ir 
jūrų, ir karinių... Man rūpi ne jie, o žmogus, kuris šnekėtų 
už mane — ir mano naudai. Pagaliau žinok: kai nulipsime že- 
myn, tai, žiūrėk, nežiopsok ir klausykis, bet kai išeisime iš 
ten — nė neprisimink. Tu čia sugebėsi, Stanislavai Petrovičiau, 
o dėl viso kito neklausinėk. Aš uždirbsiu dešimt procentų, tau 
duosiu dešimt procentų nuo savo uždarbio — ir baigta. O kam 
tai, dėl ko ir prieš ką — neklausintkk. 

Vokulskis tylėjo. 

— Ketvirtą pas mane ateis amerikiečių ir prancūzų fabri- 
kantai. Ar galėsi nulipti žemyn? — paklausė Suzinas. 

— Gerai. 

— (O dabar gal pasivaikščiosi po miestą? 

— Ne. Dabar eisiu gulti. 

— Na ir gerai. Eime į tavo kambarį. 

Juodu išėjo iš Suzino kambario ir, paėję keliolika žings- 
nių, atsidūrė beveik visai tokiame pat salonėlyje. Vokulskis 
krito į lovą, Suzinas išėjo ant pirštų galų ir uždarė duris. 

Suzinui išėjus, Vokulskis užsimerkė ir stengėsi užmigti — 
gal ne tiek užmigti, kiek nuvyti kažkokią įkyrią mintį, lyg 
šmėklą, nuo kurios pabėgo iš Varšuvos. Kurį laiką jam atrodė, 
kad jos nebėra, kad ji liko tenai ir dabar ieško jo nuliūdusi, 
klaidžiodama tarp Krokuvos priemiesčio ir Ujazdovos alėjos. 

„Kur jis dingo? .. Kur jis dingo? .."— šnibždėjo šmėkla. 

„O jeigu ji atskris paskui mane? ..— paklausė save Vo- 
kulskis.— Na, čia jau tur-būt manęs neras tokiame milžiniš- 
kiame mieste, tokiame dideliame viešbutyje. . ." 

„O gal jau ieško manęs? .."— šmėkštelėjo jam mintis. 

Jis dar smarkiau užsimerkė ir pradėjo suptis ant matraco, 
kuris pasirodė jam nepaprastai platus ir be galo stangrus. Au- 
syse aidėjo dvejopi garsai. Už durų, viešbučio koridoriuje, 
šnekėjo ir lakstė žmonės, tarsi tenai kažkas būtų atsitikę; už 
lango, gatvėje, viskas sumišai ūžė: bildėjo daugybė ratų, 
skambėjo varpeliai, šūkavo žmonės, buvo girdėti švilpiant, 
šaudant ir dar dievai žino kas — ir visa tai lyg prislopinta ir 
kažkur toli. 


Paskui jam pasivaideno, kad kažkoks šešėlis žvilgčioja pro 
jo langą, o kiek vėliau — tarsi kažkas vaikšto ilgu koridoriu- 
mi nuo durų prie durų, beldžia ir klausinėja: 

„Ar čia jo nėra?.." 

Iš tikrųjų kažkas vaikščiojo, beldė ir net pabeldė į jo du- 
ris, bet, nesulaukęs atsakymo, nuėjo toliau. 

„Neras manęs!.. Neras..."— galvojo Vokulskis. 

Staiga jis atsimerkė, ir jam net plaukai ant galvos pasi- 
šiaušė. Priešais save pamatė lygiai tokį pat kambarį, lygiai 
tokią pat lovą su baldakimu, o joje. .. patį save! .. Niekuomet 
gyvenime jis nebuvo taip smarkiai sukrėstas, kaip dabar, savo 
akimis įsitikinęs, kad čia, šiame kambaryje, kuriame manė 
esąs visiškai vienas, nuo jo nesitraukia vienas liudininkas. .. 
jis pats!.. 

— Koks originalus šnipinėjimas,— sumurmėjo jis.— Kvai- 
las daiktas tos spintos su veidrodžiais. 

Jis pašoko iš lovos — taip pat vikriai pašoko ir jo antri- 
ninkas. Pribėgo prie lango —anas irgi. Karštligiškai atidarė 
lagaminą, norėdamas persirengti —ir anas taip pat pradėjo 
rengtis, matyt, ruošdamasis eiti į miestą. 

Vokulskis jautė, kad reikia kraustytis iš šito kambario. 
Šmėkla, nuo kurios jis pabėgo iš Varšuvos, buvo jau čia ir 
stovėjo už durų. 

Jis nusiprausė, apsivilko švarius baltinius, persirengė. 
Buvo vos pusė pirmos. 

„Dar pusketvirtos valandos! — pagalvojo jis.— Per tą lai- 
ką reikia kažką veikti...“ 

Vos tik atidarė duris, prieš jį išdygo tarnas ir paklausė: 

— Monsieur? .. 

Vokulskis liepė parodyti, kur yra laiptai, padavė tarnui 
fraką ir nulėkė nuo ketvirto aukšto žemyn, tarsi kieno veja- 
mas. 

Išėjęs pro vartus, jis sustojo šaligatvyje. Gatvė plati, apso- 
dinta medžiais. Čia pat pro jį pralekia kokios šešios karietos 
ir geltonas omnibusas, pilnas keleivių viduje ir ant stogo. De- 
šinėje, kažkur labai toli, matyti aikštė, kairėje — šalia viešbu- 
čio — po nedideliu audekliniu stogu būrys vyrų ir moterų 

sėdi prie apvalių stalelių, beveik ant šaligatvio, ir geria kavą. 
Vyrai apsivilkę plačiai iškirptais švarkais, įsisegę į sagų kilpas 
gėles arba kaspinėlius ir užmetę koją ant kojos taip aukštai, 
kaip ir tinka šešiaaukščių namų kaimynystėje; moterys men- 
kos, mažytės, juodbruvos, ugningų akių, bet apsirengusios 
kukliai. 

Vokulskis pasuka kairėn ir už to paties viešbučio kampo 
pamato kitą prie to paties viešbučio prisišliejusią pastogę ir 
kitą būrį žmonių, kažką geriančių prie pat šaligatvio. Čia sėdi 
apie šimtą žmonių, jei ne daugiau; vyrų veidai akiplėšiški, 
damos judrios, familiarios ir atviros. Pro šalį vis rieda vien- 
kinkės karietos, minios pėsčiųjų plaukia į vieną ir į kitą pusę, 
atvažiuoja geltonas ir žalias omnibusas, o jiems perkerta kelią 
rudi omnibusai, visi pilni keleivių, visų stogai aplipę Žmo- 
nėmis. 

Vokulskis stovi vidury aikštės, nuo kurios į visas šalis 
eina septynios gatvės. Skaičiuoja vieną, antrą kartą — septy- 
nios gatvės. .. Kur eiti? .. Gal tenai, kur matyti medžiai. .. Štai 
dvi gatvės, susikertančios stačiu kampu, apsodintos me- 
džiais. .. 

„Eisiu viešbučio pasieniu“, — nutaria Vokulskis. 

Pasisuka pusiau kairėn ir sustoja nustebęs. 

Kairiau gale matyti kažkoks didžiulis pastatas. 

Žemai — eilė arkadų ir statulų, antrame aukšte — didžiulės 
akmens kolonos ir kiek mažesnės marmurinės, paauksuotais 
kapiteliais. Kampuose sulig stogu — ereliai ir paauksuotos fi- 
gūros, lekiančios ant nesuvaldomų žirgų. Stogas priekyje 
lėkštas, toliau kupolas su karūna viršūnėje, o dar toliau — 
trikampė plokštuma, taip pat iškėlusi grupę skulptūrų. Visur 
marmuras, bronza, auksas, visur kolonos, statulos ir barelje- 
fai... 

„Opera? ..— galvoja Vokulskis.— Bet čia marmuro ir bron- 
zos daugiau negu visoje Varšuvoje!..“ 

Prisimena savo parduotuvę, miesto papuošalą, susigėdęs 
parausta ir eina toliau. Jaučia, kad Paryžius nuo pat pirmo 
žingsnio jį prislėgė. ..— ir lieka patenkintas. 

Karietų, omnibusų ir pėsčių žmonių srautas baisingai didė- 


11 


ja. Kas keli žingsniai — verandos, apskriti staleliai prie pat 
šaligatvio, aplink juos susėdę žmonės. Paskui karietą, kurios 
užpakalyje stovi tarnas, rieda šuns traukiamas vežimėlis; jį 
pralenkia omnibusas, paskui praeina du žmonės su nešuliais, 
paskui pravažiuoja aukštos dviratės vežėčios, paskui prajoja 
dama ir vyras, paskui vėl plaukia begalinė virtinė karietų. Prie 
šaligatvio — vežimėlis su gėlėmis, kitas su vaisiais, priešais 
peilių galąstojas, pašteto, laikraščių, padėvėtų drabužių, knygų 
pardavėjai. .. 

— M'rchand d habits. ..! 

— „Figaro“!.. 

— Exposition! ..2 

— „Guide Parisien“! .. trois francs! .. trois francs! . 3 

Kažkas įbruka Vokulskiui į ranką knygą, jis sumoka tris 
frankus ir pereina į kitą gatvės pusę. Eina greitai ir vis dėlto 
mato, kad visi jį pralenkia: ir karietos, ir pėstieji. Matyt, tai 
kažkokios visuotinės lenktynės; jis paspartina žingsnį ir, nors 
dar nieko nepralenkė, jau atkreipia į save visų dėmesį. Jį pir- 
miausia puola laikraščių ir knygų išnešiotojai, į jį žvalgosi 
triukšmo sukeldavo Varšuvoje, čia nedrąsus kaip vaikas ir... 
tuo patenkintas... Ak, kaip norėtų vėl pavirsti vaiku, kaip 
anais laikais, kai jo tėvas tardavosi su draugais, ar leisti jį pas 
pirklį, ar į mokslus. 

Šioje vietoje gatvė suka truputį dešinėn. Vokulskis pirmą 
kartą išvysta čia keturių aukštų namą, ir jam pasidaro kažko 
graudu. Keturių aukštų namas tarp šešiaaukščių!.. Kokia ma- 
loni staigmena. .. 

Staiga pro šalį pravažiuoja karieta su tarnu ant pasostės, 
joje dvi moterys. Viena jam visai nepažįstama, antra... 


— Ji? ..— šnibžda Vokulskis.— Negalimas daiktas!.. 
Tačiau jaučia, kad netenka jėgų. Laimė, čia pat yra kavinė, 

Krinta į kėdę, prie pat šaligatvio; pasirodo garsonas, kažko 
! Drabužiai, drabužiai! (Pranc.) 


2 Paroda!.. 
3 „Vadovas po Paryžių“! trys frankai! .. trys frankai! .. (Pranc.) 

klausia, paskui atneša mazagrano. Tuo pačiu metu gėlių par- 
davėja prisega jam prie švarko rožę, o laikraščių išnešiotojas 
padeda priešais jį „Figaro“. 

Vokulskis numeta dešimt fra:kų mergaitei, franką laikraš- 
čių išnešiotojui, geria mazagraną ir pradeda skaityti „Jos di- 
denybė karalienė Izabelė..." 

Suglamžo laikraštį ir įsikiša į kišenę, nebaigęs gerti, su- 
moka už mazagraną ir pakyla nuo stalo. Garsonas pažvelgia 
į jį iš padilbų, du kaimynai, mosikuoją plonytėmis lazdelėmis, 
dar aukščiau užsimeta koją ant kojos, o vienas iš jų įžūliai 
spokso į jį pro monoklį. 

„Jei taip imčiau ir tvočiau tam dabišiui per veidą? — gal- 
voja Vokulskis.— Rytoj dvikova, ir gal nukautų mane... Bet 
jeigu aš jį nukaučiau?..“ 

Jis praėjo pro dabitą ir pažvelgė jam į akis. Puošeikai mo- 
noklis tučtuojau nukrito ant liemenės, o jam pačiam praėjo 
noras ironiškai šypsotis. 

Vokulskis eina toliau ir labai atidžiai žiūrinėja namus. Ko- 
kios čia parduotuvės!.. Pati prasčiausia atrodo geriau už jo 
varšuvinę, kuri yra gražiausia visame mieste. Namai iš tašytų 
akmenų; beveik kiekviename aukšte — dideli balkonai arba 
baliustrados, einančios išilgai viso aukšto. 

„Tas Paryžius atrodo taip, lyg visi jo gyventojai jaustų 
reikalą nuolatos bendrauti, jeigu ne kavinėse, tai nors per 
balkonus'“,— galvoja Vokulskis. 


Ir stogai kažkokie keisti, statūs, nusėti kaminais, nusmaigs- 
tyti skardiniais dūmtraukiais ir smailėmis. Ir gatvėse kas 
žingsnis staiga išdygsta arba medis, arba žibintas, arba kios- 
kas, arba kolona, kurios viršūnėje prilipdytas rutulys. Gyve- 
+ nimas čia verda taip smarkiai, kad, negalėdamas sutilpti nesi- 
baigiančiame riedančių karietų ir greitai bėgančių žmonių 
sraute, statomuose šešių aukštų namuose, dar trykšta iš sienų 
statulomis ir bareljefais, iš stogų aukštyn šaunančiomis strėlė- 
mis ir iš gatvių dygstančiais nesuskaitomais kioskais. 

Vokulskiui atrodo, kad jis ištrauktas iš stovinčios kūdros 
ir staiga įmestas į verdantį vandenį, kuris „kunkuliuoja, 

šniokščia ir šnypščia"!... Jis, subrendęs ir savo aplinkoje net 
smarkus žmogus, čia pasijuto kaip drovus vaikas, kurį ap- 
stulbina viskas. 

Tuo tarpu aplinkui viskas be paliovos „kunkuliuoja ir ver- 
da, šniokščia ir šnypščia'; nematyti, kad kur nors baigtųsi mi- 
nios, karietos, medžiai, akinančios vitrinos ir netgi pati gatvė. 
Vokulskis pamažu apkvaista. Jis nebegirdi garsiai šnekantis 
praeivių, paskui nuslopsta gatvės pardavėjų riksmai, pagaliau 
ir ratų dardėjimas. Paskui jam ima rodytis, kad kažkur jau 
yra matęs ir tokius namus, ir tokį judėjimą, ir tokias kavines; 
vėliau pradeda galvoti, kad viskas nėra taip jau labai didinga, 
o pagaliau jame nubunda kritiškas žvilgsnis, ir jis nuspren- 
džia, kad Paryžiuje, nors čia prancūzų kalbą galima dažniau 
išgirsti negu Varšuvoje, akcentas yra blogesnis ir tarsena 
ne tokia aiški. 

Šitaip mąstydamas, jis sulėtina žingsnį ir jau nebesitraukia 
iš kelio sutiktiems žmonėms. Ir kai pagalvoja, kad tik dabar 
prancūzai pradės badyti jį pirštais, jis nustemba, jog vis ma- 
žiau kas bekreipia į jį dėmesį. Pabuvęs vieną valandą gatvėje, 
jis pavirto paprastu Paryžiaus okeano lašeliu. 

— Šitaip ir geriau! — murma jis. 

Ligi šiol namai iš dešinės ir iš kairės kas keliasdešimt 
žingsnių prasiskirdavo, ir tarpuose pasirodydavo kokia nors 
skersinė gatvė. Dabar ištisinė namų siena tęsiasi kelis šimtus 
žingsnių. Sunerimęs Vokulskis ima skubėti ir pagaliau didžiai 
patenkintas prieina skersinę gatvę; pasuka truputį į dešinę ir 
perskaito: Rue St. Fiacre. 

Nusišypso, prisiminęs kažkokį Polio de Koko romaną. Vėl 
skersinė gatvė, ir vėl jis perskaito: Rue du Sentier. 

„Nepažįstu“,— sako sau Vokulskis. 

Paėjęs dar keliasdešimt žingsnių, mato parašyta: Rue Pois- 
sonniėreŽ,— ir ši gatvė primena jam kažkokią kriminalinę by- 
lą; paskui viena po kitos eina trumputės gatvelės, išeinančios 
priešais teatrą ,Žimnaz“. 


I Iš F. Šilerio baladės „Naras“. į 
2 Rue St. Fiacre, Rue du Sentier, Rue Poissonniėre — Paryžiaus 
gatvių pavadinimai, 

„Čia dabar kas?..“ — galvoja jis, kairėje pastebėjęs di- 
džiulį pastatą, nepanašų nė į vieną ligi šiol jo matytą. Tai 
milžiniškas stačiakampis iš akmens, o jame vartai su apvaliu 
skliautu. Matyt, tai vartai, pastatyti dviejų gatvių sankryžoje. 
Šalia jų būdelė, prie kurios sustoja omnibusai; beveik prie- 
šais — kavinė ir šaligatvis, atitvertas nuo grindinio trumpa 
geležine baliustrada. 

Už kokių poros šimtų žingsnių — vėl panašūs vartai, o tarp 
abejų vartų ir toliau į dešinę ir kairę eina plati gatvė. Judė- 
jimas staiga dar pagyvėja, čia važinėja net trijų rūšių omni- 
busai ir tramvajus. 

Vokulskis pažvelgia į dešinę ir vėl pamato dvi eiles gatvės 
žibintų, dvi eiles kioskų, dvi eiles medžių ir dvi eiles šešia- 
aukščių namų, kurie išsirikiavę tolyn tiek, kiek Krokuvos prie- 
miesčio ir Novi Sviato gatvės drauge. Jų galo nematyti, tik- 
tai kažkur toli toli gatvė pakyla į dangų, stogai susilieja su 
žeme, ir viskas išnyksta. 

„Nors ir paklysčiau, ir pavėluočiau į pasitarimą, vis tiek 
eisiu į tą pusę! .."— galvoja jis. 

Posūkyje Vokulskį pralenkia jauna moteris, kurios tigū- 
Ia ir eisena jį smarkiai sujaudina. 

„Ji?.. Ne... Pirmiausia ji liko Varšuvoje, o antra — su- 
tinku jau kitą tokią pat... Iliuzija...“ 

Tačiau jis netenka jėgų ir net atminties. Stovi dviejų me- 
džiais apsodintų gatvių sankryžoje ir visiškai neprisimena, iš 
kur atėjo. Jį apima paniška baimė, nelyginant žmogų, pakly- 
dusį miške; laimė, vienkinke privažiuoja vežikas ir labai 
draugiškai jam šypsosi. 

— Grand Hotel,— sako Vokulskis sėsdamasis. 

Vežikas kilsteli ranką prie skrybėlės ir sušunka: 

— Pirmyn, Lizete!.. Šis kilmingas svetimšalis pastatys tau 
už triūsą kaušą alaus. 

Paskui, šonu pasisukęs į Vokulskį, sako: 

— Viena iš dviejų, pilieti: arba tik šiandien atvažiavote, 
arba esate po gerų pusryčių? .. 

— Šiandien atvažiavau,— atsako Vokulskis; jis nurimsta, 
pamatęs vežiko apskritą, raudoną veidą be barzdos. 


— Ir truputį išgėrėte, iš karto matyti, — pastebi vežikas.— 
O taksą žinote?.. 

— Vis tiek. 

— Pirmyn, Lizete!.. Man labai patiko šis svetimšalis, ir 
manau, kad tiktai tokie ir turėtų lankytis mūsų parodoje. Ar 
jūs esate tikras, pilieti, kad reikia važiuoti į Grand H0tel?. .— 
kreipėsi jis į Vokulskį. 

— Visiškai. 

— Pirmyn, Lizete! Šis svetimšalis pradeda man imponuoti. 
Ar jūs, pilieti, kartais ne iš Berlyno? ... 

— Ne. 

Vežikas valandėlę žiūri į jį, paskui sako: 

— Juo geriau jums. Tiesa, neturiu pretenzijų prūsams, 
nors jie ir atėmė iš mūsų Elzasą ir geroką gabalą Lotaringijos, 
tačiau vis tiek nemėgstu, kai man už nugaros sėdi vokietis. 
Iš kurgi jūs, pilieti? 

— Iš Varšuvos. 

— Ah, ga!..! Gražus kraštas... turtingas kraštas... Pir- 
myn, Lizete!.. Vadinasi, jūs lenkas? .. Pažįstu lenkus! .. Štai 
Operos aikštė, pilieti, o štai Grand Hėtel. .. 

Vokulskis sviedė vežikui tris frankus, strimgalviais spruko 
į vartus ir užlėkė į ketvirtą aukštą. Vos tik pasiekė savo kam- 
bario duris, jį pasitiko besišypsąs tarnas ir padavė raštelį nuo 
Suzino ir pluoštą laiškų. 

— Daug interesantų... vyrų ir moterų! — pasakė tarnas, 
šelmiškai žvilgčiodamas į Vokulskį. 

— Kurgi jie? 

— Yra priimamajame, yra skaitykloje, yra valgomajame. 
Ponas Žiumaras nekantrauja. .. 

— Kas tasai ponas Žiumaras? — paklausė Vokulskis. 

— Jūsų ir pono Siuzeno reikalų vedėjas... Labai gabus 
žmogus ir galėtų padaryti jums didelių paslaugų, jeigu būtų 
tikras gausiąs maždaug... tūkstantį frankų. ..— vis taip pat 
šelmiškai kalbėjo tarnas. 

— Kurgi jis yra“ 


! Ak, štai kaip! (Pranc.) 

— Antrame aukšte, jūsų priimamajame. Ponas Žiumaras 
labai gabus žmogus, bet ir aš gal praversčiau jūsų ekscelenci- 
jai, nors ir vadinuosi Mileris. Tačiau iš tikrųjų esu elzasietis 
ir, garbės žodis, užuot ėmęs iš jūsų, dargi primokėčiau po de- 
šimt frankų per dieną, kad tik kartą susidorotume su prūsais. 

Vokulskis įėjo į savo kambarį. 

— Svarbiausia, ponai, saugokitės tos baronienės, kuri jau 
laukia skaitykloje, nors susitarė, kad ateis tik trečią valan- 
dą. .. Galiu prisiekti, kad ji vokietė. .. Juk aš elzasietis! .. 

Paskutinius žodžius Mileris ištarė pusbalsiu ir išslinko 
į koridorių. 

Vokulskis atplėšė Suzino laiškelį ir perskaitė: 

„Posėdis prasidės tik aštuntą. Laiko turi pakankamai, tad 
susitvarkyk su tais interesantais, ypač su bobomis. Aš, dievaži, 
jau per senas ir visoms joms nebejtiksiu.“ 

Vokulskis ėmė žiūrėti laiškus. Daugiausia tai buvo preky- 
bininkų, kirpėjų, dantų gydytojų reklamos, prašymai pagelbė- 
ti, pasiūlymai atskleisti kažkokias paslaptis, vienas Gelbėjimo 
armijos atsišaukimas. 

Iš visos daugybės laiškų Vokulskį nustebino šitoks: 

„Jauna, elegantiška ir daili dama nori drauge su jumis 
apžiūrėti Paryžių; išlaidos pusiau. Atsakymą palikti viešbučio 
durininkui.“ 

— Originalus miestas! — sumurmėjo Vokulskis. 


Kitas dar įdomesnis laiškas buvo nuo tos baronienės, ku- 
Ii... turėjo trečią valandą ateiti į pasimatymą skaitykloje. 

— Tai dar po pusvalandžio. .. 

Jis paskambino ir liepė paduoti į kambarį pusryčius. Po 
kelių minučių jam buvo atnešta kumpio, kiaušinių, bifšteksas, 
kažkokios nežinomos žuvies, keletas butelių įvairių gėrimų 
ir kavinukas su juoda kava. Jis valgė su vilko apetitu, gėrė 
irgi ne prasčiau, paskui liepė Mileriui palydėti jį į tą priima- 
mąjį kambarį. 

Tarnas išėjo su juo į koridorių, paspaudė skambučio myg- 
tuką, kažką pasakė į tūtą ir įvedė Vokulskį į liftą. Pe valan- 
dėlės Vokulskis atsidūrė antrame aukšte, o išėjęs iš lifto, su- 

sidūrė su kažkokiu elegantišku ponu, kuris turėjo nedidelius 
ūsus, buvo apsirengęs fraku ir užsirišęs baltą kaklaraištį. 

— Žiumaras. ..— prisistatė tas ponas nusilenkdamas. 

Jie paėjėjo keliolika žingsnių koridoriumi, ir Žiumaras ati- 
darė prašmatnaus salono duris. Vokulskis vos neatšoko pa- 
matęs paauksuotus baldus, milžiniškus veidrodžius ir barelje- 
fais išpuoštas sienas. Viduryje stovėjo didelis stalas, uždengtas 
brangia staltiese ir užverstas popieriais. 

— Ar galima įleisti interesantus? — paklausė Žiumaras.— 
Šitie, man rodos, nėra pavojingi. Drįstu tik atkreipti jūsų dė- 
mesį. .. į baronienę. .. Ji laukia skaitykloje. 

Nusilenkęs jis oriai išėjo į gretimą saloną — matyt, lau- 
kiamąjį. 

„Ar tik nebūsiu įsipainiojęs, po velnių, į kažkokią avan- 
tiūrą?“ — pagalvojo Vokulskis. 

Vos tik Vokulskis atsisėdo į krėslą ir buvo bepradedąs žiū- 
rinėti popierius, įėjo tarnas, apsivilkęs žydru fraku, papuoštu 
auksiniais antsiuvais, ir padavė jam ant padėklo vizitinę kor- 
tele. Kortelėje buvo parašyta: „Pulkininkas“ — ir šalia kaž- 
kokia nieko nesakanti pavardė. 

— Kvieskite. 

Po akimirkos „įėjo dailiai nuaugęs vyras su žila barzdele, 
tokiais pat ūsais ir raudona juostele durtinio atlape. 

— Žinau, kad jūs mažai teturite laiko, — pasakė įėjęs sve- 
čias linktelėdamas.— Kalbėsiu trumpai. Paryžius — didis mies- 
tas visais atžvilgiais: ir pramogų, ir mokslo; tačiau Paryžiuje 
reikia prityrusio vadovo. Gerai žinau visus muziejus, galeri- 
jas, teatrus, klubus, paminklus, įstaigas, oficialias ir priva- 
čias,— Žodžiu, viską. . . todėl, jeigu jūs norite. .. 

— Malonėkite palikti savo adresą, — atsakė Vokulskis. 

— Kalbu keturiomis kalbomis, turiu pažinčių menininkų, 
literatų, mokslininkų ir pramonininkų sluoksniuose. .. 

— Dabar negaliu jums atsakyti, — pertraukė Vokulskis. 

— Ar man ateiti, ar laukti jūsų pranešimo? — paklausė 
svečias. 

— Taip, atsakysiu jums raštu. 

— Pasikliauju jūsų atmintimi, — atsakė svečias, atsistojo 
ir nusilenkęs išėjo. 

Tarnas atnešė antrą vizitinę kortelę, ir netrukus pasirodė 
antras svečias. Tai buvo putlus ir raudonskruostis žmogus, iš 
pažiūros panašus į audinių parduotuvės savininką. Jis link- 
čiojo per visą saloną — nuo durų iki stalo. 

— Ką pasakysite? — paklausė Vokulskis. 

— Kaip, jūs neįspėjote, perskaitęs Eskabo pavardę? .. Ha- 
nibalo Eskabo? ..— nustebo svečias.— Eskabo karabinas išlei- 
džia septyniolika šūvių per minutę; 0 tas, kurį aš turėsiu 
garbę jums parodyti, išmeta trisdešimt kulkų... 

Vokulskis buvo taip nustebęs, kad Hanibalas Eskabo ir 
pats ėmė stebėtis. 

— Manau, kad neapsirikau? — paklausė jis. 

— Jūs apsirikote, pone,— atsakė Vokulskis.— Esu galan- 
terijos pirklys, ir karabinai manęs visai nedomina. 

— Tačiau man buvo sakyta... konfidencialiai. ..— pabrė- 
žiamai tarė Eskabo,— kad jūs, pone... 

— Jus klaidingai painformavo. 

— Ak, tada atsiprašau... Tai gal būt kitame kambary- 
je...— kalbėjo svečias, traukdamasis prie durų ir linkčio- 
damas. 

Vėl pasirodė žydras frakas ir baltos kelnės, paskui — nau- 
jas svečias; šį kartą mažytis, liesutis, juodas, neramiai Žvilg- 
čiojąs. Jis kone bėgte pribėgo prie stalo, krito į kėdę, atsigrę- 
žė į duris ir, prisislinkęs prie Vokulskio, tyliai prabilo: 

— Tai jus tikriausiai stebina, bet... dalykas svarbus... 
nepaprastai svarbus. .. Šiomis dienomis padariau didžiulį atra- 
dimą dėl ruletės. .. Reikia tiktai šešis ar septynis kartus pa- 
dvigubinti statomą sumą... 

— Prašau atleisti, bet aš tuo nesiverčiu,— pertraukė Vo- 
kulskis. 

— Nepasitikite manimi? .. Tai visai natūralu. .. Bet aš kaip 
tik atsinešiau mažą ruletę. .. Galime pamėginti. 

— Atsiprašau, dabar neturiu laiko. 

— Tris minutes, pone. .. minutėlę. .. 

— Nė pusės minutės. 


— Kada gi man ateiti? — paklausė svečias, nutaisęs labai 
liūdną miną. 

— Šiaip ar taip, negreitai. 

— Tai bent paskolinkite man šimtą frankų oficialiems 
bandymams. .. 

— Galiu duoti penkis, — atsakė Vokulskis, kišdamas ranką 
į kišenę. 

— O ne, pone, ačiū... Nesu avantiūristas... Pagaliau... 
duokite, rytoj grąžinsiu... O jūs gal ligi to laiko apsigal- 
vosite. .. 

Kitas svečias, įspūdingo didumo žmogus, su ištisa virtine 
miniatiūriškų ordinų durtinio atlape, pasiūlė Vokulskiui pasi- 
rinkti filosofijos daktaro diplomą, ordiną arba titulą ir labai nu- 
stebo, kai jo pasiūlymai buvo atmesti. Išėjo nė neatsisveikinęs. 

Po jo kelias minutes truko pertrauka. Vokulskiui pasirodė, 
jog laukiamajame girdi šnarant moteriškus drabužius. Jis su- 
kluso... Tuo momentu tarnas pranešė, kad atėjusi baronie- 
nė... 
Vėl ilga pertrauka — ir salone pasirodė tokia elegantiška 
ir graži moteris, kad Vokulskis nejučiomis atsistojo. Ji buvo 
gal kokių keturiasdešimt metų, aukšto ūgio, labai taisyklingų 
veido bruožų, laikėsi kaip kilminga dama. 

Vokulskis tylėdamas parodė jai krėslą. Kai ji atsisėdo, jis 
pastebėjo, kad lankytoja susijaudinusi ir maigo rankose siu- 
vinėtą nosinaitę. Staiga, išdidžiai žiūrėdama jam į akis, ji pa- 
klausė: 

— Jūs mane pažįstate? 

— Ne, ponia. 

— Jūs netgi nematėte mano portretų? 

— Ne. 

— Tad jūs turbūt Liekuomet nesate buvęs nei Berlyne, 
nei Vienoje? 

— Nesu. 

Dama giliai atsiduso. 

— Juo geriau,— pasakė ji,— būsiu drąsesnė. Aš visai ne 
baronienė. .. esu visai kitas Žmogus. Bet tai nesvarbu. Laikinai 
atsidūriau sunkioje padėtyje... man reikia dvidešimt tūkstan- 

čių frankų. .. O čionykščiuose lombarduose savo brangenybių 
užstatinėti nenoriu, taigi. .. Jūs suprantate? 

— Ne, ponia. 

— Taigi... galiu parduoti svarbią paslaptį... 

— Aš neturiu teisės supirkinėti paslapčių, — atsakė jau su- 
glumęs Vokulskis. 

Dama sujudėjo krėsle. 

— Neturite teisės? .. Tad ko gi jūs čionai atvažiavote? . — 
paklausė ji šypteldama. 

— Ir vis dėlto neturiu teisės. .. 

Dama atsistojo. 

— Štai, — kalbėjo ji karščiuodamasi,— adresas, pagal kurį 
mane galima rasti per dvidešimt keturias valandas, o štai... 
raštelis, kuris gal privers jus truputį susimąstyti. .. Sudie, 

Ji išėjo, šnarėdama suknele. Vokulskis žvilgtelėjo į raštelį 
ir perskaitė apie save ir Suziną žinias, kurios paprastai įrašo- 
mos pasuose. 


„Na, žinoma! ..— pagalvojo jis.— Mileris perskaitė mano 
pasą ir kai ką iš jo išsirašė, netgi su klaidomis... „Voklus- 
ki“!.. Nejaugi, po velnių, jie mane vaiku laiko?..“ 


Lankytojų daugiau nesirodė, tad Vokulskis pasikvietė Žiu- 
marą. 

— Ką įsakysite? — paklausė elegantiškasis reikalų vedėjas. 

— Norėčiau su jumis pasikalbėti. 

— Privačiai? .. Tuomet leiskite atsisėsti. Vaidinimas baig- 
tas, kostiumai grąžinami į sandėlį, aktoriai pasidaro visi lygūs. 

Jis pasakė tai kiek ironiškai ir laikėsi, kaip dera labai ge- 
rai išauklėtam žmogui. Vokulskis vis labiau stebėjosi. 

— Sakykite,— paklausė jis,— kas tai per Žmonės? 

— Ar tie, kurie pas jus buvo? — tarė Žiumaras.— Žmonės 
kaip ir visi kiti: vadovai, išradėjai, tarpininkai. .. Kiekvienas 
dirba, kaip moka, ir stengiasi parduoti savo darbą ko pelnin- 
giau. O kad jie mėgsta, jei pavyks, uždirbti daugiau, negu yra 
nusipelnę, — tai jau prancūzų bruožas. 

— Ar jūs ne prancūzas? 

— Aš?.. Gimiau Vienoje, mokiausi Šveicarijoje ir Vokie- 
tijoje, ilgą laiką gyvenau Italijoje, Anglijoje, Norvegijoje, 

Jungtinėse Valstijose... Mano pavardė! puikiai nusako mano 
tautybę: esu tuo, kieno garde gyvenu; tarp jaučių jautis, tarp 
arklių arklys. Žinau, iš kur turiu pinigų ir kam juos išlei- 
džiu, ir žmonės apie mane žino, tad visa kita man nė kiek 
nerūpi. 

Vokulskis atidžiai žiūrėjo į jį. 

— Aš jūsų nesuprantu, — pasakė jis. 

— Matote,— kalbėjo Žiumaras, barbendamas pirštais į sta- 
lą,— per daug esu matęs pasaulio, kad man dar galėtų rūpėti 
kieno nors tautybė. Man egzistuoja tik keturios tautybės, iI 
visai nesvarbu, kuria kalba kas šneka. Pirmas numeris — tie, 
apie kuriuos aš žinau, iš kur jie ima pinigų ir kam juos išlei- 
džia. Numeris antras — tie, apie kuriuos aš žinau, iš kur ima 
pinigų, bet nežinau, kam juos leidžia. Numeris trečias — iš- 
laidos žinomos, o pajamos ne, o ketvirto numerio yra visi tie, 
kurių nežinau nei pajamų šaltinio, nei išlaidų. Apie poną Es- 
kabo žinau, kad jis turi pajamų iš trikotažo fabriko, o leidžia 
juos kažkokio pragariško ginklo gamybai, todėl ir gerbiu jį... 
O dėl baronienės... nežinau, nei iš kur ji ima pinigų, nei 
kam juos leidžia, ir todėl ją nepasitikiu. 

— Aš esu pirklys, ponas Žiumarai,— pastebėjo Vokulskis, 
nemaloniai įsižeidęs dėl išdėstytosios teorijos. 

— Žinau. Ir, be to, jūs esate pono Siuzeno bičiulis, 
o tai taip pat duoda tam tikrą procentą. Beje, ne jums taikiau 
savo pastabas; aš jas pareiškiau kaip pamokymą, kuris, tikiuo- 
si, Man apsimokės. 

— Jūs filosofas, — sumurmėjo Vokulskis. 

— Ir netgi dviejų universitetų filosofijos daktaras, — pri- 
dūrė Žiumaras. 

— Ir vaidinate. .. 

— Tarną?.. juk taip norėjote pasakyti? ..— nusijuokė Žiu- 
maras.— Aš dirbu, kad galėčiau gyventi ir užsitikrinčiau pra- 
gyvenimą senatvei. Titulų nesivaikau: kiek jų jau esu turė- 
jęs! .. Pasaulis yra panašus į mėgėjų teatrą, todėl nepadoru 
veržtis jame į pirmuosius vaidmenis ir atsisakinėti antraeilių. 


1! Jumart— mišrūnas (pranc.). 

Galų gale kiekvienas vaidmuo yra geras, tik reikia meistriškai 
jį suvaidinti ir perdaug rimtai į jį nežiūrėti. 

Vokulskis sukrutėjo. Žiumaras pakilo nuo kėdės ir, elegan- 
tiškai nusilenkęs, pasakė: 

— Visuomet esu pasiruošęs jums patarnauti. 

Ir išėjo iš salono. 

— Ar aš karščiuoju, ar ką? — sušnibždėjo Vokulskis, susi- 
imdamas rankomis galvą.— Žinojau, kad Paryžius yra keistas 
miestas, bet kad būtų net toks keistas... 

Kai Vokulskis žvilgtelėjo į laikrodį, buvo tiktai pusė ket- 
virtos. 

— Daugiau kaip keturios valandos iki posėdžio, — sumur- 
mėjo jis, jausdamas, kaip jį apima nerimas, pagalvojus, kur 
dėti laiką. Matė tiek daug naujų dalykų, kalbėjosi su daugybe 
naujų Žmonių, ir dar tik pusė ketvirtos! .. 

Jį kankino kažkoks neaiškus nerimas, kažko jam trūko... 
„Gal vėl ką nors suvalgyti? Ne. Gal paskaityti? Ne. Gal su 
kuo nors pasikalbėti? Jau užtenka man tų pasikalbėjimų. ..“ 
Žmonėmis jis bodėjosi; mažiausiai bjaurūs buvo tie, kurie sir- 
go išradimų manija, ir tas Žiumaras su savo žmonių giminės 
klasifikacija. 

Jis nedrįso grįžti į savo kambarį su didžiuoju veidrodžiu; 
jam tik ir beliko apžiūrinėti Paryžiaus įžymybes. Jis liepė 
tarnui palydėti jį į Grand Hotel viešbučio valgyklą. Viskas 
čia buvo ištaiginga ir didinga, pradedant sienomis, lubomis 
ir langais, baigiant stalų ilgumu ir skaičiumi. Tačiau Vokuls- 
kis nesižvalgė į šalis; įrėmęs žvilgsnį į vieną iš milžiniškų 
auksuotų sietynų, jis galvojo: 

„Kai ji bus baronienės amžiaus. .. ji, įpratusi leisti dešim- 
tis tūkstančių rublių per metus, kas žino, ar nenueis baronie- 
nės keliais? .. Juk ir šita moteris buvo jauna, ir dėl jos galėjo 
eiti iš proto toks pat pamišėlis, kaip aš, ir ji neklausinėjo, iš 
kur imami pinigai... Dabar ji jau žino, iš kur: iš prekybos 
paslaptimis! .. Prakeikta aplinka, kuri išugdo tokį grožį ir 
tokias moteris...“ 

Salėje jam buvo tvanku, tad išbėgo iš viešbučio ir pasinėrė 
į gatvės triukšmą. 

„Pirma ėjau į kairę, dabar eisiu į dešinę", — nusprendė jis. 

Keliauti kur akys neša per didžiulį miestą — tai buvo vie- 
nintelis dalykas, kuris teikė jam kažkokį kartų džiaugsmą. 

„Kad galėčiau negrįžtamai pasiklysti toje minioje. .."— su- 
šnibždėjo jis. 

Taigi Vokulskis pasuko į dešinę. Apėjo vieną nedidelę 
aikštę ir išėjo į kitą labai plačią, gausiai apsodintą medžiais. 
Jos viduryje stovėjo stačiakampis pastatas su kolonomis, pa- 
našus į graikų šventovę; didžiulės bronzinės durys su daugy- 
be bareljefų, frontono viršūnėje — taip pat bareljefas, vaiz- 
duojąs, rodos, paskutinį teismą. 

Jis apėjo aplink pastatą, galvodamas apie Varšuvą. Kaip 
sunkiai ten statomi nedideli, netvirti, plokšti pastatai, o čionai 
kūrybinė žmonių galia, tarsi pramogaudama, surenčia milži- 
nus, ir tas darbas jos nė kiek neišsemia,— ji dargi apiberia 
juos papuošalais. 

Priešais pamatė neilgą gatvę ir už jos didžiulę aikštę, ku- 
rioje šmėkšojo grakšti kolona. Nuėjo į tą pusę. Juo arčiau 
jis ėjo, juo aukščiau stiebėsi kolona ir plėtėsi aikštė. Priešais 
koloną ir už jos tryško aukšti fontanai; į dešinę ir į kairę tarsi 
sodai driekėsi jau gelstančių medžių guotai; už žalumynų bu- 
vo matyti upė, viršum kurios draikėsi greitai plaukiančio gar- 
laivio dūmai. 

Į aikštę užklysdavo palyginti nedaug karietų, užtat čia 
buvo daug vaikų su motinomis ir auklėmis. Sukiojosi įvairių 
ginklo rūšių kariškiai, ir kažkur netoliese grojo orkestras. 

Vokulskis priėjo prie obelisko ir nustebo. Obeliskas stovė- 
jo vidury aikštės, kuri buvo kokių dviejų varstų ilgio ir maž- 
daug pusės pločio. Užpakalyje buvo parkas, priekyje — labai 
ilga alėja; abipus alėjos žaliavo skverai ir dunksojo rūmai, 
o tolumoje, ant kalvos, stūksojo didžiuliai vartai. Vokulskis 
jautė, kad šioje vietoje jam gali pritrūkti epitetų ir super- 
latyvų. 

— Tai Santarvės aikštė, o obeliskas iš Liuksoro (origina- 
lus, pone!), už mūsų Tiuilri sodas, priešais mus Eliziejaus lau- 
kai, o tenai, gale... Žvaigždės arka... 

Vokulskis atsigręžė: šalia jo sukosi kažkoks ponas su tam- 
siais akiniais ir apdriskusiomis pirštinėmis. 

— Galime tenai nueiti... Dieviškas pasivaikščiojimas!.. 
Ar matote, koks judėjimas. ..-- kalbėjo nepažįstamasis. 

Jis staiga nutilo, greitai pasitraukė į šalį ir dingo tarp 
dviejų pravažiuojančių karietų. Prie Vokulskio priėjo kažkoks 
kariškis su trumpa pelerina ir atverstu kapišonu. Kariškis va- 
landėlę pasižiūrėjo į Vokulskį ir nusišypsojęs tarė: 

— Jūs svetimšalis? .. Būkite atsargus, rinkdamasis pažįs- 
tamus Paryžiuje. .. 

Vokulskis instinktyviai palietė šoninę švarko kišenę ir jau 
neužčiuopė tenai sidabrinės papirosinės. Jis paraudo, manda- 
giai padėkojo kariškiui su pelerina, tačiau neprisipažino ap- 
vogtas. Jis prisiminė Žiumaro apibrėžimus ir pagalvojo, kad 
jau žino, iš kur gauna pajamų ponas apdriskusiomis pirštinė- 
mis, nors dar nieko nežino apie jo išlaidas. 

— Žiumaras teisybę sakė,— sušnibždėjo jis.— Vagys ne 
tokie pavojingi, kaip žmonės, kurie nežinia iš kur semiasi pa- 
jamų... 

Ir prisiminė, kad Varšuvoje yra labai daug tokių Žmonių. 

„Gal dėl to tenai nėra tokių rūmų ir triumfo arkų..." 

Einant Eliziejaus laukais, jį svaigino be galo gyvas judėji- 
mas: nebuvo matyti, kur prasideda ir baigiasi virtinės karietų 
ir vežimų, tarp kurių prajodavo raiteliai ir amazonės. Jis ėjo, 
vydamas nuo savęs niūrias mintis, kurios sklandė viršum jo 
kaip būrys šikšnosparnių. Ėjo ir bijojo atsigręžti; jam atrodė, 
kad šioje gatvėje, kupinoje prabangos ir džiaugsmo, jis pats 
tėra nelyginant koks sutraiškytas kirminas, velkąs savo vidu- 
rius. 

Nuo Žvaigždės arkos Vokulskis iš lėto pasuko atgal. Kai 
jis vėl artėjo prie Santarvės aikštės, už Tiuilri sodo pamatė di- 
džiulį juodą balioną, kuris staigiai šovė aukštyn, kurį laiką 
pakybojo ore ir pamažu nusileido. 

„Ak, vadinasi, čia yra Žifardo balionas! — pagalvojo Vo- 
kulskis.— Gaila, kad šiandien neturiu laiko! .." 

Iš aikštės jis pasuko į kažkokią gatvę; dešine jos puse tęsė- 
si sodas, aptvertas geležinjais statiniais ir stulpais, ant kurių 

stovėjo vazos, o kaire — eilė mūrinių namų su pusapvaliais 
stogais, su ištisu mišku kaminų ir kaminėlių, su nesibaigiančio- 
mis baliustradomis... Ėjo iš lėto ir su nerimu galvojo, kad 
Paryžius jau ima jam atsibosti, nors dar tik aštuonios valandos, 
kai jis atvažiavęs. .. 

„Oi ne,— sušnibždėjo jis.— O paroda, o muziejai, o balio- 
nas?.." 

Eidamas tolyn Rivoli gatve, jis apie septintą valandą pri- 
ėjo aikštę, kurioje stūksojo vienišas kaip pirštas gotiškas 
bokštas, apsodintas medžiais ir aptvertas žemu aptvaru iš ge- 
ležinių virbų. Iš čia vėl į visas puses ėjo keletas gatvių; Vo- 
kulskis pasijuto pavargęs, pasišaukė fiakrą ir po pusvalan- 
džio atsidūrė viešbutyje, pakeliui pravažiavęs jau pažįstamus 
Sen-Deni vartus. 

Posėdis su laivų fabrikantais ir atitinkamais inžinieriais už- 
truko iki vidurnakčio, ir jame buvo išgerta labai daug butelių 
šampano. Vokulskis, kuriam vienu metu teko vaduoti Suzi- 
ną kalbantis ir žŽymėtis daugybę pastabų, šitaip įtemptai be- 
dirbdamas, visai nurimo. Jis žvaliai sugrįžo į savo kambarį ir, 
užmiršęs įkyrų veidrodį, atsigulė į lovą, pasiėmė „„Vadovą“ ir 
atsiskleidė Paryžiaus planą. 

— Ne juokas! — sumurmėjo jis.— Apie šimtą kvadratinių 
varstų ploto, du milijonai gyventojų, keletas tūkstančių gatvių 
ir keliolika tūkstančių viešojo naudojimo ekipažų... 

Paskui jis peržiūrėjo ilgą įžymiausių Paryžiaus pastatų Są- 
rašą ir susigėdęs pagalvojo, kad tur-būt niekuomet negalės 
orientuotis šiame mieste. 

„Paroda... Dievo Motinos katedra. .. Centrinė turgavietė. .. 
Bastilijos aikštė... Šventosios Magdalenos bažnyčia... Kloa- 
kos. .. Kur ten viską išvardysi!“ — galvojo jis 

Užgesino žvakę. Gatvėje buvo tylu; pro langą skverbėsi 
pilkšva žibintų šviesa, tarsi atsimušusi nuo debesų. Tačiau 
Vokulskiui ūžė ir spengė ausyse, o akyse šmėkščiojo čia ly- 
gios kaip parketas gatvės, čia geležiniais virbais apipinti me- 
džiai, čia iš tašyto akmens statyti namai, čia vėl gausybė žmo- 
nių ir karietų, atsirandančių nežinia iš kur ir skubančių neži- 
nia kur. Sekdamas tuos pamėkliškus vaizdus, jis snaudė ir 

galvojo, kad vis dėlto tą pirmą dieną Paryžiuje prisimins 
visą gyvenimą. 

Paskui jam rodėsi, tarytum ir toji namų jūra, ir statulų 
miškas, ir begalinės medžių eilės virsta ant jo, o jis pats jau 
guli ir miega milžiniškame kape — vienišas, ramus, beveik lai- 
mingas. Miega, apie nieką negalvoja, nieko neprisimena; ir 
taip miegotų ištisus amžius, jeigu — deja! — ne tas lašelis kar- 
tėlio, kuris glūdi lyg jame pačiame, lyg kažkur šalia jo, toks 
galėtų užnuodyti visą pasaulį. 

Nuo tos dienos, kai pirmą kartą pasinėrė į Paryžiaus srau- 
tą, Vokulskiui gyvenimas pasidarė kažkoks mistinis. Išskyrus 
kelias valandas, kurias atimdavo Suzino pasitarimai su laivų 
statytojais, jis buvo visiškai laisvas ir visą tą laiką be jokios 
tvarkos vaikščiodavo po miestą. Pagal abėcėlę pasirinkdavo 
„Vadove“ kokią nors vietą ir, nė nepažvelgęs į planą, važiuo- 
davo tenai atvira karieta. Kopdavo laiptais, iš visų pusių ap- 
žiūrinėdavo rūmus, perbėgdavo sales, sustodavo prie įdo- 
miausių eksponatų ir tuo pačiu fiakru, pasamdytu visai dienai, 
važiuodavo į kitą vietą, taip pat numatytą pagal abėcėlę. O 
kadangi daugiausia bijojo, kad gali nebeturėti ko veikti, va- 
karais žiūrinėdavo miesto planą, išbraukdavo jau apžiūrėtas 
vietas ir rašydavo pastabas. 

Kartais su juo ekskursuodavo Žiumaras ir vedžiodavo jį 
po vietas, kurių nemini vadovai: į prekybinius sandėlius, į 
fabrikus, į amatininkų butus, į studentų kambarius, į kavines 
ir restoranus ketvirtaeilėse gatvėse. Ir tiktai tenai Vokulskis 
matydavo tikrąjį Paryžiaus gyvenimą. 

Besibastydamas jis buvo užkopęs į šv. Jokūbo bažnyčios, 
Dievo Motinos katedros ir Panteono bokštus, kėlėsi liftu į 
Trokadero, leidosi į Paryžiaus kloakas ir kaukolėmis papuoš- 
tas katakombas, aplankė parodą, Luvrą ir Kliuni muziejų, 
Bulonės mišką ir Paryžiaus kapines, kavinę „De la Rotond', 
„Diu Gran Balkon“ ir fontanus, mokyklas ir ligonines, Sorbo- 
ną ir fechtavimo sales, prekyvietes ir Konservatoriją, sker- 
dyklas ir teatrus, Biržą, Liepos koloną ir šventoves. Visi tie 

reginiai susiplakė aplink jį į chaosą, į tokį pat chaosą, kuris 
viešpatavo ir jo širdyje. 

Ne kartą, mintimis perbėgdamas viską, ką buvo matęs, — 
nuo parodos rūmų, aplink kuriuos buvo du varstai, iki perlo 
Burbonų karūnoje, ne didesnio kaip žirnis, — jis klausinėjo sa- 
ve: „Ko gi aš noriu?“ Ir pasirodydavo, kad jis nieko nenori. 
Niekas nepatraukdavo jo dėmesio, nepriversdavo smarkiau 
plakti širdies, nepaskatindavo veikti. Jeigu jam būtų pasiūlę 
pėsčiom nueiti nuo Monmartro kapinių iki Monparnaso kapi- 
nių ir pažadėję už tai atiduoti visą Paryžių, su sąlyga, kad ta- 
tai jį sudomins ir išjudins,— jis būtų atsisakęs nueiti tuos 
penkis varstus. O juk jis suvaikščiodavo dešimtis varstų kas- 
dien, vien tik stengdamasis nuslopinti prisiminimus. 

Kartais jam atrodydavo, jog jis yra būtybė, kuri, keistai 
sutapus aplinkybėms, prieš keletą dienų gimė čionai, ant Pa- 
ryžiaus grindinio, ir viskas, ką jis prisimena, tėra ąpgaulė, 
kažkoks dar negimus susapnuotas sapnas, niekuomet neegzis- 
tavęs tikrovėje. Tuomet jis tardavo sau, kad yra visiškai lai- 
mingas, važinėdavo iš vieno Paryžiaus galo į kitą ir kaip pa- 
šėlęs saujomis švaistydavo luidorus. 

— Juk viskas vis tiek! — murmėdavo jis. 

Ak, kad ne tas lašelis kartėlio, toks mažytis ir toks nuo- 
dingas! š 

Tarpais vienodai pilkas dienas, kuriomis jam atrodydavo 
kad ant galvos griūva visas pasaulis rūmų, fontanų, skulptū- 
rų, paveikslų ir mašinų, tarpais tas pilkas dienas paįvairinda- 
vo koks nors įvykis ir primindavo, jog jis — ne šmėkla, o tik- 
ras Žmogus, sergąs sielos vėžiu. 

Kartą jis buvo „Varjetes“ teatre Monmartro gatvėje, už 
poros šimtų žingsnių nuo savo viešbučio. Jame vaidino tris 
linksmas pjeses, tarpjų vieną operetę. Jis nuėjo tenai, norė- 
damas užsimiršti, tačiau beveik iš karto, vos tik uždangai pa- 
kilus, išgirdo scenoje kažką verksmingu balsu sakant: 

— Meilužis viską atleis savo mylimajai, tik ne už antrą 
meilužį... 

— Kartais tenka atleisti ir už tris ar net už keturis! ..— 
juokdamasis sušuko šalia Vokulskio sėdįs prancūzas. 

Vokulskiui pritrūko oro, jam rodėsi, kad po juo atsiveria 
žemė ir lubos griūva ant galvos. Nebegalėdamas ilgiau ištver- 
ti teatre, jis pakilo nuo kėdės, kuri buvo, nelaimė, kažkur sa- 
lės viduryje, ir, šalto prakaito išmuštas, mindžiodamas kaimy- 
nams kojas, pabėgo iš vaidinimo. 

Grįždamas į viešbutį, jis užsuko į pirmą pasitaikiusią ker- 
tinę kavinę. Ko jį klausė ir ką jis atsakinėjo — neatsiminė. 
Tiktai žinojo, kad jam buvo paduota kavos ir grafinėlis kon- 
jako su įrėžtomis padalomis, atitinkančiomis taurelės talpumą. 

Vokulskis gėrė ir galvojo: i 

„Starskis — tai antrasis meilužis, Ochockis — trečiasis. O 
Rosis? .. Rosis, kuriam ruošiau ovacijas ir nešiojau į teatrą 
dovanas... Kas gi buvo jis? .. Kvailas žmogau, juk toji mote- 
ris yra Mesalina, jeigu ne kūnu, tai širdimi. .. Ir aš, aš turiu 
dėl jos eiti iš proto? .. Aš!..“ 

Jis pajuto, kad pyktis jį ramina; kai reikėjo atsiskaityti, 
įsitikino, kad. . . grafinėlis tuščias. .. 

„Vis dėlto tas konjakas ramina...“ — pagalvojo jis. 

Nuo tada kiekvieną sykį, prisiminęs Varšuvą arba susiti- 
kęs moterį, kurios judesiai, apdaras ar veidas pasirodydavo 
kažkokie pažįstami, Vokulskis užeidavo į kavinę ir išgerdavo 
grafinėlį konjako. Tiktai tuomet jis imdavo drąsiai galvoti 
apie panelę Izabelę ir stebėdavosi, kad toks žmogus, kaip jis, 
galėjo pamilti tokią moterį, kaip ji. 

„Juk tur būt esu vertas, — galvojo jis,— kad būčiau pir- 
mas ir paskutinis...“ 

Grafinėlis ištuštėdavo, o jis pasiremdavo galvą rankomis 
ir užsnūsdavo, didžiai džiugindamas garsonus ir svečius. 

Paskui vėl ištisas dienas lankė parodą, muziejus, artezinius 
šulinius, mokyklas ir teatrus, bet ne norėdamas kažką sužinoti, 
o stengdamasis nuslopinti prisiminimus. 

Pamažu, nustelbdamas visas nenusakomas kančias, jam 
ėmė rūpėti klausimas: ar yra Paryžiaus statyboje kokia nors 
tvarka? Ar yra koks nors daiktas, su kuriuo galima būtų šį 
miestą palyginti, ar yra kokia darna, į kurią galima būtų jį 
įjungti? 

Ir nuo Panteono, ir nuo Trokadero Paryžius atrodė vieno- 

dai: tai buvo namų jūra, išraižyta tūkstančio gatvių; nelygūs 
stogai kaip bangos, kaminai — kaip putos, o bokštai ir kolo- 
nos — kaip didžiosios bangos. 

— Chaosas! — sakydavo Vokulskis.— Pagaliau ir negali 
būti kitaip ten, kur susilieja milijonai pastangų. Didelis mies- 
tas yra nelyginant dulkių debesis: jo kontūrai atsitiktiniai, ir 
jame negali būti logikos. Jeigu būtų toji logika, tą faktą jau 
seniai būtų atradę turistinių vadovų autoriai, nes kam gi jie 
yIra?.. 

Ir jis Žiūrinėjo miesto planą, juokdamasis iš savo paties 
pastangų atrasti tai, ko nėra. 

„Tiktai vienas Žmogus, ir, be to, genialus žmogus, gali su- 
kurti kokį nors stilių, kokį nors planą, — galvojo jis.— Tačiau 
kad milijonai žmonių, dirbančių keletą šimtmečių ir nieko ne- 
žinančių apie vienas kitą, sukurtų kažkokią logišką visumą, — 
tai tiesiog neįmanoma." 

Tačiau pamažu, didžiai nustebęs, jis įsitikino, jog tasai Pa- 
ryžius, kurį per keliolika šimtmečių statė milijonai žmonių, 
nieko apie vienas kitą nežinojusių ir nesirūpinusių jokiu pla- 
nu, kad tasai miestas vis dėlto turi kažkokią sistemą, sudaro 
kažkokią visumą, netgi labai logišką. 

Pirmiausia jį pribloškė tai, kad Paryžius yra panašus į mil- 
žinišką dubenį, kokių devynių varstų pločio — iš šiaurės į pie- 
tus ir vienuolikos ilgio — iš rytų į vakarus. Pietinėje dalyje 
tasai dubuo yra įskilęs — tai teka Sena, kertanti miestą lanku, 
einančiu nuo pietryčių kampo per vidurį miesto ir pasukan- 
čiu į pietvakarių kampą. Aštuonerių metų vaikas galėtų nu- 
brėžti tokį planą. 

„Na, gerai. — mąstė Vokulskis,— bet kurgi čia kokia įžy- 
miųjų pastatų išdėstymo tvarka? .. Dievo Motinos katedra vie- 
noje pusėje, Trokadero kitoje, o Luvras, o Birža, o Sorbona!.. 
Chaosas, ir tiek..." 

Tačiau, atidžiau įsižiūrėjęs į Paryžiaus planą, Vokulskis 
pamatė tai, ko nepastebėjo nei tikrieji paryžiečiai (tai būtų 
buvę dar ne taip nuostabu), nei K. Bedekeris, savinąsis teisę 
vienas orientuotis visoje Europoje. 

Paryžius, kad ir atrodo chaotiškai, turi tam tikrą planą, 


turi logiką, nors jį keliolika šimtmečių statė milijonai žmo- 
nių, nepažinojusių vienas kito ir anaiptol negalvojusių apie 
logiką ir stilių. 

Paryžius turi tai, ką galima būtų pavadinti stuburu, miesto 
kristalizacijos ašimi. 

Venseno miškas yra Paryžiaus pietvakariuose, o Bulonės 
miško pakraštys — šiaurės vakaruose. Taigi toji miesto kris- 
talizacijos ašis panėši į milžinišką vikšrą (beveik šešių varstų 
ilgio!, kuris, kai jam nusibodo Venseno miške, išėjo pasivaikš- 
čioti į Bulonės mišką. 

Jo uodega remiasi į Bastilijos aikštę, galva — į Žvaigždės 
arką, o visu kūnu jis beveik glaudžiasi prie Senos. Jo kaklą 
sudaro Eliziejaus laukai, liemenį — Tiuilri ir Luvras, uodegą — 
Rotušė, Dievo Motinos katedra ir pagaliau Liepos kolona Bas- 
tilijos aikštėje. 

Tasai vikšras turi daug kojyčių — trumpesnių ir ilgesnių. 
Pradedant nuo galvos, pirmoji pora jo kojyčių remiasi: kairė- 
je —į Marso lauką, Trokadero rūmus ir Parodą, dešinėje — 
net į Monmartro kapines. Antroji pora (kojytės trumpesnės) 
kairėje siekia Karo akademiją, Invalidų rūmus ir Deputatų 
rūmus, dešinėje — šv. Magdalenos bažnyčią ir Operą. Toliau 
(uodegos kryptimi) eina: kairėje — Dailiųjų menų akademija, 
dešinėje — Palė Rojalis, bankas ir „Birža; kairėje — Prancūzi- 
jos institutas ir Monetų rūmai, dešinėje — Centrinė turgavie- 
tė; kairėje — Liuksemburgo rūmai, Kliuni muziejus ir Medici- 
nos akademija, dešinėje — Respublikos aikštė su princo Eu- 
genijaus kareivinėmis. 

Šalia tos kristalizacinės ašies ir miesto bendrų kontūrų 
taisyklingumo Vokulskis dar pastebėjo (tatai buvo sakoma ir 
kelionių vadovuose), kad Paryžiuje yra tvarkingai išdėstyti 
ištisi vienodų verslų rajonai. Tarp Bastilijos aikštės ir Respub- 
likos aikštės sutelkta pramonė ir amatai; priešais, kitame Se- 
nos krante, yra Lotynų kvartalas, besimokančiųjų ir moksli- 
ninkų lizdas. Tarp Operos, Respublikos aikštės ir Senos susi- 
telkusi eksportinė prekyba ir finansai; tarp Dievo Motinos 
katedros, Prancūzijos instituto ir Monparnaso kapinių susibū- 
rusios aristokratiškųjų giminių liekanos. Nuo Operos iki 

Žvaigždės arkos driekiasi turtingų buržua kvartalas, o prie- 
šais, kairiajame Senos krante, šalia Invalidų rūmų ir Karo 
akademijos, įsikūrę kariniai sluoksniai ir pasaulinės parodos. 

Šie stebėjimai sukėlė Vokulskiui naujų minčių, kurios se- 
niau neateidavo jam į galvą arba būdavo labai neaiškios. Va- 
dinasi, didelis miestas, kaip ir augalas ar gyvulys, turi savo 
anatomiją ir fiziologiją. Vadinasi, milijonai žmonių, kurie taip 
garsiai šaukia apie savo laisvą valią, savo darbu padaro tiek 
pat, kiek ir bitės, lipdančios taisyklingus korius, kiek ir skruz- 
dėlės, kraunančios kūgio pavidalo skruzdėlynus, arba chemi- 
niai junginiai, sudarą taisyklingos formos kristalus. 

Taigi visuomenės gyvenimą valdo ne atsitiktinumas, o ne- 
palaužiamas dėsnis, kuris, tarsi pasijuokdamas iš žmonių išdi- 
dumo, taip akivaizdžiai reiškiasi nepastoviausios tautos, pran- 
cūzų, gyvenime! Juos valdė Merovingai ir Karolingai, Burbo- 
nai ir Bonapartai, turėjo jie tris respublikas ir porą anar- 
chijų, turėjo inkviziciją ir ateizmą, jų valdovai ir ministrai 
keitėsi kaip suknių sukirpimas arba debesys danguje... Ta- 
čiau, nors buvo tiek daug ir iš pažiūros tokių gilių permainų, 
Paryžius vis aiškiau darėsi panašus į Senos kertamą dubenį; 
vis labiau ryškėjo jame kristalizacinė ašis, einanti nuo Basti- 
lijos aikštės į Žvaigždės arką, ir vis ryškiau atsiribojo kvarta- 
lai — mokslininkų ir pramonininkų, aristokratų ir prekybinin- 
kų, karių ir pralobėlių. 

Tą patį likimą Vokulskis pastebėjo keliolikos garsiausių- 
jų Paryžiaus šeimų istorijoje. Senelis, kuklus amatininkas, dir- 
bo Tanplio gatvėje po šešiolika valandų per parą; jo sūnus, 
paragavęs mokslo Lotynų kvartale, įsteigė didesnę dirbtuvę 
Sen Antuano gatvėje. Anūkas, dar daugiau pasisėmęs moks- 
lo, kaip stambus prekybininkas persikraustė į Puasonjero bul- 
varą, 0 proanūkis jau kaip milijonierius apsigyveno netoli nuo 
Eliziejaus laukų, kad. ..' jo dukterys galėtų popstyti išgveru- 
sius nervus Sen Žermeno bulvare. Ir tokiu būdu giminė, su- 
kurta darbu ir praturtėjusi šalia Bastilijos, išsekinusi savo jė- 
gas šalia Tiuilri, geso netoli nuo Dievo Motinos katedros. 
Miesto topografija atitiko jo gyventojų istoriją. 

Mąstydamas apie šį nuostabų nedėsningais laikomų faktų 

dėsningumą, Vokulskis jautė: jeigu kas galėių pagydyti jį 
nuo apatijos, tai nebent šitokios rūšies tyrinėjimai. 

— Esu laukinis,— kalbėjo jis sau,— todėl ir netekau pro- 
to, bet civilizacija man jį sugrąžins. 

Kiekviena Paryžiuje praleista diena žadino jam naujas idė- 
jas arba išaiškindavo jo paties sielos paslaptis. 

Kartą, kai jis sėdėjo priešais kavinę ir gėrė mazagraną, 
prie verandos priėjo kažkoks gatvės dainininkas ir, akompa- 
nuodamas sau arfa, užtraukė: 


Au printemps la feuille repousse 
Et la ileur embellit les prės, 
Mignonette, en foulant la mousse, 
Suivons les papillons d'apres. 
Vois, les se poser sur les roses; 
Comme eux aussi je veux poseI 
Ma levre sur tes levres closes 

Et te ravir un doux baiser! 


Tučtuojau keletas kavinės lankytojų pakartojo paskutinį 
posmą: 


Vois, les se poser sur les roses; 
Comme eux aussi je veux poseI 
Ma lėvre sur tes lėvres closes 
Et te ravir un doux baiser! 


— Kvailiai! — sumurmėjo Vokulskis.— Neturi ko karto- 
ti, tik tokias kvailystes. 

Pakilo paniuręs ir geliama širdimi įsimaišė į minią. Žmo- 
nės aplinkui jį grūdosi, rėkavo, kalbėjosi ir dainavo kaip val- 
kai, paleisti iš mokyklos. 

— Kvailiai, kvailiai! ..— kartojo jis. 

Staiga jam dingtelėjo mintis: ar tik jis pats nėra kvailys? 

„Jeigu visi tie žmonės, — aiškino jis sau,— būtų panašūs 

! Pavasarį išsiskleidžia medžių lapai ir žiedai papuošia laukus; 
tad bėkime, brangioji, į pievą ir sekime paskui margus drugelius. 


Matai, kaip jie glaudžiasi prie rožių; aš noriu, kaip jie, priglusti savo 
lūpomis prie tavųjų ir pagrobti saldų pabučiavimą! (Pranc.) 

į mane, Paryžius atrodytų kaip niūrių pamišėlių ligoninė. Kiek- 
vienas nuodytųsi kokia nors šmėkla, gatvės pavirstų purvy- 
nu, 0 namai griuvėsiais. Tuo tarpu jie ima gyvenimą tokį, 
koks jis yra, siekia praktinių tikslų, yra laimingi ir kuria še- 
devrus. 

O ko vaikiausi aš? Iš pradžių svajojau išrasti perpeiuum 
mobile ir valdomus oro balionus, paskui norėjau užimti padė- 
tį, prie kurios manęs neprileido, mano paties vienminčiai, ir 
pagaliau siekiau moters, prie kurios man beveik draudžiama 
priartėti. Ir visuomet arba aukojausi, arba pasiduodavau idė- 
joms, sukurtoms tų klasių, kurios norėjo padaryti mane savo 
tarnu iIr vergu.“ 

Ir jis mėgino įsivaizduoti, kas būtų buvę, jei jis būtų 
išvydęs pasaulį ne Varšuvoje, bet Paryžiuje. Visų pirma, ka- 
dangi čia daugybė mokslo įstaigų, jis būtų galėjęs daugiau ko 
išmokti vaikystėje. Vėliau, net jeigu tarnautų pas pirklį, būtų 
turėjęs mažiau nemalonumų ir daugiau paramos studijuoda- 
mas. Paskui, nebūtų vargęs prie perpetuum mobile, pamatęs 
čionykščiuose muziejuose daugybę tokių mašinų, kurios nie- 
kuomet neveikė. O ėmęsis valdomų balionų, būtų radęs čio- 
nai gatavus modelius, ištisus būrius tokių pat svajotojų, kaip 
jis, ir net susilaukęs pagalbos, jeigu jo mintis būtų praktiškai 
įvykdoma. 

Ir pagaliau, jeigu jis, būdamas turtingas žmogus, įsimylė- 
tų merginą iš aristokratiškos šeimos, jam nebūtų buvę daro- 
ma tiek kliūčių. Jis galėtų pažinti ją arčiau ir arba prablaivė- 
tų, arba laimėtų ir jos meilę. Šiaip ar taip, su juo nebūtų 
elgiamasi kaip su negru Amerikoje. 

Beje, argi šitame Paryžiuje galima įsimylėti taip, kaip jis — 
iki pamišimo? 

Čia įsimylėjėliai ne nusivilia, o šoka, dainuoja ir apskritai 
ko linksmiausiai leidžia laiką. Jeigu oficiali santuoka neįma- 
noma, jie sudaro laisvą sąjungą; jeigu negali laikyti vaikų 
prie savęs — atiduoda juos auklėti. Čia meilė turbūt nie- 
kuomet protingo žmogaus nenuvesdavo iki beprotybės. 

„Paskutinieji dveji mano gyvenimo metai,— svarstė Vo- 
kulskis, — praėjo besivaikant moters, nuo kurios gal net atsi- 

sakyčiau, jeigu arčiau ją pažinčiau. Visą mano energiją, visą 
mokslą, gabumus ir tokį didelį turtą ryja viena aistra — ir 
tiktai todėl, kad esu pirklys, o jinai kažkokia ten aristokra- 
tė... Argi visuomenė, šitaip elgdamasi su manim, nedaro ža- 
los pati sau?.." 

Čia Vokulskis pasiekė aukščiausią savikritikos tašką: su- 
prato, kad jo padėtis absurdiška, ir nusprendė surasti išeitį. 

„Ką daryti, ką daryti? ..— galvojo jis.— Ogi tai, ką daro 
kiti.“ 

O ką jie daro? .. Pirmiausia — nepaprastai daug dirba, po 
šešiolika valandų per parą, netgi sekmadieniais ir šventadie- 
niais. Todėl čia galioja atrankos dėsnis, pagal kurį tiktai stip- 
riausieji turi teisę gyventi. Silpnasis čia žūva nė metams ne- 
praėjus, negabusis — per keletą metų, o išlieka tik patys stip- 
rieji ir gabieji. Ir šitie Žmonės ištisų kartų tokių, kaip jie, ko- 
votojų darbo dėka gali tenkinti visus savo poreikius. 

Didžiuliai kanalizacijos kolektoriai saugo juos nuo ligų, 
plačios gatvės leidžia lengviau prieiti orui į jų butus, Centri- 
nė turgavietė tiekia jiems maistą, tūkstančiai fabrikų — dra- 
bužius ir baldus. Jeigu paryžietis nori pamatyti gamtą, jis 
važiuoja į užmiestį arba į Bulonės mišką, jei nori pasigėrėti 
menu, eina į Luvrą, o jei nori įgyti mokslo žinių, naudojasi 
muziejais ir moksliniais kabinetais. 

Darbas visokeriopai laimei pasiekti — štai koks yra Pary- 
žiaus gyvenimo turinys. Čia prieš nuovargį prigaminta tūks- 
tančiai vežimų, prieš nuobodulį pristeigta šimtai teatrų, kaba- 
retų, cirkų, prieš nemokšiškumą — šimtai muziejų, bibliotekų, 
paskaitų. Čia rūpinamasi ne tik žmogumi, bet net ir arkliu, 
kuriam klojamas lygus grindinys; čia saugomi net medžiai: 
specialiais vežimais jie vežiojami į naujas vietas, aptveriami 
nuo kenkėjų geležiniais virbais, jiems padedama gauti dau- 
giau drėgmės, susirgę jie gydomi. 

Tokio visuotinio rūpestingumo dėka visi daiktai Paryžiu- 
je praverčia keliais atžvilgiais. Namai, baldai, indai yra ne tik 
naudingi, bet ir dailūs, ne tik tarnauja kūnui, bet ir džiugina 
akį. Ir atvirkščiai — meno kūriniai yra ne tik gražūs, bet ir 
naudingi. Prie triumfo arkų ir bažnyčių bokštų yra laiptai, 

kuriais galima įkopti aukštyn ir pažvelgti iš ten į miestą. Sta- 
tulos ir paveikslai prieinami ne tik mėgėjams, bet ir dailinin- 
kams bei amatininkams, kurie gali daryti kopijas. 

Prancūzas, ką nors darydamas, pirmiausia žiūri, kad jo 
daiktas atitiktų savo paskirtį, o jau paskui, kad jis būtų gra- 
žus. Dar nesitenkindamas tuo, jis rūpinasi, kad tas daiktas bū- 
tų tvirtas ir švarus. Tai Vokulskis pastebėjo kas žingsnis ir 
kiekviename daikte, pradedant vežimėliais, vežiojančiais 
šiukšles, ir baigiant barjeru aptverta Miloso Venera. Jis su- 
prato, kad, šitaip tvarkantis, čia nežūva veltui žmogaus dar- 
bas: kiekviena karta perduoda savo palikuonims puikiausius 
pirmtakų kūrinius, papildžiusi juos savo pačios atradimais. 

Tokiu būdu Paryžius yra tarsi didžiulis sandėlis, kuriame 
saugomi per keliolika, o gal ir keliasdešimt šimtmečių civili- 
zacijos pasiekti laimėjimai... Čia yra visko, pradedant bai- 
siomis Asirijos statulomis ir Egipto mumijomis ir baigiant 
paskutiniaisiais mechanikos ir elektrotechnikos laimėjimais, 
nuo ąsočių, kuriuose prieš keturiasdešimt amžių egiptietės ne- 
šiodavo vandenį, iki milžiniškų hidraulinių ratų iš Sen Moro. 

„Tie, kurie kūrė šiuos stebuklus,— galvojo Vokulskis,— 
arba rinko juos į vieną vietą, nebuvo pamišėliai dykūnai, kaip 
kad aš..." 

Šitaip kalbėdamas sau, Vokulskis jautė, kad jam gėda. 

Ir vėl, per porą valandų sutvarkęs Suzino reikalus, jis 
eidavo bastytis po Paryžių. Klaidžiodavo nepažįstamomis gat- 
vėmis, paskęsdavo nesuskaitomoje žmonių minioje, pasiner- 
davo į tariamą daiktų ir įvykių chaosą ir jo dugne atrasdavo 
tvarką ir dėsnį. Arba vėl, dėl įvairumo, gerdavo konjaką, loš- 
davo kortomis ir rulete arba ištvirkaudavo. 

Vokulskiui vis rodydavosi, kad šiame vulkaniškame civi- 
lizacijos židinyje jam atsitiks kažkas nepaprasta, kad čia pra- 
sidės nauja epocha jo gyvenime. Tuo pačiu metu jis jautė, 
kad jo ligi tol padrikos žinios ir pažiūros jungiasi į tam tikrą 
visumą, į kažkokią filosofinę sistemą, kuri paaiškina jam daug 
paslaptingų dalykų pasaulyje ir jo paties gyvenime. 

„Kas aš esu?“ — klausė jis save ne kartą ir pamažu for- 
mulavo atsakymą: 

„Esu nevykėlis. Turėjau didžiulius gabumus ir energiją, 
tačiau nieko nenuveikiau civilizacijai. Tie įžymieji Žmonės, su 
kuriais čia susitinku, neturi nė pusės mano jėgų ir vis dėlto 
palieka po savęs mašinas, pastatus, meno kūrinius, naujas pa- 
žiūras. O aš ką paliksiu? .. Nebent savo parduotuvę, kuri jau 
dabar sužlugtų, jeigu jos neprižiūrėtų Žeckis... O juk aš ne- 
dykinėjau: plušėjau už tris ir vis dėlto, jeigu nebūtų man 
padėjęs atsitiktinumas, neturėčiau net dabartinio savo tur- 
to!.." 

Paskui jis pagalvojo, kam gi buvo sunaudotos jo jėgos ir 
gyvenimas? .. 

Kovai su aplinka, su kuria jis niekaip nesutapo. Kai jis pa- 
noro mokytis — negalėjo, nes jo tėvynei reikėjo ne mokslinin- 
kų, o pasiuntinukų ir pardavėjų. Kai norėjo tarnauti visuo- 
menei, kad ir paaukodamas gyvybę, — jam vietoj konkrečios 
programos buvo pakištos fantastiškos svajonės, o paskui — jis 
buvo užmirštas. Kai ieškojo darbo — jam jo nedavė, bet nu- 
rodė eiti pramintu keliu ir vesti vyresnę už save moterį dėl 
pinigų. Kai jis pagaliau įsimylėjo ir panoro tapti teisėtu šei- 
mos tėvu. garbinti namų židinį, kurio šventumą visi aplinkui 
gyrė,— jis buvo pastatytas į padėtį be išeities. Jis net nežino, 
ar moteris, dėl kurios jis ėjo iš proto, yra paprasta paika ko- 
ketė, ar tokia pat, kaip jis, paklydusi būtybė, neradusi savo 
kelio. Sprendžiant iš jos elgesio, tai ištekėti norinti panelė, 
kuri ieško geriausios partijos; o žiūrint jai į akis, ji atrodo 
esanti angeliška siela, kuriai žmonių sugalvoti varžtai surišo 
sparnus. 

„Jeigu man pakaktų keliasdešimt tūkstančių rublių per 
metus ir visto lošimo, būčiau laimingiausias žmogus Varšuvo- 
je, — dėstė jis sau.— Tačiau, be skrandžio, turiu dar ir sielą, 
trokštančią žinių ir meilės, tad tenai būčiau žuvęs. Toje kli- 
mato juostoje nenoksta nei tam tikros rūšies augalai, nei tam 
tikros rūšies Žmonės. ..“ 

Klimato juosta! .. Kartą, būdamas observatorijoje, jis žvilg- 
telėjo į Europos klimato žemėlapį ir įsiminė, kad vidutinė 
Paryžiaus temperatūra yra penkiais laipsniais aukštesnė už 
Varšuvos. Vadinasi, tas Paryžius per metus gauna dviem tūks- 

tančiais laipsnių šilumos daugiau negu Varšuva. O kadangi 
šiluma yra jėga, dargi galinga ir galbūt vienintelė kūrybinė 
jėga, tai... mįslė išspręsta. .. 

„Šiaurėje šalčiau, — mąstė jis,— tenai augmenija ir gyvū- 
nija skurdesnė, vadinasi, žmogui išsimaitinti sunkiau. Negana 
to: tas pats Žmogus dar turi tenai įdėti daug darbo, statyda- 
masis šiltus būstus ir gamindamasis šiltus drabužius. Prancūzas, 
palyginti su šiaurės gyventoju, turi daugiau laisvų jėgų ir lais- 
vo laiko, jam nereikia naudoti jų materialiniams poreikiams 
tenkinti, ir jis nukreipia jas į dvasinę kūrybą. 

Prie sunkių klimato sąlygų pridėjus dar aristokratiją, kuri 
užvaldė visas tautos santaupas ir paskandino jas beprasmiško- 
je paleistuvystėje, iš karto paaiškės, kodėl nepaprastai gabūs 
žmonės ne tik negali tenai vystytis, bet tiesiog yra pasmerkti 


Zuūti. 


— Na, aš tai jau nežūsiu!..— sumurmėjo jis giliai pasi- 
piktinęs. 

Ir tą akimirką jam pirmą kartą aiškiai gimė mintis negrįž- 
ti į tėvynę. 


„Parduosiu parduotuvę, — mąstė jis, — atsiimsiu savo kapi- 
talą ir apsigyvensiu Paryžiuje. Nekliudysiu žmonėms, kurie 
manęs nenori... Lankysiu čia muziejus, gal imsiuosi kokio 
specialaus mokslo, ir mano gyvenimas praeis jeigu ne lai- 
mingai, tai bent be kančių..." 

Sugrąžinti į tėvynę ir tenai jį sulaikyti galėjo jau tik vie- 
nas įvykis, vienas žmogus... Tačiau to įvykio vis nebuvo. 
Užtat prasidėjo kiti, kurie vis labiau tolino jį nuo Varšuvos ir 
vis smarkiau siejo su Paryžiumi. 


Antrasis skyrius 


VAIDUOKLIS 
Vieną dieną Vokulskis, kaip ir paprastai, priiminėjo salo- 


ne interesantus. Jis jau buvo išprašęs lauk vieną vyriškį, kuris 
siūlėsi kautis už jį dvikovose, dar vieną, kuris mokėjo kalbėti 

pilvu ir norėjo pritaikyti šį savo sugebėjimą diplomatijoje, ir 
trečią, kuris žadėjo jam nurodyti, kur yra Napoleono I štabo 
prie Berezinos užkasti lobiai, kai mėlynu fraku apsivilkęs tar- 
nas pranešė: 

— Profesorius Geistas. 

— Geistas? ..— pakartojo Vokulskis ir kažkaip nepaprastai 
susijaudino. Jis pagalvojo, kad panašiai turi pasijusti geležis, 
kai prie jos artėja magnetas.— Kvieskit. .. 

Po valandėlės įėjo labai mažas ir liesutis žmogelis gelto- 
nu kaip vaškas veidu. Jis neturėjo nė vieno žilo plauko. 

„Kiek jam galėtų būti metų? ..“ — pagalvojo Vokulskis. 

Tuo tarpu svečias atidžiai žiūrėjo į jį. Šitaip juodu sėdėjo 
minutę, 0 gal ir dvi, vertindami vienas kitą. Vokulskis norė- 
jo įspėti savo svečio amžių, o Geistas, atrodo, tyrinėjo šeimi- 
ninką. 

— Ką įsakysite, pone? — pagaliau tarė Vokulskis. 

Geistas sukrutėjo kėdėje. 

— Ką jau čia aš įsakinėsiu! — atsakė jis, gūžtelėdamas 
pečiais.— Atėjau prašyti išmaldos, o ne įsakinėti... 

— Kuo galiu jums patarnauti? — paklausė Vokulskis, ku- 
riam šio lankytojo veidas pasirodė nuostabiai simpatingas. 

Geistas perbraukė delnu galvą. 

— Atėjau čionai vienu reikalu,— tarė jis, — o kalbėsiu vi- 
sai apie kitą. Norėjau parduoti jums naują sprogstamąją me- 
džiagą. .. 

— Aš jos nepirksiu,— nutraukė Vokulskis. 

— Ne?..— nustebo Geistas.— O juk man kažkas sakė, — 
pridūrė jis, — kad jūs, ponai, ieškote kažko panašaus laivynui. 
Pagaliau nesvarbu... Jums, pone, aš turiu kitą dalyką... 

— Man? — paklausė Vokulskis, nustebintas ne tiek Geisto 
žodžių, kiek jo žvilgsnio. 

— Užvakar jūs skraidėte pririštu balionu, — kalbėjo toliau 
svečias. 

— Taip. 

— Jūs esate turtingas žmogus ir nusimanote apie gamtos 
mokslus. 

— Taip, — atsakė Vokulskis. 

— Ir buvo akimirka, kai jūs norėjote šokti žemyn? ..— 
paklausė Geistas. 

Vokulskis pasitraukė atgal kartu su kėde. 

— Nesistebėkite,— kalbėjo toliau svečias.-- Per savo gy- 
venimą esu matęs apie tūkstantį fizikų, o mano laboratorijoje 
dirbo ketvertas savižudžių, tad aš gerai pažįstu tokius žmo- 
nes... Per dažnai jūs žvilgčiojote į barometrą, tad aš negalė- 
jau nematyti, kad jūs fizikas, na, o žmogų, galvojantį apie 
savižudybę, pažįsta net gimnazistės. 

— Kuo galiu patarnauti? — dar kartą paklausė Vokulskis, 
šluostydamasis nuo kaktos prakaitą. 

— Kalbėsiu trumpai,— tarė Geistas.— Jūs žinote, kas yra 
organinė chemijač.. 

— Tai anglies junginių chemija... 

— O ką jūs galvojate apie vandenilio junginių chemiją? .. 

—- Kad jos nėra. 

— Netiesa, yra,— atsakė Geistas.— Tiktai ji vietoj eterių, 
riebalų ir aromatinių kūnų duoda naujus junginius... Naujus 
junginius, ponas Siuzenai, ir jų labai įdomios savybės... 

— Man tatai nerūpi, — dusliai atsakė Vokulskis,— aš esu 
pirklys. .. 

— Jūs ne pirklys, o nusivylęs žmogus, — atsakė Geistas.— 
Pirkliai negalvoja šokti iš baliono. .. Vos tik tatai pamačiau, 
tučtuojau pagalvojau: „Tai mano žmogus!..“ Bet jūs dingote 
man iš akių vos išėjęs pro duris. .. Šiandien atsitiktinumas su- 
vedė mus antrą kartą... Ponas Siuzenai, jeigu jūs turtin- 
gas, mes turime pakalbėti apie vandenilio junginius. .. 

— Pirmiausia aš ne Siuzenas... 

— Man tai vis tiek, nes ieškau tik nusivylusio turtuolio,— 
tarė Geistas. 

Vokulskis žiūrėjo į Geistą beveik išsigandęs. Jo galvoje 
blykčiojo klausimai: apgavikas ar slaptas agentas; beprotis, 
o gal iš tikrųjų kokia dvasia? ..! Kas žino, ar šėtonas yra pra- 
simanytas, gal gi kai kuriomis akimirkomis jis iš tiesų pasiro- 
do žmonėms? .. Vienas dalykas yra neabejotinas — šis neaiš- 


I! Geistas (Geist) — dvasia (vok.). 


40 


kaus amžiaus senis įspėjo slapčiausią Vokulskio mintį, nes 
tuo metu jis iš tikrųjų galvojo nusižudyti, tačiau dar taip ne- 
drąsiai, kad net pats sau bijojo prisipažinti. 

Svečias nenuleido nuo jo akių ir šypsojosi švelniai, bet 
ironiškai; kai Vokulskis buvo beatveriąs burną kažko pa- 
klausti, jis neleido jam prabilti: 

— Nesivarginkite, pone... Jau su tiek daug žmonių esu 
kalbėjęs apie jų charakterį ir apie savo atradimus, kad iš 
anksto atsakysiu į tai, ko norite paklausti. Aš esu profesorius 
Geistas, senas beprotis, kaip kad teigiama visose kavinėse 
prie universiteto ir politechnikumo. Kažkada buvau vadina- 
mas didžiu chemiku, kol... kol peržengiau chemijoje dabar 
visuotinai privalomų pažiūrų ribas. Rašiau mokslinius veika- 
lus, dariau atradimus — ir savo vardu, ir skolindamasis pa- 
vardes iš savo bendradarbių, kurie netgi sąžiningai dalijosi su 
manimi pelnu. Bet nuo to laiko, kai atradau reiškinius, kurie 
netilpo į Akademijos metraščiuose spausdinamųjų reiškinių 
rėmus, buvau apskelbtas ne tik bepročiu, bet net eretiku ir 
išdaviku. .. 

-— Čia, Paryžiuje? — nustebo Vokulskis. 

— Oho! — nusijuokė Geistas.— Taip, čia, Paryžiuje. Ko- 
kiame nors Altdorfe arba Noištate atskalūnu ir išdaviku lai- 
komas tas, kuris netiki pastoriais, Bismarku, dešimčia įsaky- 
mų ir Prūsijos konstitucija. Čionai galima laisvai šaipytis iš 
Bismarko ir konstitucijos, bet užtat, norint likti neiškeiktam, 
reikia tikėti daugybos lentele, bangų judėjimo teorija, lygi- 
namojo svorio pastovumu ir t. t. Nurodykite man nors vieną 
miestą, kuriame žmonės nevaržytų savo smegenų kokiomis 
nors dogmomis,— ir padarysiu jį pasaulio sostine ir ateities 
žmonijos lopšiu. . . 

Vokulskis kiek aprimo; įsitikino, kad susidūrė su ma- 
niaku. 

Geistas žiūrėjo į jį ir vis šypsojosi. 

— Baigsiu, ponas Siuzenai,— kalbėjo jis toliau.— Pa- 
dariau didžių atradimų chemijoje, sukūriau naują mokslą, iš- 
radau ligi šiol nežinomas pramonines medžiagas, apie kurias 
žmonės anksčiau nedrįso nė svajoti. Tačiau... man dar trūks- 

„ta kai kurių nepaprastai svarbių duomenų, o pinigų nebe- 
turiu. Keturis lobius sukišau į savo tyrinėjimus, sunaudojau 
keliolika žmonių; dabar man vėl reikia naujo lobio ir naujų 
žmonių. .. 

— Kodėl jūs šitaip manimi pasitikite? — paklausė Vokuls- 
kis, jau visai nurimęs. 

— Labai paprastai, — atsakė Geistas.— Nusižudyti galvoja 
arba beprotis, arba nenaudėlis, arba nepaprastai vertingas žmo- 
gus, kuriam per ankšta pasaulyje. 

— O iš kur jūs žinote, kad aš nesu koks palaidūnas? 

— O iš kur jūs žinote, kad arklys nėra karvė? — atsakė 
Geistas.— Per savo priverstines atostogas, kurios, deja, trun- 
ka po keletą metų, aš domiuosi zoologija ir specialiai tyrinė- 
ju žmogaus rūšį. Šioje vienoje veislėje, turinčioje dvi rankas, 
aš atradau keliasdešimt gyvulių rūšių, pradedant austre ir kir- 
mėle, baigiant pelėda ir tigru. Pasakysiu jums daugiau — esu 
atradęs tų rūšių mišinių: sparnuotų tigrų, žalčių su šunų gal- 
vomis, sakalų su vėžlio šarvais, ką pagaliau jau buvo nuspėju- 
si genialiųjų poetų vaizduotė. Ir visoje šioje galvijų bei pa- 
baisų maišatyje aš tiktai kada ne kada surandu tikrą žmogų, 
būtybę su protu, širdimi ir energija. Jūs, ponas Siuzenai, 
turite aiškiai žmogiškų bruožų, ir todėl aš taip atvirai su ju- 
mis kalbu. Jūs — vienas iš dešimt, gal net iš šimto tūkstan- 
čių... 

Vokulskis susiraukė; Geistas užsiplieskė: 

— Ką? Gal manote, kad aš pataikauju, norėdamas išvilioti 
keletą frankų?.. Rytoj dar kartą ateisiu pas jus ir įtikinsiu, 
koks jūs dabar esate neteisus ir neprotingas. .. 

Jis pašoko nuo kėdės, bet Vokulskis jį sulaikė. 

— Nepykite, profesoriau,— tarė jis, — nenorėjau jūsų įžeis- 
ti. Bet mane beveik kasdien čia lanko visokiausi sukčiai... 

— Rytoj įtikinsiu jus, kad nesu nei sukčius, nei beprotis, — 
atsakė Geistas.— Parodysiu jums daiktų, kuriuos yra matę vos 
šeši ar septyni žmonės, kurie... jau nebe gyvi... O, kad jie 
būtų gyvi! ..— atsiduso jis. 

— Kodėl tik rytoj? 

— Nes gyvenu toli nuo čia, o pinigų vežikui neturiu. 

Vokulskis paspaudė jam ranką. 

— Ar jūs neįsižeisite, profesoriau? — paklausė jis.— Jei- 

— Jeigu duosite man pinigų vežikui?.. Ne. Juk aš iš pat 
pradžių pasakiau jums, kad esu elgeta tur būt dargi skur- 
džiausias elgeta Paryžiuje. .. 

Vokulskis padavė jam šimtą frankų... 

— Ką jūs darote, — nusišypsojo Geistas,— užteks ir de- 
šimt... Kas žino, ar neduosite jūs man rytoj šimto tūkstan- 
čių. .. Ar didelis jūsų turtas? .. 

— Apie milijoną frankų. 

— Milijonas!— pakartojo Geistas, griebdamasis už gal- 
vos.— Po dviejų valandų sugrįšiu. Kad tik aš pasidaryčiau 
jums toks pat reikalingas, kaip jūs man... 

— Tokiu atveju, profesoriau, gal ateitumėte į mano kam- 
barį ketvirtame aukšte? Čia tarnybinės patalpos. .. 

— Gerai, gerai, ateisiu į ketvirtą aukštą... Po dviejų va- 
landų sugrįšiu,— atsakė Geistas ir skubiai išbėgo iš kambario. 

Po valandėlės pasirodė Žiumaras. 

— Prikankino jus senis, ar ne? — tarė jis. 

— Kas tai per Žmogus? — atsainiai paklausė Vokulskis. 

Žiumaras atvėpė apatinę lūpą. 

— Dabar tai jis pamišėlis, — atsakė jis, — bet dar mano stu- 
dentavimo metais buvo didis chemikas. Na, paskui kažką iš- 
rado; sako, turįs net kažkokių keistų pavyzdžių, bet. ..— ir 
Žiumaras bakstelėjo sau pirštu į kaktą. 

— Kodėl vadinate jį pamišėliu? 

— Negalima kitaip vadinti žmogaus, — atsakė Žiumaras,— 
kuris mano, kad jam pavyks sumažinti lyginamąjį svorį — 
ar visų kūnų, ar tik metalų, jau nebeprisimenu... 

Vokulskis atsisveikino su juo ir nuėjo į savo kambairį. 

„Koks keistas miestas, — galvojo jis, — kuriame susitinka 
lobių ieškotojai, samdomi garbės gynėjai, rafinuotos damos, 
prekiaujančios paslaptimis, tarnai, samprotaujantieji apie 
chemiją, ir chemikai, norintieji sumažinti lyginamąjį kūnų 
svorį! ..“ 

Prieš penktą atėjo Geistas; jis buvo kažkaip susijaudinęs 
ir įėjęs užrakino duris. 

— Ponas Siuzenai,— pasakė jis — man labai svarbu, 
kad mudu susitartume... Sakykite, ar turite jūs kokių nors 
pareigų: žmoną, vaikų?.. Nors neatrodo... 

— Neturiu nieko. 

— O turtą turite? Milijoną... 

— Beveik. 

— Sakykite,— kalbėjo toliau (Geistas,— kodėl galvojate 
nusižudyti?.. 

Vokulskis krūptelėjo. 

— Tai man buvo užėję vieną akimirką, — atsakė jis.— Ba- 
lionu pakilus, apsvaigo galva... 

Geistas palingavo galvą. 


— Turto tamsta turi, — murmėjo jis, — šlovės, bent šiuo 
metu, nesivaikai... Čia turi būti įpainiota moteris! . .— su- 
šuko jis. 


— (Galimas daiktas,— atsakė Vokulskis, smarkiai sumišęs. 

— Taigi įpainiota moteris! — pasakė Geistas.— Blogai. Apie 
ją niekuomet negali žinoti, ką padarys ir kur nuves. .. Kad ir 
kaip ten būtų, paklausyk,— kalbėjo jis, žiūrėdamas Vokuls- 
kiui tiesiai į akis.— Jeigu tau kada nors dar kartą užeitų no- 
ras pamėginti... Supranti? .. Nesižudyk, o ateik pas mane... 

— Gal tuoj ateisiu. ..— pratarė Vokulskis, nudelbdamas 
akis. 

— Ne tuoj! — gyvai atsakė Geistas.— Moterys niekuomet 
nepražudo žmonių iš karto. Ar jau užbaigei sąskaitas su ta 
asmenybe. .. 

— Rodos, taip... 

— Aha! Tiktai rodos. Blogai. Dėl visa ko atsimink pata- 
rimą. Mano laboratorijoje labai lengvai galima žūti, ir dar 
kaip!.. 

— Jūs kažką atnešėte, profesoriau? — paklausė jį Vo- 
kulskis. 

— Blogai, blogai! ..— murmėjo Geistas.— Vėl turiu ieškoti 
pirkėjo savo sprogstamajai medžiagai, o jau maniau, kad 
mudu sudarysime sąjungą... 

— Pirma parodykite, ką atnešėte,— nutraukė Vokulskis. 

— Teisybė. ..— atsakė Geistas ir ištraukė iš kišenės nedi- 
dinamas pamišėliu! .. 

Dėžutė buvo skardinė, kažkaip ypatingai uždaryta. Geistas 
iš eilės spaudė mygtukus, įtaisytus įvairiose dėžutės pusėse, 
kartas nuo karto karštligiškai ir įtariai žvilgčiodamas į Vo- 
kulskį. Akimirką jis netgi susvyravo ir padarė tokį judesį, tar- 
si norėtų paslėpti dėžutę, tačiau apsigalvojo, paspaudė dar ke- 
letą mygtukų — ir dangtelis atšoko. 

Senį tučtuojau ištiko naujas įtarumo priepuolis. Jis krito 
į sofą, paslėpė dėžutę už nugaros ir ėmė neramiai Žvilgčioti 
čia į kambarį, čia į Vokulskį. 


— Kvailystes darau!..— murmėjo jis.— Kokia nesąmonė 
rizikuoti viskuo dėl pirmo sutiktojo. .. 
— Nepasitikite manimi? ..— paklausė ne mažiau susijau- 


dinęs Vokulskis. 

— Niekuo aš nepasitikiu — niurzgėjo senis.— Kas ir kaip 
gali man laiduoti? .. Prisiekti, duoti garbės žodį? .. Per senas 
esu ir nebetikiu priesaikomis... Tiktai bendras reikalas dar 
šiaip taip sulaiko žmones nuo niekšiškiausios išdavystės, ir 
tai ne visuomet... 

Vokulskis gūžtelėjo pečiais jr atsisėdo į kėdę. 

— Aš neverčiu jūsų,— pasakė jis,— dalintis su manimi 
savo rūpesčiais. Man pakanka ir savųjų. 

Geistas nenuleido nuo jo akių, tačiau po truputį ėmė rimti. - 
Pagaliau pasakė: 

— Nagi, pasislink prie stalo... Žiūrėk: kas čia? 

Ir jis parodė tamsios spalvos metalinį rutulėlį. 

— Man atrodo, kad tai spaustuvinis lydinys. 

— Paimk jį į ranką... 

Vokulskis paėmė rutulėlį ir net nustebo — toks jis buvo 
sunkus. 

— Tai platina,— pasakė jis. 

— Platina? ..— pakartojo Geistas, pašaipiai šypsodama- 
sis.— Štai tau platina... 

Ir jis padavė Vokulskiui tokio pat didumo platinos rutu- 

lėlį. Vokulskis keletą kartų pakilojo abu rutulėlius viena ir 
antra ranka ir dar daugiau nustebo. 

— Šitas daiktas turbūt kokius du kartus sunkesnis už 
platiną? — sušnibždėjo jis. 

— Taigi, taigi! ..— juokėsi Geistas.— Net vienas iš mano 
draugų akademikų pavadino jį ,,„suspausta platina“... Neblo- 
gas pavadinimas, ar ne? Apibūdinti metalui, kurio lyginama- 
sis svoris yra 30,7... Jie visuomet šitaip. Vos tik jiems pasi- 
seka sugalvoti pavadinimą naujam daiktui, ir jie iš karto sako, 
kad paaiškinę jį, remdamiesi jau žinomais gamtos dėsniais. 
Išpuikę asilai — išmintingiausieji iš visų, kurių knibždėte 
knibžda vadinamojoje žmonijoje... O čia — žinai, kas? — vėl 
paklausė Geistas. 

— Na, tai stiklo lazdelė — atsakė Vokulskis. 

— Cha! cha!..— nusijuokė Geistas.— Paimk ją į rankas, 
pasižiūrėk geriau... Įdomus stiklas, tiesa? .. Sunkesnis už ge- 
ležį, lūžio paviršius grūdėtas; puikus šilumos ir elektros laidi- 
ninkas; jį galima drožti. .. Juk iš šio stiklo visai geras metalas, 
teisybė? .. Gal nori pakaitinti jį arba pakalti plaktuku?.. 

Vokulskis pasitrynė akis. Nėra ko abejoti — tokio stiklo 
pasaulyje dar niekas nebuvo matęs. 

— O čia?..— paklausė Geistas, rodydamas kitą gabalėlį 
metalo. 

— Tur būt plienas... 

— Ne natris ir ne kalis? 

— Ne, 

— Tai paimk šį plieną į rankas... 

Čia Vokulskio nuostaba virto nerimu: tas tariamasis plie- 
nas buvo lengvas kaip rūkomasis popierius. 

— Jis turbūt tuščiaviduris? .. 

— Perpjauk šį gabalėlį pusiau, o jeigu neturi kuo, ateik 
pas mane. Pamatysi kur kas daugiau tokių stebuklų ir galėsi 
su jais daryti kokius tik panorėsi bandymus. 

Vokulskis iš eilės žiūrinėjo čia metalą, sunkesnį už platiną, 
čia skaidrų kaip stiklą, čia lengvesnį už pūką... Kol laikė 
juos rankoje, jie atrodydavo jam esą natūraliausi daiktai: kas 
gali būti natūraliau už daiktą, kurį gali paliesti ir matyti? 

Tačiau, vos tik jis grąžino pavyzdžius Geistui, jį apėmė nuo- 
staba ir nepasitikėjimas, nuostaba ir baimė. Ir jis vėl žiūrinėjo 
juos, kraipė galvą, čia tikėdamas, čia vėl abejodamas. 

— Na, kaip? — paklausė Geistas. 

— Ar jūs rodėte tatai chemikams? 

— Rodžiau. 

— Okąjjie?.. 

— Apžiūrėjo, palingavo galvas ir pareiškė, kad visa tai 
nesąmonė ir suktybė, kuriomis rimtas mokslas negali domėtis. 
— Kaip, net nedarė bandymų? — paklausė Vokulskis. 

— Ne. Kai kurie tiesiog sakė, kad, gavę pasirinkti arba 
„gamtos dėsnių“ paneigimą, arba savo pačių pojūčių klaidin- 
davo, kad, darant rimtus bandymus su tokiomis suktybėmis, 
gali susimaišyti sveikas protas, ir griežtai atsisakė nuo ban- 
dymų. 

— Ir jūs nepaskelbėte savo darbų? 

— Nė nemanau. Atvirkščiai, tasai smegenų sustingimas 
yra geriausias laidas, kad mano išradimų paslaptis saugi. Jei 
būtų kitaip, ją tučtuojau pagriebtų kiti, anksčiau ar vėliau 
atrastų būdą mano metalams pagaminti ir gautų tai, ko neno- 
rėčiau jiems duoti... 

— Būtent? ..— nutraukė Vokulskis. 

— Jie gautų metalą, lengvesnį už Oorą,— ramiai atsakė 
Geistas. 

Vokulskis atsilošė kėdėje; akimirką abu tylėjo. 

— Kodėl gi jūs slepiate nuo žmonių tą transcendentinį 
metalą? — pagaliau prabilo Vokulskis. 

— Dėl daugelio priežasčių — atsakė Geistas.— Pirmučiau- 
sią noriu, kad tas metalas išeitų tik iš mano laboratorijos, nors 
aš ir ne pats jį pagaminčiau. Antra, negalima leisti, kad tokia 
medžiaga, kuri pakeis visą pasaulį, pasidarytų vadinamosios 
šių dienų žmonijos nuosavybė. Jau ir taip per daug nelaimių 
sklinda žemėje per neatsargius išradimus. 

— Aš jūsų nesuprantu. 

— Tad paklausyk,— kalbėjo Geistas.— Vadinamojoje žmo- 
nijoje maždaug iš dešimt tūkstančių žmogaus pavidalo jaučių, 

avinų, tigrų ir šliužų vargu ar atsiras vienas tikras žmogus. 
Taip yra buvę visuomet, net akmens amžiuje. Į šitokią tad 
žmoniją per daugelį amžių krito įvairūs išradimai. Bronza, ge- 
ležis, parakas, magnetinė adata, spauda, garo mašinos, telegra- 
fas, elektra — visa tai be jokios atrankos pakliūdavo į rankas 
genijams ir idiotams, kilniems žmonėms ir nusikaltėliams. .. 
Ir kas iš to išėjo? .. Ogi tai, kad kvailybė ir piktadarybė, gau- 
damos vis galingesnius ginklus, dauginosi ir stiprėjo, užuot 
palaipsniui išnykusios. Aš,— varė toliau Geistas,— nenoriu 
kartoti tos klaidos ir, jeigu galų gale atrasiu metalą, lengvesnį 
už orą, atiduosiu jį tiktai tikriems žmonėms. Tegul pagaliau 
jie įsigyja ginklą vien tik sau; tegul jų rasė dauginasi ir stip- 
rėja, o Žmogaus pavidalo žvėrys ir pabaisos tegul palaipsniui 
išnyksta. Jeigu anglai turėjo teisę išvyti iš savo salos vilkus, 
tai tikrasis žmogus turi teisę išvaryti iš žemės bent tigrus, nu- 
sigrimavusius kaip žmonės. .. 

„Jis vis dėlto gerokai kvaištelėjęs“,— pagalvojo Vokuls- 
kis. Paskui garsiai pasakė: 

— Kas gi jums trukdo įvykdyti šiuos sumanymus? 

— Pinigų ir padėjėjų stoka. Iki galutinio atradimo reikia 
padaryti apie aštuonis tūkstančius bandymų, kuriems vienas 
žmogus turėtų sugaišti mažiausia dvidešimt metų. Tačiau ke- 
turi žmonės tą patį darbą nuveiktų per penkerius ar šešerius 
metus... 

Vokulskis atsistojo ir susimąstęs ėmė žingsniuoti po kam- 
barį; Geistas nenuleido nuo jo akių. 

— Sakysime,— prabilo Vokulskis,— kad aš galėčiau duoti 
jums pinigų ir vieną. .. net du padėjėjus... Tačiau kur įrody- 
mas, kad jūsų metalai nėra kokia nors nuostabi mistifikacija, 
o jūsų viltys — ne paklydimas? 

— Ateik pas mane, apžiūrėk viską pats, padaryk keletą 
bandymų ir įsitikinsi. Kito būdo aš nematau, — atsakė Geistas 

— O kada galima ateiti? .. 

— Kada panorėsi. Tiktai duok man keliasdešimt frankų, 
nes neturiu už ką nusipirkti reikiamų preparatų. Štai mano 
adresas, — užbaigė Geistas ir padavė Vokulskiui nešvarų lape- 
lį popieriaus. 

Vokulskis davė jam tris šimtus frankų. Senis susidėjo pa- 
vyzdžius į dėžutę, uždarė ją ir atsisveikindamas pasakė: 

— Parašyk man laiškelį dieną prieš ateidamas. Aš beveik 
visą laiką sėdžiu namie, šluostydamas dulkes nuo savo re- 
tortų... 

Geistui išėjus. Vokulskis buvo kaip apdujęs. Jis žvilgčiojo 
čia į duris, už kurių dingo chemikas, čia į stalą, ant kurio 
prieš akimirką gulėjo antgamtiški daiktai, čia vėl čiupinėjo 
savo rankas ir galvą arba žingsniavo po kambarį, garsiai bil- 
dėdamas kulnais, kad įsitikintų, jog nekliedi, jog tikrai 
nesapnuoja. 

„O juk tikras daiktas,— galvojo jis,— kad tasai žmogus 
parodė man kažkokias dvi medžiagas: vieną sunkesnę už pla- 
tiną, kitą — Žymiai lengvesnę už natrį. Ir netgi pareiškė ieškąs 
metalo, lengvesnio už orą!..“ 

— Jeigu visi tie dalykai nebūtų kažkokia nesuvokiama 
apgaulė, — garsiai pasakė jis,— tai jau turėčiau idėją, dėl ku- 
rios verta pasmerkti save keleriems nelaisvės metams. Ne tik 
susirasčiau darbą, į kurį visas galėčiau pasinerti ir įvykdyčiau 
drąsiausias jaunystės svajones, bet ir turėčiau tikslą, aukščiau- 
sią iš visų, kurių bet kada yra siekusi žmogaus siela. Skrai- 
dymo klausimas būtų išspręstas, žmogus gautų sparnus. 
mėjo: 

— Ne, tai neįmanoma!.. 

Naujų tiesų, o gal ir naujų paklydimų našta jį taip prislėgė, 
kad jis pajuto reikalą pasidalinti ja su kuo nors, bent iš dalies. 
Nusileido į priėmimų salę antrajame aukšte ir išsikvietė Žiu- 
marą. 

Vokulskiui besvarstant, kaip čia pradėjus šį keistą pokal- 
bį,/Žiumaras pats jam pagelbėjo. Vos įėjęs į salę, jis pasakė, 
santūriai šypsodamasis: 

— Senasis Geistas išėjo iš jūsų labai pagyvėjęs. Ar jis jus 
įtikino, ar buvo sutriuškintas? .. 

— Na, kalbomis tur būt nieko nejtikins, reikia faktų, — 
atsakė Vokulskis. 

—- Tai buvo ir faktų?.. 


49 


— Kol kas tik pažadėta... Tačiau sakykite, ką jūs pagal- 
votumėte, jeigu Geistas parodytų jums metalą, visais atžvil- 
giais panašų į plieną, bet kokius du ar tris kartus lengvesnį 
už vandenį?.. Jeigu jūs savo akimis pamatytumėte tokį me- 
talą, pačiupinėtumėte jį savo rankomis? .. 

Žiumaro šypsena virto kažkokia ironiška grimasa. 

— Dieve mano, ką gi galėčiau pasakyti — tik tiek, kad 
profesorius Palmjeris už penkis frankus nuo žmogaus rodo 
dar didesnius stebuklus. .. 

— Koks Palmjeris? — nustebęs paklausė Vokulskis. 

— Profesorius magnetizuotojas,— atsakė Žiumaras,— įžy- 
mus žmogus. .. Jis gyvena mūsų viešbutyje ir tris kartus per 
dieną rodo magnetinius pokštus salėje, kurioje iš bėdos su- 
telpa apie šešiasdešimt žmonių. .. Dabar kaip tik aštunta va- 
landa, tuoj prasideda vakarinis vaidinimas. Jeigu norite, gali- 
me ten nueiti; man įėjimas nemokamas... 

Vokulskis taip smarkiai paraudo, kad raudonis užliejo visą 
jo veidą ir net sprandą. 

— Eime pas tą profesorių Palmjerį— tarė jis, o sau pri- 
dūrė: 

„Vadinasi, tas didysis mąstytojas Geistas yra apgavikas, 
o aš — kvailys, mokąs tris šimtus frankų už reginį, kuris yra 
vertas tik penkių frankų... Kaip jis mane apmovė!.." 

Jie pakilo į trečią aukštą ir įėjo į saloną, įrengtą taip pat 
prabangiai, kaip ir kiti tame viešbutyje. Salonas buvo beveik 
pilnas žiūrovų — senų ir jaunų, moterų ir vyrų, elegantiškai 
apsirengusių ir labai atidžiai besiklausančių profesoriaus 
Palmjerio, kuris kaip tik buvo bebaigiąs trumpą įžangą apie 
magnetizmą. Tai buvo vidutinio amžiaus žmogus, nugeibęs 
juodplaukis susivėlusia barzda ir išraiškingomis akimis. Apie 
jį sukosi keletas gražių moterų ir jaunų vyrų liguistai blyškiais 
ir apatiškais veidais. 

— Tai mediumai,— sušnibždėjo Žiumaras.— Su jais Palm- 
jeris rodo savo pokštus. 

Per spektaklį, trunkantį apie dvi valandas, Palmjeris už- 
migdydavo savo mediumus žvilgsniu, tačiau jie galėdavo 
vaikščioti, atsakinėti į klausimus ir atlikinėti įvairiausius 

veiksmus. Be to, užmigdytieji, magnetizuotojui įsakius, paro- 
dydavo arba nepaprastą raumenų jėgą, arba dar nejprastesnį 
nejautrumą, arba, atvirkščiai, labai paaštrėjusią pojūčių reak- 
ciją. 

Vokulskis pirmą kartą matė tokius reiškinius ir anaiptol 
neslėpė savo nepasitikėjimo; tai pastebėjęs, Palmjeris pakvie- 
tė jį atsisėsti į pirmą eilę. Po kelių bandymų Vokulskis įsitiki- 
no, kad jo matomi reiškiniai — ne suktybė, o faktai, pagrįsti 
kažkokiomis dar neištirtomis nervų sistemos savybėmis. 

Daugiausia jį nustebino ir net išgąsdino du bandymai, šiek 
tiek primeną jo paties gyvenimo įvykius. Per tuos bandymus 
mediumui būdavo įteigiami neegzistuoją dalykai. 

Vienam iš užmigdytųjų Palmjeris padavė grafino kamštį 
ir pasakė, jog tai rožė. Mediumas tučtuojau pradėjo uostyti 
kaništį ir tikrai jautė didelį malonumą. 

— Ką jūs darote? — sušuko Palmjeris mediumui.— Juk tai 
dvokianti derva! 

Ir mediumas tučtuojau pasišlykštėdamas sviedė kamštį ša- 
lin, ėmė šluostytis rankas ir skųstis, kad jos dvokiančios. 

Kitam profesorius padavė nosinę ir pasakė, kad ji sverianti 
šimtą svarų; užmigdytasis ėmė linkti, virpėti ir prakaituoti 
nuo nosinės svorio. 

Bežiūrėdamas Vokulskis ir pats išprakaitavo. 

„Dabar jau suprantu Geisto paslaptį, — pagalvojo jis.— Jis 
mane užmagnetizavo..." 

Tačiau didžiausia kančia jam buvo stebėti, kaip Palmjeris, 
užmigdęs kažkokį silpnutį jaunuolį, suvyniojo į rankšluostį 
žarsteklį ir įteigė, jog tai jauna ir graži moteris, kurią reikia 
mylėti. Užmagnetizuotasis glėbesčiavo ir bučiavo žarsteklį, 
klaupėsi prieš jį, ir jo veidas buvo kupinas susižavėjimo bei 
pagarbos. Kai žarsteklis buvo pakištas po kanapa, jaunuolis 
nušliaužė paskui jį keturpėsčias kaip šuo ir nustūmė keturis 
stiprius vyrus, mėginusius jį sulaikyti. O kai pagaliau Palmje- 
ris paslėpė žarsteklį ir pasakė, kad mylimoji mirusi, jaunuolis 
įpuolė į tokią neviltį, jog ėmė raitytis ant grindų ir daužyti 
galvą į sieną. 

Tada Palmjeris pūstelėjo jam į veidą, ir jaunikaitis nubu- 
do visas apsiašarojęs. Žiūrovai plojo, kvatojosi. 

Vokulskis pabėgo iš salės baisiai susierzinęs. 

„Vadinasi, viskas — melas! .. Tariamieji Geisto išradimai 
ir jo išmintis, mano karštoji meilė ir net ji... Ji pati tėra 
užkerėtų pojūčių apgaulė... Vienintelė realybė, kuri neap- 
gauna ir nemeluoja, yra nebent mirtis...“ | 

Jis išbėgo iš viešbučio į gatvę, įlėkė į kavinę ir užsisakė 
konjako. Šį kartą išgėrė pusantro grafinėlio, o gerdamas gal- 
vojo, kad tas Paryžius, kuriame atrado daugiausia išminties, 
didžiausius paklydimus ir galutinį nusivylimą, galimas daiktas, 
bus ir jo karstas. 

„Ko man belieka laukti? .. Ką dar sužinosiu? .. Jeigu Geis- 
tas yra paprasčiausias sukčius ir jeigu galima įsimylėti žarstek- 
lius, kaip esu įsimylėjęs ją,— kas gi man belieka? .." 

Jis sugrįžo į viešbutį, apsvaigęs nuo konjako, ir užmigo 
nenusirengęs. O kai nubudo aštuntą valandą ryto, pirmiausia 
jam dingtelėjo į galvą: 

„Aišku, kad Geistas magnetizuodamas apgavo mane su 
tais metalais. Tačiau. .. kas gi magnetizavo mane, kai netekau 
proto dėl tos moters? .." 

Staiga jam šovė mintis paprašyti paaiškinimų iš Palmjerio. 
Jis greitai persirengė ir nusileido į trečią aukštą. 

Paslaptingojo meno meistras jau Jaukė žiūrovų; tačiau kol 
kas dar niekas nebuvo atėjęs, ir jis tuojau priėmė Vokulskį, 
iš anksto paėmęs dvidešimt frankų už patarimą. 

— Ar jūs, — pradėjo Vokulskis,— kiekvienam galite įteig- 
ti, kad žarsteklis — tai moteris ir kad nosinė sveria šimtą sva- 
Ių?.. 

— Kiekvienam, kurį galima užmigdyti. 

— Tai prašau užmigdyti mane ir pakartoti su manimi no- 
sinės bandymą. 

Palmjeris pradėjo savo veiksmus: žiūrėjo Vokulskiui į akis, 
lietė jo kaktą, trynė jam rankas nuo pečių iki delnų. .. Paga- 
liau su nepasitenkinimu pasitraukė. 

— Jūs nesate mediumas,— pasakė jis. 

— O jeigu pasakysiu, kad pats esu pergyvenęs tokį įvykį, 
kaip tasai jaunuolis su nosine? — paklausė Vokulskis. 

— Tai negalimas daiktas, jūsų neįmanoma užmigdyti. Pa- 
galiau jeigu jūs būtumėte užmigdytas ir jums būtų įteigta, 
kad nosinė sveria šimtą svarų, tai nubudęs jūs to neprisimin- 
tumėte. | 

— Ar jums neatrodo, kad kas nors galėtų geriau užmag- 
netizuoti?.. 

Palmjeris įsižeidė. 

— Nėra geresnio magnetizuotojo už mane! — sušuko jis.— 
Aš ir jus pagaliau užmigdysiu, tiktai reikia keletą mėnesių pa- 
dirbėti. .. Tai kaštuos du tūkstančius frankų... Neketinu vel- 
tui švaistyti savo fluidų. .. 

Vokulskis išėjo iš magnetizuotojo visai nepatenkintas. Jis 
dar neabejojo, kad panelė Izabelė galėjo jį užkerėti: juk tu- 
rėjo pakankamai laiko. Tačiau Geistas jokiu būdu negalėjo 
užmigdyti jo per keletą minučių. Be to, Palmjeris teigia, kad 
užmigdytieji paskui neprisimena, kas jiems buvo įteigiama, 
o jis prisimena kiekvieną senojo chemiko atsilankymo smulk- 
meną. 

Vadinasi, jeigu Geistas jo nebuvo užmigdęs, tai jis nėra 
apgavikas. Vadinasi, jo metalai iš tikrųjų egzistuoja, ir... ga- 
lima atrasti metalą, lengvesnį už orą!.. 

„Tai bent miestas! — galvojo jis.— Čia per valandą paty- 
riau daugiau negu Varšuvoje per visą gyvenimą. .. Tai bent 
miestas! ..' 

Kelias dienas Vokulskis buvo labai užsiėmęs. 

Pirmiausia — ruošėsi išvažiuoti Suzinas, nupirkęs keliolika 
laivų. Kuo legaliausias pelnas iš šios operacijos buvo didelis — 
toks didelis, kad Vokulskiui atitekusi dalelė padengė visas iš- 
laidas, kurias jis buvo padaręs per paskutinius mėnesius Var- 
šuvoje, 

Keletą valandų prieš atsisveikindami, Suzinas ir Vokulskis 
pusryčiavo savo oficialiajame kambaryje ir, žinoma, kalbėjosi 
apie pelnus. 

— Tu turi pasakišką laimę, — pasakė Vokulskis. 

Suzinas gurkštelėjo šampano, sunėrė ant pilvo pirštus, ant 
kurių spindėjo daugybė žiedų, ir atsakė: 

— Tai ne laimė, Stanislavai Petrovičiau, o milijonai. Peiliu 
nusipjausi rykštę, o ąžuolą reikia kirviu kirsti. Kas turi ka- 
peikas, tai ir operacijas daro kapeikines, ir pelno tik kapei- 
kas; o kas turi milijonus, turi pelnyti milijonus. Rublis, Sta- 
nislavai Petrovičiau, yra kaip nuvarytas kuinas: keletą metų 
turi laukti, kol jis pagimdo tau naują rublį; o milijonas yra 
vislus kaip kiaulė: kasmet atveda po keletą. Po dvejų ar trejų 
metų, Stanislavai Petrovičiau, surinksi ir tu apskritą milijo- 
nėlį ir tada pamatysi, kaip paskui jį byra kiti pinigėliai. Nors 
su tavim... 

Suzinas atsiduso, suraukė antakius ir vėl išgėrė šampano. 

— Kas gi su manim? — paklausė Vokulskis. 

— O štai kas, — atsakė Suzinas.— Užuot šitokiame mieste 
tvarkęs savo reikalus, savo prekybos reikalus, tu nieko... 
Bastaisi arba akis nudelbęs, arba galvą į dangų užvertęs, į nie- 
ką nežiūrėdamas, ir dar (krikščioniui net gėda pasakyti) skrai- 
dai balionu... Užsimanei cirko pamaiva pasidaryti, ką? .. Na 
ir pagaliau, pasakysiu tau, Stanislavai Petrovičiau, tu įžeidei 
vieną labai kilmingą damą, tą baronienę. .. O juk pas ją gali- 
ma buvo ir kortomis palošti, ir gražių moterų atrasti, ir suži- 
noti visokiausių dalykų. Patariu tau: kol neišvažiavai, duok 
jai kiek nors uždirbti. Advokatui rublio pagailėsi — jis iš ta- 
vęs šimtą ištrauks. Taigi, brcleli mielas. .. 

Vokulskis atidžiai klausėsi. Suzinas vėl atsiduso ir kalbėjo 
toliau: 

— Ir su burtininkais susidedi (kad juos kur, nelabuo- 
sius. ..), ir iš to, sakau tau, nė sulūžusio skatiko nepelnysi, o 
gali Dievą užrūstinti. Negražu!.. O blogiausias dalykas, kad 
manai, jog niekas nežino, kas tave kankina. Tuo tarpu visi 
žino, jog širdį tau kažkoks kirminas graužia, tik vieni mano, 
kad norėtum supirkinėti čia padirbtus pinigus, o kiti spėja, 
kad tau jau visai nedaug tetrūksta iki bankroto, jeigu tik jau 
nesi subankrutavęs. 

— Ir tu tuo tiki? — paklausė Vokulskis. 

— Et, Stanislavai Petrovičiau, kam kitam, bet tau netinka 


laikyti mane kvailiu. Tu manai, aš nežinau, kad tau moteris 
rūpi? .. Žinoma, moteris — skanus kąsnelis, ir pasitaiko, kad 
net rimtam žmogui galvą susuka. Linksminkis ir tu, kai turi 
pinigų. Tik aš tau, Stanislavai Petrovičiau, pasakysiu vieną 
žodelį, nori? .. 

— Prašau. 

— Kas prašosi nuskutamas barzdą, nepyksta, jei skutėjas 
jį kiek įbrėžia. Taigi, balandėli, pasakysiu tau palyginimą. Yra 
čia Prancūzijoje kažkoks stebuklingas vanduo, gydąs visokias 
ligas (neprisimenu, kaip vadinasi). Tad paklausyk: yra tokių, 
kurie tenai keliais ateina ir net pažvelgti į jį nedrįsta; O kiti 
geria tą vandenį be jokių ceremonijų ir net dantis juo skalau- 
ja... Ak, Stanislavai Petrovičiau, kad tu žinotum, kaip tasai 
geriantysis Žiauriai juokiasi iš to, kuris meldžiasi... Taigi 
kas tau?.. Skaudu? .. Teisybė... Na, paragauk vyno... 

— Ar esi ką nors apie ją girdėjęs? — dusliai paklausė 
Vokulskis. 

— Prisiekiu, kad nieko nepaprasto nesu girdėjęs, — atsakė 
Suzinas, mušdamasis į krūtinę.— Pirkliui reikia pardavėjų, o 
moteriai — klūpančių garbintojų, bent tam, kad nebūtų ma- 
tyti to akiplėšos, kuris neklūpo. Tai visai natūralus dalykas. 
Tiktai tu, Stanislavai Petrovičiau, nestok su jais į vieną eilę, 
o jeigu jau stojai, tai laikyk galvą aukščiau iškėlęs. Pusė mi- 
lijono rublių kapitalo — tai ne pelų krūva. Iš tokio pirklio 
niekas neturi teisės šaipytis! 

Vokulskis atsistojo ir pasipurtė kaip žmogus, pasvilintas 
įkaitinta geležimi. 

„Gal ne taip, o gal... ir taip! ..— pagalvojo jis.— O jeigu 
taip... dalį turto atiduosiu laimingajam varžovui už tai, kad 
mane išgydė!..“ 

Jis sugrįžo į savo kambarį ir pirmą kartą visiškai ramiai 
ėmė galvoti apie visus panelės Izabelės gerbėjus, kuriuos bu- 
vo su ja matęs arba apie kuriuos buvo tik girdėjęs. Prisiminė 
jų reikšmingus pokalbius, švelnius žvilgsnius, keistas užuomi- 
nas, visus ponios Meliton pasakojimus, visas kalbas, kurios 
sklido apie panelę Izabelę tarp susižavėjusios ja publikos. Pa- 

galiau giliai atsikvėpė: jam pasirodė, kad atrado kažkokią 
giją, kuri gali išvesti iš labirinto. 

„Iš jo turbūt pakliūsiu į Geisto laboratoriją“,-— pagalvojo 
jis, jausdamas, kad į širdį įstrigo pirmas paniekos grūdelis. 

— Ji turi teisę, turi visišką teisę! ..— murmėjo jis šyp- 
sodamasis.— Tačiau išrinktasis, o gal net išrinktieji... Ehe, 
koks aš niekšas gyvulys... o Geistas laiko mane žmogumi... 

Suzinui išvažiavus, Vokulskis antrą kartą perskaitė tą die- 
ną iš Žeckio gautą laišką. Senasis pardavėjas mažai terašė apie 
prekybą, užtat labai daug apie ponią Stavską, nelaimingą, bet 
gražią moterį, kurios vyras kažkur dingęs. 

„Iki mirties būsiu tau dėkingas, — rašė Žeckis,— jeigu kaip 
nors galutinai išaiškinsi: ar Liudvikas Stavskis gyvas, ar mi- 
Ięs?" 

Paskui buvo išvardytos datos ir vietos, kuriose dinguonis 
buvo sustojęs, kai paliko Varšuvą. 

„Stavska?.. Stavska? .. — stengėsi prisiminti Vokulskis.— 
Jau žinau!.. Tai toji graži ponia su dukrele, gyvenanti mano 
name... Kaip keistai sutampa aplinkybės: gal tam nupirkau 
Lenckių namus, kad pažinčiau juose tą moterį? .. Ji man nė 
kiek nerūpi, jeigu liksiu čionai, tačiau kodėl negalėčiau jai 
padėti, jei Žeckis prašo? .. Puiku! .. Dabar turėsiu progą pa- 
dovanoti ką nors baronienei, kurią man taip rekomendavo Su- 
zinas..." 


Jis paėmė baronienės adresą ir nuvažiavo į Sen Žermeno 
kvartalą. 


To namo, kuriame gyveno baronienė, vestibiulyje anti- 
kvaras pardavinėjo knygas. Vokulskis, kalbėdamasis su duri- 
ninku, netyčia pažvelgė į knygas ir, džiaugsmingai nustebęs, 
pamatė Mickevičiaus eilėraščių rinkinį, tą patį leidimą, kurį 
skaitė dar tarnaudamas pas Hopferį. Išvydus nusitrynusį ap- 
darą ir išblukusius puslapius, atmintyje atgijo visa jaunystė. 

Tučtuojau nusipirko knygą ir vos nepabučiavo jos kaip 
relikvijos. 


Durininkas, kuris už franką visa širdimi atsidavė Vokuls- 
kiui, palydėjo iki pat baronienės buto durų ir su šypsena pa- 

linkėjo maloniai pasilinksminti. Vokulskis paskambino ir tarp- 
duryje pamatė tarną, apsivilkusį avietinės spalvos fraku. 

— Aha! — sumurmėjo jis. 

Svetainėje, aišku, buvo auksuotų baldų, paveikslų, kilimų 
ir gėlių. Netrukus pasirodė ir baronienė įžeisto, bet sutinkan- 
čio atleisti Žmogaus mina. 

Ji iš tikrųjų jam atleido. Vokulskis trumpai išdėstė, ko 
atėjęs, užrašė Stavskio pavardę, surašė miestus, kuriuose jis 
gyveno, ir primygtinai paprašė baronienę per daugelį savo 
pažinčių tiksliai sužinoti ir jam pranešti, kur yra dingęs žmo- 
gus. 

— Tai galima padaryti, — pasakė orioji dama, — tačiau... 
ar negąsdina jūsų išlaidos? .. Teks kreiptis į vokiečių, anglų, 
amerikiečių policiją... 

— Vadinasi?.. | 

— Vadinasi, ar sutinkate išleisti apie tris tūkstančius 
frankų? 

— Štai keturi tūkstančiai, — atsakė Vokulskis, paduodamas 
jai atitinkamos sumos čekį.— Kada galiu tikėtis atsakymo? 

— To dabar negaliu tiksliai pasakyti, — tarė baronienė.— 
Gal po mėnesio, o gal ir po metų. Tačiau tikiuosi, — griežtai 
pridūrė ji, — jūs neabejojate, kad bus imtasi visų reikiamų 
priemonių tam Žmogui surasti? 

— Aš tik esu tikras, kad paliksiu Rotšildo banke čekį dar 
dviem tūkstančiams frankų, kurie bus tučtuojau išmokėti, kai 
tiktai gausite žinių apie tą žmogų. 

— Ar jūs greitai išvažiuojate? 

— One. Dar kiek laiko paviešėsiu. 

— Matau, Paryžius jus sužavėjo! ..— šypsodamasi tarė ba- 
ronienė.— Jis dar labiau jums patiks pro mano svetainės lan- 
gus. Priiminėju kas vakarą. 

Juodu atsisveikino labai patenkinti — baronienė kliento pi- 
nigais, o Vokulskis — kad vienu žygiu paklausė Suzino pata- 
rimo ir išpildė Žeckio prašymą. 

Dabar Vokulskis liko Paryžiuje visiškai vienas, be jokių 
pareigų. Jis vėl lankė parodą, teatrus, nepažįstamas gatves, 
dar neapžiūrėtas muziejų sales... Vėl stebėjosi milžiniškomis 

Prancūzijos jėgomis, milijoninio miesto statybos ir gyvenimo 
dėsningumu, švelnaus klimato įtaka sparčiam civilizacijos vys- 
tymuisi... Vėl gėrė konjaką, valgė brangius valgius arba 
lošė kortomis baronienės salone, visuomet pralošdamas. .. 

Šitaip leisdamas laiką, jis gerokai išsisemdavo, bet nepa- 
tirdavo nė lašelio džiaugsmo. Valandos slinko jam kaip paros, 
dienos atrodė begalinės, o naktys neteikė ramaus miego. Nors 
miegodavo ir kietai, be jokių sapnų — bjaurių ar malonių, 
nors ir pasinerdavo į užmarštį, vis dėlto negalėdavo išsivaduo- 
ti iš kažkokio neaiškaus kartėlio, kuriame skendėjo jo siela, 
veltui ieškodama tenai dugno ar krantų. 

„Duokite man kokį nors tikslą... arba mirtį! .."— dažnai 
kartodavo jis, žvelgdamas į dangų. O po valandėlės juokda- 
masis pagalvodavo: 

„Kam aš kalbu? .. Kas išklausys mane šiame mechanizme, 
varomame aklų jėgų, kurių žaisleliu aš tapau? Kokia žiauri da- 
lia — prie nieko neprisirišti, nieko netrokšti ir tiek daug su- 
prasti..." 

Jam atrodė, kad mato kažkokį milžinišką fabriką, iš kurio 
ritasi naujos saulės, naujos planetos, naujos gyvūnų rūšys, 
naujos tautos, 0 jose — žmonės ir širdys, kurias drasko furijos: 
viltis, meilė ir kančia. Kuri gi iš jų baisiausia? Ne kančia, 
nes ji bent nemeluoja. Bet toji viltis, kuri juo giliau nubloškia, 
juo aukščiau buvo iškėlusi... Bet meilė, tas drugelis, kurio 
vienas sparnas vadinasi netikrumas, o kitas — apgaulė... 

— Vis tiek,— murmėjo jis.— Jeigu jau turime kuo nors 
svaigintis, tad svaiginkimės kuo nors. Tačiau kuo gi2.. 

Tuomet iš tamsios bedugnės, vadinamos gamta, jam suspin- 
dėdavo tarsi dvi žvaigždės. Viena blyški, tačiau nekintanti — 
tai Geistas ir jo metalai; antra — liepsnojanti kaip saulė arba 
staiga užgęstanti, — tai ji... 

„Ką čia pasirinkus, — galvodavo jis, — jeigu viena yra abe- 
jotina, o kita — neprieinama ir nepatikima? Jeigu net kada 
nors ją pasieksiu, argi aš ja tada patikėsiu? .. Argi bent galė- 
čiau ja patikėti? .." 

Kartu jis jautė, kad artėja valanda, kada lemiamai susikibs 
jo protas ir širdis. Protas traukė jį prie Geisto, o širdis -— 

į Varšuvą. Jautė, kad vieną dieną turės pasirinkti: arba sunkų 
darbą, vedantį į neregėtą šlovę, arba karštą aistrą, kuri žadėjo 
jam nebent tik tiek, kad sudegins jį į pelenus. 

„O jeigu ir viena, ir antra tėra apgaulė, kaip tasai žarstek- 
lis arba šimtą svarų sverianti nosinė? ..“ 

Jis dar kartą nuėjo pas magnetizuotoją Palmjerį ir, sumo- 
kėjęs už vizitą reikalaujamus dvidešimt frankų, ėmė jį klau- 
sinėti: 

— Vadinasi, jūs tvirtinate, kad manęs negalima užmagne- 
tizuoti? 

— Kaip tatai negalima! — pasipiktino Palmjeris.— Negali- 
ma iš karto, nes jūs nesate mediumas. Tačiau iš jūsų gali- 
ma būtų padaryti mediumą, jeigu ne per kelis mėnesius, tai 
per kelerius metus. 

„Taigi aišku, kad Geistas manęs neapgavo“,— pagalvojo 
Vokulskis ir garsiai pridūrė: 

— Ponas Palmjeri, ar moteris gali užmagnetizuoti žmogų? 

— Ne tik moteris, bet net medis, durų rankena, vanduo — 
žodžiu, kiekvienas daiktas, kuriam magnetizuotojas perduos 
savo valią. Aš galiu užmagnetizuoti savo mediumus netgi per 
segtuką. Sakau jiems: „„Perpilu į šį segtuką savo fluidą, ir 
jūs užmigsite, vos tiktai pažvelgę į jį.“ Juo lengviau man būtų 
perduoti savo įtaigos jėgą kokiai nors moteriai. Suprantama, 
jeigu tiktai magnetizuojamasis asmuo yra mediumas. 

- — Ir tuomet aš prisiriščiau prie tos moters taip, kaip įūsų 
mediumas prie žarsteklio? ..— paklausė Vokulskis. 

— Visai paprastai, — atsakė Palmjeris, žvilgtelėdamas į 
laikrodį. 

Vokulskis išėjo iš jo ir, klaidžiodamas gatvėmis, ėmė mąs- 
tyti: 

„Beveik aišku, kad Geistas manęs neapgavo užmagnetizuo- 
damas, — jam nebūtų užtekę laiko. O dėl jos nesu tikras, — gal 
kaip tik tokiu būdu ji mane užkerėjo. Laiko ji turėjo pakan- 
kamai, bet... kas gi pavertė mane jos mediumu?.." 

Juo daugiau jis lygino savo meilę panelei Izabelei su 
daugumos vyrų jausmais daugumai moterų, juo nenatūralesnė 
atrodė jam jo meilė. Kaipgi galima įsimylėti ką nors iš pirmo 

žvilgsnio? Kaip galima eiti iš proto dėl moters, kurią mata! 
sykį per kelis mėnesius ir kaskart tik įsitikini, kad tu jai 
nerūpi? 

— Ką gi! — sumurmėjo jis.— Kaip tik dėl to, kad retai ją 
sutinku, ji man ir atrodo idealas. Kas žino, gal ir visai ja nusi- 
vilčiau, jeigu geriau pažinčiau? 

Jis stebėjosi, kad negauna jokios žinios iš Geisto. 

„Nejaugi mokytasis chemikas paėmė iš manęs tris šimtus 
frankų ir nusprendė visiškai nebesirodyti? .."— pagalvojo jis. 

Tačiau pats susigėdo, kad taip įtarinėja tą žmogų. 

„Gal jis serga?" 

Vokulskis pasisamdė fiakrą ir nuvažiavo pagal gautą iš 
Geisto adresą, toli nuo miesto centro, į Šarantono apylinkes. 

Nurodytoje gatvėje fiakras sustojo prie mūrinės tvoros; už 
jos buvo matyti namo stogas ir viršutinė langų dalis. 

Vokulskis išlipo iš vežimo ir priėjo prie geležinių vartelių, 
šalia kurių buvo pakabintas plaktukas. Keliolika kartų pa- 
beldus, varteliai staiga atsidarė, ir Vokulskis įėjo į kiemą. 

Namas buvo dviejų aukštų, labai senas; tatai liudijo api- 
pelijusios sienos ir apdulkėję langai, kurių stiklai vietomis 
buvo išdaužti. Priekinės sienos viduryje buvo durys, o prie 
jų — gerokai apgriuvę mūriniai keleto pakopų laipteliai. 

Varteliai, dusliai bilstelėję, užsidarė, tačiau niekur nebuvo 
matyti juos atidariusio vartininko. Vokulskis nustebęs ir su- 
mišęs sustojo vidury kiemo. Staiga viename antro aukšto lan- 
ge pasirodė galva su raudona kepuraite, ir pažįstamas balsas 
sušuko: - 

— Ar tai jūs, ponas Siuzenai?.. Laba diena! 

Galva pradingo, tačiau atdaras langelis liudijo, kad tai ne- 
buvo vaiduoklis. Pagaliau po kelių minučių girgždėdamos atsi- 
darė vidurinės durys, ir jose pasirodė Geistas. Jis buvo apsi- 
avęs suplyšusiomis mėlynomis kelnėmis, įsispyręs į medinius 
sandalus ir apsivilkęs purvina flaneline striuke. 

— Pasveikink mane, ponas Siuzenai! — prabilo Geis- 
tas.— Pardaviau savo sprogstamąją medžiagą anglų-amerikie- 
čių bendrovei ir, atrodo, padariau gerą biznį. Šimtas penkias- 

dešimt tūkstančių frankų grynais rankpinigių ir dvidešimt pen- 
ki santimai nuo kiekvieno parduoto kilogramo. 

— Na, dabar jūs turbūt mesite savo metalus, — tarė šyp- 
telėdamas Vokulkis. 

Geistas žvilgtelėjo į jį su atlaidžia panieka. 

— Dabar,— atsakė jis,-— mano padėtis tiek tepasikeitė, kad 
porą metų man nereikės ieškoti turtingo bendrininko. O dėl 

Jis atidarė duris iš prieškambario į kairę. Vokulskis pa- 
matė erdvią kvadratinę salę, kurioje buvo labai šalta. Salės 
viduryje stovėjo milžiniškas cilindras, panašus į kubilą; jo 
plieninės maždaug uolekties storio sienos keturiose vietose 
buvo suveržtos stipriais lankais. Prie cilindro dangčio buvo 
pritvirtinti kažkokie prietaisai: vienas panėšėjo į apsauginį 
vožtuvą; kartkartėmis pro jį išsiverždavo debesėlis garų 
ir greitai išsisklaidydavo ore; kitas — priminė manometrą, ku- 
rio rodyklė be paliovos virpėjo. 

— Garo katilas? ..— paklausė Vokulskis.— O kodėl tokios 
storos sienos? 

— Paliesk jį, — tarė Geistas. 

Vokulskis palietė ir šūktelėjo iš skausmo. Ant pirštų jam 
iššoko pūslės, tačiau ne nuo karščio, o nuo šalčio... Kubilas 
buvo baisiai šaltas, ir tatai, tarp kitko, galima buvo pajusti 
visoje salėje. 

— Šešių šimtų atmosferų vidaus slėgimas,— pridūrė Geis- 
tas, nekreipdamas dėmesio į Vokulskį ištikusį nemalonumą; ta- 
sai net krūptelėjo, išgirdęs tokį skaičių. 

— Vulkanas! ..— sušnibždėjo jis. 

— Dėl to aš ir kalbinau tave pas mane dirbti,— atsiliepė 
Geistas.— Pats matai, kaip lengvai čia visko gali atsitikti. .. 
Eime į viršų... 

— Ar paliksite katilą be priežiūros? — puklausė Vokulskis. 

— O, šiame darbe auklės nereikia; viskas vyksta savai- 
me, ir jokių staigmenų negali būti. 

Jie užlipo į viršų ir atsidūrė dideliame kambaryje su ketu- 
riais langais. Pagrindiniai baldai čia buvo stalai, tiesiog už- 
versti retortomis, dubenėliais ir visokiausiais vamzdeliais: stik- 

liniais, porcelianiniais, net alaviniais ir variniais. Ant grindų, 
po stalais ir kertėse, gulėjo keliolika artilerijos sviedinių, 
kai kurie buvo įskilę. Po langais stovėjo vonelės, akmeninės 
arba varinės, su spalvotais skysčiais. Viename pasienyje buvo 
pastatytas ilgas suolas, o ant jo — didžiulė elektros baterija. 

Tik atsigręžęs Vokulskis pastebėjo prie pat durų geležinę 
į sieną įmūrytą spintą, lovą, užklotą sudriskusia antklode, iš 
kurios kyšojo purvina vata, prie lango — stalelį su popieriais, 
o šalia jo — odinį krėslą, kurio oda buvo sutrūkinėjusi ir apsi- 
trynusi. 

Vokulskis pažvelgė į senį, apsiavusį, kaip skurdžiausias 
juodadarbis, mediniais sandalais, į jo baldus, iš kurių žvelgė 
neturtas, ir pagalvojo, kad šis žmogus už savo išradimus ga- 
lėtų gauti milijonus. Vis dėlto jis atsisakė jų dėl kažkokios 
tobulesnės ateities žmonijos. .. Tą akimirką Geistas atrodė jam 
kaip Mozė, kuris veda į pažadėtąją Žemę dar negimusias 
kartas. 

Tačiau senasis chemikas šį kartą neatspėjo Vokulskio min- 
čių; jis niūriai žvilgtelėjo į jį ir tarė: 

— Na ką, ponas Siuzenai, nelinksma vieta, nelinks- 
mas darbas? .. Šitaip aš gyvenu keturiasdešimt metų. Į šiuos 
prietaisus jau sukišta keletas milijonų, ir gal dėl to jų savi- 
ninkas nepramogauja, neturi tarnų, o kartais netgi neturi ko 
valgyti. .. Ne jums šis darbas, — pridūrė jis, numodamas ranka. 

— Apsirinkate, profesoriau,— atsakė Vokulskis.— Nors, 
tiesą sakant, ir kape turbūt nėra linksmiau... 

— Ką ten kapas... kvailystė... sentimentalybė! ..— su- 
murmėjo Geistas.— Gamtoje nėra nei kapų, nei mirčių; tėra 
įvairios egzistavimo formos, kurių vienos leidžia mums būti 
chemikais, o kitos — tiktai cheminiais preparatais. Visa išmin- 
tis ir yra nepraleisti pasitaikiusios progos, neeikvoti laiko tuš- 
tybėms ir ką nors padaryti. 

— Aš jus suprantu, — atsakė Vokulskis,— bet... atleiskite, 
jūsų atradimai tokie nauji... 

— Ir aš jus suprantu,— pertarė Geistas.— Mano atradimai 
yra tokie nauji, kad. .. jūs laikote juos apgavyste! .. Šiuo at- 
žvilgiu ne išmintirzesni už tamstą ir Akademijos nariai, tad 

patekai į gerą kompaniją... Tiesa!.. Ar norėtum dar kartą 
pamatyti mano metalus, išmėginti juos? . . Gerai, labai gerai. .. 

Jis pribėgo prie geležinės spintos, atidarė ją labai sudėtin- 
gu būdu ir iš eilės ėmė iš tenai traukti įvairių metalų gabalus: 
metalo, sunkesnio už platiną arba lengvesnio už vandenį, ar- 
ba vėl skaidraus... Vokulskis apžiūrinėjo juos, svėrė, kaitino, 
kalė, leido per juos elektros srovę, karpė žirklėmis. Tie ban- 
dymai užtruko keletą valandų; galų gale jis įsitikino, kad bent 
fizikos požiūriu čia yra tikrų tikriausi metalai. 

Baigęs bandymus, Vokulskis, visiškai nusikamavęs, krito 
į krėslą. Geistas paslėpė savo pavyzdžius, užrakino spintą ir 
juokdamasis paklausė: 

— Na kaip: faktas ar apgaulė? 

— Nieko nesuprantu, — sušnibždėjo Vokulskis, spausdamas 
delnais smilkinius, — man galva plyšta!.. Metalas, tris kartus 
lengvesnis už vandenį... Nesuvokiamas dalykas! .. 

— Arba metalas, apie dešimt procentų lengvesnis už orą, 
ką?..— juokėsi Geistas.— Lyginamasis svoris nuverstas... 
gamtos dėsniai pakirsti, ką?.. Cha! cha!.. Visa tai niekis. 
Gamtos dėsniai, kiek mes juos pažįstame, net mano metalams 
atsiradus, liks nepaliesti. Tiktai bus praplėstos mūsų žinios 
apie gamtos kūnų savybes ir apie jų vidinę sandarą; na, ir bus 
praplėstos žmonių technikos ribos. 

— O lyginamasis svoris? — paklausė Vokulskis. 

— Paklausyk manęs, — pertraukė Geistas,— ir iš karto su- 
prasi, kur slypi mano atradimų esmė; nors čia pat pasakau, 
kad pakartoti jų tau pačiam nepavyks. Čia nėra nei stebuklų, 
nei apgaulės; tie dalykai yra tokie paprasti, kad suprasti juos 
galėtų net pradinės mokyklos mokinys. 

Jis paėmė nuo stalo plieninį kubą ir, padavęs jį Vokuls- 
kiui, tarė: 

— Štai kubinis decimetras, pilnas, nulietas iš plieno; pa- 
imk jį į rankas, kiek jis sveria? 

— Kokius aštuonis kilogramus. .. 

Geistas padavė jam kitą tokio pat dydžio ir taip pat plie- 
ninį kubą ir paklausė: 

— O šitas kiek sveria? 

— Na, šitas sveria kokį puskilogramį... Bet jis tuščiavi- 
duris, — atsakė Vokulskis. 

— Puiku! O kiek sveria štai šis kubinis narvelis iš plieni- 
nės vielos? — paklausė Geistas, paduodamas jį Vokulskiui. 

— Sveria gal keliolika gramų... 

— Na, matai, — pertraukė Geistas.— Turime tris tokio pat 
dydžio kubus, iš tos pačios medžiagos, tačiau jie nevienodai 
sveria. O kodėl? Todėl, kad pilname kube yra daugiausia plie- 
no dalelių, tuščiaviduriame — mažiau, o vieliniame — dar ma- 
žiau. Dabar įsivaizduok, kad man pavyko vietoj pilnų da- 
lelių gauti narvelines kūnų daleles, ir supra- 
si išradimo paslaptį. Tas išradimas remiasi vidinės medžiagų 
struktūros pakeitimu, o tatai net šių dienų chemijai nėra nau- 
jiena. Na, kaip?.. 

— Kai matau pavyzdžius, tikiu,— atsakė Vokulskis,— kai 
klausau jus kalbant, suprantu. Tačiau kai tiktai išeisiu iš 
čia. ..— Ir jis bejėgiškai skėstelėjo rankas. 

Geistas vėl atidarė spintą, pasirausė joje ir, ištraukęs ma- 
žytį metalo gabalėlį, spalva panašų į žalvarį, padavė jį Vo- 
kulskiui, sakydamas: 

— Paimk jį ir nešiok kaip amuletą prieš abejones mano 
protingumu arba teisingumu. Šis metalas yra apie penkis kar- 
tus lengvesnis už vandenį; tad jis gerai primins tau mūsų pa- 
žintį. Be to,— pridūrė jis juokdamasis,— jis turi labai svarbią 
ypatybę: nebijo jokių cheminių reagentų veikimo... Ir grei- 
čiau išnyks, negu išduos mano paslaptį... O dabar, ponas 
Siuzenai, eik namo, pasilsėk ir apsvarstyk, ką su savimi 
darysi. 

— Ateisiu čionai, — sušnibždėjo Vokulskis. 

— O ne, ne dabar!..— atsakė Geistas.— Tu dar nesuve- 
dei sąskaitų su pasauliu, o ir aš dabar porai metų turiu pinigų, 
todėl neskubinu. Ateisi, kai galutinai išsisklaidys visos tavo 
iliuzijos. .. 

Senis nekantraudamas paspaudė jam ranką ir stumtelėjo 
link durų. Ant laiptų jis dar kartą atsisveikino ir nuskubėjo 
į laboratoriją. Kai Vokulskis išėjo į kiemą, varteliai jau buvo 

atidaryti; vos tiktai jis pro juos išėjo ir atsidūrė prie savo 
fiakro, jie užsitrenkė. 

Sugrįžęs į miestą, Vokulskis pirmiausia nusipirko auksinį 
medalioną, įdėjo į jį gabalėlį naujojo metalo ir pasikabino ant 
kaklo kaip škaplierių. Jis dar norėjo pasivaikščioti, tačiau 
pajuto, kad gatvės spūstis jį vargina, ir sugrįžo į savo kam- 
barį. 

— Kodėl aš grįžtu? — priekaištavo jis sau.— Kodėl neinu 
pas Geistą dirbti? .. 

Atsisėdo į krėslą ir paskendo prisiminimuose. Matė Hop- 
ferio parduotuvę, valgomuosius kambarius ir lankytojus, kurie 
šaipėsi iš jo; Matė savo amžinai besisukančią mašiną ir ba- 
liono modelį, kurį jis mėgino padaryti valdomą. Matė Kasią 
Hopter, kuri džiūvo iš meilės jam... 

— Prie darbo! .. Kodėl aš neinu dirbti? 

Atsitiktinai jis žvilgtelėjo į stalą, ant kurio gulėjo neseniai 
nupirktas Mickevičiaus tomelis. 

— Kiek kartų aš esu jį skaitęs! — atsiduso jis, imdamas 
knygą į rankas. 

Knyga pati atsiskleidė, ir Vokulskis perskaitė: 


Pašokęs bėgu aš, blaškausi ligi ryto, 
Rūstus ir neramus daugsyk tau priekaišiauju 
Už nuoskaudas visas, už skriaudą nepelnytą. 


Bet išvystu tave — rimtis numaldo kraują, 
Ir aš lieku ramus, šaltesnis už granitą— 
Ryt vėlei imsiu degt ir vėl kentėt iš naujo. 


„Dabar jau žinau, kas mane taip užkerėjo. .." 

Akyse jis pajuto ašaras, tačiau susivaldė ir neleido joms 
ištrykšti. 

— Pražudėte man gyvenimą... Apnuodijote dvi kar- 
tas! ..— šnibždėjo jis.— Štai jūsų sentimentalių pažiūrų į mei- 
lę padariniai. 

Jis užvertė knygą ir taip sviedė į kampą, kad net išsilakstė 
puslapiai. 

Knyga atsitrenkė į sieną, fukrito ant praustuvės ir, gailiai 
šnarėdama, nuslydo ant grindų. 

„Taip tau ir reikia! Tenai tavo vieta. ..— galvojo Vokuls- 
kis.— Kas gi piešė man meilę kaip šventą paslaptį? Kas išmokė 
mane niekinti eilines moteris ir ieškot: nepasiekiamo idea- 
102 .. Meilė yra pasaulio džiaugsmas, gyvybės saulė, linksma 
melodija dykumoje,— o tu ką iš jos padarei?.. Gedulo alto- 
rių, prieš kurį giedamos egzekvijos sumindžiotai žmogaus šir- 
džiai!“ 

Tačiau staiga jam iškilo klausimas: 

„Jeigu poezija užnuodijo man gyvenimą, tai kas gi užnuo- 
dijo ją pačią? Kodėl Mickevičius, užuot juokęsis ir dūkęs kaip 
prancūzų dainiai, mokėjo tik liūdėti ir sielvartauti? 

Todėl, kad jis, kaip ir aš, mylėjo aukštos kilmės panelę, 
kuri galėjo būti atpildu ne už protą, ne už darbą, ne už pasi- 
aukojimą, netgi ne už genijų, o... tik už pinigus ir titulą...“ 

— Vargšas kankiny! — šnibždėjo Vokulskis.— Tu atidavei 
tautai visa geriausia, ką turėjai; ir argi tavo kaltė, kad, išlie- 
damas jai savo sielą, tu perpylei kartu ir kančias, kuriomis 
buvai maitinamas? Tai jie kalti ir dėl tavo, ir dėl mano, ir dėl 
mūsų visų nelaimių. .. 

Jis pakilo nuo krėslo ir pagarbiai surinko pabirusius la- 
pelius. 

„Argi negana, kad jie nukankino tave, negi dar turi atsa- 
kyti už jų nuodėmes? .. Tai jie, jie kalti, kad tavo širdis, užuot 
dainavusi, dejavo kaip sudužęs varpas.“ 

Jis atsigulė ant sofos ir vėl mąstė: 

„Nepaprastas yra kraštas, kuriame nuo seno viena prie ki- 
tos gyvena dvi visiškai skirtingos tautos: aristokratija, ir pras- 
tuomenė. Pirmoji teigia, kad ji — kilnus augalas, kuris turi 
teisę čiulpti syvus iš molio ir trąšų, o antroji arba pataikauja 
toms įžūlioms pretenzijoms, arba neturi jėgų protestuoti prieš 
neteisybę. 

Ir kaip viskas susiklostydavo, kad būdavo įamžinamas vie- 
nos klasės viešpatavimas ir, dar negimusi, nuslopinama kiek- 
viena kita klasė! Žmonės taip smarkiai tikėjo aukštos kilmės 
svarbumu, kad net amatininkų ir pirklių vaikai arba pirkda- 

vosi herbus, arba plakdavosi prie kurių nors nuskurdusių ba- 
jorų giminių. 

Niekas neturėjo drąsos pasiskelbti savo paties nuopelnų 
vaiku, ir netgi aš, kvailys, išleidau keletą šimtų rublių ir nusi- 
pirkau liudijimą, kad priklausau bajorų luomui. 

Ir aš turėčiau grįžti tenai?.. Ko?.. Čia bent tauta laisvai 
reiškia visus sugebėjimus, kokiais yra apdovanotas Žmogus. 
Čia vadovaujamosios vietos neapaugusios įtartino senumo pe- 
lėsiais, čia į priekį iškyla tikrosios jėgos: darbas, protas, valia, 
kūryba, mokslas, net grožis ir apsukrumas, o pagaliau kad ir 
nuoširdus jausmas. Tenai gi darbas kalamas prie gėdos stulpo, 
o triumfuoja ištvirkimas! Tas, kas per darbą susikrauna turto, 
pravardžiuojamas šykštuoliu, gobšu, pralobėliu; o tas, kuris 
švaisto turtus, vadinamas dosniu, nesavanaudišku, kilniu... 
Tenai paprastumas laikomas keistumu, taupumas — gėdinga 
yda, išsimokslinimas reiškia tiek pat, kiek beprotybė, o talen- 
tas pažįstamas iš suplyšusių alkūnių. Tenai, norint įgyti žmo- 
gaus vardą, reikia arba turėti titulą ir pinigų, arba įsitrinti 
į aukštuomenės laukiamuosius. Ir aš turėčiau tenai sugrįž- 
ti? 

Jis ėmė žingsniuoti po kambarį ir skaičiuoti. 

„Geistas — vienas, aš — antras, Ochockis — trečias... Ko- 
kius du dar susirasime, ir per ketverius ar penkerius metus 
atliktume tuos aštuonis tūkstančius bandymų, kurių reikia 
lengvesniam už orą metalui atrasti. Na, o tada? .. Kas pasida- 
rys šių dienų pasauliui, kai pamatys pirmąją skraidomąją ma- 
šiną be sparnų, be sudėtingų mechanizmų, tačiau tvirtą kaip 
šarvuotis?“ 

Jam rodėsi, kad gatvės triukšmas už langų plečiasi ir stip- 
rėja, aidėdamas per visą Paryžių, Prancūziją ir Europą. Ir 
visi žmonių balsai tarsi susilieja į vieną galingą šūkį: 

„Šlovė! .. Šlovė! .. Šlovė!.." 

— Negi iš proto išėjau? — sumurmėjo Vokulskis. 

Skubiai atsisegęs liemenę, jis išsitraukė iš po marškinių 
auksinį medalioną ir atidarė jį. Gabalėlis metalo, panašaus į 
žalvarį ir lengvo kaip pūkas, buvo vietoje. Geistas jo neap- 

gaudinėjo; kelias į didįjį išradimą jam buvo plačiausiai ati- 
darytas. 

— Lieku! — sušnibždėjo jis.— Nei Dievas, nei žmonės ne- 
atleistų man, jeigu aš nusigręžčiau nuo tokio darbo. 

Jau temo. Vokulskis įžiebė dujines lempas viršum stalo, 
pasiėmė popieriaus, plunksną ir ėmė rašyti: 


„Mielas Ignacai! Noriu pakalbėti su tavimi apie labai 
svarbius dalykus; į Varšuvą daugiau nebegrįšiu, tad pra- 
šau tave kiek galint greičiau...“ 


Staiga metė plunksną: jį apėmė kažkoks nerimas, pama- 
čius savo parašytus žodžius: „į Varšuvą daugiau nebegrįšiu. ..“ 

„Kodėl gi man negrįžti?" — pagalvojo jis. 

„O ko?.. Gal kad vėl susitikčiau su panele Izabele, vėl 
netekčiau energijos? ..“ 

„Kartą pagaliau turiu užbaigti tas kvailas sąskaitas. .." 

Jis žingsniavo ir galvojo: 

„Štai du keliai: vienas veda į begalinius žmonijos pertvar- 
kymus, o kitas — į tai, kad patiktum moteriai ir net, sakysime, 
ją laimėtum. Ką gi pasirinkti? .. 

Juk aiškus dalykas, kad kiekviena naujai atrasta svarbi 
medžiaga, kiekviena naujai atrasta jėga — tai naujas civiliza- 
cijos laipsnis. Bronza sukūrė antikinę civilizaciją, geležis — 
viduramžius; parakas užbaigė viduramžius, o akmens anglis 
pradėjo devynioliktąjį amžių. Ko čia dar svyruoti: Geisto me- 
talai padarys pradžią tokiai civilizacijai, apie kokią nebuvo nė 
svajota, ir, kas žino, gal tiesiog patobulins žmonių giminę... 

O iš antros pusės kas?.. Moteris, kuri tokiems, kaip aš, 
žemos kilmės žmonėms matant nesigėdytų maudytis. Ką aš 
reiškiu jai šalia visų tų dabitų, kuriems tušti plepalai, sąmojis, 
komplimentas sudaro gyvenimo turinį? Ką visa toji gauja, ne- 
išskiriant nė jos pačios, pasakytų, pamačiusi apdriskusį Geistą 
ir jo nepaprastus atradimus? Jie tokie nemokšos, kad net ne- 
sistebėtų tuo. 

Pagaliau, sakysime, aš vesčiau ją; kas tada? .. Iš karto pra- 
lobėlio saloną užplūstų visi atviri ir slapti garbintojai, kažin 
kurios eilės pusbroliai ir pagaliau dar nežinia kas... Ir vėl 

man tektų nepastebėti jų žvilgsnių, negirdėti komplimentų, 
santūriai pasitraukti, prasidėjus jų intymiems pokalbiams — 
apie ką?.. Ar apie mano gėdą, ar apie kvailumą? .. Metus 
šitaip pagyvenęs, taip nusmukčiau, kad gal net imčiau pavy- 
duliauti tokiems individams. .. 

Ak, ar ne geriau numesti širdį alkanam šuniui, negu pado- 
vanoti ją moteriai, kuri net nenumano, koks didelis yra skir- 
tumas tarp tų žmonių ir manęs. 

Ganal.." 

Jis vėl atsisėdo prie stalo ir pradėjo rašyti laišką Geistui. 
Tačiau čia pat padėjo jį į šalį. 

— Na ir juokingas aš! — garsiai pasakė jis.— Rašau įsipa- 
reigojimą, nesutvarkęs savo reikalų. .. 

„Štai kaip pasikeitė laikai! — pagalvojo jis.— Kadaise toks 
Geistas būtų simbolizavęs šėtoną, su kuriuo dėl Žmogaus sie- 
los kovoja moters pavidalo angelas. O dabar... kas yra šėto- 
nas, o kas angelas? .." 

Staiga kažkas pabeldė į duris. Įėjo garsonas ir padavė Vo- 
kulskiui didelį voką. 

— Iš Varšuvos, — sušnibždėjo Vokulskis.— Nuo Žeckio? .. 
Siunčia man voke kažkokį kitą laišką... Ak, nuo pirmininkie- 
nės! .. Gal ji praneša man apie panelės Izabelės vestuves? 

Jis atplėšė voką, bet valandėlę nesiryžo skaityti. Širdis ėmė 
plakti smarkiau. 

— Vis tiek! — sumurmėjo jis ir pradėjo: 


„Mielas mano pone Stanislavai! Matyt, iš tikrųjų links- 
mai gyveni, rodos, net Paryžiuje, jeigu pamiršti savo drau- 
gus. O vargšo tavo velionio dėdės kapas vis dar laukia 
žadėtojo paminklo, o ir aš norėčiau pasitarti su tavimi dėl 
cukraus fabriko statybos, kurią žmonės mane kalbina pra- 
dėti senatvėje. Gėdykis, ponas Stanislavai, o dar labiau — 
gailėkis, kad nematai raudonų Belos veidelių; ji dabar 
kaip tik yra pas mane ir paraudo kaip vėžys, išgirdusi, kad 
rašau tau. Miela mergaitė! Ji gyvena mūsų kaimynystėje, 
pas tetą, ir dažnai lanko mane. Spėju, kad kažkuo smar- 
kiai ją įskaudinai; tad nedelsk ir atsiprašyk, atvažiuok 

greičiau tiesiai pas mane. Bela pabus čia dar keletą dienų, 
ir gal man pavyks prikalbinti ją, kad tau dovanotų...“ 


Vokulskis pašoko nuo stalo, pravėrė langą ir, stovėdamas 
prie jo, dar kartą perskaitė pirmininkienės laišką; jo akys 
užsidegė, skruostuose pasirodė raudonos dėmės. 

Jis paskambino vieną, antrą, trečią kartą... Pagaliau pats 
išbėgo į koridorių ir suriko: 

— Garsonai!.. Ei, garsonai!.. 

— Klausau... 

— Sąskaitą. 

— Kokią?.. 

— Visą sąskaitą už paskutines penkias dienas. .. Visą, ar 
supranti? .. 

— Ar tuojau? — nustebo garsonas. 

— Tučtuojau!.. Ir... karietą į Šiaurinę stotį... Tučtuojau! 


Trečiasis skyrius 
LAIMINGAI ĮSIMYLĖJĘS ŽMOGUS 


Sugrįžęs iš Paryžiaus į Varšuvą, Vokulskis rado antrą pir- 
mininkienės laišką. 

Senutė reikalavo, kad jis nedelsdamas atvažiuotų ir pavie- 
šėtų pas ją porą savaičių. 

„Nemanyk, ponas Stanislovai,— baigdama rašė ji — 
kad kviečiu tave dėl tavo naujųjų laimėjimų, norėdama 
pasigirti pažintimi su tavimi. Taip kartais esti, bet aš ne 
tokia. Tiktai noriu, kad pasilsėtum po sunkių darbų ir gal 
išsiblaškytum mano namuose, kuriuose, šalia įkyrios senės 
šeimininkės, rasi jaunų ir gražių moterų draugiją.“ 


— Labai man rūpi tos jaunos ir gražios moterys! — sumurI- 
mėjo Vokulskis, bet čia pat pagalvojo: apie kokius laimėji- 
mus rašo pirmininkienė? Nejaugi net provinciją pasiekė žinia, 
kiek jis uždirbo, nors pats niekam apie tai neprasitarėt 

Tačiau jis liovėsi stebėjęsis pirmininkienės žodžiais, vos 
tiktai greitomis susipažino su prekybos padėtimi. Jam išva- 
žiavus į Paryžių, jo parduotuvės apyvarta vėl padidėjo ir augo 
kas savaitę. Keliasdešimt naujų pirklių užmezgė su juo pre- 
kybinius santykius; pasitraukė tik vienas iš senųjų, parašyda- 
mas aštrų laišką, kuriame paaiškino turįs ne ginklų sandėlį, 
o tiktai paprastą audinių parduotuvę, ir todėl nematąs pras- 
mės toliau palaikyti ryšį su didžiai gerbiamojo Vokulskio fir- 
ma, su kuria per Naujuosius metus suvesiąs visas sąskaitas. 
Prekių apyvarta buvo tokia didelė, kad ponas Ignacas savo 
atsakomybe išnuomojo naują sandėlį, pasamdė aštuntą parda- 
vėją ir du ekspeditorius. 

Kai Vokulskis baigė žiūrėti buhalterijos knygas (atvažia- 
vęs iš stoties, jis tik porą valandų tepasilsėjo ir, Žeckio atkak- 
liai prašomas, ėmėsi to darbo, ponas Ignacas atrakino nede- 
gamą spintą ir iškilmingai ištraukė iš jos Suzino laišką. 

— Kas čia per ceremonijos? — nusijuokdamas paklausė 
Vokulskis. 

— Suzino laiškus reikia ypač rūpestingai saugoti, — pa- 
brėždamas atsakė Žeckis. 

Vokulskis gūžtelėjo pečiais ir perskaitė laišką. Suzinas siū- 
lė jam žiemai naują dalyką, beveik tokį pat pelningą, kaip ir 
Paryžiaus. 

— Ką tu į tai pasakysi? — paklausė jis poną Ignacą, pa- 
aiškinęs, ką Suzinas siūlo. 

— Mielas Stachai,— atsakė senasis pardavėjas, nuleisda- 
mas akis, — aš tavim taip tikiu, kad jeigu tu net miestą padeg- 
tum, tai ir tuomet būčiau tikras, kad padarei tai kilniu tikslu. 

— Esi nepagydomas svajotojas, mano senuk! — atsiduso 
Vokulskis ir baigė pokalbį. Jis neabejojo, kad Ignacas vėl įta- 
ria jį įsivėlus į kažkokias politines intrigas. 

Ir ne vienas Žeckis taip galvojo. Parėjęs namo, Vokulskis 
rado visą krūvą vizitinių kortelių ir laiškų. Kol jis buvo išvy- 
kęs, jį aplankė beveik šimtas įtakingų, tituluotų ir turtingų 
žmonių, kurių bent pusės jis anksčiau nepažinojo. .. Dar įdo- 
mesni pasirodė laiškai. Tai buvo visokie prašymai arba parem- 
ti, arba padaryti protekciją įvairiuose civilinės ir karinės val- 

džios organuose, taip pat ir anoniminiai laiškai, kurių auto- 
riai daugiausia plūdo jį... Vienas vadino išdaviku, kitas pad- 
laižiu, kuris taip įpratęs pataikauti pas Hopferį, kad ir dabar 
savanoriškai kaišąsis aristokratijos, ir ne tik aristokratijos 
plunksnomis. Dar vienas anonimas priekaištavo jam, kad jis 
globojąs blogo elgesio moterį, o kitas rašė, kad ponia Stavska 
esanti koketė ir avantiūristė, o Žeckis — sukčius, kuris naujai 
įsigytame name vagia Vokulskiui priklausančius nuompinigius 
ir dalijasi su valdytoju, kažkokiu Virskiu. 

„Tur-būt gerokai čia apie mane liežuvaujama!.. 
vojo Vokulskis, žiūrėdamas į krūvą popierių. 

Gatvėje taip pat, nors ir nedaug tesidomėjo aplinka, jis 
pastebėjo, kad visi į jį žvilgčioja. Daugelis žmonių sveikino jį; 
kartais visai nepažįstami žmonės rodydavo į jį, kai eidavo pro 
šalį; tačiau buvo ir tokių, kurie aiškiai su panieka nusigręž- 
davo. Tarp jų Vokulskis pastebėjo du senus pažįstamus dar 
iš Irkutsko, ir tatai jį nemaloniai užgavo. 

— Ir šituos, — sumurmėio jis, — matyt, šišas pagavo... 

Antrą dieną jis atsakė Suzinui, kad priima jo pasiūlymą ir 
spalio viduryje būsiąs Maskvoje. O vėlai vakare išvažiavo pas 
pirmininkienę, kurios dvaras buvo per keletą mylių nuo ne- 
seniai nutiesto geležinkelio. 

Stotyje jis įsitikino, kad ir čia visi jį pastebi. Pats stoties 
viršininkas prisistatė ir liepė paskirti jam atskirą kupė; o vy- 
resnysis Konduktorius, lydėdamas jį prie vagono, pasakė, kad 
jis pirmas sugalvojęs pasiūlyti Vokulskiui patogią vietą, kur 
galima būtų ir pamiegoti, ir padirbėti, ir nekliudomam pasi- 
kalbėti. - 

Ilgai stovėjęs, traukinys iš lengvo pajudėjo. Buvo jau gūdi 
naktis, mėnulis nešvietė, tačiau buvo giedra, ir danguje spin- 
dėjo daugiau žvaigždžių negu paprastai. Vokulskis atidarė 
langą ir ėmė žiūrinėti žvaigždynus. Prisiminė Sibiro naktis — 
tenai dangus kartais esti beveik juodas, ir žvaigždžių jame — 
kaip snaigių per pūgą, tenai Mažieji Grįžulo Ratai kabo beveik 
viršum galvos, o Heraklis, Pegaso kvadratas ir Dvyniai spindi 
žemiau negu mūsų krašte. 

„Argi aš, Hopferio tarnas, nusimanyčiau šiandien apie 

astronomiją, jeigu nebūčiau tenai gyvenęs? — su kartėliu pa- 
galvojo jis.— O ar žinočiau ką nors apie Geisto išradimus, 
jeigu Suzinas nebūtų manęs per jėgą nutempęs į Paryžių?" 

Ir sielos akimis jis išvydo platų ir nepaprastą savo gyve- 
„nimą, tarytum išdrikusį tarp tolimų Rytų ir tolimų Vakarų. 
„Viskas, ką moku, viskas, ką turiu, viskas, ką dar galiu pa- 
daryti, gimė ne čia. Čionai rasdavau tik įžeidimus, pavydą ir 
abejotinos vertės liaupsinimą, kai man sekdavosi; tačiau jei- 
gu man nepasisektų, mane sutryptų tos pačios kojos, kurios 
šiandien prieš mane linkčioja. .." 

— Išvažiuosiu iš čia, — šnibždėjo jis,— išvažiuosiu! .. Ne- 
bent ji mane sulaikys... Ką gi man duos net tie turtai, jeigu 
negaliu panaudoti jų taip, kaip man labiausiai patinka? Ko 
vertas gyvenimas, merdįs klube, parduotuvėje ir privačiuose 
salonuose, kuriuose reikia lošti preferansą, kad neapkalbinė- 
tum kitu, arba apkalbinėti, kad neloštum preferanso? .. 

— Įdomu, — tęsė jis sau po valandėlės, — kodėl taip reikš- 
mingai kviečia mane pirmininkienė? O gal tai panelė Izabe- 
lėt.. | 

Jam pasidarė karšta, ir jis pajuto kažkokią permainą šiI- 
dyje. Prisiminė savo tėvą ir dėdę, Kasią Hopfer, kuri taip jį 
mylėjo, Žeckį, Leoną, Šumaną, kunigaikštį ir daugelį daugelį 
kitų žmonių, įrodžiusių jam savo palankumą. Ko būtų verti 
visi jo mokslai ir turtai, jeigu neturėtų prie savęs draugiškų 
širdžių; kam būtų tikęs didžiausias Geisto išradimas, jeigu jis 
nebūtų ginklas, užtikrinsiąs kilnesnių ir geresnių žmonių rasės 
pergalę? .. 

— Yra ir pas mus daug kas nuveiktina,— tyliai pasakė jis 
sau.— Ir pas mus yra žmonių, kuriuos verta iškelti arba pa- 
remti. .. Per senas esu ir nebegaliu daryti pasaulinių išradimų, 
tegul to imasi Ochockiai... Verčiau teiksiu daugiau laimės 
kitiems ir pats būsiu laimingas. .. 

Užsimerkė, ir jam ėmė rodytis, kad mato panelę Izabelę, 
kuri žiūri į jį keistu, tik jai vienai būdingu žvilgsniu ir švelnia 
šypsena pritaria jo ketinimams. 

Į duris kažkas pabeldė, o po valandėlės įėjo konduktorius 
ir pasakė: 

— Baronas Dalskis klausia, ar jam galima čia ateiti. Jis 
važiuoja tuo pačiu vagonu. 

— Baronas? ..— nustebęs pakartojo Vokulskis.— Prašau, 
tegu! ateina. 

Konduktorius išėjo ir užstūmė duris, o Vokulskis tuo tarpu 
prisiminė, kad baronas yra prekybos su Rytais bendrovės na- 
rys ir vienas iš nedaugelio likusių pretendentų į panelės Iza- 
belės ranką. 

„Ko jis iš manęs nori? — galvojo Vokulskis.— Gal ir jis 
važiuoja pas pirmininkienę gamtoje ryžtingai pasipiršti pa- 
nelei Izabelei? .. Jeigu tik jo neaplenkė tas Starskis. .." 

Vagono koridoriuje pasigirdo žingsniai ir balsai; kupė du- 
rys vėl atsidarė, ir konduktorius įvedė labai liesą poną su 
mažais žilstančiais ūseliais, dar menkesne ir dar žilesne barz- 
dele ir gerokai pražilusia galva. 

„Turbūt ne jis? ..— galvojo Vokulskis.— Anas buvo visai 
juodas..." 

— Be galo atsiprašau, kad jums trukdau! — pasakė baro- 
nas, svyruodamas nuo kiekvieno vagono krestelėjimo.— Be 
galo. .. Nebūčiau drįsęs trukdyti jūsų vienatvės, jeigu neno- 
rėčiau kai ko paklausti: ar tik nevažiuojate jūs pas mūsų ger- 
biamąją pirmininkienę, kuri jau savaitė jūsų laukia?.. 

— Kaip tik pas ją važiuoju. Sveiki, ponas barone. Prašom 
sėsti. 

— Puiku! — sušuko baronas.— Ir aš ten važiuoju. Beveik 
du mėnesius tenai gyvenu. Tai yra... žinote, ne tiek gyvenu, 
kiek vis atvažiuoju. Arba iš savo dvaro, kuriame remontuo- 
jamas mano namas, arba iš Varšuvos... Dabar grįžtu iš Vie- 
nos, nusipirkau tenai baldų, bet pas pirmininkienę pabūsiu tik 
porą dienų, nes, žinote, namie turiu pakeisti visus sienų apmu- 
šalus, išklijuotus vos prieš dvi savaites. Ką darysi. .. nepatiko, 
tai nuplėšime, tegu jau!.. 

Jis kikeno ir mirkėiojo, o Vokulskis net nustėro. 

„Kam tie baldai?.. Kam nepatiko apmušalai? .."— nera- 
miai klausinėjo jis save. 

— O jūs, gerbiamasis pone, — tęsė baronas, — jau užbaigė- 
te savo misiją? Sveikinu! ..— Čia jis paspaudė Vokulskiui ran- 

ką.— Iš pirmo, žinote, žvilgsnio pajutau jums pagarbą ir sim- 
patiją, o dabar esu tikras jūsų gerbėjas... Taip, žinote. Šalin- 
damiesi nuo politinio gyvenimo, prisidarėme sau daug žalos. 
Jūs pirmas sulaužėte tą neprotingą susilaikymo principą, ir už 
tai jums ačiū... Juk turime domėtis valstybės reikalais, vals- 
tybės, kurioje yra mūsų dvarai, kurioje slypi mūsų ateitis... 

— Aš jūsų nesuprantu, ponas barone,— staiga nutraukė jį 
Vokulskis. 

Baronas taip sumišo, jog kurį laiką sėdėjo, negalėdamas 
nei pajudėti, nei žodžio ištarti. Pagaliau suvapėjo: 

— Atsiprašau!.. Iš tiesų nenorėjau... Tačiau manau, kad 
mano draugystė su gerbiamąja pirmininkiene, kuri, žinote, 
tokia... 

— Palikime pasiaiškinimus, pone,— pasakė Vokulskis, 
juokdamasis ir spausdamas jam ranką.— Ar jūs patenkintas 
savo pirkiniais iš Vienos? 

— Labai... žinote... labai... Nors, ar patikėsite, pone, 
buvo akimirka, kad, gerbiamosios pirmininkienės patariamas, 
buvau besutrukdąs jus Paryžiuje. .. 

— Labai malonu. Kuo gi būčiau galėjęs padėti? 

— Norėjau nupirkti Paryžiuje deimantinių papuošalų, — at- 
sakė baronas.— Tačiau Vienoje man pasitaikė puikūs safy- 
rai... Kaip tik turiu juos čia su savim, ir jeigu leisite... Ar 
jūs nusimanote apie brangakmenius? .. 

„Kam tie safyrai?'— galvojo Vokulskis. Jis norėjo pato- 
giau atsisėsti, tačiau pajuto, kad negali nei rankos pajudinti, 
nei kojų ištiesti. 

Tuo tarpu baronas išsitraukė iš įvairių kišenių keturias 
tymo dėžutes, išdėliojo jas ant suolo ir iš eilės ėmė atida- 
rinėti. 

— Štai apyrankė, — kalbėjo jis.— Ar ne tiesa, kokia kukli, 
tik vienas akmuo. .. Sagtis ir auskarai puošnesni; liepiau net 
pakeisti apsodą. .. O štai karoliai... Paprasti, bet skoningi ir 
gal dėl to dailūs. .. Bet spindi nuostabiai, ar ne tiesa, pone?.. 


Šitaip kalbėdamas, jis vartaliojo prieš Vokulskio akis sa- 
fyrus, blizgančius mirksinčioje žvakės šviesoje. 

— Jums nepatinka? — staiga paklausė baronas, pastebėjęs, 
kad jo bendrakeleivis nieko neatsako. 

— Kodėl, labai gražūs. Kam gi jūs vežate tokią dovaną, 
baronet 

— Savo sužadėtinei,— nustebęs atsakė baronas.— Aš ma- 
niau, kad pirmininkienė jums minėjo apie mūsų šeimos lai- 
mę... 

— Ne. 

— Kaip tik šiandien penkios savaitės, kai pasipiršau ir ga- 
vau sutikimą. 

— Kam jūs pasipiršote? .. Pirmininkienei? ..— jau kitu bal- 
su paklausė Vokulskis. 

— Ką jūs! ..— sušuko baronas, šastelėdamas atgal.— Aš 
pasipiršau panelei Evelinai Janockai, pirmininkienės anūkei. .. 
Jūs jos neatsimenate? Ji buvo pas grafienę šiemet per Vely- 
kas, nepastebėjote? .. 

Tik po gerokos valandėlės Vokulskis suvokė, kad panelė 
Evelina Janocka nėra panelė Izabelė Lencka, kad baronas ne- 
pasipiršo panelei Izabelei ir ne jai veža tuos safyrus. 

— Atsiprašau, pone,— pasakė jis sunerimusiam baronui,— 
esu taip išsiblaškęs, kad tiesiog nežinojau, ką kalbu... 

Baronas pašoko ir skubėdamas ėmė dėtis į kišenes dėžutes. 

— Koks aš nepastabus! — sušuko jis.— Aš juk iš jūsų akių 
pamačiau, kad jūs išvargęs, ir vis dėlto drįsau blaškyti jums 
miegą... 

— Ne, pone, miegoti neketinu ir mielai keliausiu toliau su 
jumis. Tai buvo laikinas nusilpimas, kuris jau praėjo. 

Baronas iš pradžių varžėsi ir norėjo išeiti, tačiau pamatęs, 
kad Vokulskis iš tikrųjų pagyvėjo, vėl atsisėdo, pareikšdamas, 
kad pabus tik kelias minutes. Jis jautė reikalą kam nors išsi- 
pasakoti apie savo laimę. 

— Kokia tai moteris! — kalbėjo baronas, vis smarkiau mo- 
sikuodamas rankomis.— Kai aš su ja susipažinau, pone, ji pa- 
sirodė man šalta kaip statula ir tik papuošalais besidominti. 
Tik dabar matau, kokie neapsakomi jos jausmai. Mėgsta puoš- 
tis kaip ir kiekviena moteris, bet koks protas! .. Niekam nepa- 
pasakočiau to, ką dabar pasakysiu jums, ponas Vokulski. Aš 

labai jaunas pradėjau žilti, ir, žinoma, retsykiais pasi- 
dažydavau ūsus. Ir kas galėtų pagalvoti: vos tik pastebėjo, 
iš karto visiems laikams uždraudė man dažytis; pasakė, kad 
jai nepaprastai patinka žili plaukai ir kad jai iš tikrųjų gražus 
tegali būti žilas vyras. „(O jeigu vyras tik žilsvas?"— paklau- 
siau aš. „Jie tėra tik įdomūs“, — atsakė ji. O kaip ji tatai pasa- 
kė! .. Aš neįgrisau jums, ponas Vokulski? 

— Anaiptol, pone!.. Man labai malonu sutikti laimingą 
žmogų. 

— Iš tikrųjų esu laimingas, toks laimingas, kad net pats 
stebiuosi, — kalbėjo toliau baronas.— Apie vedybas aš seniai 
galvojau, nes jau keleri metai gydytojai man pataria vesti. 
Na, ir maniau, žinote, paimti sau moterį gražią, gerai išauklė- 
tą, aukštos kilmės ir solidžią, anaiptol nereikalaudamas iš jos 
kažkokios romantiškos meilės. Tuo tarpu šekit: pati meilė 
pastoja man kelią ir vienu žvilgsniu įžiebia širdyje gaisrą... 
Iš tiesų, ponas Vokulski, esu įsimylėjęs. ..— ne — tiesiog iš 
proto einu... Niekam to nepasakyčiau, bet jums, kuriam iš 
pirmo sykio pajutau kone brolišką simpatiją... Iš proto ei- 
nu! .. Galvoju tik apie ją, kai miegu — sapnuoju ją, kai nema- 
tau jos — tiesiog, žinote, sergu. Netenku apetito, iš karto už- 
griūva liūdnos mintys, kažkokia nuolatinė baimė... 

Ką jums dabar pasakysiu, ponas Vokulski, maldauju ne- 
kartoti netgi pačiam sau. Norėjau ją išmėginti; tai žema, tiesa, 
pone? Bet ką padarysi, žmogus nelengvai patiki laime. Taigi 
norėdamas ją išmėginti (tiktai niekam nė žodelio, pone!), aš 
liepiau surašyti santuokos sutarties projektą, pagal kurį, jei- 
gu vedybos iširtų dėl kieno nors kaltės (suprantate?), aš išmo- 
ku penkiasdešimt tūkstančių rublių netesybų. Širdis man ap- 
mirė iš baimės. .. gal ims ir mes mane? .. Bet ką jūs pasakysi- 
te? Kai pirmininkienė ėmė kalbėti su ja apie tą projektą, mer- 
gina pradėjo verkti... „,„Ką,— pasakė ji,— gal jis mano, kad 
atsisakysiu jo dėl kažkokių penkiasdešimt tūkstančių rublių? 
Jeigu jau jis įtaria mane savanaudiškumu ir nepripažįsta jokių 
aukštesnių polėkių moters širdyje, tai bent turi suprasti, kad 
už penkiasdešimt tūkstančių aš neatiduosiu milijono...“ 

Kai pirmininkienė man tai papasakojo, aš įbėgau į panelės 

Evelinos kambarį ir, nė žodelio netaręs, kritau prie jos kojų. .. 
Dabar Varšuvoje surašiau testamentą ir paskyriau ją vieninte- 
le ir pilnateise įpėdine, jeigu net numirčiau prieš jungtuves. 
Visa mano giminė per visą gyvenimą nesuteikė man tiek lai- 
mės, kiek toji mergaitė per keletą savaičių. O kas bus pas- 
kui... Kas bus paskui, ponas Vokulski? .. Niekam neduočiau 
tokio klausimo,— užbaigė baronas, smarkiai timptelėdamas 
Vokulskį už rankos.— Na, labanakt... 

— Įdomi istorija! — sumurmėjo Vokulskis, kai baronas iš- 
ėjo.-- Šis senukas iš tiesų įklimpęs iki ausų. .. 

Ir jis negalėjo nuvyti barono vaizdo; jam vis rodėsi, kad 
baronas tarsi šešėlis šmėkščioja raudonai violetinių suolo ap- 
mušalų fone. Jis regėjo jo liesą veidą, kaistantį kaip raudona 
plyta, plaukus, tarsi apibarstytus miltais, ir dideles, įdubusias 
akis, kuriose ruseno nesveika ugnis. Juokinga ir liūdna buvo 
žiūrėti, kaip užsidega aistra žmogus, kuris be paliovos dangs- 
tėsi kaklą, tikrino, ar gerai uždarytas langas, ir vis sėdo iš 
vienos vietos į kitą, bijodamas skersvėjų. 

„Tai įkliuvo! — galvojo Vokulskis.— Ar įmanoma, kad jau- 
na mergina įsimylėtų tokią mumiją? Jis tikriausiai kokia de- 
šimt metų vyresnis už mane, o koks sukežęs, be to, koks nai- 
vus!.. 

Gerai, o jeigu toji mergina iš tikrųjų jį myli? .. Vis dėlto 
sunku pagalvoti, kad jinai jį apgaudinėtų. Apskritai moterys 
yra garbingesnės už vyrus; jos ne tik mažiau nusideda, bet ir 
aukojasi kur kas dažniau negu mes. Ir jeigu sunku būtų atras- 
ti tokį niekšą vyrą, kuris dėl pinigų meluotų kasdien nuo ryto 
iki vakaro, tai argi galima įtarti tuo moterį, jauną merginą, 
išauklėtą garbingoje šeimoje? 

Matyt, jai tiesiog kažkas šovė į galvą, ir ji tur būt taip 
pat neteko proto — jeigu ne dėl jo grožio tai dėl padėties. 
Kitaip ji būtinai išsiduotų vaidinanti komediją, o baronas tai 
pastebėtų, nes meilė žiūri pro mikroskopą. 

O jeigu jauna mergina gali pamilti tokį senį, tai kodėl me 
nęs negalėtų pamilti toji? ..“ 

— Amžinai grįžtu prie to paties! — sušnibždėjo jis.— Ta 
mintis pasidarė jau lyg kokia monomanija. .. 

Jis atidarė barono uždarytą langą ir, norėdamas nuvai- 
kyti įkyrius prisiminimus, vėl ėmė žiūrėti į dangų. Pegaso 
kvadratas jau buvo pasislinkęs į vakarus, o rytuose kilo Jau- 
tis, Šienpjoviai, Mažasis Šuo ir Dvyniai. Jis žiūrėjo į daugybę 
žvaigždžių, tankiai nusėjusių tą dangaus ruožą, ir jo mintis 
nukrypo į tą nuostabią, neregimą traukos jėgą, kuri tvirčiau 
už bet kokias materialias grandines suriša į vieną visumą toli- 
miausius pasaulius. 

„Trauka, prisirišimas — tai juk iš esmės tas pats dalykas: 
jėga tokia galinga, kad traukia paskui save viską, ir tokia 
vaisinga, kad iš jos trykšta visokia gyvybė. Atimkime iš že- 
mės jos prisirišimą prie saulės, ir ji nuskris kažkur į erdvę 
ir po poros metų pavirs ledo luitu. Įtrenkime kokią nors kla- 
jūnę žvaigždę į Saulės sistemos sferą, ir kas žino, gal ir joje 
nubus gyvybė? Kodėl tad baronas turi veržtis iš traukos dės- 
nio, kurio klauso visa gamta? Ir argi praraja tarp jo ir panelės 
Evelinos yra didesnė negu tarp žemės ir saulės? Ko čia stebė- 
tis iš kvailiojančių žmonių, jeigu lygiai taip pat kvailioja 
ištisi pasauliai...“ 

Tuo tarpu traukinys visą laiką važiavo neskubėdamas, ilgai 
stoviniuodamas stotyse. Oras atvėso, žvaigždės rytuose ėmė 
blėsti. Vokulskis uždarė langą ir išsitiesė liulančioje kanapoje. 

„Jeigu,-—- galvojo jis toliau,— jauna moteris galėjo įsimy- 
lėti baroną, tai kodėl gi aš... Juk ji jo neapgaudinėja. .. Mo- 
terys apskritai yra kilnesnės už mus... mažiau meluoja...“ 

— Atsiprašau, pone, jums čia reikia išlipti... Ponas baro- 
nas jau geria arbatą. 

Vokulskis pabudo: prie jo stovėjo konduktorius ir ko man- 
dagiausiai stengėsi jį pažadinti. 

— Ką, jau diena? — nustebęs paklausė jis. 

— O, jau devinta valanda, ir mes kokį pusvalandį stovime 
stotyje. Aš jūsų nežadinau, pone, nes ponas baronas taip liepė, 
tačiau traukinys tuoj važiuoja toliau... 

Vokulskis skubiai išlipo. Stotis buvo nauja, dar ne visai 
baigta statyti. Tačiau vis tiek jam buvo paduota vandens nusi- 
prausti ir išvalyti drabužiai. Jis visiškai prasiblaivė iš miego 

ir nuėjo į mažą bufetėlį, kuriame įraudęs baronas gėrė jau 
trečią stiklinę arbatos. 

— Laba diena! — sušuko baronas, bičiuliškai spausdamas 
Vokulskiui ranką.— Šeimininke, prašau arbatos šitam ponui... 
Graži diena, ar ne tiesa, kaip tik pasijodinėti. Ir iškrėtė gi 
mums pokštą! 

— O kas atsitiko? 

— Turime laukti arklių, — aiškino baronas.— Visa laimė, 
kad antrą valandą nakties pasiunčiau telegramą, jog jūs atva- 
žiuojate. Dar užvakar buvau pasiuntęs pirmininkienei telegra- 
mą iš Varšuvos, tačiau stoties viršininkas sako, kad aš sukly- 
dau ir užsakiau arklius rytdienai. Laimė, kad telegrafavau 
šiandien iš kelionės. Trečią valandą iš čia buvo pasiųstas pa- 
siuntinys, šeštą pirmininkienė gavo telegramą, vėliausiai aš- 
tuntą išsiųsti arkliai. Palauksime dar apie valandą, užtat geriau 
susipažinsite su apylinkėmis. Labai, žinote, gražios vietos... 

Papusryčiavę juodu abu išėjo į peroną. Vieta iš čia atrodė 
plokščia ir beveik plika, tik kur ne kur kyšojo medžių guo- 
tai, 0 tarp jų keletas mūrinių pastatų. 

— Ar tai sodybos? — paklausė Vokulskis. 

— Taip... Šiame krašte gyvena daug dvarininkų. Žemė 
čia puikiai įdirbta; antai lubinai, štai dobilai. .. 

— Kaimų nematyti, — pastebėjo Vokulskis. 

— Nes čia dvarininkų žemės; o jūs tur-būt žinote patarlę: 
„Dvaro lauke daug stirtų, valstiečio lauke daug žmonių.“ 

— Girdėjau,— staiga pasakė Vokulskis— kad pas pirmi- 
ninkienę susirenka daug svečių. 

— Ak mano pone! — sušuko baronas.— Kai pasitaiko ge- 
ras sekmadienis, tai gali pagalvoti, kad į balių klube pataikei: 
suvažiuoja po keliasdešimt Žmonių. Ir šiandien mes turėtume 
atrasti nuolatinių svečių būrelį. Na, pirmiausia, tenai vieši 
mano sužadėtinė. Toliau — yra ponia Vonsovska, meilutė naš- 
lelė, kokių trisdešimt metų, baisiai turtinga. Man rodos, prie 
jos sukasi Starskis. Ar pažįstate Starskį? .. Nemaloni asmeny- 
bė: storžievis, žinote, akiplėša. .. Tiesiog stebiuosi, kaip tokio 
proto ir tokio skonio moteriai, kaip ponia Vonsovska, gali būti 
malonu su tokiu lengvabūdžiu. 

— O kas dar? — paklausė Vokulskis. 

— Dar yra Felia Janocka, mano širdies damos pusseserė; 
labai maloni mergaitė, kokių aštuoniolikos metų. Na, paskui 
Ochockis. .. 

— Ir jis yra? .. Ką gi jis ten veikia? 

— Prieš man išvažiuojant, ištisas dienas meškeriodavo. 
Tačiau jo skonis dažnai keičiasi, tad nesu tikras, ar nepama- 
tysiu jo dabar susižavėjusio medžiokle. .. Koks tai kilnus jau- 
nuolis, koks mokytas! .. Ir nuopelnų jau turi; yra padaręs ke- 
letą išradimų. 

— Taip, tai nepaprastas Žžmogus,— pasakė Vokulskis.— 
Kas gi dar vieši pas pirmininkienę? 

— Nuolatinių svečių daugiau nėra, tačiau labai dažnai ke- 
lioms dienoms, o kartais ir savaitei atvažiuoja ponas Lenckis 
su dukterimi. Tai rafinuota būtybė,— toliau pasakojo baro- 
nas, — kupina tikrai retų vertybių. Juk pagaliau jūs pažįstate 
juos? Laimingas bus tas, kuriam atiduos širdį ir ranką! Kokia 
ji žavi, pone, kokia protinga; iš tiesų, žinote, ją galima gar- 
binti kaip tikrą deivę... Ar jums taip neatrodo? 

Vokulskis žvalgėsi po apylinkes, nieko negalėdamas atsa- 
kyti. Laimė, tą akimirką pribėgo stoties tarnautojas ir prane- 
šė baronui, kad atvažiavo karieta. 

— Puiku! — sušuko baronas ir padavė jam keletą zlotų.— 
Sunešk, brangusis, mūsų daiktus, o mes, pone, važiuojam... 
Po dviejų valandų jūs susipažinsite su mano sužadėtine... 


Ketvirtasis skyrius 


KAIMO PRAMOGOS 


Praėjo apie ketvirtį valandos, kol daiktai buvo sudėti į eki- 
pažą. Pagaliau Vokulskis ir baronas susėdo, smėlio spalvos 
livrėja apsivilkęs vežėjas pliaukštelėjo botagu, ir pora eiklių 
širmių pasileido lengva risčia. 

— O į ponią Vonsovską patariu jums atkreipti dėmesį, — 
kalbėjo baronas.— Deimantas, o ne moteris, ir kokia origina- 

Ii! .. Nė nemano antrą kartą ištekėti, nors baisiai mėgsta, kai 
jai asistuojama. Sunku, žinote, jos negarbinti, o garbinti — pa- 
vojinga. Dabar Starskiui kliūva nuo jos už visas nedorybes. 
Jūs pažįstate Starskį? 

— Kartą esu jį matęs... 

— Tai rafinuotas žmogus, bet nemalonus,— vis pasakojo 
baronas,— mano sužadėtinės antipatija. Jis taip veikia jai ner- 
vus, kad vargšelė, jį pamačius, netenka nuotaikos. Ir aš nesi- 
stebiu, nes tai tiesiog priešingos natūros: ji rimta — jis leng- 
vapėdis, ji jautri, netgi sentimentali — jis cinikas. 

Vokulskis, klausydamasis barono šnekų, žvalgėsi po apy- 
linkes, kurios pamažu keitėsi. Pusvalandį pavažiavus nuo sto- 
ties, horizonte pasirodė miškai, kiek arčiau kalvos; kelias čia 
raitėsi tarp kalvų, čia bėgo į jų viršūnes, čia leidosi žemyn. 

Vienoje įkalnėje vežėjas atsigręžė į keleivius ir, rodyda- 
mas pirmyn botagu, pasakė: 

— Antai mūsų ponai atvažiuoja... 

— Kur? Kas?! — sušuko baronas, kone užlipdamas ant pa- 
sostės.— Taip, tai jie... Geltonas vežimas ir ketvertas bėrių. .. 
Įdomu, kas ten važiuoja? Pažvelkite, pone... 

— Man rodos, matau kažką ryškiai raudonuojant,— atsa- 
kė Vokulskis. 

— O, tai ponia Vonsovska. Įdomu, ar yra ir mano sužadė- 
tinė? ..— pridūrė jis tyliau. S 

— Tenai keletas damų, —- tarė Vokulskis, prisiminęs pane- 
lę Izabelę. 

„Jeigu ji važiuoja su jais, tai bus geras ženklas“, — pagal- 
vojo jis. 

Abu vežimai sparčiai artėjo vienas prie kito. Didžiajame 
smarkiai pliaukšėjo botagu, važiuojantieji šūkavo ir mojavo 
nosinaitėmis, o karietoje baronas vis kilsčiojo, drebėdamas iš 
susijaudinimo. 

Pagaliau ekipažas su baronu ir Vokulskiu sustojo, o įsibė- 
gėjęs didysis vežimas su visa kompanija pralėkė pro šalį 
lyg kokia juoko ir šūkių vėtra ir sustojo už keliasdešimt 
žingsnių. Tenai, matyt, dėl kažko buvo triukšmingai tariamasi 

ir pagaliau kažkas susitarta, nes keleiviai išlipo, o vežimas 
nuvažiavo toliau. 

— Laba diena, ponas Vokulski! — sušuko kažkas nuo pa- 
sostės, mojuodamas ilgu botagu. Vokulskis pažino Ochockį. 

Baronas nubėgo prie linksmosios kompanijos. Nuo viso bū- 
rio atsiskyrė baltu apsiaustu apsigobusi dama su baltu nėri- 
niais apsiūtu skėčiu ir iš lėto ėmė eiti, ištiesusi baronui ranką 
plačioje, laisvai krintančioje rankovėje. Baronas jau iš tolo 
nusiėmė skrybėlę ir, prišokęs prie sužadėtines, beveik visą 
galvą panarino jos rankovėje. Praėjus jausmingumo priepuo- 
liui, kuris kiek buvo trumpas baronui, tiek pasirodė be galo 
ilgas žiūrovams, baronas staiga susigriebė ir pasakė: 

— Leiskite, brangioji, pristatyti jums poną Vokulskį, mano 
geriausią draugą... Jis pasiliks čia paviešėti, tad aš čia pat 
įpareigoju jį pavaduoti mane šalia jūsų, kai būsiu išvykęs. .. 

Jis vėl įspaudė keletą bučinių į rankovės gilumą, iš kurios 
po to į Vokulskį išsitiesė daili rankutė. Vokulskis paspaudė 
ją ir pajuto šaltą dvelktelėjimą; jis žvilgtelėjo į panelę su bal- 
tu apsiaustu ir išvydo išblyškusį veidą ir dideles akis, kuriose 
buvo matyti liūdesys ir išgąstis. 

„Keista sužadėtinė!" — pagalvojo jis. 

— Ponas Vokulskis!..— sušuko baronas, atsisukęs į dvi 
damas ir vyrą, kurie jau ėjo prie jų.— Ponas Starskis,— pri- 
dūrė jis. 

— Aš jau kartą buvau maloniai supažindintas. ..— pratarė 
Starskis, kilstelėdamas skrybėlę. 

— Ir aš, — atsakė Vokulskis. 

— Kaip mes dabar susėsime? — paklausė baronas, pama- 
tęs grįžtant didįjį vežimą. 

— Važiuokime visi drauge! — sušuko jauna šviesiaplaukė, 
kurią Vokulskis spėjo esant panelę Feliciją Janovską. 

— Matote, mūsų ekipaže tik dvi vietos. ..— saldžiu balsu 
pastebėjo baronas. 

— Suprantu, bet nieko iš to neišeis, — atsiliepė gražiu 
kontraltu dama, apsirengusi ryškiai raudona suknele.— Suža- 
dėtiniai važiuos su mumis, o į brikelį, jeigu nori, tegu sėda 
ponas Ochockis su ponu Starskiu. 

— Kodėl aš? — sušuko nuo pasostės Ochockis. 

— Ir aš? — pridūrė Starskis. 

— Todėl, kad ponas Ochockis blogai vadelėja, o ponas 
Starskis nepakenčiamai elgiasi, — atsakė guvioji našlelė. 

Dabar Vokulskis pastebėjo, kad jos puikūs kaštoniniai 
plaukai, juodos akys ir linksmas energingas veidas. 

— Jūs jau paleidžiate mane į atsargą! — komiškai atsiduso 
Starskis. 

— Jūs žinote, kad aš visuomet paleidžiu į atsargą garbin- 
tojus, kurie man nusibosta. Tačiau sėskimės, ponai. Sužadėti- 
niai į priekį. Felia, sėsk šalia Evelinos. 

— O, ne! — nesutiko šviesiaplaukė.— Aš sėsiu gale, nes 
man senelė draudžia sėstis šalia sužadėtinių. 

Baronas daugiau elegantiškai negu vikriai pasodino savo 
sužadėtinę ir pats atsisėdo priešais ją. Paskui našlė atsisėdo 
šalia barono, Starskis šalia sužadėtinės, o panelė Felicija šalia 
Starskio. 

— Prašom! — pakvietė Vokulskį jaunoji našlė, pasitrauk- 
dama per pusę sėdynės išsiskleidusią ryškiai raudoną suknelę. 

Vokulskis atsisėdo priešais panelę Feliciją ir pastebėjo, 
kad mergina žiūri į jį su nepaprasta nuostaba ir kas akimirką 
rausta. 

— Ar negalėtume paprašyti poną Ochockį perduoti va- 
džias vežėjui? — tarė jaunoji našlė. 

— Gerbiamoji ponia, amžinai jūs prie manęs dėl ko nors 
kimbate! — pasipiktino Ochockis.— Vis tiek aš laikysiu va- 
džias. 

— Duodu garbės žodį, kad primušiu jus, jeigu mus išver- 
site. 

— Tai dar pamatysime,— atrėžė Ochockis. 

— Girdėjote, ponai, tas Žmogus man grasina! — sušuko 
jaunoji našlė.— Nejaugi niekas čia manęs neužtars? 

— Aš atkeršysiu už jus, — atsiliepė Starskis, gerokai dar- 
kydamas lenkų kalbą.— Persėskime dviese į aną vežimą. 

Gražioji našlė gūžtelėjo pečiais; baronas vėl ėmė bučiuoti 
rankeles savo sužadėtinei, kuri šypsodamasi pusbalsiu kažką 

jam kalbėjo, bet iš jos akių nė valandėlei neišnyko liūdesys 
ir išgąstis. 

Kol Starskis ginčijosi su našle, o panelė Felicija raudo, Vo- 
kulskis stebėjo sužadėtinę. Tai pamačiusi, ji atsakė jam pa- 
niekinamu žvilgsniu, ir staiga jos begalinis liūdesys virto vai- 
kišku linksmumu. Ji pati ištiesė baronui ranką dar kartą pabu- 
čiuoti ir net netyčia užkabino jį kojyte. Garbintojas taip susi- 
jaudino, kad net išbalo, o jo lūpos pamėlynavo. 

— Juk jūs visai neišmanote, kaip reikia vadelėti! — šūk- 
telėjo našlė, stengdamasi pasiekti Ochockį skėčio galu. 

Tą pačią akimirką Vokulskis iššoko iš vežimo. Šaliniai 
arkliai pasuko į kelio vidurį, ieniniai nuėjo paskui juos, ir ve- 
žimas smarkiai pakrypo į kairę. Vokulskis parėmė jį petimi, 
vežėjas įtempė vadžias, ir arkliai sustojo. 

— Ar nesakiau, kad tasai baidyklė mus apvers! — sušuko 
našlė.— Čia dabar kas, ponas Starski? .. 

Vokulskis žvilgtelėjo į vežimą ir išvydo šitokią sceną: pa- 
nelė Felicija nesitvėrė juokais, Starskis įsirėmė veidu į gra- 
žiosios našlės kelius, baronas, stengdamasis tvirčiau įsitverti, 
purtė vežėją už apykaklės, o jo sužadėtinė, pabalusi iš baimės, 
viena ranka laikėsi už pasostės, o antrąja įsikibo Starskiui 
į petį. 

Akimirksnis — vežimas išsilygino, ir viskas vėl susitvarkė. 
Tiktai panelė Felicija tebekvatojo. 

— Nesuprantu, Felia, kaip galima juoktis tokiu momen- 
tu? — pasakė sužadėtinė. 

— O kodėl man nesijuokti? .. Kas gi blogo galėjo atsitik- 
ti? .. Juk su mumis važiuoja ponas Vokulskis. ..— prakalbo 
mergina, tačiau susigriebė ir, išraudusi labiau negu pirma, pa- 
slėpė veidą delnuose, o paskui pažvelgė į Vokulskį tokiu 
žvilgsniu, kuris turėjo reikšti, jog ji jaučiasi labai įžeista. 

— O aš sutinku užsisakyti dar keletą tokių nuotykių,— 
pasakė Starskis, reikšmingai žiūrėdamas į našlę. 

— Ta sąlyga, jeigu aš būsiu apsaugota nuo jūsų švelnumo 
įrodymų. Felia, sėsk į mano vietą, — atsakė našlė, susiraukda- 
ma ir sėsdama priešais Vokulskį. 

— Juk jūs pati šiandien pasakėte, kad našlėms viskas lei- 
džiama. 

— Tačiau našlės ne viską leidžia. Ne, ponas Starski, jums 
reikia atprasti nuo savo japoniškų įpročių. 

— Tie įpročiai paplitę visame pasaulyje,— atsakė Starskis. 

— Šiaip ar taip, ne toje jo pusėje, prie kurios aš esu įpra- 
tusi, — atkirto našlė, paniekinamai žvelgdama į šalį. 

Vežime visi nutilo. Baronas su pasitenkinimu krutino žils- 
telėjusius ūselius, o jo sužadėtinė dar labiau nuliūdo. Panelė 
Felicija, užėmusi našlės vietą šalia Vokulskio, kone visai nusi- 
gręžė nuo savo kaimyno ir laikas nuo laiko svaidė į jį per 
petį išdidžius ir melancholiškus žvilgsnius. Bet už ką? To jis 
nežinojo. 

— Ar jūs gerai jodinėjate? — paklausė Vokulskį ponia 
Vonsovska. 

— Kodėl jūs taip manote? 

— Ak, Dieve mano! Iš karto kodėl! Pirma atsakykite į ma- 
no klausimą. 

— Nelabai, tačiau jodinėju. 

— Tikriausiai gerai, nes iš karto atspėjote, ką gali pada- 
ryti arkliai, pakliuvę į rankas tokiam meistrui, kaip ponas Ju- 
lijanas. Jodinėsime drauge... Ponas Ochocki, nuo šios dienos 
aš jus atleidžiu nuo jodinėjimų. 

— Labai džiaugiuosi, — atsakė Ochockis. 

— Argi tai gražu šitaip atsakinėti damoms! — sušuko pa- 
nelė Felicija. 

— Verčiau sutinku šitaip atsakinėti, negu lydėti jas per 
pasijodinėjimus. Paskutinį kartą, kai jodinėjome su ponia 
Vonsovska, per dvi valandas šešis kartus turėjau nulipti nuo 
arklio, nė penkių minučių ramybės neturėjau. Tegul dabar 
pamėgina ponas Vokulskis. 

— Felia, pasakyk tam žmogui, kad aš su juo nekalbu, — 
pasakė našlė, rodydama į Ochockį. 

— Žmogau, žmogau! ..— sušuko Felicija.— Šita dama su 
jumis nekalba... Šita dama sako, kad jūs nemandagus. 

— Matote, jau ir pasiilgote gerai išauklėtų žmonių, — atsi- 
liepė Starskis.— Pamėginkite, gal leisiuos atsiprašomas. 

— Ar seniai išvažiavote iš Paryžiaus? — paklausė našlė 
Vokulskį. 

— Rytoj bus savaitė. 

— O aš jau keturi mėnesiai nesu jo mačiusi. Mielas mies- 
tas... 

— Zaslavekas!.. — riktelėjo Ochockis ir iš visų jėgų už- 
simojo botagu, norėdamas smarkiai pliaukštelėti, tačiau jam 
nepasisekė, nes botagas, ne per vikriausiai atmestas atgal, 
įsipainiojo tarp damų skėčių ir vyrų skrybėlių. 

— Ne, ponai,— sušuko jaunoji našlė, — jeigu norite, kad 
aš važinėčiau su jumis, tai suriškite šitą žmogų. Jis tiesiog 
pavojingas... 

Vežime vėl kilo triukšmas, nes Ochockio pusėn stojo pane- 
lė Felicija, kuri teigė, kad kaip pradedantysis jis važiuoja 
gerai ir kad net prityrusiems vežėjams atsitinka nelaimių. 

— Mieloji Felia,— tarė našlė, — esi tokių metų, kad tau 
kiekvienas geras vežėjas, kurio gražios akys. 

— Tik šiandien atgausiu gerą apetitą. ..— kalbėjo baronas 
savo sužadėtinei, tačiau pastebėjęs, kad kalba per garsiai, vėl 
ėmė šnibždėti. 

Jie jau buvo įvažiavę į pirmininkienės žemę, ir Vokulskis 
susidomėjęs žiūrėjo į dvarą. Gana aukštoje, bet nestačioje 
kalvoje stūksojo dviejų aukštų pastatas su dviem vienaaukš- 
čiais fligeliais. Už jo žaliavo senas parkas, priešais jį driekėsi 
gana didelė pieva, išraižyta takeliais ir vietomis papuošta gė- 
lynu, statula arba lapine. Kalvos papėdėje blizgėjo didokas 
vandens plotas, matyt, tvenkinys, o jame suposi valtys ir 
gulbės. 

Žalumynų fone ryškiai geltonas dvaro namas su baltomis 
kolonomis atrodė įspūdingai ir linksmai. Į kairę ir į dešinę 
nuo jo pro medžius buvo matyti mūriniai ūkiniai pastatai. 

Skardžiai pliaukšint botagui (šį kartą Ochockiui nusisekė), 
vežimas per mMarmurinį tiltelį privažiavo prie namo, tiktai 
vienu ratu užvažiuodamas ant žolyno. Keleiviai išlipo, tačiau 
Ochockis neatidavė vadelių ir pats nuvažiavo prie arklidės. 

— Tik neužmirškite, pirmą pusryčiai! — sušuko jam įkan- 
din panelė Felicija. 


Prie barono priėjo senas tarnas, apsivilkęs juodu surdutu. 

— Jos malonybė dabar sandėlyje,— pasakė jis.— Gal po- 
nai teiksitės į savo kambarius? 

Ir, palydėjęs juos prie dešiniojo fligelio, jis parodė Vo- 
kulskiui didelį kambarį su pravirais langais į parką. Po valan- 
dėlės atbėgo berniukas tarnas, apsivilkęs livrėjine striuke, at- 
nešė vandens ir ėmė kraustyti iš lagamino daiktus. 

Vokulskis pažvelgė pro langą. Priešais jį žalioje vejoje 
augo guotai senų eglių, maumedžių ir liepų, už kurių tolumoje 
buvo matyti miškais apaugusios kalvos. Po pačiu langu augo 
alyvų krūmas, ir jame buvo lizdas, į kurį skraidė Žvirbliai. 
Šiltas rugsėjo vėjas dvelkčiojo pro langą, skleisdamas kamba- 
rIyje švelnius kvapsnius. 

Vokulskis žiūrėjo į debesis, tarsi liečiančius medžių viršū- 
nes, į šviesos pluoštus, besiskverbiančius pro tamsias eglių 
šakas, ir jam buvo gera. Jis negalvojo apie panelę Izabelę. Jos 
paveikslas, deginęs jam sielą, išsisklaidė prieš paprastas gam- 
tos grožvbes; sužeista širdis nurimo ir pirmą kartą po ilgo 
laiko prisipildė tylos ir ramybės. 

Tačiau prisiminęs, kad atvažiavo čionai į svečius, jis ėmė 
skubiai rengtis. Vos tik jis persirengė, tyliai pasibeldęs į du- 
ris, įėjo senas tarnas ir pranešė: 

— Jos malonybė kviečia prie stalo. 

Vokulskis nuėjo paskui jį... Perėjęs koridorių, jis netru- 
kus atsidūrė erdviame valgomajame, kurio sienos iki pusės 
buvo išmuštos tamsiu medžiu. Panelė Felicija palei langą kal- 
bėjosi su Ochockiu, o prie stalo tarp ponios Vonsovskos ir 
barono krėsle su aukšta atkalte sėdėjo pirmininkienė. 

Pamačiusi savo svečią, ji atsistojo ir žengė keletą žingsnių 
į priekį. 

— Sveikas, ponas Stanislavai, — pasakė ji,— dėkui, kad iš- 
klausei mano prašymą. 

O kai Vokulskis pasilenkė prie jos rankos, ji pabučiavo 
jam į kaktą, o tai visiems padarė tam tikrą įspūdį. 

— Sėskis čionai, šalia Kazios. O tu, prašau, pasirūpink 
juo. 

— Ponas Vokulskis to nusipelnė, — atsakė jaunoji našlė.— 

Jeigu ne jo šaltas kraujas, ponas Ochockis būtų sulaužęs 
mums kaulus. 

— Kas gi vėl atsitiko?... 

— Nesuvaldo nė poros arklių, o veržiasi prie ketverto. 
Jau geriau buvo, kai jis ištisas dienas meškeriodavo. 

— Dieve! Kokia laimė, kad aš nevesiu tos moters, — atsi- 
duso Ochockis, nuoširdžiai sveikindamasis su Vokulskiu. 

— Na, gerbiamasis! — sušuko ponia Vonsovska.— Jeigu 
siūlotės man į vyrus, tai jau geriau pasilikite vežėju. 

— Juodu visados ginčijasi! — juokdamasi tarė pirminin- 
„kienė. 

Į valgomąjį įėjo panelė Evelina Janocka, o po kelių minu- 
čių pro kitas duris — Starskis. 

Jie pasisveikino su pirmininkiene, kuri atsakė jiems man- 
dagiai, bet nenusišypsodama. 

Buvo paduoti pusryčiai. 

— Pas mus, ponas Stanislavai — pasakė šeimininkė,— 
toks paprotys, kad būtinai visi susirenkame tiktai prie stalo. 
Paskui kiekvienas daro, kas jam patinka. Jeigu nenori nuo- 
bodžiauti, patariu nesitraukti nuo Kazios Vonsovskos. 

— Aš iš karto imu poną Vokulskį į nelaisvę, — atsakė jau- 
noji našlė. 

— Oi!..— atsiduso pirmininkienė, nežymiai pažvelgdama 
į svečią. 

Panelė Felicija nuraudo, jau nežinia kelintą kartą per šią 
dieną, ir liepė Ochockiui įpilti jai vyno. 

— Ne, ne... prašau vandens,— pasitaisė ji. 

Ochockis išpildė prašymą, linguodamas galvą ir beviltiš- 
kai skėstelėdamas rankas. 

Po pusryčių, per kuriuos panelė Evelina kalbėjosi tik su 
baronu, o Starskis stengėsi įsiteikti juodaakei našlei, svečiai 
atsisveikino su šeimininke ir išsiskirstė. Ochockis nuėjo į pa- 
lėpę,— tenai, kamaraitėje, greitomis tam tikslui įrengtoje, jis 
buvo įsitaisęs meteorologinį stebėjimo punktą. Baronas su su- 
žadėtine išsiruošė į parką, o pirmininkienė sulaikė Vokulskį. 

— Sakyk man,— tarė ji,— nes pirmieji įspūdžiai esti tik- 
Tiausi,— kaip tau patinka ponia Vonsovska? 


— Atrodo energinga ir linksma moteris. 

— Teisingai. O baronas? 

— Mažai jį tepažįstu. Jis jau senas. 

— O taip, senas, labai senas, — atsiduso pirmininkienė,-- 
ir Vis dėlto nori vesti. O ką tu pasakysi apie jo sužadėtinę? 

— Aš jos visai nepažįstu, tačiau stebiuosi, kaip jai galėjo 
patikti baronas, nors jis gal ir labai garbingas žmogus. 

— Taip, tai keista mergina, — kalbėjo toliau pirmininkie- 
nė,— ir pasakysiu tau, kad ji man pradeda nebepatikti. Į jos 
vedybas nesikišu, nes ne viena panelė jai pavydės, ir visi sa- 
ko, kad tai jai puiki partija. Tačiau tai, kas jai turėjo likti 
po mano mirties, atiteks kitiems. Kas turi barono turtą, tam 
nereikia mano dvidešimt tūkstančių. 


Senutės balse buvo jaučiamas susierzinimas. 

Ji netrukus atsisveikino su Vokulskiu ir patarė jam pasi- 
vaikščioti po parką. 

Vokulskis išėjo į kiemą ir, apėjęs kairįjį fligelį, kuriame 
buvo virtuvė, pasuko į parką. 

Vėliau jis dažnai prisimindavo pirmuosius du vaizdus, ku- 
riuos išvydo Zaslaveke. 

Pirmiausia netoli nuo virtuvės pamatė gurbą, o priešais jį 
grandine pririštą šunį, kuris, pastebėjęs svetimą žmogų, pra- 
dėjo loti, urgzti ir blaškytis kaip pašėlęs. Matydamas, kad 
šuns akys vis dėlto linksmos ir kad jis vizgina uodegą, Vo- 
kulskis jį paglostė; tatai iš karto taip nuramino baisų žvėrį, 
kad jis jau nebenorėjo paleisti svečio nuo savęs. Jis unkštė, 
graibstė jam už skvernų, gulė prie žemės, tartum prašydamas 
paglostyti arba bent leisti pasižiūrėti į žmogaus veidą. 

„Tai keistas šuo!" — pagalvojo Vokulskis. 

Čia pat iš virtuvės pasirodė naujas stebuklas: senas storas 
kumetis. Vokulskis, kuris dar niekuomet nebuvo sutikęs storo 
kumečio, užkalbino jį. 

— Kodėl jūs laikote tą šunį pririštą? 

— Kad būtų piktas ir neleistų į namus vagių,— šypsoda- 
masis atsakė kumetis. 

— Tai kodėl iš karto nepaimate pikto šunsė 

— Kad ponia nelaikytų pikto šuns. Pas mus ir šuo turi 
būti meilus. 

— O jūs, tėvai, ką čia veikiate? 

— Aš esu bitininkas. Seniau žemę ariau, bet kai jautis 
man šonkaulį sulaužė, tai ponia pasiuntė mane į bityną. 

— Ir jums gera? 

— Iš pradžių nejauku buvo be darbo, bet paskui įpratau, 
ir nieko. 

Atsisveikinęs su kumečiu, Vokulskis pasuko į parką ir ilgai 
vaikščiojo liepų alėja, nieko negalvodamas. Jam rodėsi, kad 
atvažiavo čionai prisisotinęs, apnuodytas Paryžiaus maišaties, 
Varšuvos triukšmo, geležinkelių bildesio ir kad visi rūpesčiai, 
visi pergyventi sielvartai dabar tarytum garuoja iš jo. Paklaus- 
tas, kas yra kaimas, jis būtų atsakęs: „Tyla.“ 

Staiga užpakaly jis išgirdo sparčius žingsnius. Jį vijosi 
Ochockis, nešdamasis ant peties dvi meškeres. 

— Ar panelės Felicijos čia nebuvo? — paklausė jis.— Tu- 
rėjo ateiti pusiau trečią ir eiti su manim meškerioti... Toks 
jau bobiškas punktualumas. Gal jūs eisite su mumis? Nenori- 
te. Tai gal suloštumėte su Starskiu piketą? .. Jis visuomet pa- 
siruošęs, nebent jeigu susirastų partnerių preferansui. 

— O ką čia veikia tas ponas Starskis? 

— Kaip tat ką? Gyvena pas savo antros eilės senelę ir 
krikšto motiną, pirmininkienę Zaslavską, ir dabar graužiasi, 
kad ji turbūt nepaliks jam dvaro. Skanus kąsnelis, apie tris 
šimtus tūkstančių rublių!.. Tačiau pirmininkienė verčiau pa- 
rems pamestinukus, o ne lošimo namų kasą Monake. Vargšas 
bernelis! 

— Negi jam jau taip blogai? 

— O kaipgi!.. Su senele nudegė, su Kazia neišdegė — 
nors kulką sau į kaktą paleisk! Jūs žinote,— kalbėjo toliau 
Ochockis, kažką knibinėdamas prie meškerių, — jog kadaise 
dabartinė ponia Vonsovska, dar prieš ištekėdama, buvo lin- 
kusi į Starskį. Kazius ir Kazia — puiki porelė, ar ne?.. Rodos, 
kaip tik tos minties veikiama, ponia Kazia ir atvažiavo čionai 
prieš tris savaites (o velionis vyras jai dar gerokai pinigų 
paliko, beveik tiek pat, kiek turi pirmininkienė!). Keletą die- 

nų juodu tarytum net sutarė, ir Kazius būsimojo kraičio są- 
skaita net realizavo pas palūkininką vieną naują vekselį, tik 
staiga. .. kažkas sutriko... Ponia Vonsovska tiesiog tyčiojasi 
iš Kaziaus, o jis tik apsimeta nekreipiąs į tai dėmesio. Žodžiu, 
prastai! Teks jam atsisakyti kelionių ir apsigyventi savo 
menkame dvarelyje, kol numirs dėdė, kuris, tiesa, jau seniai 
serga kepenų akmenimis. 

— O ką ponas Starskis iki šiol darė? 

— Na, pirmiausia darė skolas. Truputį lošė, truputį kelia- 
vo (man atrodo, daugiausia po Paryžiaus ir Londono smukles, 
nes ta jo Kinija aš nenoriu tikėti), tačiau daugiausia vertėsi 
jaunų ištekėjusių moterų suvedžiojimu. Čia tai jis tikras meist- 
ras ir jau turi tokią tvirtą reputaciją, kad ištekėjusios damos 
jam nė nesipriešina, o panelės tiki, kad vos tik Starskis prie 
kurios nors pasisuks, tučtuojau gaus vyrą. Verslas kaip ir 
kiekvienas kitas!.. 

„Žinoma,— sušnibždėjo sau Vokulskis, šiek tiek nusirami- 
nęs dėl varžovo.— Toks panelės Izabelės nesuvedžios." 

Jie priėjo parko galą; už tvoros buvo matyti eilė mūrinių 
pastatų. 

— Štai, žiūrėkite, kokia originali moteris mūsų pirminin- 
kienė! — pasakė Ochockis, rodydamas į tuos pastatus.— Ar 
matote anuos rūmus? .. Tai vis kumečių butai. O štai tenai — 
prieglauda jų vaikams; jų ten yra apie trisdešimt; visą dieną 
jie žaidžia, nuprausti ir aprengti kaip ponaičiai... O štai te- 
nai namelis — senelių prieglauda, joje dabar gyvena ketver- 
tas senių; kad maloniau eitų laikas, jie šukuoja šerius svečių 
čiužiniams. Esu daug po mūsų kraštą važinėjęs ir visur ma- 
čiau, kad kumečiai gyvena kaip kiaulės, o jų vaikai šokinėja 
po purvyną kaip paršiukai... Ir kai pirmą kartą pakliuvau 
čionai, tai nepatikėjau savo akimis. Man rodėsi, kad atsidū- 
riau Utopijos saloje arba skaitau nuobodaus pamokomo ro- 
mano puslapį, kuriame autorius aprašo, kokie turi būti dvari- 
ninkai, bet kokie jie niekuomet nebus. Man ta senutė impo- 
nuoja... O kad jūs dar žinotumėte, kokią ji turi biblioteką, 
ką skaito... Aš apstulbau, kai ji kartą paprašė mane išaiškin- 
ti jai kai kuriuos evoliucijos teorijos teiginius; su ta teorija 

ji nesutinka tik dėl to, kad joje kova dėl būvio laikoma pa- 
grindiniu gamtos dėsniu. 

Alėjos gale pasirodė panelė Felicija. 

— Ką gi, eisime, ponas Julijanai? — paklausė ji Ochockį. 

— Eisime, ir ponas Vokulskis su mumis. 

— Ką-ą?..— nustebo mergina. 

— Jūs nesutinkate? — paklausė Vokulskis. 

— Ne, kodėl gi... bet aš maniau, kad jums bus maloniau 
su ponia Vonsovska. 

— Mieloji panele Felicija! — sušuko Ochockis.— Tik pra- 
šau neapsimetinėti kandžia, nes jums tai nesiseka. 

Įsižeidusi mergina nuėjo į priekį tvenkinio link, vyrai nu- 
sekė paskui ją. Meškeriojo jie iki penktos valandos popiet, 
per pačią kaitrą, nes diena buvo karšta. Ochockis sugavo 
dviejų colių gružlį, o panelė Felicija nusidraskė nuo rankovės 
nėrinį. Dėl to tarp jų kilo ginčas: panelės neišmanančios, kaip 
reikia laikyti meškerę, 0 ponai negalį nė valandėlės pasėdėti 
nekalbėję. 

Sutaikė juos tiktai skambutis eiti pietų. 

Po pietų baronas nuėjo į savo kambarį (tuo metu jis visa- 
dos sirgdavo migrena), o kiti turėjo susirinkti parke, lapinėje, 
kur paprastai būdavo paduodami vaisiai. | 

Vokulskis nuėjo tenai po pusvalandžio. Jis manė, kad bus 
pirmas, tuo tarpu rado susirinkusias visas damas, kurioms 
Starskis kažką dėstė. Jis sėdėjo išvirtęs beržinėje kėdėje ir su 
nuobodžio mina, plakdamas vytele savo bato priekį, kalbėjo: 

— Jeigu santuoka istorijoje suvaidino kokį nors vaidmenį, 
tai tik ne tos, kur iš meilės, o tos, kur iš apskaičiavimo. Ką 
mes dabar žinotume apie Jadvygą arba apie Mariją Leščinską, 
jeigu tos damos nebūtų pasiryžusios protingai pasirinkti? Kuo 
būtų Steponas Batoras arba Napoleonas I, jeigu jie nebūtų 
vedę įtakingų moterų? Santuoka yra perdaug reikšmingas 
aktas, kad, žengiant į ją, galima būtų klausyti tiktai širdies 
balso. Tai ne poetiška dviejų sielų sąjunga, o įvykis, turįs 
svarbių pasekmių daugeliui asmenų ir daugeliui reikalų. Sa- 
kysime, šiandien aš vesiu kambarinę arba net guvernantę, 
o jau rytoj pat būsiu žlugęs savo luome. Niekas manęs nesi- 

teiraus, kokia buvo mano jausmų temperatūra, bet kiekvienas 
paklaus: iš kokių pajamų išlaikysiu šeimą ir ką atsivedu į sa- 
vo namus? 

— Vienas dalykas — politinės santuokos, o kitas — san- 
tuoka dėl pinigų su nemylimu žmogumi, — atsakė pirmininkie- 
nė, žvelgdama į žemę ir barbendama pirštais į stalą.— Tai 
švenčiausiųjų jausmų prievartavimas. 

— Ak brangioji senele, — atsidusęs tarė Starskis, — lengva 
kalbėti apie jausmų laisvę, turint per metus dvidešimt tūks- 
tančių rublių. Visi rėkia: „Pinigai šlykštūs, pinigai bjaurūs!'“ 
Tačiau kodėl gi visi, pradedant bernu, baigiant ministru, var- 
Žo savo laisvę privalomu darbu? Dėl ko kasyklų darbininkas 
ir jūreivis rizikuoja gyvybe? Žinoma, dėl tų šlykščių pinigų, 
nes šlykštieji pinigai suteikia žmogui laisvę nors kelioms va- 
landoms per dieną, nors keliems mėnesiams per metūs, nors 
keleriems metams gyvenime. Visi mes veidmainiškai nieki- 
name pinigus, tačiau kiekvienas iš mūsų supranta, kad tai yra 
mėšlas, kuriame išauga asmens laisvė, mokslas, menas, net 
idealioji meilė. Kurgi pagaliau gimė riterių ir trubadūrų mei- 
lė? Tikriausiai ne tarp batsiuvių ir kalvių, ir netgi ne tarp 
daktarų ir advokatų. Ją išpuoselėjo turtingosios klasės, kurios 
sukūrė moterį su švelnia oda ir baltomis rankomis, kurios iš- 
leido į pasaulį vyrą, turintį pakankamai laisvo laiko moteriai 
garbinti. 

Pagaliau čia, mūsų tarpe, vienas veiksmo žmonių atstovas, 
ponas Vokulskis, kuris, kaip pati senelė sako, ne kartą yra 
įrodęs savo didvyriškumą. Kas stūmė jį į pavojus? .. Žinoma, 
pinigai, kurie dabar jo rankose virto galinga jėga... 

Pasidarė tylu, visos damos sužiuro į Vokulskį. Truputį pa- 
tylėjęs, Vokulskis atsakė: 

— Taip, jūsų teisybė, aš įsigijau turtą per pavojus ir var- 
gus, bet ar jūs žinote, kodėl aš jo siekiau? .. 

— Atsiprašau,— pertraukė jį Starskis — aš jums neprie- 
kaištauju, netgi, atvirkščiai, laikau jūsų pavyzdį visiems sek- 
tinu. Tačiau, iš kur jūs žinote, kad žmogus, kuris veda ar teka 
iš apskaičiavimo, nesiekia ir kilnių tikslų? Sakoma, mano tėvai 
vedę iš grynos meilės; tačiau visą gyvenimą nebuvo laimingi, 

apie mane, jų karštų jausmų vaisių, nėra ko nė kalbėti... Tuo 
tarpu čia esanti mano gerbiamoji senelė ištekėjo prieš savo 
jausmą ir dabar yra visos apylinkės palaima. Dar daugiau,- - 
pridūrė jis, bučiuodamas pirmininkienei ranką, — ji atitaiso 
mano tėvų klaidas, tėvų, kurie buvo taip pasinėrę į savo mei- 
lę, kad užmiršo pasirūpinti manimi... 

Pagaliau turime dar vieną įrodymą — žaviąją ponią Von- 
sovską. .. 

— O pone,— paraudusi pertarė našlė.— jūs kalbate, lyg 
būtumėt prokuroras per paskutinįjį teismą. Aš irgi atsakysiu 
kaip ponas Vokulskis: ar žinote, kodėl taip padariau?.. 

— Tačiau ir jūs taip padarėte, ir senelė taip padarė, ir 
mes visi taip padarysime, — su šalta ironija atsakė Starskis.— 
Išskyrus, žinoma, poną Vokulskį, kuris turi kaip tik tiek pini- 
gų, kiek jų reikia, norint jausmams pataikauti. .. 

— Ir aš taip pat pasielgiau,— prislopintu balsu atsiliepė 
Vokulskis. 

— Jūs vedėte dėl turto? ..— paklausė našlė, išplėsdama 
akis. 

— Ne dėl turto, o kad gaučiau darbo ir nenumirčiau ba- 
du. Aš gerai pažįstu dėsnį, apie kurį kalba ponas Starskis. .. 

— Na ką? — įterpė Starskis, žiūrėdamas į senelę. 

— Ir todėl, kad pažįstu, man gaila tų, kurie yra priversti 
jam paklusti, — užbaigė Vokulskis.— Tai tur būt baisiausia 
nelaimė gyvenime. 

— Tavo teisybė,— patvirtino pirmininkienė. 

— Jūs pradedate mane dominti, ponas Vokulski,— pasakė 
ponia Vonsovska, ištiesdama jam ranką. 

Panelė Evelina per visą pašnekesį sėdėjo palinkusi prie 
siuvinio. Staiga ji pakėlė galvą ir pažvelgė į Starskį su tokiu 
apmaudu, kad Vokulskis nustebo. .. Tačiau Starskis vis plakė 
vytele savo bato galą, kramtė cigarą ir kiek ironiškai, kiek 
liūdnai šypsojosi. 

Už lapinės pasigirdo Ochockio balsas: 

— Na, matai, sakiau tau, kad ponia čia... 

— Betgi lapinėje, o ne krūmuose, — atsakė jauna mergina 
su pintine rankose, 

— Ak tu, kvailute! — sumurmėjo Ochockis, įeidamas ir 
neramiai žvilgčiodamas į damas. 

— Oho! Ponas Julijanas vėl ateina pas mus kaip nugalė- 
tojas, — pastebėjo našlė. 

— (Garbės žodis, aš tik. kad būtų trumpiau, ėjau per gėly- 
nus, — pasiteisino Ochockis. 

— Ir nuklydote nuo kelio, kaip iš ryto, kai mus vežėte... 

— Duodu garbės žodį... 

— Geriau jau nesiteisink, o palydėk mane,— nutraukė piI- 
mininkienė. 

Ochockis padavė jai ranką, bet jo veidas buvo toks suglu- 
męs, o skrybėlė taip smarkiai nusmaukta ant šono, kad ponia 
Vonsovska nebeištvėrusi linksmai nusikvatojo; dėl to panelė 
Felicija vėl nukaito, o Ochockis keletą kartų piktai žvilgtelėjo 
į našlę. 

Visa draugija pasuko į kairę ir šalutine alėja nuėjo prie 
sodybinių pastatų. Priekyje ėjo pirmininkienė su Ochockiu. 
paskui juos mergina su pintine, toliau našlė su panele Fel:- 
cija, už jų Vokulskis, o paskui jį panelė Evelina su Starskiu. 
Kai priekyje einantieji pasiekė vartelius, tenai pasigirdo gar- 
sus klegesys, o tuo tarpu Vokulskiui pasirodė, kad už jo ty- 
liai kalbamasi. 

— Kartais man atrodo, kad geriau gulčiau į karstą. ..— 
šnibždėjo panelė Evelina. 

— Drąsos... drąsos... — taip pat pašnibždomis atsakė jai 
Starskis. 

Tiktai dabar Vokulskis suprato šio pasivaikščiojimo tikslą: 
per kiemą prie pirmininkienės atbėgo visas būrys vištų, o ji 
ėmė jas lesinti, berdama grūdus iš pintinės. Už vištų pasirodė 
kas gerai, tiktai iš ryto viršum kiemo sukosi vanagas, 0 po- 
piet viena višta truputį užspringo akmenėliu, bet dabar jai 
pavojus jau praėjęs. | 

Apžiūrėjusi vištas, pirmininkienė pasuko prie tvartų ir 
arklidžių, o kumečiai, daugiausia senyyi žmonės, jai raporta- 
vo. Čia vos neatsitiko nelaimė: iš arklidės staiga išlėkė gero- 
kai paūgėjęs kumeliukas ir šoko priekinėmis kojomis ant pir- 

mininkienės, tarsi šuo, kuris stojasi ant užpakalinių kojų. Lai- 
mė, Ochockis sulaikė įsismarkavusį gyvulį, o pirmininkienė 
davė jam įprastinę porciją cukraus... 

— Jis jus kada nors sužalos, senele, — pasakė nepatenkin- 
tas Starskis.— Kur tai matyta — pratinti prie tokių glamonių 
kumeliukus, iš kurių paskui užauga arkliai! 

— Tu visuomet kalbi protingai,— atsakė pirmininkienė, 
glostydama kumeliuką, kuris laikė padėjęs galvą jai ant pe- 
ties, o paskui ėmė bėgti jai iš paskos, ir kumečiai pagaliau 
turėjo nuvaryti įį atgal į arklidę. 

Net kai kurios karvės pažino savo šeimininkę ir sveikino 
ją, tyliai maurodamos. 

„Nuostabi moteris“, — pagalvojo Vokulskis, žiūrėdamas į 
senutę, kuri mokėjo sužadinti ne tik gyvulių, bet net ir žmo- 
nių meile. 

Po vakarienės pirmininkienė nuėjo miegoti, o ponia Von- 
sovska pasiūlė pasivaikščioti po parką. | 

Baronas, kad ir nenoriai, sutiko; apsivilko storą paltą, ap- 
sisupo kaklą skara ir, paėmęs už parankės sužadėtinę, nuėjo 
su ja į priekį. Apie ką juodu kalbėjosi, niekas nežinojo; kiti 
pastebėjo tiktai tiek, kad ji buvo išbalusi, o jo skruostus iš- 
mušė raudonos dėmės. 

Avie vienuoliktą vakaro visi išsiskirstė, o baronas kosčio- 
damas palydėjo Vokulskį į jo kambarį. 

— Na ką, įsižiūrėjote į mano sužadėtinę? .. Kokia ji gra- 
ži! .. Tikra vestalė, pone, ar ne teisybė? O ypač kai jos veide- 
lyje pasirodo toji keista melancholija, — ar jūs pastebėjote? — 
ji tokia žavi, kad... gyvybę už ją atiduočiau. .. Niekam, išsky- 
rus jus, to nepasakyčiau, bet, žinote, ji kelia man tokią pagar- 
bą, kad nežinau, ar išdrįsiu kada nors ją glamonėti... man 
tik norisi jai melstis... Tiesiog krisčiau jai po kojomis ir 
žiūrėčiau į akis ir būčiau laimingas, jeigu leistų, žinote, pabu- 
čiuoti savo suknelės kraštą... Bet ar aš jums netrukdau? 

Baronas staiga taip smarkiai užsikosėjo, kad net akys pa- 
raudo. Atsikvėpęs jis kalbėjo toliau: 

— Aš nedažnai kosčiu, bet šiandien truputį persišaldžiau. .. 
net ne visuomet taip greitai persišaldau, tik rudenį ir ankstyvą 

pavasarį. Na, bet tai praeis. Kaip tik užvakar pakviečiau 
į konsiliumą Chalubinskį ir Baranovskį, ir jie pasakė, kad man 
reikia tik saugotis, ir būsiu sveikas... Klausiau juos taip pat 
(sakau tai tik jums;, ką jie galvoja apie mano vedybas. Jie pa- 
sakė, kad vedybos — tai asmeniškas reikalas... Atkreipiau 
jų dėmesį į tai, kad Berlyno gydytojai jau seniai patarė man 
vesti. Tada jie susimąstė, ir kažkuris iš jų pasakė: „Gaila, 
labai gaila, kad jūs iš karto nepaklausėte jų patarimo. ..“ Tai- 
gi, pasakysiu jums, dabar jau tvirtai nutariau susitvarkyti iki 
advento... 

Jį vėl suėmė kosulys. Atsikvėpęs jis staiga paklausė Vo- 
kulskį pakitusiu balsu: 

— Ar jūs tikite pomirtiniu gyvenimu? 

— Kodėl?.. 

— Matote, tasai tikėjimas apsaugo žmogų nuo nusivylimo. 
Aš, pavyzdžiui, suprantu, kad nei pats jau nebebūsiu toks 
laimingas, kaip kažkada galėjau būti, nei jai nesuteiksiu vi- 
siškos laimės. Mane guodžia tik vienintelė mintis, kad susi- 
tiksiu su ja kitame, geresniame, gyvenime, kuriame abu bū- 
sime jauni. Juk ji,— pridūrė jis susimąstęs, — ir tenai priklau- 
sys man, nes Šventasis Raštas moko: „Ką surišite žemėje, bus 
surišta ir danguje...“ Jūs gal tuo netikite, kaip ir Ochockis, 
tačiau prisipažinkite, kad... kartais... jūs vis dėlto tikite ir 
visai negalėtumėte prisiekti, kad taip nebus? .. 

Laikrodis už sienos išmušė dvylika; baronas išsigandęs pa- 
šoko ir atsisveikino su Vokulskiu. Po kelių minučių jo nesi- 
liaująs kosulys pasigirdo kitame fligelio gale. 

Vokulskis atidarė langą. Šalia virtuvės garsiai plyšojo gai- 
džiai, parke ūbčiojo pelėda; nuo dangaus atitrūko viena 
žvaigždė ir nukrito kažkur už medžių. Baronas vis kosėjo. 

„Nejaugi visi įsimylėjusieji tokie akli kaip jis? — galvojo 
Vokulskis.— Ir man, o ir kiekvienam čionai tur būt aišku, 
kad toji panelė visai jo nemyli. Gal net įsimylėjusi Starskį. ... 

Dar nesuprantu padėties, — mąstė jis toliau,— tačiau tik- 
riausiai viskas yra šitaip: panelė teka dėl pinigų, o Starskis 
savo teorijomis palaiko jos pasiryžimą. O gal ir jis truputį su- 
sižavėjęs ja?.. Neatrodo. Veikiau ji bus jam jau nusibodusi, 

ir jis ją kalbina ištekėti. Nors... Ne, tai būtų šlykštu... Tik- 
tai gatvės Moterys turi meilužių, kurie jomis prekiauja. Kokia 
kvaila mintis!.. Gal Starskis iš tikrųjų yra jos draugas ir 
pataria taip, kaip»pats yra įsitikinęs. Juk jis atvirai sako, kad 
pats ves tiktai turtingą moterį. Šis principas ne blogesnis už 
kitus, pasakytų Ochockis. Teisingai kažkada pirmininkienė 
sakė, kad šių dienų karta turi tvirtas galvas ir šaltas širdis. 
Mūsų pavyzdys atstūmė juos nuo sentimentalumo, ir jie tiki 
pinigų galia, o tai, tarp kitko, rodo jų protą. Ne, tas Starskis 
yra apsukrus žmogus; gal truputį plevėsa ir dykaduonis, ta- 
čiau apsukrumo jam netrūksta. Tik įdomu, už ką jį taip grau- 
žia ponia Vonsovska?.. Tur būt ji jaučia jam silpnybę, o ka- 
dangi ir pinigų turi, tai galų gale juodu susituoks. Pagaliau — 
kas man darbo?.. 

Įdomu, kodėl pirmininkienė šiandien nieko neužsiminė 
apie panelę Izabelę? Na, aš jau neklausinėsiu. .. Iš karto per 
dantis mus imtų traukti...“ 

Vokulskis užmigo ir susapnavo, kad yra įsimylėjęs ir ligo- 
tas baronas, o Starskis šalia jo vaidino šeimos draugo vaid- 
menį. 

Jis pabudo ir nusijuokė. 

— Tai jau iš karto mane pagydytų! — sušnibždėjo jis. 

Iš ryto jis vėl meškeriojo su panele Felicija ir Ochockiu. 
O kai pirmą valandą visi susirinko pusryčiauti, ponia Von- 
sovska kreipėsi į namų šeimininkę: 

— Senele, ar leisite pabalnoti du arklius, man ir ponui Vo- 
kulskiui? — Ir, pasisukusi į Vokulskį, pridūrė: — Po pusvalan- 
džio išjojame. Nuo tos minutės jūs pradedate tarnauti pas 
mane. 

— Ar jūs tik dviese josite? — paklausė nukaitusi panelė 
Felicija. 

— Ar ir tu norėtum pasijodinėti su ponu Julijanu? 

— Tiktai prašau... prašau nedisponuoti mano asmeniu,— 
užprotestavo Ochockis. 

— Felicija pasiliks su manimi, — įsikišo pirmininkienė. 

Panelei Felicijai kraujas užplūdo veidą ir akyse pasirodė 
ašaros. Ji žvilgtelėjo į Vokulskį — pirma piktai, paskui su 

panieka ir pagaliau išbėgo iš kambario, neva ieškodama ncsi- 
naitės. Sugrįžo paraudusia nosyte ir atrodė kaip Marija Stiuart, 
atleidžianti savo budeliams. 

Lygiai antrą valandą prie prieangio buvo atvesti du pui- 
kūs jojamieji žirgai. Vokulskis priėjo prie savojo, 0 po poros 
minučių pasirodė ir ponia Vonsovska. Amazonės apdaras bu- 
vo glaudžiai aptempęs jos liekną kaip Junonos figūrą, rusvi 
plaukai — surišti į vieną mazgą. Ji atsirėmė koja į arklininko 
ranką ir kaip spyruoklė užšoko ant balno. Vytinis truputį vir- 
pėjo jos rankoje. 

Tuo tarpu Vokulskis ramiai taikėsi kilpas. 

— Greičiau, pone, greičiau! — skubino jinai, įtempdama 
vadžias; arklys sukosi ratu ir stojosi piestu.— Už vartų lėksi- 
me šuoliais... Avanti, Savoya!! 

Pagaliau Vokulskis užšoko ant arklio, ponia Vonsovska 
nekantriai sušėrė vytiniu savajam, ir abu nujojo. 

Maždaug varstą kelias ėjo liepų alėja. Iš abiejų pusių pil- 
kavo laukai, kuriuose kur ne kur buvo matyti didelės kaip 
trobos kviečių stirtos. Dangus buvo giedras, saulė linksmai 
švietė, kažkur toli ūžė kuliamoji. 

Keletą minučių arkliai bėgo risčia. Paskui ponia Vonsovska 
prisikišo vytinio rankeną prie lūpų, palinko į priekį ir nulėkė 
šuoliais. Skrybėlės šydas plaikstėsi jai iš paskos kaip pilkšvas 
sparnas. 

— Avanti! Avanti!.. 

Taip juodu lėkė keletą minučių. Staiga jojikė sustabdė ark- 
lį; ji buvo išraudusi ir sunkiai kvėpavo. 

— Užteks,— pasakė ji, — dabar josime iš lėto. 

Ji pakilo balne ir ėmė įdėmiai žvelgti į toli rytuose mėly- 
nuojantį mišką. Alėja pasibaigė; juodu jojo lauku, kuriame 
žaliavo kriaušės ir pilkavo javų stirtos. 

— Sakykite, pone,— paklausė našlė, —ar labai malonu 
krautis turtą? 

— Ne,— kiek pagalvojęs, atsakė Vokulskis. 


! Pirmyn, Savoja! (Ital.) Savoja — italų kunigaikštystė, 1960 m. 
prijungta prie Prancūzijos. 

— Oleisti jį malonu? 

— Nežinau. 

— Jūs nežinote? O juk apie jūsų turtą pasakojami stebuk- 
lai. Sakoma, kad jūs pajamų turite apie šešiasdešimt tūkstan- 
čių per metus... 

— Dabar turiu žymiai daugiau, bet išleidžiu labai mažai. 

— Kiekgi? 

— Apie dešimt tūkstančių. 

— Gaila. Pernai aš buvau nusprendusi išleisti daugybę pi- 
nigų. Valdytojas ir kasininkas mane tikina, kad aš išleidusi 
dvidešimt septynis tūkstančius. .. Siautėjau — ir vis tiek neiš- 
blaškiau nuobodulio... Šiandien, manau, paklausiu jus, kaip 
jaučiasi žmogus, išleisdamas šešiasdešimt tūkstančių per me- 
tus? Tačiau jūs tiek neišleidžiate. Gaila. Žinot ką? .. Išleiskite 
kaip nors šešiasdešimt. .. ne, šimtą tūkstančių per metus ir pa- 
sakykite man, ar tai išblaško žmogų ir kaip. Gerai? .. 

— Iš anksto galiu jums pasakyti, kad neišblaško. 

— Ne?.. Tad kam gi tada pinigai? .. Jeigu šimtas tūkstan- 
čių rublių per metus neduoda laimės, tai iš kur ją gauti?.. 

— Galima ir su vienu tūkstančiu- rublių būti laimingam. 
Laimę kiekvienas nešiojasi savyje. 

— Tačiau ji iš kažkur atsiranda. 

— Ne, ponia. 

— Ir tai sakote jūs, toks nepaprastas žmogus? 

— Jeigu net ir būčiau nepaprastas, tai tik per kančias, 
o ne per laimę. O juo labiau ne per išlaidas. — 

Pamiškėje pakilo dulkių debesėlis. Ponia Vonsovska valan- 
dėlę žiūrėjo į jį, paskui staiga sušėrė arkliui ir, pasukusi deši- 
nėn, nudūmė lauku, nepaisydama kelio. 

— Avanti!.. Avanti!.. 

Juodu lėkė apie dešimt minučių; šį kartą Vokulskis pirmas 
sulaikė arklį. Jis sustojo kalvos viršūnėje; žemai driekėsi pie- 
va — tokia graži, kaip svajonė. Kas joje buvo gražu — ar žolės 
žalumas, ar staigūs upokšnio vingiai, ar ties juo palinkę me- 
džiai, ar giedras dangus — Vokulskis nežinojo. 

Tačiau ponia Vonsovska nesigėrėjo vaizdu. Ji strimagal- 

viais lėkė žemyn, tarsi norėdama nustebinti savo kompanioną 
drąsumu. 

Kai Vokulskis neskubėdamas nusileido nuo kalno, ji atgrę- 
žė į jį arklį ir nekantriai šūktelėjo: 

— Ak pone, ar jūs visuomet toks nuobodus? Ne tam gi 
aš pasiėmiau jus pasijodinėti, kad Žiovaučiau. Prašau mane 
linksminti, ir tučtuojau... 

— Tučtuojau?.. Gerai. Ponas Starskis — tai labai įdomus 
žmogus. 

Ji atsilošė balne, tarytum krisdama žemyn, ir veriamai pa- 
sižiūrėjo Vokulskiui į akis. 

— Ak! — juokdamasi sušuko ji.— Nesitikėjau išgirsti iš 
jūsų tokios banalios frazės. .. Ponas Starskis įdomus. .. Kam?... 
Nebent tokioms... tokioms žąselėms kaip panelė Evelina, 
nes, pavyzdžiui, man jis jau nebe įdomus. 

— Vis dėlto... 

— Nėra jokių vis dėlto. Jis domino mane kadaise, kai ke- 
tinau tapti santuokos kankine. Laimė, mano vyras pasielgė 
labai mandagiai ir netrukus mirė, o ponas Starskis yra toks 
nesudėtingas, kad netgi aš su savo menku gyvenimo patyrimu 
per savaitę jį perpratau. Auginasi visuomet tokią pat barzdelę 
d la didysis kunigaikštis Rudolfas ir naudojasi tuo pačiu suve- 
džiojimo būdu. Tie jo žvilgsniai, užuominos, paslaptingu- 
mas — viskas man yra žinoma taip pat gerai, kaip ir jo švarko 
sukirpimas. Vis taip pat vengia bekraičių, yra ciniškas su iš- 
tekėjusiomis moterimis ir dūsauja prie panelių, kurios ruošiasi 
tekėti. Dieve mano, kiek tokių man jau yra tekę sutikti gyve- 
nime! .. Dabar man reikia ko nors naujo... 

— Tada ponas Ochockis. .. 

— O taip, Ochockis įdomus ir netgi galėtų būti pavojin- 
gas, bet man tada reikėtų antrą kartą gimti. Tai žmogus ne 
iš to pasaulio, kuriam aš priklausau kūnu ir siela... Ak, koks 
jis naivus ir koks puikus! Jis tiki idealia meile, su kuria galė- 
tų užsirakinti savo laboratorijoje ir būtų tikras, kad ji nie- 
kuomet jo neapgaus... Ne, jis ne man... Kas gi čia vėl pasi- 
darė tam balnui? — staiga sušuko ji.— Pone, mano balnasaitis 
atsisegė. .. prašau pažiūrėti... 

Vokulskis nušoko nuo arklio. 

— Jūs nulipsite? — paklausė jis. 

— Nė nemanau. Patikrinkite taip. . 

Jis užėjo iš dešinės pusės — balnasaitis laikėsi tvirtai. 

— Ne ten gi... Štai čia... Čia, šalia kilpos, kažkas ne- 
gerai. 

Jis susvyravo, tačiau pakėlė jos drabužio valktį ir pakišo 
ranką po balnu. Staiga kraujas mušė jam į galvą: našlė taip 
krustelėjo koją, kad keliu palietė jo skruostą. 

— Na ką?.. Na ką?..— nekantriai klausinėjo ji. 

— Nieko, — atsakė jis.— Balnasaitis laikosi tvirtai. 

— Ar jūs pabučiavote man koją?! — suriko ji. 

— Ne. 

Tada ji sušėrė arkliui vytiniu ir nudūmė šuoliais, murmė- 
dama: 

— Kvailys arba akmuo!.. 

Vokulskis iš lėto užsėdo ant arklio. Neapsakomas skaus- 
mas suspaudė jam širdį, kai jis pagalvojo: 

„Nejaugi ir panelė Izabelė jodinėja?.. Kas gi jai taiso 
balną?..“ 

Kai jis prijojo prie ponios Vonsovskos, ji garsiai nusikva- 
tojo: 

— Cha! cha! cha!.. Jūs nepaprastas! ..-- Paskui prabilo 
žemu, skambiu balsu: — Mano gyvenimo knygoje įsirašė gra- 
žus puslapis: aš suvaidinau Pentefrijaus žmonos vaidmenį ir 
atradau skaistųjį Juozapą... Cha! cha! cha!.. Bijau tik vieno 
dalyko — kad jūs net nesugebėsite įvertinti, kaip aš moku 
sukti galvas. Jūsų dėti, šimtas kitų vyrų tokią akimirką pasa- 
kytų, kad gyventi be manęs negali, kad aš atėmiau iš jų ra- 
mybę ir taip toliau... O šitas trumpai atsako: ne!.. Už vieną 
tą „ne“ dangaus karalystėje gausite kėdę tarp nekaltų kūdikių. 
Tokią aukštą kėdę su skersiniu priekyje... Cha! cha! cha!.. 

Sėdėdama balne, ji nesitvėrė juoku. 

— O ką jūs laimėtumėte, jeigu būčiau atsakęs kaip kiti? 

— Turėčiau viena pergale daugiau. 

— O kas jums iš to? 

—- Šitaip užsipildau gyvenimo tuštumą. Iš dešimt tų, kurie 

prisipažįsta mane mylį, aš pasirenku vieną, kuris man atrodo 
įdomiausias, žaidžiu su juo, svajoju apie jį. .. 

— O paskui? 

— Peržiūriu kitą dešimtį ir pasirenku naują. 

— Ir dažnai šitaip darote? 

— Nors ir kas mėnesį. Ko jūs norite, — pridūrė ji, gūžte- 
lėdama pečiais,— tai yra garo ir elektros amžiaus meilė. 

— Teisybė. Ji netgi primena traukinį. 

— Lekia kaip vėtra ir svaido žiežirbas? .. 

— Ne. Greitai važiuoja ir ima keleivių, kiek telpa. 

— O, ponas Vokulski!.. 

— Aš nenorėjau jūsų įžeisti, ponia; tik suformulavau tai, 
ką išgirdau. 

Ponia Vonsovska prikando lūpą. 

Kurį laiką juodu jojo tylėdami. 

Po valandėlės vėl prabilo ponia Vonsovska: 

— Aš jau išsiaiškinau, kas jūs esate: jūs pedantas. Kas 
vakarą, nežinau, kelintą valandą, bet tikriausiai prieš dešimtą, 
jūs patikrinate sąskaitas, paskui einate miegoti, o prieš miegą 
sukalbate poterį, garsiai kartodamas: „negeisk savo artimo 
moteries“. Ar ne taip?.. 

— Kalbėkite toliau, ponia. 

— Nieko nekalbėsiu, nes man jau ir kalbėti su jumis kan- 
čia. Ak, tas gyvenimas neša mums vien tik nusivylimus! .. Kai 
mes pirmą kartą užsivelkame suknelę su valkčiu, kai važiuo- 
jame į pirmą balių, kai pirmą kartą įsimylime — mums vis at- 
rodo, kad štai čia kažkas nauja... Tačiau netrukus įsitikina- 
me, kad visa tai jau yra buvę arba kad iš to — nieko nėra... 

Atsimenu, pernai, kai buvau Kryme, su keliais žmonėmis 
teko važiuoti labai nuošaliu keliu, kuriame kažkada siautėda- 
vo plėšikai. Vos tik mes apie tai ėmėme kalbėti, iš už uolos 
pasirodo du totoriai... „Ačiū Dievui, galvoju, jie tikriausiai 
mus nudobs.“ Veidai jų buvo baisūs, nors šiaip atrodė labai 
padorūs žmonės. Ir žinote, ką jie mums pasakė? .. Pasiūlė pirk- 
ti vynuogių!.. Pamanykite! Aš galvoju apie plėšikus, o jie 
prekiauja vynuogėmis. Norėjau iš pykčio juos primušti, iš 
tiesų. Tad štai — šiandien jūs priminėte man tuos totorius... 


104 


Pirmininkienė kelias savaites man aiškino, kad jūs esate ori- 
ginalus žmogus, visai nepanašus į kitus, o tuo tarpu matau, 
kad jūs paprasčiausias pedantas. Ar ne taip? 

— Taip. 

— Matote, kaip aš pažįstu žmones. Gal dar pajotume šuo- 
liais? Arba ne, aš jau nebenoriu, pavargau. Ak... kad taip 
nors kartą gyvenime sutikčiau tikrai nepaprastą žmogų... 

— Ir kas jums iš to? 

— Jis kaip nors kitaip elgtųsi, pasakotų ne rdėtus daly- 
kus, kartais pykintų mane iki ašarų, paskui pats mirtinai įs1- 
žeistų, o paskui, žinoma, turėtų atsiprašinėti. O, toks žmogus 
įsimylėtų mane iki pasiutimo! Aš taip įsisiurbčiau jam į širdį 
ir atmintį, kad jis ir kape manęs neužmirštų. .. Šitokią meilę 
aš pripažįstu. 

— O ką jūs duotumėte jam už tai? — paklausė Vokulskis, 
kuriam darėsi vis sunkiau ir liūdniau. 

— Ką aš žinau? Gal ir aš pasiryžčiau kokiai nors bepro- 
tybei. 

— Dabar aš pasakysiu, ką gautų iš jūsų tas nepaprastas 
žmogus, — prabilo Vokulskis, jausdamas, kad jame kaupiasi 
apmaudas.— Pirmiausia gautų ilgą buvusiųjų garbintojų sąra- 
šą, paskiau kitą — būsimųjų garbintojų sąrašą, o per pertrau- 
ką galėtų tikrinti... ar gerai priveržtas balnas. .. 

— Žema šitaip kalbėti! — šūktelėjo ponia Vonsovska, su- 
spausdama rankoje vytinį. 

— Aš tik pakartojau tai, ką girdėjau iš jūsų, ponia. Tačiau 
mes dar taip trumpai pažįstami ir jeigu aš kalbu per drąsiai. .. 

— Nieko, kalbėkite — aš klausau... Gal jūsų akiplėšiški 
žodžiai bus įdomesni už tą šaltą mandagumą, kurį aš seniai 
atmintinai moku. Žinoma, toks žmogus, kaip jūs, niekina to- 
kias moteris, kaip aš. .. Na, drąsiau... 

— Atleiskite. Pirmiausia nevartokime perlaug stiprių po- 
sakių, kurie visai netinka pasijodinėjimo nuotaikai. Mes kal- 
bamės ne apie jausmus, o tik apie pažiūras. Tad štai, man 
atrodo, jūsų pažiūrose į meilę yra nesutaikomų prieštaravimų. 

— Nejaugi? — nustebo našlė.— Tai, ką jūs vadinate prieš- 
taravimais, aš gyvenime puikiausiai sutaikau. 

— Jūs kalbate apie dažną meilužių keitimą. .. 

— Jei galima, vadinkime juos garbintojais. 

— Antra vertus, jūs norite susirasti kažkokį nepaprastą 
ir neeilinį žmogų, kuris net kape neužmirštų jūsų. Tačiau, kiek 
aš pažįstu žmogaus prigimtį, šis tikslas yra nepasiekiamas. Nei 
jūs, tokia išlaidi savo pažiūromis, nepasidarysite taupi, nei tas 
neeilinis žmogus nepanorės stoti į eilę su keliasdešimt. .. 

— Jis gali to nežinoti, — pertraukė našlė. 

— Tad, vadinasi, turime dar ir komediją, ir kad ji pasisek- 
tų, reikia, kad jūsų herojus būtų aklas ir kvailas. Tačiau nors 
jūsų išrinktasis toks ir būtų, argi jūs pati turėtumėt drąsos 
apgaudinėti žmogų, kuris net taip jus mylėtų?.. 

— Gerai, tai aš jam papasakočiau viską ir užbaigčiau ši- 
taip: „Atsimink, kad ir Kristus atleido Magdalenai, už kurią 
aš juk mažiau esu nusidėjusi, o mano plaukai lygiai tokie pat 
gražūs...“ 

— Ir jam to pakaktų? 

— Manau, kad taip. 

— O jeigu ne? 

— Tada palikčiau jį ramybėje ir pasitraukčiau. 

— Tačiau pirma jūs taip įsisiurbtumėte jam į širdį ir į at- 
mintį, kad jis net kape jūsų neužmirštų! ..— įsikarščiavo Vo- 
kulskis.— Na, ir gražus gi tas jūsų pasaulis... Ir mielos tos 
moterys, šalia kurių žmogus, su visišku pasitikėjimu ir visa 
siela joms atsidavęs, dar turi žvilgčioti į laikrodį, kad nesusi- 
tiktų su savo pirmtakais ir nesutrukdytų pasekėjams. Gerbia- 
moji ponia, net tešlai reikia laiko, kad kaip reikiant pakiltų; 
argi įmanoma išugdyti didį jausmą per tokį skubėjimą, per 
tokį jomarką?.. 

Atsisakykite didžių jausmų: jie trikdo miegą ir atima ape- 
titą. Kam reikia nuodyti gyvenimą kažkokiam žmogui, kurio 
jūs šiandien tikriausiai dar nepažįstate? Kam pačiai sau 
drumsti gerą nuotaiką? Geriau po senovei laikytis greitų ir 
dažnų pergalių programos, — jos nekenkia kitiems, o jums 
šiaip taip užpildo gyvenimą. 

— Jūs jau baigėte, ponas Vokulski? 

— Gal-būt... 

— Tai dabar aš pasakysiu jums. Jūs visi esate niekšai. .. 

— Vėl stiprus posakis. 

— Jūsų buvo dar stipresni. Visi jūs esate menkystos. Kai 
moteris tam tikru gyvenimo laikotarpiu svajoja apie idealią 
meilę, jūs juokiatės iš jos naivumo ir reikalaujate koketavimo, 
be kurio mergina atrodo jums nuobodi, o ištekėjusi mote- 
ris — kvaila. O kai per bendras pastangas ji įpranta prie ba- 
nalių prisipažinimų, ilgesingų žvilgsnių ir slaptų rankos pa- 
spaudimų,— staiga iš tamsaus kampo išlenda koks nors origi- 
nalus individas, apsigaubęs kaip Petras iš Amjeno, ir iškilmin- 
gai prakeikia moterį, sukurtą pagal Adomo sūnų atvaizdą ir 
panašumą. ,„Tau jau negalima mylėti, tu jau niekuomet nebū- 
si tikrai mylima, nes turėjai nelaimę pakliūti į jomarko spūstį 
ir netekai savo iliuzijų!“ O kas gi išvogė jas, jei ne jūsų tik- 
rieji broliai? .. Ir kas gi tai per pasaulis, kur pirma pagrobia 
idealus, o paskui pasmerkia apgrobtąjį?.. 

Ponia Vonsovska išsitraukė iš kišenės nosinaite ir ėmė ją 
kramtyti... Jos blakstienose sublizgėjo ašara ir nusirito ant 
žirgo karčių. 

— Na, jokite,— sušuko ji,.— jūsų Jėkšti samprotavimai ma- 
ne erzina. Jokite. .. ir atsiųskite man Starskį; jo įžūlumas įdo- 
mesnis už jūsų kunigaikštišką orumą. .. 

Vokulskis nusilenkė ir nujojo į priekį. Jis buvo susikrimtęs 
J sumišęs. 

-- Kur jūs jojate?.. Ne ten... Teisybė, jūs tur-būt norite 
paklysti, o paskui per pietus visiems papasakoti, kad aš išve- 
džiau jus iš doros kelio. Prašau joti paskui mane... 

Jodamas per keletą žingsnių nuo ponios Vonsovskos, Vo- 
kulskis mąstė: 

„Vadinasi, toks yra aukštuomenės pasaulis? Vienos parsi- 
duoda beveik supelijusiems žmonėms, o kitos elgiasi su žmo- 
nių širdimis kaip su gabalu mėsos. Vis dėlto keista būtybė 
toji poniutė!.. Ji dar ne visai bloga, turi net kilnių polė- 
kių...“ 

Po pusvalandžio juodu vėl atsidūrė ant kalvų, nuo kurių 
buvo matyti pirmininkienės dvaras. Ponia Vonsovska staigiai 
pasuko arklį ir, veriam:i žiūrėdama į Vol ulskį, paklausė: 

— Ar taip mūsų taika, ar karas?.. 

— Ar galiu būti atviras? 

— Prašom. 

— Aš esu jums didžiai dėkingas, ponia. Per vieną valandą 
sužinojau iš jūsų daugiau negu per visą gyvenimą. 

— Iš manęs?.. Jums tik taip atrodo. Mano gyslomis teka 
keletas lašų vengrų kraujo, tad kai atsisėdu ant arklio, netenku 
galvos ir plepu visokius niekus. Gerai įsidėmėkite, iš to, ką 
pasakiau, neatsiimu nieko, bet jūs klystate, jei manote, kad 
mane jau pažinote. O dabar pabučiuokite man ranką; jūs iš 
tikrųjų įdomus. 

Ji ištiesė ranką, kurią Vokulskis pabučiavo, išplėtęs akis iš 
nustebimo. 


Penktasis skyrius 


PO VIENU STOGU 


Tuo pačiu metu, kai Vokulskis su ponia Vonsovska ginči- 
josi jodinėdami po pievas, iš grafienės dvaro į Zaslaveką va- 
žiavo panelė Izabelė. Vakar ji buvo gavusi iš pirmininkienės 
laišką, atsiųstą per specialų pasiuntinį, o šiandien, tetai pri- 
mygtinai reikalaujant, iškeliavo, nors ir nenoriai. Ji buvo tik- 
ra, kad į Zaslaveką jau yra atvykęs pirmininkienės smarkiai 
proteguojamas Vokulskis; todėl jai atrodė, kad netinka taip 
staigiai tenai važiuoti. 

„Nors ir turėčiau kada nors už jo ištekėti, — kalbėjo ji 
sau,— tai dar nereiškia, kad turiu skubėti jo pasveikinti.“ 

Tačiau daiktai buvo sudėti, karieta paduota, o ant prieki- 
nės sėdynės jos jau laukė kambarinė, tad panelė Izabelė ry- 
žosi važiuoti. 

Atsisveikinimas su šeima buvo labai reikšmingas. Susijau- 
dinęs Lenckis šluostėsi akis, o grafienė, įbrukusi dukterėčiai 
į ranką aksominį kapšelį su pinigais, pabučiavo ją į kaktą ir 
pasakė: 

— Nei patariu, nei atkalbinėju. Turi protą, žinai, kokia 
padėtis, taigi pati privalai ką nors nutarti ir padaryti išvadas. 

Ką nutarti?.. Kokias padaryti išvadas? .. To grafienė ne- 
pasakė. 

Šįmet, beviešint kaime, smarkiai pasikeitė kai kurios pa- 
nelės Izabelės pažiūros. Tačiau tatai padarė ne grynas oras 
ir ne gražūs vaizdai, o kai kurie įvykiai ir sąlygos, leidę ra- 
miai viską apsvarstyti. 

Ji atvažiavo čionai tetai reikalaujant, dėl Starskio; visi 
kalbėjo, kad jam atiteks pirmininkienės dvaras. Tuo tarpu pir- 
mininkienė, įsižiūrėjusi į savo antros eilės anūką, pareiškė, 
kad daugių daugiausia užrašysianti jam tūkstantį rublių per 
metus iki gyvos galvos, ir tai jam tikriausiai labai praversią 
senatvėje. O visą savo turtą ji nusprendė palikti pamestinu- 
kams ir nelaimingoms jų motinoms. 

Nuo tos akimirkos Starskis neteko bet kurios vertės gra- 
fienės akyse. Nustojo jį vertinusi ir panelė Izabelė, kai jis 
kartą pareiškė, kad niekuomet nevesiąs „plikos panelės“, vei- 
kiau kokią kinę ar japonę, kad tik ji turėtų keliasdešimt tūks- 
tančių rublių pajamų per metus. 

— Dėl mažesnių pajamų neverta rizikuoti ateitimi, — pa- 
sakė jis. 

Kadangi jis taip pasakė, panelė Izabelė liovėsi žiūrėjusi 
į jį kaip į rimtą pretendentą. Tačiau, tai sakydamas, jis tyliai 
atsiduso ir slapčiomis žvilgtelėjo į ją, tad panelė Izabelė pa- 
galvojo, kad gražuolis Kazius tur būt turi kažkokią širdies 
paslaptį ir, ieškodamas turtingos žmonos, aukojasi. Dėl ko?.. 
Gal dėl jos... Vargšas vaikinas, bet ką padarysi. Gal kada 
nors atsiras būdas pasaldinti jo kančias, tačiau kol kas reikia 
laikyti jį atokiau. Tatai padaryti buvo nesunku, nes Starskis 
ėmė smarkiai tupinėti apie turtingąją ponią Vonsovską ir pa- 
tylom suktis apie panelę Eveliną Janocką — tur būt stengda- 
masis galutinai užtrinti pėdsakus, kad kažkada mylėjo panelę 
Izabelę. 

„Vargšas vaikinas, bet ką padarysi. Gyvenimas užkrauna 
savo pareigas, kurias tenka vykdyti, nors jos ir labai sun- 
kios.“ 

Tokiu būdu Starskis, gal tinkamiausias panelei Izabelei 
kandidatas, buvo išbrauktas iš jaunikių sąrašo. Jis negalėjo 
vesti beturtės, ieškojo turtingos Žmonos, — tai buvo dvi jiem 
abiem neperžengiamos prarajos. 

Antrasis pretendentas į jos ranką, baronas, pats išsibraukė 
iš sąrašo, susižieduodamas su panele Evelina. Panelė Izabelė 
bjaurėjosi baronu, kol jis siekė jos palankumo; tačiau kai jis 
taip staigiai nuo jos nusigręžė, ji beveik išsigando. Kaip ta- 
tai — vadinasi, pasaulyje yra moterų, dėl kurių galima atsisa- 
kyti jos?!. Kaip tatai — vadinasi, gali ateiti metas, kai ją 
paliks net tokie susenę garbintojai? .. 

Panelei Izabelei rodėsi, kad žemė dreba jai po kojomis, ir, 
paveikta anuomet ją apėmusio neaiškaus nerimo, per pasikal- 
bėjimą su pirmininkiene gana palankiai atsiliepė apie Vokuls- 
kį. Kažin ar tuomet ji nepasakė net šitokių žodžių: 

— Kas gi pasidarė ponui Vokulskiui? Labai gailiuosi, kad 
jis galėjo ant manęs supykti. Dažnai priekaištauju sau, kad 
nesielgiau su juo taip, kaip jis buvo nusipelnęs. 

Tai sakydama, ji taip nuleido akis ir paraudo, kad pirmi- 
ninkienei pasirodė reikalinga pasikviesti Vokulskį į kaimą. 
jo senutė, — o paskui — kaip Dievas duos. Jis tarp vyrų — 
deimantas, ji taip pat geras vaikas, tai gal ir sutars. O kad jis 
nėra jai abejingas, beveik galiu lažintis.“ 

Po kelių dienų, išdilus nemaloniems įspūdžiams, panelė 
Izabelė ėmė gailėtis užsiminusi pirmininkienei apie Vokulskį. 

„Dar ko gero pagalvos, kad sutikčiau už jo tekėti..." — 
tarė ji sau. 

Tuo tarpu pirmininkienė papasakojo pas ją viešinčiai po- 
niai Vonsovskai, kad į Zaslaveką atvažiuosiąs Vokulskis, labai 
turtingas našlys, visais atžvilgiais nepaprastas žmogus, kurį 
jinai norėtų apvesdinti ir kuris, rodos, yra įsimylėjęs panelę 
Izabelę... 

Ponia Vonsovska labai abejingai klausėsi kalbų apie Vo- 
kulskio turtingumą, našliškumą ir vedybinius ketinimus. Ta- 
čiau kai pirmininkienė pavadino jį nepaprastu žmogumi, ji 
susidomėjo; o išgirdusi, kad jis gal įsimylėjęs panelę Izabelę, 

pašoko kaip grynakraujis ristūnas, neatsargiai užkabintas 
pentinu. 

Ponia Vonsovska buvo puikiausia moteris, negalvojo antrą 
kartą tekėti, o juo labiau vilioti nuo panelių jaunikius. Tačiau 
kol gyva ji negalėjo sutikti, kad bet kuris vyras mylėtų ne ją, 
o kokią nors kitą moterį. Vesti iš apskaičiavimo — prašom, 
čia ponia Vonsovska net padėtų, tačiau garbinti galima buvo 
tiktai ją. Ir net ne todėl, kad ji būtų laikiusi save gražiausia 
iš visų, o tiesiog. .. tokia jau buvo jos silpnybė. 

Sužinojusi, kad panelė Izabelė šiandien atvažiuoja, ponia 
Vonsovska tempte išsitempė Vokulskį pasijodinėti. O paste- 
bėjusi kelyje prie miško dulkių debesėlį, kurį sukėlė jos var- 
žovės karieta, pasuko į pievą ir surengė tenai su balnu didelę 
sceną, kuri vis dėlto nepavyko. 

Tuo tarpu panelė Izabelė privažiavo prie dvaro. Visi išėjo 
jos pasitikti į prieangį, sveikindami beveik tais pačiais Žo- 
džiais. 

— Žinai,— pašnibždėjo jai pirmininkienė,— Vokulskis at- 
važiavo... 

— Mums tik jūsų trūko, — sušuko baronas, — kad Zaslave- 
kas pasidarytų visai panašus į rojų. Čia jau turime labai ma- 
lonų bičiulį ir garbingą svečią... 

Felicija Janocka pasivedė panelę Izabelę į šalį ir su aša- 
romis balse ėmė pasakoti: 

— Žinai, čia atvažiavo ponas Vokulskis... Ak, kad tu ži- 
notum, koks tai žmogus! .. Bet geriau nieko tau nepasakosiu, 
nes dar pamanysi, kad jis man patinka... Na, ir įsivaizduok: 
ponia Vonsovska privertė jį su ja pasijodinėti, išjojo vienu 
du... Kad tu žinotum, kaip jis, vargšelis, raudo!.. O aš — už 
ją. Tiesa, ir aš buvau su juo meškerioti, bet tik čia pat, prie 
tvenkinio, ir su mumis buvo ponas Julijanas. Bet išjoti vienai 
su juo? .. Jokiu būdu! .. Geriau numirti. .. 

Išsivadavusi iš sveikinančių būrio, panelė Izabelė nuėjo 
į paskirtą kambarį. 

„Erzina mane tasai Vokulskis“,— sušnibždėjo ji. 

Iš esmės tai buvo ne susierzinimas, o kažkas kita. Važiuo- 
dama į Zaslaveką, panelė Izabelė pyko ir ant pirmininkie- 

nės, kad taip skubiai kviečia, ir ant tetos, kad liepė tučtuojau 
važiuoti, ir ypač ant Vokulskio. 

„Vadinasi,— kalbėjo ji sau,-- jie iš tikrųjų nori išleisti 
mane už to išsišokėlio? .. Dar pažiūrėsim, kas iš to išeis!.." 

Ji buvo tikra, kad pirmas čia ją pasveikins Vokulskis, ir 
nusprendė žiūrėti į jį labai iš aukšto. 

Tuo tarpu Vokulskis ne tik nebėgo jos pasitikti, bet — 
išjojo su ponia Vonsovska. 

Panelei Izabelei tai buvo labai nemalonu, ir ji pagalvojo: 

„Ji tikra koketė, nors turi jau apie trisdešimt metų!..“ 

Kai baronas pavadino Vokulskį garbingu svečiu, panelė 
Izabelė pajuto lyg pasididžiavimą, bet tasai jausmas tuoj pat 
vėl pranyko, lyg nebuvęs. O kai panelė Felicija nedvipras- 
miškai išsidavė pavydinti Vonsovskai, panelę Izabelę apėmė 
lyg ir nerimas, bet jis truko tik vieną akimirką. 

„Naivi ta Felicija“, — tarė ji sau. 

Žodžiu sakant, visą kelią planuotoji panieka Vokulskiui 
visiškai išgaravo, susimaišius tokiems jausmams, kaip trupu- 
tis pykčio, truputis pasitenkinimo ir truputis nerimo. Dabar 
Vokulskis panelei Izabelei atrodė visai kitoks negu ligi tol. 
Jis jau nebebuvo kažkoks galanterijos pirklys, o žmogus, ku- 
ris sugrįžo iš Paryžiaus, kuris turi milžinišką turtą ir pažinčių, 
kuriuo žavėjosi baronas ir su kuriuo koketavo Vonsovska. 

Vos tik panelė Izabelė suspėjo persirengti, pas ją atėjo 
pirmininkienė. 

— Brangioji Bela,— tarė senutė, dar kartą bučiuodama 
ją, — kodėl gi Joasia nenori pas mane atvažiuoti? 

— Tėvelis nesveikuoja, ir ji nenori palikti jo vieno. 

— Prašau... tik prašau man to nesakyti. Neatvažiuos, nes 
nenori susitikti su Vokulskiu, štai visa paslaptis. ..— kalbėjo 
truputį susijaudinusi pirmininkienė.— Jis jai tuomet geras, kai 
beria pinigus jos prieglaudai. .. Sakau tau, Bela, kad tavo te- 
tulė jau niekuomet neateis į protą... 

Panelė Izabelė vėl pajuto senąjį kartėlį. 

— Gal tetai atrodo, kad nereikėtų rodyti tiek palankumo 
pirkliui, — pasakė ji rausdama. 

— Pirklys!..  Pirklys!..— įsikarščiavo  pirmininkienė.— 

Vokulskiai yra ne blogesni bajorai už Starskius, netgi už 
Zaslavskius... O dėl prekybos... Voakulskis, mieloji Bela, 
neprekiavo tuo, kuo tavo tetos senelis... Gali jai tai pasa- 
kyti, kai pasitaikys proga. Man garbingas pirklys vertingesnis 
už dešimtį Austrijos grafų. Žinai gerai, ko verti jų titulai. 

— Tačiau sutikite, kad kilmė... 

Pirmininkienė ironiškai nusijuokė. 

— Patikėk manim, Bela, kad aukšta kilmė — anaiptol ne 
tų nuopelnas, kuriems ji tenka. O kraujo grynumas... Dieve 
mano! Kokia laimė, kad mes ne perdaug uoliai žiūrime tokių 
daiktų. Žinok, apie kilmę nereikia kalbėti su tokiais senais 
žmonėmis kaip aš. Tokie dar prisimena senelius ir tėvus ir 
dažnai stebisi: kodėl anūkas išaugo panašus ne į savo tėvą, 
o į kamerdinerį. Tiesa, čia daug kas paaiškinama įsižiūrėjimu. 

— Jums Vokulskis vis dėlto labai patinka, — tyliai paste- 
bėjo panelė Izabelė. 

— Taip, labai! — tvirtai atsakė senutė.— Aš mylėjau jo 
dėdę ir visą gyvenimą likau nelaiminga tik dėl to, kad buvau 
atskirta nuo jo — tais pačiais sumetimais, kuriais dabar tavo 
teta mėgina iš aukšto žiūrėti į Vokulskį. Bet jis nesileis Že- 
minamas, o ne!..— kalbėjo toliau pirmininkienė.— Kas suge- 
bėjo prasimušti iš tokio skurdo, kas gryniausia sąžine pralobo 
ir išsimokslino kaip jis, tas gali nepaisyti salonų nuomonės. 
Tur būt žinai, kokį jis dabar vaidina vaidmenį ir ko važinėjo 
į Paryžių... Taigi, sakau tau, kad ne jis į salonus, o salonai 
pas jį ateis, ir pirmoji bus tavo teta, jeigu jai ko nors prireiks. 
Aš geriau už tave pažįstu salonus, vaikeli mano, ir, patikėk 
manim, kad jie labai greitai atsidurs Vokulskio laukiamajame. 
Tai ne toks dykūnas, kaip Starskis, ne svajotojas, kaip kuni- 
gaikštis ir ne pusgalvis, kaip Kšešovskis. .. Tai veiksmo žmo- 
gus. .. Laiminga bus moteris, kurią jis pasirinks savo žmona... 
Deja, mūsų panelių reikalavimai didesni negu jų patyrimas ir 
jausmai. Nors ne visų... Na, bet atsiprašau, jeigu pasakiau 
kokį aštresnį žodį. Tuoj bus pietūs. 

Tai pasakiusi, pirmininkienė išėjo ir paliko panelę Izabelę 
giliai susimąsčiusią. 

„Aišku, kad jis galėtų atstoti baroną, ir dar kaip. ..— gal- 

vojo panelė Izabelė.-—- Baronas nusivalkiojęs ir tiesiog juokin- 
gas, o šitą bent žmonės gerbia. Kazia Vonsovska apie tai nusi- 
mano, todėl ir pasiėmė jį pasijodinėti... Na, pažiūrėsime, ar 
sugeba ponas Vokulskis būti ištikimas... Nieko sau ištikimy- 
bė — jodinėti su kita moterimi! .. Tai labai riteriška. ..“ 

Kaip tik tuo metu Vokulskis grįžo su ponia Vonsovska iš 
pasijodinėjimo ir kieme pastebėjo karietą, iš kurios iškinkinė- 
jo arklius. Jį nusmelkė kažkokia neaiški nuojauta, tačiau jis 
nedrįso klausinėti, net apsimetė nežiūrįs į karietą. 

Prie namų jis perdavė arklį tarnui, o kitam tarnui liepė 
atnešti į kambarį vandens. Ir kai jau buvo beklausiąs, kas 
atvažiavo, kažkas suspaudė jam gerklę, ir jis negalėjo ištarti 
nė žodžio. 

„Kokia nesąmonė! — galvojo jis.— Jei net ir ji, tai kas iš 
to? .. Ji yra tokia pat moteris kaip ponia Vonsovska, panelė 
Felicija, panelė Evelina... Aš gi ne toks kaip baronas...“ 

Tačiau, šitaip save įtikinėdamas, jis jautė, kad ji jam yra 
kitokia negu visos kitos moterys, ir jeigu ji panorėtų, jis pa- 
klotų prie jos kojų visą savo turtą, net gyvybę. 

— Nesąmonė, nesąmonė! ..— murmėjo jis, žingsniuoda- 
mas po kambarį.— Juk čia jos jau laukia garbintojas, ponas 
Starskis, su kuriuo tarėsi linksmai praleisti vasarą... O, aš 
atsimenu tuos žvilgsnius. .. 

Jis užsidegė pykčiu. .. 

„Pažiūrėsime, panele Izabele: kas tu esi ir ko esi verta? 
Dabar aš būsiu tavo teisėjas. ..'— pagalvojo jis. 

Į duris kažkas -pasibeldė, įėjo senas tarnas. Jis apsižvalgė 
aplinkui ir pusbalsiu tarė: 

— Jos prakilnybė liepė pranešti, kad atvažiavo panelė 
Lencka ir jeigu jūsų malonybė esate pasiruošęs, tai prašo 
pietų. .. 

— Pasakykit, kad tučtuojau ateinu, — atsakė Vokulskis. 

Tarnui išėjus, Vokulskis valandėlę pastovėjo prie lango, 
žiūrėdamas į parką, apšviestą įstrižų saulės spindulių, ir į aly- 
vų krūmą, kuriame linksmai čiauškėjo paukščiai. Žiūrėjo, o 
širdį graužė prislopintas nerimas, pagalvojus, kaip pasisveikins 
su panele Izabele... 

„Ką aš jai pasakysiu ir kaip atrodysiu?"“ 

Jam rodėsi, kad visų akys nukryps į juos abu, ir tada jis 
būtinai susikompromituos, kaip nors ne taip pasielgdamas. 

„Argi aš jai nepasakiau, kad esu jiems ištikimas tarnas... 
kaip šuo!.. 

Tačiau reikia eiti...“ 

Jis išėjo iš kambario, vėl sugrįžo ir paskui vėl išėjo į ko- 
ridorių. Jis žingsniavo iš lėto, koja už kojos, jausdamas, kad 
stingsta bet kokia energija, kad yra lyg koks prasčiokas, kuris 
turi stoti prieš karaliaus sostą. 

Nusitvėrė už durų rankenos, bet susilaikė... Valgomajame 
skambėjo moteriškas juokas. Jam aptemo akyse, jau norėjo 
pabėgti ir per tarną pranešti, kad susirgo, bet staiga užpaka- 
lyje išgirdo kažkieno žingsnius ir pastūmė duris. 

Toliau kambaryje jis išvydo visą draugiją, o pirmiausia 
panelę Izabelę, besikalbančią su Starskiu. Ji žiūrėjo į Starskį 
taip pat, kaip anuomet Varšuvoje, o jis lygiai taip pat ironiš- 
kai šypsojosi. .. 

Vokulskis vienu akies mirksniu atgavo energiją; pykčio 
banga užliejo jam smegenis. Jis įėjo aukštai iškėlęs galvą, 
pasisveikino su pirmininkiene ir nusilenkė panelei Izabelei, 
kuri paraudusi ištiesė jam ranką. 

— Laba diena, panele. Kaip gyvena ponas Lenckis? 

— Tėvelis truputį atsigavo. .. Siunčia jums linkėjimus... 

— Labai dėkui, kad taip maloniai mane prisimena. O po- 
nia grafienė? 

— Teta visiškai sveika. 

Pirmininkienė atsisėdo į savo krėslą; svečiai pradėjo sėsti 
į savo vietas prie stalo. 

— Ponas Vokulski, jūs sėsite šalia manęs, — pareiškė po- 
nia Vonsovska. 

— Labai mielai, jeigu tiktai kareivis turi teisę sėdėti 
prie savo vado. 

— Ar jau ji padarė tave savo pavaldiniu, ponas Stanisla- 
vai? — šypsodamasi paklausė pirmininkienė. 

— Dar kaip! Ne dažnai pakliūni į tokį muštrą. .. 

— Ponas Vokulskis keršija man, kad vedžiojau jį klystke- 
liais, — įterpė ponia Vonsovska. 

— Klystkeliais jodinėti yra maloniausias dalykas, — atsakė 
Vokulskis. 

— Aš ir laukiau, kad taip bus, bet nemaniau, kad taip 
greitai. ..— atsiliepė baronas, parodydamas savo gražiuosius 
dirbtinius dantis. 

— Prašau paduoti man druską,— pasakė panelė Izabelė 
Starskiui. 

— Prašom... Ak, pabėriau! . . Susipyksime. 

— Mums tatai gal jau nebegresia,— atsiliepė panelė Iza- 
belė su komišku orumu. 

— Ar jūs pasižadėjote niekuomet nesipykti? — paklausė 
ponia Vonsovska. 

— Mes niekuomet neketiname taikytis,— atsakė panelė 
Izabelė. 

— Neblogai! — sušuko ponia Vonsovska.— Jūsų dėta, po- 
nas Kazimierai, dabar netekčiau bet kokios vilties. 

— Negi man kada nors galima buvo turėti viltį! — atsidu- 
so Starskis. 

— Tikra mūsų abiejų laimė. ..— tyliai pasakė panelė Iza- 
belė, 

Vokulskis klausėsi ir žiūrėjo. Panelė Izabelė kalbėjo natū- 
dėl to neliūdėjo. Užtat retsykiais jis slapčia žvilgčiojo 
į panelę Eveliną Janocką, kuri šnibždėjosi su baronu, čia raus- 
dama, čia baldama. 

Vokulskis pajuto, kad jam nuo širdies nusirita didžiulis 
akmuo. 

„Aišku, — galvojo jis,— jeigu šioje draugijoje Starskis kuo 
nors domisi, tai nebent panele Evelina, o jinai juo...“ 

Jis iš karto pralinksmėjo ir pajuto didžią užuojautą apgau- 
dinėjamam baronui. 

„Jau tik ne mano dalykas jį įspėti! — mintyse nutarė jis, 
bet paskui pridūrė: — Taip džiaugtis svetima nelaime vis dėlto 
yra labai bjauru.“ 

Pietums pasibaigus, panelė Izabelė priėjo prie Vokulskio. 
— Žinote,— pasakė ji,— ką pajutau jus pamačiusi? Man 
pasidarė skaudu. Prisiminiau, kad buvome nutarę trise važiuo- 
ti į Paryžių: aš, tėvas ir jūs, o iš mūsų trejeto tiktai jums liki- 
mas buvo palankus. Ar linksma buvo bent jums?.. Už mus 
tris? .. Dabar jūs turite perleisti man trečdalį patirtų įspūdžių. 

— O jeigu jie nelinksmi? 

— Kodėl gi? 

— Kad ir todėl, kad jūsų nebuvo tenai, kur ketinome būti 
drauge. 

— Kiek man žinoma, jūs vis dėlto mokate gerai pramogau- 
ti tenai, kur manęs nėra, — atsakė panelė Izabelė ir pasitraukė. 

— Ponas Vokulski!..— pašaukė ponia Vonsovska, bet, 
žvilgtelėjusi į jį ir į panelę Izabelę, nepatenkinta pridūrė: — 
Ne, nieko... Šiai dienai aš jus atleidžiu. Ponai, eime į parką. 
Ponas Ochocki... 

— Ponas Ochockis šiandien turi pamokyti mane meteoro- 
logijos, — atsiliepė panelė Felicija. 

— Meteorologijos? ..— pakartodama paklausė ponia Von- 
sovska. 

— Taip... Tuojau eisime aukštyn, į observatoriją. .. 

— Ar jūs, gerbiamasis, tik meteorologiją dėstysite? — pasi- 
domėjo našlė.— Dėl visa ko patarčiau pasiklausti senelę, ką ji 
mano apie tą meteorologiją. .. 

— Jūs visada man padarote kokį nors nemalonumą! — 
pasipiktino Ochockis.— Jūs galite jodinėti su manimi viso- 
kiausiais šunkeliais, o panelei Felicijai negalima nė į observa- 
toriją Žvilgtelėti. 

— Prašom, žvilgčiokite, mielieji, tik jau eime pagaliau 
į parką. Barone... Bela... 

Visi išėjo. Pirmojoje poroje ponia Vonsovska su panele 
Izabele, paskui jas Vokulskis, toliau baronas su savo sužadė- 
tine, o užpakaly panelė Felicija su Ochockiu, kuris mosikavo 
rankomis ir kalbėjo: 

— Niekuomet jūs nieko naujo neišmoksite, nebent nešioti 
kvailą madingą skrybėlaitę arba šokti septintą ar aštuntą fi- 
gūrą kontredanse, jeigu koks nors pusgalvis ją išgalvos! Nie- 

kuomet ir nieko!..— pridūrė jis dramatišku balsu,— nes vi- 
suomet atsiras kokia nors boba... 

— Fe, ponas Julijanai, kas gi taip kalba?.. 

— Taip, nepakenčiama boba, kuri palaikys nepadoriu da- 
lyku jums užeiti su manimi į laboratoriją. .. 

— Gal tai ir iš tiesų negerai... 

— Taigi, negerai!.. Dekoltuotis iki juosmens — tai gerai, 
mokytis dainavimo pas kažkokį italą, kuris nesivalo pana- 
gių... 

— Bet, matote... jeigu jaunos merginos visą laiką būtų 
vienos su jaunais vyrais, tai kuri nors galėtų ir įsimylėti. .. 

— Na ir kas? Tegul myli. Argi geriau, kad nemylės, bet 
bus kvaila? .. Jūs tiesiog laukinė, panele Felicija... 

— O, pone... 

— Na, tik prašau nesukti man galvos tais jaustukais. Arba 
jūs norite mokytis meteorologijos, ir tada einame aukštyn... 

— Tiktai su Evelina arba su ponia Vonsovska. 

— Gerai, gerai. .. Baikime jau tą kalbą, — pasakė Ochoc- 
kis ir pasipiktinęs susikišo rankas į kišenes. 

Jaunoji pora kalbėjosi taip garsiai, kad buvo girdėti visa- 
me parke, ir ponia Vonsovska didžiai patenkinta nesitvėrė juo- 
ku. Kai juodu nutilo, Vokulskis nugirdo barono ir panelės 
Evelinos šnibždesį. 

— Juk teisybė,— kalbėjo baronas,— kaip tasai Starskis 
pralaimi? .. Kasdien, žinote, pralaimi. Ponia Vonsovska tyčio- 
jasi iš jo, panelė Izabelė jį be galo niekina ir net panelė Feli- 
cija nekreipia į jį dėmesio. Jūs pastebėjote? .. 

— Taip,— tyliai sušnibždėjo sužadėtinė. 

— Tai yra vienas iš tų jaunuolių, kurių vienintelė dorybė 
buvo viltis gauti stambų palikimą. Argi aš neteisybę sakau?.. 

— Taip. 

— O kai tiktai dingo viltis, kad pirmininkienė paliks jam 
dvarą, Starskis iš karto pasidarė nebe įdomus. Juk tiesa?.. 

— Taip,— atsakė panelė Evelina, sunkiai atsidusdama.— 
Aš pasėdėsiu čia, — garsiai pridūrė ji, — o jūs gal atnešite man 
iš namų skarą. .. Atsiprašau. .. 

Vokulskis atsigręžė. Panelė Evelina sėdėjo ant suolo išba- 

— Tučtuojau einu,— kalbėjo jis— Ponas Vokulski... — 
pridūrė jis, pamatęs Vokulskį, — gal jūs mane pavaduotumė- 
te... Tik nubėgsiu ir tuoj pat sugrįšiu. .. 

Jis pabučiavo sužadėtinei ranką ir nuėjo rūmų link. 

Tik dabar Vokulskis pastebėjo, kad barono kojos labai 
plonos ir jis nelabai tvirtai bepaeina. 

— Ar jūs seniai pažįstate baroną? — paklausė panelė Eve- 
lina Vokulskį.— Paėjėkime truputį iki lapinės... 

— Aš tiktai paskutinėmis dienomis arčiau susipažinau su 
baronu. 

— Jis yra labai jumis susižavėjęs. .. Sako, kad pirmą kartą 
sutikęs tokį žmogų, su kuriuo taip malonu kalbėtis. .. 

Vokulskis nusišypsojo. 

— Tur būt, — tarė jis, — todėl, kad jis pats visą laiką kalba 
man apie jus. 

Panelė Evelina smarkiai paraudo. 

— Taip, baronas labai kilnus žmogus ir labai myli ma- 
ne... Teisybė, tarp mūsų yra metų skirtumas, bet argi tai 
blogai? Prityrusios damos sako, kad vyras juo senesnio am- 
žiaus, juo ištikimesnis, o juk moteriai vyro ištikimumas — tai 
viskas, ar ne tiesa? Kiekviena iš mūsų ieško gyvenime mei- 
lės, o kas man laiduos, kad dar sutiksiu kitą, tokią pat?.. 
Yra žmonių jaunesnių, gražesnių, gal net gabesnių už jį, tačiau 
nė vienas iš jų man taip nuoširdžiai ir karštai nepasakė, kad 
visa jo gyvenimo laimė — mano rankose. Argi galima prieš 
tai atsispirti, net jeigu mūsų sutikimas ištekėti reikalauja tam 
tikros aukos, ar ne teisybė? 

Ji sustojo vidury alėjos ir pažvelgė jam į akis, su nerimu 
laukdama atsakymo. 

— Nežinau, panele. Čia lemia kiekvieno jausmai,— atsa- 
kė Vokulskis. 

— Blogai, jeigu jūs man taip atsakote. Senelė sako, kad 
jūs stipraus charakterio Žmogus; aš iki šiol niekuomet nebu- 
vau sutikusi stipraus charakterio žmonių, o pati turiu labai 
silpną. Aš nesugebu niekam pasipriešinti, bijau atsisakyti. .. 

Gal blogai darau, bent kai kas duoda suprasti, kad blogai da- 
rau tekėdama už barono. Ar ir jūs taip pat manote? Argi jūs 
galėtumėte pasitraukti nuo žmogaus, kuris būtų pasakęs, kad 
myli jus daugiau už viską gyvenime, kad be jūsų meilės pra- 
leis likusias savo dienas vienišas ir nusivylęs4 Jeigu kas nors 
jūsų akivaizdoje ristųsi į bedugnę ir maldautų pagalbos, ne- 
jaugi jūs neištiestumėte jam rankos ir šitaip nesusirištumėte 
su juo, kol kas ateis į pagalbą? 

— Nesu moteris, ir manęs niekas niekuomet neprašė, kad 
aš dėl ko nors atsisakyčiau savo laisvės, todėl nežinau, kaip 
pasielgčiau tokiu atveju,— susierzinęs atsakė Vokulskis.— 
Kaip vyras tik tiek žinau, kad net meilės neprašyčiau kaip 
išmaldos. 

Ji žiūrėjo į jį pravėrusi lūpas. 

— Ir dar pasakysiu jums, — pridūrė jis: — ne tik neprašy- 
čiau, bet tiesiog nepriimčiau išprašytos kieno nors širdies au- 
kos. Tokios dovanos paprastai esti tik dalinės. .. 

Šalutiniu takeliu prie jų labai susirūpinęs skubėjo Stars- 
kis. Dar nepriėjęs, jis prašneko: 

— Ponas Vokulski, damos jūsų laukia liepų alėjoje... Te- 
nai mano senelė, ponia Vonsovska. .. 

Vokulskis susvyravo, nežinodamas, kaip dabar pasielgti. 

— O, dėl manęs nesivaržykite,— pasakė panelė Evelina, 
paraudusi labiau negu paprastai.— Tuojau sugrįš baronas, ir 
mes trise jus pasivysime. .. 

Vokulskis nusilenkė jiems ir nuėjo. 

„Gražūs dalykėliai! — mąstė jis.— Panelė Evelina iš gai- 
lesčio teka už barono ir tur būt taip pat iš gailesčio mezga 
romaną su Starskiu... Suprantu moterį, kuri teka dėl pinigų, 
nors tai ir kvailas būdas uždarbiauti. .. Suprantu net ištekėju- 
sią moterį, kuri po kelerių metų šeimyninės laimės staiga įsi- 
myli ir apgaudinėja vyrą... Dažnai apgaudinėti ją priverčia 
bijojimas skandalo, vaikai, tūkstančiai papročių... Tačiau 
mergina, apgaudinėjanti savo sužadėtinį, man yra visai nau- 
jas reiškinys...“ 

— Panele Evelina!.. Panele Evelina!.. — šaukė baronas, 
eidamas prie Vokulskio. 

Jis staigiai pasuko iš alėjos ir nuėjo per žolynus. 

„Įdomu,— sušnibždėjo jis,— ką jam pasakysiu, jeigu jis 
mane sutiks? .. Kurių velnių aš įbridau į šią balą?.." 

— Panele Evelina!.. Panele Evelina!..— šaukė baronas 
jau Žymiai toliau. 

„Lakštingala vilioja savo patelę, — mąstė Vokulskis.— Ta- 
čiau, tiesą sakant, argi galima absoliučiai smerkti net šitą 
moterį? .. Ji pati atvirai prisipažįsta, kad ji silpno charakte- 
rio, o patylom — kad jai reikia pinigų, kurių ji neturi ir be 
kurių negalės gyventi kaip žuvis be vandens. Kas gi jai be- 
lieka daryti? .. Teka, nelaimingoji, už turtingo senio. Tačiau 
ir jos širdis reikalauja savo teisių, garbintojas kalbina tekėti, 
ir abu mano, kad seno vyro glamonės nepagadins jiems ma- 
lonumo, tad juodu ir padaro naują išradimą: neištikimybę 
prieš jungtuves, ir netgi nesirūpina gauti patento. Pagaliau 
gal juodu net tokie dorovingi, kad susitarė apgauti jį tik po 
jungtuvių. .. Labai graži kompanija! .. Visuomenė kartais pa- 
gamina įdomių produktų. .. Ir reikia tik pagalvoti, kad kiek- 
vienam iš mūsų gali tekti toks skanėstas!.. Iš tiesų reikėtų 
kiek mažiau pasitikėti poetais, liaupsinančiais meilę kaip di- 
džiausią laimę...“ 

— Panele Evelina! .. Panele Evelina! ..— gailiai šūkavo ba- 
ronas. 


— Koks tai bjaurus vaidmuo, — sušnibždėjo Vokulskis.— 
Verčiau paleisčiau sau kulką į kaktą, negu pavirsčiau tokiu 
juokdariu. | 

Šalutinėje alėjoje, netoli nuo ūkinių trobesių, jis susitiko 
damas; kartu buvo ir pirmininkienė su savo kambarine, neši- 
na pintinėle. 

— O, atsiradai,— tarė senutė Vokulskiui.— Tai gerai. Jūs 
palaukite čionai Evelinos su baronu, gal jis pagaliau ją 
atras, — pridūrė ji, truputį suraukdama antakius, — o mudvi su 
Kazia eisime pas arklius. 

— Ponas Vokulskis taip pat galėtų pavaišinti cukrumi savo 
žirgą, kuris taip šauniai jį šiandien panešiojo,— įterpė truputį 
nepatenkinta ponia Vonsovska. 


— Duok jam ramybę, — pertraukė ją pirmininkienė.— Vy- 
rai mėgsta tik jodinėjimą, o ne lepinimą. 

— Nedėkingieji! — sušnibždėjo ponia Vonsovska, paduo- 
dama pirmininkienei ranką. 

Jos abi nuėjo ir netrukus dingo už vartelių. Ponia Von- 
sovska dar atsigręžė, tačiau pastebėjusi, kad Vokulskis į ją 
žiūri, greitai atsuko galvą. 

— Ar ieškosime sužadėtinių? — paklausė panelė Izabelė. 

— Kaip norite,— atsakė Vokulskis. 

— Tai gal duokim jiems ramybę. Rodos, laimingieji liudi- 
ninkų nemėgsta. 

— Ojjūs niekuomet nebuvote laiminga? .. 

— Ak, aš!.. Žinoma... Tačiau ne taip kaip Evelina su 
baronu. 

Vokulskis atidžiai pažvelgė į ją. 

Ji buvo susimąsčiusi ir rami kaip graikų deivės statula. 

„Ne, šita tai jau neapgaudinės“,— pagalvojo Vokulskis. 

Kurį laiką juodu ėjo tylėdami, tolyn į atkampiausią parko 
pusę. Kur ne kur pro senus medžius raudonais saulėlydžio at- 
švaitais sublizgėdavo rūmų langai. 

— Ar jūs pirmą kartą buvote Paryžiuje? — paklausė pa- 
nelė Izabelė. 

— Pirmą. 

— Koks tai nuostabus miestas, tiesa?! .— staiga sušuko ji, 
žiūrėdama jam į akis.— Tegu visi kalba, ką nori, o Paryžius, 
netgi nugalėtas, liko pasaulio sostinė. Ar ir jums jis padarė 
tokį įspūdį?.. 

— Labai stiprų. Man atrodo, kad, kelias savaites pabuvęs 
Paryžiuje, įgijau daugiau jėgų ir drąsos. Iš tikrųjų, tiktai te- 
nai aš išmokau didžiuotis tuo, kad dirbu. 

— Prašom man tai paaiškinti. 

— Labai lengvai. Pas mus žmonių darbas duoda menkus 
rezultatus: mes neturtingi ir apsileidę. O tenai darbas švyti 
kaip saulė. Kokie ten pastatai, nuo stogų iki šaligatvių nukloti 
papuošalais, tarytum prašmatnios dėžutės. O tie miškai pa- 
veikslų ir statulų, ištisos girios mašinų, o tos begalės fabri- 
kuose ir rankomis pagamintų dalykų!.. Tiktai Paryžiuje su- 

pratau, kad žmogus tik iš pažiūros yra menkas ir trapus. Iš tik- 
rųjų tai yra genialus ir nemirtingas milžinas, kuris taip pat 
lengvai varto uolas, kaip ir kala iš jų smulkiausius raštus. 

— Taip, — atsakė panelė Izabelė.— Prancūzų aristokratija 
turėjo galimybių ir laiko tiems šedevrams sukurti. 

— Aristokratija? ..— paklausė Vokulskis. 

Panelė Izabelė sustojo vidury alėjos. 

— Ar tik neimsite tvirtinti, kad Luvro galeriją sukūrė 
Konventas arba Paryžiaus fabrikantai? 

— Žinoma, ne, bet ir ne didikai ją sukūrė. Tai prancūzų 
statybininkų, mūrininkų, dailidžių, pagaliau viso pasaulio dai- 
lininkų ir skulptorių bendras kūrinys, o jie visi juk neturi 
nieko bendra su aristokratija. Puikus dalykas yra tasai dykūnų 
vainikavimas genialių, o kad ir tiktai dirbančių žmonių nuo- 
pelnais bei darbais! .. 

— Dykūnai ir aristokratija! — sušuko panelė Izabelė.— 
Manau, šis posakis yra veikiau stiprus negu teisingas. 

— Ar jūs leisite paklausti vieno dalyko? — paklausė Vo- 
kulskis. 

— Prašom. 

— Pirmiausia atsiimu pasakymą „dykūnai“, jeigu jis jums 
nemalonus, o paskui... Teikitės nurodyti man iš tos sferos, 
apie kurią kalbame, nors vieną žmogų, kuris ką nors veiktų... 
Aš pažįstu apie dvidešimt to luomo žmonių, jie visi pažįstami 
ir jums. Taigi, ką jie visi daro, pradedant kunigaikščiu, kil- 
niausiu žmogumi, kuris pagaliau gali pasiteisinti amžiumi, ir 
baigiant. .. kad ir ponu Starskiu, kuris savo nuolatinių atosto- 
gų negali paaiškinti net turto padėtimi. .. 

— Ak, mano giminaitis!.. Jis tai jau tur-būt niekuomet 
nesistengė būti kur nors pavyzdžiu. Pagaliau mes kalbame ne 
apie mūsų, o tik apie prancūzų aristokratiją. 

— O anie ką veikia? 

— O, ponas Vokulski, anie daug nuveikė. Pirmiausia jie 
sukūrė Prancūziją, buvo jos riteriai, vadai, ministrai ir dvasi- 
ninkai. Ir pagaliau surinko tuos meno lobius, kuriais jūs pats 
žavitės. 

—- Geriau pasakykite: jie daug įsakinėjo ir leido pini- 
gus, tačiau Prancūziją ir jos meną sukūrė kiti. Ją kūrė blogai 
apmokami kareiviai ir jūreiviai, mokesčiais apkrauti valstie- 
čiai ir amatininkai, o pagaliau mokslininkai ir menininkai. Aš 
esu prityręs Žmogus, ir patikėkite manim, kad lengviau yra 
projektuoti, negu tuos projektus vykdyti, ir lengviau pinigus 
leisti, negu juos kaupti. 

— Jūs esate nesutaikomas aristokratijos priešas. 

— Ne, panele, negaliu būti priešas tiems, kurie man nie- 
kuo nekliudo. Aš tiktai manau, kad aristokratai užima privile- 
gijuotas vietas nepelnytai ir, norėdami jose išsilaikyti, skel- 
bia visuomenėje panieką darbui ir pagarbą dykinėjimui bei 
prabangai. 

— Jūs jau taip esate iš anksto nusistatęs, o tuo tarpu ta, 
kaip jūs sakote, dykinėjanti aristokratija vaidina svarbų vaid- 
menį pasaulyje. Tai, ką jūs vadinate prabanga, iš esmės tėra 
patogumas, malonumas, tam tikras žvilgesys, kurių iš aristo- 
kratijos mokosi net žemesnieji luomai ir šitaip darosi 
civilizuoti. Iš labai liberalių žmonių esu girdėjusi, kad kiek- 
vienoje visuomenėje turi būti klasė, globojanti mokslą, meną 
ir rafinuotus papročius, — pirmiausia, kad kiti turėtų gyvą pa- 
vyzdį, ir antra, kad turėtų akstiną kilniai elgtis. Todėl Ang- 
lijoje ir Prancūzijoje ne vienas Žmogus, net ir paprastos kil- 
mės, jeigu tik praturtėja, pirmiausia įsirengia savo namus, kad 
galėtų priiminėti juose aukštuomenės žmones, o paskui sten- 
giasi elgtis taip, kad ir pats būtų priimamas. 

Vokulskio veidas smarkiai paraudo. Panelė Izabelė, nežiū- 
rėdama į jį, tatai pastebėjo ir kalbėjo toliau: 

— Pagaliau tai, ką jūs vadinate aristokratija, o aš pava- 
dinčiau aukštesniąja klase, — tai geros kilmės žmonės. Galimas 
dalykas, kad tam tikra jų dalis per daug dykinėja; tačiau jeigu 
kas nors iš jų ko nors imasi, tai iš karto pasižymi: energija, 
protu arba bent kilnumu. Atsiprašau, kad pacituosiu čia Žo- 
džius, kuriuos dažnai man kartojo kunigaikštis, kalbėdamas 
apie jus: „Jeigu Vokulskis nebūtų tikras bajoras, tai nebūtų 
tuo, kuo šiandien yra..." 

— Kunigaikštis klysta, — šaltai atsakė Vokulskis. — Tai, ką 

aš turiu ir ką moku, man davė ne bajoriška kilmė, o sunkus 
darbas. Dirbau daugiau, tai ir turiu daugiau už kitus. 

— Bet ar galėtumėte jūs daugiau už kitus dirbti, jeigu 
būtumėte gimęs kuo kitu? — paklausė panelė Izabelė.— Ma- 
no giminaitis Ochockis, kaip ir jūs, yra fizikas ir demokratas, 
o vis dėlto jis, kaip ir kunigaikštis, tiki, kad yra gera ir bloga 
kilmė. Ochockis taip pat minėjo jus kaip paveldimumo pa- 
vyzdį. ,,Vokulskis,— pasakė jis,— iš likimo yra gavęs pasise- 
kimą, tačiau dvasios tvirtumą — iš prigimties.“ 

— Labai esu dėkingas visiems tiems, kurie daro man gar- 
bę, priskirdami mane kažkokiai privilegijuotai rasei, — pasakė 
Vokulskis,— tačiau vis dėlto aš niekuomet nepatikėsiu privi- 
legija dykinėti ir visuomet prastos kilmės nuopelnus statysiu 
aukščiau už aukštos kilmės pretenzijas. 

— Tai jūs manote, kad nėra nuopelnas skatinti subtiliau- 
sius jausmus ir rafinuočiausius papročius? 

— Žinoma, tai nuopelnas, tačiau visuomenėje tą vaidme- 
nį atlieka moterys. Gamta joms yra davusi jautresnes širdis, 
gyvesnę vaizduotę ir subtilesnius pojūčius, ir kaip tik jos, 
o ne aristokratija, teikia kasdieniniam gyvenimui prabangos, 
sušvelnina papročius ir net sugeba žadinti mumyse kilniausius 
jausmus. Šviesulys, kurio spinduliai auksu nužeria civilizacijos 
kelią, yra moteris. Ji taip pat yra ta neregima spyruoklė, kuri 
skatina nepaprasto jėgų įtempimo reikalaujančius veiksmus. .. 

Dabar nukaito panelė Izabelė. Valandėlę juodu ėjo tylėda- 
mi. Saulė jau pasislėpė už horizonto, o tarp parko medžių va- 
karuose suspindo mėnulio pjautuvas. Vokulskis, giliai susi- 
mąstęs, lygino du šiandieninius pokalbius — vieną su ponia 
Vonsovska, antrą — su panele Izabele. 

„Kokios skirtingos tos dvi moterys! .. Ir argi aš apsirikau, 
prisirišdamas kaip tik prie šitos? .." 

— Ar galiu jus paklausti vieno subtilaus dalyko? — stai- 
ga švelniu balsu paklausė panelė Izabelė. 

— Kad ir subtiliausio. 

— Ar tiesa, kad jūs išvažiavote į Paryžių smarkiai įsižei- 
dęs, ir dėl to kalta buvau aš?.. 

Jis norėjo atsakyti, kad tai buvo kur kas blogiau negu 
įsižeidimas, nes jis įtarė ją veidmainiaujant, tačiau nutylėjo. 

— Aš jums nusikaltau... Įtariau, kad jūs... 

— Ar tik ne tuo, kad aš negarbingai pasielgiau, pirkdamas 
jūsų tėvo namą per tarpininkus žydus? — nusišypsodamas pa- 
klausė Vokulskis. 

— O ne! — gyvai atsakė ji.— Atvirkščiai, aš įtariau jus 
be galo krikščioniškai pasielgus, tačiau tokio poelgio niekam 
negalėčiau atleisti. Vienu metu maniau, kad jūs pirkote mūsų 
namą... per brangiai... 

— Tikiuosi, dabar jūs jau nusiraminote? 

— Taip. Sužinojau, kad baronienė Kšešovska sutinka duo- 
ti už jį devyniasdešimt tūkstančių. 

— Iš tikrųjų? Ji dar į mane nesikreipė, nors aš numačiau, 
kad taip bus. 

— Labai džiaugiuosi, kad taip išėjo ir kad jūs nieko nepra- 
rasite, ir... tiktai dabar galiu iš visos širdies jums padėkoti,— 
pasakė panelė Izabelė, paduodama jam ranką.— Aš suprantu, 
kokią didelę paslaugą jūs mums padarėte. Mano tėvą baro- 
nienė taikėsi nuskriausti, tiesiog apiplėšti, o jūs išgelbėjote jį 
nuo bankroto, gal net nuo mirties... Tokių dalykų negalima 
užmiršti. .. 

Vokulskis pabučiavo jai ranką. 

— Jau vakaras,— pasakė ji sumišusi,— grįžkime... Tur- 
būt visi jau išėjo iš parko... 

„Jeigu ji nėra angelas, tai aš esu šuva!.. 
kulskis. 

Visi jau buvo susirinkę valgomajame, ir netrukus padavė 
vakarienę. Vakaras praėjo linksmai. Apie vienuoliktą Ochoc- 
kis palydėjo Vokulskį į jo kambarį. 

— Na, ką? — tarė Ochockis.— Girdėjau, kad jūs kalbėjote 
su kuzina Izabele apie aristokratiją? .. Ar įtikinote ją, kad 
tai plikšiai?... 

— Ne! Panelė Izabelė perdaug gerai gina savo pozicijas 
Kaip ji puikiai kalba! ..— pastebėjo Vokulskis, stengdamasis 
paslėpti sumišimą. 


— pagalvojo Vo- 

— Ji, žinoma, jums kalbėjo, kad aristokratija rūpinasi 
mokslu ir menu, kad ji yra gerų papročių kūrėja, o jos 
aukšta padėtis — tai tikslas, į kurį veržiasi demokratai, patys 
tokiu būdu kilnėdami... Amžinai girdžiu tuos argumentus, 
man jie jau iki gyvo kaulo įkyrėjo. 

— Tačiau jūs pats tikite kilniu krauju, — pastebėjo nema- 
loniai užgautas Vokulskis. 

— Žinoma... Tačiau tą kilnų kraują reikia nuolat gaivin- 
ti, kitaip jis greitai genda, — atsakė Ochockis.— Na, labanakt. 
Pažiūrėsiu, ką rodo aneroidas, nes baronui laužo kaulus, ir 
rytoj gali būti lietaus. 

Vos tik išėjo Ochockis, Vokulskio kambaryje pasirodė ba- 
ronas; jis kosėjo, matyt, karščiavo, tačiau šypsojosi. 

— Labai gražu! — sušuko jis, nervingai mirksėdamas.— 
Gražu... apgavote mane... palikote mano sužadėtinę vieną 
parke. .. Juokauju. .. juokauju, — pridūrė jis, spausdamas Vo- 
kulskiui ranką,— tačiau. .. nors iš tikrųjų galėčiau turėti į jus 
pretenzijų, jeigu nebūčiau laiku sugrįžęs ir... čia pat nesusi- 
dūręs su ponu Starskiu, kuris kaip tik ėjo į mus iš kito alėjos 
galo... 

Vokulskis jau antrą kartą per šį vakarą paraudo kaip 
berniokas. 

„Ir kam gi aš įsipainiojau į šį intrigų ir apgaulės tinklą!'— 
pagalvojo jis, vis dar susierzinęs dėl Ochockio žodžių. 

Baronas užsikosėjo ir atsikvėpęs ėmė pusbalsiu kalbėti to- 
liau: 

— Tik nepagalvokite, kad aš pavyduliauju. .. Tai būtų la- 
bai niekinga... Tai ne moteris, o angelas, ir jai bet kuriuo 
metu sutikčiau atiduoti visą turtą, visą gyvenimą... Ką ten 
gyvenimą!.. Aš patikėčiau jai ir savo amžinąjį gyvenimą ir 
būčiau toks ramus, toks tikras dėl savęs, kaip dėl to, kad 
Iytoj patekės saulė... Saulės galiu ir nepamatyti, nes, Dieve 
mano, visi mes esame mirtingi, bet... Bet dėl jos aš nė kiek 
nebūgštauju, nė truputėlio nebū$gštauju, garbės žodis, ponas 
Vokulski!.. Savo paties akimis nepatikėčiau, ne tik kad kie- 
no nors įtarinėjimais ar užuominomis. ..— užbaigė jis gar- 
siau. 

— Tačiau, matote, — vėl pradėjo jis po valandėlės, — tasai 
Starskis — tai bjauri figūra. Niekam to nepasakyčiau. bet. . 
jūs žinote, kaip jis elgiasi su moterimis? .. Manote, iis dūsau- 
ja, stengiasi įsiteikti, maldauja švelnaus žodelio, rankos pa- 
spaudimo? .. Ne, jis ko brutaliausiai elgiasi su jomis kaip su 
patelėmis. .. Dirgina joms nervus kalbomis, žvilgsniais. .. 

Baronas užsikirto, jo akys paraudo. Vokulskis klausėsi jo 
tylėdamas ir staiga šaižiu balsu prabilo: 

— Kas žino, mielas barone, gal Starskio teisybė. Mes esa- 
me išmokyti moteris laikyti angelais ir todėl taip su jomis ir 
elgiamės. Tačiau jeigu jos visų pirma yra patelės, tai mes 
joms atrodome kvailesni ir menkesni, negu iš tikrųjų esame, 
o Starskis triumfuoja. Tikrasis kasos šeimininkas yra tas, kas 
turi tinkamą raktą, barone! — užbaigė jis juokdamasis. 

— Ir tai sakote jūs, ponas Vokulski? .. 

— Aš, barone, ir dažnai klausiu save, ar mes ne per daug 
šloviname moteris, ar aplamai ne perdaug pagarbiai žiūrime 
į jas — pagarbiau ir kilniau negu į save. .. 

— Panelė Evelina yra išimtis! ..— sušuko baronas. 

— Neneigiu, kad pasitaiko išimčių, tačiau, ką gali žino- 
ti — gal toksai Starskis atrado bendrą taisyklę. 

— (Galimas daiktas, — atsakė susijaudinęs baronas, — tačiau 
tos taisyklės negalima pritaikyti panelei Evelinai. Ir jeigu aš 
saugau ją... teisingiau sakant — nenoriu, kad ji palaikytų 
santykius su Starskiu, nes ji pati save nuo to saugo, tai tik 
todėl, kad toks žmogus nesudrumstų jos skaisčių minčių ko- 
kiu nors žodžiu... Tačiau jūs, matyt, pavargote. .. atsiprašau, 
kad taip ne laiku jus aplankiau. 

Baronas išėjo, tyliai uždarydamas duris. Vokulskis liko 
vienas ir pasinėrė į nelinksmas mintis: 

„Ką tas Ochockis kalbėjo, kad panelės Izabelės argumen- 
tai jam jau iki gyvo kaulo įkyrėję? Vadinasi, tai, ką iš jos 
girdėjau, buvo ne gyvas įžeisto jausmo protestas, o seniai iš- 
mokta pamoka? .. Vadinasi, jos argumentai, jos karštis, netgi 
susijaudinimas — tai tik būdai, kurių pagalba gerai išauklėtos 
panelės žavi tokius kvailius kaip aš2.. 

O gal jis tiesiog yra ją įsimylėjęs ir nori diskredituoti ją 


mano akyse? .. Na, jeigu įsimylėjęs, kam gi ją diskredituoti? 
Tegul pasisako, o ji tegul renkasi... Žinoma, Ochockis turi 
daugiau galimybių negu aš; dar nesu tiek netekęs proto, kad 
to nesuprasčiau. .. Jaunas, gražus, genialus... Ką gi!.. Tegul 
renkasi: šlovę ar panelę Izabelę. .. 

Pagaliau, — mąstė jis toliau, — kas man rūpi, kad panelė 
Izabelė ginčuose visuomet naudojasi tais pačiais argumentais. 
Nei ji yra Šventoji Dvasia, kad kaskart sugalvotų naujų, nei 
aš esu tokia ypatinga asmenybė, kad dėl manęs vertėtų steng- 
tis būti originaliai. Tegul kalba, kaip nori... Svarbiausia, kad 
jai tikriausiai netinka bendroji taisyklė dėl moterų... Ponia 
Vonsovska — tai visų pirma graži patelė, bet ji — ne... 

„„. Ar ne taip pat kalbėjo baronas apie savo panelę Eve- 
liną? .." 

Lempa geso. Vokulskis užpūtė ją ir krito į lovą. 

Kitas dvi dienas lijo, ir Zaslaveko svečiai sėdėjo namie. 
Ochockis įniko į knygas ir beveik nesirodė, panelę Eveliną 
kankino migrena, panelės Izabelė ir Felicija skaitė prancūziš- 
kus iliustruotus žurnalus, o visi kiti, pirmininkienės vadovau- 
jami, lošė vistą. 

Vokulskis pastebėjo, kad ponia Vonsovska, užuot koke- 
tavusi su juo, nors progų tam pasitaikydavo visą laiką, yra 
labai abejinga. Nustebino jį ir kitas dalykas: kai Starskis kar- 
tą norėjo pabučiuoti jai ranką, ji įsižeidusi atitraukė ir liepė 
niekuomet nedrįsti šitaip elgtis. Jos pasipiktinimas buvo toks 
nuoširdus, kad net Starskis nustebo ir sumišo, o baronas, nors 
jam nėjo kortos, puikiausiai nusiteikė. 

— Ar ir man jūs neleisite pabučiuoti savo rankelės? ..— 
paklausė baronas netrukus po ano įvykio. 

— Jums — prašau, — atsakė ji, ištiesdama jam ranką. 

Baronas pabučiavo ją kaip relikviją, pergalingai žvilgtelė- 
damas į Vokulskį, kuris pagalvojo, kad jo tituluotas bičiulis 
turbūt neturi pagrindo labai jau džiaugtis. 

Starskis taip įdėmiai žiūrėjo į kortas, kad, atrodo, nepa- 
stebėjo, kas įvyko. 

Trečią dieną nusigiedrijo, o ketvirtą buvo jau taip gražu 
ir sausa, kad panelė Felicija pasiūlė rudmėsiauti. 

Tą dieną pirmininkienė liepė anksčiau paruošti antruosius 
pusryčius ir vėliau — pietus. Apie pusę pirmos prie namo pri- 
važiavo didysis vežimas, ir ponia Vonsovska pasiūlė sėstis. 

— Skubėkime, nes gaila laiko... Kur tavo skara, Eveli- 
na? .. Tegul tarnaitė sėda į brikelį ir pasiima pintines. O da- 
bar,— pridūrė ji, žvilgtelėdama į Vokulskį, — prašome vyrus 
pasirinkti sau damas... 

Panelė Felicija buvo beprieštaraujanti, tačiau baronas tuč- 
tuojau prišoko prie panelės Evelinos, o Starskis — prie ponios 
Vonsovskos, kuri, prikąsdama lūpas, pasakė: 

— Maniau, kad manęs jūs jau niekuomet nesirinksite. .. 

Ir sviedė Vokulskiui perkūnišką žvilgsnį. 

— O mes, kuzina, laikysimės drauge,— pasiūlė Ochockis 
panelei Izabelei.— Tačiau jums teks sėstis ant pasostės, nes aš 
laikysiu vadžias. 

— Ponia Vonsovska neleidžia, jūs mus išversite! — suriko 
panelė Felicija, kuriai buvo likęs Vokulskis. 

— Nieko, tegul vadelėja, tegul išverčia. ..— atsakė ponia 
Vonsovska.— Aš šiandien taip nusiteikusi, kad dėl manęs te- 
gul laužo kojas mums visiems... Vargšas tas grybas, kuris 
paklius į mano rankas!.. 

— Esu pirmas iš jų,— atsiliepė Starskis,— jeigu jūs jį su- 
valgysite. .. 

— Puiku, jeigu sutiksite, kad jums pirmiau būtų nupjauta 
galva, — atsakė ponia Vonsovska. 

— Aš jau seniai jos netekau... 

— Ne anksčiau, negu aš pastebėjau... Tačiau sėskime ir 
važiuojam... 


Šeštasis skyrius 


MIšŠKAI, GRIUVĖSIAI IR KERAI 


Išvažiavo. 

Baronas, kaip paprastai, šnibždėjosi su sužadėtine. Stars- 
kis, kiek įmanydamas, stengėsi įsiteikti poniai Vonsovskai, 
kuri, stebindama Vokulskį, žiūrėjo į tai gana palankiai. Ochoc- 

kis vadelėjo ketvertą, tačiau šį kartą jo vežėjišką karštį tram- 
dė greta sėdinti panelė Izabelė, į kurią jis kas akimirką grįž- 
čiojo. 

„Linksmas paukštelis tas Ochockis! — galvojo Vokulskis.— 
Man jis skundžiasi, kad panelės Izabelės argumentai jam iki 
gyvo kaulo įkyrėjo, o pats tik su ja ir šnekasi... Matyt, jis 
norėjo mane prieš ją nuteikti...“ 

Ir Vokulskis labai paniuro, nes buvo tikras, kad Ochockis 
įsimylėjęs panelę Izabelę ir kad su tokiu varžovu kovoti be- 
veik nėra ko. 

„Jaunas, gražus, talentingas. ..— aiškino sau Vokulskis.— 
Nebent būtų akla arba neprotinga, kad, rinkdamasi vieną iš 
mudviejų, nepasirinktų jo... Vis dėlto net ir tokiu atveju tu- 
rėčiau pripažinti, kad ji yra kilnios prigimties, jeigu jai pa- 
tinka Ochockis, o ne Starskis. Vargšas baronas, o dar nelai- 
mingesnė jo sužadėtinė, kuri taip aiškiai įsižiūrėjusi į Starskį. 
Na ir tuščia jos galva ir širdis...“ 

Jis žiūrėjo į rudens saulę, į pilkas dirvas ir artojus, iš 
lėto ariančius žemę, ir kupinas gilaus liūdesio įsivaizdavo aki- 
mirką, kai jau galutinai neteks vilties ir užleis Ochockiui vietą 
šalia panelės Izabelės. 

„Ką daryti?.. Ką daryti, jeigu pasirinko jį... Mano ne- 
laimė, kad ją pažinau...“ 

Tuo tarpu jie užvažiavo ant kalvos viršūnės, ir nuo ten 
atsiskleidė lyguma iki pat horizonto — keli kaimeliai, miškai, 
upė ir miestelis su bažnyčia. 

Vežimas suposi. 

— Nuostabus vaizdas! — sušuko ponia Vonsovska. 

— Kaip iš baliono, kurį valdo ponas Ochockis,— pridūrė 
Starskis, laikydamasis už atkaltės. 

— Ar jūs esate skraidęs balionu? — paklausė panelė Fe- 
licija. 

— Pono Ochockio balionu? .. 

— Ne, tikru... 

— Deja, jokiu nesu skraidęs, — atsiduso Starskis,— tačiau 
dabar įsivaizduoju, kad skrendu gana nepatogiu balionu... 

— Ponas Vokulskis tikriausiai skraidė,— tvirtai įsitikinusi 
pasakė panelė Felicija. 

— Betgi, Felia, tu netrukus nežinia kuo imsi įtarinėti poną 
Vokulskį! — sudraudė ją ponia Vonsovska. 

— Aš iš tikrųjų esu skraidęs, — stebėdamasis patvirtino 
Vokulskis. 

— Skraidėte?.. Ak, kaip tai puiku! — sušuko panelė Feli- 
cija.— Papasakokite mums. .. 

— Jūs skraidėte? ..— nuo pasostės atsiliepė Ochockis.— 
Štai kaip!.. Palaukite, nepasakokite, aš tuojau persėsiu pas 
jus... 

Jis numetė vadžias vežėjui, nors ratai važiavo nuo kalno, 
nušoko nuo pasostės ir po valandėlės jau sėdėjo priešais Vo- 
kulskį. 

— Tai jūs skraidėte? ..— pakartojo jis.— Kur?.. Kada?.. 

— Paryžiuje, tačiau tuo pririštuoju balionu. Pusvarstis 
aukštyn — beveik ne kelionė, — truputį suglumęs, atsakė Vo- 
kulskis. 

— Papasakokite... Tur būt didingas reginys?.. Ką jūs 
lėkdamas jautėte? ..— klausinėjo Ochockis. 

Jis buvo nuostabiai pasikeitęs: akys išsiplėtė, skruostai pa- 
raudo. Žiūrint į jį, sunku buvo suabejoti, kad tą akimirką vi- 
sai buvo užmiršęs panelę Izabelę. 

— Tai turi būti velniškai malonu... Pasakokite. ..— atkak- 
liai prašė jis, atsirėmęs Vokulskiui į kelį. 

— Reginys iš tikrųjų puikus,— atsakė Vokulskis,— aplin- 
kui matyti viskas keliasdešimt varstų spinduliu, o visas Pary- 
žius su apylinkėmis atrodo kaip reljefinis žemėlapis. Tačiau 
skridimas nemalonus; gal tik pirmą kartą... 

— O įspūdis koks? .. 

— Keistas. Atrodo, kad tuojau imsi kilti aukštyn, ir staiga 
matai, kad ne pats kyli, o žemė sparčiai ima grimzti po kojo- 
mis. Tai taip netikėta ir nemalonu, kad... ima noras iššokti. .. 

— Kas gi daugiau? ..— ragino jį Ochockis. 

— Antroji keistybė yra horizontas, kuris visą laiką išlieka 
akių lygyje. Dėl to žemė atrodo įdubusi kaip milžiniška gili 
lėkštė. 

— (O žmonės?.. namai?.. 

— Namai atrodo kaip dėžutės, tramvajai kaip didelės mu- 
sės, o Žmonės — kaip juodi lašeliai, kurie ritasi į įvairias pu- 
ses, vilkdami paskui save ilgus šešėlius. Apskritai tas skridi - 
mas kupinas netikėtumų. 

Ochockis susimąstė ir ėmė žvelgti kažkur tolyn, nežinia 
į ką... Kelissyk atrodė, kad jis nori iššokti iš vežimo, kad jį 
erzina visa draugija, kuri taip pat nutilo. 

Privažiavo mišką, iš paskos atskubėjo ir brikelis su dviem 
tarnaitėmis. Damos pasiėmė pintinėles. 

— O dabar išsiskirstysime į visas puses: kiekviena dama 
su savo kavalieriumi! — sukomandavo ponia Vonsovska.— 
Ponas Starski, įspėju, kad šiandien aš nepaprastai nusiteikusi, 
o ką reiškia nepaprasta mano nuotaika — žino ponas Vokuls- 
kis, — pridūrė ji, nervingai juokdamasi.— Ponas Ochocki, Be- 
la, prašau eiti į mišką ir nesirodykite, kol. .. nepririnksite pil- 
nos pintinėlės rudmėsių. .. Felia!.. 

— Aš eisiu su Michalinka ir Joasia! — greitai atsiliepė pa- 
nelė Felicija, taip pažvelgdama į Vokulskį, tarsi kaip tik jis 
būtų tasai priešas, prieš kurį reikėjo apsiginkluoti dviem tar- 
naitėmis. 

— Ką gi, kuzenai, eime,— tarė Ochockiui panelė Izabelė, 
matydama, kad kiti jau nuėjo gilyn į mišką.— Tiktai paimkite 
mano pintinėlę ir pats rinkite grybus, nes man, prisipažinsiu, 
tai nė kiek neįdomu. | 

Ochockis paėmė pintinėlę ir sviedė ją į brikelį. 

— Kas man tie jūsų grybai! — niūriai atsakė jis.— Du mė- 
nesius sugaišau meškeriodamas, grybaudamas, linksmindamas 
damas ir darydamas kitas kvailystes. .. Kiti tuo tarpu skraidė 
balionais... Aš taip pat ruošiausi važiuoti į Paryžių, bet pir- 
mininkienė taip įkalbinėjo, kad pas ją pasilsėčiau... Ir gra- 
žiai pasilsėjau... Galutinai sukvailėjau... Jau net padoriai 
mąstyti nebemoku... atbukau... Et! Duokite man šventą ra- 
mybę su tais grybais. .. Kaip man pikta!.. 

Jis numojo ranka, paskui abi susikišo į kišenes ir nuėjo 
į mišką, panarinęs galvą ir kažką murmėdamas. 

— Malonus kompanionas! — su šypsena pasakė panelė 
Izabelė Vokulskiui.— Dabar jau bus toks iki vasaros pabai- 
gos... Buvau tikra, kad suges jo nuotaika, kai tik Starskis 
užsiminė apie balionus. .. 

„Tebūnie palaiminti tie balionai! — pagalvojo Vokulskis.— 
Toks varžovas man nepavojingas...“ 

Ir iš karto pajuto, kad myli Ochockį. 

— Esu tikras, — pasakė jis panelei Izabelei, — kad jūsų ku- 
zenas padarys didelį išradimą. Kas žino, ar nesukurs jis naujos 
eros žmonijos istorijoje. ..— pridūrė jis, prisiminęs Geisto pro- 
jektus. 

— Jūs taip manote? — gana abejingai tarė panelė Izabe- 
lė.— Galimas dalykas. .. O kol kas jis tarpais būva storžievis, 
ir tas kai kada jam tinka, o tarpais — nuobodus, o tai nedera 
net išradėjams. Kai žiūriu į jį, prisimenu vieną pasakojimą 
apie Niutoną. Juk jis, rodos, buvo didis žmogus, ar ne?.. Vis 
dėlto kartą, sėdėdamas su kažkokia panele, jis paėmė ją už 
rankos ir... ar patikėsite?.. pradėjo valyti savo pypkę jos 
mažuoju piršteliu!.. Na, jeigu taip toli nuveda genialumas, 
tai jau dėkui — nereikia man genialaus vyro!.. Ar nenorite 
truputį pasivaikščioti po mišką? | 

Kiekvienas panelės Izabelės žodis krito Vokulskiui į širdį 
tarsi saldžiausias lašas. 

„Vadinasi, ji myli Ochockį (kas gi jo nemyli?), bet už jo 
netekės!..“ 

Juodu ėjo siauru takeliu, kuris skyrė du miško sklypus: 
dešinėje augo ąžuolai ir bukmedžiai, kairėje — pušys. 

Tarp pušų retkarčiais šmėkščiojo čia raudona ponios Von- 
sovskos liemenėlė, čia baltas panelės Evelinos apsiaustas. Vie- 
noje vietoje kelias šakojosi, ir Vokulskis buvo besukąs į vie- 
ną pusę, tačiau panelė Izabelė jį sustabdė. .. 

— Ne, ne,— tarė ji,— tenai neikime, nes pamesime iš akių 
visą kompaniją, o man miškas tiktai tada yra gražus, kai ma- 
tau jame žmones. Štai dabar, pavyzdžiui, jis man supranta- 
mas... Tik pažiūrėkite... Anoji dalis panaši į milžinišką baž- 
nyčią, teisybė? .. Pušų eilės — tai kolonos, tenai šalutinė na- 
va, 0 Cia didysis altorius... Ar matote, ar matote? .. O dabar 

tarp šakų pasirodė saulė, tarsi pro gotišką langą... Kaip ne- 
paprastai įvairūs čia vaizdai! Štai tenai damos buduaras, o tie 
maži krūmeliai — tai taburetės. Netrūksta nė veidrodžio, kuris 
liko po užvakarykščio lietaus... O čia gatvė, tiesa? .. Truputį 
kreiva, bet vis dėlto gatvė... O tenai vėl turgavietė arba 
aikštė. .. Ar jūs visa tai matote? 

— Matau, kai jūs man rodote,— atsakė Vokulskis nusišyp- 
sodamas.— Vis dėlto reikia turėti labai poetišką vaizduotę, 
norint įžiūrėti tuos vaizdus. 

— Nejaugi?.. O aš visuomet maniau, kad esu įsikūnijusi 
proza. 

— Galbūt jūs dar neturėjote progos pažinti visų savo sa- 
vybių,— atsakė Vokulskis ir nepatenkintas pastebėjo ateinan- 
čią panelę Feliciją. 

— Ką, jūs negrybaujate? — nustebo panelė Felicija.— Pui- 
kios rudmėsės, ir tiek jų daug, kad mums neužteks pintinėlių; 
tur būt teks berti tiesiog į brikelį. Ar duoti tau pintinėlę, 
Bela?.. 

— Ne, dėkui! 

— O jums, pone?.. 

— Nežinau, ar sugebėčiau atskirti rudmėsę nuo musmi- 
rės,— atsakė Vokulskis. 

— Tai gražiausia! — sušuko panelė Felicija.— Nesitikėjau 
iš jūsų tokio atsakymo... Papasakosiu senelei ir paprašysiu, 
kad ji nė vienam iš mūsų ponų neleistų valgyti grybų, bent 
tų, kuriuos aš rinkau. 

Ji linktelėjo galvą ir nuėjo. 

— Jūs įžeidėte Felią,— pasakė panelė Izabelė.— Negerai... 
ji taip jums palanki. 

— Panelei Felicijai malonu grybauti, o man mieliau yra 
klausytis jūsų pasakojimų apie mišką. 

— Labai man smagu tai girdėti, — atsakė panelė Izabelė, 
truputį parausdama,— tačiau esu tikra, kad jums greitai nusi- 
bos mano pasakojimai. Mat miškas man ne visuomet yra gra- 
žus, kartais esti ir baisus. Jeigu būčiau čia viena, tikriausiai 
nepamatyčiau nei gatvių, nei bažnyčių, nei buduarų. Kai būnu 
viena, miškas mane gąsdina. Jis nustoja buvęs dekoracija ir 

pasidaro kažkoks — toks, kokio aš nesuprantu ir bijau. Paukš- 
čių balsai skamba kažkaip kraupiai: tarpais atrodo, lyg staiga 
kas rikteli iš skausmo, o tarpais — lyg juokiasi iš manęs, pa- 
kliuvusios į šią pabaisų karalystę... Kiekvienas medis man 
tuomet atrodo gyva būtybė, kuri nori mane apglėbti šakomis 
ir pasmaugti; kiekviena žolelė pasalūniškai raizgo man kojas, 
nenorėdama manęs iš čia išleisti... O dėl visko kaltas kuzenas 
Ochockis, kuris man aiškino, kad gamta nesanti sukurta ŽžŽmo- 
gui... Pagal jo teoriją, viskas yra gyva ir gyvena tik sau... 

— Jis teisybę sakė, — tyliai tarė Vokulskis. 

— Kaip, ir jūs tuo tikite? Vadinasi, jums atrodo, kad šis 
miškas nėra skirtas žmonėms naudotis, o turi kažkokius savo 
tikslus, ne blogesnius kaip mes. .. 

— Aš esu matęs didžiulių miškų, kuriuose žmogus pasi- 
rodydavo kartą per kelerius metus, o vis dėlto jie augo veš- 
liau negu mūsų miškai... 

— Ak, nekalbėkite šitaip... Tai yra žmogaus vertės žemi- 
nimas, kuris prieštarauja netgi Šventajam Raštui. Juk Dievas 
davė Žmonėms žemę gyventi, o augalus ir gyvulius sukūrė 
jiems naudotis... 

— Trumpiau sakant, pagal jus išeina, kad gamta turi tar- 
nauti Žmonėms, o žmonės — privilegijuotoms ir tituluotoms 
klasėms? .. Ne, panele. Ir gamta, ir žmonės gyvena sau, ir 
tiktai tie turi teisę juos valdyti, kurie yra stipresni už kitus 
ir daugiau dirba. Jėga ir darbas yra vienintelės privilegijos 
šiame pasaulyje. Ir neretai tūkstantmečiai medžiai griūva pa- 
kirsti pralobti trokštančių kolonistų, ir dėl to gamtoje jokio 
perversmo nepasidaro. Jėga ir darbas, panele, o ne titulas ir 
ne kilmė... 

Panelė Izabelė buvo suerzinta. 

— Čia,— tarė ji, — jūs galite man sakyti, ką tik norite, čia 
aš patikėsiu viskuo, nes aplinkui matau tiktai jūsų sąjungi- 
ninkus. 

— Nejaugi jie niekuomet nepasidarys ir jūsų sąjunginin- 
kais? !. 

— Nežinau... gal būt... Taip dažnai dabar girdžiu apie 
juos kalbant, kad gal kada nors dar įtikėsiu jų galingumu. 

Juodu išėjo į laukymę tarp kalvų, apaugusių pasvirusio- 
mis pušimis. Panelė Izabelė atsisėdo ant kelmo, o Vokulskis 
netoliese ant žemės. Tuo metu iš miško išniro ponia Vonsovs: 
ka su Starskiu. 

— Ar nenori, Bela, — sušuko Vonsovska,— pasiimti šį ka- 
valierių? 

— Aš protestuoju! — atsiliepė Starskis.— Panelė Izabelė 
yra visai patenkinta savo kompanionu, o aš — savo kompa- 
nione... 

— Ar taip, Bela? 

— Taip, taip! — sušuko Starskis. 

— Tegul bus taip. ..— pakartojo panelė Izabelė, žaisdama 
skėčiu ir žvelgdama į žemę. 

Ponia Vonsovska ir Starskis pakilo į kalvą ir dingo iš akių, 
panelė Izabelė vis nekantriau žaidė skėčiu. Vokulskiui kraujas 
tvinksėjo smilkiniuose, ir kiekvienas tvinksnis aidėjo galvoje 
kaip varpo dūžis. Tyla užsitęsė jau per ilgai, ir panelė Iza- 
belė prabilo: 

— Beveik prieš metus, rugsėjo mėnesį, šioje vietoje buvo 
gegužinė... Susirinko apie trisdešimt žmonių iš apylinkės. 
Štai tenai degė laužas. .. 

— Jums tada buvo linksmiau negu šiandien? 

— Ne. Sėdėjau ant to paties kelmo, ir kažko man buvo 
liūdna. .. Kažko trūko. .. Ir, nors man labai retai taip atsitinka, 
galvojau: kas gi bus po metųė.. 

— Keista! ..— tyliai tarė Vokulskis.— Aš taip pat maždaug 
prieš metus buvau miške, stovykloje, tiktai Bulgarijoje. .. Gal- 
vojau: ar būsiu gyvas po metų ir... 

— Apie ką gi dar?.. 


— Apie jus. 

Panelė Izabelė neramiai sukrutėjo ir išbalo. 

— Apie mane?..— paklausė ji — Argi jūs mane tuomet 
pažinojote?.. 


— Taip. Aš pažįstu jus jau pora metų, o kartais Man ro- 


galvoji apie ką nors nuolatos, budėdamas ir sapnuodamas. .. 

Ji pakilo nuo kelmo, tarsi norėdama pabėgti. Vokulskis 
taip pat atsistojo. 

— Dovanokite man, jeigu netyčia jus įžeidžiau. Gal, jūsų 
nuomone, tokie žmonės kaip aš neturi teisės apie jus gal- 
voti? .. Jūsų pasaulyje net ir toks draudimas yra galimas. Ta- 
čiau aš priklausau kitam pasauliui... Manajame pasaulyje pa- 
partis ir samanos turi lygiai tokią pat teisę žiūrėti į saulę 
kaip pušys ar... grybai. Todėl prašau tiesiai pasakyti: ar man 
galima, ar negalima apie jus galvoti? Šiandien nieko daugiau 
neprašau. 

— Aš jūsų beveik nepažįstu, — aiškiai sunerimusi, sušnibž- 
dėjo panelė Izabelė. 

— Todėl aš šiandien nieko nereikalauju. Tik klausiu, ar 
nelaikote jūs įžeidimu sau, kad aš galvoju apie jus, — daugiau 
nieko, tik galvoju. Žinau, kas apie tokius žmones kaip aš 
galvojama toje klasėje, kurioje jūs išaugote, ir suprantu, kad 
tai, ką dabar kalbu, galima pavadinti įžūlumu. Tad prašau 
pasakyti man tiesiai; ir jeigu tarp mūsų yra net toks neįveikia- 
mas skirtumas, aš nebesistengsiu įgyti jūsų palankumo... 
Šiandien pat arba rytoj išvažiuosiu be jokių pretenzijų, dargi 
visai pasveikęs. 

— Kiekvienas žmogus turi teisę galvoti. ..— atsakė panelė 
Izabelė, vis labiau suglumdama. 

— Dėkui jums. Iš to jūsų žodelio sužinojau, kad aš jūsų 
akyse stoviu ne žemiau už Starskį, maršalką ir į juos panašius 
ponus... Suprantu, kad net ir tokiomis sąlygomis dar galiu 
nelaimėti jūsų simpatijos... Iki to dar labai toli... Tačiau 
bent žinau, kad jau turiu žmogaus teises ir kad nuo šiol jūs 
spręsite apie mane iš mano poelgių, o ne iš titulų, kurių aš 
neturiu. 

— Juk jūs bajoras, ir, kaip sako pirmininkienė, ne bloges- 
nis už Starskius ir net Zaslavskius. .. 

— Taip, jeigu jums patinka, esu bajoras, net geresnis už 
daugelį tų, kuriuos esu sutikęs svetainėse. Bet mano nelaimė, 
kad jums esu dar ir pirklys. 

— Na, pirkliu galima būti ir galima nebūti, tai priklauso 
nuo jūsų. ..— jau drąsiau atsiliepė panelė Izabelė. 

Vokulskis susimąstė. 

Tuo metu miške pasigirdo ūkavimai, ir po kelių minučių 
visa kompanija su tarnaitėmis, pintinėmis ir grybais susirinko 
laukymėje. 

— Grįžkime namo,— tarė ponia Vonsovska,— man jau nu- 
sibodo tos rudmėsės, na ir metas pietauti. 

Kelios sekančios dienos Vokulskiui praslinko labai keistai. 
Paklaustas, kuo jos jam buvo, jis tur-būt būtų atsakęs, kad 
tai buvo laimės sapnas, vienas iš tų laikotarpių gyvenime, dėl 
kurių, galimas daiktas, gamta išleido žmogų į pasaulį. 

Pašalinis stebėtojas gal pavadintų tokias dienas vienodo- 
mis ir netgi nuobodžiomis. Ochockis paniuro ir nuo ryto iki 
vakaro lipdė ir laidė įmantriausių pavidalų aitvarus. Ponia 
Vonsovska su panele Felicija skaitė arba siuvinėjo arnotą 
vietiniam klebonui. Starskis su pirmininkiene ir baronu lošė 
kortomis. 

Tuo būdu Vokulskis ir panelė Izabelė ne tik buvo visiškai 
atskirti nuo visų, bet dar turėjo būti nuolatos kartu. 

Vaikščiodavo po parką, kartais laukais, sėdėdavo po sena 
liepa kieme, tačiau dažniausiai irstydavosi po tvenkinį. Jis 
irkluodavo, ji retsykiais mėtydavo pyragaičių trupinė- 
lius gulbėms, kurios tyliai plaukiodavo paskui juos. Ne vie- 
nas praeivis sustodavo vieškelyje anapus tvenkinio ir stebė- 
damasis žiūrėdavo į nepaprastą reginį: balta valtis, joje vyras 
ir moteris, o iš paskos — dvi baltos gulbės, išskleidusios spar- 
nus kaip bures. 

Vėliau Vokulskis netgi negalėjo prisiminti, apie ką juodu 
tokiomis valandomis kalbėdavosi. Dažniausiai tylėdavo. Vieną 
kartą ji paklausė: kodėl sraigės plūduriuoja pasinėrusios po 
vandeniu? Kitą kartą: kodėl debesų spalvos tokios įvairios? 
Jis jai aiškino, ir jam rodėsi, tarsi jis apglėbia visą gamtą nuo 
žemės iki dangaus ir pakloja jai po kojomis. 

Vieną dieną jam dingtelėjo mintis, kad, jai įsakius šokti 
į vandenį ir numirti, jis numirtų, laimindamas ją. 

Taip beplaukiojant valtimi, bevaikščiojant po parką, vi- 
suomet, kai juodu būdavo drauge, jis jausdavo kažkokią bega- 
linę ramybę, tarsi visa jo siela ir visa Žemė nuo rytų iki va- 

karų būtų kupina tylos, kurioje net vežimo dardėjimas, šunų 
lojimas ir šakų šlamėjimas skambėdavo kaip nuostabiai graži 
melodija. Jam atrodydavo, kad jau nebeliečia kojomis žemės 
kad plauko mistinio svaigulio vandenyne, kad jau nebegalvo- 
ja, nebejaučia, nebetrokšta, o tiktai myli. Valandos lėkė kaž- 
kur kaip amalai, blykčiojantieji ir gęstantieji toli toli dangu- 
je. Ką tiktai buvo rytas — ir štai jau vidurdienis, jau vaka- 
ras ir — naktis, pilna prabudimų ir atodūsių. Kartais galvoda- 
vo, kad para padalyta į du nelygius laiko tarpus: į dieną, trum- 
pesnę už akimirksnį, ir naktį — ilgą kaip pasmerktųjų sielų 
amžinybė. 

Vieną dieną pasišaukė jį pirmininkienė. 

— Sėskis, ponas Stanislavai,— tarė ji. — Kaip, ar maloniai 
leidi čia laiką? 

Vokulskis krūptelėjo kaip iš miego prikeltas žmogus. 

— Aš?..— paklausė jis. 

— Nejaugi nuobodžiauji? 

— Už tokio nuobodulio metus atiduočiau visą gyvenimą. 

Senutė palingavo galvą. 

— Taip kartais atrodo, — pastebėjo ji.— Neprisimenu, kas 
parašė, kad žmogus yra laimingiausias tada, kai apie save 
mato tai, ką nešiojasi savyje... O aš sakau, kad nesvarbu, 
kodėl žmogus laimingas, kad tik jam būtų gera... Ar nesupyk- 
si, jeigu tave pažadinsiu? 

— Klausau,— atsakė jis, nejučia išbaldamas. 

Pirmininkienė vis žiūrėjo į jį ir pamažu lingavo galvą. 

— Tik negalvok, kad pažadinsiu tave blogomis žiniomis. 
Pažadinsiu paprastu klausimu. Ar pagalvojai apie tą cukraus 
fabriką, kurį man čia pataria statyti?... 

— Dar ne... 

— Neskubu. Bet apie dėdę jau visai užmiršai. O jis, varg- 
šelis, ilsisi netolies, už trijų mylių nuo čia, Zaslave... Kad 
taip rytoj tenai visi nuvažiuotumėt. Vieta graži, yra pilies 
griuvėsiai... Galėtumėt labai maloniai praleisti laiką ir tuo 
pačiu susitarti dėl antkapio. 

Žinai, — pridūrė senutė, atsidususi, — aš apsigalvojau. .. 
Nereikia skaldyti to akmens prie pilies. Palik jį tenai, tik 

liepk iškalti jame tą eilėraštį: „Tenai, kur mes liūdėjom. .." 
Žinai? | 

— O taip, žinau... 

— Prie pilies lankosi daugiau žmonių negu kapinėse, te- 
nai greičiau perskaitys užrašą ir gal kas nors susimąstys apie 
tai, kad viskas šiame pasaulyje turi neišvengiamai pasibaigti, 
net meilė... 

Vokulskis išėjo iš pirmininkienės smarkiai sunerimęs. „Ką 
reiškia šitos jos kalbos? .."— pagalvojo jis. Laimė, susitiko 
panelę Izabelę, einančią prie tvenkinio, 17 pamiršo viską. 

Kitą dieną visa kompanija iš tikrųjų nuvažiavo į Zaslavą. 
Pro šalį bėgo miškai, žaliuojančios kalvos, geltonuoją smėlėti 
skardžiai. Apylinkės buvo gražios, oras dar gražesnis, tačiau 
Vokulskis, paskendęs liūdnose mintyse, į nieką nežiūrėjo... 
Jis jau nebebuvo vienas su panele Izabele, kaip dar vakar; net 
vežime sėdėjo ne prie jos, o priešais panelę Feliciją, o svar- 
biausia... Bet tai jau jam tiesiog vaidenosi, ir jis net pats 
širdyje juokėsi iš savo vaizduotės. Jam mat pasirodė, kad 
Starskis kažkaip keistai žvilgtelėjo į panelę Izabelę, o ši nu- 
raudo. 

„Et, kvailystė, — ramino save Vokulskis,— kam jai mane 
apgaudinėti! .. Juk aš jai net ne sužadėtinis.“ 

Jis nusikratė savo įtarimais, tiktai jam buvo truputėlį ne- 
malonu, kad Starskis sėdi greta panelės Izabelės. Bet tik tru- 
putėlį. .. 

„Negaliu gi aš jai uždrausti sėstis prie ko nori,— galvojo 
jis.— Ir nesižeminsiu iki pavyduliavimo, kuris, šiaip ar taip, 
yra žemas jausmas ir dažniausiai paremtas įsivaizdavimu... 
Pagaliau jeigu juodu su Starskiu panorėtų pasikalbėti meiliais 
žvilgsniais, tai nedarytų to taip aiškiai. Kvailas aš...“ 

Po poros valandų jie atvyko į vietą. 

Zaslavas, kažkada buvęs miestelis, o nūnai menkas kaime- 
lis, yra žemumoje tarp klampių pievų. Be bažnyčios ir buvu- 
sios rotušės, visi pastatai vieno aukšto, mediniai ir seni. Vi- 
dury turgavietės, teisingiau sakant, usnių prižėlusios duobėtos 
dykvietės, riogso kaip namas krūva šiukšlių ir čia pat šulinys 
po skylėtu stogu, paremtu keturiais supuvusiais stulpais. 

Buvo šeštadienis, todėl turguje žmonių nebuvo, o visos 
krautuvėlės uždarytos. : 

Pietuose, apie varstą už miesto, dunksojo kelios kalvos. Ant 
vienos iš jų stovėjo pilies griuvėsiai — du šešiakampiai bokš- 
tai; nuo jų viršūnių ir iš angų karojo vešlūs žalumynai; gre- 
timoje kalvoje augo seni ąžuolai. 

Keliautojams sustojus turgaus aikštėje, Vokulskis išlipo, 
norėdamas pasimatyti su klebonu, o Starskis ėmėsi vadovauti. 

— Mes,— tarė jis,— važiuojame prie anų ąžuolų ir tenai 
suvalgysime, ką Dievas davė ir virėjai išvirė, o paskui vežimas 
sugrįš čionai paimti pono Vokulskio. .. 

— Dėkui,— atsakė Vokulskis.— Nežinau, kiek čia užtruk- 
siu, ir geriau eisiu pėsčias. Be to, dar turiu užlipti prie griu- 
vėsių. .. 

— Ir aš su jumis, — atsiliepė panelė Izabelė.— Noriu pama- 
tyti pirmininkienės mėgstamą akmenį. ..— pridūrė ji pusbal- 
siu.— Prašau man duoti ženklą, kai tenai būsite. 

Vežimas nuvažiavo, o Vokulskis nuėjo į kleboniją ir per 
penkiolika minučių dėl visko susitarė. Klebonas pasakė, kad 
niekas mieste neprieštaraus, jeigu pilies akmenyje bus kas 
nors įrašyta, kad tik įrašas nebūtų nepadorus ir bedieviškas. .. 
Išgirdęs, kad tai bus lyg ir paminklas velioniui kapitonui Vo- 
kulskiui, kurį jis pažinojo, klebonas pažadėjo pats tą dalyką 
sutvarkyti. 

— Yra čia,— pasakė jis, — toks Vengelekas, pramuštgalvis, 
bet visų galų meistras: jis ir kalvis, ir dailidė; gal jis ir suge- 
bės iškalti akmenyje, kas reikia. Tuojau pasiųsiu jo pakviesti. 

Dar po penkiolikos minučių pasirodė ir Vengelekas — ko- 
kių dvidešimt trejų metų vaikinas, linksmo ir protingo veido. 
Iš kunigo tarno sužinojęs, kad galima uždirbti, jis pasipuošė 
pilku švarku ilgais skvernais su aukšta talija ir gausiai išsite- 
pė plaukus taukais. 

Vokulskis skubėjo ir todėl, atsisveikinęs su klebonu, kartu 
su Vengeleku nuėjo prie griuvėsių. 

Jau už užkardos, seniai niekieno nesaugomos, Vokulskis 
paklausė: 

— Ar gerai rašai, broliuk? 

— Oho! .. Man juk dažnai iš teismo duodavo perrašinėti, 
nors mano ranka prie plunksnos ir nepratusi. O tie eilėraščiai, 
kuriuos ponas ekonomas iš Otročio rašinėjo girininko dukte- 
riai, — tai vis mano darbas. Jis tiktai kad popierių pirko ir 
dar iki šiol nesumokėjo man keturiasdešimt grašių už rašymą. 
O kaip reikalavo, kad būtinai su išraitymais. .. 

— Ar ir ant akmens pataikysi užrašyti? 

— Juk raidės bus iškaltos, o ne iškilos? .. Kodėl gi nepa- 
taikysiu. Apsiimčiau ir geležyje rašyti, net ir stikle, kokiomis 
tik nori raidėmis, rašytomis, spausdintomis, vokiškomis, žydiš- 
komis... Juk, nesigirdamas pasakysiu, aš čia mieste visas 
iškabas paišiau. 

— Ir tą krokuvietį, kuris kabo prie smuklės? 

— O kaipgi. 

— Kurgi tu tokį matei? 

— Pono Zvolskio vežėjas rengiasi krokuvietiškai, tai aš į jį 
nusižiūrėjau. 

— Ir matei, kad abi jo kojos prie kairiojo šono prikabin- 
tos? 

— Žinote, jūsų malonybe, provincijoje Žmonės žiūri ne 
į kojas, o į butelį. Kai pamato butelį ir stiklelį, tai taip iI 
mauna tiesiausiu keliu pas Šmulį į smuklę. 

Vokulskiui vis labiau patiko tas apsukrus vaikinas. 

— Ar dar nevedęs? — paklausė jis. 

— Ne. Tokios, kuri su skara vaikšto, aš nevesiu, o skrybė- 
lėta už manęs netekės. 

— O ką čia veiki, kai negauni iškabų paišyti? 

— Ogi, pone, truputį to, truputį kito, o iš viso nieko. Se- 
niau buvau dailidė, tai vos tesuskubdavau viską padaryti. Per 
porą metų būčiau susitaupęs apie tūkstantį rublių. Bet pernai 
sudegė man viskas, ir jau negaliu ant kojų atsistoti. Ir medžia- 
ga, ir įrankiai — viskas sudegė, vienos anglys liko, o tokia 
ugnis buvo, jūsų malonybe, kad kiečiausios dildės susilydė 
kaip derva. Pasižiūrėjau aš į degėsius, tai kad nusispjoviau iš 
piktumo, o dabar net tų seilių man gaila... 

— Atsistatei? Ar turi varstotą? 

— Kur ten, pone... Atstačiau sode lūšną kaip tvartą, kad 
motina turėtų kur virti, o dirbtuvė... Tam, pone, reikia kokių 
penkių šimtų rublelių grynais, garbės žodis, kaip Dievą my- 
liu... Juk kiek metų velionis tėvas plušo, kol namą pasistatė 
ir įrankius surinko. 

Juodu artėjo prie griuvėsių. Vokulskis mąstė. 

— Klausyk, Vengelekai,— staiga pasakė jis, — tu man pa- 
tinki. Aš šiose apylinkėse pabūsiu, — pridūrė, tyliai atsidus- 
damas, — dar kokią savaitę... Jeigu tu man gerai iškalsi įra- 
šą, pasiimsiu tave kuriam laikui į Varšuvą... Tenai pažiūrė- 
siu, ko tu vertas, o tuomet... gal ir vėl įsitaisysi dirbtuvę. 

Vaikinas kraipė galvą į dešinę ir į kairę, žiūrėdamas į Vo- 
kulskį. Staiga jam dingtelėjo mintis, kad tasai ponas tur-būt 
baisiai turtingas, o gal kartais ir iš tų, kuriuos Dievas kai kada 
pasiunčia padėti vargšams žmonėms, ir — nusiėmė kepurę. 

— Ko sustojai? Užsidėk kepurę...— pasakė Vokulskis. 

— Atsiprašau, jūsų malonybe... gal aš ką negerai pasa- 
kiau?.. Bet pas mus, pone, tokių ponų nebūna... Būdavo, 
sako žmonės, bet seniai... Net velionis tėvas pasakojosi pats 
matęs tokį poną, kuris paėmė iš Zaslavo našlaitę ir padarė ją 
didžia ponia, o parapijai paliko tiek pinigų, kad iš jų paskui 
naują varpinę pastatė... 

Vokulskis šypsojosi, žiūrėdamas į suglumusį vaikino vei- 
dą, ir kažkaip keistai galvojo, kad iš savo metinių pajamų 
galėtų suteikti laimę žymiai daugiau kaip šimtui tokių, kaip 
štai šis. .. 

„Pinigai iš tikrųjų yra didi galybė, tiktai reikia mokėti 
juos panaudoti..." 

Juodu buvo jau prie pilies kalno, kai nuo kaimyninės kal- 
vos pasigirdo panelės Felicijos balsas: 

— Ponas Vokulski, mes čia!.. 

Vokulskis pakėlė akis ir pamatė tarp ąžuolų linksmai lieps- 
nojantį laužą, aplink kurį buvo susėdusi Zaslaveko kompanija. 
Kiek nuošaliau bufetininkas ir kambarinė kaitė virtuvą. 

— Palaukite, aš tuojau pas jus ateinu! — sušuko panelė 
Izabelė, stodamasi nuo kilimo. 

Starskis prišoko prie jos. 


144 


— Aš jus palydėsiu žemyn,-—- tarė jis. 

— Dėkui, aš pati nulipsiu,--- atsakė panelė Izabelė, pasi- 
traukdama nuo jo. 

Paskui ji ėmė leistis stačiu šlaitu taip laisvai ir grakščiai, 
tarsi tai būtų buvusi parku alėja. 

— Niekšas esu, kad ją dar įtarinėju! --- sušnibždėjo Vo- 
kulskis. 

Ir staiga jam pasivaideno, kad kažkoks paslaptingas balsas 
liepia pasirinkti — arba tūkstantį tokių kaip Vengelekas, ku- 
riems reikia padėti, arba tą vieną moterį, kuri dabar leidosi 
nuo kalno. 

„Jau pasirinkau! .."— pagalvojo Vokulskis. 

— Tačiau prie pilies aš pati neužlipsiu, jums teks paduoti 
man ranką,— pasakė panelė Izabelė, sustodama prie Vokuls- 
kio. 

— Gal sutiksite, ponai, eiti lengvesniu keliu? — paklausė 
Vengelekas. 

— Vesk! 
sio upelio vaga. 

— Kokia keista tų akmenų spalva, — pastebėjo panelė 
Izabelė, žiūrėdama į luitus kalkakmenio, išmarginto rudomis 
dėmėmis. . 

— Tai geležies rūda,— pasakė Vokulskis. 

— Ne,— įsikišo Vengelekas,— tai ne rūda, tai kraujas... 

Panelė Izabelė pašoko atgal. 

— Kraujas? ..— pakartojo ji. 

Jie stovėjo viršūnėje, nuo visos kompanijos juos slėpė 
apgriuvusi siena. Iš čia buvo matyti pilies kiemas, prižėlęs 
erškėčių ir raugerškių. Vieno bokšto pap dėje prie sienos 
buvo prišlietas milžiniškas granito luitas. 

— Antai akmuo, — pasakė Vokulskis. 

— Ak, šitas. .. Įdomu, kaip jis čia buvo užkeltas? .. Ką jūs 
ten sakėte apie kraują, mielas žmogau? — paklausė panelė Iza- 
belė Vengeleką. 

— Taj sena istorija, — atsakė Vengelekas,— dar senelis 
man pasakojo... Beje, čia visi ją žino. 

— Papasakokit mums,— paprašė panelė Izabelė.— Labai 
mėgstu klausytis legendų tarp griuvėsių. Prie Reino jų daug... 

Ji įėjo į kiemą, atsargiai apeidama dygius krūmus, ir atsi- 
sėdo ant akmens. 

— Papasakokite mums istoriją apie tą kraują... 

Vengelekas nė kiek nesumišo; jis net nusišypsojo ir pra- 
dėjo: 

— Senais laikais, kai dar mano senelis gaudė paukščius, 
karstydamasis į anuos ąžuolus, tenai, per tuos akmenis, ku- 
riais mes ėjome, tekėjo vanduo. Dabar jis pasirodo tiktai pa- 
vasarį arba po smarkaus lietaus, o kai senelis buvo mažas, 
tekėdavo ištisus metus. O šitoje vietoje buvo šaltinis. 

Upelio dugne, dar kai senelis mažas buvo, gulėjo didžiulis 
akmuo, tarsi kas juo būtų skylę užkimšęs. O ten ir iš tikrųjų 
buvo skylė — lyg koks langas į požemius, kur paslėpti dideli 
lobiai, kokių visame pasaulyje nerasi. O tarp tų turtų gryno 
aukso lovoje miega panaitė, gal net kokia grafaitė, labai graži 
ir brangiais rūbais aprengta. Žmonės sako, kad vien už jos 
galvos papuošalus galima būtų nupirkti visus dvarus nuo Zas- 
lavo iki Otročo. 

O toji panaitė miega dėl to, kad kažkas įsmeigė jai į galvą 
auksinį segtuką — gal juokais, o gal ir iš neapykantos, vie- 
nas Dievas težino. Taigi miega ji ir nenubunda, kol jai kas 
nors to segtuko iš galvos neištrauks, o kas ištrauks, tas ir ves 
ją. Tik tas dalykas sunkus ir net pavojingas: mat tenai, pože- 
miuose, lobius ir pačią panaitę saugo įvairios pabaisos. O ko- 
kios jos, tos baidyklės, tai gerai žinau: kol mano namas nebu- 
vo sudegęs, aš vis saugojau vieną tokį dantį kaip kumštį; tą 
dantį rado senelis šitoje vietoje (teisybę sakau, nieko neme- 
luoju). O jeigu vienas dantis buvo kaip kumštis (juk aš jį savo 
akimis mačiau, ilgą laiką rankose turėjau), tai snukis turėjo 
būti kaip krosnis, o visa baidyklė tur-būt kaip jauja... Taigi 
su tokia grumtis buvo sunku, dargi ne su viena, o su kelio- 
mis. Todėl ir drąsiausias žmogus, kad ir kaip jam panaitė būtų 
patikus, o dar labiau jos turtai, eiti į požemius nedrįso, bijo- 
damas pakliūti kam nors į nasrus... 

Apie tą panaitę ir apie tuos lobius, — pasakojo toliau Ven- 

gelekas,— žmonės nuo seno žinojo, o žinojo todėl, kad du 
kartus per metus, per Velykas ir per šventą Joną, atvirsdavo 
į šalį akmuo, kuris gulėjo upelio dugne, ir jeigu kas tada sto- 
vėdavo ties vandeniu, galėdavo pažvelgti į prarają ir pamatyti 
tenykščius stebuklus. 

Kartą per Velykas (senelio tada dar nebuvo pasaulyje) at- 
ėjo čionai, prie pilies, jaunas kalvis iš Zaslavo. Atsistojo jis 
ties upeliu ir galvoja: „Kad taip pasirodytų man tie lobiai!.. 
Iš karto įlįsčiau prie jų, kad ir pro mažiausią angelę, prisi- 
kimščiau kišenes ir nereikėtų man daugiau dumplių pūsti.“ 
Vos tik jis taip pagalvojo, akmuo ima ir nusirita, o kalvis 
išvysta maišus pinigų, gryno aukso dubenius ir tiek brangių 
drabužių kaip jomarke... 

Bet pirmiausia jam į akis krito mieganti panaitė, tokia, pa- 
sakojo senelis, graži, kad kalvis net apstulbo. Ji miega, tik 
ašaros jai iš akių rieda, ir kuri tik nukrinta — ar ant marški- 
nių, ar ant lovos, ar ant grindų,— čia pat pavirsta deimantu. 
Miega ji ir dūsauja iš skausmo nuo to segtuko; ir kai tik atsi- 
dūsta, tai medžiuose prie upelio sušnara lapai — gailisi jos, 
vargšės. 

Kalvis jau buvo belendąs į požemius, bet kaip tik baigėsi 
laikas, ir akmuo vėl užvirto ant angos, net vanduo upelyje 
sukunkuliavo. 

Nuo to laiko kalvis nebegalėjo rasti sau vietos. Darbas 
krito iš rankų. Kur tik pažvelgdavo — vis upelis kaip stiklas, 
o už jo panaitė, kuriai ašaros rieda per skruostus. Net sulyso, 
nes jam vis tartum kas širdį būtų įkaitintomis replėmis gniau- 
žęs. Tiesiog kažkas apkerėjo. 

Kai jau visai nebegalėjo tverti iš sielvarto, nuėjo pas vieną 
bobą, kuri žoleles virdavo, davė jai sidabrinį rublį ir paprašė 
patarimo. 

— Ką gi,— sako boba,— kitaip čia nepagelbėsi, teks tau 
sulaukti švento Jono, o kai atvirs akmuo, lįsk: į prarają. Kai tik 
segtuką iš galvos ištrauksi, nubus ji, vesi ją ir pasidarysi dide- 
lis ponas, kokio pasaulis dar nėra matęs. Tik tada manęs ne- 
užmiršk, kad gerai tave pamokiau. Ir dar atsimink: kai tave 
baidyklės apsups ir išsigąsi, iš karto persižegnok ir gelbėkis 

dievo vardu. .. Svarbiausia, kad nepabūgtum: nelabasis nebi- 
jančio Žmogaus nepuola. 

— O sakyk, bobule,—-sako kalvis, — kaip pažinti, kad žmo- 
gų baimė ims?.. 

— Tai tu toks? ..— sako boba.— Na, tai lįsk į prarają, o 
kai grįši, mane prisimink. 

Du mėnesius vaikščiojo kalvis prie upelio, o paskutinę 
savaitę prieš šventą Joną jau visai nuo kranto nesitraukė, vis 
laukė. Ir sulaukė. Per patį vidurdienį nusirito akmuo, o kal- 
vis, pasičiupęs kirvį, šoko į duobę. 

Kas tik tenai (pasakojo senelis) aplink jį darėsi, — plaukai 
šiaušiasi. Apstojo jį tokios baidyklės, kad kitas, vien į jas 
pasižiūrėjęs, numirtų. Buvo šikšnosparnių (pasakojo senelis) — 
didelių kaip šunų, tik plasnoja viršum jo savo sparnais. Čia 
pastojo jam kelią milžiniška rupūžė, kaip štai šis akmuo, čia 
žaltys apsivyniojo aplink kojas, o kai tvojo kalvis tam žalčiui, 
sustaugė jis žmogaus balsu. Puolė jį ir vilkai, taip įsiutę ant 
jo, kad kur tik ištikš putos iš nasrų, ten plyksteli liepsna, ak- 
menis kiaurai degina. 

Visos tos baidyklės lipo jam ant kupros, tampė už skver- 
nų, už rankovių, tačiau nė vienas nedrįso daugiau ką daryti. 
Jos matė, kad kalvis nebijo, o kas nebijo, nuo to nelabasis 
traukiasi kaip šešėlis nuo žmogaus. „,Žūsi tu čia, kalvi!.."— 
staugė baidyklės, o jis tik stipriau spaudė kirvį rankoje ir... 
atsiprašau, taip jiems atsakinėjo, kad gėda ponams kartoti... 

Pagaliau pasiekė kalvis aukso lovą, kur jau nė baidyklės 
prieiti negalėjo — tiktai apstojo jos aplinkui ir griežė danti- 
mis. O kalvis iškart pamatė panaitės galvoje auksinį segtuką, 
tik trūkt — ir ištraukė iki pusės... 

Net kraujas ištryško... Čia panaitė čiupo rankomis jam 
už skverno ir kad ėmė didžiu balsu raudoti: 

— Kodėl mane žeidi, žmogau! .. 

Čia kalvis ir išsigando... Sudrebėjo visas, ir rankos jam 
nusviro. O baidyklėms to tik tereikėjo. Pati didžiasnukė šoko 
ant kalvio ir taip krimstelėjo, kad kraujas ištryško pro angą 
ir aptaškė akmenis, kuriuos jūs savo akimis matėte. Tiktai 

dantį bjaurybė išsilaužė, didelį kaip kumštį, tą patį, kurį se- 
nelis paskui upėje rado. 

Nuo to laiko akmuo užvertė angą į požemius, ir niekas 
pusiau pažadinta. Dabar jau rauda taip garsiai, kad kartais 
piemenys ganykloje girdi, ir taip raudos per amžius. 

Vengelekas nutilo. Panelė Izabelė, nuleidusi galvą, skėčio 
galu braižė kažkokius raštus ant plytelių. Vokulskis nedrįso 
į ją pažvelgti. 

Po ilgos tylos jis kreipėsi į Vengeleką: 

— Įdomi tavo istorija... Bet dabar pasakyk, kaip tu iškal- 
si įrašą. .. 

— Kad nežinau, ką turiu iškalti. 

— Teisybė. 

Vokulskis išsitraukė užrašų knygutę, pieštuką ir užrašęs 
padavė lapelį vaikinui. 

— Tik keturios eilutės!..— tarė Vengelekas.— Per tris 
dienas, jūsų malonybe, bus padaryta... Šiame akmenyje gali- 
ma net colines raides iškalti... Ai, užmiršau virvutę, reikėtų 
pamatuoti. Nueisiu pas vežėjus, gal jie man duos... Tuoj su- 
grįšiu. 

Vengelekas nubėgo žemyn. Panelė Izabelė žvilgtelėjo į Vo- 
kulskį. Ji buvo išblyškus ir susijaudinusi. 

— Kas tai per eilėraštis? ..— paklausė ji, ištiesdama ranką. 

Vokulskis padavė lapelį, ji pusbalsiu perskaitė: 


Tenai, kur mes liūdėjom, kur skardeno 
Džiaugsmingas mūsų juokas kitada — 
Aš būsiu su tavim: tenai iš seno 
Dalelė mano sielos palikta. 


Paskutinius žodžius ji ištarė pašnibždomis. Jos lūpos vir- 
pėjo, akyse pasirodė ašaros. Ji glamžė tarp pirštų lapelį, pas- 
kui iš lėto nusigręžė, ir lapelis nukrito žemėn... 

Vokulskis atsiklaupė, norėdamas pakelti popierėlį. Čia jis 
prisilietė prie panelės Izabelės suknelės ir, jau nebesižinoda- 
mas ką daro, sugriebė ją už rankos. 

— Ar nubusi tu, mano karalaite? ..— ištarė jis. 

— Nežinau... gal būt. ..— atsakė ji. 

— Alio! .. Alio! ..— sušuko iš apačios Starskis.— Ateikite 
gi, ponai, nes pietūs atauš... 

Panelė Izabelė nusišluostė akis ir greitai ėmė leistis žemyn. 
Paskui ją nuėjo Vokulskis. 

— Ką jūs tenai taip ilgai darėte? — juokdamasis paklausė 
Starskis ir ištiesė panelei Izabelei ranką, į kurią ji skubiai 
atsirėmė. 

— Girdėjome nepaprastą istoriją! — atsakė panelė Izabe- 
lė.— Iš tiesų niekad nemaniau, kad šiame krašte gali būti 
tokių legendų ir kad jas taip įdomiai moka pasakoti paprasti 
žmonės. . . Ką gi duosite mums pietų, kuzene? Ak, koks pui- 
kus tas jaunuolis! .. Paprašykite, kad jis papasakotų ir jums 
savo istoriją... 

Vokulskio jau nebeerzino tai, kad panelė Izabelė eina įsi- 
kibusi Starskiui už parankės, kad remiasi į jį ir kad koketiškai 
į jį žiūri. Neseniai matytas jos susijaudinimas ir vienas nieko 
nereiškiąs žodelis išblaškė visus būgštavimus. Jis pasinėrė į ra- 
mų susimąstymą, ir ne tik Starskis, bet ir visa draugija tary- 
tum dingo jam iš akių. 

Jis prisiminė, kad įkopė į kalną prie ąžuolų, kad kažką su 
apetitu valgė, kad buvo linksmas, šnekus ir net asistavo pane- 
lei Felicijai. Tačiau ką jam sakė, ką jis pats atsakinėjo — to 
jis nežinojo. .. 

Saulė leidosi, o danguje pasirodė debesys, kai Starskis liepė 
tarnaitėms sudėti indus, pintines ir kilimą, o damoms pasiūlė 
grįžti namo. 

Visi susėdo į vežimą ta pačia tvarka kaip ir pirma. Apmu- 
turiavęs Eveliną skaromis, baronas pasilenkė prie Vokulskio 
ir šypsodamasis pašnibždėjo: 

— Jeigu jūs dar vieną dieną būsite taip nusiteikęs kaip 
šiandien, tai apsuksite galvas visoms mūsų damoms. 

— Nejaugi!..— gūžtelėjo pečiais Vokulskis. 

Jis atsisėdo gale, priešais panelę Feliciją. Ochockis užlipo 
ant pasostės šalia vežėjo ir nuvažiavo. 

Dangus niaukėsi, temo vis greičiau. Tačiau vežime vis tiek 
buvo labai linksma; ponia Vonsovska vėl susiginčijo su 

Ochockiu, kuris užmiršo savo aitvarus ir, permetęs kojas per 
pasostės atkaltę, atsisuko į visus. Staiga, norėdamas užsidegti 
papirosą, jis brūkštelėjo degtuką ir apšvietė visą vežimą, o 
aiškiausiai Starskį. 

Tuo momentu Vokulskis smarkiai krūptelėjo: kažkas jam 
šmėstelėjo prieš akis. 

„Nesąmonė! ..— pagalvojo jis.— Per daug gėriau...“ 

Ponia Vonsovska prunkštelėjo, bet čia pat susivaldė ir ėmė 
kalbėti: 

— Kaip jūs čia dabar sėdite, ponas Ochocki!.. Fi, rytoj 
turėsite klauptis ir prašyti atleidimo! .. Ak, nenaudėlis, jis ne- 
trukus kojas kam nors ant kelių užkels... Nusisukite tučtuo- 
jau, nes liepsiu vežėjui jus išlaipinti. .. 

Vokulskio kaktą išmušė šaltas prakaitas, bet jis gūžtelėjo 
pečiais ir pagalvojo: ,„Pasivaideno man... pasivaideno!.. Ko- 
kia nesąmonė..." 

Antžmogiškomis valios pastangomis jis pagaliau nuvijo 
šalin įkyrius vaizdus. Netrukus jis vėl atgavo gerą nuotaiką 
ir ėmė labai linksmai plepėti su ponia Vonsovska. 

O kai jau vėlai vakare jie sugrįžo į Zaslaveką, Vokulskis 
užmigo kaip užmuštas ir netgi sapnavo kažkokius juokingus 
sapnus. 

Kitą rytą, išėjęs pasivaikščioti prieš pusryčius, jis pirmą 
kieme sutiko panelės Izabelės kambarinę: ji nešė kelias sukne- 
les, o paskui ją berniokas tempė lagaminą. 

„Kas gi čia? ..— pagalvojo Vokulskis.— Šiandien sekma- 
dienis, neturėtų išvažiuoti... Ne, negali išvažiuoti sekmadie- 
nį... Pagaliau ji pati arba pirmininkienė būtų man apie tai 
užsiminusios. .." 

Jis nuėjo prie tvenkinio, beveik bėgte apibėgo visą parką, 
tarsi norėdamas pakeliui išmėtyti blogas nuojautas. Veltui. 
Mintis, kad panelė Izabelė gali išvažiuoti, įkyriai sekė paskui 
jį. Jis ją slopino ir prislopino tiek, kad ji jau nebesivaideno 
taip ryškiai, tik nežymiai dirgino kažkur pačiame giliausiame 
širdies kamputyje. 

Per pusryčius jam rodėsi, kad pirmininkienė pasisveikino 
su juo nuoširdžiau negu paprastai, kad visi laikosi iškilmin- 

giau, kad panelė Felicija žiūri į jį atidžiai ir tarytum su prie- 
kaištu. Po pusryčių jam vėl pasivaideno, kad pirmininkienė 
davė kažkokį ženklą poniai Vonsovskai. 

„Matyt, sergu“, — pagalvojo jis. 

Tačiau jis iš karto pasveiko, kai tiktai panelė Izabelė pa- 
"reiškė norinti pasivaiksčioti po parką. 

— Ar nori kas iš jūsų eiti su manim? — paklausė ji. 

Vokulskis pašoko iš vietos, kiti sėdėjo. Jis vėl atsidūrė 
sode vienas su panele Izabele ir vėl atgavo tą ramybę. kurią 
visuomet jausdavo, būdamas šalia jos. 

Nuėjus pusę alėjos, panelė Izabelė prabilo: 

— Man labai gaila bus Zaslaveko... 

„Gaila? .."— pagalvojo Vokulskis, o ji greitai kalbėjo to- 
liau: 

— Jau turiu išvažiuoti. Teta dar trečiadienį rašė, kad grįž- 
čiau, tačiau pirmininkienė neparodė man laiško ir sulaikė ma- 
ne. Tiktai vakar, kai buvo atsiųstas specialus pasiuntinys. .. 

— Jūs rytoj išvažiuojate? — paklausė Vokulskis. 

— Šiandien, po antrųjų pusryčių. ..— atsakė ji, nuleisda- 
ma galvą. 

— Šiandien! ..— pakartojo jis. 

Jie kaip tik ėjo patvoriu, o už tvoros, palivarko kieme, 
stovėjo karieta — ta pati, kuria panelė Izabelė atvažiavo. Ve- 
žėjas jau net tvarkė pakinktus. Tačiau dabar nei ta žinia, nei 
pasiruošimai išvažiuoti nepadarė Vokulskiui jokio įspūdžio. 

„Na ką gi,— pagalvojo jis,— kas atvažiavo, tas turi išva- 
žiuoti... Visai natūralus dalykas..." 

„Jį net stebino ta ramybė. 

Juodu nuėjo dar keliolika žingsnių po žemai nukarusio- 
mis šakomis, ir staiga jį apėmė baisi neviltis. Jis pajuto, kad, 
jeigu dabar atvažiuotų karieta panelės Izabelės paimti, jis 
kristų po ratais ir neleistų jai išvažiuoti. Tegul sumindžiotų jį 
arkliai, tegul jau kartą nustotų kentėjęs. 

Tačiau čia pat užėjo nauja ramybės banga, ir Vokulskis vėl 
stebėjosi, iš kur jam ateina į galvą tokios paikos mintys. Juk 
panelė Izabelė turi teisę važiuoti kada nori, kur nori ir su kuo 
jai patinka... 

— Ar jūs dar ilgai pabūsite kaime? — paklausė .jis. 

— Ilgiausiai mėnesį. 

— Mėnesį!..— pakartojo jis.— Ar galima man bus bent 
aplankyti jus po to mėnesio?.. 

— Žinoma, labai prašome. ..— atsakė ji.— Mano tėvas yra 
didelis jūsų bičiulis. 

— O jūs? 

Ji nuraudo ir tylėjo. 

— Jūs neatsakote...— tarė Vokulskis.— Jūs net nenuvo- 
kiate, koks brangus man kiekvienas jūsų žodis, o man taip 
maža jų teko girdėti... Ir štai šiandien jūs išvažiuojate, nepa- 
likdama man nė šešėlio vilties. .. 

— (Gal kada nors. ..— sušnibždėjo ji. 

— Duok, Dieve! Šiaip ar taip, aš jums kai ką pasakysiu. 
Matot, gyvenime galima sutikti žmonių už mane linksmesnių, 
elegantiškesnių, tituluotų, net ir turtingesnių... Tačiau tokio 
atsidavimo jūs turbūt nerasite. Jeigu meilė matuojama kan- 
čių didumu, tai tokios kaip manoji gal dar nėra buvę pa- 
saulyje. 

Ir net neturiu teisės kuo nors skųstis. Viską daro likimas. 
Kokiais nuostabiais keliais jis vedė mane prie jūsų! Kiek ne- 
laimių turėjo užgriūti kitus žmones, kol aš, vargšas jaunuolis, 
įgijau išsimokslinimą, kuris dabar man leidžia kalbėti su ju- 
mis. Koks sutapimas, kad aš atsidūriau teatre, kur pirmą kartą 
jus pamačiau. O mano turtas argi nesusidėjo per visą eilę 
stebuklų? .. 

Kai aš dabar apie visa tai mąstau, man rodosi, kad dar 
prieš gimstant man buvo lemta susitikti su jumis. Jeigu ma- 
no vargšas dėdė nebūtų jaunas įsimylėjęs ir nebūtų vienišas 
miręs, dabar aš nebūčiau čionai. Argi ne nuostabu, kad aš 
pats, užuot domėjęsis moterimis, kaip kad daro kiti, iki šiol 
jų vengiau ir beveik sąmoningai laukiau vienos vienintelės — 
jūsų... 

Panelė Izabelė nežymiai nusibraukė ašarą. .. Vokulskis, ne- 
žiūrėdamas į ją, kalbėjo toliau: 

— Visai neseniai, kai dar buvau Paryžiuje, turėjau prieš 
akis du kelius. Vienas veda į didelį išradimą, kuris gal pakeis 

pasaulio likimą, antras — į jus. Aš atsisakiau pirmojo, nes 
mane prie jūsų prirakinusi neregima grandinė: viltis, kad jūs 
mane pamilsite. Jeigu tai įmanoma, aš verčiau pasirinksiu lai- 
mę su jumis negu didžiausią šlovę be jūsų; juk šlovė — tal 
iliuzija, už kurią mes aukojame savo laimę dėl kitų. Tačiau 
jeigu aš klystu, tik jūs viena galite nuimti nuo manęs tą pra- 
keikimą. Pasakykite, kad nieko man nejaučiate ir niekuomet 
nejausite. .. ir aš sugrįšiu tenai, kur gal iš karto turėjau pasi- 
likti. 

Ar taip? — pridūrė jis, paimdamas ją už rankos. 

Ji neatsakė nieko. .. 

— Vadinasi, lieku...— tarė jis po valandėlės.— Būsiu 
kantrus, o jūs pati man duosite ženklą, kad mano viltys išsi- 
pildė. 

Juodu sugrįžo į rūmus. Panelė Izabelė buvo truputį išblyš- 
kusi, tačiau linksmai kalbėjosi su visais. Vokulskis vėl atgavo 
ramybę. Jau nebesielvartavo, kad panelė Izabelė išvažiuoja: 
pasakė sau, kad pamatys ją po mėnesio, ir to jam kol kas 
pakako. 

Po pusryčių privažiavo karieta; prasidėjo atsisveikinimas. 
Prieangyje panelė Izabelė pašnibždėjo poniai Vonsovskai: 

— Galėtum, Kazia, nebekankinti to vargšelio. . . 

— Kurio gi2 

— Savo bendravardžio. 

— Ak, Starskio. .. Pažiūrėsim. 

Panelė Izabelė padavė ranką Vokulskiui. 

— Iki pasimatymo! — pasakė ji pabrėžiamai. 

Išvažiavo. Visi buvo susirinkę prieangyje ir žiūrėjo į ka- 
rietą, kuri iš pradžių važiavo tiesiai, paskui aplenkė tvenkinį 
ir pasislėpė už kalvos, paskui vėl pasirodė tolumoje ir paga- 
liau visai pranyko, palikusi tiktai geltonų dulkių debesį. 

— Labai puiki diena,— pasakė Vokulskis. 

— Taip, labai graži, — patvirtino Starskis. 

Ponia Vonsovska pro nuleistas blakstienas stebėjo Vo- 
kulskį. 

Po truputį visi išsiskirstė. Vokulskis liko vienas. Jis nuėjo 
į savo kambarį, bet jis pasirodė jam labai ištuštėjęs; paskui 

norėjo pasivaikščioti po parką, bet ir iš tenai jį kažkas išstū- 
mė... Paskui jam pasirodė, lyg panelė Izabelė dar turi būti 
čia, ir jis niekaip negalėjo suvokti, kad ji išvažiavo, yra jau 
už kokios mylios nuo Zaslaveko ir kas sekundė vis labiau nuo 
jo tolsta. 

— Vis dėlto išvažiavo! — sušnibždėjo jis.— Išvažiavo. .. na 
ir kas?.. 

Jis nuėjo prie tvenkinio ir ėmė žiūrėti į baltą valtį, aplink 
kurią akinamai blizgėjo vanduo. Staiga viena iš gulbių, plau- 
kiojančių prie kito kranto, pastebėjo Vokulskį ir, išskleidusi 
sparnus, triukšmingai atlėkė prie laivelio. 

Tiktai šią akimirką Vokulskį apėmė toks liūdesys, toks 
beribis, begalinis liūdesys, lyg jau būtų reikėję atsisveikinti 
su gyvenimu... 

Paskendęs savo paties sielvarte, Vokulskis nelabai tesirū- 
pino, kas darosi aplink jį. Vis dėlto vakarop jis pastebėjo, 
kad Zaslaveko kompanija sugrįžo iš parko surūgusi. Panelė 
Felicija užsirakino su panele Evelina jos kambaryje, baronas 
buvo susierzinęs, o Starskis laikėsi ironiškai ir akiplėšiškai. 

Po pietų Vokulskį pasišaukė pirmininkienė. Galima buvo 
matyti, kad ir ji kiek susijaudinusi, tik stengėsi valdytis. 

— Ar pagalvojai, ponas Stanislavai, apie tą cukraus fab- 
riką? — paklausė ji, uostydama flakonėlį, o tai rodė, kad ji iš- 
mušta iš vėžių.— Būk geras, pagalvok apie tai ir pasikalbėk 
su manim, nes man jau įkyrėjo tos rietenos. .. 

— Ar jus ištiko koks nemalonumas?— paklausė Vokulskis. 

Ji numojo ranka. 

— Et, nemalonumas..,. Tik norėčiau, kad greičiau įvyktų 
tos Evelinos vedybos su baronu, arba kad iširtų... Arba tegul 
išvažiuoja iš čia arba jie abu, arba Starskis... Vis vien... 

Vokulskis nuleido galvą ir tylėjo. Matyt, Starskis pradėjo 
jau labai aiškiai meilintis barono sužadėtinei. Tačiau kas jam 
darbo dėl to? 

— Kvailutės tos panelės, — po valandėlės prabilo pirminin- 
kienė.— Joms atrodo: jei tik susigaus kur nors turtingą vyrą 
ir priedo gražų meilužį, tai gyvenime daugiau nieko neberei- 
kia... Kvailutės. Nė nežino, kad greitai nusibos ir senas vyras, 

ir tuščias meilužis, ir anksčiau ar vėliau kiekviena panorės 
sutikti tikrą žmogų. O jeigu, nelaimė, toks pasitaikys,— ką 
jinai jam duos? .. Gal savo grožį, kurį pardavė, o gal širdį, su- 
siterštą su tokiais Starskiais? .. 

Ir tik pagalvokit, kad beveik kiekviena iš jų turi išeiti 
tokią mokyklą, kol išmoksta pažinti žmones. Jeigu ir pakliūtų 
jai prieš tai kad ir kilniausias žmogus, jinai jo neįvertins. Pa- 
sirinks seną turtuolį arba įžūlų ištvirkėlį, pražudys su jais sau 
gyvenimą, o kada nors panorės atgimti... Paprastai per vėlai 
ir perniek!.. 

O daugiausia mane stebina, — kalbėjo toliau senutė, — kad 
vyrai neperpranta tokių lėlių. Jokiai moteriai, pradedant Von- 
sovska, baigiant mano kambarine, nėra paslaptis, kad Evelino- 
je dar nenubudęs nei protas, nei širdis; viskas joje dar snau- 
džia... Tuo tarpu baronas laiko ją dievybe ir įsivaizduoja, 
vargšelis, kad jinai jį myli! 

— Kodėl gi jūs, ponia, jo neįspėjate? — prislopintu balsu 
paklausė Vokulskis. 

— Kas iš to, vis tiek nepadės... Kiek jau kartų stengiausi 
jam išaiškinti, kad Evelina kol kas tėra pagadintas vaikas ir 
lėlė. Ilgainiui galbūt iš jos kas nors ir išaugs, bet dabar!.. 
Kaip tik Starskis jai tinka. 

— Tad kaip? — pridūrė ji patylėjusi.— Pagalvosi apie tą 
cukraus fabriką? .. Liepk pabalnoti rytoj arklį, pajodinėk po 
laukus vienas, o dar geriau su Vonsovska... Sakau tau, tai 
didžiai vertinga moteris. .. 

Vokulskis išėjo iš pirmininkienės sumišęs. 

„Kodėl ji kalba apie baroną ir Eveliną? — galvojo jis.— 
Gal tiesiog įspėja mane? .. Starskis, matyt, sukasi ne tik apie 
panelę Eveliną. Kas tenai tuomet įvyko bevažiuojant?.. Ak, 
verčiau paleisčiau sau kulką į kaktą...“ 

Tačiau jis tuoj pat atsipeikėjo: 

„Tai, kas atsitiko bevažiuojant, arba man pasivaideno, ar- 
ba buvo iš tikrųjų. Jeigu pasivaideno, tai būčiau neteisingas 
nekaltajai, o jeigu buvo... Na, juk nepradėsiu varžybų su 
tuo suvedžiotoju iš operečių ir neaukosiu gyvenimo dėl veid- 
mainės. Ji turi teisę megzti romanus su kuo nori, bet neturi 

teisės apgaudinėti žmogaus, kuris nusikalto jai tiktai tuo, kad 
myli... Metas važiuoti iš tos Kapujos ir imtis darbo. Geisto 
laboratorijoje man bus turiningesnis gyvenimas negu salo- 
nuose...“ 

Vakare, apie dešimtą valandą, į jo kambarį užėjo baronas. 
Jis buvo baisiai pasikeitęs. Iš pradžių juokėsi ir dėjosi sąmo- 
jingas, tačiau paskui uždusęs krito į kėdę ir po valandėlės pra- 
šneko: 

— Žinote, gerbiamasis pone Vokulski, aš kartais manau, 
ne iš savo paties patyrimo, nes mano sužadėtinė yra be galo 
kilni moteris. .. vis dėlto kartais manau, kad moterys kai kada 
mus apgaudinėja... 

— Taip, kai kada. 

— Gal tai ne jų kaltė, — kalbėjo baronas, — tačiau reikia 
pripažinti, kad kai kada jos leidžiasi suvedžiojamos prityrusių 
intrigantų. .. 

— O taip, leidžiasi. 

Baronas taip drebėjo, kad tarpais net kaleno dantimis. 

— Ar jums neatrodo, — paklausė jis pagalvojęs, — kad vis 
dėlto reikėtų imtis prieš tai priemonių? .. 

— O kokių?.. 

— Pavyzdžiui, neleisti moteriai susidurti su intrigantais. .. 

Vokulskis garsiai nusikvatojo. .. 

— Galima apsaugoti moterį nuo intrigantų, bet ar įmanoma 
apsaugoti ją nuo jos pačios instinktų? .. Ką jūs padarysite, jei- 
gu tas, kuris jums atrodo tik suvedžiotojas ir intrigantas, jai 
yra tos pačios kaip ir ji veislės patinas? .. 

Pamažu Vokulskis ėmė tūžti. Jis žingsniavo po kambarį ir 
piktai kalbėjo: 

— Kaip galima kovoti su gamtos dėsniu, pagal kurį kalė, 
net geriausios veislės, neis su liūtu, o tiktai su šunimi? Pasiū- 
lykite jai visą zoologijos sodą kilniausių žvėrių, o ji nusigręš 
nuo jų dėl kelių šunų... Ir tatai nė kiek nenuostabu, nes jie 
priklauso jos rūšiai. 

— Vadinasi, jūsų nuomone, nėra jokios išeities? — paklau- 
sė baronas. 

— Dabar nėra, o ilgainiui bus, bet tiktai viena: žmonių 
santykių nuoširdumas ir laisvė pasirinkti. Kai moteriai nerei- 
kės nei veidmainiauti meilėje, nei koketuoti su visais, ji Iš 
karto atstums tuos, kurie jai nemieli, ir nueis su tuo, kuris 
jai patinka. Tuomet nebus nei apgaudinėjamųjų, nei apgau- 
dinėtojų, santykiai klostysis natūraliai. 

Baronui išėjus, Vokulskis atsigulė. Visą naktį jis nemie- 
gojo, tačiau vėl atgavo pusiausvyrą. 

„Ko gi aš galiu reikalauti iš panelės Izabelės? — galvojo 
jis.— Juk ji nesakė, kad mane myli; iš jos žodžių blykstelėjo 
tik silpna vilties kibirkštėlė, kad kada nors tai gali įvykti. Ir 
čia jos teisybė, nes ji beveik nepažįsta manęs. Ir kokios tik 
fantazijos gimsta mano galvoje! .: Starskis? .. Bet ji nori su- 
piršti jį su ponia Vonsovska ir tikriausiai pati neketina megz- 
ti su juo romano. Pirmininkienė? .. Pirmininkienė myli panelę 
Izabelę, pati yra man tai sakiusi, net liepė man čionai atva- 
žiuoti. .. Dar turiu laiko. Susipažinsiu su ja arčiau, o jeigu ji 
mane pamils, aš būsiu laimingas, ir tada galiu būti ramus. Jei- 
gu ne —sugrįšiu pas Geistą. Dėl visa ko parduosiu namą ir 
parduotuvę ir pasiliksiu tiktai prekybos su Rusija bendrovėje. 
Po poros metų tatai duos man kokį šimtą tūkstančių rublių 
per metus, o jai nebegrės galanterijos pirklio žmonos vardas.“ 

Kitą dieną, po pusryčių, Vokulskis liepė pabalnoti arklį ir 
išjojo, pasakęs, kad nori apžiūrėti apylinkes. Nesąmoningai jis 
pasuko į kelią, kuriuo vakar nuvažiavo panelės Izabelės ka- 
rieta ir kuriame, jam rodėsi, dar buvo matyti ratų vėžės... 
Paskui, taip pat nejučiomis, pasuko į mišką, kur jie dar taip 
neseniai buvo nuvažiavę grybauti. Štai čia ji nusijuokė, čia 
kalbėjosi su juo, čia gėrėjosi apylinkėmis. .. 

Įtarinėjimai, pyktis — viskas jame užgeso. 

Vietoj jų lašas po lašo, kaip ašaros, į širdį sunkėsi ilgesys, 
deginąs kaip pragaro ugnis... 

Įjojęs į mišką, jis nušoko nuo arklio ir nusivedė jį už pa- 
vadžio. 

Štai takelis, kuriuo juodu tada ėjo drauge, tačiau dabar 
jis atrodo kitoks. Štai anoji miško dalis tada buvo panaši 
į bažnyčią, o dabar — nė šešėlio panašumo. Aplinkui pilka 

ir tylu. Girdėti tiktai, kaip kranksi varnos, skrendančios vir- 
šum miško, ir kaip išgąsdinta voveraitė sliuogia į medį, am- 
sėdama kaip šunytis. 

Vokulskis priėjo laukymę, kurioje aną dieną juodu su pa- 
nele Izabele kalbėjosi; atrado net kelmą, ant kurio ji sėdėjo. 
Viskas išliko kaip buvo, tiktai jos nėra... Lazdynų lapai jau 
pageltę, pušų šakos liūdnai nusvirusios, tarsi voratinkliai. Liū- 
desys toks neapčiuopiamas, o šitaip jį supančiojo! 

„Kokia kvailystė,— galvojo jis,— priklausyti nuo vienos 
žmogiškos būtybės! Juk dėl jos tik dirbau, apie ją galvoju, 
vien ja gyvenu. Dar blogiau — dėl jos palikau Geistą. .. Na, 
o kas man būtų geriau pas Geistą? Būčiau toks pat priklau- 
somas kaip dabar, tiktai vietoj gražios moters mano ponu 
būtų senis vokietis. Ir taip pat dirbčiau, netgi dar sunkiau, 
o skirtumas būtų tik tas, kad dabar dirbu dėl savo laimės, 
o tada dirbčiau dėl kitų laimės, o tie kiti tuo tarpu linksmin- 
tųsi ir mylėtųsi mano saskaita. 

Pagaliau, ar aš turiu teisę skųstis? Prieš metus vos drįsau 
svajoti apie panelę Izabelę, o dabar jau pažįstu ją ir net sie- 
kiu jos meilės... Bene aš ją pažįstu?.. Ji yra užkietėjusi 
aristokratė, tačiau — dar nėra susiorientavusi gyvenime... 
Turi poetišką sielą, o gal taip tik atrodo... Ji, be abejo, koke- 
tė, bet ir tai pasikeis, jeigu mane pamils... Žodžiu, neblogai, 
o po metų...“ 

Tą akimirką jo arklys iškėlė galvą ir sužvengė; iš miško 
gilumos taip pat pasigirdo žvengimas ir kanopų tapsėjimas. 
Netrukus takelio gale pasirodė amazonė, ir Vokulskis pažino, 
jog tai ponia Vonsovska. 

— Op!.. Op! ..— šaukė ji juokdamasi. Prijojusi ji nušo- 
ko nuo arklio ir padavė pavadį Vokulskiui. 

— Pririškite jį, — pasakė ji. — Ak, kaip aš jus jau pažįs- 
tu! .. Prieš valandą klausiu pirmininkienę: ,,Kur Vokulskis?'— 
„Nujojo į laukus apžiūrėti vietos fabrikui.“ —,,Kaip tik! — 
mManau.— Jis nujojo į mišką svajoti.“ Liepiau pabalnoti arklį 
ir štai atrandu jus sėdintį ant kelmo, susijaudinusį. .. Cha!.. 
Cha!.. chal.. 

— Nejaugi aš taip juokingai atrodau? 

— Ne, jūs man atrodote ne juokingai, o... kaip čia pasa- 
kius? .. netikėtai. Aš visai kitaip įsivaizdavau jus. Kai man 
pasakė, kad jūs esate pirklys, kuris, be to, greitai praturtėjo, 
aš pagalvojau: 

„Pirklys?.. Tad atvažiavo į kaimą arba medžioti panelės 
su geru kraičiu, arba išvilioti iš pirmininkienės pinigų kokiam 
nors reikalui.“ 

Šiaip ar taip, maniau, kad esate šaltas, apskaičiuojąs žmo- 
gus, kuris ir po mišką vaikšto kainodamas medžius, o į dan- 
gų ir visai nežiūri, nes tai neduoda procentų. Tuo tarpu ką gi 
matau? .. Svajotoją, viduramžių trubadūrą, kuris vogčia slen- 
ka į mišką dūsauti ir ieškoti aną savaitę jos kojyčių paliktų 
pėdsakų! Ištikimą riterį, kuris iki mirties myli vieną moterį, 
o kitoms yra storžievis. Ak, ponas Vokulski, kaip tai įdo- 
mu. .. kaip nemoderniška! .. 

— Jūs baigėte? — šaltai paklausė Vokulskis. 

— Baigiau... Dabar jūs norite kalbėti? .. 

— Ne, ponia. Siūlau grįžti namo. 

Ponia Vonsovska smarkiai nuraudo. 

— Atsiprašau, — pasakė ji, imdama už pavadžio savo ark- 
lį. — Ar tik jūs negalvojate, kad aš taip kalbu apie jūsų mei- 
lę, norėdama pati už jūsų ištekėti? .. Jūs tylite... Taigi pakal- 
bėkim rimtai. Buvo akimirka, kai jūs man patikote, buvo — 
ir praėjo. O jeigu ir nebūtų praėję, jeigu net turėčiau numirti 
iš meilės jums, o tai tur-būt neįvyks, nes kol kas ir miegu 
gerai, ir apetitą turiu gerą, — aš nesutikčiau priklausyti jums, 
girdite? .. Nors jūs man ir prie kojų šliaužiotumėte. Negalė- 
čiau gyventi su žmogumi, kuris mylėjo kitą moterį taip, kaip 
jūs. Esu perdaug išdidi. Jūs manim tikite? 

— Taip! 

— Tikiuosi. O kad šiandien prikibau prie jūsų su savo juo- 
kais, tai tik todėl, kad noriu jums gera. Man patinka jūsų 
įkarštis, aš norėčiau, kad jūs būtumėte laimingas, ir todėl 
sakau: išsivaduokite nuo lindinčio jumyse viduramžių truba- 
dūro, nes dabar devynioliktas amžius, ir moterys yra kitokios, 
negu jūs įsivaizduojate, ir tai žino net dvidešimties metų vai- 
kinai. 

— O kokios gi jos? 

— Gražios, meilios, mėgsta jus visus vedžioti už nosies, 
o pačios įsimyli tik tiek, kiek tatai joms yra malonu. Nė viena 
iš jų nesutiks dramatiškai mylėti, bent — ne kiekviena... Tik 
tada, kai nusibosta meilės istorijėlės, ji susiranda dramatišką 
mylimąjį. 

— Žodžiu, jūs norite pasakyti, kad panelė Izabelė... 

— O, aš nieko nesakau apie panelę Izabelę,— gyvai už- 
protestavo ponia Vonsovska.— Ji turi duomenų tapti šaunia 
moterimi, ir tas, kurį jinai pamils, bus laimingas. Tačiau kol 
ji pamils!.. Padėkite man užlipti ant arklio... 

Vokulskis padėjo jai atsisėsti ir pats užšoko ant savo ark- 
lio. Ponia Vonsovska buvo susierzinusi. Kurį laiką ji tylėdama 
jojo priekyje, paskui atsigręžė ir tarė: 

— Paskutinis žodis. Aš pažįstu Žmones geriau, negu jums 
atrodo, ir... bijau jūsų nusivylimo. Tad štai, jeigu kada nors 
nusiviltumėte, prisiminkite mano patarimą: neveikite staigiai, 
pirmojo įkarščio pagautas, o laukite. Daug kas iš šalies atrodo 
blogiau, negu iš tikrųjų yra. 

— Šėtonas! — sumurmėjo Vokulskis. Viskas aplinkui jam 
ėmė suktis ir paskendo kruvinoje migloje. 

Abu jojo daugiau nieko nekalbėdami. Sugrįžęs į Zaslaveką, 
Vokulskis nuėjo pas pirmininkienę. 

— Rytoj išvažiuoju, — pasakė jis.— O cukraus fabriko ne- 
statykite. 

— Rytoj?..— pakartodama paklausė pirmininkienė.— O 
kas bus su akmeniu? 

— Aš ir noriu, jeigu jūs neprieštaraujate, užsukti į Zasla- 
vą. Apžiūrėsiu akmenį, pagaliau turiu ten dar vieną reikalą. 

— Ką gi, važiuok su Dievu... čia tau nėra kas veikti. O 
Varšuvoje aplankyk mane. Sugrįšiu kartu su grafiene ir Lenc- 
kiais. .. 

Vakare pas Vokulskį užėjo Ochockis. 

— Po velnių! — suriko jis.— Tiek turėjau su jumis pasi- 
kalbėti. .. Bet ką gi, jūs visą laiką dangstėtės bobomis, o dabar 
išvažiuojate. .. 

— Jūs nemėgstate Moterų? — šypsodamasis tarė Vokuls- 
kis.— Gal ir jūsų teisybė! .. 

— Nepasakysiu, kad.nemėgčiau. Bet nuo to laiko, kai įsi- 
tikinau, jog aukštuomenės damos nesiskiria nuo kambarinių, 
mieliau renkuosi kambarines. | 

Visos bobos, — tesė jis, — kvailos kaip žąsys, netgi protin- 
giausios. Štai vakar pusvalandį aiškinau Vonsovskai, kam rei- 
kalingi valdomieji balionai. Aiškinau jai, kaip išnyks sienos, 
kalbėjau apie tautų brolybę, apie milžinišką civilizacijos pa- 
žangą... Ji taip žiūrėjo man į akis, kad galvą būčiau davęs 
nukirsti, jog viską supranta. O kai baigiau, ji paklausė: ,,Ponas 
Ochocki, kodėl jūs nevedate?.." Jūs girdėjote! Aš, žinoma, 
dar gerą pusvalandį aiškinau jai, kad nė nemanau vesti, kad 
nevesčiau Nei panelės Felicijos, nei panelės Izabelės, nei netgi 
jos. Kurių velnių man žmona, kuri maišysis mano laborato- 
rijoje, apsivilkusi suknele su ilga uodega, tampys mane į pa- 
sivaikščiojimus, į svečius, į teatrus... Dievaži, nepažįstu nė 
vienos moters, su kuria, nuolat bendraudamas, per pusmetį 
nesukvailėčiau. 

Jis nutilo ir norėjo išeiti. 

— Dar vieną žodelį, — sulaikė jį Vokulskis. — Kai sugrįšite 
į Varšuvą, užeikite pas mane. Gal aš jums papasakosiu apie 
vieną išradimą,— teisybė, jam reikia pusės gyvenimo, bet... 
jis jums patiks. 

— Balionai? — paklausė Ochockis, ir jo akys užsidegė. 

— Šiek tiek geresnis dalykas. Labanakt. 

Kitą dieną apie vidurdienį Vokulskis atsisveikino su pirmi- 
ninkiene ir jos svečiais. Po poros valandų jis jau buvo Zasla- 
ve. Aplankė kleboną ir liepė Vengelekui ruoštis kelionei 
į Varšuvą. Tai sutvarkęs, jis nuėjo prie pilies griuvėsių. 

Akmenyje jau buvo iškaltos keturios eilutės. Vokulskis 
keletą kartų jas perskaitė ir susimąstė ties žodžiais: 


Aš būsiu su tavim... 
— O jeigu ne? ..— sušnibždėjo jis. 


Pagalvojus apie tai, jį apėmė neviltis. Dabar jis tik vieno 

tetroško: kad žemė atsivertų ir prarytų jį kartu su tais griu- 
vėsiais, su tuo akmeniu ir tuo įrašu... 

Kai sugrįžo į miestelį, arkliai jau buvo pašerti. Prie vežimo 
stovėjo Vengelekas su žalia skrynute. 

— Ar žinai, kada čionai sugrįši? — paklausė jį Vokulskis. 

— Kada Dievas duos, pone,— atsakė Vengelekas. 

— Tai sėsk. 

Vokulskis krito į karietos pagalvius, ir jie išvažiavo. Iš 
tolo sena moteris peržegnojo juos kelionei. Vengelekas pa- 
matė ją ir nusiėmė kepurę. 

— Likite sveika, mama! ..— sušuko jis nuo pasostės. 


Septintasis skyrius 


SENOJO PARDAVĖJO DIENORAŠTIS 


„Taigi jau 1879 metai. 

Jei būčiau prietaringas, o ypač jeigu nesuprasčiau, kad po 
blogiausių laikų ateina geri, bijočiau tų 1879 metų. Nes jeigu 
praėjusieji pasibaigė blogai, tai šitie prasidėjo dar blogiau. 

Pavyzdžiui, Anglija praėjusių metų pabaigoje įsivėlė į karą 
su Afganistanu, ir gruodžio mėnesį tenai buvo visai riesta. 
Austrija turėjo daug rūpesčių Bosnijoje, o Makedonijoje įsi- 
liepsnojo sukilimas. Spalio ir lapkričio mėnesį buvo padaryti 
pasikėsinimai prieš Ispanijos karalių Alfonsą ir prieš Italijos 
karalių Umbertą. Abu išliko sveiki. Taip pat spalio mėnesį 
mirė grafas Juzefas Zamoiskis, didelis Vokulskio bičiulis. Net- 
gi manau, kad jo mirtis ne vienu atžvilgiu suardė Stacho 
planus. 

1879 metai vos tik prasidėjo, bet tegul juos galas!.. Ang- 
lai, dar neišsikapanoję iš Afganistano, jau kariauja Afrikoje, 
kažkur Gerosios Vilties rage, su kažkokiais zulusais. O čionai, 
Europoje, nei mažiau, nei daugiau, tiktai — prasidėjo maras 
Astrachanės apylinkėse ir kiekvieną dieną gali mus pasiekti. 

Kas darosi per tą marą!.. Ką tik sutinku, tas man sako: 
„Na, gerai jums gabentis kartūnėlius iš Maskvos? Pamatysi, 

gerbiamasis, kaip kartu su jais atsigabensite marą.“ O kiek 
gauname anoniminių laiškų, kurie keikia ir plūsta mus pasku- 
tiniais žodžiais! Tačiau man atrodo, kad jų autoriai pirmiausia 
yra pirkliai, mūsų konkurentai, arba ir Lodzės kartūno fabri- 
kantai. 

Tie paskandintų mus šaukšte vandens, nors ir jokio maro 
nebūtų. Žinoma, kad nė šimtosios dalies tų prasimanymų ne- 
pasakoju Vokulskiui; tačiau manau, kad jis pats girdi juos 
ir perskaito daugiau už mane. 

Tiesą sakant, kaip tik šioje vietoje norėjau parašyti ne- 
girdėtos bylos, kriminalinės bylos istoriją; tą bylą ponia baro- 
nienė Kšešovska iškėlė... kam?.. Niekas neatspėtų!.. Tai 
gražiajai, tai padoriajai, tai mielajai poniai Elenai Stavskai. 
Tačiau aš taip karščiuojuosi, kad negaliu susikaupti. Tad dė- 
mesiui išblaškyti parašysiu apie ką kita. 

Iškėlė poniai Stavskai kriminalinę bylą dėl vagystės!.. 
Jai, dėl vagystės... Žinoma, išbridome iš tos balos kaip nu- 
galėtojai. Tačiau kiek tai mums kaštavo... Aš, pavyzdžiui, 
dievaži, negalėjau naktimis miegoti beveik du mėnesius. Ir 
jeigu dabar mėgstu vakarais užsukti alaus, — to niekados ne- 
darydavau,— ir net sėdžiu smuklėje iki vidurnakčio, tai tie- 
siog iš nusiminimo. Jai, tai šventai moteriai, iškelti bylą dėl 
vagystės!.. Dievas mato, šitaip padaryti gali tik tokia pus- 
protė, kaip ponia baronienė. 

Užtat ir užmokėjo mums toji patrakusi boba dešimt tūks- 
tančių rublių... Ak, kad tai nuo manęs priklausytų, išspaus- 
čiau kokį šimtą tūkstančių. Tegul verktų, tegul pultų isteri- 
jon, tegul net numirtų. .. Bjauri moteris! 

Tačiau galvokime apie ką kita, ne apie žmonių niekšystes. 

Tiesą sakant, kas žino, ar šaunusis Stachas netyčia nebuvo 
ponios Stavskos nelaimės priežastis; ir net gal ne tiek jis, kiek 
aš... Aš jį prievarta pas ją vedžiojau, patarinėjau Stachui, 
kad nelankytų tos šlykštynės, ponios baronienės, aš pagaliau 
rašiau Vokulskiui, kai buvo Paryžiuje, kad pasiteirautų tėnai 
apie Liudviką Stavskį. Trumpai sakant: aš. niekas kitas, tiktai 
aš suerzinau tą raganą Kšešovską. Na, ir atgailojau du mėne- 
sius! .. Nieko nepadarysi. Pone Dieve, jeigu esi, vis tiek išga- 

nyk mano sielą, jeigu aš ją turiu, — kaip sakė vienas kareivis 
prancūzų revoliucijos laikais. 

(Ak, kaip aš senstu, kaip aš senstu!.. Užuot iš karto kal- 
bėjęs apie dalyką, plepu, suku, tūpčioju... Nors, dievaži, 
krauju paplūsčiau, jeigu iš karto turėčiau parašyti apie tą 
šlykščią, apie tą gėdingą bylą. . .) 

Tuojau, tik susikaupsiu. 

Stachas rugsėjo mėnesį buvo kaime, pas pirmininkienę Za- 
slavską. Ko jis ten važinėjo, ką darė? .. negaliu suprasti. Ta- 
čiau iš poros laiškų, kuriuos man parašė, matau, kad jam tur- 
būt nelabai sekėsi. Koks velnias tenai nunešė panelę Izabelę 
Lencką?.. Et! Juk ji turbūt jam jau neberūpi. Ir būsiu mul- 
kis, jeigu nesupiršiu jo su ponia Stavska. Supiršiu, nuvesiu 
juos prie altoriaus, prižiūrėsiu, kad prisiektų kaip reikiant, o 
paskui. . . Gal paleisiu sau kulką į kaktą, argi aš žinau?.. 

(Senas kvaily!.. Argi tau galvoti apie tokį angelą? .. Pa- 
galiau aš apie ją visai negalvoju, ypač nuo to laiko, kai įsiti- 
kinau, kad ji myli Vokulskį. Tegul sau myli, kad tik abu būtų 
laimingi. O aš? .. Et, Kacai, mano senasis bičiuli, netgi tu bu- 
vai drąsesnis už mane!..) 

Lapkričio mėnesį, kaip tik tą dieną, kai sugriuvo namas 
Vspulnoje gatvėje, Vokulskis sugrįžo iš Maskvos. Įr vėl neži- 
nau, ką ten darė, tik tiek, kad uždirbo apie septyniasdešimt 
tūkstančių rublių. .. Tokie pelnai ne mano protui, tačiau galiu 
prisiekti, kad reikalas, kurio ėmėsi Stachas, tikrai buvo gar- 
bingas. 

Jam sugrįžus, po kelių dienų ateina pas mane vienas soli- 
dus pirklys ir sako: 

— Mielas ponas Žecki, aš nepratęs kištis į svetimus rei- 
kalus, bet įspėkite poną Vokulskį (tik ne mano, o savo vardu), 
kad tas jo kompanionas Suzinas yra didelis sukčius ir tikriau- 
siai netrukus subankrutuos... Perspėkite jį, nes gaila žmo- 
gaus. .. Juk Vokulskis, nors ir pasuko neteisingu keliu, nusi- 
pelno užuojautos. ... 

— Ką jūs vadinate neteisingų keliu? — klausiu. 

— Na, pagalvokite, ponas Žecki,— sako jis,— kas važi- 
nėja į Paryžių, perka laivus tuo metu, kai iškyla nesutarimai 


165 


su Anglija ir panašūs dalykai, tas, ponas Žecki, nepasižymi 
pilietinėmis dorybėmis. 

— Mielas pone,— sakau aš, — koks gi skirtumas — ar pirk- 
ti laivus, ar apynius? Nebent toks, kad laivai duoda daugiau 
pelno. 

— Na, ponas Žecki,— vėl sako jis,— dėl to daug nekalbė- 
sime. Kad kas kitas taip būtų padaręs, aš nė žodžio nepasa- 
kyčiau, bet Vokulskis!.. Juk mes abu žinome jo praeitį, aš 
gal net geriau už jus, nes šviesaus atminimo Hopferis dažnai 
man per jį perduodavo užsakymus. .. 

— Pone,— sakau aš tam pirkliui,— jūs metate įtarimo še- 
šėlį ant Vokulskio? 

— Ne, pone,— vėl sako jis,— aš tik pakartoju, ką šneka 
visas miestas. Anaiptol nemanau kenkti Vokulskiui, ypač jūsų 
akyse, nes jūs esate jo bičiulis (ir teisingai, nes atsimenate jį 
dar iš tų laikų, kai buvo kitoks negu dabar), bet... Pripažin- 
kite pats, kad tas žmogus daro žalą mūsų pramonei. .. Aš ne- 
kalbu apie jo patriotizmą, ponas Žecki, bet... atvirai jums 
pasakysiu (jums noriu būti atviras), kad tie Maskvos kartūnė- 
liai... Suprantate? 

Įsiutau. Nors ir esu buvęs vengrų pėstininkų poručikas, 
tačiau niekaip negaliu suprasti: kuo vokiški kartūnėliai ge- 
resni už maskviškius? Tačiau su tuo pirkliu negalima buvo 
susikalbėti. Jis, bjaurybė, taip kilnojo antakius, taip gūžčiojo 
pečiais, taip skėsčiojo rankas, kad pagaliau pagalvojau, jog 
jis yra didelis patriotas, o aš niekšas, nors tais laikais, kai jis 
kimšosi į kišenes rublius ir imperialus, virš mano galvos pra- 
lėkė keli šimtai kulkų... 

Žinoma, aš papasakojau tą pokalbį Stachui. Jis išklausė ir 
atsakė: 

Nusiramink, mano mielas. Tie patys žmonės, kurie ma- 
ne įspėja, kad Suzinas yra sukčius, prieš mėnesį rašė Suzinui, 
kad aš subankrutavau, esu apgavikas ir buvęs maištininkas. 

Pasikalbėjęs su tuo garbingu pirkliu, kurio net pavardės 
neminėsiu, ir perskaitęs visus gautus anoniminius laiškus, aš 
nusprendžiau užrašinėti įvairias nuomones, kurias gerieji žmo- 
nės pareiškė apie Vokulskį. 

Štai kol kas pirmoji porcija: Stachas blogas patriotas, nes 
savo pigiais kartūnais truputį pagadino biznį Lodzės fabrikan- 
tams. Bene! ..! Pažiūrėsime, kas bus toliau. 

Spalio mėnesį, maždaug tuo metu, kai Mateika baigė ta- 
pyti Žalgirio mūšį (tai didelis paveikslas, labai įspūdingas, tik 
nereikia jo rodyti kareiviams, dalyvavusiems kautynėse), įle- 
kia į parduotuvę Maruševičius, tas baronienės Kšešovskos bi- 
čiulis. Žiūriu — nei pridėsi, nei atimsi — didikas! Ant pilvo, 
o tikriau sakant, toje vietoje, kurioje žmonės turi pilvą, pusės 
piršto storumo aukso grandinėlė, o jau ilga — nors šunį prie 
jos rišk. Kaklaraištyje deimantinis segtukas, ant rankų naujt - 
telaitės pirštinės, ant kojų naujitelaičiai batai, ant viso kūno 
(ir menkas gi tas kūnas, pasigailėk, Viešpatie!) naujas kostiu- 
mas. O mina tokia, tarytum nė siūlelio nebūtų paėmęs į skolą, 
o viską apmokėjęs grynais. (Vėliau Kleinas, kuris gyvena su 
juo viename name, man paaiškino, kad Maruševičius dažno- 
kai lošia kortomis ir jam jau kuris laikas sekasi.) 

Taigi įlekia tasai dabita į parduotuvę, skrybėlės nenusi- 
ima, rankose sukioja juodmedžio lazdelę ir, neramiai apsi- 
žvalgęs (jo žvilgsnis visuomet kažkoks baikštus), klausia: 

— Ar ponas Vokulskis yra?.. Ak, ponas Žeckis!.. Vieną 
žodelį... 

Užėjome už spintų. 

— Atėjau su puikia naujiena, — sako jis, jausmingai spaus- 
damas man ranką.— Galite parduoti savo namą, tą, kur iš 
Lenckių pirkote... Baronienė Kšešovska jį nupirks. Ji jau 
per teismą atgavo iš vyro savo kapitalus ir, jeigu jūs sugebė- 
site pasiderėti, duos devyniasdešimt tūkstančių, o gal ir tru- 
putį daugiau... 

Jis turbūt iš mano veido pastebėjo, kad esu patenkintas 
(tasai pirkinys niekuomet man nepatiko), nes paspaudė man 
ranką dar smarkiau, — kiek apskritai toks dvasna gali ką nors 
smarkiai padaryti, — ir, saldžiai šypsodamasis (koktu man pa- 
sidarė nuo to saldumo), sušnibždėjo: 


! Gerai! (Lot.) 

-—- Aš galiu padaryti jums paslaugą... svarbią paslaugą, 
ponai... Baronienė labai skaitosi su mano nuomone, ir... jei- 
gu aš... 

Čia jis truputį užsikosėjo. 

— Suprantu,— tariau aš, pastebėjęs, su kuo susidūriau.— 
Ponas Vokulskis nuo savęs tur būt taip pat nepagailės. .. 

— Ką jūs, pone, — sušuko jis,— kam reikia... Juo labiau, 
kad su galutiniu pasiūlymu pas jus ateis baronienės advoka- 
tas. Pagaliau aš čia niekuo dėtas. .. Tai, ką turiu, man visiškai 
pakanka... Tačiau aš pažįstu vieną neturtingą šeimą, kuriai 
jūs gal-būt pagal mano rekomendaciją, paskirsite. . . 

— Atleiskite,— pertraukiau aš,— mes verčiau norėtume 
įteikti tam tikrą sumą tiesiog jums, žinoma, jeigu bus susi- 
derėta. 

— Galiu prisiekti garbe, kad bus! — užtikrino ponas Ma- 
ruševičius. 

Tačiau aš visai nedaviau jam žodžio, kad jis gaus minėtąją 
sumą, tad jis pasisukiojo dar truputį po parduotuvę ir išėjo 
švilpaudamas. 

Vakarop papasakojau tai Stachui, tačiau jis nieko man ne- 

atsakė, ir dėl to aš net nustebau. Kitą dieną nubėgau pas mū- 
sų advokatą (jis kartu yra ir kunigaikščio advokatas) ir pra- 
nešiau jam, ką sakė Maruševičius. 
„ — Duoda devyniasdešimt tūkstančių rublių! ..— nustebo 
advokatas (tai labai įžymus žmogus).— Betgi, mielas pone 
Žecki, dabar namai brangsta, net kitais metais dėl to bus pa- 
statyta apie porą šimtų naujų... Tokiomis sąlygomis, mielas 
pone Žecki, pardavę savo namą už šimtą tūkstančių rublių, 
dar padarysime jiems malonę... Ponia baronienė labai užsi- 
degusi tą namą nupirkti (jeigu tiktai galima taikyti tokį po- 
sakį tokioms kilmingoms damoms), ir mes galime ištraukti iš 
jos kur kas didesnę sumą, mielas pone Žecki. 

Aš atsisveikinau su įžymiuoju advokatu ir sugrįžau į par- 
duotuvę, tvirtai nusprendęs daugiau nesikišti į namo pardavi- 
mą. Tiktai tada, ir jau nebe pirmą kartą, man atėjo į galvą, 
kad Maruševičius yra didelis sukčius. 

Dabar, nurimęs tiek, kad jau galiu susikaupti, aprašysiu 


168 


tą šlykščią ponios baronienės bylą su Luo angelu, su ta tobula 
moterimi, ponia Stavska. Jeigu neaprašyčiau tos bylos dabar, 
tai po metų ar dvejų suabejočiau savo paties atmintimi ir 
nepatikėčiau, kad galėjo įvykti toks baisingas dalykas. 

Tad atsimink, mielas Ignacai, kad, pirma, ponia baronienė 
Kšešovska nuo seno neapkentė ponios Stavskos, manydama, 
kad visi ją įsimylėję, ir, antra, kad ta pati ponia baronienė 
norėjo ko pigiau nupirkti iš Vokulskio namą. Tai yra dvi 
svarbios aplinkybės, kurių reikšmingumą tik dabar suprantu. 
(Kaip aš senstu, Dieve gailestingasis, kaip aš senstu! ..) 

Pas ponią Stavską, nuo to laiko, kai su ja susipažinau, lan- 
kydavausi gana dažnai. Nepasakysiu, kad kasdien. Kartais 
sykį per keletą dienų, o kai kada ir po du kartus per dieną. 
Juk turėjau globoti tą namą — tai vienas dalykas. Toliau, 
reikėjo pranešti poniai Stavskai, kad parašiau Vokulskiui 
dėl jos vyro paieškojimų. Be to, teko užeiti pas ją ir pranešti, 
kad Vokulskis nesužinojo nieko tikro. Paskui lankiau ją dėl 
to, kad pro jos buto langus galėčiau sekti, ką daro Maruše- 
vičius, kuris gyveno fligelyje priešais ją. Ir pagaliau man rū- 
pėjo ištirti ponią Kšešovską ir jos santykius su gyvenančiais 
viršum jos studentais, kuriais ji nuolatos skųsdavosi. 

Pašalinis Žmogus galėtų pamanyti, kad per dažnai lankau- 
si pas ponią Stavską. Tačiau, rimtai apsvarstęs, įsitikinau, kad 
buvodavau pas ją per retai. Jas butas man juk buvo puiki 
vieta sekti visam namui, na ir, be to, visuomet būdavau labai 
mielai priimamas. Ponia Misevičiova (gerbiamoji ponios Ele- 
nos motutė), kai tik ateidavau, pasitikdavo mane išskėstomis 
rankomis, mažoji Heliunia užšokdavo man ant kelių, o pati 
ponia Stavska, mane pamačiusi, pagyvėdavo ir sakydavo, kad 
per tas valandas, kurias aš pas ją praleidžiu, ji užmirštanti 
savo rūpesčius! .. 

Argi galėjau, šitaip priiminėjamas, lankytis ne dažnai? Die- 
Važi, man atrodo, kad būdavau tenai per retai ir kad jeigu tu- 
rėčiau daugiau riteriškumo, sėdėčiau tenai nuo ryto iki va- 
karo. Nors ponia Stavska mano akivaizdoje ir persirenginėtų. 
Argi man tai būtų kenke? 

Tenai besilankydamas, pastebėjau keletą svarbių dalykų. 

Pirmiausia tie studentai iš ketvirtojo aukšto tikrai buvo 
labai neramaus būdo žmonės. Iki antros valandos nakties dai- 
nuodavo ir rėkdavo, kartais net bliaudavo ir apskritai stengda- 
vosi ko daugiau leisti nežmoniškų garsų. Dieną, jeigu tik nors 
vienas iš jų būdavo namie,— o kuris nors visuomet pasilik- 
davo,— kai tik baronienė Kšešovska iškišdavo galvą pro lan- 
gelį (tatai ji darydavo po keliolika kartų per dieną), visuomet 
kas nors iš viršaus mėgindavo užpilti jai ant galvos vandens. 

Net pasakysiu, kad tarp jos ir viršum gyvenančių studentų 
prasidėjo savotiškas sportas: ji, žvilgtelėjusi pro langelį, sku- 
bėdavo ko greičiau įtraukti vidun galvą, o studentai steng- 
davosi ko dažniau pilti ant jos vandenį, rūpindamiesi, kad 
to vandens būtų ko daugiau. 

Vakarais tie jaunuoliai, viršum kurių jau niekas negyve- 
no ir kurių niekas negalėdavo laistyti vandeniu, susikviesdavo 
pas save iš viso namo skalbėjas ir tarnaites. Tuomet baronie- 
nės bute kildavo riksmas ir isteriškos raudos. 

Antras dalykas, kurį pastebėjau, lietė Maruševičių; jo lan- 
gai yra beveik tiesiai priešais ponios Stavskos langus. Šio 
žmogaus gyvenimo būdas yra be galo keistas ir pasižymi ne- 
paprastu reguliarumu. Jis reguliariai nemoka nuomos. Regu- 
liariai kas porą savaičių iš jo buto išnešama daugybė rakan- 
dų: kažkokių statulų, veidrodžių, kilimų, sieninių laikrodžių. .. 
Tačiau dar įdomiau, kad taip pat reguliariai jam į butą atneša- 
ma naujų veidrodžių, naujų kilimų, naujų laikrodžių ir sta- 
tulų... 

Po kiekvieno daiktų išgabenimo ponas Maruševičius kelias 
dienas iš eilės rodosi prie vieno savo lango. Tenai jis skutasi, 
šukuojasi, pudruojasi ir net rengiasi, labai dviprasmiškai žvilg- 
čiodamas į ponios Stavskos langus. Tačiau kai jo butas vėl 
pripildomas patogumo bei prabangos daiktų, tada ponas Ma- 
ruševičius kelioms dienoms uždangsto savo langus užuolai- 
domis. 

Tuomet (tiesiog nepatikėsite!) pas jį dieną ir naktį dega 
šviesa, o bute girdėti daugybė vyriškų, o kai kada net ir mo- 
teriškų balsų... 

Tačiau kas man visokie svetimi reikalai! 

Vieną dieną, lapkričio pradžioje, Stachas man tarė: 

— Rodos, lankaisi pas tą ponią Stavską? 

Man karšta pasidarė. 

— Atsiprašau,— sušukau aš,— kaip tai turiu suprasti? .. 

— Labai paprastai, — atsakė jis.— Juk tur-būt vaikštai 
pas ją ne pro langą, o pro duris. Pagaliau vaikščiok kaip tau 
patinka, bet tiktai pirma proga pranešk toms damoms, kad 
gavau laišką iš Paryžiaus. . . 

— Apie Liudviką Stavskį? — paklausiau. 

— Taip. 

— Ar pagaliau jį surado? 

— Dar ne, bet jau aptiko pėdsakus ir tikisi netrukus išaiš- 
kinti, kur jis yra. 

— (Gal vargšas numirė! — sušukau aš ir apkabinau Vokuls- 
kį.— Klausyk, Stachai,— pridūriau aš, kiek nurimęs,— pada- 
ryk man malonę, aplankyk tas damas ir pats pranešk joms tą 
naujieną... | 

— Ar aš koks duobkasys, kad daryčiau žmonėms šitokius 
malonumus? — pasipiktino Vokulskis. 


Tačiau kai aš pradėjau pasakoti, kokios tai garbingos mo- 
terys, kaip jos klausinėjo, ar jis jų kada nors neaplankys, ir 
dar kai užsiminiau, kad ne pro šalį būtų akį užmesti į savo 
namą, jis atlyžo. 

— Mažai man terūpi tas namas,— pasakė gūžtelėdamas 
pečiais, — pirmai progai pasitaikius, parduosiu jį... 

Pagaliau man pavyko jį prikalbinti, ir apie pirmą valandą 
dienos mudu nuvažiavome tenai. Eidamas per kiemą, paste- 
bėjau, kad Maruševičiaus bute visos užuolaidos nuleistos. 
Matyt, vėl buvo įsigijęs naujus baldus. 

Stachas atsainiai pažvelgė į namo langus ir be jokio dė- 
mesio ėmė klausytis mano pasakojimų apie padarytus patobu- 
linimus. Išklojome naujų lentų grindinį tarpuvartėje, sutaisė- 
me stogą, naujai nudažėme sienas, laiptai buvo plaunami kas 
savaitę. Žodžiu, iš apleisto namo padarėme visai pažorų. Vi- 
sur buvo tvarka, neišskiriant kiemo ir vanden:iekio,— visur, 
išskyrus nuomos mokestį. 

—- Pagaliau, — užbaigiau aš, — smulkiau apie nuompinigius 
tau papasakos valdytojas ponas Virskis; tuojau pasiųsiu kiem- 
sargį jo pašaukti... 

— Duok man ramybę su tais nuompinigiais ir valdytoju, — 
sumurmėjo Stachas.— Eime jau pas tą ponią Stavską ir grįž- 
kime greičiau į parduotuvę. 

Mes pakilome į antrą kairiojo fligelio aukštą, iš kurio skli- 
do virtų kalafiorų kvapas. Stachas susiraukė, o aš pasibel- 
džiau į virtuvės duris. 

— Ar ponios namie? — paklausiau storą virėją. 

— Kaipgi nebus namie, jeigų jūs ateinate,— atsakė ji 
merkdamasi. 

— Matai, kaip mus priima! ..— pašnibždėjau Stachui vo- 
kiškai. 

Užuot atsakęs, jis linktelėjo galvą ir atvėpė apatinę lūpą. 

Salonėlyje ponios Stavskos motina, kaip paprastai, mezgė 
kojinę; pamačiusi mus, ji kilstelėjo nuo krėslo ir nustebusi 
įsmeigė žvilgsnį į Vokulskį. 

Iš kito kambario kyštelėjo galvą Helia. 

— Mama, — sušnibždėjo ji taip garsiai, kad turbūt net 
kieme buvo girdėti, — atėjo ponas Žeckis ir dar kažkoks ponas. 

Tuoj pat pasirodė ir ponia Stavska. 

Aš kreipiausi į abi damas: 

— Ponios, mūsų šeimininkas, ponas Vokulskis, atėjo pa- 
reikšti jums savo pagarbos ir pranešti žinių apie... 

— Apie Liudvikėlį? ..— neiškentė ponia Misevičiova.— Ar 
jis gyvas?.. 

Ponia Stavska išbalo, o paskui taip pat staigiai išraudo. Tą 
akimirką ji buvo tokia graži, kad net Vokulskis pažvelgė į ją 
jeigu ne susižavėjęs, tai bent maloniai. Esu tikras, kad jis tuoj 
pat būtų ją įsimylėjęs, jeigu ne tasai bjaurus kalafiorų kva- 
pas, kuris sklido iš virtuvės. 

Susėdome. Vokulskis paklausė, ar damos patenkintos savo 
butu, o paskui joms papasakojo, kad Liudvikas Stavskis prieš 
dvejus metus buvęs Niujorke, iš tenai kita pavarde persikėlęs 
į Londoną. Jis atsargiai užsiminė, kad tuo metu Stavskiš sirgo 
ir kad po poros savaičių tikisi gauti visai tikrų žinių. 

Klausydamasi ponia Misevičiova keletą kartų stvėrėsi- no- 
sinės... Ponia Stavska buvo ramesnė, ir tiktai keletas ašarų 
nuriedėjo jos veidu. Norėdama paslėpti susijaudinimą, ji šyp- 
sodamasi pasisuko į dukrelę ir pusbalsiu pasakė: 

— Heliunia, padėkok ponui, kad atnešė mums žinių apie 
tėvelį. 

Jos akyse vėl sublizgėjo ašaros, tačiau ji susivaldė. Tuo 
tarpu Heliunia padarė Vokulskiui reveransą ir, didelėmis aki- 
mis pasižiūrėjusi į jį, staiga apkabino per kaklą ir pabučiavo 
tiesiog į lūpas. 

Negreitai užmiršiu, kaip pasikeitė Stacho veidas nuo tų ne- 
tikėtų glamonių. Kiek man yra žinoma, jo dar nė karto ne- 
buvo pabučiavęs vaikas, todėl pirmą akimirką jis nustebęs 
atsilošė; paskui apkabino Heliunią, susigraudinęs pažiūrėjo 
į ją ir pabučiavo į galvą. Buvau beprisiekiąs, kad jis tuojau 
atsistos ir pasakys poniai Stavskai: 

„Leiskite man, ponia, pavaduoti tėvą šiai mielai mergai- 
tei..." 

Tačiau... Stachas to nepasakė; jis nuleido galvą ir, kaip 
visada, giliai susimąstė. Atiduočiau pusę savo metinės algos, 
kad galėčiau sužinoti: apie ką jis tada mąstė? Gal apie panelę 
Lencką? .. Et, vėl ta senatvė išlenda... Kas gi ta panelė Lenc- 
ka? Niekis ji prieš Stavską! 

Valandėlę patylėjęs, Vokulskis paklausė: 

— Ar jūs patenkintos kaimynais? .. 

— Kaip kuriais, — atsakė ponia Misevičiova. 

— O, labai,— įsiterpė ponia Stavska. Ji žvilgtelėjo į Vo- 
kulskį ir paraudo. 

— Ar ir ponia Kšešovska tokia pat maloni kaimynė? — 
paklausė Vokulskis. 

— O, pone! — sušuko ponia Misevičiova, pakeldama 
pirštą. 

— Tai nelaiminga moteris,— pertarė ponia Stavska.— Ne- 
teko dukters... 

Tai sakydama, ji maigė pirštais nosinaitės kraštą ir pro 
savo nuostabias blakstienas stengėsi žiūrėti... jau tik ne į ma- 
ne. Tačiau jos akių vokai, matyt, apsunko kaip švinas. Ji vis 

smarkiau raudo ir darėsi griežtesnė, tarytum kuris nors iš 
mūsų būtų ją įžeidęs. 

— O kas yra tas ponas Maruševičius? — klausinėjo toliau 
Vokulskis, tarytum nė negalvodamas apie abi damas. 


— Vėjo botagas, plevėsa. ..— greitai atsakė ponia Mise- 
vičiova. 
— Ką jūs, mamyte, jis tik originalus. ..— pataisė duktė. 


Čia jos akys taip padidėjo ir vyzdžiai taip išsiplėtė, kaip tur- 
būt dar niekada. 

— O tie studentai, rodos, labai dideli padaužos, — pasakė 
Vokulskis, žiūrėdamas į fortepijoną. 

— Paprastas daiktas — jauni, — atsakė ponia Misevičiova 
ir garsiai nusišnypštė. 

— Žiūrėk, Heliunia, vėl tavo kaspinas atsirišo,— pasakė 
ponia Stavska ir pasilenkė prie dukrelės, gal norėdama pa- 
slėpti savo susidrovėjimą, kurį pajuto, vos tik paminėjus stu- 
dentų nerimtumą. 

Įkyrėjo man Vokulskis tokia savo kalba. Iš tikrųjų, tik 
pusgalvis arba blogai išauklėtas žmogus gali klausinėti tokią 
gražią moterį apie kaimynus! Aš lioviaus jo klausęs ir me- 
chaniškai ėmiau žiūrėti į kiemą. 

Ir štai ką pamačiau... Viename Maruševičiaus lange pra- 
siskleidė užuolaida, ir pro šoninį plyšį pastebėjau, kad kažkas 
žiūri į mus. 

„Šnipinėja tas ponaitis!" — pagalvojau. Pakėliau akis į pa- 
grindinio pastato trečią aukštą. Še tau, kad nori! .. Galiniame 
ponios Kšešovskos kambaryje abu langeliai visai atdari, o to- 
liau matyti... pati baronienė, pro teatrinį žiūroną bežiūrinti 
į ponios Stavskos butą. 

„Kaip Viešpats Dievas ir nenubaudžia tos raganos. .."— 
tariau aš sau, neabejodamas, kad iš to žvalgymo pro žiūroną 
kada nors kils skandalas. 

Dievas mane išklausė. Viršum intrigantės galvos iš ketvirto 
aukšto langelio jau buvo pakibusi Dievo bausmė silkės pavi- 
dalu. Tą silkę laikė kažkokia paslaptinga ranka, apmauta 
mėlyna rankove su sidabriniu antsiuvu, o šalia rankos kas ke- 
lios sekundės kyščiojo liesas, piktas besišypsas veidas 

Ir ne toks įžvalgus kaip aš būtų atspėjęs, jog tai vienas 
iš nemokančių nuomos studentų, kuris tik ir laukė baronienės 
pasirodant pro langelį, kad galėtų paleisti į ją silkę. 

Tačiau baronienė buvo atsargi, ir liesasis studenčiokas 
nuobodžiavo. Jis dėliojo apvaizdos siųstąją silkę iš vienos ran- 
kos į kitą ir, turbūt norėdamas prastumti laiką, labai nepado- 
riai vaipėsi merginoms iš Paryžiaus skalbyklos. 

Kai aš kaip tik galvojau, kad studento su silke ruošiamas 
pasikėsinimas prieš baronienę nueis niekais, Vokulskis atsi- 
stojo ir pradėjo atsisveikinti su damomis. 

— Taip greitai išeinate, ponai! — tyliai pasakė ponia 
Stavska ir tuoj pat baisiai sumišo. 

— Gal, ponai, malonėtumėte dažniau...— pridūrė ponia 
Misevičiova. 

Tačiau tasai kelmas Stachas, užuot paprašęs ponias, kad 
leistų jam lankytis kasdien arba net sutiktų jam gaminti pie- 
tus (aš juo dėtas būtinai būčiau tai pasakęs', užuot tai pa- 
daręs, tas... tas keistuolis paklausė, ar butui nereikia kokio 
remonto... 

— O, viską, ko reikėjo, jau padarė gerasis mūsų ponas 
Žeckis,— atsakė ponia Misevičiova, atsigręždama į mane su 
meilia šypsena. (Atvirai sakant, net nemėgstu, kai man šitaip 
šypsosi tam tikro amžiaus moterys.) 

Virtuvėje Stachas valandėlę sustojo ir, matyt, kalafiorų 
kvapo suerzintas, pasakė man: 

— Čia reikėtų įtaisyti ventiliatorių, ar ką... 

Laiptuose aš jau nebesusilaikiau ir sušukau: 

— Kad lankytumeis čia dažniau, tai ir pats sužinotum, ką 
Ieikia pagerinti šitame name. Bet tau juk nerūpi namas ir net 
tokia graži moteris! 

Vokulskis sustojo prie durų ir, žiūrėdamas į vandens nu- 
tekamąjį vamzdį, sumurmėjo: 

— Hm... jeigu būčiau ją anksčiau pažinęs, gal ir būčiau 
vedęs. 

Kai išgirdau tai, man pasidarė keista: buvau patenkintas, 
bet tuo pačiu metu kažkas lyg dilgtelėjo širdyje. 

— (O dabar tu jau nebevesi? -— paklausiau aš. 

— Kažin...— atsakė jis.— Gal ir vesiu... Tik ne ją. 

Išgirdus šiuos žodžius, pasidarė dar labiau keista. Gaila 
man buvo, kad Stachas nebus poniai Stavskai vyras, ir tuo 
pačiu metu lyg man kas būtų milžinišką akmenį nuo krūti- 
nės nukėlęs. 

Vos tik išėjome į kiemą, žiūriu — baronienė iškišo galvą 
pro langelį ir šaukia, matyt, mums: 

— Pone!.. Prašom!.. 

Staiga — ji klaikiu balsu sušuko: ,„Ak nihilistai!..“— ir 
pasitraukė tolyn į kambairį. 

Čia pat per kelis žingsnius nuo mūsų nukrito silkė, kurią 
kiemsargis puolė taip grobuoniškai, kad net manęs nepaste- 
bėjo. 

— Ar neužeisi pas ponią baronienę? — paklausiau Sta- 
chą.— Rodos, ji nori tau kažką pasakyti. 

— Tegul duoda man šventą ramybę! — atsakė jis, numo- 
damas ranka. 

Gatvėje jis pašaukė vežiką, ir mudu sugrįžome į parduotu- 
vę, nepratarę daugiau nė žodžio. Tačiau esu tikras, kad jis 
galvojo apie ponią Stavską, ir jeigu ne tie bjaurūs kalafiorai. .. 

Toks buvau nesavas, toks nuliūdęs, kad, uždaręs parduo- 
tuvę, nuėjau alaus išgerti. Susitikau tenai tarėją Vengrovi- 
čių, kuris visaip dergia Vokulskį, bet kartais turi labai Vy- 
kusių politinių minčių... Na ir ginčijomės mudu su juo iki 
vidurnakčio. Teisybę sako Vengrovičius: tikrai, iš laikraščių 
matyti, kad Europoje kažkas bręsta. Kas žino, gal po Naujų- 
jų metų jaunasis Napoleonas (vadina jį Liuliu, parodys jis 
jums liu liu!) persikels iš Anglijos į Prancūziją. .. Prezidentas 
Mak Mahonas už jį, kunigaikštis Brolji už jį, tautos dauguma 
už jį. .. Beveik galima lažintis, kad jis taps imperatoriumi Na- 
poleonu IV, o pavasarį susikibs su vokiečiais. Dabar jau vo- 
kiečiai nežygiuos į Paryžių, du kartus toks pat pokštas ne- 
pavyksta. 

— Taigi, vadinasi... Ką aš čia norėjau pasakyti? .. Aha! 

Praėjus kokioms trims ar keturioms dienoms nuo mūsų 

apsilankymo pas ponią Stavską, ateina Stachas į parduotuvę 
ir paduoda man laišką, adresuotą jam. 

— Pasiskaityk, — sako jis juokdamasis. 

Atplėšiu — skaitau: 


„Ponas Vokulski! Atleisk, kad nevadinu tavęs gerbia- 
muoju, tačiau sunku šitaip vadinti žmogų, nuo kurio jau 
visi pasišlykštėdami nusigręžia. Nelaimingas žmogau! 
Dar nespėjai atitaisyti senųjų piktadarybių, o jau teršiesi 
naujomis. Dabar visas miestas daugiau nieko ir nekalba, 
tik apie tavo apsilankymą pas tokią blogo elgesio moterį, 
kaip Stavską. Jau ne tik susitikinėji su ja mieste, ne tik 
vogčia landžioji pas ją naktimis (o tai dar rodytų, kad 
ne visiškai esi netekęs gėdos), bet dargi lankai ją dienos 
šviesoje matant tarnaitei, jaunimui ir padoriems to su- 
kompromituoto namo gyventojams. 

Tačiau nesidžiauk, nelaimingasis, kad pats vienas su 
ja romaną mezgi. Čia tau padeda dar tavasis valdytojas, 
tasai menkysta Virskis, ii tas nuo paleistuvystės pražilęs 
tavo patikėtinis Žeckis. 

Turiu pridurti, kad Žeckis ne tik tvirkina tavo meilu- 
žę, bet ir vagia tavo pajamas iš namo: sumažino nuomą 
kai kuriems gyventojams ir pirmiausia Stavskai. Dėl to 
tavo namas jau nieko vertas, o tu pats stovi ant bedug- 
nės krašto, ir iš tikrųjų didelę malonę tau padarytų kil- 
nus labdarys, kuris sutiktų nupirkti tuos senus iš Lenckių 
įsigytus griuvėsius su nedideliu tau nuostoliu. 

Taigi, jeigu atsirastų toks geradarys, atsikratyk sunkia 
našta, priimk su dėkingumu, kiek duos, ir bėk į užsienį, 
kol Žmonių teisingumas tavęs nesurakino ir neįmetė į cy- 
pę. Būk budrus!.. Saugokis! .. ir paklausyk tau gera no- 
rinčio bičiulio patarimo." 


— Narsi boba, ar ne? ..— paklausė Vokulskis, pastebėjęs, 
kad jau baigiau skaityti. 

— Kad ją kur velniai griebtų! — sušukau aš, supratęs, kad 
jis kalba apie laiško autorę.— Aš, girdi, pražilęs nuo paleistu- 

vystės!.. Aš vagiu!.. Aš mezgu romanus!.. Prakeikta ra- 
gana. 

— Na, na, nusiramink, nes jau matau jos advokatą, — tarė 
Stachas. 

Ir tikrai, į parduotuvę įėjo Žmogysta senais kailiniais, su 
išblukusiu cilindru ir didžiuliais kaliošais. Įėjo, apsižvalgė 
kaip koks seklys, paklausė Kleiną, kada bus ponas Vokulskis, 
paskui staiga apsimetė tik dabar mus pastebėjęs, priėjo prie 
Stacho ir negarsiai pasakė: 

— Jūs ponas Vokulskis? .. Ar galiu su jumis vienu trum- 
pai pasikalbėti? 

Stachas mirktelėjo man, ir mes trise nuėjome į mano butą. 
Svečias nusirengė, ir čia pastebėjau, kad jo kelnės dar labiau 
nusitrynusios negu kailiniai, o barzda dar labiau nusišėrusi 
negu kandžių išėstas kailis. 

— Leiskite prisistatyti, — pasakė jis, paduodamas Vokuls- 
kiui dešinę, o man kairę ranką.— Esu advokatas... 

Čia jis pasakė savo pavardę — ir taip liko ištiesęs ran- 
kas. Keistu sutapimu nei Stachas, nei aš nepajutome noro 
jų paspausti. 

Jis tai suprato, tačiau nesumišo. Atvirkščiai, nutaisęs ko 
maloniausią miną, pasitrynė rankas ir juokdamasis pasakė: 

— Jūs net neklausiate, ponai, kokiu reikalu aš pas jus 
atėjau. 

— Manome, kad jūs pats tai pasakysite— atrėžė Vo- 
kulskis. 

— Teisingai! — sušuko svečias.— Tad pasakysiu trumpai. 
Yra čia vienas turtingas, bet labai šykštus lietuvis (lietuviai 
labai šykštūs!), kuris prašė mane nurodyti kokį nors par- 
duodamą namą. Esu numatęs apie penkiolika namų, tačiau iš 
pagarbos jums, ponas Vokulski (nes žinau, kiek jūs esate nu- 
sipelnęs mūsų tėvynei), nurodžiau kaip tik jūsų namą, tą, 
kuris anksčiau priklausė Lenckiams; įkalbinėjau aš tą lietuvį 
dvi savaites ir pagaliau pasiekiau, kad jis sutinka duoti... 
spėkite, kiek? .. Aštuoniasdešimt tūkstančių rublių!.. Kaip? 
Puikiausias biznis. Ar ne tiesa?.. 

Vokulskis paraudo iš pykčio, ir man pasirodė, kad jis tuo- 
jau išmes svečią pro duris. Tačiau susivaldė ir atsake, bet 
jau tuo savotiškuoju tonu, tuo aštriuoju ir nemaloniuoju: 

— Pažįstu tą lietuvį, jis vadinasi baronienė Kšešovska. .. 

— Ką?..— nustebo advokatas. 

— Tas šykštusis lietuvis duoda už mano namą ne aštuo- 
niasdešimt, o devyniasdešimt tūkstančių, o jūs man siūlote 
mažesnę sumą, kad daugiau uždirbtumėte. . . 

— Che! che! che!..— ėmė juoktis advokatas.— Kas gi ki- 
taip darytų, gerbiamasis pone Vokulski? 

— Tad pasakykite savo lietuviui, — nutraukė jį Stachas,— 
kad namą parduosiu, bet už šimtą tūkstančių rublių. Ir tai tik 
iki Naujųjų metų. Po Naujųjų metų kainą pakelsiu. 

— Betgi tai nežmoniška, ką jūs sakote! ..— pasipiktino 
svečias.— Jūs norite išplėšti iš tos nelaimingos moters pasku- 
tinį grašį... Ką pasakys žmonės, tik pagalvokite! .. 

— Ką pasakys Žmonės, man nerūpi,— atsakė Vokulskis.— 
O jeigu kas nors užsimanys man, kaip jūs, pamokslus sakyti, 
aš tam žmogui parodysiu duris. Durys štai tenai, matote, po- 
nas advokate? 

— Duodu jums devyniasdešimt du tūkstančius rublių ir nė 
grašio daugiau, — pasakė advokatas. 

— Apsivilkite kailinius, nes lauke persišaldysite. .. 

— Devyniasdešimt penkis...— tarė advokatas ir skubiai 
ėmė rengtis. 

— Na, sudie...— pasakė Vokulskis, atidarydamas duris. 

Advokatas žemai nusilenkė ir išėjo; jau peržengęs sienks- 
tį, jis saldžiu balsu pridūrė: 

— Tai aš užeisiu pas jus po poros dienų. Gal būsite geriau 
nusiteikęs. .. 

Stachas užtrenkė jam prieš nosį duris. 

Po bjauriojo advokato apsilankymo jau žinojau, ką turiu 
galvoti. Ponia baronienė būtinai nupirks Stacho namą, bet 
pirma pavartos visas priemones, kad tik kiek nors nuside- 
rėtų. Žinau tas priemones! Viena iš jų buvo tasai anoniminis 
laiškas, kuriame ji šmeižia ponią Stavską, o apie mane sako, 
kad aš pražilęs nuo paleistuvystės. 

Vos tik ji nupirks namą, pirmiausia išvarys iš jo studentus 
ir tikriausiai vargšę ponią Eleną. Kad nors tuo pasibaigtų jos 
neapykanta... 

Dabar aš jau galiu šuoliais išpasakoti viską, kas įvyko to- 
liau. 

Taigi, tam advokatui apsilankius, mane ėmė kankinti bloga 
nuojauta. Nusprendžiau dar tą pačią dieną aplankyti ponią 
Stavską ir įspėti ją, kad saugotųsi baronienės. O svarbiausia, 
kad, kiek galėdama, rečiau sėdėtų prie lango. 

Mat tos damos, be daugybės gražių dorybių, turi nelem- 
tą įprotį nuolatos sėdėti prie lango. Ir ponia Misevičiova, ir 
ponia Stavska, ir Heliunia, ir net virėja Mariana. Ir negana, 
kad sėdi visą dieną, bet dar ir vakarais, prie lempų, ir netgi 
nenuleidžia užuolaidų, nebent eidamos gulti. Aišku, kad kaip 
ant delno matyti viskas, kas darosi jų bute. 

Geriems kaimynams, šitaip leisdamos laiką, jos tik geriau- 
siai įrodytų savo padorumą: rodosi visiems per visą dieną, 
nes neturi ko slėpti. Tačiau, kai prisiminiau, kad tas moteris 
be paliovos šnipinėja Maruševičius ir baronienė, ir kai dar 
pagalvojau, kad baronienė neapkenčia ponios Stavskos, — ma- 
ne apėmė niūriausi nujautimai. 

Tą patį vakarą norėjau nubėgti pas savo mielas bičiules 
ir paprašyti jas vardan visų šventųjų, kad jos taip daug ne- 
sėdėtų prie langų ir nesirodytų baronienei. Tuo tarpu kaip tik 
pusiau devintą aš baisiai užsimaniau gerti ir — užuot nuėjęs 
pas damas, užsukau išlenkti bokalo. 

Tenai jau buvo tarėjas Vengrovičius ir Šprotas, prekybos 
agentas. Kažką kalbėjosi apie tą Vspulnoje gatvėje neseniai 
sugriuvusį namą; tik staiga Vengrovičius trinkteli savo boka- 
lu į manąjį ir sako: 

— Dar ne vienas namas sugrius iki Naujųjų metų. 

O Šprotas mirktelėjo. 

Nepatiko man jo mirktelėjimas, nes niekados nemėgau 
mirkčiotis su kiekvienu prašalaičiu. Tad klausiu: 

— Pone, ką reiškia jūsų pantomimos? 

Jis taip kvailai nusišiepia ir sako: 

— Juk jūs geriau už mane žinote, ką tai reiškia. Vokuls- 
kis parduoda parduotuvę... 

Vajėzau!.. Pats stebiuosi, kaip aš netvojau jam bokalu 
į galvą. Laimė, susivaldžiau, išgėriau du bokalus alaus vieną 
po kito ir klausiu neva ramiu balsu: 

— Kodėl gi Vokulskis turėtų parduoti parduotuvę, ir kam? 

— Kam?..— įsikišo Vengrovičius.— Argi maža Varšuvoje 
žydų? Susidės trys, o gal ir dešimt ir subjauros mums Kro- 
kuvos priemiestį per gerbiamojo pono Vokulskio malonę, po- 
no Vokulskio, kuris turi nuosavą karietą ir važinėja vasaroti 
pas aristokratus. Dieve mano! .. Dar neužmiršau, kaip tas pa- 
sigailėtinas berniokas padavinėjo man kepsnį pas Hopterį. .. 
Maloniausias dalykas — važinėti į karą ir kraustyti turkų ki- 
šenes. 

— Tačiau kodėl gi jam parduoti parduotuvę? — klausiu, 
žnybdamas sau koją, kad nepulčiau to plepio. 

— Gerai daro, kad parduoda! — pasakė Vengrovičius, kel- 
damas jau nebežinau kurį bokalą alaus.— Kas jam veikti tarp 
pirklių, tokiam ponui, tokiam. .. diplomatui, tokiam. .. naujo- 
vių mėgėjui, kuris čia mums naujų prekių gabena?.. 

— Man atrodo, kad priežastis kita, — įterpė Šprotas.— Vo- 
kulskis sukasi prie panelės Lenckos. Nors iš pradžių jam 
buvo atsakyta, bet dabar jis vėl pas juos važinėja, — vadinasi, 
tur būt turi vilčių... O kad panelė Lencka netekės už galan- 
terijos pirklio, nors ir būtų diplomatas ir naujovių mėgė- 
jas... 
Man akyse ėmė suktis ugnies ratai. Trenkiau bokalu į stalą 
ir surikau: 

— Jūs meluojate, viską meluojate, ponas Šprotai!.. Štai 
mano adresas. ..— pridūriau, sviesdamas ant stalo savo vizi- 
tinę kortelę. 

— Kodėl jūs duodate man savo adresą? — nustebo Špro- 
tas.— Ar atsiųsti jums į namus gelumbės, ar ko?.. 

— Aš reikalauju satisfakcijos! — surikau aš, tebetranky- 
damas stalą. 

— Ta tata! —nutęsė Šprotas, sukdamas ore pirštu.— 
Lengva jums reikalauti satisfakcijos, nes jūs vengrų kari- 

ninkas. Nudobti žmogų, o net ir du arba leisti save sukapoti — 
jums kasdieninė duona... Bet aš, gerbiamasis, esu prekybos 
agentas, turiu žmoną, vaikų ir skubių reikalų. ... 

— Aš priversiu jus kautis dvikovoje! 

— Kaip tatai priversite? .. Su sargyba mane nuvesite, ai 
ką?.. Kad jūs man šitaip pašnekėtumėt blaivas, tai nueičiau 
į nuovadą, ir tenai duotų jums dvikovą... 

— Neturite jūs garbės! — sušukau aš. 

Dabar jis pradėjo trankyti stalą. 

— Kas neturi garbės? .. Kam jūs tai sakote? .. Ar aš vek- 
selių neapmoku, ar blogas prekes parduodu, ar subankruta- 
vau?.. Teisme pamatysime, kas turi garbę!.. 

— Liaukitės! — ramino mus tarėjas Vengrovičius.— Dvi- 
kovos buvo madingas dalykas seniau, ne dabar... Paspauski- 
te vienas antram rankas... 

Pakilau nuo stalo, aplaistyto alumi, apsimokėjau prie bu- 
feto ir išėjau. Kojos daugiau nekelsiu į tą šlykščią smuklę. 

Žinoma, kad po tokio sukrėtimo nebegalėjau nueiti pas 
ponią Stavską. Iš pradžių net maniau, kad visą naktį nemie- 
gosiu. Tačiau kažkaip užmigau. O kitą dieną, kai Stachas 
atėjo į parduotuvę, aš jį paklausiau: 

— Žinai, ką žmonės šneka? .. Kad tu parduotuvę parduo- 
di... 

— O kad ir parduočiau, kas gi čia būtų blogo? .. 

(Iš tikrųjų! Kas gi čia būtų blogo? .. Ir kaipgi man neatėjo 
į galvą tokia paprasta mintis.) 

— Bet matai, — pašnibždėjau aš,— dar šneka, kad tu vesi 
panelę Lencką... 

— Jeigu ir taip... Na tai kas? — atrėžė jis. 

(Ir vėl jo teisybė! Argi jis negali vesti tos, kuri jam patin- 
ka, kad ir ponios Stavskos?.. Kaip aš to nesupratau ir be 
reikalo iškėliau skandalą tam Šprotui.) 

Žinoma, tą vakarą turėjau nueiti ne tiek alaus, kiek susi- 
taikyti su neteisingai įžeistu Šprotu, tad vėl nenuėjau pas 
ponią Stavską ir neįspėjau jos, kad nesėdėtų prie lango. 

Tokiu būdu aš ne be apmaudo sužinojau, kad pirkliai vis 
labiau piktinasi Vokulskiu, kad mūsų parduotuvė bus par- 


182 


duota ir kad Stachas ves panelę Lencką. Sakau — ves, nes, 
nebūdamas šiuo atžvilgiu tikras, jis nebūtų pasisakęs taip 
tvirtai, net ir man. 

Dabar jau tikrai žinau, ko jis ilgėjosi Bulgarijoje, dėl ko 
dantimis ir nagais krovėsi lobį... Ką gi, Dievo valia!.. 

Tik pažiūrėkite, kaip aš nusišneku. .. Bet dabar jau kaip 
reikiant imsiuosi ponios Stavskos nelaimių ir papasakosiu apie 
jas žaibišku greitumu.“ 


Aštuntasis skyrius 


SENOJO PARDAVĖJO DIENORAŠTIS 


„Pagaliau vieną vakarą, tuoj po aštuntos, nuėjau pas tas 
damas. Ponia Stavska, kaip visuomet, mokė kažkokias mer- 
gaites kitame kambaryje, o ponia Misevičiova su Heliunia... 
vėlgi, kaip visuomet, sėdėjo prie lango. Nesuprantu, ką jos 
tenai galėjo matyti tamsoje, bet kad jas visi matė, tai aišku. 
Galėčiau net prisiekti, kad baronienė sėdėjo su žiūronu prie 
kurio nors iš temsiųjų savo langų ir sekė kiekvieną judGsį 
antrame aukšte, nes užuolaidos, kaip paprastai, nebuvo nu- 
leistos. 

Pasitraukęs nuo lango taip, kad toji bjaurybė bent manęs 
nematytų, aš tiesiai ir klausiu ponią Misevičiovą: 

— Neįsižeiskite, mieloji ponia, bet kodėl jūs visuomet sė- 
dite prie langų? .. Tai negerai... 

— Aš skersvėjų nebijau,— atsakė garbingoji dama,— o 
man labai malonu sėdėti prie lango. Tik įsivaizduokite, ką 
pastebėjo mūsų Heliunia. Kartais langai esti taip apšviesti, 
kad iš jų susidaro tarsi kokia abėcėlė... Heliunia! — kreipėsi 

— Yra, močiute, net dvi. Yra H ir yra T. 

— Iš tikrųjų! — patvirtino senutė.— Yra H ir yra T. Pasi- 
žiūrėkite, pone... 

Pažiūrėjau. Iš tikrųjų, priešais mus buvo apšviesti du lan- 

gai ketvirtame aukšte, trys trečiame ir du antrame, ir susi- 
darė raidė: 

O galiniame iligelyje penki apšviesti ketvirto aukšto langai 
ir po vieną trečio, antro ir pirmo aukšto sudarė raidę: 
IZ ZAZ 

— Per šituos langus, pone,— kalbėjo senelė,— nors rai- 
dės iš jų nedažnai susidaro, Heliunia susidomėjo abėcėle ir 
net dabar labai džiaugiasi, kai pasiseka iš apšviestų langų su- 
daryti kokią nors raidę. Todėl mes ir nenuleidžiame užuolai- 
dų vakarais. 

Aš gūžtelėjau pečiais, nes kaip gali uždrausti mergaitei 
žiūrėti pro langą, jeigu tatai yra jai tokia graži pramoga! 

— Kaipgi nežiūrėsi pro langą, — atsiduso ponia Misevi- 
čiova,— jeigu tai vienintelis mūsų malonumas. Argi mes kur 
lankomės? Argi kas pas mus ateina? .. Nuo to laiko, kai Liud- 
vikas išvažiavo, nutrūko mūsų ryšiai su žmonėmis. Vieniems 
mes perdaug neturtingos, kitiems — įtartinos. .. 

Ji nusišluostė skara akis ir kalbėjo toliau: 

— O, blogai padarė Liudvikėlis, kad išvažiavo; nes nors 
ir būtų pasodinę jį į kalėjimą, būtų paaiškėję, kad jis nekal- 
tas, ir vėl būtume visi kartu. O dabar jis Dievas žino kur, 
o Stavska. .. Jūs sakote, kad nežiūrėtume! .. Juk jinai, vargše- 
lė, vis laukia, klausosi ir stebi, ar negrįžta Liudvikas, ar bent 
negaus iš jo laiško? Jeigu tik kas greičiau bėga per kiemą, ji 
tučtuojau šoka prie lango, galvodama, kad tai laiškanešys. O 
jeigu kada pas mus ateina laiškanešys (mes, ponas Žecki, labai 
retai tegauname laiškų), tai kad jūs matytumėte Helenką!.. 
Pasikeičia. .. išbąla, virpa... 

Nedrįsau praverti lūpų, o senutė pasilsėjusi pasakojo to- 
liau: 

— Ir aš pati mėgstu sėdėti prie lango, ypač kai graži die- 
na ir giedras dangus, nes tuomet prisimenu savo velionį vyrą, 


kaip gyvą... 
— Tai,— sušnibždėjau, — primena jį jums dangus, kur jis 
dabar gyvena. 


— Ne, ponas Žecki,— pertraukė ji.— Kad jis yra danguje, 
tai žinau, nes kurgi daugiau galėtų būti toks ramus žmogus? 
Tačiau kai žiūriu į dangų ir į to namo sieną, tučtuojau pris:- 
menu laimingą mūsų vestuvių dieną... Velionis Klemensas 
tuomet buvo su mėlynu fraku ir geltonomis nankinėmis kel- 
nėmis, visiškai tokios pat spalvos kaip mūsų namas... 

O, ponas Žecki,— kalbėjo senutė verkdama, — patikėk 
manim, kad tokiems kaip mes langas dažnai atstoja teatrą, 
koncertą ir pažintis. Nes į ką gi mes daugiau galime žiūrėti? 

Negaliu apsakyti, kaip man pasidarė liūdna, kai, užsiminęs 
apie tą nelemtą žiūrėjimą pro langą, išgirdau tokią dramą... 
Staiga kitame kambaryje kilo šnaresys. .. Ponios Stavskos mo- 
kinės, baigusios pamoką, ruošėsi eiti namo, o aš buvau lai- 
mingas pagaliau išvydęs jų žaviąją mokytoją. 

Kai su ja sveikinausi, jos rankos buvo šaltos, o dieviškas 
veidas atrodė išvargęs ir liūdnas. Tačiau, mane pamačiusi, 
teikėsi nusišypsoti. (Mielas angele! Tarsi būtų supratusi, kad 
jos saldi šypsena visai savaitei nušviečia mano gyvenimo 
tamsybes.) 

— Ar jums mama sakė, — tarė ponia Stavska, — kokia gar- 
bė mus šiandien ištiko? 

— Aha, teisybė, užmiršau. ..— įterpė ponia Miseviciova. 

Tuo tarpu dvi mergaitės, mandagiai tūptelėjusios, išėjo, ir 
likome vieni, tarsi šeimos ratelyje. 

— Tik įsivaizduokite,— kalbėjo ponia Stavska,— šiandien 
mus aplankė baronienė... Iš pradžių beveik išsigandau, nes 
ji, vargšelė, neatrodo maloniai — tokia išblyškusi, visuomet 
taip juodai apsirengusi, taip kažkaip keistai žiūri... Tačiau 
nuginklavo mane vienu akimirksniu, kai, išvydusi Heliunią, 
pravirko ir parklupo prie jos, šaukdama: tokia buvo mano 
mažytė vargšelė ir jau nebe gyva!.. 

Šiurpas mane nukratė, kai to klausiausi. Tačiau nenorė- 
damas gal be reikalo jaudinti ponios Stavskos, neišdrįsau pa- 
sakyti jai savo nuojautų. Tiktai paklausiau: 

— Ir ko gi ji iš jūsų nori? 

— Atėjo mane prašyti, kad padėčiau jai tvarkyti balti- 
nius, sukneles, nėrinius, žodžiu, visą ūkį. Ji tikisi, kad netru- 
kus jos vyras sugrįšiąs, ir nori kai ką atnaujinti, kai ką nu- 
pirkti. O kadangi, kaip sakosi, neturi skonio, tai prašo mane 
padėti ir Žada man mokėti po du rublius už tris valandas per 
dieną. 

— Ir jūs sutikote? 

— Dieve mano, ką gi turėjau daryti?.. Žinoma, sutikau 
ir buvau labai dėkinga. Tiesa, tai laikinas darbas, tačiau pasi- 
taikė man labai laiku, nes kaip tik užvakar (net nesuprantu, 
dėl ko) netekau vienos muzikos pamokos, po penkis zlotus už 
valandą... 

Atsidusau, supratęs, kad pamokos galėjo netekti per kokį 
nors anoniminį laišką, kuriuos ponia Kšešovska labai sugeba 
rašvti. Tačiau nepasakiau nieko. Negi galėjau patarti poniai 
Stavskai, kad atsisakytų dviejų rublių per dieną? 

Oi, Stachai, Stachai!.. Kodėl gi tau jos nevedus? .. Šovė 
tau į galvą panelė Lencka!.. Kad tik paskui nesigailėtum. 

Nuo to laiko, kai tik ateidavau pas savo mieląsias bičiules, 
ponia Stavska pasakodavo man ko smulkiausiai apie savo 
santykius su baroniene Kšešovska, pas kurią lankėsi kasdien 
ir, suprantama, vietoj trijų dirbdavo po penkias ir šešias va- 
landas, vis už tuos pačius du rublius. 

Ponia Stavska yra labai nuolaidi moteris, tačiau, kiek ga- 
lėjau spręsti iš jos atsargių posakių, tiek baronienės butas, 
tiek ir visa aplinka ją nustebino ir paliko nemalonų įspūdį. 

Pirmiausia baronienė visai nesinaudoja savo dideliu butu. 
Svetainė, buduaras, miegamasis, valgomasis, barono kamba- 
Iys — viskas tuščia. Baldai ir veidrodžiai uždangstyti apval- 
kalais; iš gėlių, kurių ten kažkada buvo, nūnai likę tik su- 
džiūvę stagarai ir puodynės, pilnos puvėsių vietoj Žemės; 
brangūs apmušalai apdulkėję. Valgo baronienė taip pat Die- 
vas žino kaip, kartais po kelias dienas nieko šilto į burną 

nepaimdama, ir tokiam dideliam butui laiko tik vieną tarnaitę, 
kurią, be to, vadina pasileidėle ir vagile. 

Kai ponia Stavska ją paklausė, ar neliūdna jai tuose tuš- 
čiuose kambariuose gyventi, baronienė atsakė: 

— Ką gi turiu daryti, nelaiminga našlaitė ir beveik našlė? 
Nebent jei gerasis Dievas įkvėptų mano nusidėjėlį vyrą gai- 
lėtis savo niekšysčių ir sugrįžti pas mane, gal tada kiek pasi- 
keistų mano atsiskyrėliškas gyvenimas. Kiek galiu spręsti iš 
sapnų ir nuojautų, kurias man dangus siunčia, kai karštai mel- 
džiuosi, mano vyras turėtų šiomis dienomis sugrįžti į doros 
kelią, nes tas nelaimingasis pamišėlis jau nebeturi nei pinigų, 
nei kredito... 

Ponia Stavska, klausydamasi šių baronienės kalbų, pagal- 
vojo, kad kažin ar galima bus pavydėti baronui, kai jis sugrįš 
į doros kelią. 

Žmonės, kurie lankėsi pas baronienę, taip pat neatrodė 
patikimi poniai Stavskai. Dažniausiai tenai lankydavosi kaž- 
kokios senos, nemalonios išvaizdos moterys, su kuriomis ba- 
„ronienė prieangyje pusbalsiu kuštėdavosi apie savo vyrą. Kar- 
tais pasirodydavo Maruševičius arba kažkoks advokatas senais 
kailiniais. Tuos ponus baronienė kviesdavosi į valgomąjį, ta- 
čiau, kalbėdamasi su jais, raudodavo ir plūsdavo taip garsiai, 
kad būdavo girdėti visame name. 

Kai ponia Stavska nedrąsiai pastebėjo, kodėl ji negyve- 
nanti su giminėmis, baronienė atsakė: 

— Su kokiais, mieloji ponia? Aš jau nebeturiu nieko, o 
jeigu net ir turėčiau, negalėčiau priiminėti tokių savanaudžių 
ir storžievių. Mano vyro giminės manęs nepripažįsta, nes esu 
kilusi ne iš bajorų; nors tai jiems pagaliau nesutrukdė išvilioti 
iš manęs apie du šimtus tūkstančių rublių. Kol skolindavau 
jiems negrąžintinai, jie dar su manimi skaitydavosi; tačiau 
kai apsigalvojau, nutraukė santykius ir netgi įkalbinėjo mano 
nelaimingąjį vyrą uždėti areštą mano turtui. O, ką aš pergy- 
Venau su tais žmonėmis! ..— pridūrė verkdama. 

Vienintelis kambarys (pasakoja ponia Stavska), kuriame 
baronienė praleidžia visą dieną, yra jos mirusios dukrelės 
kambarėlis. Tai labai liūdnas ir keistas kampelis, nes jame 

viskas palikta taip, kaip buvo velionei dar gyvai esant. Yra 
tenai lovelė, kurioje kas kelios dienos keičiama patalynė, spin- 
telė su drabužiais, kurie taip pat dažnai dulkinami ir valomi 
svetainėje, nes į kiemą išnešti tų šventų relikvijų baronienė 
neleistų. Yra mažas stalelis su knygomis ir sąsiuviniu, at- 
skleistu ties tuo puslapiu, kuriame vargšė mergaitė paskutinį 
kartą rašė: „Švenčiausioji panele...“ Pagaliau yra lentyna, 
pilna prikrauta mažų ir didelių lėlių, jų lovelių ir drabužių. 

Ponia Stavska kaip tik tame kambaryje taiso nėrinius arba 
šilkus, kurių baronienė turi labai daug. Ar jais kada nors 
apsivilks, ponia Stavska nieko nežino. 

Vieną dieną baronienė paklausė ponią Stavską, ar ji pa- 
žįstanti Vokulskį. Nors jai buvo atsakyta, kad ponia Elena 
pažįsta jį labai mažai, baronienė vis tiek pradėjo kalbėti: 

— Mieloji ponia, jūs padarysite man didelę malonę, tie- 
siog geradarystę, jeigu užtarsite mane prieš tą poną man labai 
svarbiu reikalu. Aš noriu nupirkti šį namą ir duodu jam de- 
vyniasdešimt penkis tūkstančius rublių, o jis užsispyrė ir pra- 
šo šimto tūkstančių. Jis nori mane sužlugdyti, tas žmogus! .. 
Jūs jam pasakykite, kad jis mane nužudys... kad užsitrauks 
Dievo bausmę už tokį gobšumą! ..— šaukė ir raudojo ponia 
baronienė. 

Ponia Stavska, labai sumišusi, atsakė baronienei, kad jo- 
kiu būdu negalinti kalbėti apie tai su Vokulskiu. 

— Nepažįstu jo... Vos kartą pas mus tebuvo... Pagaliau 
argi tinka man kištis į tokius reikalus? 

— O, jūs viską galėtumėte su juo padaryti, — atsakė ba- 
ronienė.— O jeigu nenorite manęs išgelbėti iš mirties — Dievo 
valia... Tai bent atlikite krikščionišką pareigą ir pasakykite 
tam žmogui, kaip jums esu palanki... 

Ponia Stavska, tai išgirdusi, pakilo nuo kėdės, norėdama 
išeiti. Tačiau baronienė krito jai ant kaklo ir taip ėmė atsi- 
prašinėti, taip maldauti, kad mielajai poniai Elenai akyse suži- 
bo ašaros, ir ji pasiliko. 

Visa tai papasakojusi, ponia Stavska užbaigė klausimu, 
kuris skambėjo tarsi prašymas: 

— Juk ponas Vokulskis nenori parduoti šito namo? 

— Anaiptol,— atsakiau susierzinęs,— parduos namą, paI- 
duos parduotuvę... Viską parduos... 

Ponios Stavskos veidas smarkiai nukaito; ji pasuko savo 
kėdę atkalte į lempą ir tyliai paklausė: 

— Kodėl?.. 

— Argi aš žinau! — pasakiau, jausdamas tą žiaurų malo- 
numą, kurį visada teikia artimųjų skaudinimas.— Argi aš Ži- 
nau!.. Kalbama, kad norįs vesti. .. 

— Aha,— įterpė ponia Misevičiova..- Kalbama kažkas 
apie panelę Lencką. 

— Ar tai tiesa? ..— sušnibždėjo ponia Stavska. Ji staiga 
prispaudė ranką prie krūtinės, tarsi būtų pritrūkę kvapo, ir 
išėjo į gretimą kambarį. 

„Tai gražiausia! — pagalvojau.— Pamatė jį vieną kartą ir 
jau alpsta...“ | 

— Nesuprantu, kam jam vesti, — tariau poniai Misevičio- 
vai.— Jam turbūt net negali sektis tarp moterų. 

— Ai, ką jūs kalbate, ponas Žecki! — pašoko senutė.— Jam 
negali sektis tarp moterų? 

— Na, juk nėra gražus... 

— Jis? .. Betgi jis visai gražus žmogus! .. Koks stotas, koks 
kilnus veidas, o kokios akys!.. Jūs turbūt nieko apie tai 
nenusimanote, ponas Žecki. O aš pasakysiu (nes mano amžiuje 
tatai galima), esu mačiusi daug gražių vyrų (Liudvikas taip 
pat buvo labai gražus), tačiau tokį kaip Vokulskis matau pir- 
mą kartą. Jį ir tarp tūkstančio pastebėtum. .. 

Širdyje stebėjausi tais pagyrimais. .. Nors žinau, kad Sta- 
chas yra labai gražus, bet vis dėlto, kad net taip... Na, juk 
nesu moteris! 

Kai apie dešimtą valandą vakaro atsisveikinau su savo da- 
momis, ponia Stavska buvo pasikeitusi, liūdna ir skundėsi, 
kad jai skauda galvą. Tai asilas Stachas! Tokia moteris eina 
iš galvos dėl jo iš pirmo žvilgsnio, o jis, kvailys, vaikosi pa- 
nelę Lencką. Argi yra kokia nors tvarka šiame pasaulyje? 

Kad aš būčiau Viešpats Dievas... Tačiau ką čia tuščiai kal- 
bėti. 

Kažkas kalbama apie Varšuvos kanalizaciją. Pas mus net 

buvo atėjęs kunigaikštis ir pakvietė Stachą į posėdį tuo rei- 
kalu. Pabaigęs kalbą apie kanalizaciją, užsiminė jam apie na- 
mą. Pats tai girdėjau ir viską gerai atsimenu. 

— Ar teisybė (atsiprašau, kad klausiu tokių dalykų!, ar 
teisybė, ponas Vokulski. kad už savo namą norite iš baro- 
nienės Kšešovskos šimtą dvidešimt tūkstančių? .. 

— Neteisybė,— atsakė Stachas.— Noriu šimto tūkstančių 
ir nenusileisiu. 

— Baronienė kažkokia keistuolė, isterikė, tačiau. .. nelai- 
minga moteris, — kalbėjo kunigaikštis.— Ji nori nupirkti tą 
namą, viena, todėl, kad jame numirė jos mylima dukrelė, o 
antra, norėdama apginti likusį kapitalą nuo savo vyro, kuris 
mėgsta švaistyti pinigus... Tai gal galėtumėte padaryti jai 
kokių lengvatų. Juk taip gražu yra daryti gera nelaimingie- 
siems! ..— užbaigė kunigaikštis atsidusdamas. 

Prisipažinsiu, kad nors esu tik pardavėjas, mane nustebi- 
no toji geradarystė iš svetimos kišenės. Stachas tai dar stip- 
riau pajuto ir tvirtai atsakė: 

— Vadinasi, todėl, kad baronas švaisto pinigus, o jo žmona 
užsimanė įsigyti mano namą, aš turiu išleisti kelis tūkstančius 
rublių. Kuriems galams? 

— Na, nejįsižeiskite, gerbiamasis pone,— tarė kunigaikš- 
tis, spausdamas Vokulskiui ranką.— Juk visi gyvename su 
žmonėmis; jie padeda mums siekti mūsų tikslų, tai ir mes 
turime šiokių tokių pareigų... 

— Man mažai kas tepadeda, o daug kas kliudo,— atsakė 
Stachas. 

Atsisveikino juodu labai šaltai. Net pastebėjau, kad kuni- 
gaikštis liko nepatenkintas. 

Keisti žmonės! Negana, kad Vokulskis, įsteigęs prekybos 
su Rusija bendrovę, suteikė jiems progą pelnytis po penkio- 
lika procentų iš savo kapitalo, jie dar nori, kad, vos tik jiems 
žodį tarus, jis padovanotų baronienei keletą tūkstančių rub- 
lių... 
Na ir apsukri boba, kur tik ji neįlenda!.. Pas Stachą jau 
net buvo atėjęs kažkoks kunigas ir tikėjimo vardu kalbino 
perleisti baronienei namą už devyniasdešimt penkis tūkstan- 

čius. Tačiau Stachas griežtai atsisakė. Tikriausiai netrukus iš- 
girsime, kad jis yra bedievis. 

Dabar eina svarbiausias įvykis, kurį aš žaibo greičiu iš- 
dėstysiu. 

Kai vėl vieną vakarą užėjau pas ponią Stavską (tai buvo 
tą pačią dieną, kai imperatorius Vilhelmas po istorijos su 
Nobilingu vėl perėmė valdžią), kai vėl tenai užėjau, mano 
deivė, ta puikioji moteris buvo nuostabiai nusiteikusi ir girte 
gyrė... baronienę!.. 

— Įsivaizduokite,— kalbėjo ji, — kokia kilni moteris yra 
ta ponia Kšešovska, nepaisant visų jos keistybių. Pastebėjo, 
kad man liūdna be Heliunios, ir pasiūlė man visuomet atsi- 
vesti Heliunią su savimi toms kelioms valandoms. .. 

— Toms šešioms valandomęuž du rublius? ..— įterpiau aš. 

— Ne, juk ne šešios, daugiausia keturios. .. Heliunia tenai 
puikiai praleidžia laiką; nors jai nieko negalima liesti, tačiau 
užtat kaip ji mėgsta žiūrėti į mirusios mergaitės žaisliukus. .. 

— Argi jau tokie gražūs tie Žaislai? — paklausiau aš, su- 
galvojęs tam tikrą planą. 

— Labai dailūs! — pagyvėjusi kalbėjo ponia Stavska.— 
Ypač viena didžiulė lėlė tamsiais plaukais, o kai paspaudi 
ją. .. štai čia, truputį žemiau liemenės, — pridūrė ji nuraudusi. 

— Atsiprašau, ar ne pilvuką? — paklausiau aš. 

— Taip, — greitai tarė ji.— Tada lėlė varto akis ir šaukia 
„Mama!..“ Ai, kokia ji įdomi, pati norėčiau tokią turėti. Jos 
vardas Mimi. Kai Heliunia pirmą kartą ją pamatė, sunėrė 
rankas ir sustingo kaip statula. O kai ponia Kšešovska paspau- 
dė lėlę ir toji prabilo, Heliunia sušuko: 

„Mamyte, kokia ji graži, kokia gudri!.. Ar galima man 
pabučiuoti jai veidelį?..“ 

Ir pabučiavo jai lakuoto batelio galiuką. 

Nuo to laiko ji net per miegus kalba apie tą lėlę; vos tik 
nubunda, prašosi pas ponią baronienę, o kai ten nueina, tai 
visą laiką spokso į lėlę, sudėjusi rankas kaip poteriaudama. 

Iš tiesų, — užbaigė ponia Stavska pusbalsiu (Heliunia žaidė 
gretimame kambaryje),— būčiau labai laiminga, kad galėčiau 
nupirkti jai tokią lėlę... 

— Tai tikriausiai iabai brangus žaislas, — basieDė':: ponia 
Misevičiova. 

„— Kas kad brangus, nama. Kas žino, ar galėsiu dar kada 
nors suteikti jai tiek džiaugsmo, kaip dabar su šita lėle, — at- 
sakė ponia Stavska. 

— Rodos, — tariau aš, — pas mus atsiras kaip tik tokia lėlė. 
Ir jeigu jūs teiksitės užeiti į mūsų parduotuvę... 

Nedrįsau pasiūlyti lėlės kaip dovanos, suprasdamas, kad 
motinai bus maloniau pačiai suteikti vaikui džiaugsmą. 

Nors mes ir tyliai kalbėjomės, Heliunia, matyt, išgirdo, 
kad kalbama apie lėlę, ir atbėgo iš gretimo kambaric spindin- 
čiomis akimis. Norėdamas nukreipti jos dėmesį į kitą dalyką, 
paklausiau: 

— Na, Heliunia, ar tau patinka baronienė? 

— Šiaip sau,— atsakė mergaitė, atsiremdama į mano kelį 
ir žiūrėdama į motiną. (Dieve mano, kodėl gi nesu jos tėvas?) 

— O ji su tavim kalbasi? 

— Nedaug. Tiktai kartą klausinėjo, ar labai lepina mane 
ponas Vokulskis? 

— Štai kaip? .. O ką tu atsakei? 

— Aš pasakiau, kad nežinau, kuris tas ponas Vokulskis. 
Tada baronienė sako... oi, kaip garsiai tiksi jūsų laikrodis. 
Prašom parodyti... 

Ištraukiau laikrodį ir padaviau Heliai. 

— Ką gi baronienė sako? — paklausiau aš. 

— Baronienė sako: „Kaipgi tu nežinai, kuris yra ponas 
Vokulskis? Na tasai, kuris pas jus ateina su tuc... iš... su tuo 
niekatauška Žeckiu...“ Cha! cha! cha!.. Jūs niekus tauškia- 
te... Parodykite man, kas ten yra laikrodžio viduj... 

Aš pažvelgiau į ponią Stavską. Ji buvo taip nustebinta, kad 
net užmiršo sudrausti Heliunią. 

Išgėręs arbatos su sausomis bandelėmis (tarnaitė paaiškino 
šiandien negavusi sviesto), atsisveikinau su garbingosiomis da- 
momis, prisiekdamas sau, kad Stacho dėtas neatiduočiau ba- 
ronienei namo pigiau kaip už šimtą dvidešimt tūkstančių 
rublių. 

Tuo tarpu toji ragana, išsėmusi įvairiausias protekcijas ir 

išsigandusi, kad Vokulskis nepakeltų kainos arba neparduotų 
namo kam nors kitam, galų gale ryžosi nupirkti jį už šimtą 
tūkstančių rublių! 

Sako, ji siautėjusi kelias dienas iš eilės, kėlusi isteriją, pri- 
mušusi tarnaitę, notaro kontoroje iškeikusi savo advokatą, ta- 
čiau vis dėlto pirkimo aktą pasirašiusi. 

Mūsų namą pardavus, kelias dienas buvo ramu. 

Tai yra tiek ramu, kad jau daugiau nieko nebegirdėjome 
apie ponią baronienę, tiktai jos nuomininkai pradėjo lankytis 
pas mus su skundais. 

Pirmas atbėgo batsiuvys — tas iš ketvirto aukšto galinia- 
me iligelyje,— ir ėmė verkšlenti, kad naujoji savininkė pakė- 
lė jam nuomą trisdešimt rublių per metus. O kai jam per 
pusvalandį išaiškinau, kad mums tai nė kiek nerūpi, jis nusi- 
šluostė ašaras, susiraukė ir atsisveikindamas pasakė: 

— Matyt, ponas Vokulskis Dievo netiki, kad pardavė na- 
mą tokiai žmonių skriaudikei!.. 

Ar jūs girdėjote ką nors panašaus? .. 

Kitą dieną atėjo Paryžiaus skalbyklos šeimininkė. Apsivil- 
kusi aksominiu apsiaustu, mostai jos labai orūs, o veidas ku- 
pinas ryžto. Atsisėdo parduotuvėje į krėslą, apsižvalgė, tary- 
tum ketindama nupirkti porą japoniškų vazų, ir pradėjo: 

— Na, dėkui, gerbiamasis! .. Vikriai jūs mane apsukote, 
ką besakysi... Nupirkote namą liepos mėnesį, o pardavėte 
gruodžio, visai kaip bizniui, nieko neperspėdamas. .. 

Ji paraudo ir dėstė toliau: 

— Šiandien ta pasišiaušėlė atsiuntė pas mane kažkokį kel- 
mą ir liepė išsikraustyti. Net nežinau, kas jai į makaulę šovė, 
nes moku, rodos, tvarkingai... O jinai, ta pliuškė, krausto 
mane lauk ir dar mano įmonę šmeižia. .. Girdi, mano merginos 
susipainiojusios su studentais, o tai melas, ir mano... Ji ma- 
no, kad aš vidury žiemos atrasiu kitas patalpas... kad išsi- 
kraustysiu iš namo, prie kurio yra įpratę mano klientai. .. Juk 
aš dėl to galiu prarasti kelis tūkstančius rublių, o kas man 
juos sugrąžins?.. 

Man darėsi čia šalta, čia karšta, kol klausiausi, kaip ji, vi- 
siems pirkėjams girdint, garsiu kontraltu sakė man pamokslą. 

Vargais negalais nusitempiau tą bobą į savo butą ir įkalbė- 
jau, kad iškeltų mums bylą dėl visų jai padarytų nuostolių. 

Praėjo pora valandų —tik virst! Įgriūva studentas, tas 
barzdočius, kuris iš principo nemoka nuomos. 

— Na, kaip gyvuojate? — sako.— Ar tiesa, kad toji velnio 
išpera Kšešovska nupirko iš jūsų namą? 

— Tiesa,— atsakiau aš, beveik jau įsitikinęs, kad šitas tur- 
būt mane tiesiog primuš. 

— Po galais!..— sako barzdočius, spragtelėdamas pirš- 
tais.— Toks geras šeimininkas buvo tasai Vokulskis (Stachas 
už kambarį iš jų nė grašio nebuvo gavęs) ir pardavė namą... 
Vadinasi, dabar Kšešovska gali išmesti mus lauk? 

— Hm... hm...— atsakiau aš. 

— Ir išmes,— pridūrė jis atsidusęs.— Jau buvo atėjęs pas 
mus kažkoks tipelis, reikalavo, kad išsikraustytume. .. Na, po 
velnių, be teismo jie mūsų iš vietos nepajudins, o jeigu pa- 
mėgins. .. Pašokdinsime visą namą! Sudie. 

„Gerai,— galvoju, — kad bent šis nereiškia mums preten- 
zijų. Tačiau atrodo, kad jie iš tikrųjų pašokdins baronienę. .." 

Pagaliau kitą dieną atbėga Virskis. 

— Žinote, kolega, — sako jis pasipiktinęs, — toji boba at- 
leido mane iš tarnybos ir liepia nuo Naujųjų metų išsikraus- 
tyti iš buto. 

— Vokulskis jumis jau pasirūpino, — atsakiau, — jūs gausi- 
te vietą prekybos su Rusija bendrovėje. .. 

Tokiu būdu, išklausydamas vienus, ramindamas kitus, guos- 
damas trečius, šiaip taip atlaikiau didįjį puolimą. Supratau, 
kad baronienė siautėja tarp nuomininkų kaip Tamerlanas, ir 
pradėjau instinktyviai nerimauti dėl gražiosios ir dorosios po- 
nios Elenos. 

Antroje gruodžio pusėje žiūriu — atsidaro durys, ir įeina 
ponia Stavska. Graži kaip niekada (ji visuomet yra graži — iIr 
kai linksma, ir kai susirūpinusi). Žiūri į mane savo kerinčiomis 
akimis ir tyliai sako: 

— Ar galėtumėte parodyti tą lėlę? 

Lėlė (net trys) jau seniai buvo paruošta, tačiau aš taip su- 
mišau, kad kelias minutes negalėjau jos surasti. Juokingas tas 

Kleinas — taip vaipėsi; tur-būt galvoja, kad aš įsimylėjęs po- 
nią Stavską. 

Pagaliau ištraukiau dėžę, joje trys didelės lėlės: juodaplau- 
kė, šviesiaplaukė ir šatenė. Kiekviena tikrais plaukais, kiek- 
viena, paspaudus pilvelį, varto akis ir rėkia, ir tasai rėkimas 
poniai Stavskai skamba kaip „,„mama“, Kleinui — kaip „tėtė“, 
o man — kaip „u hu“. 

— Nuostabi! — sako Stavska.— Tik tur būt labai bran- 
gi... 

— Matote, — atsakau aš,— šias prekes mes norime greičiau 
išleisti, todėl galima parduoti labai pigiai. Tuoj paklausiu šei- 
mininką... | 

Stachas sėdėjo už spintų ir dirbo, bet kai aš jam pasakiau, 
kad yra ponia Stavska ir kokiu reikalu atėjo, jis metė sąskai- 
tas ir atskubėjo į parduotuvę puikiai nusiteikęs. Aš net paste- 
bėjau, kad jis žiūri į ponią Stavską taip maloniai, tarsi ji būtų 
jam labai patikusi. Na, bent dabar!.. ačiū Dievui. 

Pagaliau susitarėme, išaiškinę poniai Elenai, kad lėlę, kaip 
užsigulėjusią ir neperkamą prekę, galima atiduoti už tris rub- 
lius, vis tiek ar šviesiaplaukę, ar tamsiaplaukę. 

— Aš paimsiu šitą,— pasakė ji, paimdama šatenę,— ji vi- 
sai tokia pat kaip baronienės. Helia bus sužavėta. 

Kai reikėjo mokėti, ponią Stavską vėl apėmė abejonės; 
jai rodėsi, kad tokia lėlė turi kaštuoti apie penkiolika rublių, 
ir tiktai bendromis mano, Vokulskio ir Kleino pastangomis pa- 
sisekė ją įtikinti, kad, imdami tris rublius, mes dar turime 
pelno. 


Vokulskis grįžo prie savo darbo, o aš paklausiau ponią 
Eleną, kas pas jas girdėti ir kaip ji sugyvena su baroniene. 

— Jau niekaip, — atsakė ji parausdama.— Ponia Kšešovska 
iškėlė man tokią sceną už tai, kad turėjo sumokėti šimtą tūks- 
tančių už namą, kad aš nepadariau jai protekcijos pas poną 
Vokulskį, ir taip toliau... Atsisveikinau su ja ir daugiau nie- 
kuomet tenai nebeisiu. Ir, žinoma, ji pareikalavo, kad nuo 
Naujųjų metų mes paliktume butą. 

— Ar ji su jumis atsiskaitė? 

— Ak!..— atsiduso ponia Stavska, ir jai iškrito iš rankų 
mova, kurią Kleinas tučtuojau pakėlė. 

— Vadinasi, ne? 

— Ne... pasakė, kad dabar neturinti pinigų ir nesanti 
tikra, ar mano sąskaita teisinga. 

Pasijuokėme abu su ponia Stavska iš baronienės keistybių 
ir atsisveikinome puikiausiai. Kai ji norėjo išeiti, Kleinas taip 
vikriai atidarė jai duris, kad viena iš dviejų: arba jis laiko 
ją jau mūsų šeimininke, arba pats yra ją įsimylėjęs. Pusgal- 
vis! .. Jis taip pat gyvena baronienės name ir retkarčiais ap- 
lanko ponią Stavską, bet visuomet sėdi toks paniuręs, kad He- 
liunia vieną vakarą paklausė senele, ar ponas Kleinas šiandien 
negavęs ricinos. .. Svajotojas! Argi jam galvoti apie tokią mo- 
terį... 

O dabar aprašysiu tragediją, kurią prisiminus, mane tiesiog 
pyktis smaugia. 

1878 metų Kūčių išvakarėse sėdžių parduotuvėje ir staiga 
po pietų gaunu laiškelį nuo ponios Stavskos, kuri prašo vakare 
užeiti. Rašysena mane nustebino: matyt, ponia Elena buvo 
susijaudinusi. Pamaniau, kad gal bus gavusi žinių apie vyrą. 

„Tur būt jis grįžta, — pagalvojau aš.— Velniai rautų tuos 
dingusius vyrus, kurie po kelerių metų apsigalvoja!" 

Vakarop atbėga Virskis, uždusęs ir sumišęs, nusitempia 
mane į mano butą, užrakina duris, nenusivilkdamas kailinių, 
krinta į krėslą ir sako: 

— Žinote, kodėl Kšešovska vakar tupėjo Maruševičiaus 
bute iki vidurnakčio? .. 

— Iki vidurnakčio, pas Maruševičių? .. 

— Taip, ir dar su tuo sukčium savo advokatu... Niekšas 
Maruševičius pro savo langus pamatė, kad ponia Stavska ren- 
gia lėlę, o baronienė nuėjo pas jį su žiūronu patikrinti... 

— Na ir kas? ..— klausiu aš. 

— O tas, kad baronienei prieš keletą dienų dingo jos mi- 
rusios dukters lėlė, ir dabar ta pamišėlė kaltina ponią Stavs- 
ką... 

— Kuo? 

— Pavogus lėlę... 

Aš persižegnojau. 

— Spjaukite į tai, — tariau, — lėlė pirkta pas mus. .. 

— Žinau,— atsakė jis.— Tačiau šiandien devintą valandą 
baronienė įsiveržė pas ponią Stavską su kvartaliniu, liepė pa- 
imti lėlę ir surašyti protokolą. Jau paduotas skundas į teismą. 

— Jūs iš proto išėjote, ponas Virski! Juk lėlė pas mus... 

— Žinau, žinau, bet kas iš to, jeigu jau skandalas padary- 
tas, — kalbėjo Virskis.— Ir bjauriausias dalykas (sužinojau iš 
kvartalinio), kad ponia Stavska, nenorėdama, kad Heliunia 
pamatytų lėlę, iš pradžių atsisakinėjo ją parodyti, prašė kal- 
bėti tyliau, net pravirko. .. Kvartalinis sako, kad jis pats nesu- 
sivokęs, ką daryti, nes nežinojęs, ko baronienė atitempė jį pas 
ponią Stavską. Tačiau kai toji ragana pradėjo rėkti: „Ji mane 
apvogė! .. Lėlė dingo tą pačią dieną, kai Stavska pas mane 
buvo paskutinį kartą... Suimkite ją, aš visu savo turtu atsa- 
kau, kad kaltinimas teisingas!“ — tada kvartalinis paėmė lėlę 
į nuovadą ir paprašė ponią Stavską eiti su juo... Skandalas, 
baisus skandalas! .. 

— Ojjūs tylėjote? — įsiutęs sušukau aš. 

— Aš tenai jau nebegyvenu. O ponios Stavskos tarnaitė 
dar daugiau sugadino reikalą — iškoneveikė kvartalinį gatvė- 
je ir už tai net pakliuvo į cypę... O ta Paryžiaus skalbyklos 
šeimininkė, norėdama įsiteikti baronienei, visaip dergė ponią 
Stavską. .. Tiktai tiek galime pasiguosti, kad šaunieji studen- 
tai užpylė baronienei ant galvos kažkokios bjaurybės, ir ji 
niekaip negali nusiplauti. .. 

— Betgi teismas! .. betgi teisingumas! ..— šaukiau aš. 

— Teismas ponią Stavską išteisins,— pasakė jis,— tai aiš- 
ku, tačiau skandalas jau padarytas... Vargšė moteris pražu- 
dyta; jau net šiandien pasiuntė visas mokines į namus ir pati 
nenuėjo į pamokas. Abi su motina visą dieną verkia. 

Savaime suprantama, nelaukdamas, kol bus uždaryta par- 
duotuvė (dabar tai man vis dažniau atsitinka), nubėgau pas 
ponią Stavską; ir netgi važiuotas nuvažiavau. 

Važiuojant man švystelėjo be galo išganinga mintis — pra- 
nešti Vokulskiui, kas atsitiko, ir užsukau pas jį, nors nebuvau 

tikras, ar rasiu jį namie, nes jis vis dažniau lanko panelę 
Lencką. 

Vokulskis buvo namie, bet kažkoks išsiblaškęs; asistavi- 
mas, matyt, nėjo jam į sveikatą. Tačiau, kai papasakojau jam 
ponios Stavskos istoriją su baroniene ir su lėle, vyras pagy- 
vėjo, pakėlė galvą, ir jam akys suspindėjo. (Ne kartą jau esu 
pastebėjęs, kad geriausias vaistas nuo mūsų pačių rūpesčių 
yra svetima nelaimė.) 

Jis susidomėjęs mane išklausė (niūrios mintys kažkur iš- 
garavo) ir pasakė: 

— Pasiutusi boba ta baronienė. .. tačiau ponia Stavska gali 
ramiai miegoti; jos byla aiški kaip diena. Galų gale ne ji viena 
kenčia dėl žmonių niekšystės! 

— Gera tau šitaip šnekėti, — atsakiau aš, — nes esi vyras, 
o svarbiausia — turi pinigų... O ji, vargšelė, dėl to skandalo 
jau šiandien neteko visų pamokų, teisingiau sakant, pati jų 
atsisakė. Iš ko gi dabar gyvens?.. 

— Tai tau! — švilptelėjo Vokulskis ir pliaukštelėjo sau 
per kaktą. — Net nepagalvojau... 

Jis keletą kartų perėjo per kambarį (smarkiai suraukęs 
antakius), pastūmė kėdę, pabarbeno pirštais lango stiklą ir stai- 
ga sustojo prie manęs. 

— Gerai! — pasakė jis.— Važiuok pas tas damas, o aš ten 
būsiu po valandos. Atrodo, kad susitarsime su ponia Mile- 
rova. 

Aš pažvelgiau į jį su pagarba. Ponia Milerova neseniai bu- 
vo netekusi vyro, taip pat galanterijos pirklio; visa jos par- 
duotuvė, kapitalas, kreditas priklausė nuo Vokulskio. Beveik 
jau atspėjau, kaip Stachas nori padėti poniai Stavskai. .. 

Taigi, strimgalviais lekiu gatvėn, strykt — įšoku į vežiko 
puskarietę, dumiu kaip trys garvežiai ir kaip Kongrivo raketa 
įskrendu pas tą gražiąją, pas tą kilniąją, pas tą nelaimingąją, 
pas tą visų apleistą ponią Eleną. Mano krūtinė kupina džiaugs- 
mingų šūkių, atidarydamas duris, noriu nusijuokti ir riktelėti: 
„Spjaukite, ponios, į visą pasaulį!..“ Įeinu, ir — visa mano 
geroji nuotaika lieka anapus slenksčio. 

Tik prašau įsivaizduoti, ką aš pamačiau. Virtuvėje Mariana 

sėdi apsirišusi galvą ir patinusiu veidu: neabejotinas įrodymas, 
kad šiandien buvo nuovadoje. Krosnis nekurta, pietų indai ne- 
suplauti, virtuvas neužkaistas, o aplink sutinusią vargšelę 
susėdusios kiemsargienė, dvi tarnaitės ir pienininkė — visų 
veidai kaip per pakasynas. 

Šiurpuliai perbėgo man per kūną, tačiau einu į svetainę. 

Beveik toks pat vaizdas. Vidury sėdi krėsle ponia Misevi- 
čiova, taip pat apsirišusi galvą, šalia jos ponas Virskis, ponia 
Virska, Paryžiaus skalbyklos šeimininkė, kuri vėl susibarė 
su baroniene, ir dar keletas kažkokių damų, visi kalbasi pus- 
balsiu, bet užtat šniurkščioja nosimis visa oktava aukščiau 
negu paprastai. Pagaliau, žiūriu, šalia krosnies ponia Stavska: 
sėdi ant taburetės, išbalusi kaip kreida. 

Žodžiu, nuotaika nelyginant pakasynose, veidai išblyškę 
arba pageltę, akys užverktos, nosys paraudusios. Tik viena 
Heliunia šiaip taip laikosi. Ji sėdi prie fortepijono su savo 
senąja lėle, kartkartėmis suduoda per klavišus jos ranku- 
tėmis ir vis kartoja: 

— Tyliau, Zosyte, tyliau... Neskambink, nes močiutei gal- 
vą skauda. 

Prašom pridurti dar blausiai šviečiančią lempą, kuri truputį 
rūksta, ir... pakeltas užuolaidas, tai suprasite, ką aš pajutau. 

Mane pamačiusi, ponia Misevičiova ėmė lieti tur būt jau 
paskutines ašaras. 

— Vis dėlto atėjote, garbingasis pone Žecki?.. Nesigėdi- 
nate vargšių apšmeižtų moterų?.. O, nebučiuokite man ran- 
kos! .. Nelaiminga mūsų šeima... Neseniai buvo apkaltintas 
Liudvikas, o dabar mūsų eilė atėjo... Turime iš čia išsikraus- 
tyti nors į pasaulio galą. .. Prie Čenstakavo turiu seserį, tenai 
Važiuosime baigti savo sugriauto gyvenimo. .. 

Pašnibždėjau Virskiui, kad jis mandagiai išprašytų svečius, 
ir priėjau prie ponios Stavskos. 

— Geriau numirčiau. ..— tarė ji man pasisveikindama. 

Prisipažinsiu, kad, pabuvęs tenai keletą minučių, galutinai 
apkvaitau. Būčiau galėjęs prisiekti, kad ponia Stavska, jos 
motutė ir net visos susirinkusios guodėjos iš tikrųjų yra gėdin- 
gai pasmerktos ir kad mums visiems nieko nelieka — tik mir- 

tis. Tačiau mirties troškimas nesutrukdė man pataisyti rūks- 
tančią lempą, kuri jau po visą kambarį buvo paskleidus leng- 
vučius, bet labai juodus suodžius. 

— Na, mano ponios,— staiga atsiliepė Virskis,— eime iš 
čia, nes ponas Žeckis turi pasikalbėti su ponia Stavska. 

Viešnios, kurioms užuojauta nenuslopino smalsumo, pa- 
reiškė, kad ir jos galinčios su mumis pasikalbėti. Tačiau Virs- 
kis ėmė taip vikriai padavinėti joms apsiaustus, kad sumišu- 
sios vargšelės, išbučiavusios ponią Stavską, ponią Misevičiovą, 
Heliunią ir ponią Virską (maniau, kad pagaliau ims bučiuoti 
kėdes), ne tik pačios išsinešdino, bet dargi išsivedė kartu ir 
abu Virskius. 

— Jei paslaptis, tai paslaptis, — pasakė ryžtingiausioji iš 
jų.— Ir jūs čia nereikalingi. 

Vėl pasipylė atsisveikinimai, pabučiavimai, užuojautos, ir 
pagaliau visa govėda išbildėjo lauk, tarpduryje ir laiptuose 
dar kartą pareikšdama savo mandagumą. Ak, tos bobos!.. 
Kartais galvoju, kad Viešpats Dievas tam tesukūrė Ievą, kad 
Adomui pakyrėtų gyvenimas rojuje. 

Galų gale likome šeimos ratelyje, tačiau salonėlyje buvo 
tiek prisirinkę suodžių ir liūdesio, kad aš ir pats visai nulei- 
dau rankas. Gailiu balsu paprašiau, kad ponia Stavska leistų 
atidaryti langelį, ir nejučia padariau priekaištą ir patariau, 
kad bent nuo šiol visuomet nuleistų langų užuolaidas. 

— Atsimenate,— tariau aš poniai Misevičiovai,— aš seniai 
atkreipiau jūsų dėmesį į tas užuolaidas?.. Jeigu jos būtų 
buvę nuleistos, ponia Kšešovska nebūtų galėjus šnipinėti, kas 
darosi jūsų bute. 

— Teisybė, bet kas gi to galėjo tikėtis? — atsakė ponia 
Misevičiova. 

— Tokia jau mūsų laimė, — sušnibždėjo ponia Stavska. 

Atsisėdau į krėslą, sunėriau rankas, kad net kaulai subraš- 
kėjo, ir ėmiau su ramia neviltimi klausytis ponios Misevičio- 
vos verkšlenimo ir pasakojimų apie gėdą, kuri kas keleri me- 
tai užgriūvanti jų šeimą, apie mirtį, kuri padaranti galą žŽmo- 
nių kančioms, apie nankines velionio Misevičiaus kelnes ir 
apie daugybę panašių dalykų. Nepraėjus nė valandai, aš jau 


200 


neabeiojau, kad byla dėl lėlės pasibaigs kokia nors visuotine 
savižudybe, per kurią aš, mirties agonijoje parkritęs prie po- 
nios Stavskos kojų, pagaliau išdrįsiu prisipažinti, kad ją myliu. 

Staiga kažkas garsiai paskambino prie virtuvės durų. 

— Kvartalinis! — sušuko ponia Misevičiova. 

— Ar ponios namie? — paklausė svečias Marianą tokiu 
tvirtu balsu, kad išsyk atgavau drąsą. 

— Tai Vokulskis,— pasakiau poniai Stavskai ir pasukau 
ūsą. 

Nuostabiajame ponios Elenos veide pasirodė raudonis, pa- 
našus į blyškios rožės žiedlapį ant sniego. Dieviška moteris! .. 
O, kodėl aš ne Vokulskis!.. Tada... 

Įėjo Stachas. Ponia Elena pakilo jo pasitikti. 

— Jūs mūsų neniekinate? — paklausė ji prislopintu balsu. 

Vokulskis nustebęs žvilgtelėjo jai į akis ir... du kartus, 
vieną po kito. .. du kartus, kaip mane gyvą matote, pabučiavo 
jai ranką. O kokie švelnūs buvo tie pabučiavimai, galima buvo 
spręsti iš to, kad visai nebuvo girdėti tokiais atvejais įprasto 


pakštelėjimo. 
— Ak, tai atėjote, garbingasis pone Vokulski? .. Nesigė- 
dinate nelaimingų apšmeižtų moterų. ..— nebežinau jau ke- 


lintą kartą ponia Misevičiova pradėjo savo sveikinamąją 
kalbą. 

— Atsiprašau, ponios,— pertraukė ją Vokulskis.— Jūsų 
padėtis, be abejo, yra nemaloni, tačiau nematau, kodėl reiktų 
pulti į neviltį. Po poros savaičių viskas paaiškės, ir tada ateis 
metas sielvartauti — tik ne jums, o tai pamišėlei baronienei. 
Kaip tau sekasi, Heliunia? — pridūrė jis, bučiuodamas mer- 
gaitę. 

Kalbėjo jis taip ramiai ir tvirtai, o laikėsi taip natūraliai, 
kad ponia Misevičiova liovėsi aimanavusi, o ponia Stavska lyg 
ir žvaliau pasižiūrėjo į mane. 

— Ką gi mums daryti, garbingasis pone Vokulski, kuris 
nesigėdinote. ..— pradėjo ponia Misevičiova. 

— Reikia laukti bylos,— pertraukė Vokulskis,— teisme 
įrodyti, kad baronienė meluoja, paskui iškelti jai bylą už 
šmeižtą ir, jeigu už tai bus pasodinta, nedovanoti jai nė vienos 

valandos. Koks mėnuo kalėjimo labai išeis jai į naudą. Aš jau 
kalbėjau su advokatu, rytoj jis pas jus ateis. 

— Pats dievas pasiuntė jus, ponas Vokulski! ..— jau visai 
įprastu balsu sušuko ponia Misevičiova, nusiplėšdama nuo gal- 
vos skarelę. 

— Atėjau pas jus svarbesniu reikalu, — tarė Stachas poniai 
Stavskai (matyt, tas asilas skubėjo su ja atsisveikinti!)— Ar 
jūs metėte savo pamokas? 

— Taip. 

— Meskite jas kartą visiems laikams. Tai sunkus ir nepel- 
ningas darbas. Verčiau imkitės prekybos. 

— Aš?.. 

— Taip, jūs. Ar jūs mokate skaičiuoti? 

— Mokiausi buhalterijos...— vos girdimai ištarė ponia 
Stavska. Ji kažkodėl taip susijaudino, kad net atsisėdo. 

— Puiku. Tad štai, man tenka rūpintis dar viena parduo- 
tuve kartu su jos savininke, našle. Beveik visas jos kapitalas 
priklauso man, todėl man reikia turėti tenai kokį nors savo 
žmogų; geriausia būtų moteris, atsižvelgiant į parduotuvės 
savininkę. Taigi, ar jūs sutinkate užimti kasininkės vietą su 
alga... kol kas septyniasdešimt penkių rublių per mėnesį? 

— Ar girdi, Helenka? — atsigręžė ponia Misevičiova į duk- 
terį beviltiškai nustebusiu veidu. 

— Vadinasi, jūs patikėtumėte man savo kasą, nors esu 
kaltinama. ..— tarė ponia Stavska ir pravirko. 

Tačiau labai greitai abi damos nurimo, o po pusvalandžio 
visi jau gėrėme arbatą, ne tik šnekučiuodami, bet net ir juok- 
damiesi. .. 

Tai padarė Vokulskis... Vienintelis toks žmogus pasauly- 
je! Kaipgi jo nemylėsi? Tiesa, ir aš gal turėčiau tokią pat gerą 
širdį, tik man trūksta menkniekio... pusės milijono rublių, 
kuriuos turi mielasis Stachas. 

Tuoj po Kalėdų nuvedžiau ponią Stavską į parduotuvę pas 
Milerovą, kuri priėmė naująją kasininkę labai nuoširdžiai ir 
pusę valandos man pasakojo, koks tas Vokulskis kilnus, pro- 
tingas, gražus... Kaip jis išgelbėjo parduotuvę nuo bankroto, 

o ją su vaikais nuo skurdo, ir kaip būtų gerai, jeigu toks 
žmogus vestų. 

Mikli moterėlė, nors jai jau trisdešimt penkeri!.. Vos tik 
nulydėjo vieną vyrą į Povonzkas, jau sutiktų (duočiau ranką 
nukirsti) antrą kartą ištekėti, žinoma, už Vokulskio. Dievaži, 
nė nesuskaičiuočiau, kiek tų bobų vaikosi Vokulskio (ar gal 
jo kapitalų?). 

Tuo tarpu ponia Stavska žavisi viskuo: ir tarnyba, už kurią 
gauna algą, kokios niekuomet nematydavo, ir nauju, Virskio 
surastu, butu. 

Butukas iš tiesų neblogas: yra prieškambaris, virtuvėlė su 
kriaukle ir vandentiekiu, trys visai jaukūs kambarėliai, o svar- 
biausia, sodelis. Kol kas jame kyšo tik trys sudžiūvę žagarai 
ir riogso krūva plytų, tačiau ponia Stavska įsivaizduoja, kad 
vasarą įsirengs ten rojų. Rojų, kurį galima būtų uždengti no- 
sinel.. 

1879 metai prasidėjo anglų pergale Afganistane: generolo 
Robertso vadovaujami, jie įžengė į Kabulą. Tur-būt „Kabulo“ 
padažas pabrangs! Šaunus vyras tasai Robertsas: neturi vienos 
rankos, o lupa afganus, kad net plunksnos lekia. .. Nors tokius 
laukinius daužyti nesunku; norėčiau pamatyti, misteri Robert- 
sai, kaip jaustumeis, susidūręs su vengrų pėstininkais! .. 

Vokulskis taip pat po Naujųjų metų turėjo mūšį su ta bend- 
rove, kurią įsteigė prekybai su Rusija. Man rodos, dar vienas 
posėdis, ir jis išvaikys savo kompanionus į visas keturias pu- 
ses. Kokie keisti Žmonės, nors visi inteligentai: pramonininkai, 
pirkliai, bajorai, grafai! Jis jiems įkūrė bendrovę, o jie laiko 
jį tos bendrovės priešu ir visus nuopelnus prisiskiria sau. Jis 
jiems duoda septynis procentus per pusmetį, o jie dar vaiposi 
ir norėtų sumažinti algas tarnautojams. 

O tie mieli tarnautojai, kuriuos taip gina Vokulskis!.. Ko 
tiktai jie ant jo neprišneka, kaip vadina jį išnaudotoju (N.B.— 
mūsų įmonėje aukščiausios algos ir premijos!), o kaip vieni 
kitiems duobę kasa... 

Su liūdesiu matau, kad jau kuris laikas tarp mūsų žmonių 
pradeda klestėti seniau neregėti įpročiai: mažai dirbti, garsiai 

skųstis, o patylomis regzti intrigas ir skleisti paskalas. Tačiau 
kas man tie svetimi reikalai. .. 

O dabar nepaprastai greitai baigsiu pasakoti apie tragedi- 
ją, kuri sukrėtė kiekvieną kilnią širdį. 

Jau beveik buvau pamiršęs apie biauriąją ponios Kšešovs- 
kos bylą prieš tą nekaltą, tą skaisčią, tą nuostabią ponią Stavs- 
ką, tik staiga, kažkaip sausio pabaigoje, į mus trenkė du per- 
kūno smūgiai: žinia, kad Vetliankoje pasirodė maras, ir šau- 
kimai man ir Vokulskiui rytoj atvykti į teismą. Man nutirpo 
kojos, ir tasai nutirpimas ėmė kilti nuo kulnų į kelius, paskui 
į skrandį, matyt, taikydamasis į širdį. Galvoju: „Maras arba 
paralyžius? .." Tačiau Vokulskis priėmė šaukimą labai abejin- 
gai, tai ir aš padrąsėjau. 

Ir štai visiškai drąsus einu vakare pas tas damas, jau į nau- 
jąjį jų butą, tik staiga vidury gatvės girdžiu: žvangt-žvangt. .. 
žvangt žvangt!.. O Jėzau, juk tai suimtuosius veda? .. Koks 
baisingas ženklas... 

Oi, kokios liūdnos mintys mane apėmė: „O jeigu teismas 
nepatikės mumis (juk gali pasitaikyti klaidų) ir jeigu ta kil- 
nioji moteris bus įmesta į kalėjimą nors savaitei, nors vienai 
dienai, — kas tada? .. Ji to nepergyvens, ir aš ne... O jeigu 
pergyvensiu, tai nebent todėl, kad vargšelė Heliunia neliktų 
be globos..." 

Taip! Aš turiu gyventi. Tačiau koks tai bus gyvenimas!.. 

Įeinu pas tas damas... Ir vėl skandalas! Ponia Stavska sėdi 
išbalusi ant taburetės, o ponia Misevičiova apsirišusi galvą 
skara, suvilgyta raminamu vandeniu. Nuo senutės iš tolo 
trenkia kamparu, ir ji verksmingu balsu sako: 

— O garbingasis pone Žecki, jūs nesigėdinate nelaimingų, 
apšmeižtų moterų. .. Įsivaizduokite, kokia nelaimė: rytoj He- 
lenkos byla... Ir tiktai pagalvokite, kas bus, jeigu teismas 
apsiriks ir nuteis tą nelaimingą moterį kalėti? .. Nusiramink, 
Helia, laikykis narsiai, gal Dievas pasigailės... Nors šiąnakt 
sapnavau baisų sapną... - 

(Ji sapnavo sapną, aš sutikau kalinius... Tikriausiai neiš- 
vengsime bėdos.) 

— Čia vėl dabar kas! — sakau aš.— Mūsų byla aiški kaip 

diena, mes laimėsime. .. Pagaliau nedidelis daiktas tokia byla; 
blogiau štai istorija su maru...— pridūriau, norėdamas nu- 
kreipti ponios Misevičiovos dėmesį į kitus dalykus. 

Na ir pataikiau! .. Senutė kad sušuks: 

— Maras?.. čia? .. Varšuvoje? .. Ką, Helenka, ar aš tau 
nesakiau? .. Vaje. .. visi pražuvome! .. Juk per marą visi užsi- 
darinėja namuose. .. valgis padavinėjamas kartimis. . . lavonai 
velkami į duobes kabliais. .. 

U... matau, mano senutė visai įsisiūbavo, tad, norėdamas 
sutramdyti ją, kad liautųsi šnekėjusi apie marą, vėl užsimi- 
niau apie bylą, o mieloji dama atsakė ilgais samprotavimais 
apie gėdą, persekiojančią jų šeimą, apie galimą ponios Stavs- 
kos uždarymą į kalėjimą, apie tai, jog atsilitavo jų virtuvas. .. 

Trumpai tariant, paskutinis vakaras prieš teismą, kai ypač 
reikėjo visos energijos, kaip tik tas paskutinis vakaras praėjo 
mums tarp maro ir mirties, tarp gėdos ir kalėjimo. Man gal- 
voje viskas taip susipynė, kad, išėjęs į gatvę, nesusigaudžiau, 
kur man reikia eiti: į kairę ar į dešinę? 

Kitą dieną (byla buvo paskirta dešimtą valandą) aš jau 
aštuntą nuvažiavau pas savo damas, bet neradau namie nė vie- 
nos. Visos buvo nuėjusios išpažinties: motina, duktė, anūkė ir 
virėja — ir bendravo su Dievu iki pusės dešimtos, o aš, nelai- 
mingasis (juk buvo sausis), vaikštinėjau palei vartus per šaltį 
ir mąsčiau: 

„Tai tau gražiausia! Pavėluos į teismą, jeigu jau nepavėla- 
vo, teismas paskelbs nuosprendį už akių ir, žinoma, ne tik 
nuteis ponią Stavską, bet dargi nutars, kad ji pabėgo, ir išsiun- 
tinės paieškojimus. .. Visuomet taip su tomis bąbomis! . ." 

Pagaliau parėjo visos keturios su Virskiu (nejaugi ir tasai 
pamaldus žmogus šiandien buvo išpažinties?), ir mes dviem 
vežikų puskarietėm nuvažiavome į teismą: aš su ponia Stavska 
ir Heliunia, o Virskis su ponia Misevičiova ir virėja. Gaila, 
kad nepasiėmė su savimi dar puodo, virtuvo ir žibalinės kros- 
nelės!.. Priešais teismą pamatėme Vokulskio karietą, kuria 
atvažiavo jis pats ir advokatas. Juodu laukė mūsų prie laip- 
tų — tokių purvinų, tarytum per juos būtų perėjęs batalionas 
pėstininkų, — ir abiejų veidai buvo visiškai ramūs. Galėčiau 

net lažintis, kad juodu kalbėjosi apie kažkokius kitus dalykus, 
o ne apie ponią Stavską. 

— O kilnusis pone Vokulski, jūs nesigėdinate vargšių 
moterų, kurias. ..— pradėjo ponia Misevičiova. 

Tačiau Stachas padavė jai ranką, advokatas — poniai 
Stavskai, Virskis paėmė už rankutės Heliunią, o aš asistavau 
Marianai, ir šitaip mes įžengėme į taikos teisėjo įstaigą. 

Salė man priminė mokyklą: teisėjas sėdėjo ant pakylos 
kaip mokytojas katedroje, o priešais jį, ant suolų, išrikiuotų 
dviem eilėmis, buvo susėdę kaltinamieji ir liudytojai. Tą va- 
landėlę aš taip gyvai prisiminiau vaikystę, kad nejučia Žžvilg- 
telėjau į krosnį, beveik tikras, kad pamatysiu prie jos sargą 
su rykšte ir suolą, ant kurio mums lupdavo kailį. Išsiblaškęs 
net vos nesurikau: „Kol gyvas daugiau nedarysiu, ponas mo- 
kytojau! .."— tačiau laiku susigriebiau. 

Pradėjome sodinti į suolus savo damas ir ta proga turėjo- 
me susidurti su žydais, kurie, kaip kad vėliau man buvo pa- 
aiškinta, yra kantriausi teismo bylų klausytojai, ypač tų bylų, 
kuriose nagrinėjamos vagystės ir apgavystės. Tačiau vietos 
atsirado net šauniajai Marianai, kuri atsisėdusi nutaisė tokią 
miną, tarsi tučtuojau persižegnos ir sukalbės poterį. 

Vokulskis, mūsų advokatas ir aš susėdome pirmame suo- 
le, šalia vieno subjekto suplyšusiu paltu ir pamušta akimi; į jį 
baisiai Žvilgčiojo vienas iš policininkų. 

„Matyt, vėl koks nors susidūrimas su policija“, — pagal- 
vojau aš. 

Staiga aš net išsižiojau iš nuostabos: priešais taikos teisėjo 
katedrą išvydau visą būrį pažįstamų Žmonių. Į kairę nuo sta- 
10 — ponia Kšešovska, jos bjaurusis advokatas ir tas sukčius 
Maruševičius, o į dešinę — du studentai. Vienas iš jų skyrėsi 
labai nusitrynusiu švarkeliu ir nepaprastu iškalbumu, antra- 
sis buvo apsivilkęs dar labiau apsitrynusiu švarkeliu, kaklą 
apsisupęs spalvota šerpe ir atrodė, dievaži, kaip numirėlis, pa- 
bėgęs iš koplyčios. 

Pasižiūrėjau į jį atidžiau. Taip, tai jis, tas pats sulysęs jau- 
nuolis, kuris, pirmą kartą Vokulskiui atsilankius pas ponią 
Stavską, užmetė baronienei ant galvos silkę. Mielas vaiki- 

nas!.. Tačiau dar niekados man nebuvo tekę matyti tokios 
sulysusios ir pageltusios būtybės. .. 

Iš pradžių pagalvojau, kad tarp tų maloniųjų jaunuolių ir 
baronienės vyksta byla kaip tik dėl minėtosios silkės. Tačiau 
netrukus įsitikinau, kad bylinėjamasi dėl ko kito, būtent dėl 
to, kad ponia Kšešovska, tapusi namo savininke, nori iš jo 
išmesti savo seniausius priešus ir kartu labiausiai neišsimo- 
kančius nuomininkus. 

Kai mes įėjome, byla tarp baronienės ir studentų buvo pa- 
siekus aukščiausią įtampą. 

Vienas iš studentų, gražus vaikinas su ūsiukais ir žandenė- 
lėmis, pasistiebdamas ant kulnų, kažką pasakojo teisėjui; kal- 
bėdamas jis plačiai mosikavo dešine ranka, o kairiąja koke- 
tiškai raitė ūsiuką, aukštai iškeldamas mažąjį pirštą, papuoštą 
žiedu be akutės. 

Antrasis niūriai tylėjo ir slėpėsi už savo draugo. Pastebė- 
jau, kad jis kažkaip ypatingai stovi: prisispaudęs prie krūti- 
nės abi rankas, o delnus išskėtęs taip, tarsi laikytų maldakny- 
gę arba šventąjį paveikslėlį. 

— Taigi, jūsų pavardės, ponai? — paklausė teisėjas. 

— Maleskis,— nusilenkdamas atsakė tasai su žandeno- 
mis, — ir Patkevičius. ..— pridūrė jis, gracingu mostu parody- 
damas savo niūrųjį kolegą. 

— O kur trečiasis atsakovas? 

— Jis nesveikas, — manieringai atsakė Maleskis.— Tai yra 
mūsų subnuomininkas ir labai retai su mumis tegyvena. 

— Kaip tai? Labai retai gyvena? Kurgi jis sėdi dieną? 

— Universitete, prozektoriume, kartais valgykloje. 

— Na, o naktį“ 

— Tai, ponas teisėjau, galėčiau tik jums vienam paaiš- 
kinti. 

— O kur jis užregistruotas? 

— O jis užregistruotas mūsų name, nes nenori be reikalo 
varginti valdžios organų, — tarytum koks lordas paaiškino 
Maleskis. 

Teisėjas kreipėsi į ponią Kšešovską: 

— Ką gi, ponia, jūs vis dar nenorite laikyti savo name tų 
ponų? 

— Už jokius pinigus! — aiktelėjo ponia baronienė.— Tie 
per naktis mauroja, trypsi, gieda kaip gaidžiai, švilpauja. .. 
Name nėra nė vienos tarnaitės, kurios jie nebūtų prisivilio- 
ję... Ak Dieve! ..— staiga suriko ji nusigręždama. 

Tasai šūksnis nustebino teisėją, bet ne mane... Mat paste- 
bėjau, kad Patkevičius, neatitraukdamas rankų nuo krūtinės, 
staiga išvertė akis ir atvėpė apatinį žandikaulį taip, kad pa- 
sidarė panašus į stovintį lavoną. Jo veidas ir visa poza iš tiesų 
galėjo išgąsdinti net sveiką žmogų. 

— Baisiausias dalykas, kad tie ponai pila pro langą kaž- 
kokius skysčius. .. 

— Ar ant jūsų, ponia? — akiplėšiškai paklausė Maleskis. 

Baronienė pamėlynavo iš pykčio, bet nutilo; jai buvo gėda 
prisipažinti. 

— Kas daugiau? — tarė teisėjas. 

— O visų blogiausias dalykas (dėl to aš ir susirgau ner- 
vais), kad tie ponai keliskart per dieną beldžia į mano langus 
kaukole... 

— Ar jūs taip darote, ponai? — kreipėsi teisėjas į stu- 
dentus. 

— Turėsiu garbę viską jums paaiškinti, ponas teisėjau,— 
atsakė Maleskis, laikydamasis taip, lyg norėtų sušokti menue- 
tą. — Mums patarnauja kiemsargis, kuris gyvena žemai; taigi, 
kad nesivargintumėme laipiodami žemyn ir aukštyn į ketvirtą 
aukštą, mes įsitaisėme ilgą virvę, prikabiname prie jos kas 
pakliūva po ranka (kartais gali pasitaikyti ir kaukolė) ir... 
beldžiame jam į langą, — užbaigė jis tokiu saldžiu balsu, kad 
sunku buvo palaikyti baisiu tokį švelnų beldimą. 

— Ak Dieve!..— vėl suriko baronienė ir susverdėjo. 

— Matyt, kad ligota moteris, — sumurmėjo Maleskis. 

— Aš ne ligonė! — sušuko baronienė.— Išklausykite ma- 
ne, ponas teisėjau!.. Aš negaliu žiūrėti štai į aną... jis visą 
laiką daro tokias minas kaip numirėlis. .. Neseniai mirė mano 
duktė! ..— užbaigė ji apsiašarojusi. 

— Garbės žodis, tą ponią kankina haliucinacijos, — tarė 

Maleskis.— Kas čia panašus į numirėlį? .. Patkevičius? .. Toks 
dailus vaikinas!..— pridūrė jis, pastumdamas į priekį savo 
liesąjį kolegą, kuris... tą akimirką jau kokį penktąjį kartą 
apsimetinėjo lavonu. 

Salė prapliupo juoktis; teisėjas, stengdamasis išlaikyti oru- 
mą, paslėpė galvą tarp popierių ir po ilgesnės pertraukos 
griežtai pareiškė, kad juoktis draudžiama ir kiekvienas, ardąs 
tvarką, bus nubaustas pinigine bauda. 

Pasinaudodamas sąmyšiu, Patkevičius timptelėjo savo 
draugą už rankovės ir niūriai sušnibždėjo: 

— Maleski, ko tu, kiaule, tyčiojiesi iš manęs viešoje vie- 
toje? 

— Bet tu juk ir iš tiesų gražus, Patkevičiau. Moterys iš gal- 
vos eina dėl tavęs. 

— Tai juk ne dėl to...— sumurmėjo Patkevičius žymiai 
ramesniu tonu. 

— Kada gi jūs, ponai, sumokėsite dvylika rublių penkias- 
dešimt kapeikų už sausio mėnesį? — paklausė teisėjas. 

Šį kartą Patkevičius apsimetė žmogumi su išmušta kaire 
akimi ir suparalyžiuota kaire puse veido, o Maleskis giliai su- 
simąstė. 

— Jeigu, — tarė jis po valandėlės, — mes galėtume pasi- 
likti iki atostogų, tai... Bet šitaip!.. Tegul ponia baronienė 
pasiima mūsų baldus. 


— A, man jau nieko nebereikia, ničnieko. .. Tik išsikraus- 
tykite! Aš nereikalauju jokios nuomos...— sušuko baro- 
nienė. 

— Kaip toji moteris save kompromituoja,— sušnibždėjo 
mūsų advokatas.— Valkiojasi po teismus, ima patarėju tokį 
perėjūną... 

— Tačiau mes, ponia, reikalaujame, kad būtų mums atly- 
ginti nuostoliai! — atsiliepė Maleskis.— Kur girdėta, kad to- 
kiu metu kas varytų padorius žmones iš buto? .. Jeigu net 
ir rastume dabar kambarį, tai bus toks bjaurus, kad mažų ma- 
žiausia du iš mūsų numirs džiova. .. 

Patkevičius, matyt, norėdamas suteikti didesnį svorį kal- 

bėtojo žodžiams, ėmė krutinti ausį ir galvos odą, ir tai vėl 
pralinksmino salę. 

— Pirmą kartą matau tokius dalykus! — tarė mūsų advo- 
katas. 

— Tokią bylą? — paklausė Vokulskis. 

— Ne, kad žmogus ausį krutintų. Tai artistas! .. 

Tuo tarpu teisėjas surašė ir perskaitė nuosprendį, kuriuo 
ponams Maleskiui ir Patkevičiui buvo priteista sumokėti dvy- 
lika rublių penkiasdešimt kapeikų nuomos, taip pat išsi- 
kraustyti iš buto iki vasario aštuntos. 

Čia įvyko nepaprastas dalykas. Patkevičius, išgirdęs nuo- 
sprendį, taip smarkiai susijaudino, jog visas pažaliavo ir 
apalpo. Laimė, kad krisdamas pataikė į Maleskio glėbį, kitaip 
vargšas būtų smarkiai susitrenkęs. 

Salėje, žinoma, pasigirdo užuojautos balsai, ponios Stavs- 
kos virėja pravirko. Žydai pradėjo rodyti pirštais į baronienę 
ir krenkšti. Sumišęs teisėjas nutraukė posėdį ir, linktelėjęs 
galvą Vokulskiui (iš kur jie pažįstami?), nuėjo į savo kam- 
barį, o du policininkai beveik išnešė ant rankų nelaimingą 
jaunuolį, kuris šį kartą iš tikrųjų buvo panašus į lavoną. 

Tiktai prieškambaryje, kur jis buvo paguldytas ant suolo, 
o kažkas suriko, kad reikia jį apipilti vandeniu, ligonis stai- 
ga pašoko iI piktai pasakė: 

— Na, na!.. Tik be kvailų juokų... 

Po to pats tučtuojau apsivilko paltą, energingai apsiavė 
nelabai sveikais kaliošais ir Žvaliai išėjo iš teismo rūmų, nu- 
stebindamas policininkus, kaltinamuosius ir liudytojus. 

Tuo metu prie mūsų suolo priėjo kažkoks teismo valdi- 
ninkas ir pašnibždėjo Vokulskiui, kad teisėjas kviečia jį pus- 
ryčių. Stachas išėjo, o ponia Misevičiova ėmė mane šaukti 
nevilties kupinais ženklais. 

— Jėzau, Marija! ..— tarė ji.— Ar jūs nežinote, kodėl tei- 
sėjas pasikvietė tą kilniausiąjį iš visų Žmonių? .. Turbūt nori 
jam pasakyti, kad Helenka pražuvusi... O ta, beširdė baro- 
nienė, matyt, turi daug pažinčių... vieną bylą jau laimėjo, 
ir tur būt tas pat bus su Helenka... O, aš, nelaimingojil.. 
Ar neturite jūs, ponas Žecki, kokių nors gaivinamų lašų? 

— Ar jums silpna? 

— Dar ne, nors čia tvanku... Tačiau aš baisiai bijau dėl 
Helenkos. .. Jeigu ją nuteis, ji apalps ir gali numirti, jeigu 
greitai jos neatgaivinsime. .. Ar jums neatrodo, mielas pone, 
kad gerai padaryčiau, jei krisčiau teisėjui po kojomis ir im- 
čiau maldauti... | 

— Betgi, ponia, tai visai nereikalinga... Mūsų advokatas 
ką tik sakė, kad baronienė jau ir pati gal atšauktų kaltinimą, 
tik jau nebegalima. 

— Bet mes sutiksime! — sušuko senutė. 

— O, jokiu būdu, gerbiamoji ponia,— atsakiau aš truputį 
nekantriai.— Arba mes išeisime iš čia visiškai išteisinti, arba... 

— Numirsime, jūs norite pasakyti? — pertarė senutė.— O, 
nešnekėkite taip... Jūs net nežinote, kaip nemalonu mano 
amžiuje girdėti kalbant apie mirtį... 

Aš pasitraukiau nuo galutinai nusiminusios senutės ir pri- 
ėjau prie ponios Stavskos. 

— Kaip jūs jaučiatės, ponia? 

— Puikiai! — tvirtai atsakė ji.— Dar vakar baisiai bijojau, 
bet jau po išpažinties lengviau atsikvėpiau, o kai čia atėjau, 
jaučiuosi visai rami. 

Aš paspaudžiau jai ranką ilgai... ilgai. .. kaip moka spaus- 
ti tik tikrai mylintieji, ir nubėgau prie savo suolo, nes į salę 
įėjo Vokulskis, o paskui jį ir teisėjas. 

Mano širdis plakė kaip kūjis. Apsižvalgiau aplinkui. Po- 
nia Misevičiova, matyt, meldėsi užsimerkusi, ponia Stavska 
buvo labai išbalusi, tačiau atrodė tvirta, baronienė nervingai 
pešiojo savo apsiaustą, o mūsų advokatas žvilgčiojo į lubas ir 
stengėsi nežiovauti. 

Tą akimirką Vokulskis žvilgtelėjo į ponią Stavską, ir — 
tegu mane velniai griebia, jeigu nepastebėjau jo akyse tokio 
jam retai tepasitaikančio jausmingumo! .. 

Dar pora tokių bylų, ir esu tikras, kad jis mirtinai ją įsi- 
mylėtų. 

Teisėjas keletą minučių kažką rašė, o pabaigęs paskelbė 
visiems, kad dabar bus nagrinėjama Kšešovskos byla prieš 
Stavską dėl lėlės pavogimo. 

Paskui jis pakvietė abi puses ir jų liudytojus į vidurį. 

Aš stovėjau prie suolų ir nugirdau, kaip šnekėjosi dvi kū- 
mutės. Jaunesnioji, raudonu veidu, aiškino vyresniajai: 

— Matote, antai toji graži ponia pavogė iš tos antrosios 
lėlę... 

— Irgi rado kuo susigundyti!.. 

— Ką padarysi. Ne kiekvienas gali brūžkas vogti... 

— Jūs pati brūžkas pavogėte,— atsiliepė užpakaly jų kaž- 
kieno storas balsas.— Vagis ne tas, kuris savo nuosavybę at- 
siima, o tas, kuris duoda penkiolika rublių rankpinigių ir ma- 
no, kad jau nupirko prekę. .. 

Teisėjas vis rašė, o aš stengiausi prisiminti kalbą, kurią 
vakar buvau paruošęs ginti poniai Stavskai ir sugėdinti baro- 
nienei. Tačiau visi sakiniai ir posakiai susipynė man galvoje, 
ir aš vėl pradėjau žvalgytis po salę. 

Ponia Misevičiova vis dar tyliai meldėsi, sėdėdama ant suo- 
lo, o užpakaly jos verkė Mariana. Ponios Kšešovskos veidas 
papilkėjo, ji sukando lūpas ir nudelbė akis, tačiau iš kiek- 
vienos jos drabužių klostės žvelgė pyktis... Šalia jos, nudel- 
bęs akis, stovėjo Maruševičius, o už jo — baronienės tarnaitė, 
tokia išsigandusi, tarytum būtų vedama į ešafotą... 

Mūsų advokatas stengėsi nežiovauti. 

Vokulskis gniaužė kumščius, o ponia Stavska žiūrėjo iš 
eilės į visus su tokiu kukliu ramumu, kad, būdamas skulpto- 
riumi, paimčiau ją kaip modelį įžeistos nekaltybės statulai. 

Staiga Heliunia, nepaisydama Marianos draudimo, išbėgo 
į priekį ir, pastvėrusi motiną už rankos, pusbalsiu paklausė: 

— Mamyte, kodėl tas dėdė liepė tau čia ateiti? .. Aš tau 
kai ką į ausį pasakysiu: tur būt tu išdykavai ir dabar turėsi 
stoti į kampą... 

— Ji primokyta! ..— pasakė raudonoji kūmutė vyresniajai. 

— Kad jūs tokia sveika būtumėt, kaip ji primokyta! — su- 
murmėjo už jos storas balsas. 

— Jūs sveikas būs:t, kad mane nuskriaudėt. ..— piktai at- 
rėžė kūmutė. 

— Ojjūs traukuliais dvėsite ir pragare velniai jus brūžkuos 
mano brūžkomis, — atsakė priešininkas. 

— Tylos! — sušuko teisėjas.— Ponia Kšešovska, ką jūs ga- 
lite pasakyti dėl šios bylos? : 

— Išklausykite mane, ponas teisėjau! — ėmė deklamuoti 
ponia baronienė, atstačiusi į priekį koją. — Nuo mirusios mer- 
gaitės man kaip brangiausias atminimas liko lėlė, kuri labai 
patiko štai tai poniai, — čia ji parodė Stavską,— ir jos dukte- 
riai... 
— Ar kaltinamoji lankydavosi pas jus? 

— Taip, aš samdydavau ją siūti. .. 

— Tačiau nieko jai nesumokėjai! — iš salės galo riktelėjo 
Virskis. 

— Tylos! —.sudraudė jį teisėjas.— Na ir ką gi? 

— Tą dieną, kai aš atleidau tą moterį, — kalbėjo toliau 
baronienė, — man dingo lėlė. Maniau, kad mirsiu iš sielvarto, 
ir iš karto įtariau ją... Nujaučiau gerai, nes po kelių dienų 
mano artimas pažįstamas, ponas Maruševičius, pamatė pro 
langą, kad ta ponia (kuri gyvena kaip tik priešais jį) laiko 
rankose mano lėlę ir, kad jos negalima būtų atpažinti, rengia 
kita suknele. 

Tuomet nuėjau pas jį į butą su savo juridiniu patarėju ir 
pro žiūroną pamačiau, kad mano lėlė iš tikrųjų yra pas tą po- 
nią. Kitą dieną nuėjau pas ją, atėmiau lėlę, kurią matau čia 
ant stalo, ir padaviau skundą teismui. 

— Ponas Maruševičiau, ar jūs esate tikras, kad tai ta pati 
lėlė, kurią turėjo ponia Kšešovska? — paklausė teisėjas. 

— Tai yra... tiesą sakant. .. aš visai nesu tikras. 

— Kodėl gi jūs tai pasakėte poniai Kšešovskai? 

— Tiesą sakant. .. aš ne ta prasme... 

— Nemeluokite, pone! — sušuko baronienė.— Jūs juokda- 
masis atbėgote pas mane ir pasakėte, kad Stavska pavogė lėle 
ir kad tai panašu į ją... 

Maruševičius ėmė balti ir rausti, prakaituoti ir net tryp- 
čioti, o tai, matyt, yra didelės atgailos ženklas. 

— Niekšas! — gana garsiai pasakė Vokulskis. 

Tačiau pastebėjau, kad toji pastaba nė kiek nepadrąsino 
Maruševičiaus. Atvirkščiai, atrodė, kad jis dar daugiau sumišo. 

Teisėjas kreipėsi į ponios Kšešovskos tarnaitę. 

— Ar pas jus buvo šita lėlė? 

— Nežinau kuri...— sušnibždėjo paklaustoji. 

Teisėjas parodė jai lėlę, tačiau tarnaitė tylėjo, tiktai mirk- 
čiojo ir grąžė rankas. 

— Ak, tai Mimi! ..— sušuko Heliunia. 

— O, ponas teisėjau! — sušuko baronienė.— Duktė liudija 
prieš motiną... 

— Tu pažįsti šitą lėlę? — paklausė teisėjas Heliunią. 

— Žinoma, pažįstu!.. Visai tokia pat buvo pas ponią, ta- 
me kambarėlyje... 

— Ar tai ta pati? 

— O ne, ne ta... Anoji turėjo pilką suknelę ir juodus 
batelius, o šitos bateliai rudi!.. 

— Na, gerai. ..— sumurmėjo teisėjas ir padėjo lėlę ant 
stalo.— Ponia Stavska, ką jūs pasakysite? ..— pridūrė jis. 

— Šitą lėlę aš nupirkau pono Vokulskio parduotuvėje. .. 

— O kiek jūs už ją užmokėjote? ..— sušnypštė baronienė. 

— Tris rublius. 

— Cha! chal chal..— nusikvatojo baronienė.— Šita lėlė 
kaštuoja penkiolika... 

— Kas jums pardavė lėlę, ponia? — paklausė teisėjas 
Stavską. 

— Ponas Žeckis,— rausdama atsakė ji. 

— Ką jūs pasakysite, ponas Žecki? ..— paklausė teisėjas. 

Čia kaip tik atėjo metas man pasakyt kalbą. Aš pra- 
dėjau: 

— Gerbiamasis teisėjau!.. Su liūdesiu ir nuostaba man 
tenka... Tai yra... aš matau priešais save triumfuojantį blogį 
ir... vadinasi. .. paniekintą. .. 

Staiga man taip išdžiūvo gerklė, kad nebegalėjau daugiau 
nė žodžio ištarti. Laimė, įsikišo Vokulskis: 

— Žeckis tik dalyvavo parduodant, o lėlę pardaviau aš. 

— Už tris rublius? — paklausė baronienė, blykstelėdama 
gyvatės akimis. 

— Taip, už tris rublius. Tai užsigulėjusi prekė, kurią mes 
stengiamės greičiau išleisti. 

— Ar ir man jūs parduotumėte tokią lėlę už tris rub- 
lius? — toliau tardė baronienė. 

— Ne! Jums jau daugiau nieko ir niekuomet mano par- 
duotuvėje nebebus parduota. 

— Kaip jūs įrodysite, kad lėlė nupirkta pas jus? — paklau- 
sė teisėjas. 

— Taigi! — sušuko baronienė.— Kaip įrodysite?.. 

— Tylos! ..— sudraudė ją teisėjas. 

— Kur jūs nupirkote savo lėlę? — paklausė baronienę Vo- 
kulskis. 

— Pas Leserį. 

— Štai ir įrodysime,— pasakė Vokulskis.— Tas lėles esu iš- 
rašęs iš užsienio dalimis: atskirai galvas, atskirai liemenis. 
Ponas teisėjau, prašau atardyti galvą ir viduje rasite mano 
firmą. 

Ponia baronienė ėmė nerimauti. 

Teisėjas paėmė lėlę, pridariusią tiek rūpesčių, kišeniniu 
peiliuku prapjovė jos suknelės liemenėlę ir pradėjo labai at- 
sargiai ardyti galvą nuo liemens. Helenka iš pradžių nustebu- 
si žiūrėjo į tą operaciją, o paskui atsigręžė į motiną ir tyliai 
paklausė: 

— Mamyte, kodėl tasai ponas nurenginėja Mimi? Juk jai 
bus gėda... 

Staiga ji suprato, ką teisėjas daro, prapliupo verkti ir, pa- 
slėpusi veidą ponios Stavskos sijone, sušuko: 

— Mamyte, kodėl jis ją pjauna? .. Jai baisiai skauda! .. 
Oi mamyte, mamyte, aš nenoriu, kad Mimi pjautų. .. 

— Neverk, Heliunia, Mimi pasveiks ir bus dar gražesnė, — 
ramino mergaitę Vokulskis, susijaudinęs ne mažiau už ją. 

Tuo tarpu Mimi galva nukrito ant raštų. Teisėjas pažvelgė 
vidun ir, paduodamas lėlės galvutę baronienei, pasakė: 

— Perskaitykite, ponia, kas ten parašyta? 

Baronienė prikando lūpą ir nieko nepasakė. 

— Tegul ponas Maruševičius perskaito garsiai, kas tenai 
parašyta. 

— Janas Mincelis ir Stanislavas Vokulskis. . .— išstenėjo 
Maruševičius. 

— Vadinasi, ne Leseris? 

— Ne. 

Visą tą laiką baronienės tarnaitė labai dviprasmiškai elgė- 
si: raudo, balo, slėpėsi už suolų... 

Teisėjas skersomis žiūrėjo į ją, paskui staiga paklausė: 

— O dabar, panele, pasakykite mums, kas ten atsitiko su 
lėle? Tiktai prašau kalbėti tiesą, nes jums reikės prisiekti... 

Užkalbintoji mirtinai išsigando, susigriebė už galvos ir, pri- 
šokusi prie stalo, greitai atsakė: 

— Lėlė sudužo, pone... 

— Ta jūsų lėlė, ponios Kšešovskos? 

— Ta pati... 

— Na, gerai, juk sudužo tiktai galva, o kurgi visa kita?.. 

— Palėpėje, pone... Oi, kas man bus! 

— Nieko jums nebus; blogiau būtų, jeigu nepasakytumėte 
tiesos. O jūs, ieškove, ar girdėjote? .. 

Baronienė nudelbė akis ir sukryžiavo rankas ant krūtinės 
kaip kankinė. 

Teisėjas pradėjo rašyti. Vyras, sėdįs antrame suole (ma- 
tyt, brūžkuotojas), kreipėsi į damą raudonu veidu: 

— Na ką, pavogė?.. Matote, kaip jums nosį nušluostė?. . 
Ką?.. 

— Kai moteris graži, tai ir nuo kalėjimo išsisuka,— pasa- 
kė raudonoji dama savo kaimynei. .. 

— Bet jūs tai neišsisuksite. ..— sumurmėjo brūžkuotojas. 

— Kvailys!.. 

— Pati kvailė... 

— Tylos! ..— suriko teisėjas. 

Mums buvo liepta atsistoti, ir mes išgirdome nuosprendį, 
visiškai išteisinantį ponią Stavską. 

— Dabar,— pasakė teisėjas, baigęs skaityti, — jūs, ponia, 
galite iškelti ieškinį už šmeižtą. 

Jis nulipo nuo pakylos, paspaudė ranką poniai Stavskai ir 
pridūrė: 

— Man labai gaila, kad teko jus teisti, bet dabar labai ma- 
lonu, kad galiu jus pasveikinti. 

Ponią Kšešovską ėmė tampyti traukuliai, o dama raudo- 
nu veidu pasakė savo kaimynei: 

— Prie dailaus snukučio ir teisėjas kaip musė prie me- 
daus... Na, bet paskutiniajame teisme būs kitaip! — atsidu- 
so ji. 

— Cholera!.. Kaip mėgsta piktžodžiauti...— sumurmėjo 
brūžkuotojas. 

Mes pakilome. Vokulskis padavė ranką poniai Stavskai ir 
nuėjo su ja į priekį, o aš atsargiai ėmiau vesti ponią Misevi- 
čiovą purvinais laiptais. 

— Sakiau, kad taip baigsis, — tikino mane senutė,— o jūs 
vis netikėjote. .. 

— Aš netikėjau?.. 

— Taip, vaikščiojote kaip musmirių apsiėdęs... Jėzau, 
Marija! .. Kas gi čia?... 

Paskutiniai žodžiai buvo taikomi liesajam studentui, kuris 
kartu su savo draugu laukė prie vartų, matyt, ponios Kšešovs- 
kos ir, manydamas, kad ji jau išeina, pavirto lavonu prieš... 
ponią Misevičiovą!.. 

Jis iš karto suprato savo klaidą ir susigėdęs nubėgo kelis 
žingsnius į priekį... 

— Patkevičiau!.. Palauk!.. Jau ji eina...— sušuko Ma- 
leskis. 

— Tegriebia tave velniai!..— įsikarščiavo Patkevičius.— 
Tu visuomet mane kompromituoji. 

Tačiau, išgirdęs triukšmą vartuose, jis sugrįžo ir dar kar- 
tą suvaidino numirėlį. .. Virskiui!.. 

Tai galutinai išmušė iš vėžių jaunuolius; juodu susipyko 
ir nuėjo namo kiekvienas kita gatvės puse. 

Tačiau kai mes juos pralenkėme važiuodami, jie jau vėl 
ėjo drauge ir labai galantiškai pasveikino mus.“ 

Devintasis skyrius 


SENOJO PARDAVĖJO DIENORAŠTIS 


„Dabar žinau, kodėl taip plačiai pradėjau rašyti apie po- 
nios Stavskos bylą. Štai kodėl... 

Pasaulyje yra daug mažatikių, ir aš pats kartais pasidarau 
mažatikis ir suabejoju Dievo apvaizda. Dažnai, kai blogai 
vyksta politiniai reikalai arba kai matau žmonių menkystę ir 
triumfuojančius niekšus (jeigu taip galima pasakyti), dažnai 
sau galvoju: 

„Senas kvaily, kuris vadiniesi Ignacu Žeckiu! Tu įsivaiz- 
duoji, kad Bonapartai sugrįš į sostą, kad Vokulskis padarys 
kažką nepaprasta, nes yra gabus, ir bus laimingas, nes yra 
doras? .. Tu manai, asilo galva, kad nors iš pradžių niekšams 
sekasi, o doriems Žmonėms nesiseka, tai vis dėlto galų gale 
blogieji bus pasmerkti, o gerieji pašlovinti? .. Ar šitaip tu sau 
vaizduojiesi?.. Jeigu šitaip, tai kvailai vaizduojiesi!.. Pa- 
saulyje nėra jokios tvarkos, jokios teisybės, vien tik kova. 
Kai toje kovoje nugali gerieji — gerai, kai blogieji — blogai, 
bet kad būtų kažkokia galia, padedanti tiktai geriesiems,— tai 
nė negalvok... Žmonės yra kaip vėjo blaškomi lapai; jei nu- 
blokš jis juos į žolę, tai guli žolėje, nublokš į balą — guli ba- 
loje. .." 

Šitaip dažnai sau galvodavau apniktas abejonių; tačiau po- 
nios Stavskos byla privertė mane padaryti tiesiog priešingas 
išvadas — patikėti, kad gerieji žmonės anksčiau ar vėliau su- 
silauks teisingumo. 

Tiktai pasvarstyk... Ponia Stavska yra kilnių kilniausia 
moteris, — vadinasi, turi būti laiminga; Stachas yra visų ver- 
tingiausias Žmogus, — vadinasi, ir jis turi būti laimingas. Tuo 
tarpu Stachas visą laiką blogai nusiteikęs ir liūdnas (kartais 
vos nepravirkstu, į jį žiūrėdamas!), o ponia Stavska buvo ap- 
kaltinta vagyste. .. 

Kurgi čia teisybė, atlyginanti geriesiems? .. 

Tuojau ją pamatysi, netikėli žmogau! O kad labiau tave 
įtikinčiau, jog šiame pasaulyje yra tvarka, užrašau čia šias 
pranašystes: 

Pirma — ponia Stavska ištekės už Vokulskio ir bus su juo 
laiminga. 

Antra — Vokulskis atsisakys savo panelės Lenckos, ves po- 
nią Stavską ir bus su ja laimingas. 

Trečia — jaunasis Liuliu dar šiemet taps Prancūzijos im- 
peratoriumi, pasivadinęs Napoleonu IV, sudoros vokiečius 
kaip šiltą vilną ir įves teisingą tvarką visame pasaulyje, kaip 
kad man dar pranašavo mano velionis tėvas. 

Kad Vokulskis ves ponią Stavską ir padarys kažką nepa- 
prasta, dabar jau nė kiek neabejoju. Jis; tiesa, dar nesusižie- 
davo su ja ir netgi nepasipiršo, pagaliau... dar net pats ne- 
suvokia, kad taip padarys. Tačiau aš jau matau... Aiškiai 
matau, kaip viskas susiklostys, ir duodu galvą nukirsti, kad 
taip bus. .. Turiu politišką uoslę! 

Tiktai pažiūrėkite, kas darosi. 

Po teismo jau antrą dieną Vokulskis vakare buvo pas po- 
nią Stavską ir sėdėjo iki vienuoliktos valandos. Trečią dieną 
buvo Milerovos parduotuvėje, patikrino buhalterijos knygas 
ir labai gyrė ponią Stavską; dėl to netgi kiek įsižeidė Milero- 
va. O ketvirtą dieną... 

Tiesa, jis nebuvo nei pas Milerovą, nei pas ponią Stavską, 
užtat man nutiko keisti dalykai. 

Prieš pietus (parduotuvėje kažkaip nebuvo pirkėjų) nei iš 
šio, nei iš to prieina prie manęs — kas gi? .. Jaunasis Šlang- 
baumas, tasai žydelis, kuris dirba rusiškųjų audinių skyriuje. 

Žiūriu, mano Šlangbaumas trinasi rankas, ūsą užrietęs, o 
galvą užvertęs vos ne iki lubų. .. Manau: „Pamišo ar ką?.." 
O jis pasisveikina su manimi, bet galvos nenulenkia ir sako 
žodis žodin štai ką: 

— Tikiuosi, ponas Žecki, kad ir kas atsitiktų, su jumis lik- 
sime geri draugai... 

Manau: „Po velnių, ar tik neatleido jo Stachas iš tarny- 
bos? .." Ir atsakau: 


— Kad ir kas atsitiktų, ponas Šlangbaumai, jūs galite būti 
tikras mano palankumu, jei tik nepadarysite kokios piktada- 
Iystės. .. 

Paskutiniuosius žodžius aš pabrėžiau, nes mano Šlangbau- 
mas atrodė taip, tarytum būtų sumanęs nupirkti mūsų par- 
duotuvę (o tai man atrodo neįtikima) arba apvogti kasą... 
O šitai, nors jis ir sąžiningas žydas, man neatrodytų negali- 
mas dalykas. 

Matyt, jis tai suprato, nes nežymiai šyptelėjo ir nuėjo į 
savo skyrių. Po ketvirčio valandos aš užėjau tenai tarsi ne- 
tyčia, bet radau jį, kaip paprastai, bedirbantį. Aš netgi pasa- 
kyčiau, kad dirbo jis dar uoliau, negu paprastai: laipiojo ko- 
petėlėmis, traukė rietimus ripso ir aksomo, vėl dėliojo juos į 
spintas, — žodžiu, sukosi kaip vilkutis. 

„Ne,— manau,— tas jau tur-būt mūsų neapvogs. .." 

Pastebėjau, ir tai mane nustebino, kad Zemba labai paslau- 
gus ir mandagus Šlangbaumui, o į mane žvilgčioja tarytum 
truputį iš aukšto, nors dar nelabai. 

„Aha,— galvoju, — nori išlyginti seniau Šlangbaumui pa- 
darytas skriaudas, o prieš mane, vyriausią pardavėją, pabrė- 
žia savo paties vertę. Labai pagirtinai daro, nes visada reikia 
truputį riesti nosį prieš vyresnybę ir būti nuolankiai manda- 
giam pavaldiniams. .." 

Vakare užsukau į restoranėlį išgerti alučio. Žiūriu — sėdi 
ponas Šprotas ir tarėjas Vengrovičius. Mudu su Šprotu po ano 
susidūrimo, apie kurį pasakojau, esame vienas antram abe- 
jingi, tačiau su tarėju sveikinuosi labai nuoširdžiai. Jis man 
ir sako: 

— Na ką, jau?.. 

— Atsiprašau,— sakau, — nesuprantu. (Maniau, kad jis tu- 
ri galvoje ponios Stavskos bylą.) Nesuprantu, — sakau, — ponas 
tarėjau. 

— Ko nesupranti, — sako jis,— ar to, kad parduotuvė par- 
duota?.. 

— Persižegnokite, ponas tarėjau,— sakau aš,— kokia par- 
duotuvė? 

Gerbiamasis tarėjas jau buvo išgėręs šeštą bokalą, todėl 
ėmė juoktis ir tarė: 

— Še tau! Aš tai persižegnosiu, o tamstai nė persižegnoti 
neleis, kai nuo krikščioniškos duonos pereisi prie žydiškos 

chalos; žmonės pasakoja, kad jūsų parduotuvę nupirkę žy- 
dai... 

Maniau, kad mane apopleksija trenks. 

— Ponas tarėjau,— sakau aš,— jūs esate labai rimtas žmo- 
gus ir turėtumėt pasakyti, iš kur ta Žinia. 

— Visas miestas šneka, — atsakė tarėjas, — pagaliau tegul 
štai ponas Šprotas jums viską paaiškina. 

— Ponas Šprotai,— sakau aš nusilenkdamas,— nenorėčiau 
jūsų užgauti, juoba kad reikalavau iš jūsų satisfakcijos, o 
jūs atsisakėte kaip koks apgavikas... taip, apgavikas, ponas 
Šprotai... Tačiau pareiškiu jums, kad jūs arba platinate, ar- 
ba pats prasimanote paskalas. .. 

— Čia dabar kas?! .— suriaumojo Šprotas, vėl kaip anuo- 
met trenkdamas kumščiu į stalą.— Atsisakiau, nes neprivalau 
duoti satisfakcijos nei jums, nei niekam kitam. Ir vis tiek 
kartoju, kad jūsų parduotuvę perka žydai. .. 

— Kokie žydai?.. 

— Velnias juos žino: Šlangbaumai, Hundbaumai, aš jų 
visų nė nesugaudau!.. 

Aš taip įtūžau, kad liepiau paduoti alaus, o tuo tarpu ta- 
rėjas Vengrovičius sako: 

— Su tais žydais kada nors dar gali išeiti didelis skanda- 
las. Jie taip mus smaugia, taip iš visų vietų išstumia, taip mus 
supirkinėja, kad sunku prieš juos atsilaikyti. Jau mes jų 
neapmausime, bergždžia mėginti, bet kai kils peštynės, tai pa- 
žiūrėsime. 

— Ponas tarėjas teisybę sako! — pritarė Šprotas.— Tie žy- 
dai taip viską užsigrobia, kad galų gale teks iš jų jėga atim- 
ti, norint išlaikyti pusiausvyrą. Tik pasižiūrėkite, ponai, kas 
darosi kad ir toje pačioje gelumbės prekyboje. .. 

— Na,— sakau, — jeigų mūsų parduotuvę nupirks Žydai, 
tai ir aš prie jūsų prisidėsiu; mano kumštis dar šio to ver- 
tas... Tačiau kol kas, dėl Dievo meilės, neskleiskite gandų 
apie Vokulskį ir nekurstykite Žmonių prieš.žydus, nes jau ir 
taip kyla pasipiktinimas. .. 

Parėjau namo skaudama galva, tūždamas ant viso pasau- 
lio. Naktį keliskart buvau nubudęs, o kai užmigdavau, vis 

sapnuodavau, jog žydai iš tiesų nupirko mūsų parduotuvę ir 
aš, kad nemirčiau badu, vaikštau po kiemus su vargonėliais, 
ant kurių parašyta: „Pasigailėkite vargšo seno vengrų pėsti- 
ninkų karininko!" 

Tiktai iš ryto man dingtelėjo vienintelė paprasia ir protin- 
ga mintis: atvirai pasikalbėti su Stachu ir, jeigu jis iš tikrųjų 
parduoda parduotuvę, pasiieškoti kitos vietos. 

Nieko sau karjera po tiekos metų tarnybos! Kad būtum 
šuo, tai kas nors bent nušautų. .. O kadangi esi žmogus, tai ir 
šlaistykis po svetimus kampus ir galvok, ar neteks baigti savo 
dienų patvoryje. 

Iki pietų Vokulskio nebuvo parduotuvėje, tad apie antrą 
valandą aš išsirengiau pas jį. Gal serga? .. 

Einu ir jo namo tarpuvartėje susiduriu su daktaru Šuma- 
nu. Kai pasakiau jam, kad noriu aplankyti Stachą, jis pasakė: 

— Neikite tenai. Jis susierzinęs, ir geriau duoti jam ra- 
mybę. Eime geriau pas mane, išgersime arbatos... Tarp 
kitko, ar aš turiu jūsų plaukų? 

— Man rodos, —atsakiau aš, — kad netrukus atiduosiu 
jums savo plaukus kartu su visa oda. 

— Ar norite padaryti savo iškamšą? 

— Vertėtų, nes pasaulis dar nėra matęs tokio kvailio. 

— Nusiraminkite— atsakė Šumanas,— yra ir didesnių 
kvailių. Kas gi atsitiko? 

— Nesvarbu, kas man atsitiko, bet štai girdėjau, kad Sta- 
chas parduoda parduotuvę žydams... Na, o pas juos aš taI- 
nauti neisiu. 

— Nejaugi ir jūs užsikrėtėte antisemitizmu? 

— Ne, bet vienas dalykas yra nebūti antisemitu, o kas ki- 
ta — tarnauti žydams. 

— Kas gi tada jiems tarnaus? .. Štai aš, nors ir pats esu 
žydas, nesutiksiu būti tų smarvių tarnu. Tarp kitko, — pridūrė 
jis, — iš kur jums kyla tokios mintys? Jeigu parduotuvė bus 
parduota, jūs gausite puikią vietą prekybos su Rusija bendro- 
vėje... 

— Nepatikima ta bendrovė,— pastebėjau aš. 

— Labai nepatikima, — atsakė Šumanas, — nes joje per ma- 

žai žydų ir per daug didikų. Tačiau jums ir tai nesvarbu, 
nes... Tik neišduokite manęs... Taigi jums visai nesvarbu, 
koks likimas ištiks parduotuvę ir bendrovę, nes Vokulskis už- 
rašė jums dvidešimt tūkstančių rublių. .. 

— Man?.. užrašė?.. Ką tai reiškia?! . — nustebęs sušu- 
kau aš. 

Kai tik įėjome į Šumano butą, daktaras liepė paduoti 
virtuvą. 

— Ką reiškia tas užrašymas? — paklausiau aš, netgi tru- 
putį sunerimęs. 

— Užrašymas!.. užrašymas. ..— murmėjo Šumanas, žings- 
niuodamas po kambarį ir kasydamasis pakaušį. — Ką reiškia — 
nežinau, bet Vokulskis tai padarė ir to gana. Matyt, nori dėl 
visa ko pasiruošti, kaip kad tinka protingam pirkliui!.. 

— Nejaugi vėl dvikova?.. 

— Et, kokia ten dvikova... Vokulskis turi per daug pro- 
to, kad du kartus darytų tą pačią kvailystę. Tačiau, brangusis 
pone Žecki, kas susiduria su tokia boba, tas turi būti pasi- 
Iuošęs. .. 

— Su kokia boba? .. Su ponia Stavska? ..— paklausiau aš. 

— Kokia ponia Stavska! — kalbėjo daktaras.— Čia įpai- 
niota stambesnė žuvelė, panelė Lencka, kurią tasai pamišėlis 
įsimylėjęs iki ausų. Jis jau pradeda suprasti, kas tai per žolelė, 
kenčia, graužiasi, bet atsiplėšti neįstengia. Blogiausias dalykas 
yra pavėluota meilė, ypač kai ištinka tokį velnią, kaip Vo- 
kulskis. 

— Kas gi vėl pasidarė? Juk vakar jis buvo baliuje rotu- 
šėje. 

— Todėl jis ir buvo, kad ji tenai buvo, o aš irgi buvau, 
nes jie abu buvo. Įdomi istorija! — sumurmėjo daktaras. 

— Ar negalėtumėt aiškiau kalbėti? — paklausiau nekant- 
riai. 

— Kodėl gi ne, juoba kad tatai jau visi mato, — atsakė dak- 
taras.— Vokulskis dėl jos eina iš proto, ji su juo labai gud- 
Tiai koketuoja, o garbintojai. .. laukia. 

Velniava,— tęsė Šumanas, vis žingsniuodamas po kam- 
barį ir trindamasis pakaušį. — Kol panelė Izabelė neturėjo nė 

grašio ir niekas prie jos nesisuko, nė šuo pas juos nesilankė. 
Tačiau kai pasirodė Vokulskis, turtingas žmogus, turįs gerą 
vardą ir daug pažinčių, kurios net pervertinamos, aplink pa- 
nelę Lencką susirinko toks spiečius daugiau ar mažiau kvai- 
lų, nusivalkiojusių ir gražių kavalierių, kad pro juos nė prasi- 
sprausti negali. Ir kiekvienas dūsauja, vartalioja akis, šnibžda 
švelnius žodelius, jausmingai spaudžia rankutę šokdamas... 

— Oj ką? 

— Menkystė! — tarė daktaras, numodamas ranka.— Užuot 
niekinusi tuos plikšius, kurie jau keliskart buvo ją palikę, ji 
susižavėjusi jais. Visi tai mato, ir blogiausia — mato ir pats 
Vokulskis. .. 

— Tai kodėl gi, po velnių, jis jos nemetė? .. Kas kas, o jau 
jis tai tikrai neleis iš savęs tyčiotis. 

Atnešė virtuvą. Šumanas atleido tarną ir pripylė arbatos. 

— Matote,— pasakė Šumanas, — jis tikrai ją mestų, jeigu 
galėtų blaiviai vertinti daiktus. Vakar baliuje vieną akimirką 
jame buvo nubudęs liūtas, ir, kai mūsų Stachas priėjo prie pa- 
nelės Lenckos pasikalbėti, būčiau galėjęs prisiekti, kad jis tuo- 
jau išdroš: „Labanakt, gerbiamoji, jau pastebėjau, kokios jūsų 
kortos, ir nesileisiu jomis aplošiamas!“ Toks buvo jo veidas, 
kai jis prie jos priėjo. Na ir kas iš to2.. Ji kartą žvilgtelėjo, 
pašnibždėjo kažką, spustelėjo jam ranką, ir mano Stachas visą 
naktį buvo toks laimingas, kad... šiandien mielai paleistų sau 
kulką į kaktą, jeigu nesitikėtų vėl susilaukti žvilgsnio, mei- 
laus žodžio, rankos paspaudimo... Nemato, stuobrys, kad ji 
žaIrsto tokias pat saldybes dešimčiai kitų ir netgi kur kas dides- 
nėmis dozėmis. 

— Kas gi tai per moteris? 

— Kaip šimtai ir tūkstančiai kitų! Graži, išlepinta, tačiau 
be širdies. Jai Vokulskis tiek tevertas, kiek turi pinigų ir įta- 
kos: gali būti jai vyras, žinoma, kai nėra geresnio. Tačiau mei- 
lužiais ji sau pasirinks tokius, kurie jai labiau tinka. 

Tuo tarpu jis— kalbėjo toliau Šumanas,—ir Hopferio 
rūsyje, ir stepėse taip maitinosi Aldonomis, Gražinomis, Ma- 
rilėmis ir panašiomis chimeromis, jog panelė Lencka jam yra 
deivė. Jis jau ne tik myli, bet garbina ją, meldžiasi jai, kristų 

jai į kojas... Bjaurus jo laukia nubudimas!.. Nors Stachas 
ir grynakraujis romantikas, tačiau jis neseks Mickevičiumi, 
kuris ne tik atleido tai, kuri iš jo pasijuokė, bet ir ilgėjosi ap- 
gavikės, netgi įamžino ją... Puiki pamoka mūsų panelėms: 
jei nori pagarsėti, apgaudinėk karščiausius savo garbinto- 
jus! .. Mes, lenkai, esame pasmerkti likti kvailiais net tokiame 
paprastame dalyke, kaip meilė... 

— Ir jūs, daktare, manote, kad Vokulskis bus toks kvai- 
las? ..— paklausiau aš, jausdamas, kad mano kraujas verda 
kaip prie Vilagošo. 

Šumanas net pašoko nuo kėdės. 

— One, po velnių! .. — sušuko jis. — Šiandien gali kvai- 
lioti, kol dar sugeba sau pasakyti: „O gal mane myli, o gal 
yra tokia, kaip man atrodo? .." Tačiau jeigu neatsipeikės, pa- 
stebėjęs, kad iš jo juokiamasi, tai aš... aš pirmas, kaip kad 
žydas esu, spjausiu jam į akis... Toks žmogus gali būti ne- 
laimingas, bet neturi teisės būti negarbingas. .. 

Seniai jau nebuvau matęs Šumano tokio susierzinusio. Žy- 
das tai žydas, tas matyti iš jo viso nuo galvos iki kojų, tačiau 
ištikimiausias draugas ir savigarbą turįs žmogus. 

— Na,— pasakiau aš,— nusiraminkite, daktare. Aš turiu 
Stachui vaistą. 

Ir papasakojau jam viską, ką žinau apie ponią Stavską, ir 
užbaigiau: 

— Mirsiu, sakau jums, daktare, mirsiu, arba. .. apvesdinsiu 
Stachą su ponia Stavska. Tai moteris, kuri turi ir protą, ir širdį 
ir už meilę atlygins meile, o jam tokios reikia. 

Šumanas palingavo galvą, pakilnojo antakius. 

— Na! Pamėginkite... Nuo sielvarto dėl vienos moters 
vienintelis vaistas gali būti tiktai kita moteris. Nors bijau, kad 
gydymas jau nebūtų pavėluotas. .. 

— Tai plieninis žmogus, — pastebėjau. 

— Ir todėl pavojingas, — atrėžė daktaras.— Sunku ištrinti 
tai, kas kartą tokiame įsirėžia, ir sunku sulipdyti, kas įskyla. 

— Ponia Stavska tatai padarys. 

— Duok Dieve. 

— Ir Stachas bus laimingas. 

— Oho!., 

Atsisveikinau su daktaru kupinas vilties. Myliu, labai my- 
liu ponią Eleną, tačiau dėl Stacho. . . atsižadėsiu jos. 

Kad tik nebūtų per vėlu! 

Tačiau ne... 

Kitą dieną per pietus užbėgo į parduotuvę Šumanas; iš jo 
šypsnių ir iš to, kaip jis kramtė lūpas, supratau, kad jis kažko 
susirūpinęs ir nusiteikęs ironiškai. 

— Ar buvote pas Stachą, daktare? — paklausiau aš.— 
Kaipgi jis šiandien. .. 

Šumanas nusitempė mane už spintų ir susijaudinęs pra- 
šneko: 

— Klausykite, kur nuveda bobos net tokius žmones kaip 
Vokulskis! Žinote, kodėl jis susinervinęs? 

— Įsitikino, kad panelė Lencka turi meilužį... 

— O, kad įsitikintų!.. Gal tai jį galutinai pagydytų. Bet 
ji labai vikri, ir toks naivus garbintojas nepastebės, kas vyks- 
ta užkulisiuose. Pagaliau dabar visai kitas dalykas. Juokinga 
sakyti, gėda sakyti! ..— piktinosi daktaras. 

Jis pliaukštelėjo sau per plikę ir ėmė šnekėti tyliau: 

— Rytoj kunigaikštis ruošia balių, ir, aišku, tenai bus pa- 
nelė Lencka. Ir žinote, kunigaikštis iki šiol nepakvietė Vo- 
kulskio, nors kitiems išsiuntinėjo kvietimus jau prieš dvi sa- 
vaites! .. Ar patikėsite, Stachas dėl to tiesiog serga? .. 

Daktaras sukikeno, parodydamas savo pagedusius dantis, 
o aš, dievaži, paraudau iš gėdos. 

— Dabar suprantate, kur žmogus gali nusiristi? ..— pa- 
klausė Šumanas.— Jau antra diena jis kremtasi, kad kažkoks 
kunigaikštis nepakvietė jo į balių... Jis, tas mūsų mylimas 
Stachas, kuriuo mes taip stebėdavomės. .. 

— Ar jis pats jums tai pasakė? 

— Dar ko! — burbtelėjo daktaras.— Žinoma, ne. Jeigu pa- 
jėgtų pasakyti, tai sugebėtų ir atmesti tokį pavėluotą pakvie- 
timą. 

— Jūs manote, kad jį pakvies? 

— Kaipgi nepakvies! Tai kaštuotų kunigaikščiui penkiolika 

procentų per metus nuo kapitalo, kurį jis yra įdėjęs į bendro- 
vę. Pakvies, tikrai pakvies, nes Vokulskis, dėkui Dievui, dar 
yra reali jėga. Tačiau pirma, žinodamas jo silpnybę panelei 
Lenckai, kunigaikštis paerzins jį, pažais kaip su šuneliu, ku- 
riam mėsa parodoma ir vėl paslepiama, kad išmoktų vaikš- 
čioti ant dviejų kojų. Nesirūpinkite, jie yra ne kvaili ir nepa- 
leis jo iš savo nagų; tačiau jie nori jį padresiruoti, kad jis gra- 
žiai jiems tarnautų, nešiotų nešulius, na ir kad kandžiotų tuos, 
kurie jiems nepatinka. 

Jis paėmė savo bebrinę kepurę ir, linktelėjęs man galvą, 
išėjo. Keistuolis. 

Visa ta diena man buvo prasta; aš net keletą kartų apsi- 
rikau beskaičiuodamas. Staiga, kai jau norėjau uždaryti par- 
duotuvę, užėjo Stachas. Man pasirodė, kad per tą porą dienų 
jis sulyso. Abejingai pasisveikinęs su tarnautojais, jis pradėjo 
Iaustis savo stale. 

— Ar ko nors ieškai? — paklausiau aš. 

— Ar nebuvo čia laiško nuo kunigaikščio? ..— atsiliepė 
jis, nežiūrėdamas man į akis. 

— Visus laiškus aš tau siunčiau į namus... 

— Žinau, bet galėjo kuris nors netyčia likti, užsimesti. .. 

Man lengviau būtų buvę išrauti dantį, negu išgirsti tą klau- 
simą. Vadinasi, Šumanas teisybę sakė: Stachas kremtasi, kad 
kunigaikštis jo į balių nepakvietė! 

Kai parduotuvė buvo uždaryta ir tarnautojai išėjo, Vo- 
kulskis paklausė: 

— Ką tu šiandien veiki? Ar nepakviestum manęs arbatos? 

Aišku, kad su džiaugsmu pakviečiau jį ir prisiminiau tuos 
gerus laikus, kai Stachas praleisdavo pas mane beveik kiek- 
vieną vakarą. Kaip seniai tai buvo! Šiandien jis buvo niūrus, 
aš susirūpinęs, ir, nors abu daug ką turėjome vienas antram 
pasakyti, nė vienas iš mudviejų nežiūrėjo kitam į akis. Net 
ėmėme kalbėti apie šaltį, ir tiktai stiklinė arbatos, į kurią buvo 
pripilta pusė stiklinės arako, truputį atrišo man liežuvį. 

— Kažkodėl visi šneka, — pradėjau aš, — kad tu parduodi 
parduotuvę. 

— Aš jau beveįk ją pardaviau,— atsakė Vokulskis. 


— Žydams?.. 

Jis pašoko nuo krėslo ir, susikišęs rankas į kišenes, ėmė 
žingsniuoti po kambarį. 

— O kam gi parduosiu? — paklausė jis.— Gal tiems, kurie 
nepirks parduotuvės, nes turi pinigų, ar tiems, kurie dėl to 
tik ir pirktų, kad neturi pinigų? Parduotuvė verta apie šimtą 
dvidešimt tūkstančių rublių, negi man juos į balą išmesti? 

— Tie žydai baisiai mus išstumia. .. 

— Iš kur?.. Iš tų pozicijų, kurių mes neužimame, arba iš 
tų, į kurias mes patys juos stumiame, kurias verčiame, mal- 
daujame užimti. Nė vienas mūsų ponų nenupirks mano par- 
duotuvės, bet kiekvienas duos pinigų žydui, kad tasai nupirk- 
tų ir... mokėtų jam gerus procentus už paskolintą kapitalą. 

— Argi taip?.. 

— Žinoma, taip, juk aš žinau, kas skolina pinigus Šlang- 
baumui. .. 

— Vadinasi, Šlangbaumas perka? 

— O kas gi kitas? Kleinas, Liseckis ar Zemba? .. Jie negau- 
tų kredito, o ir gavę vargu ar mokėtų protingai sunaudoti. .. 

— Bus kada nors triukšmo su tais žydais, — murmtelė- 
jau aš. 

— Jau ir būdavo, truko aštuoniolika šimtmečių iš eilės, o 
kas išėjo? .. Per žydų persekiojimus žuvo kilniausieji iš jų, 
o gyvi išliko tiktai tie, kurie sugebėjo išsigelbėti. Užtat dabar 
kokie Žydai: ištvermingi, kantrūs, gudrūs, vieningi, apsukrūs 
ir meistriškai valdo vienintelį ginklą, kuris jiems liko, — pini- 
gus. Naikindami tautoje viską, kas geriausia, padarėme dirb- 
tinę atranką ir išauginome blogiausiuosius. 

— Tačiau ar pagalvojai, kad kai pereis tavo parduotuvė 
į jų rankas, keliasdešimt žydų gaus gerai apmokamą darbą, 
o keliasdešimt mūsų žmonių jo neteks? 

— Tai ne mano kaltė,— susierzinęs atsakė Vokulskis.— 
Ne mano kaltė, kad tie, su kuriais mane sieja asmeniški san- 
tykiai, reikalauja, kad parduočiau parduotuvę. Tiesa, visuo- 
menė dėl to turės nuostolių, tačiau ir ji pati to nori. 

— O pareigos?.. 

— Kokios pareigos?! .— sušuko jis.— Ar tiems, kurie vą- 

dina mane išnaudotoju, ar tiems, kurie mane apvaginėja? 
Įvykdęs savo pareigą, žmogus turėtų už tai ką nors gauti, — 
kitaip tai būtų auka, kurios niekas iš nieko neturi teisės rei- 
kalauti. O kį aš gaunu? Neapykantą ir šmeižtus iš vienų, pa- 
nieką iš kitų. Pasakyk pats: ar yra tokia piktadarybė, kuri man 
nebūtų buvusi priskirta, o už ką? .. Už tai, kad praturtėjau ir 
daviau išlaikymą šimtams žmonių. 

— Šmeižikų yra visur. 

— Tačiau niekur nėra tiek, kiek pas mus. Kur kitur toks 
padorus pralobėlis kaip aš turėtų priešų, tačiau būtų ir ger- 
biamas, o tai atlygina už skriaudas. .. O čia... 

Jis numojo ranka. 

Vienu mauku nurijau dar pusę stiklinės arako su arbata — 
dėl drąsos. Tuo tarpu Stachas, išgirdęs koridoriuje žingsnius, 
priėjo prie durų. Supratau, kad jis vis dar laukia kunigaikščio 
pakvietimo. 

Man jau galvoje ūžė, tad paklausiau: 

— O ar tie, tie, dėl kurių tu parduodi parduotuvę, tave 
geriau įvertins?.. 

— O jeigu įvertins? ..— paklausė jis susimąstęs. 

— Ir mylės tave daugiau negu tie, kuriuos tu palieki? 

Jis staiga prišoko prie manęs ir pažvelgė man į akis. 

— O jeigu mylės? ..— tarė jis. 

— Ar esi tikras?.. 

Jis krito į krėslą. 

— Argi aš žinau? ..— sušnibždėjo jis.— Argi aš žinau!.. 
Kas yra tikra šiame pasaulyje? 

— Nejaugi tau nė karto nebuvo atėję į galvą, — kalbėjau 
aš vis drąsiau, — kad gali būti ne tik išnaudojamas ir apgau- 
dinėjamas, bet dargi pajuokiamas ir niekinamas? .. Sakyk, ar 
niekuomet apie tai nepagalvojai? .. Viskas pasaulyje yra ga- 
lima ir todėl reikia apsisaugoti jeigu ne nuo apgaulės, tai bent 
nuo pajuokos. Po velnių! — užbaigiau aš, trinktelėdamas stik- 
line į stalą. — Galima aukotis, kai yra dėl ko, tačiau negalima 
leistis niekinamam. .. 

— Kas mane niekina? — suriko jis pašokdamas. 

— Visi tie, kurie negerbia tavęs taip, kaip esi nusipelnęs. 

Išsigandau savo paties drąsumo, bet Vokulskis nieko ne- 
atsakė. Jis atsigulė kušetėje sunėręs rankas už galvos, — o tai 
buvo ženklas, kad yra nepaprastai susijaudinęs. Paskui visiš- 
kai ramiu balsu prašneko apie parduotuvės reikalus. 

Apie devintą atsidarė durys, ir įėjo Vokulskio tarnas. 

— Laiškas nuo kunigaikščio! ..— pasakė jis. 

Stachas sukando lūpas ir nesikeldamas ištiesė ranką. 

— Duokš,— pasakė jis,— ir eik miegoti. 

Tarnas išejo. Stachas iš lėto atplėšė voką, perskaitė laišką 
ir, sudraskęs jį, numetė prie krosnies. 

— Kas tai yra? — paklausiau aš. 

— Kvietimas į rytojaus balių, — sausai atsakė jis. 

— Ar eisi? 

— Nė nemanau. 

Aš apstulbau. .. Ir staiga per tą apstulbimą man dingtelė- 
jo genialiausia mintis pasaulyje. 

— Žinai ką? — tariau aš.— Gal mudu nueitume rytoj va- 
kare pas ponią Stavską?.. 

Jis atsisėdo kušetėje ir šypsodamasis atsakė: 

— O žinai, kad bus neblogai!.. Ji labai maloni moteris, 
ir aš jau seniai tenai bebuvau. Reikėtų kaip nors, progai pa- 
sitaikius, pasiųsti keletą Žaislelių mergaitei. 

Ledinė siena, kuri buvo susidariusi tarp mudviejų, skilo. 

Abu atgavome buvusį nuoširdumą ir iki vidurnakčio šne- 
kėjomės apie senus laikus. Atsisveikindamas Stachas man pa- 
sakė: 

— Žmogus kartais kvailėja, bet kartais ir vėl atgauna pro- 
tą. .. Teatlygina tau, Viešpats, senuk! 

Brangiausias mano, mylimas Stachas!.. 

Nors plyšiu, bet apvesdinsiu jį su ponia Stavska!.. 

Tą dieną, kai pas kunigaikštį buvo keliamas balius, nei 
Stachas, nei Šlangbaumas nesirodė parduotuvėje. 

Spėjau, kad jie tarėsi dėl mūsų įmonės pardavimo. 

Kitu atveju toks įvykis būtų užnuodijęs man nuotaiką vi- 
sai dienai. O tada nė nepagalvojau, kad mūsų firma išnyks ir 
ją pakeis žydiška iškaba. Kas man parduotuvė! Kad tik Sta- 

chas būtų laimingas arba bent liautųsi graužęsis. Turiu jį 
apvesdinti, nors perkūnai trenktų!.. 

Iš ryto pasiunčiau poniai Stavskai laiškelį, pranešd .Aas 
jai, kad mudu su Vokulskiu užeisime šiandien išgerti arbatos. 
Su laiškeliu išdrįsau pasiųsti dėžę žaislų Heliuniai. Buvo ten 
miškas-su žvėrimis, visi baldai lėlei, mažas servizėlis ir vari- 
nis virtuvėlis. Iš viso prekių, kartu su įpakavimu, už 13 rb 
60 kp. 

Reikia dar ką nors sugalvoti poniai Misevičiovai. Šitokiu 
būdu pasidarysiu reples iš senelės ir anūkės, ir taip jomis su- 
spausiu gražiąją mamą už širdies, kad kapituliuos dar prieš 
šventą Joną... 

(Ai, po velnių! O tas vyras užsienyje? .. Na, ką ten vyras, 
reikėjo laiku apsižiūrėti... Pagaliau už kokius dešimt tūks- 
tančių rublių gausime skyrybas su čia nesančiu ir tikriausiai 
jau mirusiu vyru.) 

Uždaręs parduotuvę, einu pas Stachą. Tarnas atidaro man 
duris, o pats laiko rankose iškrakmolytus marškinius. Eidamas 
per miegamąjį, matau ant kėdės fraką, liemenę... Oi, argi iš 
mūsų vizito nieko neišeis? .. 

Stachas kabinete skaitė anglišką knygą. (Velnias žino, kam 
jam prireikė tos anglų kalbos? Juk galima gauti žmoną, net 
būnant kurčnebyliu...) Pasveikino jis mane maloniai, nors 
kiek neryžtingai. ,Reikia griebti jautį už ragų!" — pagalvojau 
aš ir, nepadėdamas skrybėlės, sakau: 

— Na, turbūt nėra ko laukti. Eime, nes tos ponios dar 
nueis gulti. 

Vokulskis padėjc į šalį knygą ir susimąstė. 

-— Bjaurus vakaras, — pasakė jis,-- pusto. 

— Kitiems ta pūga nesutrukdys nuvažiuoti į balių, tai ko- 
dėl gi mums turėtų sugadinti vakarą, — atsakiau aš, dėda- 
masis kvaileliu. 

Lyg būčiau įdūręs Stachą. Jis pašoko nuo krėslo ir liepė 
paduoti kailinius. Tarnas, padėdamas jam rengtis, pasakė: 

— Tiktai jūs greičiau pareikite, nes jau metas rengtis, ir 
kirpėjas tuoj ateis. 

— Nereikia,— pasakė Stachas. 

— Juk neisite šokti nesišukavęs. .. 

— Neisiu į balių. 

Tarnas nustebęs išskėtė rankas ir išsižergė. 

— Ką jūs, pone, šiandien išdarinėjate? — sušuko jis.— El- 
giatės taip, tarsi galvoje jums būtų pasimaiše... Ponas Lenc- 
kis taip prašė... 

Vokulskis greitai išėjo iš kambaric ir užtrenkė duris prieš 
įžūlaus tarnu nosį. 

„Aha! — galvoju.-- Vadinasi, kunigaikštis susigriebė, kad 
Stachas gali neateiti, ir atsiuntė tą neva uošvį atsiprašinėti! . 
Teisybę sakė Šumanas, kad anie nenorės jo paleisti iš rankų, 
na, bet mes jį nuo jūsų atimsime!"“ 

Po ketvirčio valandos mes jau buvome pas ponią Stavską. 
Viešpatie, kaip maloniai mus priėmė! .. Mariana buvo išbars- 
čiusi virtuvės grindis smėliu, ponia Misevičiova pasipuošusi 
šilkine tabako spalvos suknele, o ponios Stavskos tą vakarą 
buvo tokios žavios akys, raudoni skruostai ir lūpos, kad bū- 
tum galėjęs mirtinai užsibučiuoti su ta gražia moterimi. 

Nenoriu nieko įsikalbėti, tačiau, dievaži, Stachas visą va- 
karą labai palankiai žvilgčiojo į ją. Jis net nepastebėjo, kad 
Heliunia užsirišo naujus kaspinus. 

Koks tai buvo vakaras! .. Kaip ponia Stavska dėkojo mums 
už žaislus, kaip dėjo Vokulskiui cukraus į arbatą, kaip už- 
kliudė jį keletą kartų rankove... Dabar jau esu tikras, kad 
Stachas lankysis čia ko dažniau, iš pradžių su manimi, o pas- 
kui ir be manęs. 

Bevakarieniaujant piktoji, o gal ir geroji dvasia nukreipė 
ponios Misevičiovos žvilgsnį į „,„Kurjerį'. 

--- Žiūrėk, Helenka,— pasakė ji dukteriai, — šiandien pas 
kunigaikštį balius. 

Vokulskis paniuro ir, užuot žiūrėjęs į akis poniai Stavs- 
kai, įsispoksojo į lėkštę. Nutaręs veikti drąsiai, aš ne be iro- 
nijos pastebėjau: 

-— Tikriausiai puikių svečių prisirinko pas tą kunigaikštį! 
Papuošalai, mandagus elgesys. .. 

— Ne tokių jau puikių, kaip atrodo,— atsakė senutė.— 
Papuošalai labai dažnai neapmokėti, o elgesys! .. Tikriausiai 

jis yra vienoks salone su grafais bei kunigaikščiais ir kitoks 
garderobe su neturtingomis darbininkėmis. 

(O, kaip laiku senutė įsikišo su savo kritika. ,Tad klau- 
syk, Stasiau“,— pagalvojau aš ir sakau toliau:) 

— Vadinasi, tos aukštuomenės damos nelabai mandagios 
su darbininkėmis? 

— Kur ten!..— atsakė ponia Misevičiova, numodama ran- 
ka.— Pažįstame čia vieną siuvėją, kuriai tos ponios duoda 
darbo, nes ji gerai ir pigiai dirba. Dažnai, iš jų sugrįžusi, ji 
kruvinomis ašaromis verkia. Kiek ji privargsta, kol primatuo- 
ja, kol persiuva, kol sulaukia atlyginimo. .. O kokiu tonu jos 
kalba, kokios storžievės, kaip derasi. .. Toji siuvėja sako (kaip 
mane gyvą matote!), kad mieliau dirbtų keturioms žydėms 
negu vienai kilniai damai. Nors ir žydės nūnai genda: vos tik 
kuri praturtėja, iš karto pradeda kalbėti tik prancūziškai 
derėtis ir maivytis. 

Norėjau paklausti, ar nesisiūdina ir panelė Lencka pas tą 
siuvėją, bet pagailėjau Stacho. Jau ir taip jo, vargšelio, vei- 
das keitėsi!.. 

Po arbatos Heliunia išsidėstė ant kilimo savo naujuosius 
žaislus, kas akimirką iš džiaugsmo šūkčiodama; mudu su po- 
nia Misevičiova susėdome prie lango (niekaip senutė negali at- 
prasti nuo tų langų!), o Vokulskis ir ponia Stavska susėdo 
sofoje: jinai su kažkokiu mezginiu, o jis su papirosu. 

Senutė taip karštai ėmė man pasakoti, koks puikus apskri- 
ties viršininkas buvęs jos velionis vyras, kad aš nelabai gir- 
dėjau, apie ką kalbėjosi ponia Stavska su Vokulskiu. O po- 
kalbis, matyt, buvo įdomus, nes kalbėjosi juodu pusbalsiu: 

„Aš mačiau jus pernai Karmelitų bažnyčioje, prie Viešpa- 
ties karsto.“ 

„O aš jus geriausiai įsiminiau, kai vasarą buvote atėjęs 
į aną namą, kuriame mes gyvenome. Ir nežinau kodėl, bet 
man pasirodė..." 


— O kiek vargo buvo su tais pasais!.. Dievas žino, kas 
juos gaudavo, kam jis juos išduodavo, kieno pavardę įrašy- 
davo. ..— pasakojo ponia Misevičiova. 

„„-. Žinoma, visada, kai tiktai jūs panorėsite. .." — rausda- 
ma kalbėjo ponia Stavska. 

„„-- Ir aš neįkyrėsiu jums? .. 

— Graži pora! — pasakiau pusbalsiu poniai Misevičiovai. 

Ji pasižiūrėjo į juodu ir atsidususi pasakė: 

— Kas iš to, net jeigu nelaimingojo Liudviko jau nebe- 
būtų gyvo... 

— Pasikliaukime Dievu, tikėkimės. .. 

— Ar kad jis gyvas?..— paklausė senutė, anaiptol nepa- 
rodydama džiaugsmo. 

— Ne, ne tai noriu pasakyti... Bet... 

— Mama, aš jau noriu miego,— atsiliepė Heliunia. 

Vokulskis atsistojo, ir mes atsisveikinome su damomis. 

„Ką gali žinoti, — pagalvojau aš,— ar tas eršketas jau ne- 
prarijo kabliuko? .." 

Lauke vis dar snigo. Stachas nuvežė mane namo ir, neži- 
nau kodėl, laukė rogėse, kol aš įėjau pro vartus. 

Aš įėjau, tačiau tarpuvartėje sustojau. Ir tik tada, kai 
kiemsargis užrakino vartus, išgirdau gatvėje žvangant nuva- 
žiuojančias roges. 

„Tai tu toks? — pagalvojau aš.— Pažiūrėsime, kur dabar 
keliausi. .." 

Pakilęs į savo butą, apsivilkau seną paltą, užsidėjau ci- 
lindrą ir, šitaip persirengęs, po pusvalandžio išėjau į gatvę. 

Stacho bute buvo tamsu; vadinasi, jis namie nesėdi. Betgi 
kur jis yra?.. 

Pašaukiau pravažiuojantį vežiką ir po kelių minučių išli- 
pau netoli nuo namo, kuriame gyvena kunigaikštis. 

Gatvėje jau stovėjo keletas karietų, kai kurios tik dabar 
atvažiavusios, tačiau antrasis aukštas jau buvo apšviestas, 


grojo orkestras, ir languose kartkartėmis šmėkščiojo šo- 
kančiųjų šešėliai. 
„Tenai yra panelė Lencka ',— pagalvojau, ir man kažkodėl 


širdį suspaudė. 

Apsižvalgiau aplinkui. Tai bjaurybė, kaip sninga... Vos 
begalima įžiūrėti vėjyje mirgančias dujinių žibintų liepsne- 
les. Reikia eiti gulti. 

Norėdamas pagauti laisvas roges, perėjau į kitą pusę ir... 
vos nesusidūriau su Vokulskiu. Jis stovėjo po medžiu, visas 
apsnigtas, ir, nenuleisdamas akių, žiūrėjo į langus. 

„Vadinasi, šitaip? .. Ne, brangusis, nors padvėsi, vis tiek 
turi vesti ponią Stavską.“ 

Supratęs tokį pavojų, nutariau veikti energingai. Nieko 
nelaukdamas, kitą dieną nuėjau pas Šumaną ir sakau: 

— Žinote, daktare, kas Stachui atsitiko? 

— Kas gi, ar koją nusilaužė? 

— Blogiau. Nors buvo du kartus kviestas, vis dėlto į ba- 
lių pas kunigaikštį nenuvažiavo, tačiau apie vidurnaktį atsė- 
lino prie jo namų ir, stovėdamas per pūgą, žiūrėjo į langus. 
Jūs suprantate? 

— Suprantu. Nereikia būti nė psichiatru. 

-—- Todėl,— sakau toliau,— aš tvirtai nusprendžiau apves- 
dinti Stachą dar šiemet, net prieš šventą Joną. 

— Su panele Lencka? — sunerimo daktaras.— Patariu į tai 
nesikišti. 

— Ne su panele Lencka, o su ponia Stavska. 

Šumanas ėmė muštis sau į galvą. 

— Visas beprotnamis! — murmėjo jis.— Netrūksta nė vie- 
no. .. Jūsų galvoje, matyt, prisirinko vandens, ponas Žecki,— 
pridūrė jis patylėjęs. 

— Jūs mane įžeidinėjate! — riktelėjau netekęs kantrybės. 

Jis atsistojo priešais mane, įsikibo į mano surduto atlapus 
ir susierzinęs prabilo: 

— Paklausykite, gerbiamasis... Aš pasakysiu palyginimą, 
kurį jūs turite suprasti. Jeigu turi pilną dėžę, sakysime, pini- 
ginių, tai ar gali į tą dėžę pridėti, pavyzdžiui, kaklaraiščių? .. 
Negali. Vadinasi, jeigu Vokulskio širdis pilna panelės Lenc- 
kos, argi galima tenai įsprausti ponią Stavską? .. 

Aš atstūmiau jo rankas nuo savo atlapų ir atsakiau: 

— Išimsiu pinigines ir įdėsiu kaklaraiščius, suprantate, 
ponas mokslininke? .. 


Ir tučtuojau išėjau, nes jo arogantiškumas mane jau išer- 
zino. Mano, kad visų išminčių išminčius. 

Iš daktaro nuvažiavau pas ponią Misevičiovą. Stavska buvo 
savo parduotuvėje, Heliunią išprašiau į kitą kambarį, prie 
žaislų, 0 pats prisėdau prie senutės ir be jokių įžangų pra- 
dėjau: 

— Gerbiamoji ponia!.. Ar jums atrodo, kad Vokulskis 
yra doras žmogusė.. 

— Ak mielas pone Žecki, kaip galite to klausti?.. Kai 
mes gyvenome jo name, jis sumažino mums nuomą, išgelbėjo 
Helenką iš tokios gėdos, davė jai tarnybą už septyniasdešimt 
penkis rublius, atsiuntė Heliuniai tiek Žaislų. .. 

— Atleiskite, — pertraukiau aš.— Vadinasi, jeigu jūs su- 
tinkate, jog jis kilnus žmogus, tai turiu jums kaip didžiausią 
paslaptį pasakyti, kad yra labai nelaimingas. .. 

— Vardan Dievo Tėvo ir Sūnaus. ..— persižegnojo senu- 
tė.— Jis nelaimingas, jis, kuris turi tokią parduotuvę, bendro- 
vę, tokį baisų turtą?.. Jis, kuris neseniai pardavė namą?.. 
Nebent turi skolų, apie kurias aš nieko nežinau... 

— Skolų jis neturi nė kapeikos, — sakau aš, — o likvidavus 
parduotuvę, jam lieka apie šešis šimtus tūkstančių rublių, nors 
prieš dvejus metus jis teturėjo apie trisdešimt tūkstančių rub- 
lių, aišku, neskaitant parduotuvės. .. Tačiau, ponia, pinigai — 
tai ne. viskas, nes žmogus, be kišenės, turi dar širdį... 

— Juk aš girdėjau, kad jis ves, netgi gražią moterį, pa- 
nelę Lencką? 

— Čia ir yra nelaimė; Vokulskis negali, neturi vesti. .. 

— Argi jis turi kokią ydą?.. Toks sveikas vyras... 

— Jis neturi vesti panelės Lenckos, ji jam ne pora. Jam 
reikėtų tokios žmonos kaip... 


— Kaip mano Helenka. ..— paskubėjo įterpti ponia Mise- 
vičiova. 
— Taigil..— sušukau aš.— Ir ne tik tokios kaip ji, bet tie- 


siai jos. .. Ji pati, ponia Elena Stavska, turi tapti jo žmona 

Senutė pravirko. 

— Žinote, mielas pone Žecki,— kalbėjo ji kūkčiodama,— 
tai mano didžiausia svajonė. .. Kad mūsų brangusis Liudvikas 
jau miręs, galiu galvą dėti... Tiek kartų aš jį sapnavau, ir Vi- 
suomet arba nuogą, arba kažkokį kitokį, ne tą... 

— Pagaliau.— sakau aš, — jeigu ir nebūtų miręs, mes gau- 
sime skyrybas. 

— Žinoma. Už pinigus viską galima gauti. 

— Na, matote! .. Svarbiausia, kad ponia Stavska nesiprie- 
šintų. 

— Garbingasis pone Žecki! — sušuko senutė.— Juk ji, pri- 
siekiu jums, jau dabar, vargšelė, įsimylėjusi Vokulskį. .. Ėmė 
liūdėti, naktimis nemiega, tik dūsauja, tiesiog nyksta vargšė 
moteris, o vakar, kai jūs čia su juo buvote, kas jai darėsi. .. 
Aš, motina, pažinti jos negalėjau... 

— Vadinasi, nutarta! ..— pertariau.— Aš jau pasistengsiu, 
kad Vokulskis lankytųsi čia ko dažniau, o jūs, ponia... ati- 
tinkamai veikite ponią Eleną. Išplėšime Stachą iš tos panelės 
Lenckos rankų ir... duos Dievas, dar prieš šventą Joną iškel- 
sime vestuves. .. 

— Bijokite Dievo, o Liudvikas? .. 

— Mirė, mirė. ..— sakau aš.— Duodu galvą nukirsti, kad 
jo nebėra gyvo... 

— Na, tada Dievo valia... 

„— Tiktai... prašau jus laikyti paslaptį. Tai labai svarbus 
dalykas. 

— Kuo jūs mane laikote, ponas Žecki? — įsižeidė senu- 
tė. — Čia... čia... — pridūrė ji, mušdamasi į krūtinę, — čia 
kiekviena paslaptis kaip grabe. Juo labiau mano dukters ir 
to kilnaus Žmogaus paslaptis. 

Abu labai susijaudinome. 

— Taigi, — pasakiau po valandėlės, jau ruošdamasis išei- 
ti — ar galėjo kas manyti, kad toks menkutis daiktas kaip 
lėlė gali prisidėti prie dviejų Žmonių laimės? 

— Kaip tat lėlė? 

— Na kaipgi?.. Jeigu ponia Stavska nebūtų nupirkusi 
pas mus lėlės, nebūtų buvę teismo, Stacho nebūtų sujaudinęs 
ponios Elenos likimas, ponia Elena nebūtų jo pamilusi, ir juo- 
du nebūtų vedę... Juk, iš esmės žiūrint, jeigu Stasiaus širdy- 
je nubudo koks karštesnis jausmas poniai Stavskai, tai tik nuo 
to teismo. 

— Jūs sakote, nubudo?,. 

— Tai tau! Argi jūs pat: nematėte, kaip juodu vakar 
šnibždėjosi, sėdėdami štai šitoje sofoje? .. Vokulskis jau se- 
niai nebuvo toks pagyvėjęs, netgi susijaudinęs, kaip vakar... 

— Dievas jus atsiuntė, brangusis pone Žecki! — sušuko 
senutė ir atsisveikindama pabučiavo man į galvą. 

Dabar esu patenkintas savimi ir, nors nenorėčiau, bet tu- 
riu prisipažinii, kad galvą turiu kaip Meternichas. Kaip pui- 
kiai sugalvojau priversti Stachą įsimylėti ponią Eleną, kaip 
gerai viską sutvarkiau, kad niekas jiems netrukdytų! .. 

Dabar jau nė kiek neabejoju, kad ir ponia Stavska, ir Vo- 
kulskis pakliuvo į pastatytus jiems spąstus. Ji per porą savai- 
čių sulyso (bet dar labiau pagražėjo, velniūkštė!), o jis tie- 
siog eina iš galvos. Jeigu tik vakare jis ne pas Lenckius (te. 
nai, tarp kitko, lankosi ne dažnai, nes panelė vis važinėja po 
balius), tai būtinai vyksta pas ponią Stavską ir sėdi vos ne 
iki vidurnakčio. O kaip jis tada pagyvėja, kaip pasakoja jai 
apie Sibirą, apie Maskvą, apie Paryžių! .. Aš viską žinau, nors 
pats nevaikščioju tenai vakarais, kad jiems netrukdyčiau; man 
kitą dieną ponia Misevičiova tuoj pat viską papasakoja — su- 
prantama, ko slapčiausiai. 

Vienas dalykas tik man nepatiko. 

Sužinojęs, kad Virskis kartais landžioja pas mūsų ponias, 
ir, žinoma, trukdo burkuojančiai porelei, nutariau nueiti j6 
perspėti. 

Vos tik apsirengęs susiruošiau eiti, staiga tarpduryje susi- 
tinku jį patį. Suprantama, sugrįžtu, uždegu šviesą. Pasikal- 
bėjome truputį apie politiką... Paskui aš pakeičiu pokalbio 
temą ir be įžangų pradedu: 

— Norėjau jums konfidencialiai pranešti. .. 

— Žinau jau, žinau! ..— sako jis juokdamasis. 

— Ką jūs žinote? 

— Ogi kad Vokulskis įsimylėjęs ponią Stavską. 

— Vajėzau! — sušunku aš.— Kas gi jums pasakė? 

— Na, pirmiausia nebijokite, paslapties neišduosiu, — oriai 
sako jis.— Mūsų šeimoje paslaptis — lygiai kaip šulinio dug- 
ne... 
— Tačiau kas gi jums pasakė? 

— Man, matote, pasakė žmona, kuri sužinojo tai iš ponios 
Kolerovos. .. 

— O toji iš kur? 

— Poniai Kolerovai pasakė ponia Radzinska, o poniai Ra- 
dzinskai, kuri šventai pasižadėjo tylėti, tą paslaptį patikėjo 
ponia Denova, ponios Misevičiovos draugė. 

— Kokia ponia Misevičiova neatsargi!.. 

— Na jau! — tarė Virskis.— Ką gi ji, vargšė, turėjo da- 
ryti, jeigu Denova ją iškart užsipuolė, kad, girdi, Vokulskis 
sėdįs pas jas iki ryto, kad tai kažkokie nešvarūs dalykai. .. 
Suprantama, susijaudinusi senutė ir pasakė jai, kad čia ne 
tuščias Žaidimas, o rimtas dalykas, ir kad gal apie šventą 
Joną bus ir vestuvės iškeltos. 

Man net galvą ėmė skaudėti, bet ką daryti? Oi, tos bobos, 
bobos! .. 

— Kas girdėti mieste? — klausiu Virskį, norėdamas nu- 
traukti keblų pokalbį. 

— Skandalai, — sako jis, — skandalai su ta baroniene! Bet 
duokite man cigarą, nes tai dvi didelės istorijos. 

Padaviau jam cigarą, ir jis papasakojo tokių dalykų, kurie 
galutinai mane įtikino, kad blogieji žmonės anksčiau ar vė- 
liau yra nubaudžiami, o gerieji sulaukia atlyginimo ir kad 
net kiečiausioje širdyje vis dėlto rusena sąžinės kibirkštėlė. 

— Ar seniai jūs buvote pas mūsų damas? — pradėjo Viis- 
kis. 

— Prieš kokias keturias... penkias dienas,— atsakiau.— 
Jūs suprantate, aš nenoriu trukdyti Vokulskiui... ir jums pa- 
tarčiau taip pat daryti. Jauna su jaunu greičiau susitars negu 
su mumis, seniais. 

— Atsiprašau! — atšovė Virskis.— Penkiasdešimt metų 
vyras nėra senas; jis kaip sykis subrendęs. .. 

— Kaip obuolys, kuris čia pat nukris. 

— Jūsų teisybė: penkiasdešimt metų vyras labai linkęs pa- 
slysti. Ir jeigu ne Žmona ir vaikai... Ponas Ignacai!.. ponas 
Žecki!.. tegu mane velniai griebia, jeigu aš dar nesugebė- 
Čiau pasivaržyti su jaunais. Bet, pone, vedęs žmogus — luošas: 
moterys į jį nė nežiūri, nors. .. ponas Ignacai. .. 

Čia jo akys sublizgėjo, ir jis padarė tokią miną, kad, 
Jeigu iš tiesų yra pamaldus, rytoj turėtų eiti išpažinties. 

Apskritai jau esu pastebėjęs, kad bajorai dažniausiai yra 
tokie: nei mokslui, nei prekybai proto neturi, prie darbo jo 
neprivarysi, bet prie butelio, prie peštynių ir prie nedory- 
bių — jis pirmas, nors jau viena koja grabe. Bjaurybės! 

— Gerai, — sakau aš,— ponas Virski, bet ką jūs norėjote 
man papasakoti? 

— Aha! Kaip tik dabar apie tai galvoju, — atsako jis, ir 
cigaro dūmai rūksta iš jo kaip iš asfalto katilo.— Tad štai, 
atsimenate tuos studentus, kurie gyveno viršum baronienės?.. 

— Maleskis, Patkevičius ir tas trečias. Kaipgi neatsiminsi 
tokių padaužų. Linksmi vaikinai! 

— Labai, labai! — patvirtina Virskis.— Tenubaudžia ma- 
ne Dievas, jeigu prie tų nutrūktgalvių galima buvo išlaikyti 
jauną virėją ilgiau kaip aštuonis mėnesius. Sakau jums, ponas 
Žecki, kad jie trise galėtų pripildyti visas prieglaudas. .. Ma- 
tyt, juos tenai universitete to tik ir moko. Mano laikais, 
kaime, jeigu dvarininkas, turįs jauną sūnų, atsipirkdavo per 
metus trimis, keturiomis karvėmis. .. oho! .. tai jau iš karto 
net kunigas klebonas įsižeisdavo, kad jam gadinamos avelės. 
O šitie, pone... 

— Norėjote pasakoti apie baronienę,— priminiau aš, nes 
nemėgstu, kai iš žilos galvos neišgaravusios visokios kvai- 
lystės. 

— Taigi... Tad štai... Labiausiai pasiutęs iš jų tai tas Pat- 
kevičius, kuris lavonu apsimeta. Vos tiktai sutemsta — tas 
dvasna išlenda ant laiptų, ir toks, pasakysiu jums, kildavo 
klyksmas, tarytum tenai visas būrys žiurkių būtų bėgęs. 

— Juk jūs norėjote apie baronienę. .. 

— Taigi... Tad štai, gerbiamasis pone... Tačiau ir Ma- 
leskis ne iš kelmo spirtas!.. Tad štai, kaip jums žinoma, ba- 
ronienė laimėjo bylą prieš vaikinus, ir jie turėjo išsikraus- 
tyti aštuntą dieną. Tuo tarpu jie — nė krust... Aštunta, de- 
vinta, dešimta. .. Jie nė iš vietos, o poniai baronienei iš pik- 
tumo kepenys tinsta. Pagaliau, pasitarusi su tuo savo neva 

advokatu ir su Maruševičiumi, vasario penkioliktą užsiundė 
ant jų teismo vykdytoją su policija. 

Taigi lipa vykdytojas su policija į ketvirtą aukštą — bilst- 
bilst! Vaikinų durys užrakintos, tačiau iš vidaus kažkas klau- 
sia: „Kas ten?“ — „Įstatymo vardu, atidarykite!“ — sako vVyk- 
dytojas. „Įstatymas įstatymu,— atsako jam iš vidaus,— bet 
mes neturime rakto. Kažkas mus užrakino, turbūt ponia ba- 
ronienė.' — „Jūs juokus su valdžios organais krečiate,— sako 
vykdytojas, — o žinote, kad privalote išsikelti.“ — ,,Žinoma,— 
atsako iš vidaus, — tiktai juk pro rakto skylutę neišeisi. Ne- 
bent. .." 

Vykdytojas, aišku, siunčia kiemsargį pakviesti šaltkalvio 
ir laukia su policininkais ant laiptų. Po kokio pusvalandžio 
ateina ir šaltkalvis; paprastą užraktą atidarė visrakčiu, bet 
angliško niekaip negali įveikti. Suka, varto — nė iš vietos. .. 
Dumia šaltkalvis pasiimti įrankių ir dingsta geram pusvalan- 
džiui, o tuo tarpu kieme sambūris, triukšmas, o trečiajame 
aukšte ponią baronienę ištinka baisiausias priepuolis. 

Vykdytojas vis laukia ant laiptų, tik staiga prie jo pri- 
bėga Maruševičius. „Pone! — rėkia jis.— Tik pasižiūrėkite, ką 
jie išdarinėja!..“ Vykdytojas išbėga į kiemą ir mato tokią 
sceną: 

Langas ketvirtame aukšte atidarytas (įsiJėmėkite, vasario 
mėnesį!), ir pro tą langą į kiemą skrenda čiužiniai, antklo- 
dės, knygos, kaukolės ir visokie kitokie daiktai. Po kiek laiko 
virve nusileidžia skrynia, o paskui ją — lova. 

„Na, ką jūs pasakysite?“ — rėkia Maruševičius. 

„Reikia surašyti protokolą,— sako vykdytojas.— Nors. .. 
jie juk išsikrausto, tai gal neverta jiems kliudyti.“ 

Staiga — naujas pokštas. Atdarame ketvirto aukšto lange 
pasirodo kėdė, ant kėdės sėdi Patkevičius, du vaikinai pastu- 
mia jį, ir... mano Patkevičius drauge su kėde važiuoja vir- 
vėmis žemyn! .. Čia jau ir vykdytojui silpna pasidarė, o vie- 
nas policininkas persižegnojo. 

„Sprandą nusisuks...— sako bobos.— Jėzau, Marija, gel- 
bėkite jo sielą..." Maruševičius, būdamas nervingas žmogus, 
pabėgo pas ponią Kšešovską, o tuo tarpu kėdutė su Patkevi- 

čiumi sustojo prie trečio aukšto, kaip tik priešais baronienės 
langą. 

„Liaukitės, ponai, krėtę tuos pokštus!" — šaukia vykdytojas 
dviem Patkevičiaus draugams, kurie jį leido žemyn. 

„Lengva pasakyti, o mums virvė nutrūko...“ — atsako jie. 

„Gelbėkis, Patkevičiau!“ — šaukia iš viršaus Maleskis. 

Kieme sąmyšis. Bobos (o iš jų ne viena smarkiai jaudinosi 
dėl Patkevičiaus sveikatos) ima staugti, policininkai apstulbs- 
ta, o vykdytojas visai netenka galvos. 

„Atsistokite ant atbrailos!.. Belskite į langą..." — šaukia 
jis Patkevičiui. 

Mano Patkevičiui nereikėjo dusyk kartoti. Jis taip ima 
belstis į baronienės langą, kad pats Maruševičius ne tik ati- 
darė jam langelį, bet dargi savo rankomis įtraukė vaikiną į 
kambarį. 

Net ir baronienė atbėgo susijaudinusi ir sako Patkevičiui: 

„Dieve mano! Ir kam jūs tokius juokus darote?“ 

„Kitaip neturėčiau malonumo atsisveikinti su jumis, ger- 
biamoji ponia“,-— atsako Patkevičius ir, pasakojo man, paro- 
dė jai tokį numirėlį, kad boba išvirto čia pat ant grindų, 
šaukdama: 

„Niekas manęs neužtaria!.. Nebėra jau vyrų!.. Vyrai!.. 
Vyrai!.." 

Rėkė taip garsiai, kad buvo girdėti visame kieme, ir net 
vykdytojas klaidingai išsiaiškino jos šauksmus, nes pasakė 
policininkams: 

„Štai kokia liga susirgo vargšė moteris... Nenuostabu, juk 
jau dveji metai gyvena be vyro.“ 

Patkevičius, kaip medikas, pačiupinėjęs baronienės pulsą, 
liepė duoti jai valerijono ir ko ramiausiai išėjo. Tuo tarpu 
šaltkalvis prie jų durų pradėjo laužti angliškąjį užraktą. Kai 
jis užbaigė darbą ir gerokai sudarkė duris, Maleskis staiga 
prisiminė, kad abu raktus —ir paprastojo, ir angliškojo už- 
rakto — turi kišenėje. 

Vos tik baronienė atsipeikėjo, anas advokatas tuoj ėmė ją 
kurstyti, kad iškeltų bylą ir Patkevičiui, ir Maleskiui. Tačiau 
bobai jau taip įkyrėjo bylinėtis, kad ji tik išplūdo savo pata- 

rėją ir prisiekė nuo šiol neįsileisti į namą nė vieno studento, 
nors butas ir amžinai liktų tuščias. 

Paskui, kaip man buvo papasakota, didžiu balsu raudoda- 
ma ji ėmė prašyti Maruševičių, kad tasai prikalbintų baroną 
ją atsiprašyti ir sugrįžti namo. 

„Žinau,— kūkčiojo ji, — kad jis jau nebeturi nė grašio, už 
butą nemoka ir netgi valgo skolon kartu su savo tarnu. Bet 
aš viską užmiršiu ir apmokėsiu skolas, kad tiktai jis sugrįžtų 
į tikrąjį kelią ir pareitų namo. Be vyro negaliu valdyti tokio 
namo. .. numirčiau čia per metus...“ 

— Visa tai man atrodo Dievo bausmė, — užbaigė Virskis, 
nupūsdamas pelenus nuo cigaro.— O tos bausmės įrankis bus 
baronas... 

— O antroji istorija? — paklausiau aš. 

-- Antroji trumpesnė, bet užtat įdomesnė. Įsivaizduokite, 
baronienė, pati baronienė Kšešovska, vakar aplankė ponią 
Stavską. .. 

— Oi, po velnių. ..— sušnibždėjau aš.— Tai blogas ženk- 
las... 

— Visai ne,— pasakė Virskis.— Baronienė atėjo pas po- 
nią Stavską, apsiašarojo, gavo priepuolį ir kone atsiklaupusi 
maldavo abi damas, kad jos dovanotų jai už tą bylą dėl lė- 
lės, kitaip, girdi, kol gyva neturėsianti ramybės. 

— Ir jos pažadėjo viską užmiršti? 

— Ne tik pažadėjo, bet ir išbučiavo ją ir net pasakė iš- 
prašysiančios jai atleidimą iš Vokulskio, kurį baronienė labai 
giria... 

— Po velnių! ..— sušukau aš.— Kodėl gi jos kalbėjo su ja 
apie Vokulskį? .. Tikra nelaimė... 

— Na, ką jūs kalbate! — ramino mane Virskis.— Moteris 
sukrėsta, gailisi savo nuodėmių ir tikriausiai pasitaisys. 

Buvo jau vidurnaktis, tad jis sau išėjo. Aš jo nelaikiau, 
nes mane truputį ėmė apmaudas, kad jis patikėjo, jog baro- 
nienė gailisi savo nuodėmių. Na, pagaliau, kas ją žino, gal ji 
ir iš tikrųjų sugrįžo į dorybės kelią? .. 

Post scriptum. Buvau įsitikinęs, kad Mak Mahonui 
pavyks padaryti perversmą jaunojo Napoleono naudai. Tačiau 

šiandien sužinau, kad Mak Mahonas nuvirto, respublikos pre- 
zidentu tapo pilietis Grevi, o jaunasis Napoleonas išvyko ka- 
riauti kažkur į Natalį, į Afriką. 

Ką darysi — tegul vaikinas mokosi kariauti. Po kokio pus- 
mečio sugrįš apvainikuotas šlove, ir tada prancūzai patys per 
jėgą ims traukti jį pas save, o mes tuo tarpu apvesdinsime 
Stachą su ponia Elena. 

Mat jeigu jau aš ko imuosi, tai veikiu kaip Meternichas 
ir suprantu natūraliąją įvykių eigą. 

Taigi tegyvuoja Prancūzija su Napoleonais ir Vokulskis 
su ponia Stavska!..“ 


Dešimtasis skyrius 


DAMOS IR MOTERYS 


Šiemet ir per Užgavėnes, ir dabar, per gavėnią, fortūna 
vėl, jau trečią ar ketvirtą kartą, maloningai pažvelgė į pono 
Lenckio namus. 

Jo salonai buvo pilni svečių, o į prieškambarį tarsi snai- 
gės byrėjo vizitinės kortelės. Ir vėl ponas Tomašas buvo lai- 
mingas: ne tik turėjo ką priiminėti, bet netgi galėjo pasirink- 
ti lankytojus. 

— Tur būt netrukus mirsiu,— ne kartą sakė jis dukte- 
riai. — Tačiau esu patenkintas, kad Žmonės įvertino mane 
nors prieš mirtį. 

Panelė Izabelė klausėsi tų kalbų šypsodamasi. Ji nenorėjo 
sklaidyti tėvo iliuzijų, tačiau buvo įsitikinusi, kad spiečiai vi- 
zituotojų ateina nusilenkti jai, o ne tėvui. 

Juk ponas Nivinskis, puikiausias šokėjas, dažniausiai šok- 
davo su ja, ne su tėvu. Ponas Malborgas, gero elgesio pavyz- 
dys ir madų orakulas, šnekėdavosi su ja, ne su tėvu, 0 ponas 
Šastalskis, abiejų minėtųjų bičiulis, ne dėl tėvo, o tik dėl jos 
jausdavosi nelaimingas ir nuskriaustas. Ponas Šastalskis jai 
tatai aiškiai pasakė, ir nors pats nebuvo toks puikus šokėjas 
kaip ponas Nivinskis, nei madų orakulas kaip ponas Malhor- 

gas, vis dėlto buvo ir pono Nivinskio, ir pono Malborgo bi- 
čiulis. Jis gyveno netoli nuo jų, su jais drauge pietaudavo, 
su jais drauge siūdindavosi angliškus ir prancūziškus kostiu- 
mus, O pagyvenusios damos, nesurasdamos jame jokių kitokių 
dorybių, bent vadindavo jį poetiška būtybe. 

Tiktai vienas smulkus įvykis, vienas posakis privertė pa- 
nelę Izabelę visai kita kryptimi ieškoti savo pergalių pa- 
slapties. 

Kartą baliuje ji pasakė panelei Pantarkevičiuvnai: 

— Niekad man dar nėra buvę taip linksma Varšuvoje 
kaip šįmet. 

— Nes esi žavinga, — trumpai atsakė panelė Pantarkevi- 
čiuvna ir užsidengė vėduokle, tarsi norėdama paslėpti netyčia 
užpuolusį žiovulį. 

— „Tokio amžiaus“ panelės moka būti įdomios, — garsiai 
pastebėjo ponia Upadalska iš de Ginsų poniai Vyvrotnickai iš 
Fertalskių. 

Panelės Pantarkevičiuvnos mostas vėduokle ir ponios Upa- 
dalskos iš de Ginsų žodelis privertė susimąstyti panelę Iza- 
belę. Jai užteko proto susiorientuoti situacijoje, be to, dar 
taip ryškiai nušviestoje. 

„Kas tai per amžius? — galvojo ji.— Dvidešimt penkeri 
metai — tai dar ne „toks amžius“... Ką jos plepa?..“ 

Ji pažvelgė į šalį ir pamatė įsmeigtas į save Vokulskio 
akis. Galėdama pasirinktinai priskirti savo pergales arba „to- 
kiam amžiui“, arba Vokulskiui, ji... veikiau buvo linkusi ap- 
sispręsti už Vokulskį. 

Kas žino, ar ne jis netyčia sukėlė tuos garbinimus, kurie 
supo ją iš visų pusių?.. 

Ji ėmė kai ką prisiminti. 

Pirmiausia pono Nivinskio tėvas buvo įdėjęs kapitalą į Vo- 
kulskio įsteigtą bendrovę, kuri (tai buvo žinoma net panelei 
Izabelei) duodavo didelius pelnus. Paskui ponas Malborgas, 
baigęs kažkokią technikos mokyklą (to jis nesipasakodavo), 
per Vokulskio tarpininkavimą (ir tai jis ko rūpestingiausiai 
slėpė) stengėsi gauti tarnybą geležinkelyje. Ir iš tikrųjų gavo 
tokią tarnybą, kuri buvo tuo didžiai gera, kad nereikalavo 

darbo ir turėjo vieną baisią ydą — neduodavo trijų tūkstan- 
čių rublių per metus. Ponas Malborgas dėl to net jautėsi V0- 
kulskio nuskriaustas, bet, atsižvelgdamas į plačias skriaudėjo 
pažintis, tenkindavosi tuo, kad tardavo jo pavardę su ironiška 
šypsenėle. 

Ponas Šastalskis neturėjo nei kapitalo bendrovėje, nei tar- 
nybos geležinkelyje. Tačiau, kadangi abu jo bičiuliai, ponai 
Nivinskis ir Malborgas, turėjo Vokulskiui pretenzijų, tai ir 
Šastalskis reiškė jam pretenzijas, kurias, dūsaudamas šalia pa- 
nelės Izabelės, formuluodavo šitaip: 

— Yra laimingų žmonių, kurie... 

Kaip atrodo tie „kurie“, panelė Izabelė niekuomet nega- 
lėjo sužinoti. Tiktai kaskart, išgirdusi žodį „kurie“, prisimin- 
davo Vokulskį. Tada sugniauždavo savo kumštelius ir karto- 
davo sau: 

„Despotas. .. Tironas. .." 

Tuo tarpu Vokulskis nė trupučio nebuvo linkęs nei į tiro- 
niją, nei į despotizmą. Jis tik žiūrėdavo į ją ir galvodavo: 

„Ar tai tu, ar... ne tu?.." 

Kartkartėmis, pamačius jaunesnius ir vyresnius dabitas su- 
kinėjantis apie panelę Izabelę, kurios akys spindėdavo kaip 
deimantai arba kaip Žvaigždės, šviesią jo džiaugsmų padangę 
apniaukdavo debesėlis ir mesdavo į širdį kažkokio neaiškaus 
abejojimo šešėlį. Tačiau Vokulskis, šešėliams pasirodžius, už- 
simerkdavo. Panelė Izabelė buvo jo gyvenimas, laimė, jo 
saulė, kurios negalėjo užtemdyti kažkokie debesėliai, gal netgi 
įsivaizduoti. 

Kai kada jis prisimindavo Geistą, atsiskyrėlį išminčių, puo- 
selėjantį didžius sumanymus; jis rodydavo jam kitokį tikslą 
negu panelės Izabelės meilė. Tokiais momentais Vokulskiui 
pakakdavo vieno panelės Izabelės žvilgsnio, ir mintys išsiblaš- 
kydavo kaip sapne. 

„Kas man žmonija! — sakydavo jis sau, gūžčiodamas pe- 
čiais.— Už visą žmoniją, už visą pasaulio ateitį, už savo pa- 
ties nemirtingumą. .. neatiduočiau vieno jos pabučiavimo. ..“ 

Ir galvojant apie tą pabučiavimą, jame vykdavo kažkas 
nepaprasta. Jo valia silpnėdavo, jis jausdavo, kad netenka 

sąmonės, ir, norėdamas ją vėl atgauti, turėdavo vėl pamatyti 
panelę Izabelę tarp aukštuomenės dabitų. Tiktai girdėdamas 
jos nerūpestingą juoką ir gyvą šneką ir matydamas, kaip ji 
svaido karštus žvilgsnius į ponus Nivinskį, Malborgą ar Šas- 
talskį, jis trumpą akimirksnį pajusdavo, kad prieš jį pakyla 
uždanga, atskleisdama jam lyg kitokį pasaulį ir lyg kitokią 
panelę Izabelę. Tuomet, nežinia iš kur, jam staiga nušvisdavo 
jo jaunystė, kupina titaniškų pastangų. Jis pamatydavo, kaip 
kadaise per darbą kapstėsi iš skurdo, girdėdavo švilpiant svie- 
dinius, kurie kažkada lėkė viršum jo galvos, paskui išvysdavo 
Geisto laboratoriją, kurioje brendo nepaprasti dalykai, ir, žiū- 
rėdamas į ponus Nivinskį, Malborgą ir Šastalkį, galvodavo: 

„Ką aš čia darau? .. Kaipgi aš meldžiuosi su jais prie vie- 
no altoriaus? .." 

Norėdavo nusijuokti, tačiau jį vėl užvaldydavo beproty- 
bė. Vėl imdavo rodytis, kad tokį gyvenimą kaip jo verta 
pakloti po kojomis tokiai moteriai kaip panelė Izabelė. 

Šiaip ar taip, ponios Upadalskos iš de Ginsų neatsargus 
žodelis sukėlė panelėje Izabelėje permainą Vokulskio naudai. 
Ji ėmė atidžiau klausytis, ką kalba pažįstami, lanką jos tėvą, 
ir pastebėjo, kad kiekvienas iš jų turi arba kapitalą, kurį no- 
rėtų įdėti į Vokulskio įmonę, „nors iš penkiolikos procentų“, 
arba giminaitį, kuriam nori išrūpinti tarnybą, arba stengiasi 
susipažinti su Vokulskiu kokiais nors kitais tikslais. O damos 
arba taip pat norėdavo padaryti kam nors protekciją, arba 
turėdavo už vyro išleis:inų dukterų ir nė neslėpdavo, kad 
siekia atmušti Vokulskį nuo panelės Izabelės, ir, jeigu tik ne 
per senos, pačios mielai sutiktų padaryti jį laimingą. 

— Štai būti tokio žmogaus žmona! — sakydavo ponia Vyv- 
rotnicka iš Fertalskių. 

— Kad ir ne žmona! — su šypsena atsakydavo baronienė 
fon Ples, kurios vyras jau penkeri metai gulėjo paralyžiuotas. 

„Tironas... Despotas. .." — kartodavo panelė Izabelė, jaus- 
dama, kad į tą jos niekinamą pirklį krypsta daugelio žmonių 
žvilgsniai, viltys ir pavydas. 

Nors joje dar ruseno panieka ir pasibjaurėjimas Vokuls- 
kiu, vis dėlto ji turėjo pripažinti, kad tasai šiurkštus ir niūrus 

žmogus daugiau reiškia ir geriau atrodo negu maršalka, baro- 
nas Dalskis ir netgi ponai Nivinskis, Malborgas ir Šastalskis. 

Tačiau daugiausia jos apsisprendimą paveikė kunigaikštis. 

Kai, kunigaikščio prašomas, Vokulskis ne tik pernai gruo- 
džio mėnesį nepanoro nuleisti poniai Kšešovskai dešimt tūks- 
tančių rublių, bet ir šįmet sausio ir vasario mėnesį nepaauko- 
jo nė grašio kunigaikščio globojamiems vargšams, kunigaikš- 
tis kiek atšalo Vokulskiui. Vokulskis jį nemaloniai apvylė. 
Kunigaikštis manė ir buvo įsitikinęs turįs teisę manyti, kad 
toks žmogus kaip Vokulskis, kartą nusipelnęs jo kunigaikš- 
tišką palankumą, turi atsisakyti ne tik savo skonio ir tikslų, 
bet net turto ir savo asmenybės, kad toks žmogus privalo 
mylėti tai, ką myli kunigaikštis, neapkęsti to, ko jis neapken- 
čia, tarnauti tiktai jo tikslams ir pataikauti tiktai jo užgai- 
dams. Tuo tarpu tasai išsišokėlis (nors nenuginčijamai tikras 
bajoras) ne tik nemanė būti kunigaikščio tarnu, bet dargi 
išdrįso būti savarankišku žmogumi; jis ginčydavosi su kuni- 
gaikščiu ir — o tai dar blogiau — tiesiog atsisakydavo vyk- 
dyti jo norus. 

„Šiurkštus žmogus. .. savanaudis... egoistas! .." — galvo- 
jo kunigaikštis, tačiau vis labiau stebėjosi to pralobėlio aki- 
plėšiškumu. 

Atsitiko taip, kad ponas Lenckis, jau nebegalėdamas nu- 
slėpti Vokulskio pretenzijų į panelę Izabelę, paklausė kuni- 
gaikštį, kokios jis yra nuomonės apie Vokulskį, ir paprašė 
patarimo. 

O kunigaikštis, nors ir turėjo įvairiausių silpnybių, iš es- 
mės buvo sąžiningas žmogus. Spręsdamas apie Žmones, rem- 
davosi ne savo simpatijomis, o skaitydavosi su visuomenės 
nuomone. 

Tad jis paprašė poną Lenckį palaukti porą savaičių, kol jis 
„Susidarys nuomonę“, o kadangi turėjo plačių pažinčių ir ta- 
rytum kokią nuosavą slaptą policiją, tai jam pavyko sužinoti 
daug įvairių dalykų. 

Pirmiausia jis pastebėjo, kad bajorai, nors ironiškai atsi- 
liepia apie Vokulskį kaip apie pralobėlį ir demokratą, vis 
dėlto slapia didžiuojasi juo: 

— Iš karto matyti, kad mūsų kraujas, nors ir prisiplakė 
prie pirklių! 

O kai reikėdavo ką nors pastatyti prieš žydus bankininkus, 
tai net labiausiai užkietėję bajorai iškeldavo Vokulskį. 

Pirkliai, o ypač fabrikantai, neapkentė Vokulskio, tačiau 
didžiausi jų priekaištai jam būdavo tokie: „Tai bajoras. .. di- 
delis ponas. .. politikas! .." — o to kunigaikštis taip pat jokiu 
būdu negalėjo palaikyti yda... 

Tačiau įdomiausių žinių kunigaikščiui suteikė vienuolės. 
Buvo Varšuvoje kažkoks vežėjas ir jo brolis, geležinkelinin- 
kas, dirbąs Varšuvos — Vienos geležinkelyje; abu jie liaupsi- 
no Vokulskį. Buvo kažkokie studentai, kurie viešai pasakojo, 
kad Vokulskis duodąs jiems stipendijas; buvo amatininkų, 
kuriems jis įtaisęs dirbtuves; buvo smulkių pirklių, kuriems 
Vokulskis padėjęs atidaryti krautuvėles. 

Netrūko net (ir vienuolės apie tai kalbėjo su pamaldžia 
baime ir rausdamos,), netrūko net puolusios moters, kurią Vo- 
kulskis, ištraukęs iš skurdo, atidavęs šv. Magdalenos seserims 
ir pagaliau padaręs iš jos padorią moterį, — kiek (pastebėjo 
vienuolės) tokia būtybė apskritai gali būti padori. 

Tos žinios ne tik nustebino, bet tiesiog išgąsdino kuni- 
gaikštį. Vokulskis iš karto pasidarė galingas jo akyse. Jis 
pasirodė esąs žmogus, turįs savo programą,  neganato — 
žmogus, vedąs savarankišką politiką ir turįs didelę įtaką pras- 
tuomenei. .. 

Todėl, atėjęs skirtu laiku pas poną Lenckį, kunigaikštis ne- 
praleido progos pasimatyti ir su panele Izabele. Jis reikšmin- 
gai apkabino ją ir pasakė šiuos mįslingus žodžius: 

— Gerbiamoji mano giminaite, laikai savo rankose retą 
paukštį... Tad laikyk jį tvirtai ir saugok, kad augtų mūsų 
nelaimingos tėvynės gerovei... 

Panelė Izabelė labai nuraudo, įspėjusi, kad tasai retas 
paukštis yra Vokulskis. 

„Tironas... Despotas! ..'— pagalvojo ji. 

Ir vis dėlto jos santykiuose su Vokulskiu pirmieji ledai 
buvo pralaužti. Ji jau nusprendė tekėti už jo... 

Vieną dieną, kai ponas Lenckis truputį negalavo, o panelė 

Izabelė skaitė savo kabinete, jai buvo pranešta, kad svetai- 
nėje laukianti ponia Vonsovska. Panelė Izabelė tuciau nu- 
skubėjo tenai ir, be ponios Vonsovskos, rado Ochockį, kuris 
buvo labai paniuręs. 

Abi draugės pernelyg meiliai pasibučiavo, tačiau Ochoc- 
kis, kuris mokėjo matyti nežiūrėdamas, pastebėjo, kad viena 
iš jų, o gal ir abi jaučiasi užsigavusios, beje, nelabai. 

„Nejaugi dėl manęs? ..— pagalvojo jis.— Reikia būti ap- 
dairesniam. .." 

— O, ir jūs čia, kuzene! — tarė panelė Izabelė, ištiesdama 
jam ranką.— Kodėl gi toks nuliūdęs? 

— O turėtų džiaugtis, — įsikišo ponia Vonsovska, — nes 
visą kelią, nuo banko iki jūsų, meilikavo man ir gana sėk- 
mingai. Alėjos kampe aš leidau jam atsegti dvi mano piršti- 
nės sagutes ir pabučiuoti ranką. Kad tu žinotum, Bela, kaip 
jis nemoka bučiuoti. .. 

— Šitaip? ..— sušuko Ochockis, parausdamas iki ausų.— 
Gerai! Nuo šiol niekuomet nebučiuosiu jums rankos... Pri- 
siekiu... 

— Dar šiandien iki vakaro pabučiuosite man abi ran- 
kas,— pasakė ponia Vonsovska. 

— Ar galiu pareikšti pagarbą ponui Lenckiui? — iškilmin- 
gai paklausė Ochockis ir, nelaukdamas panelės Izabelės atsa- 
kymo, išėjo iš salono. 

— Sugėdinai jį — pasakė panelė Izabelė. 

— Tegul nemeilikauja, jei nemoka. Tokiais atvejais ne- 
rangumas yra mirštamoji nuodėmė. Argi ne taip? 

— Kada gi atvažiavai? 

— Vakar rytą, — atsakė ponia Vonsovska.— Tačiau du kar- 
tus turėjau būti banke, užvažiuoti į parduotuves, susitvarkyti 
namie. Dabar man asistuoja Ochockis, kol susirasiu ką nors 
įdomesnio. Jeigu man ką nors perleistum. ..— reikšmingai pri- 
dūrė ji. 

— Kokios čia vėl kalbos! — pasakė panelė Izabelė raus- 
dama. 

— Jos pasiekė mane netgi kajme, Starskis pasakojo, ir ne 

be pavydo, kad šiemet, kaip, tarp kitko, ir visuomet, tu bu- 
vusi balių karalienė. Sako, Šastalskis visai galvos netekęs. 

— Ir abu jo lygiai nuobodūs bičiuliai, — šypsodamasi at- 
sakė panelė Izabelė.— Kas vakarą visi trys mane įsimylėdavo, 
kiekvienas prisipažindavo man savo jausmus tokiu metu, kad 
netrukdytų kitiems, o paskui visi trys pasisakydavo vienas 
kitam savo kančias. Tie ponai viską daro bendrai. 

— O kaip tu į tai žiūri? 

Panelė Izabelė gūžtelėjo pečiais. 

— Tu dar klausi? — tarė ji. 

— Taip pat girdėjau,— tarė ponia Vonsovska,— kad Vo- 
kulskis pasipiršo. .. 

Panelė Izabelė ėmė žaisti su savo suknelės kaspinu. 

— Na, jau iš karto: pasipiršo! .. Jis peršasi kiekvieną sy- 
kį, kai mane mato: ir žiūrėdamas į mane, ir nežiūrėdamas, ir 
kalbėdamas, ir nekalbėdamas. .. kaip visi jie... 

— O tu? 

— Tuo tarpu vykdau savo programą. 

— Ar galima sužinoti, kokią? 

— Žinoma, aš netgi noriu, kad ji neliktų paslaptis. Pir- 
miausia dar pas pirmininkienę... Beje, kaip ji jaučiasi? 

— Labai blogai,— atsakė ponia Vonsovska.— Starskis jau 
beveik nesitraukia iš jos kambario, o notaras atvažiuoja kas- 
dien, tik, rodos, veltui... Tai kokia gi ta programa?.. 

— Dar Zaslaveke,— kalbėjo toliau panelė Izabelė, — aš už- 
siminiau, kad reikėtų parduoti tą parduotuvę (čia ji smarkiai 
nuraudo), ir ji bus parduota vėliausiai birželio mėnesį. 

— Puiku. Kas gi toliau? 

— Paskui turiu rūpesčių su ta prekybos bendrove. Jis, 
aiškų, mestų ją tučtuojau, bet aš dar svyruoju. Dalyvaujant 
joje, galima turėti apie devyniasdešimt tūkstančių rublių, o be 
jos — tik trisdešimt tūkstančių; taigi supranti, kad yra ko pa- 
galvoti. 

— Matau, kad pradedi nusimanyti apie skaičius. 

Panelė Izabelė paniekinamai numojo ranka. 

— Ak, turbūt jau niekuomet neišmoksiu jų suprasti. Bet 
jis man visa tai aiškina, truputį tėvas. . . ir truputį teta. 

— Ir tu taip tiesiai su juo ir kalbi?.. 

— Na, ne... Tačiau kadangi klausinėti apie kai kuriuos 
dalykus netinka, tai įpranti kalbėtis taip, kad mums ir neklau- 
sinėjant viskas būtų pasakyta. Negi to nesupranti? 

— Aišku. Na, o toliau? — nekantriu balsu klausinėjo po- 
nia Vonsovska. 

— Paskutinė sąlyga — grynai moralinė. Sužinojau, kad jis 
neturi jokių giminių, ir tai yra teigiamiausias jo bruožas, o aš 
išsilygau, jog išlaikysiu visus ligšiolinius savo ryšius. .. 

— Ir jis sutiko nemurmėdamas? 

Panelė Izabelė truputį iš aukšto pasižiūrėjo į draugę. 

— Ar abejojai? — tarė ji. 

— Nė truputėlio. Vadinasi, Starskis, Šastalskis. .. 

— Taigi Starskis, Šastalskis, kunigaikštis, Malborgas... 
žodžiu, visi, visi, kuriuos man patinka pasirinkti dabar ir atei- 
tyje, visi turi lankytis mano namuose. Argi gali būti kitaip? .. 

— Labai teisingai. Ir nebijai pavydo scenų? 

Panelė Izabelė nusijuokė. 

— Aš ir scenos!... Pavydas ir Vokulskis... Cha! chal 
cha!.. Juk nėra pasaulyje žmogaus, kuris išdrįstų padaryti 
man sceną, o juo labiau jis... Tiesiog nesupranti, kaip jis ma- 
ne dievina, koks jis atsidavęs. .. Jo beribis pasitikėjimas, net 
visiškas savo asmenybės atsižadėjimas tiesiog nuginkluoja 
mane. .. Kas žino, gal vien tai pririš mane prie jo. 

Ponia Vonsovska nežymiai prikando lūpą. 

— Būsite labai laimingi, bet... tu,— pasakė ji, nuslopin- 
dama atodūsį.— Nors... 

— Tu matai kažkokį „nors“? — paklausė panelė Izabelė, 
nuoširdžiai nustebdama. 

— Kai ką tau pasakysiu,— tarė ponia Vonsovska jai ne- 
įprastai ramiu tonu.— Pirmininkienė labai myli Vokulskį, man 
rodos, labai gerai jį pažįsta, nors nežinau, iš kur, ir dažnai 
su manimi apie jį kalbėdavosi. Ir žinai, ką ji vieną kartą pa- 
sakė?.. 

— Įdomu,— atsiliepė panelė Izabelė, vis labiau stebėda- 
masi. 

— Ji man pasakė: „Bijau, kad Bela visai nesupranta Vo- 

kulskio. Man rodos, ji su juo žaidžia, o su juo žaisti negali- 
ma. Ir dar man atrodo, kad jinai įvertins jį per vėlai...“ 

— Taip pasakė pirmininkienė? — šaltai paklausė panelė 
Izabelė. 

— Taip! Pagaliau pasakysiu tau viską. Savo kalbą ji už- 
baigė žodžiais, kurie nuostabiai mane sujaudino: ,„Paminėsi 
mano žodžius, Kazia, kad taip bus, nes mirštantieji geriau ma- 
to..." 

— Nejaugi pirmininkienei net taip bloga? 

— Šiaip ar taip, negera, — sausai užbaigė ponia Vonsovska, 
jausdama, kad šneka nebesimezga. 

Abi valandėlę tylėjo, bet laimė, tą tylą nutraukė Ochoc- 
kis. Ponia Vonsovska labai nuoširdžiai atsisveikino su panele 
Izabele ir, ugningai pažvelgusi į savo palydovą, tarė: 

— Na, o dabar važiuojame pas mane pietauti. 

Ochockis nutaisė išdidžią miną, kuri turėjo reikšti, kad jis 
nevažiuosiąs su ponia Vonsovska. Vis dėlto, dar smarkiau 
susiraukęs, jis paėmė skrybėlę ir išėjo paskui ją. 

Atsisėdęs į karietą, Ochockis nusigręžė nuo savo kaimynės 
ir, žiūrėdamas į gatvę, prabilo: 

— Kad ta Bela greičiau jau pabaigtų su Vokulskiu vienaip 
arba kitaip... 

— Jūs turbūt norėtumėte „vienaip“, kad galėtumėte 
likti vienu iš šeimos draugų? Bet nieko neišeis, — pasakė po- 
nia Vonsovska. 

— Atsiprašau, ponia,—- atrėžė įsižeidęs Ochockis.— Tai ne 
mano specialybė. .. Palieku tatai Starskiui ir į jį panašiems. .. 

— Tai kam gi jums reikia, kad Bela greičiau pabaigtų“ .. 

— Labai reikia. Duočiau galvą nukirsti, kad Vokulskis Ži- 
no kažkokią svarbią mokslinę paslaptį, bet esu tikras — jis 
man jos neatskleis, kol pats sirgs tokia karštlige... Ak, tos 
moterys su savo šlykščiu koketavimu... 

— Ar jūsų ne toks šlykštus? — paklausė ponia Vonsovska. 

— Mums galima. 

— Jums galima... irgi geras! ..— pasipiktino ji.— Ir tai 
sako pažangus žmogus emancipacijos amžiuje! 

— Tegu velniai griebia emancipaciją! — atrėžė Ochoc- 

kis.— Gera emancipacija! Jūs norėtumėte turėti visas privile- 
gijas — ir vyriškąsias, ir moteriškąsias, o pareigų jokių. .. Du- 
ris joms atidarinėk, užleisk joms vietą, už kurią pats mokė- 
jai, mylėk jas, o jos... 

— Užtat mes — jūsų laimė, — su pašaipa atsakė ponia Von- 
sovska. 

— Kokia čia laimė? .. Šimtui vyrų tenka šimtas penkios 
moterys, ko gi čia brangintis? 

— Tur būt jūsų garbintojos, kambarinės, nesibrangina? 

— Žinoma! Bet nepakenčiamiausios yra aukštuomenės da- 
mos ir restoranų padavėjos. Kokie reikalavimai, koks maivy- 
masis! .. 

— Jūs užsimirštate,— išdidžiai tarė ponia Vonsovska. 

— Na, tai leiskite pabučiuoti rankutę,— atsakė Ochockis 
ir čia pat įvykdė savo ketinimą. 

— Prašau nebučiuoti tos rankos. .. 

— Tada aną... 

— Na ką, argi nesakiau, kad jūs dar iki vakaro pabu- 
čiuosite man abi rankas? 

— Ak, dievaži!.. Nenoriu pas jus pietauti... Čia išlip- 
siu... 
— Sustabdykite karietą. 

— Kam?.. 

— Na, jeigu norite čia išlipti... 

— O aš imsiu ir neišlipsiu... O, nelaimingas aš žmogus 
su tokiu kvailu charakteriu! .. 

Vokulskis lankydavosi pas Lenckius kas keletą dienų ir 
dažniausiai rasdavo tiktai poną Tomašą, kuris sveikindavo jį 
tėviškai švelniai, o paskui po kelias valandas pasakodavo 
apie savo ligas arba savo reikalus, šiek tiek duodamas su- 
prasti, kad laiko jį jau šeimos nariu. 

Panelės Izabelės paprastai nebūdavo namie: arba viešėda- 
vo pas tetą grafienę, arba pas pažįstamus, arba būdavo išva- 
žiavusi į parduotuves. O kai Vokulskiui pasitaikydavo reta 
laimė rasti panelę Izabelę, juodu pasikalbėdavo trumpai ir 
apie antraeilius dalykus, nes ji net ir tada arba ruošdavosi 
kur nors išvykti, arba priiminėdavo svečius, 

Antrą ar trečią dieną po ponios Vonsovskos atsilankymėo 
Vokulskis rado panelę Izabelę namie. Paduodama jam ranką, 
kurią jis, kaip visuomet, ko pagarbiausiai pabučiavo, ji pa- 
sakė: 

— Ar jūs žinote, kad pirmininkienei visai bloga. .. 

Vokulskis sunerimo. 

— Vargšė, puiki senutė... Jeigu žinočiau, kad mano pa- 
sirodymas jos neišgąsdins, nuvažiuočiau. .. Ar ten yra kas ją 
prižiūri? 

— O taip, — atsakė panelė Izabelė.— Yra ten baronai Dals- 
kiai, — čia ji nusišypsojo, — nes Evelina jau ištekėjo už ba- 
rono. Yra Felia Janocka ir... Starskis. . . 

Jos veidas truputį nuraudo, ir ji nutilo. 

„Štai mano netakto vaisiai, — pagalvojo Vokulskis.— Ji pa- 
stebėjo, kad tas Starskis man bjaurus, ir dabar sutrinka, kai 
tenka jį paminėti. Koks aš niekšas!" 

Jau buvo besakąs kokį nors malonų žodį apie Starskį, ta- 
čiau žodžiai įstrigo gerklėje. Norėdamas nutraukti nejaukią 
tylą, jis paklausė: 

— Kur jūs šiemet ruošiatės vasaroti? 

— Dar nežinau. Teta Hortenzija sirguliuoja, tad gal būt 
važiuosime pas ją į Krokuvą. Tačiau, turiu prisipažinti, aš 
norėčiau į Šveicariją, jeigu tatai nuo manęs priklausytų. 

— O nuo ko gi? — paklausė Vokulskis. 

— Nuo tėvo... Pagaliau, argi aš žinau, kas iki to laiko 
dar bus? ..— atsakė ji rausdama ir pažvelgė į Vokulskį tik 
jai vienai būdingu žvilgsniu. 

— Sakysime, viskas bus taip, kaip jūs norite,— tarė jis,— 
ar priimtumėt mane palydovu? .. 

— Jeigu jūs nusipelnysite. .. 

Ji ištarė tai tokiu tonu, kad Vokulskis nebegalėjo susival- 
dyti, jau nežinia kelintą kartą šiais metais. 

— Kuo galiu nusipelnyti jūsų malonę? — paklausė jis, im- 
damas ją už rankos.— Nebent iš pasigailėjimo... Ne, tik ne 
pasigailėjimas. Tasai jausmas vienodai bjaurus ir tam, kuris 
gailisi, ir tam, kurio gailimasi. Pasigailėjimo nenoriu. Bet tik- 
tai pagalvokite, ką aš darysiu, taip ilgai jūsų nematydamas? 

Tiesa, ir dabar mes matomės labai retai; jūs netgi nežinote, 
kaip lėtai slenka laikas tiems, kurie laukia... Tačiau kol jūs 
esate Varšuvoje, aš sau sakau: „Pamatysiu ją poryt... ry- 
toj...“ Pagaliau bet kada galiu pamatyti jeigu ne jus, tai bent 
jūsų tėvą, Mikolajų arba nors šį namą... 

Ak, jūs galėtumėte padaryti gailestingą žygį ir vienu žo- 
džiu užbaigti... nežinau, ar mano kentėjimus, ar iliuzijas. .. 
Juk jūs tur būt žinote, kad baisiausia teisybė yra geriau 
negu nežinomybė... 

— O jeigu teisybė nėra tokia baisi? ..— paklausė panelė 
Izabelė, nežiūrėdama jam į akis. 

Prieškambaryje pasigirdo skambutis, ir po valandėlės Mi- 
kolajus padavė pono Rydzevskio ir pono Pečarkovskio vizi- 
tines korteles. 

— Kviesk,— tarė panelė Izabelė. 

Į saloną įėjo du labai elegantiški jaunuoliai, iš kurių vie- 
nas buvo laibakaklis ir gerokai praplikęs, o kitas — žvelgė 
ilgesingai ir kalbėjo labai delikačiu balseliu. Juodu įėjo drau- 
ge, vienas šalia kito, laikydami skrybėles vienodame aukš- 
tyje. Vienodai nusilenkė, vienodai atsisėdo, viencdai užsime- 
tė koją ant kojos; paskui ponas Rydzevskis ėmė iš visų jėgų 
laikyti savo kaklą vertikaliai, o ponas Pečarkovskis — kal- 
bėti neatsikvėpdamas. 

Jis pasakojo, kad šiuo metu visas krikščioniškasis pasau- 
lis pažymi gavėnią puotomis, kad prieš gavėnią buvo Užga- 
vėnės, kurios praėjo nepaprastai linksmai, o po gavėnios pra- 
sidėsiąs sunkiausias metas, kai nežinia, ką daryti. Paskui jis 
pranešė panelei Izabelei, kad per gavėnią, be puotų, vyksta 
paskaitos, kuriose galima labai maloniai praleisti laiką, jeigu 
greta sėdi pažįstamos damos, ir kad per šią gavėnią prašmat- 
niausi priėmimai pas Žežuchovskius. 

— Kažkas nepaprasta, kažkas originalu, iš tiesų! ..— pa- 
sakojo jis.— Vakarienė, aišku, kaip paprastai: austrės, oma- 
rai, žuvys, žvėriena, bet pabaigai, mėgėjams, žinote kas?.. 
Košė! .. Tikra košė! .. Kokia gi ten?.. 

— Graikų, — pirmą ir paskutinį kartą įterpė ponas Ry- 
dzevskis. 

— Ne graikų, o grikių. Tiesiog stebuklas, pasaka! .. Kiek- 
viena kruopelytė atrodo taip, tarsi būtų atskirai virta... Mes 
tiesiog apsivalgome tos košės: aš, kunigaikštis Kelbikas, gra- 
fas Sledzinskis. .. Tiesiog galva neišneša! .. Paduodama ji pa- 
prastai, sidabriniuose dubenėliuose. .. 

Panelė Izabelė taip susižavėjusi žiūrėjo į pasakotoją, taip 
gyvai pabrėždavo kiekvieną jo posakį judesiu, šypsena ar 
žvilgsniu, kad Vokulskiui ėmė temti akyse. Jis atsistojo ir 
atsisveikinęs išbėgo gatvėn. 

„Nesuprantu tos moters! — pagalvojo jis.— Kada ir su kuo 
ji esti tokia, kokia iš tikrųjų yra2.." 

Tačiau, paėjėjęs porą šimtų žingsnių per šaltį, jis atvėso. 

„Pagaliau,— galvojo jis,— kas čia nepaprasta? Ji gyvena 
su žmonėmis, prie kurių yra įpratusi; 0 jeigu su jais gyvena, 
turi klausytis jų kvailų kalbų. Ar ji kalta, kad yra graži kaip 
deivė ir kad visi ją dievina? .. Vis dėlto. .. mėgti tokią kom- 
paniją... Ak, koks aš esu menkas, visuomet ir visada men- 
kas!.." 

Kai tiktai, apsilankius pas panelę Izabelę, jį, nelyginant 
įkyrios musės, apnikdavo abejonės, jis bėgdavo prie darbo. 
Tikrindavo sąskaitas, mokydavosi angliškų žodžių, skaitydavo 
naujas knygas. O kai ir tai negelbėdavo, eidavo pas ponią 
Stavską, sėdėdavo pas ją visą vakarą ir — nuostabus daly- 
kas! — su ja jeigu ne visiškai nurimdavo, tai bent išsiblaš- 
kydavo... 

Jie kalbėdavosi apie paprasčiausius dalykus. Dažniausiai 
ji pasakodavo, kad Milerovos parduotuvėje prekyba einanti 
vis geriau, nes žmonės sužinojo, kad ta parduotuvė didžiąia 
dalimi priklausanti ponui Vokulskiui. Paskui sakydavo, kad 
Heliunia darosi vis klusnesnė, o jeigu kartais ir paišdykauja, 
tai senelė pagąsdina, jog pasiskųsianti ponui Vokulskiui, ir 
mergaitė iš karto nusiramina. Paskui dar minėdavo Žeckį, ku- 
ris kartais užeinąs ir kurį senelė labai mylinti, nes jis papa- 
sakoja jai daugybę smulkmenų iš pono Vokulskio gyvenimu. 
Senelė dar taip pat labai mylinti poną Virskį, kuris tiesiog Ža- 
visi ponu Vokulskiu. 

Vokulskis žiūrėdavo į ją nustebęs. Iš pradžių jam rodėsi, 

kad tai pataikavimas, ir būdavo nemalonu. Tačiau ponia Stavs- 
ka pasakodavo visa tai taip naiviai ir paprastai, kad ilgainiui 
jis ėmė laikyti ją geriausia bičiule, kuri, nors ir pervertina 
jį, bet kalba nė kiek neveidmainiaudama. 

Jis taip pat pastebėjo, kad ponia Stavska niekuomet nesi- 
rūpina savimi. Pabaigusi darbą parduotuvėje, ji galvoja apie 
daugeliui svetimų Žmonių, daugiausia vargšams, kurie niekuo 
negali jai atsidėkoti. O jeigu ir tų kartais pritrūksta, ji ap- 
žiūri kanarėlės narvelį, pakeičia jai vandenį arba paberia 
grūdų. 

„Angeliška širdis! .."— galvodavo Vokulskis, o vieną va- 
karą jai pasakė: 

— Žinote, ką aš galvoju, kai žiūriu į jus? 

Ji baikščiai pažvelgė į jį. 

— Man atrodo, kad jeigu jūs paliestumėte sunkiai sužeis- 
tą Žmogų, tai jam ne tik skausmas praeitų, bet tur -būt ir jo 
žaizdos užgytų. 

— Jūs manote, kad aš esu burtininkė? — paklausė ji, labai 
sumišusi. 

— Ne, ponia. Aš manau, kad taip kaip jūs atrodė šven- 
tosios. 

— Ponas Vokulskis teisybę sako, — patvirtino ponia Mise- 
vičiova. 

Ponia Stavska ėmė juoktis. 

— O, gera šventoji! ..— atsiliepė ji. — Jeigu kas nors ga- 
lėtų pažvelgti į mano širdį, tai pamatytų, kaip dar mane rei- 
kia smerkti... Ak, bet dabar man vis tiek! ..— užbaigė ji des- 
peratišku balsu. 

Ponia Misevičiova vogčia persižegnojo. Vokulskis neat- 
kreipė į tai dėmesio. 

Jis galvojo apie kitą. 

Savo jausmų Vokulskiui ponia Stavska nebūtų sugebėjus 
nusakyti. 

Iš matymo pažinojo jį jau keletą metų, net atrodydavo jai 
įdomus žmogus, tačiau buvo jam visai abejinga. Paskui Vo- 
kulskis dingo iš Varšuvos, pasklido žinia, kad išvažiavo į Bul- 

gariją, o vėliau — smarkiai praturtėjo. Apie jį visi daug kal- 
bėjo, ir ponia Stavska ėmė juo domėtis kaip visuotinio smal- 
sumo objektu. Kai sykį vienas pažįstamas apie Vokulskį pa- 
sakė: „Tai velniškai energingas Žmogus“, poniai Stavskai pa- 
tiko pasakymas „velniškai energingas“, ir ji nusprendė geriau 
įsižiūrėti į Vokulskį. 

Tuo tikslu ji ne kartą buvo užėjusi į jo parduotuvę. Porą 
kartų ji visiškai nerado ten Vokulskio, kartą pamatė, bet iš 
šono, pagaliau vieną kartą pašnekėjo su juo porą žodžių, ir 
tada jis padarė jai nepaprastą įspūdį. Ją nustebino kontrastas 
tarp žodžių „velniškai energingas“ ir jo laikysenos; jis nė 
kiek neatrodė „velniškas“, o buvo veikiau ramus ir liūdnas 
Ir dar ji pastebėjo vieną dalyką: jo akys buvo didelės ir sva- 
jingos, tokios svajingos. .. 

„Gražus vyras!“ — pagalvojo ji. 

Kartą vasarą ji susidūrė su juo vartuose to namo, ku- 
riame tuomet gyveno. Vokulskis smalsiai pažvelgė į ją, o ji 
susigėdo ir visa nukaito. Ji supyko ant savęs už tą gėdą ir už 
tą paraudimą ir ilgai širdyje prikaišiojo Vokulskiui, kad jis 
taip smalsiai į ją pažvelgė. 

Nuo to laiko ji negalėdavo nuslėpti nerimo, kai tik prie 
jos paminėdavo Vokulskio vardą; ją kankino kažkoks nepa- 
sitenkinimas, tik nežinojo, ar juo, ar savimi. Veikiausiai sa- 
vimi, nes Stavska niekuomet ir nieko nekaltindavo; ir paga- 
liau — kuo jis čia dėtas, jeigu ji tokia juokinga ir nei iš šio, 
nei iš to susigėsta? .. 

Kai Vokulskis nupirko namą, kuriame ji gyveno, ir kai 
Žeckis su jo žinia sumažino joms nuomą, ponia Stavska (nors 
visi jai aiškino, kad turtingas namų savininkas ne tik gali, 
bet net privalo mažinti nuomą) pajuto Vokulskiui dėkingumą. 
Ilgainiui dėkingumas virto susižavėjimu, kai pradėjo lankytis 
Žeckis ir pasakoti daugybę smulkmenų iš savo Stacho gyve- 
nimo. 

— Tai nepaprastas žmogus! — dažnai sakydavo jai ponia 
Misevičiova. 

Ponia Stavska klausydavosi ir tylėdavo, tačiau pamažu įsi- 
tikino, kad Vokulskis yra nepaprasčiausias žmogus, koks bet 
kada yra gyvenęs žemėję, 

Vokulskiui sugrįžus iš Paryžiaus, senasis pardavėjas dažnai 
ėmė lankyti ponią Stavską ir išsikalbėdavo su ja vis atviriau. 
Jis papasakojo — žinoma, kaip didžiausią paslaptį, — kad Vo- 
kulskis įsimylėjęs panelę Lencką, ir kad jis, Žeckis, tam nė 
kiek nepritaria. 

Ponios Stavskos širdyje ėmė busti nepalankumas panelei 
Lenckai ir užuojauta Vokulskiui. 

Jau tada ji pagalvojo, tačiau tik akimirksnį, kad Vokuls- 
kis tur būt yra labai nelaimingas ir kad labai gerą darbą pa- 
darytų tas, kas ištrauktų jį iš koketės pinklių. 

Paskui ponią Stavską ištiko dvi didelės nelaimės: turėjo 
stoti į teismą dėl lėlės ir neteko uždarbio. Tačiau Vokulskis 
ne tik nenutraukė su ja pažinties, kaip kad visai suprantamai 
būtų galėjęs padaryti, bet dargi padėjo jai išsiteisinti teisme 
1'r pasiūlė pelningą darbą parduotuvėje. 

Tada ponia Stavska prisipažino sau, kad tas žmogus jai 
rūpi ir yra toks pat artimas kaip Heliunia ir motina. 

Nuo tol prasidėjo jai keistas gyvenimas. Kas tik pas juos 
ateidavo, kalbėdavo jai tiesiai arba užuominomis apie Vo- 
kulskį. Denova, Kolerova ir Radzinska jai aiškino, kad Vo- 
kulskis yra puikiausia partija Varšuvoje; motina užsiminda- 
vo, kad Liudviko jau nebėra gyvo, o kad ir būtų gyvas, tai 
nevertas, kad kas jį prisimintų. Pagaliau Žeckis, kai tik atei- 
davo, kaskart pasakodavo, kad jo Stachas yra nelaimingas, 
kad jį reikia gelbėti, o išgelbėti galinti tik ji. 

— Kokiu būdu?..— paklausė ji, pati ne visai suprasda- 
ma, ką sako. 

— Pamilkite jį, tai atsiras ir būdas, — tarė Žeckis. 

Ji nieko neatsakė, tačiau širdyje ėmė karčiai sau prikai- 
šioti, kad negalės pamilti Vokulskio, jeigu ir norėtų. Jos širdis 
jau buvo išdžiūvusi; pagaliau ji pati nebuvo tikra, ar turi 
širdį. Tiesa, ji nuolatos galvodavo apie Vokulskį — dirbdama 
parduotuvėje ir namie; laukdavo jo apsilankant, o kai ne- 
ateidavo, būdavo susierzinusi ir liūdna. Ji dažnai jį sapnuo- 
davo, bet juk tai ne meilė; mylėti ji jau nesugeba. Jei reikėtų 
pasakyti tiesą, tai jau ir vyro nebemyli. Jai rodėsi, kad jo 

prisiminimas — tai nelyginant rudenį medis, nuo kurio byrėte 
byra lapai ir lieka tiktai plikas juodas skeletas. 

„Kur ten man mylėti! — galvojo ji. — Manyje jau seniai 
užgeso aistros." 

Tuo tarpu Žeckis be paliovos vykdė savo gudrų planą. Iš 
pradžių sakydavo jai, kad panelė Lencka pražudysianti Vo- 
kulskį, paskui — kad tiktai kita moteris galėtų išblaškyti jo 
kvaitulį; paskui prisipažino pastebįs, kad Vokulskis su ja yra 
žymiai ramesnis, ir pagaliau (tačiau tai jis pasakė tik kaip 
spėjimą), kad Vokulskis pradedąs ją pamilti. 

Nuo tų kalbų ponia Stavska lyso, blyško ir net ėmė neri- 
mauti. Ją užvaldė viena mintis: ką ji atsakys, jeigu Vokulskis 
prisipažins mylįs? .. Iš tikrųjų jos širdis jau seniai apmirusi, 
bet ar pakaks jai drąsos atstumti jį ir prisipažinti, kad niekas 
jai jau neberūpi? Argi galėjo jai nerūpėti toks žmogus kaip 
jis, — ne todėl, kad ji jam daug skolinga, o todėl, kad jis 
buvo nelaimingas ir ją mylėjo. „Kuri moteris, — galvojo ji,— 
nepasigailėtų taip giliai sužeistos ir taip tyliai savo skausmą 
kenčiančios širdies?“ 

Pasinėrusi į tą vidinę kovą, kurios net neturėjo kam pati- 
kėti, ponia Stavska nepastebėjo, kad pasikeitė ponios Mile- 
rovos elgesys, neatkreipė dėmesio į jos šypsenėles ir užuo- 
minas. 

— Kaip sekasi ponui Vokulskiui? — dažnai klausinėdavo 
ją parduotuvės savininkė.— O, kaip šiandien jūs blogai atro- 
dote!.. Ponas Vokulskis neturi leisti jums tiek dirbti... 

Kartą, kažkurią dieną antroje kovo pusėje, ponia Stavska, 
parėjusi namo, rado motiną apsiašarojusią. 

— Ką tai reiškia, mama?.. Kas atsitiko? ..— paklausė ji. 

— Nieko, nieko, vaikeli mano... Kam nuodyti tau gyve- 
nimą paskalomis!.. Dieve mano, kokie tie žmonės šlykštūs! 

— Tur/būt gavote anoniminį laišką. Aš kone kasdien gau- 
nu laiškų, kuriuose esu vadinama net Vokulskio meiluže; na 
ir kas? .. Spėju, kad tai Kšešovskos darbeliai, ir metu juos į 
krosnį. 

— Nieko, nieko, vaikeli mano... Kad būtų tik laiškai... 
Bet šiandien pas mane buvo ta geroji Denova ir Radzinska 
ir... Bet kam aš nuodysiu tau gyvenimą!.. Jos sako (esą 
visas miestas taip kalba), kad tu vaikštai ne į parduotuvę, o 
pas Vokulskį... 

Pirmą kartą gyvenime Stavskoje nubudo liūtė. Jos akys 
sublizgo, ji iškėlė galvą ir tvirtai pasakė: 

— O jeigu taip būtų, tai kas?.. 


— Bijok Dievo, ką tu kalbi? ..— sudejavo motina, sudėda- 
ma rankas. 

— Na, bet jeigu taip būtų? — pakartojo ponia Stavska. 

— O vyras? 

— Kurgi jis?.. Pagaliau tegul mane užmuša... 

— O duktė?.. o Heliunia? ..— sušnibždėjo senutė. 


— Nekalbėkime apie Heliunią, tik apie mane... 

— Elena... vaikeli mano... Tu juk nesi... 

— Jo meilužė?.. Ne, nesu, nes jis dar to nereikalavo. 
Kas man Denova ar Radzinska, arba ir vyras, kuris mane 
paliko? .. Nebežinau, kas man darosi... Tik jaučiu, kad tas 
žmogus užvaldė mano širdį. 

— Būk bent protinga... Nors... 

— Esu protinga, kol įstengiu. .. Bet aš nenoriu skaitytis su 
visuomene, kuri pasmerkia du žmones kentėti tiktai už tai, 
kad jie myli vienas kitą. 

Neapkęsti galima,— pridūrė ji, karčiai nusišypsojusi,— 
vogti, žudyti... viskas, viskas galima, tiktai mylėti negali- 
ma... Ak, mamyte, jeigu aš klystu, kodėl gi Jėzus Kristus ne- 
sakė žmonėms: „Būkite protingi“, o tik: „Mylėkite vienas 
kitą“? 

Ponia Misevičiova nutilo, apstulbinta to maišto, kurio nie- 
kad nesitikėjo. Jai rodėsi, kad ant galvos dangus griūva, kai 
iš tos ramios balandėlės lūpų pabiro žodžiai, kurių ji nebuvo 
ligi tol nei girdėjusi, nei skaičiusi ir kurie jai pačiai nebuvo 
pasivaidenę, net tada, kai sirgo šiltine. 

Kitą dieną atsilankė Žeckis; atėjo susirūpinęs, o kai Mise- 
vičiova jam viską papasakojo, išėjo visai priblokštas. 

Mat vidurdienį jam atsitiko šitoks dalykas. 

Į parduotuvę pas Šlangbaumą atėjo. .. Maruševičius, ir juo- 
du kalbėjosi apie valandą. Kiti pardavėjai, sužinoję, kad Šlang- 
baumas perka parduotuvę, iš karto jam sulipšnėjo. Bet ponas 
Ignacas pasidarė įžūlesnis ir, vos tik Maruševičius išėjo, pa- 
klausė: 

— Kokių jūs turite reikalų su tuo nenaudėliu, ponas Hen- 
rikai? 

Bet ir Šlangbaumas jau buvo suatžūlėjęs; jis atvėpė apa- 
tinę lūpą ir atsakė: 

— Maruševičius prašo paskolinti pinigų baronui, o sau 
norėtų kokios nors tarnybos, nes mieste jau šnekama, kad Vo- 
kulskis perduodąs man savo bendrovę. Maruševičius už tai 
žada, kad baronas su baroniene lankysis mano namuose... 

— Ir jūs priimsite tokią raganą? — paklausė Žeckis. 

— O kodėl ne?.. Baronas bus man, o baronienė — mano 
žmonai. Širdyje aš esu demokratas, bet ką darysi, kad kvai- 
liems žmonėms salonas geriau atrodo su baronais ir grafais 
negu be jų. Daug kas daroma dėl ryšių, ponas Žecki! 

— Sveikinu. 

— Palaukite, palaukite. ..— pridūrė Šlangbaumas.— Maru- 
ševičius man dar sakė, kad mieste sklinda gandas, jog Stase- 
kas išlaikąs tą... tą... Stavską. .. Ar tai tiesa, ponas Žecki?. . 

Senasis pardavėjas nusispjovė jam po kojomis ir sugrįžo 
prie savo pulto. 

Vakarop jis užėjo pas ponią Misevičiovą pasitarti, ir čia 
iš motinos lūpų sužinojo, jog ponia Stavska tik todėl nėra 
Vokulskio meilužė, kad jis to nereikalavęs. .. 

Iš ponios Misevičiovos išėjo visiškai sutrikęs. 

„Tegul sau būtų jo meilužė,— kalbėjo jis sau.— Didelio 
čia daikto!.. Argi maža labai gerbiamų damų yra dargi ko- 
kių menkystų meilužės... Blogiau, kad Vokulskis visai apie 
ją negalvoja. Štai kur bėda!.. Reikia kas nors daryti." 

Tačiau jis pats jau nieko nebegalėjo sugalvoti, tad nuke- 
liavo pas daktarą Šumaną. 

Vienuoliktasis skyrius 


KAIP PRADEDA ATSIVERTI AKYS 


Daktaras sėdėjo prie lempos su žaliu gaubtu ir atidžiai 
žiūrinėjo krūvą popierių. 

— Ką gi, daktare, — paklausė Žeckis,— vėl dirbate prie 
plaukų!.. Oho, kiek skaičių... Visai kaip parduotuvės są- 
skaitos. 

— Čia ir yra jūsų parduotuvės ir jūsų bendrovės sąskai- 
tos, — atsakė Šumąnas. 

— Ojūs iš kur jas gavote? 

— Man jau įkyrėjo. Šlangbaumas įkalbinėja mane pati- 
kėti jam savo kapitalą. Kadangi verčiau noriu turėti per me- 
tus šešis, o ne keturis tūkstančius, tai ir sutikau išklausyti jo 
pasiūlymą. Tačiau aklai veikti nemėgstu, todėl paprašiau pa- 
rodyti man sąskaitas. Ir, kaip matau, mes su juo susitarsime. 

Žeckis buvo nustebintas. 

— Niekuomet negalvojau,— tarė jis,-- kad jūs susidomė- 
site tokiais dalykais! 

— Kvailas mat buvau,— atsakė daktaras, gūžtelėdamas 
pečiais.— Man beregini pralobo Vokulskis, lobsta Šlangbau- 
mas, o aš sėdžiu ant kelių grašių kaip apkerpėjęs akmuo. 
Kas neženpgia į priekį, tas atsilieka. 

— Bet juk kalti pinigus ne jūsų specialybė!.. 

— Kodėl ne mano? Ne kiekvienas gali būti poetas ar did- 
vyris, bet kiekvienam reikalingi pinigai, — tarė Šumanas.— 
Į pinigus sudėta kilniausia galia gamtoje — Žmogaus darbas. 
Jie yra sezamas, kuriam atsidaro visos durys, staltiesė, ant 
kurios visuomet galima rasti pietus, Aladino lempa, kurią vos 
patrynęs, gausi viską, ko tik širdis trokšta. Stebuklingus so- 
dus, ištaigingas pilis, gražias karalaites, ištikimus tarnus ir 
pasiaukojančius draugus — viską gali gauti už pinigus... 

Žeckis sukando lūpas. 

— Ne visuomet,— tarė jis, — jūs šitaip galvodavote. 

— Tempora mutantur et nos mutamur in illis“— ramiai 


! Keičiasi laikai, ir mes keičiamės su jais (Iot.). 


264 


atsakė daktaras.— Dešimt metų praradau betyrinėdamas plau- 
kus, išleidau tūkstantį rublių šimto puslapių brošiūrėlei at- 
spausdinti... ir nė vienas šuo nesusidomėjo nei ta brošiūra, 
nei manimi. Pamėginsiu kitus dešimt metų paskirti pini- 
ginėms operacijoms, ir iš anksto esu tikras, kad visi mane 
mylės ir liaupsins. Reikia tik ruošti priėmimus ir įsitaisyti 
karietą. .. 

Abu kurį laiką tylėjo, nežiūrėdami vienas į kitą. Šumanas 
buvo paniuręs, Žeckis beveik susigėdęs. 

— Norėčiau, — pagaliau prabilo jis,— pasišnekėti su ju- 
mis apie Stachą... 

Daktaras nekantriai nustūmė nuo savęs popierius. 

— Kuo gi aš jam padėsiu, — sumurmėjo jis.— Tai nepagy- 
domas svajotojas, kuris niekuomet neatgaus proto. Neišven- 
giamai artėja jis į materialinį ir moralinį žlugimą, kaip ir jūs 
visi ir visa jūsų sistema. 

— Kokia sistema?.. 

— Jūsų, lenkų, sistema. .. 

— O kuo jūs ją pakeisite? 

— Mūsiške, žydų... 

Žeckis net pašoko. 

— Dar prieš mėnesį jūs vadinote žydus bjaurybėmis? .. 

— Jie ir yra bjaurybės, tačiau jų sistema puiki: ji trium- 
fuoja, o tuo tarpu jūsiškė bankrutuoja. 

— O kur ji slypi, ta naujoji sistema? 

— Protuose, kurie išėjo iš žydų tarpo ir pasiekė civilizaci- 
jos viršūnes. Paimkite Heinę, Biornę, Lasalį, Marksą, Rotšildą, 
Bleichrederį ir išvysite naujuosius pasaulio kelius. Juos nu- 
tiesė žydai, tie patys niekinamieji ir persekiojamieji, bet kant- 
rūs ir genialūs Žydai. 

Žeckis pasitrynė akis; jam pasirodė, kad jis sapnuoja. Pa- 
galiau po valandėlės pasakė: 

—- Atsiprašau, daktare, bet... ar tik jūs nesišaipote iš ma- 
nęs? Prieš pusmetį girdėjau iš jūsų visai kitokias kalbas. .. 

— Prieš pusmetį,— susierzinęs atsiliepė Šumanas,— jūs 
girdėjote protestą prieš senąją tvarką, 0 dabar girdite naują 
programą. Žmogus — ne austrė, kuri taip priauga prie savo 

kiaukuto, kad ją tik peiliu gali atplėšti. Žmogus mato, kas 
vyksta aplinkui, mąsto, svarsto ir pagaliau atmeta senąsias 
iliuzijas, įsitikinęs, kad tai yra iliuzijos... Bet jūs to nesu- 
prantate, ir Vokulskis nesupras... Visi jūs bankrutuojate, 
visi... Dar laimė, kad jūsų vietas užima naujos jėgos. 

— Visai jūsų nesuprantu. 

-- Tuoj suprasite,— vis labiau karščiuodamasis, kalbėjo 
toliau daktaras. — Paimkite Lenckių šeimą. Ką jie veikė? Švais- 
tė turtus: švaistė senelis, tėvas ir sūnus, ir tam galų gale liko 
trisdešimt tūkstančių, kuriuos išgelbėjo  Vokulskis, ir — gra- 
žuolė duktė deficitui padengti. 

O ką tuo metu veikė Šlangbaumai? Krovė pinigus. Krovė 
ir senelis, ir tėvas, tad dabar sūnus, neseniai buvęs kuklus 
pardavėjas, po metų tvarkys mūsų prekybą. O jie tai supran- 
ta, nes antai senasis Šlangbaumas dar sausio mėnesį sukūrė 
šaradą: „Pirma — vokiškai reiškia gyvatę, antra — augalą di- 
deliu stiebu, o viskas — aukštyn nuolat stiebias. .." Ir čia pat 
man paaiškino, jog tai — „Šlang-Baum“!. Šarada nevykusi, už- 
tat dirba jie gerai, — juokdamasis pridūrė daktaras. 

Žeckis panarino galvą. Šumanas kalbėjo toliau: 

— Paimkite kunigaikštį, ką jis veikia? Dūsauja dėl „ne- 
laimingosios tėvynės“, ir tiek. O baronas Kšešovskis? Galvo- 
ja, kaip daugiau ištraukti pinigų iš žmonos. O baronas Dals- 
kis? Džiūsta iš baimės, kad žmona jo neapgautų. Ponas Maru- 
ševičius medžioja paskolas, o kur negali pasiskolinti, ten ap- 
gaule išvilioja; pagaliau ponas Starskis sėdi prie merdinčios 
senelės, taikydamasis pakišti jai pasirašyti testamentą. 

Kiti didesni ir mažesni ponai, užuosdami, kad visa Vokuls- 
kio įmonė pereis į Šlangbaumo rankas, jau važinėja pas jį 
su vizitais. Nenumano jie, vargšeliai, kad jis mažiausiai pen- 
kiais procentais numuš jų pajamas... O išmintingiausiasis iš 
jų, Ochockis, užuot išnaudojęs savo išrastas elektros lempas, 
svaičioja apie skraidomąsias mašinas. Man netgi atrodo, kad 
jis jau kelios dienos tariasi dėl jų su Vokulskiu. Toks tokį 
pažino: svajotojas svajotoją. .. 


1! Schlange — gyvatė, Baum — medis (vok.). 

— Na, bet Stachui, daktare, tur būt nieko neprikišite,— 
nekantriai pertraukė jį Žeckis. 

— Nieko, tik tiek, kad niekuomet nežiūrėjo, iš ko duoną 
valgo, o visuomet vaikėsi chimeras. Būdamas padavėju, pano- 
ro tapti mokslininku, o pradėjęs mokytis, nusprendė iškilti 
į didvyrius. Juk pralobo jis ne todėl, kad buvo pirklys, o to- 
dėl, kad pamišo dėl panelės Lenckos; o dabar, kai baigia ją 
pasiekti (tai, tarp kitko, dar labai netikra), jau pradeda tartis 
su Ochockiu... Garbės žodis, nesuprantu: apie ką finansistas 
gali kalbėtis su tokiu Ochockiu? .. Lunatikai!.. 

Žeckis žnaibė sau koją, kad nepridarytų daktarui nemalo- 
numų. 

— Klausykite, — tarė jis po valandėlės, — aš atėjau pas jus 
ne tik dėl Vokulskio, bet ir dėl moters. .. Dėl moters, daktare, 
o prieš jas turbūt tikrai nieko nepasakysite. 

— Jūsų moterys lygiai tiek pat vertos, kiek ir vyrai. Vo- 
kulskis per dešimt metų galėtų pasidaryti milijonieriumi ir 
įsigalėti visame krašte; bet, surišęs savo likimą su panele 
Lencka, pardavė pelningiausią parduotuvę, paliks bendrovę, 
nė kiek ne blogesnę už parduotuvę, o paskui paleis vėjais visą 
turtą. Arba tas Ochockis. .. Kitas jo dėtas seniai dirbtų tobu- 
lindamas elektros apšvietimą, jeigu jau kartą pavyko pada- 
ryti išradimą. O jis trankosi po Varšuvą su ta gražia ponia 
Vonsovska, kuriai geras šokėjas reiškia daugiau negu di- 
džiausias išradėjas. 

Kitaip pasielgtų žydas. Jeigu jis būtų elektrotechnikas, su- 
sirastų sau moterį, kuri arba sėdėtų su juo laboratorijoje, ar- 
ba prekiautų elektros prietaisais. O būdamas finansistas, kaip 
Vokulskis, neįsimylėtų aklai, o ieškotų turtingos žmonos. Pa- 
galiau gal net paimtų neturtingą ir gražią, bet tada jam tu- 
rėtų duoti pelną jos grožis. Ji priiminėtų svečius, žavėtų juos, 
šypsotųsi įtakingiesiems, flirtuotų su įtakingiausiais, žodžiu, 
visomis priemonėmis remtų firmą, o ne žlugdytų ją. 

— Ir dėl to prieš pusmetį jūs buvote kitokios nuomonės, — 
įterpė Žeckis. 

— Ne prieš pusmetį, o prieš dešimt metų. Tuomet aš net 
nuodijausi, kai mirė mano sužadėtinė, bet tai tik dar vienas 

argumentas prieš jūsų sistemą. Dabar mane net šiurpas ima, 
pagalvojus, kad galėjau arba numirti velniai žino dėl ko, arba 
vesti moterį, kuri iššvaistytų man visą turtą. 

Žeckis atsistojo. | 

— Vadinasi, — tarė jis— dabar jūsų idealas yra Šlang- 
baumas. 

— Idealas — ne, bet tai šaunus žmogus. 

— Kuris išneša iš parduotuvės sąskaitas. .. 

— Turi teisę. Juk nuo liepos mėnesio jis tenai bus šei- 
mininkas. 

— O kol kas demoralizuoja pardavėjus, būsimuosius sa- 
vo pavaldinius?. . 

— Jis juos visus išvarys! .. 

— Ir tasai jūsų idealas, kai prašėsi pas Stachą priimamas 
į darbą, matyt, jau tada galvojo užgrobti mūsų parduotuvę? 

-— Jis ne užgrobia, o tik perka! — sušuko daktaras.— Gal) 
jums geriau patiktų, kad parduotuvė sužlugtų, neradusi pir- 
kėjo? .. Ir kuris gi iš jūsų protingesnis: jūs, kuris per kelias- 
dešimt metų neturite nieko, ar jis, kuris per vienerius metus 
užima tokią tvirtovę, niekam, įsidėmėkite, nepadarydamas 
skriaudos, o Vokulskiui sumokėdamas grynais? .. 

— Gal jūs ir teisybę sakote, bet man tai kažkaip nepatin- 
ka,— sumurmėjo Žeckis, papurtydamas galvą. 

— Jums nepatinka, nes priklausote tiems, kurie mano, kad 
žmonės kaip akmenys turi apželti samanomis, nepajudėdami 
iš vietos. Jums Šlangbaumai visados turi likti pardavėjais, 
Vokulskiai — šeimininkais, o Lenckiai — jų šviesybėmis. .. 
Ne, mielasis! Visuomenė yra tarsi verdąs vanduo: kas vakar 
buvo apačioje, šiandien plaukia į viršų. .. 

— O rytoj vėl leidžiasi žemyn, — užbaigė Žeckis.— Laba- 
nakt, daktare. 

Šumanas paspaudė jam ranką. 

— Jūs pykstate? 

— Ne... Tik netikiu pinigų dievinimu. 

— Tai pereinamasis tarpsnis. 

— O kas jums gali laiduoti, kad tokių Vokulskių arba 

Skraidomoji mašina pažiūrėti yra juokingas dalykas, bet tik 
pažiūrėti; aš šiek tiek suprantu jos vertę, nes Stachas man 
per meių metus tai aiškino. Jeigu tokiam, sakysime, Ochoc- 
kiui pavyktų ją padaryti, tai pagalvokite pats, kas pasauliui 
turėtų didesnę verte: ar Šlangbaumų apsukrumas, ar Vokuls- 
kių ir Ochockių svajonės? 

— Tai jau, tai jau, — pratarė daktaras.— Aš į tą puotą ne- 
pakliūsiu. 

— O jeigu pakliūtumėte, turėtumėt turbūt ir trečią kar- 
tą pakeisti programą. 

Daktaras sumišo. .. 

— Na, tiek to,— tarė jis.— Kokį gi jūs turėjote į mane 
teikalą? 

— Dėl tos vargšės Stavskos... Ji rimtai įsimylėjo Vo- 
kulskį. 

— Dar ko!.. Tokiais reikalais galėtumėte man galvos ne- 
kvaršinti, — pasišiaušė daktaras.— Čia vieni turtėja ir stiprė- 
ja, kiti bankrutuoja, o jis man suka galvą su kažkokios po- 
nios Stavskos meilės istorijomis. Nereikėjo piršliauti!. 

Žeckis išėjo iš daktaro toks nuliūdęs, kad net jo paskuti- 
nių žodžių nepalaikė brutaliais. 

Tiktai gatvėje jis susigriebė ir pajuto apmaudą Šumanui. 

— Štai kokia ta žydų draugystė! — sumurmėjo jis. 

Gavėnia buvo ne tokia nuobodi, kaip kad būkštavo ma- 
dingoji visuomenė. 

Pirmiausia, apvaizda pasirūpino, kad patvintų Vysla, o tai 
buvo proga surengti viešą koncertą ir kelis privačius vakarus 
su muzika ir deklamacijomis. Paskui Žemės ūkio kolonijų 
draugijos surengtų viešų paskaitų serijoje vienas krokuvie- 
tis, aristokratijos partijos viltis, paskaitė paskaitą, į kurią 
susirinko geriausia publika. Po to nuo potvynio nukentėjo 
Šegedinas, ir vėl prasidėjo aukų rinkimas, tiesa, nelabai te- 
pavykęs, bet užtat tas potvynis sukėlė didelį sujudimą salo- 
nuose. Grafienės namuose susidarė net mėgėjų teatras, su- 
vaidinęs dvi pjeses prancūzų kalba ir vieną anglų kalba. 

Visoje toje filantropinėje veikloje uoliai dalyvavo ir pa- 
nelė Izabelė. Ji lankė koncertus, įteikė puokštę gėlių moky- 

tajam krokuviečiui, gyvajame paveiksle vaidino gailestingu- 
mo angelą ir turėjo vaidmenį Miusė pjesėje „Meile nežaidžia- 
ma“. Ponai Nivinskis, Malborgas, Rydzevskis ir Pečarkovskis 
berte apibėrė ją gėlėmis, o ponas Šastalskis slaptai prisipažino 
kelioms damoms, kad turbūt dar šiemet turės nusižudyti. 

Vos tiktai pasklido žinia apie sumanytąją savižudybę, po- 
nas Šastalskis tapo visų puotų herojumi, o panelė Izabelė 
buvo praminta žiauriąja. Kai vyrai išsiskirstydavo lošti visto, 
tam tikro amžiaus damos pasidarydavo sau didžiausią malonu- 
mą, gudriais manevrais mėgindamos suvesti panelę Izabelę 
su Šastalskiu. Su neaprašoma užuojauta jos pro lornetus ste- 
bėdavo jaunuolio kančias; joms tai beveik atstodavo koncer- 
tą. Jos tik pyko ant panelės Izabelės, matydamos, kad ji su- 
pranta savo pranašumą ir kiekvienu mostu ir žvilgsniu tary- 
tum sako: „Žiūrėkite, tai mane jis myli, dėl manęs jis toks 
nelaimingas! .." 

Vokulskis kai kada būdavo tose kompanijose, matydavo 
damų lornetus, nukreiptus į Šastalskį ir panelę Izabelę, netgi 
girdedavo pastabas, kurios zvimbdavo jam apie ausis kaip 
vapsvos, tačiau nieko nesuprasdavo. Pagaliau juo visi nu- 
stojo domėtis, kai buvo sužinota, jog jis yra rimtas preten- 
dentas. 

— Nelaiminga meilė kur kas įdomesnė,— pašnibždėjo kar- 
tą panelė Žežuchovska poniai Vonsovskai. 

— Kas žino, kur čia iš tikrųjų yra nelaiminga ir net tra- 
giška meilė! ..— atsakė ponia Vonsovska, žiūrėdama į Vo- 
kulskį. 

Po ketvirčio valandos panelė Žežuchovska paprašė, kad ją 
supažindintų su Vokulskiu, o dar po ketvirčio valandos pasa- 
kė jam (nuleisdama akis), kad, jos manymu, gražiausias mo- 
ters vaidmuo yra slaugyti sužeistą širdį, kuri tyliai kenčia. 

Vieną dieną, baigiantis kovui, Vokulskis, atėjęs pas Lenc- 
kius, rado panelę Izabelę labai gerai nusiteikusią. 

— Puiki naujiena! — sušuko ji, neįprastai karštai su juo 
pasisveikindama.— Ar žinote, kad atvažiavo tas garsusis smui- 
kininkas Molinaris? ., 

— Molinaris? ..— pakartojo Vokulskis.— Ak, tiesa, esu 
matęs jį Paryžiuje. 

— Ir jūs taip šaltai apie jį kalbate? — nustebo panelė Iza- 
belė.— Argi jums nepatiko jo smuikavimas? .. 

— Prisipažinsiu, kad net neįsidėmėjau, kaip jis smuikuoja. 

— Negali būti! .. Turbūt jūs jo negirdėjote. .. Ponas Šas- 
talskis (na, jis visuomet perdeda) pasakė, kad tiktai Molinario 
klausydamasis galėtų neapgailestaudamas numirti. Ponia 
Vyvrotnicka juo tiesiog sužavėta, o panelė Žežuchovska nori 
iškelti jo garbei rautą. 

— Kiek galiu spręsti, tai gana vidutiniškas smuikininkas. 

— Ką jūs, pone! .. Ponui Rydzevskiui ir ponui Pečarkovs- 
kiui teko matyti jo albumą su atsiliepimais... Ponas Pečar- 
kovskis sako, kad tą albumą Molinariui padovanoję jo garbin- 
tojai. Visi Europos recenzentai vadina jį genialiu. 

Vokulskis palingavo galvą. 

— Aš klausiausi jo salėje, kurioje brangiausia vieta kai- 
navo du frankus. 

— Negalimas daiktas, tikriausiai tai buvo ne jis... Jis 
yra gavęs ordiną iš šventojo tėvo, iš persų šacho, turi titulą. .. 
Šitaip neapdovanojami eiliniai smuikininkai. 

Vokulskis nustebęs žiūrėjo į panelės Izabelės išraudusį 
veidą ir spindinčias akis. Tai buvo tokie stiprūs argumentai, 
kad jis suabejojo savo atmintimi ir atsakė: 

— Galbūt... 

Tačiau panelei Izabelei nemalonus buvo jo abejingumas 
menui. Ji paniuro ir paskui visą vakarą kalbėjo su Vokulskiu 
gana šaltai. 

„Esu kvailys! — pagalvojo jis išeidamas.— Visada išsišoku 
kuo nors, kas jai nemalonu. Jeigu ji yra melomanė, tai mano 
nuomonę apie Molinarį gali palaikyti šventvagyste. ..' 

Visą kitą dieną jis su kartėliu priekaištavo sau, kad nesu- 
prantąs meno, esąs prasčiokas, netaktingas ir netgi nepakan- 
kamai gerbiąs panelę Izabelę. 

„Be abejo, — kalbėjo jis sau,— geresnis yra tas smuikinin- 
kas, kuris padarys jai įspūdį, negu tas, kuris man patiktų. 


271 


Reikia akiplėšiškumo šitaip atkakliai reikšti savo nuomonę, 
juoba kad aš tur būt nesupratau jo smuikavimo. ..“ 

Jį apėmė gėda. 

Trečią dieną jis gavo iš panelės Izabelės trumpą laiškelį. 

„Gerbiamasis pone,— rašė ji, — jūs turite padėti man susi- 
pažinti su Molinariu, tik būtinai, būtinai... Pažadėjau tetai 
prikalbinti Molinarį pagroti pas ją prieglaudos naudai; taigi 
pats suprantate, kaip man tatai svarbu.“ 

Pirmą akimirką Vokulskiui atrodė, kad prieiti prie genia- 
laus smuikininko bus vienas sunkiausių iš visų jam pavestų 
uždavinių. Laimė, jis prisiminė, kad pažįsta vieną muzikantą, 
kuris ne tik jau buvo susipažinęs su Molinariu, bet ir visur 
sekiojo paskui jį kaip šešėlis. 

Kai Vokulskis pasipasakojo muzikantui savo uždavinį, ta- 
sai iš pradžių išplėtė akis, paskui suraukė antakius ir paga- 
liau, ilgai pagalvojęs, pareiškė: 

— O, tai sunkus, labai sunkus dalykas, bet dėl jūsų pasi- 
stengsime. Tiktai man teks jį paruošti, gerai nuteikti... Ži- 
note, kaip padarysime? .. Užeikite rytoj į viešbutį pirmą va- 
landą, aš tenai pusryčiausiu. Jūs nežymiai iškvieskite mane 
per tarną, o aš jau pasistengsiu, kad jis jus priimtų. 

Visos tos atsargumo priemonės ir muzikanto tonas nema- 
loniai užgavo Vokulskį; vis dėlto skirtą valandą jis nuėjo 
į viešbutį. 

— Ar ponas Molinaris yra? — paklausė jis durininką. 

Vokulskiui pažįstamas durininkas pasiuntė savo padėjėją 
į viršų, o pats ėmė kalbinti Vokulskį: 

— Tai, jūsų malonybe, sujudimas viešbutyje per tą ita- 
lą!.. Renkasi ponai kaip prie stebuklingo paveikslo, o dau- 
giausia moterys. .. 

— Štai kaip? .. 

— Taip, jūsų malonybe. Atsiunčia pirma laišką, paskui 
gėlių, o pagaliau ir pati ateina, pasislėpusi po vualiu, mano, 
kad jos niekas nepažins. .. Pone, visi tarnai juokiasi!.. O jis 
ne kiekvieną priima, nors kai kurios jo tarnui ir po tris rub- 
lius duoda. Bet kartais, kai užeina jam geras ūpas, dažnai pa- 

siima dar du kambarius, kiekvieną kitame koridoriaus gale, 
ir kiekviename kitą linksmina... Toks pasiutęs, bestija! 

Vokulskis žvilgtelėjo į laikrodį. Belaukiant praėjo apie de- 
šimt minučių. Jis atsisveikino su durininku ir pasuko prie 
laiptų, jausdamas, kad širdy kyla pyktis. „Tikras pliuškis! — 
galvojo jis.— Bet moterėlės irgi geros..." 

Išeidamas jis susitiko uždususį durininko padėjėją. 

— Ponas Molinaris,— pasakė jis,— liepė paprašyti jūsų 
malonybę truputėlį palaukti. 

Vokulskis vos nesučiupo jo už pakarpos, bet susivaldė ir 
pasuko žemyn. 

— Išeinate, jūsų malonybe?.. Ką liepsite pasakyti ponui 
Molinariui? .. 

— Pasakyk jam, kad eitų. .. Supranti? 

— Pasakysiu, jūsų malonybe, tik kad jis nesupras, — atsa- 
kė nudžiugęs tarnas ir, prišokęs prie durininko, tarė: 

— Atsirado bent vienas ponas, kuris perprato tą šunsnukį 
italą. .. Susna! Nosį tai riečia, bet kol tau, žmogau, duos de- 
šimtkapeikę, tai pirma ją tris kartus apžiūrės... Kalė jį, išga- 
mą, pagimdė. .. Bjaurybė. .. valkata. .. perėjūnas! .. 

Akimirksnį Vokulskis pajuto, kad pyksta ant panelės Iza- 
belės. Kaip galima žavėtis žmogumi, iš kurio juokiasi net 
viešbučio tarnai!.. Kaip galima įsirašyti į ilgą jo garbintojų 
sąrašą. .. Ir pagaliau ar tiko versti jį, Vokulskį, siekti pažin- 
ties su tokiu lėkštu plevėsa! .. 

Bet tučtuojau atlyžo; jam atėjo į galvą labai protinga 
mintis, kad panelė Izabelė, nepažinodama Molinario, tik pasi- 
duoda visuotinio jo garbinimo įtakai. 

„Pažins jį ir atšals, — pagalvojo jis.— Tik jau aš netarnau- 
siu jiems tarpininku.“ 

Parėjęs namo, Vokulskis rado Vengeleką, kuris jau va- 
landą jo laukė. 

Vaikinas atrodė visai kaip varšuvietis, bet buvo truputį 
sumenkęs. 

— Sulysai, išblyškai,— pasakė Vokulskis, pasižiūrėjęs į 
jį. — Pasileidai jau, ar ką?.. 

— Ne, pone, tiktai dešimt dienų sirgau. Ant sprando iš- 

Šoko kažkokia bjaurybė, tai daktaras man net pjovė. Bet jau 
vakar buvau darbe. 

— Pinigų tau reikia? 

— Ne, pone. Aš tik norėjau pasikalbėti dėl to, kaip čia 
sugrįžus į Zaslavą. 

— Jau nebeištveri. Ar išmokai ko nors? 

— Kaipgi! Ir šaltkalvystės truputį... ir dailidės amato... 
Pintines taip pat išmokau labai puikias pinti ir dailinti. Jeigu 
tektų net dažyti, tai irgi... 

Tai sakydamas, jis linkčiojo, raudo ir lamdė rankose ke- 
purę. 

— Gerai,— patylėjęs tarė Vokulskis.— Įrankiams gausi še- 
šis šimtus rublių. Užteks? .. O kada nori važiuoti? 

Vaikinas dar labiau nuraudo ir pabučiavo Vokulskiui 
Ianką. 

— Aš dar, atsiprašau, maloningasis pone, norėčiau vesti... 
Tik nežinau... 

Jis pasikasė pakaušį. 

— Ką gi? — paklausė Vokulskis. 

— Tą panelę Marianą, kuri gyvena pas vežėją Visockį. Aš 
taip pat tame name gyvenu, tik aukštai. 

„Nori vesti mano vienuolę?“ — pagalvojo Vokulskis. Jis 
perėjo per kambarį ir pasakė: 

— Ar gerai pažįsti panelę Marianą? 

— Kodėl gi nepažinsiu? Mudu su ja juk tris kartus per 
dieną matomės, o kartais ir visą sekmadienį arba aš sėdžiu 
pas ją, arba abu pas Visockius. 

— Gerai. Ar žinai, kas ji buvo prieš metus? 

— Žinau, jūsų malonybe. Kai atvažiavau čionai per jūsų 
malonę, man Visocka iš karto ir pasakė: „Žiūrėk, jaunikaiti, 
saugokis, merga buvo pasileidus. .." Šitokiu būdu aš iš pirmos 
dienos sužinojau, kas ji per viena: akių ji man nė kiek ne- 
dūmė. 

— Kaipgi atsitiko, kad tu sumanei ją vesti? 

— Dievas žino, pone, nei šiaip, nei taip. Iš pradžių aš 
net šaipydavausi iš jos, ir kai tik kas nors praeidavo už lango, 
tai sakydavau: „Tur būt ir šitas panelės Marianos pažįstamas, 

nes panelė ne iš vienos krosnies duoną valgiusi.“ O jinai 
nieko, tik galvą nuleidžia ir suka savo mašiną, net ūžia, O vei- 
das taip ir dega. 

Vėliau apsižiūrėjau, kad kažkas man lopo baltinius; tai 
nupirkau jai Kalėdoms už dešimt zlotų skėtį, o jinai man še- 
šias kartūnines nosines su mano vardu. O Visocka sako: ,„„Ne- 
apsigauk, jaunikaiti, jinai juk šilto ir šalto mačiusi!..“ Aš 
į tai nekreipiau dėmesio, nors jeigu ji nebūtų buvusi tokia, 
jau per Užgavėnes būčiau vedęs. 

Kaip tik Pelenų dieną Visockis man papasakojo, kaip te- 
nai su ja atsitiko, su panele Mariana, vadinasi. Pasamdė ją 
tarnauti kažkokia ponia, aksomais vilkinti; na ir gavo tarny- 
bą — tegu Viešpats apsaugo! Ji vis taikėsi pabėgti, o ją kas 
kartą sugauna ir sako: „Arba sėdėk čia, arba įkišime tave į ka- 
lėjimą už vagystę." — „Ką gi aš pavogiau?" — klausia ji. ,Mano 
pelną, šlykštyne!“ — rėkia ponia. Taip ji ir sėdėtų tenai iki 
pat paskutinio teismo (pasakojo Visockis), jeigu jos nebūtų 
bažnyčioje pamatęs ponas Vokulskis. Tada ją išpirko ir iš 
bėdos išgelbėjo. 

— Pasakok toliau, pasakok,— paragino jį Vokulskis, pa- 
stebėjęs, kad Vengelekas svyruoja. 

— Tuomet man ir paaiškėjo,— kalbėjo toliau Vengele- 
kas, — kad tai ne paleistuvystė, o tik nelaimė. Klausiu tad Vi- 
sockį: ,,„Ar vestumėt panelę Marianą?'— „Ir su viena boba kan- 
čia“, — atsako jis. „O jeigu, ponas Visocki, jūs būtumėte kava- 
lierius, tada kaip?" — ,,Et, — sako, — kad manęs jau moterys ne- 
bedomina.“ Matydamas, kad senis nenori šnekėti, taip prie jo 
prikibau, kad jis galų gale pasakė: „Ne, nevesčiau, nes nebū- 
čiau tikras, kad jai senas įprotis neatsilieps. Moteris kai gera, 
tai gera, bet kai pasiunta, tai tikras velnias.“ 

O čia gavėnios pradžioje gailestingasis Viešpats Dievas už- 
leido ant manęs tokį skaudulį, kad turėjau gulėti namie, ir 
daktaras dar mane supjaustė. O panelė Mariana kad ėmė pas 
mane vaikščioti, patalą man kloti, kad ėmė tvarstyti žaizdas. .. 
Daktaras pasakė, jeigu ne jos priežiūra, būčiau dar kokią 
savaitę gulėjęs. Mane kartais pyktis imdavo, ypač kai drugys 
krėsdavo, tad vieną dieną ir sakau: „Ko jūs, panele Mariana, 

varginatės?.. ir manot, kad aš jus vesiu? Juk aš dar nesu- 
kvailiojau, kad susipainiočiau su tokia, kuri dešimčiai tarna- 
VOs45 
O jinai nieko, tiktai galvą nuleido, ir ašaros jai lašt... 
lašt. .. 

„Aš ir pati suprantu, — sako, — kad ponas Vengelekas ma- 
nęs neves...“ 

Kai aš tai išgirdau, man, atsiprašau, maloningasis pone, net 
paširdžius nudiegė iš didžio gailesčio. Ir tuoj pat pasakiau 
Visockai: „Žinot ką, ponia Visocka, aš gal vesiu panelę Ma-+ 
rianą..." 

O ji man sako: ,, Nebūk kvailas, nes..." 

Kad nedrįstu sakyti, — staiga sušuko Vengelekas, vėl bu- 
čiuodamas Vokulskiui ranką. 

— Sakyk drąsiai. 

— „Nes,— pasakė man ponia Visocka,— jei vestum pa- 
nelę Marianą, tai gal įžeistum poną Vokulskį, kuris mums vi- 
siems tiek gero padarė... Kas gi žino, ar panelė Mariana pas 
jį nevaikšto..." 

Vokulskis atsistojo priešais jį. 

— Ar to bijai? — paklausė jis.— Duodu tau garbės žodį, 
kad niekuomet nesimatau su ta mergina. 

Vengelekas atsikvėpė. 

— Na ir garbė Dievui. Nes, viena, kad nedrįsčiau jūsų 
malonybei skersai kelią stoti už visas jūsų geradarystes, o 
antra... 

— Kas gi antra? 

— O antra, matote: kad ji anksčiau leisdavosi, tai per 
nelaimę, pikti žmonės ją nuskriaudė, ir dėl to ji nekalta. Ta- 
čiau jeigu ji dabar prie manęs sergančio ašaras lietų, o pati 
pas jūsų malonybę vaikščiotų, tai būtų jau tokia nenaudėlė, 
kaip pasiutęs šuo, kurį tik užmušti reikia, kad žmonių nekan- 
džiotų. 

— Tad kaip? — paklausė Vokulskis. 

— Ką gi, vesiu po švenčių, — atsakė Vengelekas.— Juk už 
svetimas nuodėmes ji neturi kentėti. Ne jos taį buvo valią. 

— Tau dar ko nors reikia? 

— Daugiau nieko. 

— Tai lik sveikas, o prieš vestuves užeik pas mane. Ji 
gaus penkis šimtus rublių kraičio ir kiek reikia baltiniams 
bei ūkiui. 

Vengelekas išėjo iš jo labai susijaudinęs. 

„Štai paprastų širdžių logika! — pagalvojo Vokulskis.— 
Panieka nedorybei, gailestingumas nelaimei." 

Ir tas paprastas miesčionis iš karto išaugo jo akyse, tap- 
damas amžino teisingumo pasiuntiniu, nešančiu pažemintai 
moteriai ramybę ir atleidimą. 

Kovo pabaigoje pas Žežuchovskius įvyko didelė puota Mo- 
linario garbei. Vokulskis taip pat gavo pakvietimą, užrašytą 
gražia panelės Žežuchovskos rankute. 


Jis atvyko tenai gana vėlai, kaip tik tuo metu, kai maestro 
leidosi išprašomas suteikti laimę svečiams ir sutiko pagroti 
savo kūrybos koncertą. Vienas iš vietinių muzikantų atsisėdo 
prie fortepijono jam akompanuoti, kitas padavė maestrui smui- 
ką, trečias vartė gaidas akompaniatoriui, ketvirtas atsistojo už 
maestro, ketindamas mimika ir mostais pabrėžti gražiausias 
arba sunkiausias jo kūrinio vietas. 

Kažkas paprašė klausytojus laikytis tylos, damos susėdo 
pusračiu, vyrai sustojo už jų kėdžių, ir koncertas prasidėjo. 

Vokulskis žvilgtelėjo į smuikininką ir pirmiausia pastebė- 
jo tam tikrą panašumą tarp jo ir Starskio. Molinaris turėjo 
tokias pat nedideles žandenėles ir dar mažesnius ūsiukus, o 
jo veide buvo tas pats nuovargis, kuriuo pasižymi vyrai, turin- 
tieji pasisekimą gražiosios lyties atstovių tarpe. Smuikavo 
Molinaris gerai ir atrodė padoriai, tačiau buvo matyti, kad 
jau yra apsipratęs su tuo vaidmeniu, kuris skirtas pusdieviui, 
nesigailinčiam malonių savo garbintojams. 

Kartkartėmis smuikas suskambėdavo garsiau, tada už 
maestro stovįs muzikantas nutaisydavo susižavėjimo kupiną 
miną, ir per salę nuskriedavo tylus ir trumpas šnabždesys. 
Tarp oriai nusiteikusių vyrų ir įsiklausiusių, susimąsčiusių. 
užsisvajojusių arba snaudžiančių damų Vokulskis pastebėjo 
keletą itin nepaprastai susižavėjusių moteriškų veidų. Pama- 

tė gašliai atloštas galvas, degančius skruostus, liepsnojančias 
akis, praviras ir tarsi nuo kokio narkotiko virpančias lūpas. 

„Baisus dalykas! — pagalvojo Vokulskis.— Kokios nesvei- 
kos būtybės įsikinko į triumfinius šio pono ratus...“ 

Čia jis žvilgtelėjo į šalį — ir nustėro... Netoli pamatė pa- 
nelę Izabelę, apsvaigusią ir įsiaistrinusią labiau už kitas. Jis 
netikėjo savo akimis. 

Maestro smuikavo kokį ketvirtį valandos, tačiau Vokulskis 
jau nebegirdėjo nė vienos gaidos. Jį pažadino tik prapliupę 
ilgi plojimai. Paskui jis vėl užmiršo, kur esąs, bet užtat pui- 
kiai matė, kaip Molinaris pašnibždėjo kažką į ausį ponui 
Žežuchovskiui, kaip ponas Žežuchovskis paėmė jį už paran- 
kės ir — pristatė panelei Izabelei. 

Pasveikindama smuikininką, ji nuraudo ir pažvelgė neap- 
sakomo susižavėjimo kupinu žvilgsniu. Svečius kaip tik pa- 
kvietė vakarienės, tad maestro padavė jai ranką ir nuvedė 
į valgomąjį. Jie praėjo beveik pro pat Vokulskį, Molinaris 
net užkabino jį alkūne, bet abu buvo taip užsiėmę vienas 
kitu, kad panelė net nepastebėjo Vokulskio. Paskui jie su- 
sėdo keturiese prie vieno stalelio: ponas Šastalskis su panele 
Žežuchovska, Molinaris su panele Izabele, ir buvo matyti, 
kad jiems drauge labai smagu. 

Vokulskiui vėl pasirodė, kad nuo akių nukrinta uždanga, 
už kurios matyti visai kitoks pasaulis ir kitokia panelė Iza- 
belė. Tačiau tą pačią akimirką pajutęs baisų svaigulį bei 
skausmą krūtinėje ir smarkiai susinervinęs, jis paskubomis 
išsmuko į prieškambarį, o iš ten į gatvę, bijodamas, kad jau 
eina iš proto. 

„Gailestingasis Dieve! — sušnibždėjo jis.— Nuimk nuo ma- 
nęs tą prakeikimą. ..“ 

Per kelis žingsnius nuo Molinario, prie mažyčio stalelio, 
sėdėjo ponia Vonsovska su Ochockiu. 

— Mano kuzina pradeda man vis mažiau patikti, — pasakė 
Ochockis, žiūrėdamas į panelę Izabelę.— Jūs ją matote? .. 

— Jau valandą aš žiūriu į ją, — atsakė ponia Vonsovska.— 
Bet, man rodos, ir Vokulskis kažką pastebėjo, nes buvo la- 
bai pasikeitęs. Gaila man jo. 

— O, dėl Vokulskio būkite rami Teisybė, dabar jis nuga. 
lėtas, bet jeigu kartą atsipeikės. .. Tokių vėduokle neužmuši. 

— Bet gali įvykti tragedija... 

— Jokios, — atsakė Ochockis.— Stiprių jausmų Žmonės tik 
tada yra pavojingi, kai neturi rezervų. .. 

— Jūs turite galvoje tą ponią... kaip ji... Sta... Star?.. 

— Sergėk Dieve, tenai nieko nėra ir niekuomet nėra buvę. 
Pagaliau įsimylėjusiam vyrui kita moteris nėra rezervas. 

— Tai kas gi? 

— Vokulskis yra labai galvotas žmogus ir žino nuostabų 
išradimą, kurį įgyvendinus, pasaulyje iš tikrųjų įvyktų per- 
versmas. .. 

— Ir jūs jį žinote? 

— Turinį žinau, įrodymą mačiau; tik nežinau smulkme- 
nų.— Prisiekiu, — su užsidegimu kalbėjo Ochockis,— dėl tokio 
dalyko galima paaukoti net dešimtį mylimųjų! 

— Vadinasi, jūs ir mane paaukotumėte, nedėkingas pa- 
dare? 

— Argi jūs mano mylimoji? .. Aš juk ne lunatikas. 

— Bet jūs mane mylite. 

— (Gal dar pasakysite, kaip Vokulskis Izabelę? .. Nė ne- 
manau... Nors bet kada esu pasiruošęs. .. 

—— Bet kada jūs esate blogai išauklėtas. Bet... juo geriau, 
jeigu jūs manęs nemylite. 

— Ir net žinau, kodėl geriau. Jūs dūsaujate dėl Vo- 
kulskio. 

Ponia Vonsovska smarkiai nuraudo; ji labai sumišo ir iš- 
metė vėduoklę ant grindų. Ochockis ją pakėlė. 

— Nenoriu vaidinti su jumis komedijos, nepakenčiamas 
padare,— atsakė ji patylėjusi.— Jis rūpi man taip, kad... da- 
rau viską, ką galiu, kad jis gautų Belą, nes... ją myli tas 
pamišėlis. .. 

— Prisiekiu, kad iš visų mano pažįstamų damų jūs esate 
vienintelė moteris, kuri iš tiesų šio to verta... Bet gana apie 
tai. Nuo to laiko, kai sužinojau, jog Vokulskis myli Belą (ir 
kaip jis ją myli! ..), mano kuzina daro man keistą įspūdį. Se- 
niau aš laikiau ją nepaprastai įdomia, o dabar ji atrodo man 

banali, seniau — kilni, dabar — lėkšta. .. Bet šitaip man atro- 
do tik tarpais, ir dar manau, kad galiu klysti. 

Ponia Vonsovska nusišypsojo. 

— Sakoma,— tarė ji, — kai vyras žiūri į moterį, velnias už- 
deda jam rausvus akinius. 

— Kartais ir nuima. 

— Bet tai neapsieina be kančių, — atsakė ponia Vonsovs- 
ka.— Žinote ką,— pridūrė ji, — kadangi esame beveik gimi- 
nės, vadinkime vienas kitą „tu“... 

— Ne, labai dėkui. 

— Kodėl? 

— Aš neketinu tapti jūsų gerbintoju. 

— Aš siūlau jums draugystę. 

— Kaip tik dėl to. Tai tiltelis, kuriuo. .. 

Tą akimirką panelė Izabelž staigiai pakilo nuo savo staliu- 
ko ir priėjo prie jų; ji buvo pasipiktinusi. 

— Tu palieki maestro? — paklausė ją ponia Vonsovska. 

— Jis tiesiog akiplėša! —- piktai atsakė panelė Izabelė. 

— Labai džiaugiuosi, kuzina, kad jūs taip greitai perprato- 
te tą polišinelį, — pastebėjo Cchockis.— Gal sėsite prie mūsų?. . 

Tačiau panelė Izabelė, sužaibavusi į jį akimis, užkalbino 
Malborgą, kuris kaip tik priėjo ir išsivedė ją į salę. 

Tarpduryje ji pro vėduoxlę pažvelgė į Molinarį, kuris 
linksmai šnekėjosi su panele Žežuchovska. .. 

— Man rodos, ponas Ochocki,— pasakė ponia Vonsovs- 
ka, — kad jūs greičiau pasidarysite mūsų Koperniku, negu iš- 
moksite atsargumo! Kaip galima prie Izabelės vadinti tą poną 
polišineliu? .. 

— Juk ji pati pavadino jį akiplėša... 

— Ir vis tiek juo domisi. 

— Ne, tik prašau iš manęs nesišaipyti. Jeigu ji nesidomi 
žmogumi, kuris ją dievina. .. 

— Tai kaip tik domisi tokiu, kuris jos negerbia. 

— Aštrių prieskonių pamėgimas yra silpnos sveikatos po- 
žymis,— pastebėjo Ochockis. 

— Kuri gi čia yra sveika! — tarė ponia Vonsovska, pa- 

niekinamai apžvelgdama salę.— Duokite man ranką ir eina- 
me į saloną. 

Tarpduryje jie sutiko kunigaikštį, kuris labai maloniai pa- 
sveikino ponią Vonsovską. 

— Kaip jums patinka Molinaris, kunigaikšti? ..— paklau- 
sė ji. 

— Jo labai gražus tonas. .. Labai... 

— Ir priiminėsime jį pas save? 

— Žinoma. .. prieškambaryje. .. 

Per porą minučių kunigaikščio sąmojis aplėkė visas sa- 
les... Panelė Žežuchovska dėl staigios migrenos paliko sve- 
čius. 

Kai ponia Vonsovska, užkalbindama pažįstamus, kartu su 
Ochockiu įėjo į saloną, pamatė, kad panelė Izabelė jau vėl 
sėdi su Molinariu. 

— Kas iš mudviejų buvo teisus? — paklausė ji, paliesda- 
ma Ochockį vėduokle.— Vargšas Vokulskis! .. 

— Sakau jums, kad jis ne toks vargšas kaip panelė Iza- 
belė. 

— Kodėl? 

— Jeigu moterys myli tiktai tuos, kurie jų negerbia, tai 
mano kuzina netrukus eis iš proto dėl Vokulskio. 

— Jūs jam pasakysite? ..— pasipiktino ponia Vonsovska. 

— Niekados! Aš e5u jo draugas, ir vien todėl mano parei- 
ga — neįspėti dėl pavojų. Bet aš taip pat esu vyras ir, die- 
važi, jaučiu, kad jeigu jau kartą tarp vyro ir moters prasidė- 
jo šitokia kova... 

— Tai pralaimės vyras. 

— Ne, ponia. Pralaimės moteris, ir dargi nebeatitaisomai. 
Kaip tik dėl to moterys visur yra vergės, kad linksta prie tų, 
kurie jas niekina. 

— Neburnokite. 

Kadangi Molinaris ėmė kalbėtis su ponia Vyvrotnicka, po- 
nia Vonsovska priėjo prie panelės Izabelės, paėmė ją už pa- 
' rankės ir ėmė vaikščioti po saloną. 

— Vis dėlto susitaikei su tuo akiplėša? -—— paklausė ponia 
Vonsovska. 

— Jis atsiprašė, — atsakė panelė Izabelė. 

— Taip greitai? O ar žadėjo bent pasitaisyti? 

— Aš jau pasirūpinsiu, kad jam nereikėtų pasitaisinėti. 

— Čia buvo Vokulskis,— kalbėjo toliau ponia Vonsovs- 
ka,— ir gana staigiai išėjo. 

— Seniai? 

— Kai jūs sėdote vakarieniauti; jis stovėjo net prie šitų 
durų. 

Panelė Izabelė susiraukė. 

— Brangioji Kazia,— pasakė ji,— žinau, ko tu nori. Taigi 
pareiškiu tau kartą visiems laikams, kad nė nemanau dėl Vo- 
kulskio atsisakyti savo simpatijų ir pomėgių. Santuoka nėra 
kalėjimas, ir aš mažiau negu kas kitas tinku būti kaline. 

— Tavo teisybė, bet vis dėlto, ar verta dėl kaprizo žeisti 
tokius jausmus? 

Panelė Izabelė sumišo. 

— Ką gi tad turiu daryti? 

— Tai jau nuo tavęs priklauso. Dar nesi su juo surišta... 

— Ak, štai kas!.. jau suprantu. ..— nusišypsojo panelė 
Izabelė. 

Ponai Malborgas ir Nivinskis, stovėdami prie lango, ste- 
bėjo abi damas pro lornetą. 

— Gražios moterys! — atsiduso ponas Malborgas. 

— Ir kiekviena kitokia,— pridūrė ponas Nivinskis. 

— Kurią pasirinktum? 

— Abi. 

— O aš Izabelytę, o paskui. .. Vonsovską. 

— Kaip jos viena prie kitos glaudžiasi... kaip šypsosi! .. 
Viskas mums paerzinti. Apsukrios tos moterys. 

— O iš tikrųjų gali viena kitos neapkęsti. 

— Na, bent ne šią akimirka,— užbaigė ponas Nivinskis. 

Prie vaikščiojančių damų priėjo Ochockis. 

— Ar ir jūs, kuzene, dalyvaujate sąmoksle prieš mane? — 
paklausė panelė Izabelė. 

— Sąmoksle? Niekuomet! Galiu su jumis, gerbiamoji, tik 
atvirai kariauti. 

— Gerbiamoji? Atvirai kariauti? .. Ką tai reiškia? Juk ka- 
riaujama, siekiant sudaryti naudingą taiką! | 

— Mano ne tokia sistema. 

— Argi?..— nusišypsodama tarė panelė Izabelė.— Tai la- 
žinkimės, kad jūs sudėsite ginklus, kuzene; karą laikau jau 
pradėtu. 

— Jūs jį pralaimėsite, kuzina, ir netgi tenai, kur tikitės 
visiškos pergalės, — iškilmingai atsakė Ochockis. 

Panelė Izabelė paniuro. 

— Važiuojam namo, Bela,— pašnibždėjo jai praeidama 
grafienė. 

— Kaip, ar Molinaris pažadėjo? ..— taip pat tyliai paklau- 
sė panelė Izabelė. 

— Aš visai jo nekviečiau,— išdidžiai atsakė grafienė. 

— Kodėl, teta?... 

— Jis padarė negerą įspūdį. 

Jeigu panelei Izabelei būtų pranešta, kad dėl Molinario 
žuvo Vokulskis, didysis smuikininkas nė kiek nebūtų smukęs 
jos akyse. Tačiau žinia, kad jis padarė -blogą įspūdį, buvo jai 
labai nemaloni. 

Ji atsisveikino su muzikantu šaltai, beveik iš aukšto. 

Nors juodviejų pažintis truko vos keletą valandų, Moli- 
naris gyvai sudomino panelę Izabelę. 

Parėjusi vėlai vakare namo, ji žvilgtelėjo į savo Apoloną, 
ir jai pasirodė, kad marmurinis dievukas bruožais ir laikyse- 
na kažkaip panėši į smuikininką. Ji paraudo, prisiminusi, kad 
statulėlė labai dažnai keisdavo veidą; vienu metu, labai trum- 
pai, ji net buvo panaši į Vokulskį. Tačiau panelė Izabelė nu- 
siramino, nutarusi, kad šiandienykštė permaina yra paskutinė, 
kad visi ligšioliniai susižavėjimai kildavo per apsirikimą ir 
kad Apolonas, jei tik iš viso galėjo ką nors simbolizuoti, tai 
tik vieną Molinarį. 

Ji negalėjo užmigti, širdyje kovojo prieštaringiausi jaus- 
Imai: pyktis, baimė, smalsumas ir kažkoks graudulys. Tarpais 
net nubusdavo nuostaba, kai prisimindavo akiplėšišką smuiki- 
ninko elgesį. Jau iš pat pradžių jis pasakė, kad ji yra pati 
gražiausioji iš visų jo matytų moterų; eidamas su ja prie 

stalo, aistringai spaudė prie savęs jos alkūnę ir prisipažino 
mylįs. O bevalgant vakarienę, nors čia pat buvo Šastalskis ir 
panelė Žežuchovska, taip atkakliai ieškojo po stalu jos ran- 
kos, kad... ką gi ji turėjo daryti?... 

Tokių audringų jausmų ji dar niekad nebuvo patyrusi. 
Matyt, jis iš tikrųjų įsimylėjo ją iš pirmo žvilgsnio, beprotiš- 
kai, mirtinai. Argi jis nepašnibždėjo jai į ausį (tatai net pri- 
vertė ją pasitraukti nuo stalo), kad negalvodamas atiduotų 
gyvybę už kelias su ja drauge praleistas dienas. 

„Tr kaip jis rizikavo, sakydamas tokius žodžius!“ — pagal- 
vojo panelė Izabelė. Jai neatėjo į galvą, kad daugių daugiau- 
sia jis rizikavo tuo, kad turės išeiti, dar nepasibaigus vaka- 
rienei. 

„Koks jausmas!.. Kokia aistra!..“ — mintyse kartojo ji. 

Dvi dienas panelė Izabelė neišėjo iš namų ir nieko nepri- 
iminėjo. Trečią dieną jai ėmė rodytis, kad Apolonas, nors vis 
dar panašus į Molinarį, kartais primena Starskį. Tą pačią die- 
ną po pietų ji priėmė ponus Ryd7evskį ir Pečarkovskį, kurie 
pranešė, kad Molinaris jau išvažiuoja iš Varšuvos, kad jis 
nuteikė prieš save visą aukštuomenę ir kad jo albumas su re- 
cenzijomis yra apgavystė, nes tenai nesudėti nepalankūs atsi- 
liepimai. Pagaliau abu pridūrė, kad toks vidutiniškas smuiki- 
ninkas ir vulgarus žmogus tiktai Varšuvoje galėjo susilaukti 
tokių ovacijų. 

Panelė Izabelė pasipiktino ir čia pat priminė ponui Pečar- 
kovskiui, kad ne kas kitas kaip jis gyrė virtuozą. Ponas Pe- 
čarkovskis nustebo ir pasakė, kad čia pat esąs ponas Rydzevs- 
kis ir nesąs Šastalskis gali paliudyti, jog Molinaris iš pat pra- 
džių jam neatrodė patikimas. 

Kitas dvi dienas panelė Izabelė laikė didįjį smuikininką 
pavydo auka. Ji kartojo sau, kad tik jis vienas yra nusipel- 
nęs jos užuojautos ir kad ji niekuomet jo neužmirš. 

Tuo tarpu ponas Šastalskis atsiuntė jai puokštę žibuoklių, 
ir panelė Izabelė susikrimtusi pastebėjo, kad Apolonas ima 
panėšėti į Šalstalskį, o Molinario vaizdas sparčiai blėsta iš 
jos atminties. 

Praėjo beveik savaitė po koncerto. Panelė Izabelė, nežieb- 

dama lempos, sėdėjo savo kambaryje; staiga jai prieš akis 
iškilo seniai užmiršta vizija. Jai pasivaideno, tarsi ji su tėvu 
važiuoja karieta nuo kažkokio kalno į slėnį, kuriame plaukio- 
ja dūmų ir garų debesys. Iš debesų išnyra milžiniška ranka, 
laikanti kortą, į kurią ponas Tomašas neramiai ir smalsiai 
žiūri. ,,Su kuo tėvas lošia?..“ — pagalvojo ji. Tą akimirką pūs- 
telėjo vėjas, rūkas išsisklaidė, ir pasirodė Vokulskio veidas, 
taip pat milžiniškas. 

„Prieš metus man taip pat jis pasivaideno,— tarė sau pa- 
nelė Izabelė. — Ką tai reiškia? ..“ 

Ir tik dabar prisiminė, kad Vokulskis jau savaitė pas juos 
nebuvo užėjęs. 

Iš Žežuchovskių Vokulskis sugrįžo namo neįprastai nusi- 
teikęs. Pasiutimo priepuolis praėjo, ir prasidėjo apatiška r3- 
mybė. Vokulskis nemiegojo visą naktį, bet nemiga jo neer- 
zino. Jis ramiai gulėjo, apie nieką negalvodamas, ir iiktai smal- 
siai klausėsi, kaip laikrodis muša valandas. Pirma... antra... 
trečia... 

Kitą dieną jis atsikėlė vėlai ir iki vidurdienio, gerdamas 
arbatą, vėl klausėsi laikrodžio dūžių. Vienuolikta... dvylik- 
ta... pirma. .. Kaip tai nuobodu!.. 

Norėjo ką nors paskaityti, tačiau tingėjo eiti į biblioteką 
knygos; išsitiesė šezlonge ir ėmė mąstyti apie Darvino teoriją. 

„Kas gi yra natūralioji atranka? Tai padarinys kovos dėl 
būvio; toje kovoje žūva padarai, neturį tam tikrų savybių, ir 
nugali gyvybingesnieji. Kuri gi savybė svarbiausia: ar lytinis 
potraukis? Ne, bjaurėjimasis mirtimi. Būtybės, kurios nesibjau- 
rėtų mirtimi, turėtų išnykti pirmiausia. Jeigu Žmogaus nesu- 
laikytų bjaurėjimasis mirtimi, tasai protingiausias gyvūnas ne- 
vilktų gyvenimo naštos. Senovės indų poezijoje yra išlikę 
pėdsakų, kad kažkada gyveno žmonių rasė, kuri mažiau bjau- 
rėjosi mirtimi negu mes. Na, ir ta rasė išnyko, o jos pali- 
kuonys yra arba vergai, arba asketai. 

Tačiau kas yra bjaurėjimasis mirtimi? Žinoma, instinktas, 
pagrįstas iliuzija. Yra žmonių, kurie bjaurisi pelėmis, visai ne- 
pavojingais padarais, arba net žemuogėmis — labai skaniomis 
uogomis. (Kada gi aš valgiau žemuogių? .. Aha, pernai rugsė- 

jo pabaigoje, Zaslaveke. .. Įdomi vietelė tas Zaslavekas; no- 
rėčiau žinoti, ar dar gyva pirmininkienė ir ar bjaurisi ji mir- 
Hmi?..) 

O kas gi yra mirties baimė? .. Iliuzija! Numirti — tai yra 
nebūti niekur, nieko nejausti ir niekc negalvoti. Kiek daug 
yra vietų, kuriose dabar nesu: nesu Amerikoje, Paryžiuje, mė- 
nulyje, nesu net savo parduotuvėje,— ir tatai manęs nė kiek 
nejaudina. C apie kiek dalykų aš negalvojau prieš akimirką, 
apie kiek negaivoju dabar? Galvoju tiktai apie vieną kurį 
nors daiktą ir negalvciu apie milijardus kitų, net nieko apie 
juos nežinau,— ir tatai man visiškai vis tiek. 

Tad kas gi gali būti nemalonu, jeigu aš, nebūdamas mili- 
jone vietų, o tiktai vienoje, ir negalvodamas apie milijardą 
dalykų, o tiktai apie kurį nors vieną, nustosiu buvęs ir toje 
vienoje vietoje ir galvojęs apie tą vieną dalyką? .. Iš tikrųjų 
mirties baimė yra juokingiausia iliuzija, kuriai žmonija jau 
tiek amžių pasiduoda. Laukiniai bijo perkūnijos, šautuvo šū- 
vio, net veidrodžio, o mes, neva civilizuoti žmonės, bijome 
mirties! ..“ 

Jis pakilo, pažvelgė pro langą ir šypsodamasis ėmė ste- 
bėti žmones, kurie kažkur skubėjo, sveikinosi vieni su kitais, 
kalbino damas. Jis stebėjo jų energingus judesius, gyvus po- 
kalbius, nesąmoningą vyrų galantiškumą, automatišką moterų 
koketiškumą, abejingus vežikų veidus, jų išvargusius arklius 
ir negalėjo susilaikyti nepagalvojęs, kad visas tas gyvenimas, 
kupinas nerimo ir sielvarto, iš esmės yra didžiausia kvailystė. 

Šitaip jis prasėdėjo iki vėlyvo vakaro. Kitą dieną atėjo 
Žeckis ir priminė jam, kad šiandien yra balandžio pirmoji ir 
reikia išmokėti ponui Lenckiui procentus — du tūkstančius 
penkis šimtus rublių. 

— Tiesa,— tarė Vokulskis.— Nuvežk ten jam... 

— Maniau, kad pats nuveši. 

— Man nesinori... 

Žeckis sukiojosi po kambarį, kosčiojo ir pagaliau tarė: 

— Ponia Stavska kažkokia nuliūdusi. Gal aplankytum ją? 

— Iš tikrųjų, jau seniai pas ją buvau. Vakare nueisiu. 

Gavęs tokį atsakymą, Žeckis ilgiau nebelaukė. Jis labai 

švelniai atsisveikino su Vokulskiu, užbėgo į parduotuvę pini- 
gų, paskui sėdo į vežiko ekipažą ir liepė važiuoti pas ponią 
Misevičiovą. 

— Užsukau labai trumpam, turiu sutvarkyti svarbų reika- 
lą,— prašneko jis linksmai.— Žinote, Stachas šiandien pas jus 
ateis. .. Man rodos (tik sakau jums tai kaip didžiausią paslap- 
tį), kad Vokulskis jau galutinai nutraukė santykius su Lenc- 
kiais. .. 

— Nejaugi? ..— atsiliepė Misevičiova, sudėdama rankas. 

— Esu beveik tikras, bet... sudie. .. Stachas ateis šiandien 
vakare... 

Iš tikrųjų, Vokulskis vakare atėjo ir, svarbiausia, pradėjo 
lankytis kas vakarą. Jis ateidavo gana vėlai, kai Heliunia jau 
miegodavo, o ponia Misevičiova išeidavo į savo kambarį, ir 
po porą valandų praleisdavo su ponia Stavska. Paprastai jis 
tylėdavo, klausydamasis jos pasakojimų apie Milerovos par- 
duotuvę arba apie įvykius gatvėje. Pats prašnekdavo retai, 
bet ir tada kalbėdavo aforizmais, net nesusijusiais su tuo, kas 
jam būdavo pasakojama. 

Kartą jis be jokios priežasties pasakė: 

— Žmogus yra kaip naktinis drugys: aklai veržiasi į ugnį, 
nors jam ir skauda, nors ir sudegs joje. Tačiau, — pridūrė jis 
pagalvojęs, — daro taip tol, kol atsipeiki. Ir tuo skiriasi nuo 
drugio... 

„Kalba apie panelę Lencką!.. 
ir jos širdis ėmė smarkiau plakti. 

Kitą kartą jis papasakojo jai keistą istoriją: 

— Esu girdėjęs apie du senus bičiulius, kurių vienas gyve- 
no Odesoje, o kitas Tobolske; juodu keletą metų buvo nesi- 
matę ir abu labai vienas kito pasiilgę. 

Pagaliau tobolskietis, nebegalėdamas ilgiau iškęsti, nu- 
sprendė padaryti staigmeną odesiečiui ir, jo neįspėjęs, išva- 
žiavo į Odesą. Tačiau draugo jis namie nerado: tasai taip pat, 
Jo pasiilgęs, išvažiavo į Tobolską. .. 

Reikalai sutrukdė jiems susitikti grįžtant. Juodu pasimatė 
tik po kelerių metų, ir žinote, kas tada paaiškėjo? .. 

Ponia Stavska pakėlė į jį akis. 

— pagalvojo ponia Stavska, 

— Ogi abu, ieškodami vienas kito, tą pačią dieną važiavo 
pro Maskvą, buvo sustoję tame pačiame viešbutyje ir gret:- 
muose kambariuose. Kartais likimas piktai pasišaipo iš Žmu- 
nių... 


— Tur-būt gyvenime taip ne dažnai pasitaiko. ..— tyliai 
pasakė ponia Stavska. 

— Kažin?.. Kažin? ..— atsakė Vokulskis. 

Jis pabučiavo jai ranką ir išėjo susimąstęs. 

„Su Mumis taip nebus“,— pagalvojo jinai susijaudinusi. 


Vakarais ponios Stavskos namuose Vokulskis labiausiai 
pagyvėdavo, truputį valgydavo ir šnekėdavo. 

Bet visą kitą laiką jis būdavo apatiškas. Beveik nieko ne- 
valgydavo, tiktai gerdavo labai daug arbatos, nesidomėjo 
prekyba, nedalyvavo savo bendrovės ketvirčio posėdyje, nie- 
ko neskaitydavo ir netgi negalvodavo. Jam rodėsi, kad kaž- 
kokia jėga, kurios jis nebūtų mokėjęs nė pavadinti, išmetė įį 
kažkur už visų reikalų, vilčių ir troškimų ir kad jo gyvenimas 
panėši į negyvą kūną, lekianiį tuščioje erdvėje. 

„Juk nepaleisiu sau kulkos į kaktą, — galvojo jis.— Kad 
nors būčiau subankrutavęs, bet šitaip. .. Pats save niekinčiau, 
jeigu mane priverstų nusikraustyti į aną pasaulį sijonas... 
Reikėjo pasilikti Paryžiuje... Kas žino, gal jau dabar turė- 
čiau savo rankose ginklą, kuris anksčiau ar vėliau išnaikins 
pabaisas žmonių veidais.“ | 

Žeckis, spėdamas, kas jam darosi, užeidavo įvairiu dienos 
metu ir mėgindavo jį kalbinti. Tačiau nei oras, nei prekyba, 
nei politika nedomino Vokulskio. Tiktai kartą jis pagyvėjo, 
kai Žeckis užsiminė, jog Milerova persekioja ponią Stavską. 

— O ko ji nori? 

— Gal ji pavydi, kad tu lankaisi pas ponią Stavską ir moki 
jai gerą algą. 

— Nusiramins Milerova,— pasakė Vokulskis,— kai atiduo- 
siu parduotuvę Stavskai, o ją padarysiu kasininke. 

— Apsaugok Viešpatie, nereikia!..— nusigandęs sušuko 
Žeckis.— Pražudytum ponią Stavską. 

Vokulskis ėmė žingsniuoti po kambarį. 

— Gerai sakai. Bet vis tiek, jeigu bobos pešasi, reikia jas 

perskirti. .. Prikalbink Stavską, kad ji pati atidarytų parduo- 
tuvę, o mes jai duosime lėšų. Aš iš pat pradžių apie tai gal- 
vojau, o dabar matau, kad nėra ko ilgiau atidėlioti. 

Ponas Ignacas, žinoma, tučtuojau nulėkė pas savo damas 
ir pranešė jom didelę naujieną. 

— Nežinau, ar tinka mums priimti tokią dovaną, — susirū- 
pinusi pastebėjo ponia Misevičiova. 

— Kokia gi čia dovana? — sušuko Žeckis.— Per porą me- 
tų išmokėsite skolą, ir viskas. Kaip jūs manote? ..— paklausė 
jis Stavską. 

— Padarysiu taip, kaip panorės ponas Vokulskis. Lieps 
man atidaryti parduotuvę — atidarysiu, lieps pasilikti pas Mi- 
lerovą — pasiliksiu. 

— Liaukis, Helenka! ..— sudraudė ją motina.— Pagalvck, 
ką darai, šitaip kalbėdama!.. Visa laimė, kad mūsų negirdi 
niekas svetimas. 

Ponia Stavska nutilo, ir ponia Misevičiova dėl to didžiai 
nuliūdo, nes ją gąsdino dukters, kuri ligi tol buvo tokia nuo- 
laidi ir drovi, ryžtingumas. 

Vieną dieną Vokulskis, eidamas gatve, sutiko pravažiuo- 
jančią ponios Vonsovskos karietą. Jis pasisveikino ir žings- 
niavo toliau be jokio tikslo; staiga jį prisivijo tarnas. 

— Ponia kviečia... 

— Kas jums darosi? ..— sušuko gražioji našlė, kai Vokuls- 
kis priėjo prie karietos.— Sėskitės, pasivažinėsime Alėjomis. 

Jis atsisėdo, ir karieta nuvažiavo. 

— Ką tai reiškia? — vėl paklausė ponia Vonsovska.— At- 
rodote baisiai, jau beveik dešimt dienų nebuvote pas Belą... 
Na, pasakykite ką nors!.. | 

— Neturiu ko sakyti. Nesu ligonis ir nemanau, kad pane- 
lei Izabelei būtų reikalingi mano apsilankymai. 

— O jeigu reikalingi? 

— Niekuomet neturėjau tų iliuzijų, o dabar mažiau negu 
bet kada. 

— Bet... bet, mano pone... kalbėkime aiškiai. Jūs pavy- 
duliautojas, o tai žemina vyrus moterų akyse. Jūs užpykote 
dėl Molinario. .. 

— Apsirinkate, ponia. Aš tiek nesu pavydus ir visai ne- 
trukdau panelei Izabelei pasirinkti mane arba poną Molinarį. 
Juk žinau, kad šiuo atveju abu turime lygias teises. 

— O pone, tai jau per aštru! — užsipuolė jį ponia Von- 
sovska.— Ką gi, vadinasi, vargšei moteriai, kurią vienas iš 
jūsų teikiasi garbinti, jau nė pakalbėti su kitais negalima? .. 
Nesitikėjau, kad toks žmogus kaip jūs taip haremiškai žiū- 
rėtų į moterį. Ko jūs pagaliau norite? .. Jeigu net Bela būtų 
koketavusi su Molinariu, tai kas?.. Tai truko tik vieną va- 
karą ir baigėsi tokiu paniekinamu Belos atsisveikinimu, kad 
tiesiog nejauku buvo žiūrėti. 

Vokulskiui tarsi akmuo nuo širdies nusirito. 

— Mieloji ponia, neapsimeskime, kad nesuprantame vie- 
nas kito. Jūs žinote, kad vyrui mylima moteris yra toks pat 
šventas dalykas kaip altorius. Pagrįstai ar nepagrįstai, bet 
vis dėlto taip yra. Taigi, kai pirmas pasitaikęs avantiūristas 
prieina prie tos šventenybės kaip prie kėdės ir elgiasi su ja 
kaip su kėde, o altorius kone sužavėtas tokiu elgesiu, tada... 
suprantate? .. Pradedi įtarti, kad tas altorius ir iš tikrųjų tėra 
tiktai kėdė. Ar aiškiai aš pasakiau?. . 

Ponia Vonsovska atsilošė į minkštą karietos atkaltę. 

— O pone, nėt per aiškiai! .. Tačiau ką jūs pasakytumėte, 
jeigu Belos koketavimas pasirodytų esąs tik nekaltas kerštas, 
veikiau įspėjimas? .. 

— Kam? 

— Jums. Juk jūs vis domitės ponia Stavska? .. 

— Aš?.. Kas jums sakė? .. 

— Sakysime, žmonės, matę savo akimis: ponia Kšešovska, 
ponas Maruševičius. .. 

Vokulskis susigriebė už galvos. 

— Ir jūs tuo tikite? 

— Ne, nes Ochockis man pasakė, jog tarp jūsų nieko 
nėra; tačiau ar nuramino šitaip kas nors Belą ir ar ji tuo pasi- 
tenkino — tai jau kitas dalykas. 

Vokulskis paėmė ją už rankos. 

— Brangioji ponia,— sušnibždėjo jis,— atsiimu viską, ką 
pasakiau apie tą Molinarį. .. Prisiekiu jums, kad labai gerbiu 


290 


panelę Izabelę ir kad didžiausia man nelaimė yra mano neap- 
galvotas žodis... Tiktai dabar matau, kaip nusikalbėjau. .. 

Jis buvo labai susijaudinęs, ir poniai Vonsovskai jo pa- 
gailo. 

— Na, na,—tarė ji, — nusiraminkite, nereikia perdėti... 
Duodu jums garbės žodį (nors, sakoma, moterys neturi gar- 
bės), kad viskas, apie ką mes kalbėjomės, liks tarp mūsų. Pa- 
galiau esu tikra, kad ir pati Bela atleistų jums tą pasikarščia- 
vimą. Tai buvo negarbinga, bet... įsimylėjusiems atleidžiami 
ir ne tokie negarbingi veiksmai. 

Vokulskis pabučiavo jai abi rankas, kurias ji čia pat ati- 
traukė. 

— Prašau nemeilikauti su manimi, nes moteriai mylimas 
vyras yra altorius... O dabar išlipkite, eikite štai tenai, pas 
Belą, ir... 

— Ir kas? 

— Ir pripažinkite, kad sugebu tesėti pažadus. 

Jos balsas suvirpėjo, tačiau Vokulskis to nepastebėjo. Jis 
iššoko iš karietos ir bėgte nubėgo prie pono Lenckio namo, 
šalia kurio jie kaip tik sustojo. 

Kai Mikolajus atidarė duris, jis liepė pranešti apie save 
panelei Lenckai. Ji buvo viena ir tučtuojau priėmė, visa pa- 
Iaudusi ir sumišusi. 

— Jūs taip seniai pas mus buvote,— pratarė ji.— Ar sirgo- 
te?.. 

— Blogiau,— atsakė jis nesisėsdamas.— Aš sunkiai be jo- 
kios priežasties jus įžeidžiau. .. 

— Jūs mane?.. 

— Taip, įžeidžiau įtardamas. Aš buvau,— kalbėjo jis ki- 
miu balsu,— koncerte pas ponus Žežuchovskius. .. Išėjau net 
neatsisveikinęs su jumis... Nenoriu toliau nė pasakoti... Tik 
jaučiu, kad jūs turite teisę nepriimti manęs kaip žmogaus, ku- 
ris jūsų neįvertino. .. išdrįso įtarinėti. .. 

Panelė Izabelė pasižiūrėjo jam giliai į akis ir, ištiesdama 
Ianką, pasakė: 

— Aš atleidžiu jums. .. Sėskitės. 

— Neskubėkite atleisti, nes tai gali suteikti man vilties. .. 

Ji susimąstė... 

- - Dieve mano, ką aš padarysiu? .. Turėkite jau viltį, jei- 
gu ji jums taip reikalinga... 

-— Ir tai jūs sakote, panele Izabele? .. 

— Taip, matyt, buvo lemta, — atsakė ji nusišypsodama. 

Jis aistringai pabučiavo jai ranką, ir ji nesigynė; paskui 
jis pasitraukė prie lango ir nusikabino kažką nuo kaklo. 

— Priimkite tai nuo manęs, — pasakė jis, paduodamas jai 
auksinį medalioną su grandinėle. 

Panelė Izabelė smalsiai ėmė jį žiūrinėti. 

— Keista dovana, tiesa? — kalbėjo Vokulskis, atidaryda- 
mas medalioną.— Ar matote šią geležėlę, lengvą kaip vora- 
tinklis?.. O vis dėlto tai yra brangenybė, kurios nerasi nė 
viename pasaulio lobyne, tai grūdelis didžio išradimo, kuris 
gali pakeisti visą žmoniją. Kas žino, gal iš šios geležėlės gims 
oro laivai. Tačiau tai nesvarbu... Atiduodamas ją į jūsų ran- 
kas, kartu įteikiu savo ateitį... 

— Vadinasi, tai talismanas? 

— Beveik. Tai yra daiktelis, kuris galėjo ištraukti mane 
iš tėvynės ir visą mano turtą ir likusį gyvenimą paskandinti 
naujame darbe. Gal tas darbas būtų tuščias laiko gaišinimas, 
manija, tačiau, šiaip ar taip, mintis apie jį buvo vienintelė jūsų 
varžovė. Vienintelė. ..— pakartojo jis pabrėždamas. 

— Ar jūs galvojote mus palikti? 

— Dar netgi šiandien rytą. Todėl atiduodu jums šį amule- 
tą. Nuo šiol pasaulyje nebeturiu kitos laimės, kaip tik jus. Li- 
kote man tik jūs arba mirtis. 

— Jeigu taip, tai imu jus į nelaisvę, — pasakė panelė Iza- 
belė ir užsikabino medalioną ant kaklo. O kai reikėjo įsikišti 
jį už liemenėlės, nuleido akis ir paraudo. 

„Koks aš niekšas, — pagalvojo Vokulskis.— Tokią moterį 
įtarinėjau. .. Ak, menkystė..." 

Grįždamas namo, jis užėjo į parduotuvę; visas taip švytė- 
jo, kad ponas Ignacas beveik išsigando. 

— Kas tau yra? — paklausė jis. 

— Sveikink mane. Esu panelės Lenckos sužadėtinis. 

Tačiau Žeckis, užuot sveikinęs, smarkiai išbalo. 

— Gavau laišką iš Mračevskio,— pasakė jis po valandė- 
lės.— Kaip kad žinai, Suzinas dar vasario mėnesį išsiuntė jį 
į Prancūziją. .. 

— Na tai kas? — pertraukė jį Vokulskis. 

— Dabar jis rašo man iš Lijono, kad Liudvikas Stavskis 
gyvas ir apsistojęs Alžyre Ernesto Valterio pavarde. Rodos, 
prekiauja vynu. Prieš metus kažkas jį matęs. 

— Mes patikrinsime, — atsakė Vokulskis ir ramiai užsira- 
šė adresą. 

Nuo to laiko jis visus popiečius praleisdavo pas Lenckius 
ir netgi buvo pakviestas visuomet pas juos pietauti. 

Po kelių dienų pas jį atėjo Žeckis. 

— Na ką, seni! — sušuko Vokulskis.— Kaip tenai sekasi 
kunigaikščiui Liuliu?.. Dar vis pyksti ant Šlangbaumo, kad 
išdrįso parduotuvę nupirkti2.. 

Senasis pardavėjas papurtė galvą. 

— Ponia Stavska,— pasakė jis,— jau nebedirba pas Mile- 
rovą. .. Ėmė sirguliuoti. .. Kalba, kad išvažiuos iš Varšuvos. .. 
Gal užeitum ten?.. 

— Tiesa, reikėtų užeiti. — atsakė Vokulskis, trindamasis 
kaktą.— Ar kalbėjai su ja dėl parduotuvės? 

— Žinoma; net paskolinau jai tūkstantį du šimtus rublių. 

— Iš savo menkų santaupų?.. Kodėl ji nesiskolina iš ma- 
nęs?.. 

Žeckis nieko neatsakė. 

Prieš antrą valandą Vokulskis nuvažiavo pas ponią Stavs- 
ką. Ji buvo labai sunykusi, ir jos švelnios akys atrodė dar 
didesnės ir liūdnesnės. 

— Kas gi čia dabar, — paklausė Vokulskis,— girdėjau, Kad 
jūs norite išvažiuoti iš Varšuvos? 

— Taip, pone... Gal sugrįš vyras. ..— atsakė ji prislopin- 
tu balsu. 

— Žeckis man sakė, ir, jei leisite, aš pasistengsiu patikrinti 
tą žinią... 

Ponia Stavska apsipylė ašaromis. 

— Jūs toks geras mums, — sušnibždėjo ji.— Tad būkite 
laimingas. .. 


« 

Tuo pačiu metu ponia Vonsovska aplankė panelę Izabelę 
ir iš jos sužinojo, kad Vokulskis gavo sutikimą. 

— Pagaliau,— pasakė ponia Vonsovska.— Maniau, kad tu 
niekuomet nepasiryši. 

— Taigi padariau tau malonią staigmeną, — atsakė panelė 
Izabelė.— Šiaip ar taip, jis yra idealus vyras: turtingas, neei- 
linis, o svarbiausia — nepaprastai švelnios sielos žmogus. Jis 
ne tik nėra pavydus, bet net atsiprašinėja už įtarinėjimus. 
Tatai mane galutinai nuginklavo. .. Tikroji meilė visuomet už- 
sirišusi akis. .. Tu tyli? 

— Galvoju... 

— Ką? 

— Jeigu jis pažįsta tave taip kaip tu jį, tai judu labai vie- 
nas kito nepažįstate. 

— Juo maloniau praeis mums medaus mėnuo. 

— Linkiu... 


Dvyliktasis skyrius 
VYRAS IR ŽMONA SUSITAIKO 


Nuo balandžio vidurio ponia baronienė Kšešovska staigiai 
pakeitė gyvenimo būdą. 

Seniau jai visa diena praeidavo bebarant Marianą, beraši- 
nėjant nuomininkams laiškus, kad per daug prišiukšlinta laip- 
tuose, bekamantinėjant kiemsargį, ar nenuplėšė kas skelbimo, 
jog išnuomojami butai, ar namie nakvoja Paryžiaus skalbyk- 
los darbininkės, ar nebuvo kokiu nors reikalu atėjęs kvarta- 
linis. Ir neužmiršdavo pamokyti jį, kad gerai įsižiūrėtų tuos, 
kurie panorės išnuomoti patalpas ketvirtame aukšte, ypač 
jaunus žmones, o jeigu tai pasirodytų esą studentai, kad at- 
sakytų, jog butas jau išnuomotas. 

— Įsidėmėk, Kasperai, ką tau sakau, — užbaigdavo ji, — nes 
neteksi vietos, jeigu čia įsibraus koks studentas. Man jau ga- 
na tų nihilistų, ištvirkėlių, bedievių, kurie nešasi namo žmonių 
kaukoles. 

Po kiekvieno tokio pokalbio kiemsargis, sugrįžęs į savo ka- 
maraitę, trenkdavo kepurę ant stalo ir imdavo rėkti: 

— Arba, po velnių, pasikarsiu, arba ilgiau neišbūsiu pas 
tokią šeimininkę! Penktadienį į turgų — eik tu, kiemsargi, į 
vaistinę po du kartus per dieną lakstyk, baltinius brūžkuoti 
nešiok, ir velniai žino kur tik nevaikščiok. Juk jau sakė man, 
kad turėsiu važinėti su ja į kapines kapo tvarkyti!.. Argi tai 
girdėtas dalykas? .. Išeisiu iš čia iki švento Jono, nors ir rei- 
kėtų dvidešimt rublių kam nors duoti, kad vietą užleistų. .. 

Tačiau nuo balandžio vidurio baronienė sušvelnėjo. 

Atsitiko taip dėl kelių aplinkybių. 

Pirmiausia kažkurią dieną ją aplankė nepažįstamas advo- 
katas ir konfidencialiai paklausė, ar ponia baronienė ko nors 
nežinanti apie pono barono lėšas. .. Jeigu tokių būtų (tuo, tarp 
kito, advokatas abejojąs), tai reikėtų jas nurodyti, kad baro- 
nas būtų apsaugotas nuo gėdos, nes jo kreditoriai ketina imtis 
kraštutinių priemonių. 

Baronienė iškilmingai pareiškė advokatui, kad jos vyras, 
baronas, nors jis ir klastingas, ir labai ją prikankinęs, jokių pi- 
niginių lėšų neturįs. Čia ją ištiko priepuolis, ir dėl to advoka- 
tas turėjo skubiai išeiti. Tačiau, vos tik teisingumo tarnas pasi- 
šalino, baronienė be galo greitai atsigavo ir, šūktelėjusi Ma- 
rianą, kreipėsi nepaprastai ramiu balsu: 

— Reikėtų, mieloji Marisia, pakabinti naujas užuolaidas, 
nes nujaučiu, kad mūsų nelaimingasis ponas sugrįš į doros 
kelią... 

Po kelių dienų baronienę aplankė pats kunigaikštis. Juodu 
užsidarė galiniame kambaryje ir ilgai kalbėjosi; per tą po- 
kalbį šeimininkė porą kartų garsiai pravirko ir vieną kartą 
apalpo. Tačiau apie ką juodu šnekėjo, nežinojo net Mariana. 
Tiktai kunigaikščiui išėjus, baronienė liepė tučtuojau pakvies- 
ti poną Maruševičių, o kai tasai atbėgo, ji prašneko nuostabiai 
romiu balsu, protarpiais atsidusdama: 

-— Man rodos, ponas Maruševičiau, kad mano paklydėlis 
vyras pagaliau apsigalvos. .. Tai būkite geras, nuvažiuokite ir 
nupirkite vyrišką chalatą ir šlepetes. Prisimatuokite sau, nes 
jūs abu, vargšeliai, esate vienodai liesi. .. 

Ponas Maruševičius kilstelėjo antakius, tačiau pinigus pa- 
ėmė ir nupirko, ko ponia Kšešovska prašė. Keturiasdešimt 
rublių už chalatą ir šeši už šlepetes baronienei atrodė bran- 
goka, tačiau ponas Maruševičius atsakė, kad apie kainas ne- 
nusimano, o pirko pirmos eilės parduotuvėse, ir daugiau apie 
tai nebuvo kalbama. 

Praėjo dar keletas dienų. Pas ponią Kšešovską atsilankė 
du Žydai ir paklausė, ar ponas baronas namie... Baronienė, 
užuot aprėkusi juos, kaip kad paprastai darydavo, šį kartą la- 
bai santūriai liepė išeiti lauk. Paskui pašaukė kiemsargį ir pa- 
sakė jam: 

— Brangusis Kasperai, man rodos, kad mūsų vargšas po- 
nas šiandien arba ryt sugrįš pas mus. Reikia patiesti kilimėlį 
ant laiptų iki trečio aukšto. .. Tik žiūrėk, vaikeli, kad virbalų 
niekas neišvogtų... Ir kilimėlį reikia kas kelios dienos dul- 
kinti... 

Nuo to laiko ji nebebarė Marianos, neberašė laiškų nuo- 
mininkams, nebekankino kiemsargio. . . Ištisas dienas tik žings- 
niuodavo po savo didžiulį butą, sukryžiavusi rankas ant krū- 
tinės, išbalusi, tyli, susijaudinusi. . . 

Išgirdusi prie namo privažiuojant vežiką, šokdavo prie lan- 
go; vos tik kas paskambindavo, bėgdavo į svetainę ir už pri- 
vertų durų klausydavosi, su kuo kalbasi Mariana. 

Po kelių tokio gyvenimo dienų Kšešovska dar labiau iš- 
blyško ir dar labiau susierzino. Ji lakstė kaskart sparčiau, bet 
vis po mažesnį plotą, dažnai krisdavo į kėdę arba į krėslą 
smarkiai plakančia širdimi ir galų gale atgulė į lovą. 

-— Liepk nuimti nuo laiptų kilimėlį, — pasakė ji Maria- 
nai kimiu balsu.— Matyt, koks nors niekšas vė! paskolino 
ponui pinigų... 

Vos tik ji tai pasakė, prie durų kažkas energingai paskam- 
bino. Baronienė pasiuntė Marianą atidaryti, o pati, pagauta 
nuojautos, ėmė rengtis, nepaisydama galvos skausmo. Viskas 
krito jai iš rankų. 

Tuo tarpu Mariana, nenuimdama grandinėlės, pravėrė du- 
ris ir pamatė laiptų aikštelėje labai elegantišką vyrą su šil- 
kiniu skėčiu ir lagaminėliu. Už vyro, kuris, nors ir kruopščiai 

nusiskutęs ūsus ir užsiauginęs dideles žandenas, truputį buvo 
panašus į kamerdinerį, stovėjo nešikai su skryniomis ir ry- 
šuliais. 

— O čia kas?..— mašinaliai paklausė tarnaitė. 

— Atidaryk duris, abi puses! ..— atsakė vyras su lagami- 
nėliu.— Pono barono ir mano daiktai. 

Durys atsidarė, vyras liepė nešikams padėti skrynias ir ry- 
šulius prieškambaryje ir paklausė: 

— Kur čia šviesiausiojo pono kabinetas? .. 

Tą akimirką išbėgo baronienė, nesusisagsčiusi chalato, su- 
sivėlusi. 

— Kas čia dabar? ..— susijaudinusi sušuko ji.— Ak, tai tu, 
Leonai. .. O kur ponas?.. 

— Ponas baronas, rodos, pas Stempeką. .. Norėčiau padė- 
ti daiktus, bet nematau nei barono kabineto, nei kambario 
man. 

— Lukterk...— sunerimo baroniknė.— Mariana tuoj išsi- 
kraustys iš virtuvės, tai tu tenai... 

— Aš į virtuvę?..— paklausė vyras, pavadintas Leonu.— 
Jūs turbūt juokaujate, jūsų malonybe. Aš su ponu susita- 
riau, kad turėsiu atskirą kambarį. .. 

Baronienė sumišo. 

— Ką aš čia dabar kalbu! ..— tarė ji. — Žinai, mielas Leo- 
nai, apsigyvenk kol kas ketvirtame aukšte, kur gyveno stu- 
dentai... 


— Šitaip tai suprantu,— atsakė Leonas.— Jeigu ten yra 
pora kambarėlių, tai galiu net gyventi tenai su virėju... 

— Su kokiu virėju? 

— Juk, jūsų malonybe, be virėjo neapsieisite. Neškite tuos 
daiktus aukštyn, — kreipėsi jis į nešikus. 

— Ką jūs darote? ..— riktelėjo baronienė, matydama, kad 
nešikai ima visas skrynias ir ryšulius. 

— Jie ima mano daiktus. Neškit! -— paliepė Leonas. 

— O kurgi pono daiktai? .. 

— Štai, prašau. ..— atsakė tarnas, paduodamas Marianai 
lagaminėlį ir skėtį. .. 

— O patalynė? .. drabužiai? .. kiti daiktai? ..— sušuko ba- 
ronienė, grąžydama rankas. 

— Jūsų malonybe, nekelkite skandalo prie tarnų! ..— su- 
draudė ją Leonas.— Visus tuos daiktus ponas turi rasti na- 
mie... 

— Teisybė! .. teisybė! ..— sušnibždėjo atlyžusi baronienė. 

Įsikūręs viršuje, kur teko dar nunešti lovą, stalą, porą kė- 
džių, dubenį ir ąsotį vandens, ponas Leonas užsivilko fraką, 
švarius, nors ir ankštokus marškinius, užsirišo baltą kakla- 
raištį, ir, sugrįžęs į baronienės butą, oriai atsisėdo prieškam- 
baryje. 

— Po pusvalandžio,— pasakė jis Marianai, išsitraukdamas 
auksinį laikrodį, — ponas baronas turi atvykti, nes kasdien nuo 
ketvirtos iki penktos miega. Ką, panele, liūdna jums čia? — 
pridūrė jis.— Nieko, aš jus išjudinsiu. .. 

— Mariana! .. Mariana, eikš čionai! — sušuko iš savo kam- 
bario baronienė. 

— Ko jūs, panele, iš karto taip lekiate? — paklausė Leo- 
nas.— Argi senei kas pabėgs, ar ką?.. Tegu truputį palau- 
kia... 

— Bijau, nes ji baisiai pikta, — sušnibždėjo Mariana, steng- 
damasi ištrūkti. 

— Pikta, nes pati ją pagadinote. Jiems tiktai duok valią, 
tai iškart ims mietą ant galvos tašyti... Su baronu jums bus 
lengviau, jis tai moka elgtis. Tiktai rengtis turėsite kitaip, ne 
taip vienuoliškai. Mes vienuolių nemėgstame. 

— Marisia!.. Marisia!.. 

— Na, dabar jau eikite, tik neskubėkite,— pamokė ją 
Leonas. 

Nors Leonas pranašavo, kad baronas atvyks pas savo žmo- 
ną ketvirtą valandą, bet jis pasirodė tik apie penktą. 

Jis buvo apsivilkęs nauju durtiniu ir su nauja skrybėle, 
o Iankoje laikė lazdelę sų sidabrine arklio kojos pavidalo 
rankena. Veidas atrodė ramus, tačiau po ta ramia kauke išti- 
kimasis tarnas pastebėjo smarkų susijaudinimą. Jau prieškan:- 
baryje du kartus nukrito nuo nosies pensnė, o kairysis akies 

vokas trūkčiojo kur kas dažniau negu prieš dvikovą ar net 
taikantis į biliardo kamuolį. 

— Pranešk baronienei, kad aš atėjau, — pasakė ponas Kše- 
šovskis prislopintu balsu. 

Leonas pravėrė svetainės duris ir beveik rūsčiai šūktelėjo: 

— Ponas baronas! .. 

O kai baronas įėjo, jis uždarė duris, nuvijo iš virtuvės 
atbėgusią Marianą ir — pats ėmė klausytis. 

Ponia baronienė, kuri sėdėjo kanapoje su knyga, išvydusi 
vyrą, pakilo. Kai baronas jai žemai nusilenkė, ji taip pat no- 
rėjo nusilenkti, tačiau vėl sudribo į kanapą. 

— -Mano vyre. ..— sušnibždėjo ji, užsidengdama rankomis 
veidą.— O! ką tu darai... 

— Man labai nemalonu, — tarė baronas, antrą kartą nusi- 
lenkdamas,— kad reiškiu jums pagarbą tokiomis aplinkybė- 
mis... 

— Aš sutinku atleisti viską, jeigu... 

— Tai labai pagirtina mums abiem, — pertraukė baronas, — 
nes ir aš sutinku užmiršti visus nemalonumus, kuriuos jūs 
man padarėte. Nelaimė, kad jūs teikėtės per plačiai išgar- 
sinti mano pavardę, kuri, nors niekuo ypatingai nepasižymėjo 
pasaulio istorijoje, tačiau vis dėlto nusipelno, kad su ja būtų 
elgiamasi atsargiau. 

— Pavardę? ..— pakartojo baronienė. 

— Taip, ponia, — atsakė baronas, nusilenkdamas trečią kar- 
tą ir vis dar laikydamas skrybėlę rankoje.— Atsiprašau, po- 
nia, kad paliesiu tokį nemalonų dalyką, bet... kuris laikas 
mano pavardė valkiojama po visus teismus. .. Pavyzdžiui, šiuo 
metu jūs teikiatės turėti net tris bylas: dvi su nuomininkais ir 
vieną su savo buvusiuoju advokatu, kuris, neįžeidžiant jo, yra 
tikras sukčius. 

— Betgi, vyre! — sušuko baronienė, pašokdama nuo kana- 
pos.— Juk tu pats šiuo metu turi vienuolika bylų dėl trisde- 
šimt tūkstančių skolos. .. 

— Atsiprašau!.. Aš turiu septyniolika bylų dėl trisdešimt 
devynių tūkstančių skolos, jeigu tik atmintis manęs neapgau- 
na. Bet tai juk bylos dėl skolų. Tarp jų nėra nė vienos, kurią 

būčiau iškėlęs dorai moteriai, apkaltindamas lėlės pavogimu. .. 
Tarp mano nuodėmių nėra nė vieno anoniminio laiško, kuris 
būtų apšmeižęs nekaltą žmogų, o iš mano kreditorių nė vie- 
nam neteko bėgti iš Varšuvos, besigelbint nuo apkalbų, kaip 
kad atsitiko tokiai poniai Stavskai ponios baronienės Kšešovs- 
kos pastangų dėka... 

— Stavska buvo tavo meilužė... 

— Atsiprašau. Nesakau, kad nesiekiau jos palankumo, bet 
prisiekiu garbe, jog tai padoriausia moteris, kokią man yra 
tekę gyvenime sutikti. Tegul jūsų neįžeidžia tas geras atsilie- 
pimas apie pašalinį asmenį, ir teikitės manim patikėti, kad 
ponia Stavska yra moteris, kuri neatsakė net į mano... mano 
pastangas. Kadangi, ponia baroniene, aš turiu garbę gana gerai 
pažinoti apskritai moteris, tad... mano žodis šį tą reiškia... 

— Ko gi tu pagaliau nori, vyre mano? — paklausė baro- 
nienė jau tvirtu balsu. 

— Aš noriu... ginti pavardę, kurią mes abu nešiojame. 
Noriu... kad šiame name baronienė Kšešovska būtų gerbia- 
ma. Noriu baigti bylinėtis ir suteikti jums globą... Norėda- 
mas pasiekti tą tikslą, esu priverstas prašyti jūsų svetingu- 
mo. O kai viską sutvarkysiu. .. 

— Paliksi mane? 

— Tikriausiai. 

— O tavo skolos? 

Baronas pakilo nuo kėdės. 

— Mano skolomis prašau nesirūpinti,— pasakė jis gilaus 
įsitikinimo kupinu tonu.— Jeigu ponas Vokulskis, eilinis bajo- 
ras, per keletą metų susikrovė milijonus, tai žmogus mano pa- 
varde sugebės išmokėti keturiasdešimt tūkstančių skolų. Aš 
įrodysiu, kad moku dirbti. .. 

— Tu kliedi, vyre mano,— atsiliepė baronienė.— Juk ži- 
nai, kad aš esu iš šeimos, kuri pati susikrovė turtą, ir todėl 
sakau tau, kad nesugebėsi užsidirbti net pragyvenimui. .. Ta- 
vo uždarbio neužteks net didžiausiam skurdžiui išmaitinti! .. 

— Vadinasi, jūs atsisakote mano globos, kurią siūlau jums, 
kunigaikščio prašomas ir norėdamas išgelbėti savo vardo 


garbę? 

— Atvirkščiai!.. Imk gi pagaliau mane globoti, nes iki 
šiol... 

— Aš bent, — pertraukė baronas, vėl nusilenkdamas,— pa- 
sistengsiu užmiršti praeitį. .. 

— Tu seniai ją užmiršai... Neaplankei net mūsų dukters 
kapo... 

Šitaip baronas vėl įsikūrė savo žmonos bute. Jis nutraukė 
bylas su nuomininkais, buvusiam baronienės advokatui pa- 
reiškė, kad lieps jam kailį išperti, jeigu tasai kada nors atsi- 
lieps apie savo klientę be reikiamos pagarbos, parašė atsipra- 
šymo laišką poniai Stavskai ir pasiuntė jai (net prie Čensta- 
kavo) didžiulę puokštę gėlių. Paskui pasamdė virėją ir paga- 
liau kartu su Žmona padarė vizitus vos ne visai aukštuo- 
menei, pirma pasakęs Maruševičiui, kuris paskelbė tai po visą 
miestą, kad jeigu kuri nors iš damų nepadarys jiems revizito, 
baronas iškviesiąs jos vyrą dvikovon. 

Salonuose buvo piktinamasi siaubingomis barono preten- 
zijomis; tačiau revizitus ponams Kšešovskiams padarė visi ir 
beveik visi užmezgė su jais artimesnius santykius. 

Už tai baronienė (tai buvo nepaprasto jos delikatumo įro- 
dymas), niekam nieko nesakydama, mokėjo vyro skolas. Vie- 
nus kreditorius ji iškoneveikdavo, prieš kitus verkdavo, be- 
veik visiems kiek nors nukarpydavo, skųsdamasi plėšikiškais 
procentais, pykdavo, bet vis dėlto mokėdavo. 

Atskirame jos rašomojo stalo stalčiuje jau buvo prisirinkę 
keli svarai vyro vekselių, kai atsitiko šitoks dalykas. 

Vokulskio parduotuvę liepos mėnesį turėjo perimti Henri- 
kas Šlangbaumas. Kadangi naujasis šeimininkas nenorėjo pri- 
siimti nei senosios firmos skolų, nei skolininkų, tai ponas 
Žeckis skubiai tvarkė visas sąskaitas. 

Tarp kitų Žeckis nusiuntė raštelį ir baronui Kšešovskiui, 
primindamas poros šimtų rublių skola ir prašydamas atsakyti 
kiek galint greičiau. 

Tas raštelis, kaip ir visi tokios rūšies dokumentai, pakliuvo 
į rankas baronienei, ir ji, užuot sumokėjusi, parašė Žeckiui 
storžievišką laišką, kuriame netrūko užuominų apie sukčiavi- 
mą, apie nesąžiningą arklio pirkimą ir taip toliau. 

Praėjus lygiai dvidešimt keturioms valandoms nuo to laiš- 
ko išsiuntimo, į Kšešovskių butą atėjo Žeckis ir pareiškė norįs 
pasimatyti su baronu. 

Baronas priėmė jį labai maloniai, nors neslėpė nustebimo, 
pamatęs buvusį savo priešininko sekundantą taip smarkiai su- 
sijaudinusį. 

— Atėjau pas jus su pretenzija,— pradėjo senasis parda- 
vėjas.— Užvakar aš drįsau pasiųsti jums sąskaitą. .. 

— Ak taip... aš kažkiek skolingas jūsų firmai... Kiek iš 
viso susidaro? .. 

— Du šimtai trisdešimt šeši rubliai trylika kapeikų... 

— Rytoj pat pasistengsiu patenkinti jūsų reikalavimus. .. 

— Tai dar ne viskas, — pertraukė Žeckis.— Vakar gavau 
iš jūsų gerbiamosios Žmonos štai šitą laišką... 

Baronas perskaitė jam paduotą laišką, susimąstė ir paga- 
liau atsakė: 

— Man labai nesmagu, kad baronienė pavartojo tokius 
neparlamentiškus posakius, bet... dėl to arklio tai ji teisi... 
Ponas Vokulskis (tarp kitko, aš jo už tai nekaltinu) iš tikrųjų 
davė man už arklį šešis šimtus, o raštelį paėmė aštuoniems 
"šimtams rublių. 

Žeckis pažaliavo iš pykčio. 

— Mielas pone, man labai liūdna, bet... vienas iš mūsų 
yra apgaulės auka... šlykščios apgaulės, pone. .. Štai įrody- 
mas. .. 

Jis ištraukė iš kišenės du lapus popieriaus ir vieną iš jų 
padavė Kšešovskiui. Baronas permetė akimis ir sušuko: 

— Vadinasi, tai tas nenaudėlis Maruševičius?.. Bet pri- 
siekiu garbe, jis atidavė man tik šešis šimtus rublių ir dar daug 
pasakojo apie pono Vokulskio gobšumą. .. 

— O čia?..— paklausė Žeckis, paduodamas antrąjį lapą. 

Baronas peržiūrėjo dokumentą nuo viršaus iki apačios ir 
nuo apačios iki viršaus. Jo lūpos išbalo. 

— Dabar aš viską suprantu, — tarė jis.— Šis raštelis yra su- 
falsifikuotas, o sufalsifikavo Maruševičius. Aš nesiskolinau pi- 
nigų iš pono Vokulskiol!.. 

— Vis dėlto ponia baronienė pavadino mus sukčiais. .. 

Baronas atsistojo. 

— Atleiskite, pone,— pasakė jis.— Savo žmonos vardu 
iškilmingai atsiprašau ir nepriklausomai nuo bet kokios sa- 
tisfakcijos, kurią sutinku jums, ponai, suteikti, padarysiu vis- 
ką, kad atitaisyčiau neteisybę, padarytą ponui Vokulskiui. .. 
Taip, pone. Aš aplankysiu visus savo bičiulius ir pareikšiu 
jiems, kad ponas Vokulskis yra džentelmenas, kad sumokėjo 
už arklį aštuonis šimtus rublių ir kad mes abu tapome to ne- 
naudėlio Maruševičiaus intrigų aukomis. Kšešovskiai, po- 
nas... ponas... 

— Žeckis. 

— Gerbiamasis pone Žecki, Kšešovskiai niekuomet nieko 
nėra šmeižę. Jie gali klysti, bet be pikto noro, ponas. .. 

— Žeckis. 

— Gerbiamasis pone Žecki. 

Tuo ir pasibaigė pokalbis; senasis pardavėjas, nors ir kaip 
jį baronas įkalbinėjo, nenorėjo nei klausyti daugiau jokių pa- 
siteisinimų, nei pasimatyti su ponia baroniene. 

Baronas, palydėjęs Žeckį iki durų, nebeištvėrė ir pasakė 
Leonui: 

— Vis dėlto tie pirkliai yra garbingi žmonės. 

— Jie turi pinigų, jūsų malonybe, turi kreditą, — atsakė 
Leonas. 

— Tai kvailys! .. Vadinasi, mes jau nebeturime garbės, jei 
neturime kredito?. . 

— Turime, jūsų malonybe, tik kitokią. 

— Aš manau, kad ne pirklišką!..— paniekinamai atsakė 
baronas ir liepė paduoti vizitinį kostiumą. 

Tiesiog iš barono Žeckis nuvažiavo pas Vokulskį ir smul- 
kiai papasakojo apie Maruševičiaus darbelius ir barono atsi- 
prašinėjimus, o pagaliau atidavė jam padirbtuosius dokumen- 
tus, patardamas iškelti bylą. 

Vokulskis klausėsi rimtai, netgi pritariamai linguodamas 
galvą, tačiau žiūrėjo nežinia kur ir galvojo nežinia apie ką. 

Senasis pardavėjas, pastebėjęs, kad čia jam daugiau ne- 
bėra ko veikti, atsisveikino su savo Stachu ir išeidamas pa- 
sakė: 

— Matau, kad esi velniškai užsiėmęs, tai geriausiai pada- 
rysi, jei iš karto pavesi bylą advokatui. 

— Gerai... gerai. ..— atsakė Vokulskis, nesuvokdamas, ką 
jam sako ponas Ignacas. Tą valandėlę jis kaip tik galvojo apie 
Zaslavo pilies griuvėsius, kur pirmą kartą pamatė ašaras pane- 
lės Izabelės akyse. 

„Kokia ji kilni!.. Kokie subtilūs jos jausmai!.. Dar ne- 
greitai pažinsiu visus šios gražios sielos lobius. ..“ 

Jis dabar du kartus per dieną būdavo pas poną Lenckį, o 
jeigu ne pas jį, tai bent tose draugijose, kur galėdavo sutikti 
panelę Izabelę, žiūrėti į ją ir tarti jai nors keletą Žodžių. 
Kol kas jam to užteko, o apie ateitį jis nedrįso galvoti. 

„Man rodos, kad numirsiu prie jos kojų. ..— kalbėjo jis 
sau.— Na ir kas?.. Numirsiu, žiūrėdamas į ją, ir gal būt 
visą amžinybę ją regėsiu. Kas žino, ar neslypi visas būsimasis 
gyvenimas paskutiniame žmogaus pojūtyje?..“ 

Ir kartojo Mickevičiaus eiles: 


Praeis dienų, praeis gal metų daugel; 
Ir, teismo valandai artėjant baisiai, 
Tu prisiminsi savo gerą draugą 

Ir jo pažadint iš dausų ateisi. 


Kai vėl tavam glėby ramiai ilsėsiuos, 
Švelniai svajodamas nubusiu vėlei. 

Ir aš galvosiu vis, jog tavo akys šviesios 
Mane užmigdė trumpą valandėlę. 


Po kelių dienų pas jį užėjo baronas Kšešovskis. 

— Aš jau du kartus buvau pas jus atvažiavęs! — sušuko 
jis, taisydamasis pensnė, kuri, atrodė, buvo vienintelis gyve- 
nime jam rūpįs dalykas. 

— Jūsė..— paklausė Vokulskis. Ir staiga prisiminė, ką jam 
pasakojo Žeckis, taip pat ir dvi barono vizitines korteles, 
kurias vakar rado ant savo stalo. 

— Ar įspėjate, ko aš pas jus atėjau? — kalbėjo baronas.— 
Ponas Vokulski, ar jūs man atleisite už netyčia padarytą ne- 
teisybę? .. 

— Nė žodžio daugiau, barone!..— nutraukė Vokulskis, 
apkabindamas jį — Tai menkniekis. Beje, jeigu aš ir būčiau 
nusiderėjęs už jūsų arklį du šimtus rublių, argi man reikėtų 
tai slėpti? .. 

. — Teisybė! ..— sušuko baronas, pliaukštelėdamas sau per 
kaktą.— Kaipgi man tokia mintis anksčiau neatėjo į galvą!.. 
Tarp kitko, dėl uždarbio: ar negalėtumėte jūs man nurodyti 
būdą, kaip greitai praturtėti? Man trūks plyš reikia šimto 
tūkstančio rublių per metus. .. 

Vokulskis nusišypsojo. 

— Jūs juokiatės, kuzene (manau, kad jau galiu jus šitaip 
vadinti?). Juokiatės, o tuo tarpu pats garbingu būdu susikro- 
vėte milijonus per dvejus metus?. . 

— Nereikėjo nė dvejų,— pastebėjo Vokulskis.— Bet tas 
turtas ne uždirbtas, o išloštas. Aš išlošiau, keletą kartų iš ei- 
lės dvigubindamas pastatytą sumą, kaip šuleris, o visas mano 
nuopelnas, kad lošiau neklastotomis kortomis. 

— Vadinasi, ir vėl laimė! — sušuko baronas, nusitraukda- 
mas pensnė.— O aš, brangusis kuzene, nė už grašį neturiu 
laimės. Pusę turto pralošiau, kitą pusę surijo moterys, ir da- 
bar nors kulką sau į kaktą leisk!.. 

Ne, aš aiškiai neturiu laimės! .. Štai ir dabar. Maniau, kad 
tas asilas Maruševičius suvedžios baronienę... Tai turėčiau 
ramybę namie!.. Kokia ji pasidarytų nuolaidi mano nuodė- 
mėlėms... Bet kas gi?.. Baronienė nė negalvoja būti man 
neištikima, o to plevėsos laukia kalėjimas... Prašau, būtinai 
pasodinkite jį tenai, nes jo niekšystės net man ima nusibosti. 

Taigi, — užbaigė jis, — mes susitaikėme. Tiktai pridur- 
siu, kad aplankiau visus pažįstamus, kuriuos galėjo pasiekti 
mano neatsargūs žodžiai apie arklį, ir ko smulkiausiai viską 
išaiškinau... Tegul Maruševičius keliauja į kalėjimą; tenai 
jam tinkamiausia vieta, o aš iš to laimėsiu porą tūkstančių 
rublių per metus... Buvau ir pas poną Tomašą, ir pas panelę 
Izabelę ir taip pat papasakojau apie mūsų nesusipratimą. .. 
Baisu prisiminti, kaip tas nenaudėlis mokėjo melžti iš manęs 
pinigus! Nors jau metai, kai nieko neturiu, o jis vis dėlto 
visuomet iš manęs skolindavosi. Genialus sukčius!.. Jaučiu: 

Jeigu jis nebus pasiųstas į sunkiuosius darbus, aš nemokėsiu 
juo atsikratyti. Iki pasimatymo, kuzene. 

Baronui išėjus, nepraėjo nė dešimt minučių, kai tarnas pra- 
nešė Vokulskiui, kad kažkoks ponas būtinai norįs jį matyti, 
tačiau nesisako pavardės. 

„Nejaugi Maruševičiust .." — pagalvojo Vokulskis. 

Ir tikrai, įėjo Maruševičius, išblyškęs, liepsnojančiomis 
akimis. 

— Pone! — niūriai tarė jis, uždarydamas kabineto duris.— 
Jūs matote priešais save žmogų, kuris nutarė... 

— Ką gi jūs nutarėte? 

— Nutariau baigti gyvenimą... Tai sunki akimirka, bet 
ką padarysi. Garbė... 

Jis atsikvėpė ir vėl susijaudinęs prabilo: 

— Teisybė, galėčiau pirma nužudyti jus, savo nelaimių 
priežastį. .. 

— O, prašau nesivaržyti,— tarė Vokulskis. 

— Jūs juokaujate, o aš iš tikrųjų turiu ginklą ir esu pa- 
siruošęs. .. 

— Nagi išmėginkite savo pasiruošimą. 

— Pone! Šitaip nesikalbama su žmogumi, stovinčiu ties 
savo kapu. Jeigu atėjau, tai tik tam, kad įrodyčiau jums, jog 
nors ir kiek esu klydęs, vis dėlto turiu kilnią širdį. 

— Tai kodėl gi jūs stovite ties savo kapu? — paklausė Vo- 
kulskis. 

— Kad išgelbėčiau savo garbę, kurią jūs norite man nu- 
plėšti. 

— O! .. Pasilaikykite sau tą brangų lobį, — atsakė Vokuls- 
kis ir ištraukė iš stalčiaus nelemtuosius dokumentus.— Ar 
šitie popieriai jums rūpi? 

— Jūs dar klausiate?.. Jūs tyčiojatės iš mano nevilties! 

— Įsidėmėkite, ponas Maruševičiau,— pasakė Vokulskis, 
peržvelgdamas popierius,— aš galėčiau dabar pasakyti jums 
kelis pamokslus arba kurį laiką palaikyti jus nežinioje. Tačiau 
kadangi mes abu esame jau pilnamečiai, tai. .. 

Jis sudraskė popierius į smulkius skutelius ir padavė Ma- 
ruševičiui. 

— Pasilaikykite tai sau atminimui. 

Maruševičius atsiklaupė prieš jį. 

— Pone! — sušuko jis.— Jūs dovanojote man gyvybę... 
Mano dėkingumas... 

— Nebūkite juokingas,— pertraukė Vokulskis.— Dėl jū- 
sų gyvybės aš buvau visiškai ramus, lygiai kaip esu visiškai 
tikras, kad kada nors jūs pakliūsite į kalėjimą. Jūsų laimė, 
kad nenoriu lengvinti jums to kelio. 

— O, jūs esate negailestingas! — atsakė Maruševičius, me- 
chaniškai valydamasis kelnes.— Vienas geras žodis, vienas 
šiltas rankos paspaudimas galėtų pastūmėti mane į naujus 
kelius. Tačiau jūs to nesugebate. .. 

— Na, sudie, ponas Maruševičiau. Tik nesugalvokite ka- 
da nors pasirašinėti mano pavarde, nes tada... Aišku jums? 

Maruševičius išėjo įsižeidęs. 

„Tai dėl tavęs, dėl tavęs, mylimoji, šiandien pasidarė vie- 
nu kaliniu mažiau. Baisus dalykas —- atimti kam nors laisvę, 
netgi vagiui ir šmeižikui“,— pagalvojo Vokulskis. 

Kokią akimirką jame dar vyko kova. Jis čia prikaišiojo 
sau, kad, galėdamas išvaduoti visuomenę nuo niekšo, to ne- 
padarė, čia vėl galvojo, kas atsitiktų jam, jeigu jis pats būtų 
pasodintas į kalėjimą, atplėštas nuo panelės Izabelės ištisiems 
mėnesiams, gal net metams. 

„Koks siaubas,— niekuomet daugiau jos nebematyti. .. Kas 
pagaliau žino, ar gailestingumas nėra geriausias teisingu- 
mas? .. Koks aš darausi sentimentalus! .." 


Tryliktasis skyrius 
TEMPUS FUGIT, AETERNITAS MANET! 


Nors Maruševičiaus byla buvo sutvarkyta prie keturių 
akių, vis dėlto žinia apie ją pasklido. .. 

Vokulskis papasakojo apie tai Žeckiui ir liepė išbraukti iš 
knygų tariamą barono skolą. O Maruševičius pasipasakojo 


! Laikas bėga, amžinybė išlieka (Iol.). 

baronui, pridurdamas, kad baronas jau nebeturįs ant jo pykti, 
nes skola nurašyta, o jis, Maruševičius, ketinąs pasitaisy' 

— Jaučiu, — kalbėjo jis dūsaudamas,— kad būčiau kitoks, 
jeigu turėčiau nors kokius tris tūkstančius rublių per metus. .. 
Niekingas pasaulis, kuriame tokie žmonės kaip aš turi veltui 
žūti... 

— Na, liaukis, Maruševičiau,— ramino jį baronas.— Aš 
tave myliu, bet juk visi žino, kad tu sukčius. 

— Ar jūs buvote įlindęs į mano širdį, barone?.. Ar žino- 
te, ką ji jaučia?.. O, jeigu būtų toks teismas, kuris mokėtų 
skaityti Žmogaus sielą, tai pamatytume, kas iš mūsų yra ge- 
resnis: aš ar tie, kurie mane niekina ir smerkia!.. 

Galų gale ir Žeckis, ir baronas, ir kunigaikštis, ir pora 
grafų, kurie sužinojo apie Maruševičiaus „naują darbelį“,-—- 
visi pripažino, kad Vokulskis pasielgė kilniai, bęt ne vyriškai. 

— Labai gražiai pasielgta, — sakė kunigaikštis, — bet... tai 
ne Vokulskio stilius. Man atrodė, kad jis yra vienas iš tokių 
žmonių, kurie sudaro visuomenėje jėgą, kuriančią gerus da- 
lykus ir baudžiančią niekšus. Taip, kaip Vokulskis pašielgė 
su Maruševičiumi, galėtų padaryti kiekvienas kunigas... Bi- 
jau, kad tas žmogus ima netekti energijos. 

Iš tikrųjų Vokulskis energijos neprarado, bet pasikeitė 
daugeliu atžvilgių. Pavyzdžiui, parduotuve jis visai nesirūpino, 
net bjaurėjosi ja, nes galanterijos pirklio vardas kenkė jam 
panelės Izabelės akyse. Užtat jis uoliau ėmė domėtis preky- 
bos su Rusija bendrove, nes ji duodavo milžiniškus pelnus ir 
tuo pačiu didino turtą, kurį jis norėjo padovanoti panelei Iza- 
belei. 

Beveik nuo tos akimirkos, kai jis pasipiršo ir gavo sutiki- 
mą, jį apėmė kažkoks keistas sentimentalumas ir gailestingu- 
mas. Jam rodėsi, kad jis ne tik negalėtų niekam padaryti ne- 
malonumo, bet ir pats nesugebėtų gintis nuo neteisybės, jei- 
gu tik nebūtų paliesta panelė Izabelė. 

Užtat jis jautė nenumaldomą potraukį daryti žmonėms 
gera. Užrašęs nemažą sumą Žeckiui, jis paskyrė Liseckiui ir 
Kleinui, savo buvusiems pardavėjams, po keturis tūkstančius 
rublių — už nuostolius, kuriuos jiems padarė, parduodamas 

parduotuvę Šlangbaumui. Paskyrė taip pat apie dvylika tūks- 
tančių rublių premijuoti inkasentams, durininkams, pasiunti- 
niams ir vežėjams. 

Vengelekui ne tik iškėlė šaunias vestuves, bet ir pridėjo 
prie sumos, kurią buvo žadėjęs jaunavedžiams, dar keletą šim- 
tų rublių. Kaip tik tuo metu vežėjui Visockiui gimė duktė, ir 
Vokulskis buvo pakviestas krikštatėviu; kai apsukrusis tėvas 
pakrikštijo naujagimę Izabele, Vokulskis paklojo penkis šim- 
tus rublių kraičiui. 

Tasai vardas jam buvo labai brangus. Dažnai, sėdėdamas 
vienas, jis paimdavo pieštuką, popieriaus ir be galo rašyda- 
vo: „Izabelė... Iza... Bela...“, o paskui sudegindavo lapelius, 
kad mylimosios vardas nepatektų į svetimas rankas. Jis ketino 
nupirkti prie Varšuvos nedidelį žemės sklypą, pastatyti vilą 
ir pavadinti ją Izabelinu. Kartą jis prisiminė, kaip, jam keliau- 
jant po Uralą, vienas mokslininkas atrado naują mineralą ir 
prašė patarti, kaip jį pavadinti. Ir prikaišiojo sau, kad tada, 
dar nepažinodamas panelės Izabelės, nesusiprato pavadinti jį 
izabelitu. Pagaliau, perskaitęs laikraščiuose, kad atrastas nau- 
jas asteroidas ir jį atradęs astronomas nežino, kaip jį pavadin- 
ti, Vokulskis norėjo paskirti stambią premiją tam astronomui, 
kuris atras naują dangaus kūną ir pavadins jį Izabele. 

Svaiginąs prisirišimas prie vienos moters vis dėlto ne visiš- 
kai išstūmė mintis apie kitą. Kartais jis prisimindavo ponią 
Stavską, kuri, kaip jis žinojo, buvo pasiruošusi paaukoti dėl 
jo viską, ir jautė tarsi sąžinės graužimą. 

— Bet ką aš padarysiu? ..— sakydavo jis sau.— Argi aš 
kaltas, kad šitą myliu, o aną... Kad ji nors užmirštų mane ir 
būtų laiminga. 

Jis nusprendė bent aprūpinti jos ateitį ir galutinai išaiškin- 
ti jos vyro likimą. 

„Tegul nors nesirūpina rytdiena... Tegul nors turės duk- 
teriai kraitį...“ 

Kas kelintą dieną jis matydavo panelę Izabelę gausiose jau- 
nesnių ir senesnių žmonių draugijose. Tačiau jo jau nebežeidė 
nei vyrų meilikavimas, nei jos žvilgsniai ir šypsenos. 

„Tokia jau jos prigimtis, — galvojo jis, — kitaip ji nemoka 

nei juoktis, nei žiūrėti. Ji yra kaip gėlė arba kaip saulė, kuri 
savaime teikia laimę visiems, kuri visiems yra graži.“ 

Vieną dieną jis gavo telegramą iš Zaslaveko — kvietimą 
į pirmininkienės laidotuves. 

— Mirė? ..— sušnibždėjo jis.— Kaip gaila tos puikios mo- 
ters! .. Kodėl aš nenuvažiavau prieš jos mirtį? .. 

Jis susikrimto, nuliūdo, bet nenuvažiavo laidoti senutės, 
kuri buvo parodžiusi jam tiek palankumo. Neturėjo drąsos at- 
siskirti nuo panelės Izabelės net kelioms dienoms... 

Jis jau suprato, kad nebepriklauso sau, kad visos jo min- 
tys, jausmai ir troškimai, visi jo sumanymai ir viltys yra nebe- 
atskiriami nuo tos vienos moters. Jeigu ji numirtų, jam nerei- 
kėtų žudytis: jo siela pati nuskristų paskui ją kaip paukštis, 
tik akimirkai atsitūpęs pasilsėti ant šakelės. Pagaliau net ne- 
kalbėdavo su ja apie meilę, kaip kad nekalbama apie savo 
kūno svorį arba apie orą, kurio pilna žmogaus viduje ir kuris 
supa jį iš visų pusių. Jeigu jam kurią dieną pasitaikydavo pa- 
galvoti ne apie ją, o apie ką nors kita, jis nustebęs krūptelė- 
davo, kaip Žmogus, per kažkokį stebuklą atsidūręs nepažįsta- 
moje vietoje. 

Tai buvo ne meilė, o ekstazė. 

Vieną dieną, jau gegužės mėnesį, jį pasikvietė ponas 
Lenckis. 

— Įsivaizduok,— tarė jis Vokulskiui,— mes turime važiuo- 
ti į Krokuvą. Hortenzija serga, nori pamatyti Belą (rodos, dėl 
palikimo), na, ir, žinoma, džiaugsis, galėdama susipažinti su 
tavimi. .. Ar gali važiuoti su mumis?.. 

— Visuomet,— atsakė Vokulskis.— Kada gi jūs išvažiuo- 
jate? 

— Turėtume važiuoti šiandien, bet tur būt užtruksime iki 
rytojaus. | 

Vokulskis pažadėjo iki rytdienos pasiruošti. Kai jis, atsi- 
sveikinęs su ponu Tomašu, užėjo pas panelę Izabelę, ji jam 
pasakė, kad į Varšuvą yra atvykęs Starskis. .. 

— Vargšas vaikinas! — kalbėjo ji juokdamasi.— Gavo iš 
pirmininkienės tik du tūkstančius rublių per metus ir dešimt 
tūkstančių į rankas. Patariu jam vesti turtingą, bet jis verčiau 

nori važiuoti į Vieną, o iš ten tikriausiai į Monte Karlą... Aš 
pasiūliau jam važiuoti su mumis. Bus linksmiau, tiesa? .. 

— Žinoma,— atsakė Vokulskis,— juoba kad mes paimsime 
atskirą vagoną. 

— Tad iki rytojaus! 

Vokulskis sutvarkė skubiausius reikalus, užsakė geležin- 
kelyje saloninį vagoną iki Krokuvos ir apie aštuntą valandą 
vakaro, nusiuntęs savo daiktus, buvo pas Lenckius. Jie trise 
išgėrė arbatos ir prieš dešimtą nuvažiavo į stotį. 

— Kurgi ponas Starskis? — paklausė Vokulskis. 

— Ar aš žinau, — atsakė panelė Izabelė.— Gal ir visai ne- 
važiuos. .. Tai toks vėjavaikis!.. 

Jie jau sėdėjo vagone, o Starskio vis dar nebuvo. Panelė 
Izabelė kramtė lūpas ir be paliovos Žžvilgčiojo pro langą. 
Pagaliau, antrą kartą suskambėjus varpui, perone pasirodė 
Starskis. 

— Čionai, čionai! ..— sušuko panelė Izabelė. 

Tačiau Starskis jos negirdėjo, ir Vokulskis išbėgo iš vago- 
no ir atvedė jį. 

— Aš maniau, kad jūs jau neateisite,— pasakė panelė Iza- 
belė. 

— Nedaug trūko, kad taip būtų atsitikę, — atsakė Starskis, 
sveikindamasis su ponu Tomašu.— Buvau pas Kšešovskį, ir įsi- 
vaizduokite, kuzina, lošėme nuo antros valandos dienos iki 
devintos vakaro... 

— Ir vėl prasilošėte? .. 

— Žinoma... Nuo tokių kaip aš laimė bėga. ..— pridūrė 
jis, žvilgtelėdamas į ją. 

Panelė Izabelė truputį nuraudo. 

Traukinys pradėjo važiuoti. Starskis atsisėdo panelei Iza- 
belei iš kairės ir ėmė su ja kalbėtis pusiau lenkiškai, pusiau 
angliškai, vis dažniau stverdamasis anglų kalbos. Vokulskis 
sėdėjo panelės Izabelės dešinėje, tačiau, nenorėdamas trukdyti 
pokalbio, pakilo ir persėdo prie pono Tomašo. 

Ponas Lenckis truputį negalavo; jis apsisiautė pelerina ir 
pledu ir dar apsiklojo kojas antklode. Liepė uždaryti visus 
vagono langus ir užtemdyti žibintus, nes jį erzino šviesa. Jis 

norėjo užmigti, net jautė, kad ima snausti; bet įsikalbėjo su 
Vokulskiu ir ėmė plačiai pasakoti apie savo seserį Hortenziją, 
kuri jaunystėje buvo prie jo labai prisirišusi, apie Napoleono 
III rūmus, kuriuose jam kelis kartus teko kalbėtis su pačiu 
imperatoriumi, apie Viktoro Emanuelio galantiškumą ir mei- 
lės nuotykius ir apie daugybę kitų dalykų. 

Iki Pruškovo Vokulskis atidžiai jo klausėsi. Už Pruškovo 
išvargęs ir monotoniškas pono Tomašo balsas pradėjo jam 
įkyrėti. Užtat vis aiškiau jo ausis pasiekdavo panelės Izabelės 
ir Starskio pašnekesys; juodu kalbėjosi angliškai. Jis net nu- 
girdo kelis posakius, kurie jį sudomino, ir net paklausė save: 
ar nereikėtų įspėti juos, kad supranta angliškai? 

Jis jau ruošėsi pakilti, bet atsitiktinai pažvelgė į priešingą 
vagono langą ir stikle tarsi veidrodyje pamatė blyškiai atsi- 
spindint panelę Izabelę ir Starskį. Juodu sėdėjo labai arti vie- 
nas prie kito, abu įraudę, nors kalbėjosi, atrodo, apie visai pa- 
prastus dalykus. 

Tačiau Vokulskis pastebėjo, kad abejingas tonas neatitinka 
pasikalbėjimo turinio; jis net jautė, kad tuo laisvu tonu juo- 
du nori kažką suklaidinti. Ir tada, pirmą kartą nuo to laiko, 
kai pažinojo panelę Izabelę, jo galvoje šmėstelėjo baisūs žo- 
džiai: „veidmainystė! .. veidmainystė! ..' 

Jis prigludo prie vagono suolo atkaltės, ėmė žiūrėti į lan- 
gą ir — klausytis. Jam rodėsi, kad kiekvienas Starskio ir pa- 
nelės Izabelės žodis krinta jam į veidą, ant galvos, ant krūti- 
nės tarsi švininio lietaus lašai. .. 

Jau nebemanė jų įspėti, kad supranta, ką juodu kalba, tik- 
tai klausėsi, klausėsi. . . 

Traukinys kaip tik pravažiavo Radzivilovą, kai Vokulskio 
dėmesį patraukė šitoks posakis: 

— Tu gali prikišti jam ką nori, — angliškai kalbėjo panelė 
Izabelė.— Nėra nei jaunas, nei rafinuotas, yra perdaug senti- 
mentalus ir kartais nuobodus, bet kad būtų gobšus?.. Net 
tėvelis vadina jį per dosniu... 

— O įvykis su ponu K?..— įterpė Starskis. 

— Dėl lenktyninio arklio? .. Iškart matyti, kad grįžai iš 
provincijos. Mus neseniai aplankė baronas ir pasakė, kad kaip 

tik tuo atveju ponas, apie kurį mes kalbame, pasielgė kaip 
džentelmenas. 

— Joks džentelmenas nebūtų išleidęs sukčiaus, jei netu- 
rėtų su juo kokių nors užkulisinių reikalų, — šyptelėdamas pa- 
sakė Starskis. 

— O baronas kiek kartų jį yra išleidęs? — paklausė pane- 
lė Izabelė. 

— Baronas kaip tik ir turi įvairių nuodėmėlių, kurias žino 
ponas M. Blogai gini savo proteguojamuosius, kuzina,— pašai- 
piai tarė Starskis. 

Vokulskis stipriau prigludo prie atkaltės, kad nepašoktų ir 
netvotų Starskiui. Tačiau susivaldė. 

„Kiekvienas turi teisę smerkti kitus, — galvojo jis.— Paga- 
liau pažiūrėsime, kas bus toliau! .." 

Kurį laiką jis girdėjo tik ratų bildesį ir pastebėjo, kad va- 
gonas siūbuoja. 

„Niekuomet nejaučiau tokio supimo vagone“,— tarė jis sau. 

— O tasai medalionas, — šaipėsi Starskis,— tai visa prieš- 
vestuvinė dovana*?.. Nelabai dosnus sužadėtinis: myli kaip 
trubadūras, 0... 

-— Būk tikras, — nutraukė jį panelė Izabelė, — kad atiduotų 
man visą savo turtą... 

— Tad paimk jį, kuzina, ir man paskolink kokį šimtą tūks- 
tančių. .. O ką, ar atsirado ta stebuklingoji geležėlė? 

— Ne, neatsirado, ir aš labai susirūpinusi. Dieve, jeigu 
jis kada nors sužinotų... 

— Ar kad mes pametėme tą jo geležėlę, ar kad ieškojome 
medaliono? — sušnibždėjo Starskis, prisiglausdamas prie jos 
peties. 

Vokulskiui aptemo akyse. 

„Negi alpstu?..“ — pagalvojo jis, griebdamasis už diržo 
prie lango. Jam rodėsi, kad vagonas ima šokinėti ir kad kiek 
apvirs. 

— Žinai, tu esi įžūlus! ..— kalbėjo panelė Izabelė, prislo- 
Pinusi balsą. 

— Tai kaip tik yra mano stiprybė, — atsakė Starskis. 

— Susimildamas. . . Juk jis gali pamatyti. .. Aš imsiu tavęs 
neapkęsti. .. 

— Iš proto eisi dėl manęs, nes niekas kitas taip neišdrjs- 
tų. .. Moterys myli demonus. ... 

Panelė Izabelė pasitraukė arčiau prie tėvo. Vokulskis žiū- 
rėjo į priešingą langą ir klausėsi. 

— Įspėju tave, — pasakė ji susierzinusi, — kad neperžengsi 
mūsų namų slenksčio. .. O jeigu išdrįstum. .. aš viską jam pa- 
pasakosiu. .. 

Starskis nusijuokė. 

— Neperžengsiu, mieloji kuzina, kol tu pati manęs nepa- 
kviesi, ir esu tikras, kad padarysi tai labai greitai. Per savaitę 
nusibos tau tas dievinąs tave vyras, ir tu pasiilgsi linksmesnės 
draugijos. Prisiminsi tada padūkėlį kuzeną, kuris nė truputė- 
lio gyvenime nebuvo rimtas, bet visados sąmojingas, o kartais 
ir pašėlusiai drąsus. .. Ir pasigailėsi to, kuris visuomet pasi- 
ruošęs tave dievinti, bet niekuomet nebuvo pavydus, mokė- 
davo nusileisti kitiems, pataikavo tavo užgaidoms. .. 

— Atsigriebdamas kitur,— įterpė panelė Izabelė. 

— Žinoma!.. Jeigu taip nedaryčiau, neturėtum ko man 
atleisti ir bijotum mano priekaištų. .. 

Nepajudėdamas iš vietos, jis apkabino ją dešine ranka, o 
kairiąja suspaudė jos rankutę, paslėptą po apsiaustėliu. 

— Taip, kuzina,— kalbėjo jis.— Tokiai moteriai kaip tu 
neužteks nei kasdieninės pagarbos duonos, nei garbinimo sau- 
sainėlių. .. Tau kartais reikia šampano, tave kas nors turi ap- 
svaiginti kad ir cinizmu. 

— Ciniku būti lengva... 

— Bet ne kiekvienas išdrįs juo būti. Paklausk šitą poną, 
ar galėtų jis kada nors pagalvoti, kad jo meilės maldos yra 
mažiau vertos už mano blevyzgas? .. 


Vokulskis jau nebegirdėjo, ką juodu toliau kalbėjosi; jo 
dėmesį patraukė kitas reiškinys: staigi permaina, kuri vyko 
jame pačiame. Jeigu vakar jam būtų kas nors pasakęs, kad 
taps nebyliu tokio pokalbio liudininku, jis nebūtų patikėjęs; 
būtų pamanęs, kad kiekvienas posakis jį užmuš arba įsiutins. 

Tačiau, kai tatai atsitiko, jis turėjo pripažinti, kad yra kažkas 
dar blogiau už neištikimybę, nusivylimą ir pažeminimą. .. 

Bet kas? .. Gi važiavimas geležinkeliu. Kaip dreba tas va- 
gonas... kaip jis lekia!.. Traukinio drebėjimas pereina į ko- 
jas, plaučius, širdį, smegenis; jame pačiame viskas dreba, kiek- 
vienas kaulelis, kiekvienas nervas. .. 

O traukinys vis dumia per beribius laukus, po milžinišku 
dangaus skliautu! .. Ir jis turi važiuoti dar nežinia kaip toli... 
gal penkias, o gal ir dešimt minučių!.. 

Kas jam Starskis arba ir panelė Izabelė. .. Juodu verti vie- 
nas kito!.. Bet tas traukinys, ak, tas traukinys... tas drebu- 
lys. .. 

Jam rodėsi, kad ims ir pravirks, pradės rėkti, išdauš langą 
ir iššoks iš vagono. .. Dar blogiau: maldaus Starskį gelbėti. .. 
Nuo ko?.. Buvo akimirksnis, kai norėjo palįsti po suolu, pa- 
prašyti savo bendrakeleivius, kad susėstų ant jo, ir taip pri- 
važiuoti stotį... 

Jis užsimerkė, sukando dantis, įsikibo abiem rankomis 
į apmušalų kutus; prakaitas išmušė kaktą ir tekėjo per veidą, 
o traukinys vis drebėjo ir lėkė pirmyn... Pagaliau pasigirdo 
švilpukas. .. vienas, antras... ir traukinys sustojo. 

„Aš išgelbėtas“, — pagalvojo Vokulskis. 

Tuo metu nubudo ponas Lenckis. 

— Kokia čia stotis? — paklausė jis Vokulskį. 

— Skernevicai,— atsakė panelė Izabelė. 

Konduktorius atidarė duris. Vokulskis pašoko iš vietos. Pa- 
stūmė poną Tomašą, užkliuvo už priešingo suolo, suklupo laip- 
teliuose ir nubėgo prie bufeto. 

— Degtinės! ..— sušuko jis. 

Nustebusi bufetininkė padavė jam taurelę. Vokulskis pa- 
kėlė ją prie lūpų, tačiau jam kažkas suspaudė gerklę, pasida- 
rė koktu, ir jis pastatė nepaliestą taurelę ant bufeto. 

Vagone Starskis kalbėjo su panele Izabele. 

— Na, jau atleisk, brangioji, — pasakė jis — bet damų aki- 
vaizdoje niekas šitaip galvotrūkčiais nešoka iš vagonų. 

— Gal susirgo? — atsakė panelė Izabelė, jausdama kažko- 
kį nerimą. 

— Šiaip ar taip, ta liga ne tiek pavojinga, kiek reikalinga 
skubaus gydymo. .. Gal užsakyti tau ką nors? 

— Tegul atneša selterio. 

Starskis nuėjo į bufetą; panelė Izabelė ėmė žiūrėti pro lan- 
gą. Jos neaiškus nerimas vis didėjo. 

„Čia kažkas yra. ..— galvojo ji. — Kaip jis keistai atrodė..." 

Iš bufeto Vokulskis nuėjo į perono galą. Keletą kartų gi- 
liai atsikvėpė, atsigėrė vandens iš statinės, prie kurios stovėjo 
kažkokia vargšė moteris ir keletas žydų. Truputį atsigavo ir, 
pamatęs vyresnįjį konduktorių, kreipėsi į jį: 

— Mielasis, paimkite į rankas lapelį popieriaus. .. 

— Kas jums, pone?.. 

— Nieko. Paimkite raštinėje kokį nors popierių, prieikite 
prie mūsų vagono ir pasakykite, kad gauta telegrama Vokuls- 
kiui. 

— Tai jums?.. 

— Taip... 

Vyresnysis konduktorius gerokai nustebo, tačiau nuskubė- 
jo į telegrafą. Po kelių minučių jis išėjo iš tenai ir, priėjęs 
prie vagono, kuriame sėdėjo ponas Lenckis su dukterimi, rik- 
telėjo: 

— Telegrama ponui Vokulskiui!.. 

— Ką tai reiškia?.. Parodykite. ..— atsiliepė sunerimęs 
ponas Tomašas. 

Bet tą pačią akimirką šalia konduktoriaus išdygo Vokuls- 
kis, paėmė popierių, ramiai atskleidė jį ir, nors toje vietoje 
buvo visai tamsu, apsimetė skaitąs. 

— Kokia čia telegrama? ..— paklausė jį ponas Tomašas. 

— Iš Varšuvos, — atsakė Vokulskis.— Turiu grįžti. 

— Jūs grįžtate? ..— sušuko panelė Izabelė.— Ar atsitiko 
kokia nelaimė? 

— Ne, gerbiamoji. Mane kviečia kompanionas. 

— Pelnas ar nuostolis? ..— tyliai paklausė ponas Toma- 
šas, iškišdamas galvą pro langą. 

— Didžiulis pelnas, — tuo pačiu tonu atsakė Vokulskis. 

— A... tada važiuok...— patarė ponas Tomašas. 

— Tačiau kam jums čia pasilikti? — sušuko panelė Izabe- 

lė.— Jums teks laukti traukinio; tad geriau važiuokite su mu- 
mis, pasitiksite jį. Dar porą valandų pabūsime drauge... 

— Bela puikiai pataria, — įterpė ponas Tomašas. 

— Ne, pone,— atsakė Vokulskis.— Verčiau važiuosiu iš 
čia garvežiu, negu prarasiu kelias valandas. 

Panelė Izabelė žiūrėjo į jį išplėstomis akimis. Tą aki- 
mirką ji pastebėjo jame kažkokį visai naują bruožą ir — su- 
sidomėjo. 

„Kokia turtinga prigimtis!" — pagalvojo ji. 

Per keletą minučių Vokulskis be jokios priežasties išaugo 
jos akyse, o Starskis pasirodė mažas ir juokingas. 

„Bet kodėl jis pasilieka?.. Iš kur čia atsirado telegra- 
ma? .."— klausinėjo ji save, ir po neaiškaus nerimo ją apėmė 
baimė. 

Vokulskis vėl pasuko prie bufeto pašaukti nešiko, kad ta- 
sai išneštų iš vagono jo daiktus, ir susidūrė su Starskiu. 

— Kas jums yra? ..— sušuko Starskis, stengdamasis geriau 
pamatyti jį iš salės sklindančioje šviesoje. 

Vokulskis paėmė jį už parankės ir nusivedė per peroną. 

— Nesupykite už tai, ponas Starski, ką aš jums pasaky- 
siu, — tarė jis dusliu balsu.— Jūs klystate dėl savęs... Jūs 
turite tiek demoniškumo, kiek degtukas nuodų... Ir visai ne- 
turite šampano savybių... Veikiau esate panašus į seną sūrį, 
kuris dirgina ligotus skrandžius, bet sveikam žmogui gali su- 
kelti vėmimą. .. Atsiprašau. .. 

Starskis klausėsi apstulbęs. Jis nieko nesuprato, ir vis dėl- 
to jam rodėsi, lyg kažką ima suprasti... Pradėjo galvoti, kad 
su juo kalba pamišėlis. 

Varpas suskambėjo antrą kartą, keleiviai būriu šoko iš 
buieto prie vagonų. 

— Ir dar jums patarsiu, ponas Starski. Naudojantis dailio- 
sios lyties palankumu, geresnis yra tradicinis atsargumas negu 
daugiau ar mažiau demoniška drąsa. Jūsų drąsa demaskuoja 
moteris. O moterys nemėgsta būti demaskuojamos, tad jūs 
galite netekti jų pasitikėjimo, o tai būtų nelaimė ir jums, ir 
jūsų numylėtinėms. 

Starskis vis dar nesuprato, kas jam sakoma. 

— Jeigu aš jus kuo nors įžeidžiau,— pasakė jis,— sutinku 
duoti satisfakciją. .. 

Trečią kartą nuskambėjo varpas. 

— Ponai, prašom sėstis!..— šaukė konduktoriai. 

— Ne, gerbiamasis, — atsakė Vokulskis, grįždamas su juo 
prie Lenckių vagono.— Jeigu norėčiau gauti iš jūsų satisfak- 
ciją, tai jūs jau būtumėt negyvas, be jokių papildomų forma- 
lumų. Greičiau jau jūs galite reikalauti iš manęs satisfakcijos, 
kad išdrįsau įsibrauti į tą darželį, kuriame auginate savo gė- 
leles. .. Bet kuriuo metu sutinku jums patarnauti... Jūs žinote, 
kur aš gyvenu?.. 

Juodu priėjo prie vagono, prie kurio durų jau stovėjo 
konduktorius. Vokulskis jėga privertė Starskį užkopti laipte- 
liais, įstūmė jį vidun, o konduktorius užtrenkė duris. 


— Kodėl gi neatsisveikini, ponas Stanislavai? ..— nuste- 
bęs paklausė ponas Tomašas. 
— Laimingos kelionės!..— atsakė Vokulskis nusilenkda- 


mas. 

Lange pasirodė panelė Izabelė. Vyresnysis konduktorius 
švilptelėjo, atsakydamas sukaukė garvežys. 

— Farewell, miss Iza, farewell!!— sušuko Vokulskis. 

Traukinys ėmė važiuoti. Panelė Izabelė krito į suolą prie- 
šais tėvą; Starskis pasitraukė į kampą. 

— Na, nal..— sumurmėjo Vokulskis.— Susitaikysite, dar 
neprivažiavę Piotrkovo... 

Jis žiūrėjo į nuvažiuojantį traukinį ir juokėsi. 

Perone jis liko vienas ir klausėsi tolstančio traukinio bil- 
desio; jis čia silpnėjo, čia tilo, čia vėl stiprėjo ir pagaliau 
visai nuščiuvo. 

Paskui jis girdėjo besiskirstančių stoties tarnautojų žings- 
nius, bufete sustumiamų stalelių brazdesį; paskui buiete ėmė 
gesti šviesos, ir žiovaująs kelneris uždarė stiklines duris, ku- 
rios išgirgždėjo kažkokį Žodį. 

„Jie pametė mano geležėlę, ieškodami medaliono! ..— gal- 
vojo Vokulskis.— Aš esu sentimentalus ir nuobodus. .. Jai, be 


! Sudie, mis Iza, sudie! (Angl.) 

kasdieninės pagarbos duonos ir garbinimo sausainėlių, dar 
reikia šampano... Garbinimo sausainėliai — neblogas sąmo- 
jis! .. Bet kokį gi šampaną ji mėgsta!.. Aha, cinizmo! .. Ci- 
nizmo šampanas — taip pat geras sąmojis. .. Na, bent ne vel- 
tui mokiausi angliškai...“ 

Be tikslo klaidžiodamas, jis atsidūrė tarp dviejų virtinių 
atsarginių vagonų. Valandėlę nežinojo, kur eiti. Staiga jį ap- 
ėmė haliucinacija. Jam pasirodė, kad jis stovi viduje milži- 
niško bokšto, kuris sugriuvo be jokio triukšmo. Jis išliko gy- 
vas, bet iš visų pusių užverstas krūvomis nuolaužų, iš kurių 
negali išlįsti. Nebuvo išeities! .. 

Jis papurtė galvą, ir regėjimas išnyko. 

„Matyt, mane miegas ima, — pagalvojo jis.— Iš esmės nepa- 
tyriau jokios staigmenos; viską galima buvo iš anksto nuspėti, 
ir aš net visa tai mačiau... Kaip banaliai ji su manimi kalbė- 
davosi!.. Kas ją domino? .. Baliai, puotos, koncertai, tuale- 
tai... Ką ji mylėjo? .. Save. Jai rodėsi, kad visas pasaulis gy- 
vena jai, 0 ji sukurta pramogoms. Koketavo. .. taip, begėdiš- 
kiausiai koketavo su visais vyrais; su visomis moterimis var- 
žėsi dėl grožio, garbinimo ir apdarų... Ką ji darė? .. Nieko. 
Buvo salonų papuošalas. Vienintelis dalykas, kuriuo ji galėjo 
užsitikrinti materialinę egzistenciją, buvo jos meilė — sufalsi- 
fikuota prekė!.. O tas Starskis... Kas gi Starskis? Toks pat 
parazitas kaip ir ji... Jis buvo tik epizodas jos kupiname 
potyrių gyvenime. Jam negaliu reikšti pretenzijų: toks tokį 
sutiko. .. Ir jai. .. Taip, tai Mesalina savo vaizduote! .. Ją ga- 
lėjo glėbesčiuoti ir ieškoti medaliono kas tik norėjo, net tas 
Starskis, vargšelis, kuris iš neturėjimo ko veikti tapo suve- 
džiotoju. .. 


Kadaise tikėjausi rasti čia žemė|, 
Skaisčių angelų baltasparnių. .. 


„Nieko sau angelai!.. baltasparniai!.. Ponas Molinaris, 
ponas Starskis ir, vienas Dievas težino, kiek dar kitų... Štai 
kur nuveda moterų pažinimas iš poezijos! 

Reikėjo pažinti moteris ne pro Mickevičių, Krasinskių ar 
Slovackių akinius, o iš statistikos, kuri moko, kad kiekvienas 

tų angelų dešimtąja savo dalimi yra prostitutė; na, o jeigu 
ir tektų nusivilti, tai bent maloniai...“ 

Tą akimirką pasigirdo kažkoks šniokštimas: tai pylė van- 
denį į katilą ar į rezervuarą. Vokulskis sustojo. Jam rodėsi, 
kad tame pratisame ir monotoniškame garse girdi visą orkest- 
rą, grojantį melodiją iš „Roberto Velnio“: „Jūs, kurie gulit 
čia, po šaltu akmeniu mirties...“ Juokas, verksmas, ilgesio 
dejonė, klyksmas, nedarnūs riksmai — visa tai skambėjo iš 
karto, ir viską stelbė galingas balsas, kupinas beviltiško siel- 
varto. 

Jis būtų galėjęs prisiekti, kad girdi tuos orkestro garsus, 
ir vėl jį ištiko haliucinacija. Jam rodėsi, kad jis yra kapinėse, 
tarp atverstų kapų, iš kurių kilo šlykštūs šešėliai. Vos išnirę, 
šešėliai virto gražiomis moterimis, tarp kurių atsargiai artėjo 
į jį panelė Izabelė, modama jam ranka ir viliodama žvilgs- 
niu... 

Apimtas siaubo, jis persižegnojo; šmėklos išsisklaidė. 

„Gana! — pagalvojo jis.— Šitaip iš proto išeisiu. ..“ 

Ir nusprendė užmiršti panelę Izabelę. 

Buvo jau antra valanda nakties. Telegrafo raštinėje degė 
lempa su žaliu gaubtu ir stukseno aparatas. Šalia stoties vaikš- 
čiojo kažkoks Žmogus, kuris, pamatęs Vokulskį, nusiėmė ke- 
purę. 

— Kada eina traukinys į Varšuvą? — paklausė jį Vo- 
kulskis. 

— Penktą valandą, jūsų malonybe,— atsakė žmogus ir pa- 
linko prie jo rankos, tarsi norėdamas ją pabučiuoti.— Aš, jūsų 
malonybe, esu... 

— Tiktai penktą!..— pakartojo Vokulskis.— Galima ark- 
liais... O iš Varšuvos kelintą? 

— Po keturiasdešimt penkių minučių. Aš, jūsų malony- 
be... 

— Po keturiasdešimt penkių. ..— sušnibždėjo Vokulskis. — 
Keturiasdešimt. .. keturiasdešimt. .. — kartojo jis, jausdamas, 
kad neaiškiai taria raidę „r“. 

Jis nusigręžė nuo nepažįstamojo ir nuėjo išilgai pylimo 

Varšuvos link. Žmogus palydėjo jį akimis, palingavo galvą 
ir dingo tamsoje. 

„Keturiasdešimt... keturiasdešimt. ..— murmėjo Vokuls- 
kis.— Ar jau liežuvio neapverčiu? .. Kaip keistai susipynė ap- 
linkybės: mokiausi, kad laimėčiau panelę Izabelę, o išmo- 
kau — kad jos netekčiau. .. Arba štai Geistas. Jis dėl to pada- 
rė didį atradimą, dėl to patikėjo man šventą jo įrodymą, kad 
ponas Starskis turėtų dar vieną progą pradėti savo ieškoji- 
mus... Viską ji iš manęs atėmė, net paskutinę viltį... Jeigu 
mane kas dabar paklaustų, ar iš tikrųjų aš pažinojau Geistą, 
ar Mačiau jo nuostabųjį metalą, — nesugebėčiau atsakyti ir net 
pats dabar nebežinau, ar tai nebuvo iliuzija... Ak, kad galė- 
čiau apie ją negalvoti... Nors keliolika minučių. .. 

Imsiu ir negalvosiu apie ją...“ 

Naktis buvo žvaigždėta, laukai juodavo, palei geležinkelį 
toli vienas nuo kito spingsojo signaliniai žibintai. Eidamas iš- 
ilgai pylimo, Vokulskis parklupo ant didelio akmens, ir tuč- 
tuojau jam prieš akis iškilo Zaslavo pilies griuvėsiai, akmuo, 
ant kurio sėdėjo panelė Izabelė, ir jos ašaros. Tačiau šį kartą 
pro ašaras blykstelėjo veidmainystės kupinas žvilgsnis. 

„Imsiu ir negalvosiu apie ją... Važiuosiu pas Geistą, dirb- 
siu nuo šeštos ryto iki vienuoliktos vakaro, turėsiu sekti kiek- 
vieną slėgimo, temperatūros, srovės įtampos pasikeitimą. .. 
Man neliks nė valandėlės. .." 

Jam pasirodė, kad kažkas seka jį iš paskos. Jis atsigręžė, 
bet nieko nepamatė. Tik pastebėjo, kad kairiąja akimi mato 
blogiau negu dešiniąja, ir tatai ėmė jį neapsakomai erzinti. 

Norėjo sugrįžti prie žmonių, bet pajuto, kad nebegalės 
į juos žiūrėti. Net galvoti jam buvo kančia, beveik fizinis 
skausmas. | 

— Nežinojau, kad žmogui gali būti našta jo paties sie- 
la. ..— sumurmėjo jis. 

„Ak, kad galėčiau negalvoti..." 

Toli rytuose sublizgo plonytis mėnulio pjautuvas ir užliejo 
apylinkes neapsakomai nykia šviesa. Staiga Vokulskis išvydo 
naują regėjimą. Jis atsidūrė tyliame miške, aplinkui nė gyvos 
dvasios; pušys buvo keistai palinkusios, nebuvo girdėti nė vie- 

no paukščio, nejudėjo nė viena šakelė. Nebuvo nė šviesos, 
viskas skendėjo liūdnose sutemose. Vokulskis jautė, kad ir 
toji tamsa, ir kartėlis, ir liūdesys plaukia iš jo širdies ir kad 
visa tai pasibaigs tiktai kartu su gyvenimu, jeigu apskritai 
kada nors pasibaigs. .. 

Tarp pušų, kur tik pažvelgsi, šmėkščiojo pilko dangaus 
sklypeliai, ir kiekvienas iš jų virto drebančiu vagono lango 
stiklu, kuriame blankiai atsispindėjo panelė Izabelė Starskio 
glėbyje. 

Vokulskis jau nebeturėjo jėgų kovoti su šmėklomis; jos 
užvaldė jį, atėmė jam valią, iškraipė mintis, apnuodijo širdį. 
Jo dvasia neteko bet kokio savarankiškumo: jo vaizduotę val- 
dė kiekvienas įspūdis, kartodamasis nesibaigiančiomis, vis 
niūresnėmis ir skausmingesnėmis formomis, tarsi aidas tuščia- 
me pastate. 

Jis vėl užkliuvo už akmens, ir tasai nereikšmingas įvykis 
sukėlė jam baisingus vaizdus. 

Jam rodėsi, kad kadaise. .. kadaise. .. jis pats buvo akmuo, 
šaltas, aklas, nejautrus. 

Ir kai jis gulėjo šitaip, didžiuodamasis savo negyvu sustin- 
gimu, kurio negalėjo atgaivinti jokie žemiški perversmai, ja- 
me ar ties juo nuskambėjo klausiąs balsas: 

„Ar nori tapti žmogumi?" 

„Kas tai yra žmogus? ..'— atsiliepė akmuo. 

„Ar nori regėti, girdėti, jausti? .." 

„Kas tai yra jausti?...“ 

„Sakyk, ar nori pažinti kai ką visiškai nauja? Ar nori tokio 
gyvenimo, kuriame per vieną akimirksnį patirsi daugiau ne- 
gu visi akmenys per milijonus amžių?" 

„Nesuprantu,— atsakė akmuo, — bet galiu būti viskuo." 

„O jeigu, — klausė toliau antgamtiškasis balsas,— po to 
naujo gyvenimo tau pasiliks amžinas gailesys?“ 

„Kas tai yra gailesys? .. Galiu būti viskuo." 

„Tad tebūnie žmogus“, — nuskambėjo atsakymas. 

Ir jis tapo žmogumi. Gyveno keliasdešimt metų ir per tuos 
metus tiek troško ir kentėjo, kad negyvasis pasaulis nebūtų 
patyręs to per visą amžinybę. Siekdamas vieno tikslo, jis 


322 


rasdavo tūkstantį kitų, gelbėdamasis nuo vienos kančios, pa- 
tekdavo į jūrą kančių ir tiek iškentėjo, ticiz: pergalvojo, tiek 
išsėmė nesąmoningų galių, kad pagaliau sukėlė prieš save 


visą gamtą. 

„Gana!..— pasigirdo balsai iš visų pusių.— Gana! .. Už- 
leisk kitiems vietą šiame vaidinime!..“ 

„Gana!.. Gana!.. Jau gana!..— šaukė akmenys, medžiai, 


oras, žemė ir dangus.— Užleisk kitiems! .. tegul ir jie pažįsta 
tą naują būtį...“ 

Gana! .. Vadinasi, jis vėl turi virsti niekuo, ir dargi tokią 
valandą, kai ta aukštesnioji būtis palieka jam kaip paskutinį 
atminimą tik neviltį viską praradus ir gailestį nieko nepasie- 
kus!.. 

„Ak, kad jau patekėtų saulė! ..— sušnibždėjo Vokulskis.— 
Sugrįšiu į Varšuvą. .. imsiuosi kokio nors darbo ir baigsiu tas 
kvailystes, kurios man tik nervus ardo... Nori Starskio? Te- 
gul ima Starskį!.. Aš ją pralaimėjau? Gerai! .. Užtat laimėjau 
kitur... Visko negalima turėti...“ 

Jau keletą minučių jis ant ūsų jautė kažkokią lipnią 
drėgmę. 

„Kraujas?“ — pagalvojo jis. Nusišluostė lūpas ir degtuko 
šviesoje pamatė ant nosinės putas. 

„Siuntu, ar ką, po velnių?.." 

Staiga tolumoje jis pamatė du žiburėlius, iš lėto artėjan- 
čius į jį; paskui juos slinko kažkokia juoda masė, už kurios 
tirštu pluoštu driekėsi kibirkštys. 

„Traukinys? ..“— tarė jis sau, ir jam pasirodė, kad čia tas 
pats traukinys, kuriuo važiuoja panelė Izabelė. Vėl pamatė 
vagoną, kurį blausiai buvo apšvietęs žibintas, uždengtas žydra 
užuolaidėle, o kampe pastebėjo panelę Izabelę Starskio glė- 
byje... 

— Taip myliu... taip myliu. ..— sušnibždėjo jis.— Ir ne- 
galiu užmiršti!.. 

Dabar jį apėmė tokia kančia, kuriai žmonių kalba jau ne- 
turi pavadinimo. Jį kankino nuvargusi mintis, įskaudęs jaus- 
mas, sutraiškyta valia, visa būtis. .. Ir staiga pajuto jau nebe 
troškimą, o tiesiog geidulį, nenumaldomą norą numirti. 

Traukinys iš lėto artėjo. Vokulskis, nebesižinodamas, ką 
daro, krito ant bėgių. Jis drebėjo, kaleno dantimis, abiem ran- 
komis įsitvėrė į pabėgius, prisisėmė pilną burną smėlio. .. Bė- 
gius nušvietė žibintų šviesa, jie tyliai virpėjo po garvežio ra- 
tais... 

— Viešpatie, pasigailėk. ..— sušnibždėjo jis ir užsimerkė. 

Staiga padvelkė šiluma, ir tą pačią akimirką kažkas smar- 
kiai trūktelėjo jį ir nubloškė nuo bėgių... Traukinys praūžė 
per kelis colius nuo galvos, apipurkšdamas garais ir apiber- 
damas karštais suodžiais. Akimirką jis neteko sąmonės, o kai 
atsipeikėjo, pamatė kažkokį žmogų, kuris laikė jį, prispaudęs 
keliu krūtinę ir suėmęs už rankų. 

— Ką jūs, jūsų malonybe, darote? ..— kalbėjo Žmogus.— 
Kur tai girdėta. .. Juk Dievas. .. 

Jis nebaigė sakinio. Vokulskis nustūmė jį nuo savęs, čiupo 
už pakarpos ir vienu mostu parbloškė žemėn. 

— Ko tu iš manęs nori, niekše? ..— suriko jis. 

— Pone... jūsų malonybe... juk aš esu Visockis. .. 

— Visockis? .. Visockis? .. — pakartojo Vokulskis. — Me- 
luoji, Visockis yra Varšuvoje. .. 

— Bet aš jo brolis, iešmininkas. Jūsų malonybė pats teikė- 
tės mane čia įtaisyti, dar pernai, po Velykų. .. Kaipgi galėčiau 
žiūrėti į tokią jūsų nelaimę?.. Pagaliau geležinkelyje drau- 
džiama po traukiniu lįsti. .. 

Vokulskis susimąstė ir paleido jį. 

— Viskas, ką esu padaręs gero, atsigręžia prieš mane,— 
sušnibždėjo jis. 

Jis buvo labai nusikamavęs, todėl atsisėdo ant žemės, šalia 
ne didesnės už vaiką laukinės kriaušaitės, kuri augo toje vie- 
toje. Pakilo vėjas ir sujudino lapelius; jų šnarėjimas nežinia 
kodėl priminė Vokulskiui seniai praėjusius laikus. 


„Kur mano laimė! ..'— pagalvojo jis. 

Pajuto veržiant krūtinę, ir tas veržimas ėmė kilti prie gerk- 
lės. Norėjo atsidusti, bet negalėjo; manydamas, kad uždus, ap- 
kabino rankomis medelį, kuris nesiliovė šlamėjęs. 

— Mirštu!..— sušuko jis. 

Jam rodėsi, kad kraujas užlieja smegenis, kad krūtinė plyš- 
ta; jis raitėsi iš skausmo ir staiga pravirko. 


— Dieve gailestingas. .. Dieve gailestingas! ..— kartojo jis 
kūkčiodamas. 

Iešmininkas prišliaužė prie jo ir atsargiai pakišo ranką jam 
po galva. 


— Verk, mielas pone! ..— kalbėjo jis, pasilenkęs prie Vo- 

kulskio.— Verk, pone, ir šaukis Viešpaties vardo... Ne veltui 
jo šauksiesi... Kas savo Viešpaties globai atsiduoda ir visa 
širdimi juo pasikliauja, drąsiai gali sakyti: mane saugo Dievas, 
neužpuls manęs jokia baisi nelaimė. .. Iš piktybės pinklių jis 
tave ištrauks... Kas ten, jūsų malonybe, turtas, kas viso pa- 
saulio lobiai! .. Viskas žmogų apvilia, tik vienas Dievas neap- 
vils. .. 
Vokulskis priglaudė veidą prie žemės. Jam rodėsi, kad 
su kiekviena ašara nukrinta nuo jo širdies kažkoks skausmas, 
kažkoks nusivylimas ir neviltis. Iš vėžių išmušta sąmonė pra- 
dėjo atgauti pusiausvyrą. Jis jau suvokė, ką padarė, ir supra- 
to, kad nelaimės valandą, kai viskas jį išdavė, jam dar liko 
ištikimi žemė, paprastas žmogus ir Dievas. .. 

Po truputį jis rimo, rauda vis rečiau draskė jam krūtinę, 
paskui pajuto silpnumą visame kūne ir kietai užmigo. 

Kai jis nubudo, jau švito; atsisėdo, pasitrynė akis, pamatė 
šalia savęs Visockį ir viską prisiminė. 

— Ar ilgai miegojau? — paklausė jis. 

— Gal penkiolika minučių. .. gal pusvalandį, — atsakė ieš- 
mininkas. | 

Vokulskis išsitraukė piniginę, išėmė keletą šimtinių ir, pa- 
duodamas jas Visockiui, pasakė: 

— Klausyk... Vakar aš buvau girtas... Tad niekam nieko 
nesakyk, kas čia įvyko. O tuos paimk... vaikams. .. 

Iešmininkas krito jam į kojas. 

— Aš maniau,— tarė jis, — kad jūsų malonybė visko nete- 
kote ir todėl... 

— Atspėjai! — susimąstęs atsakė Vokulskis.— Aš netekau 
visko. .. liko tik turtas. Tavęs aš nepamiršiu, nors. .. Verčiau 
būčiau jau negyvas! 

— Aš taip iš karto ir pamaniau, kad toks ponas neieškotų 
nelaimės, nors ir visų pinigų būtų netekęs. Tai padarė žmonių 
piktumas. .. Bet ir jam ateis galas. Dievas neveikus, bet ir ne- 
maršus, pats įsitikinsite. .. 

Vokulskis pakilo nuo žemės ir ėmė žingsniuoti stoties link. 
Staiga jis atsigręžė į Visockį. 

— Kai būsi Varšuvoje, — tarė jis, — užeik pas mane... Bet 
nė žodžio apie tai, kas čia buvo... 

— Tegu Dievas man taip padeda, nepasakysiu,— tarė Vi- 
sockis ir nusiėmė kepurę. 

— O kitą kartą...— pridūrė Vokulskis, uždėdamas jam 
ranką ant peties,— kitą kartą... Jeigu sutiktum tokį žmo- 
gų... supranti?.. jeigu sutiktum, negelbėk jo... Jeigu kas 
savo noru pasiryžo stoti su savo skriauda prieš Viešpaties teis- 
mą, netrukdyk jam... 

Netrukdyk!.. 


Keturioliktasis skyrius 


SENOJO PARDAVĖJO DIENORAŠTIS 


„Politinė situacija vis labiau aiškėja. 

Turime jau dvi koalicijas. Iš vienos pusės — Rusija su Tur- 
kija, iš antros — Vokietija, Austrija ir Anglija. O jeigu taip 
yra, vadinasi, kas valandą gali prasidėti karas, per kurį bus 
išspręsti svarbūs, nepaprastai svarbūs klausimai. 

Tiktai ar bus karas? Juk mes visuomet mėgstame kurti iliu- 
zijas. Tačiau bus, šį kartą būtinai bus. Liseckis man sakė, kad 
aš kasmet pranašaudavau karą, ir nė karto mano pranašystė 
neišsipildė. Mulkis jis, švelniai sakant... Vienas dalykas buvo 
anais metais, o kitas — dabar. 

Skaitau, pavyzdžiui, laikraščiuose, kad Garibaldis Italijoje 
kursto liaudį prieš Austriją. O kam gi kursto? .. Nes tikisi di- 
delio karo. Bet ir tai dar ne viskas: po kelių dienų girdžiu, kad 
generolas Tiuras visų šventųjų vardu maldauja Garibaldį ne- 
traukti italų bėdon.... 

Ką tai reiškia? .. Išvertus į žmonių kaibą, tai reiškia: „Jūs, 
italai, nesmarkaukite, nes ir taip Austrija duos jums Triestą, 
įeigu laimės. O jeigu dėl jūsų kaltės pralaimėtų, tai negausite 
nieko..." 

Tai yra labai svarbūs faktai — tie Juozapo Garibaldžio 
kurstymai ir Tiuro raminimai. Juzius kursto, nes mato, kad 
karas čia pat, o Tiuras ramina, nes numato ir tolesnius įvykius. 

Bet ar tuoj prasidės karas? Ar birželio pabaigoje, ar liepos 
mėnesį? .. Taip galvotų neprityręs politikas, bet ne aš. Juk 
vokiečiai nepradės karo, kol nebus apsisaugoję nuo Pran- 
cūzijos. 

Kaipgi jie apsisaugos? .. Šprotas sako, kad tai negalima, 
bet aš matau, kad galima, ir dargi labai paprastai. O, Bismar- 
kas — gudrus paukštelis, imu vis labiau įsitikinti! 

O ir kam gi Vokietija ir Austrija trauktų į sąjungą Ang- 
liją? .. Aiškus dalykas — kad galėtų prireikus apraminti Pran- 
cūziją ir prikalbinti ją sudaryti sąjungą. O tatai įvyks šitaip: 

Anglų kariuomenėje tarnauja jaunasis Napoleonas, Liuliu, 
ir Mušasi su zulusais Afrikoje kaip jo senelis Napoleonas Di- 
dysis. Kai anglai baigs karą, pakels jaunąjį Napoleoną į ge- 
nerolus ir pasakys prancūzams: 

— Mielieji! Štai jums Bonapartas, kuris kariavo Afrikoje 
ir nusipelnė tenai nemirštamą šlovę, kaip ir jo senelis. Pada- 
rykite jį savo imperatoriumi, kaip ir senelį, o mes už tai išpo- 
litikuosime iš vokiečių Elzasą ir Lotaringiją. Na, sumokėsite 
jiems keletą milijardų, bet juk tai geriau, negu veltis į naują 
karą, kuris kaštuos dešimt milijardų, ir dar neaišku, ar gerai 
jis jums baigsis. 

Prancūzai, žinoma, padarys Liuliu imperatoriumi, pasiims 
savo žemes, sumokės pinigus, sudarys sąjungą su Vokietija, 
o tada Bismarkas, turėdamas tiek pinigų, parodys, ką jis gali!.. 

O, Bismarkas — gudri žuvelė, ir niekas kitas, tik jis suge- 
bės įvykdyti tokį planą. Aš jau seniai nuspėjau, kad jis vel- 
nių priėdęs, ir jaučiau jam silpnumą, tik slėpiau. .. Tai, žinote, 
diegas. .. Jis vedęs Putkamerio dukterį, o žinia, kad Putkame- 
riai yra giminės Mickevičiui. Be to, kalbama, kad jis aistrin- 

gai myli lenkus ir net patarė Vokietijos sosto įpėdinio sūnui. 
mokytis lenkų kalbos... 

Na, jeigu šiemet nebus karo... Tai bent papasakosiu Li- 
seckiui pasaką apie kvailelį! Jis, vargšelis, mano, kad politinė 
išmintis yra niekuo netikėti. Nesąmonė!.. Politika remiasi 
kombinacijomis, kurios išplaukia iš natūralios įvykių eigos. 

Taigi tegyvuoja Napoleonas IV!.. Nors dabar apie jį nie- 
kas negalvoja, bet aš esu tikras, kad visoje toje maišatyje jis 
suvaidins svarbiausią vaidmenį. O jeigu susiims kaip reikant, 
tai ne tik veltui susigrąžins Elzasą ir Lotaringiją, bet dargi 
išplės Prancūzijos sienas iki pat Reino. Kad tik Bismarkas ne- 
susigriebtų per anksti ir nesuprastų, kad naudoti savo tikslams 
Bonapartą — tas pat, kaip į karučius liūtą kinkyti. Man net 
atrodo, kad šiuo vieninteliu atžvilgiu Bismarkas ir apsiskai- 
čiuos. Ir, pasakysiu teisybę, aš jo nesigailėsiu, nes niekuomet 
juo per daug nepasitikėjau. 


Kažkas man su sveikata negerai. Nepasakyčiau, kad man 
ką nors skaudėtų, bet šiaip kažkas. .. Negaliu daug vaikščioti, 
netekau apetito, net nelabai norisi rašyti. 

Parduotuvėje beveik neturiu ko veikti: tenai jau šeiminin- 
kauja Šlangbaumas, o aš tik tarp kitko tvarkau Stacho reika- 
lus. Iki spalio mėnesio Šlangbaumas turi galutinai su mumis 
atsiskaityti. Vargo neturėsiu, nes gerasis Stachas užtikrino 
man pusantro tūkstančio rublių pensiją iki gyvos galvos; ta- 
čiau kai pagalvoju, kad netrukus jau nieko nebereikšiu par- 
duotuvėje ir neturėsiu jokių teisių. .. 

Neverta gyventi... Jeigu ne Stachas ir jaunasis Napoleo- 
nas, dar pasidaryčiau sau ką nors, nes kartais man taip sunku 
pasidaro šiame pasaulyje... Kažin, senasis bičiuli Kacai, ar 
tu ne protingiausiai pasielgei? Tiesa, nebeturi jau jokių vil- 
čių, bet ir nusivilti nebebijai... Nesakau, kad aš bijočiau nu- 
sivilti, nes juk nei Vokulskis, nei Bonapartas... Tačiau vis 
dėlto. .. kažkas ne taip... 

Koks aš išvargęs; man jau net rašyti sunku. Taip mielai 

kur nors nuvažiuočiau. .. Dieve mano, dvidešimt metų nė no- 
sies nebuvau iš Varšuvos iškišęs!.. O kartais taip traukia dar 
nors kartą prieš mirtį pažvelgti į Vengriją... Galgi buvusiuo- 
se kautynių laukuose atrasčiau bent senųjų draugų kaulus... 
Et, Kacai, Kacai!.. Ar atsimeni tuos dūmus, tą švilpesį, tuos 
signalus? .. Kokia žalia tada buvo žolė ir kaip švietė mums 
saulė?.. 

Nieko nepadarysi, teks išsirengti į kelionę, pasižiūrėti į 
kalnus ir miškus, pakvėpuoti plačių, saulės nutviekstų lygumų 
oru ir pradėti naują gyvenimą. Gal net persikraustysiu kur 
nors į provinciją, arčiau prie ponios Stavskos, nes kas gi pen- 
sininkui daugiau belieka daryti? .. 

Keistas žmogus tasai Šlangbaumas; nė nemaniau, kai pa- 
žinojau jį neturtingą, kad jis taip ims riesti nosį. Jau, matau, 
susipažino per Maruševičių su baronais, per baronus su gra- 
fais, tiktai dar negali pasiekti kunigaikščio, kuris su Žydais el- 
giasi labai mandagiai, bet artyn neprisileidžia. 

O tuo tarpu, kai Šlangbaumas taip riečia nosį, mieste rė- 
kiama prieš žydus. Kas kartą, kai užeinu išgerti alaus, būtinai 
kas nors užsipuola mane ir keikia, kad Stachas pardavė par- 
duotuvę žydams. Tarėjas niurzga, kad žydai atima iš jo trečią- 
ją dalį pensijos; Šprotas skundžiasi, kad žydai sugadino jam 
visus reikalus; Liseckis verkšlena, kad Šlangbaumas atleidžia 
jį nuo švento Jono, o Kleinas tyli. 

Jau ir laikraščiuose imama rašyti prieš žydus, o nuosta- 
biausia — net daktaras Šumanas, nors ir pats žydas, kartą ši- 
taip man pasakė: 

— Pamatysite, kad nepraeis nė keleri metai, ir su žydais 
bus koks nors skandalas. 

— Atsiprašau,— sakau aš, — juk jūs pats, daktare, neseniai 
juos gyrėte!.. 

— Gyriau, nes tai geniali rasė, tačiau būdas jų niekšiškas. 
Įsivaizduokite, abu Šlangbaumai, senasis ir jaunasis, norėjo 
mane apmauti, mane... 

„Aha! — galvoju sau.— Vėl į mus linksti, kai tau pasirausė 
po kišenes...“ 

Ir, tiesą sakant, aš pasidariau visal abejingas Šumanui. 

O ko tik jie neprišneka ant Vokulskio!.. Ir svajotojas, ir 
idealistas, ir romantikas. .. Gal už tai, kad jis niekuomet nėra 
padaręs kiaulystės. 

Kai Kleinui papasakojau, ką šnekėjau su Šumanu, mūsų 
sunykėlis bendradarbis atsakė: 

— Jis sako, kad tik po kelerių metų bus skandalas su Žy- 
dais? .. Nuraminkite jį, bus anksčiau... 

— Jėzau! — sakau aš.— Kodėl gi busž?.. 

— Nes mes juos gerai pažįstame, nors jie mums ir 


meilinasi. ..— atsakė Kleinas.— Vikruolis! Tik šįsyk apsiskai- 
čiavo... Mes žinome, ką jie galėtų pridaryti, jeigu turėtų 
galią. 


Laikiau Kleiną labai pažangiu žmogumi, gal netgi per pa- 
žangiu, o dabar manau, kad jis yra didelis atsilikėlis. Be to, 
ką reiškia tie: „mes, mums'?.. 

Ir tai esąs amžius, kuris prasidėjo po XVIII, po to XVIII 
amžiaus, kuris savo vėliavose įrašė: „Laisvė, lygybė, broly- 
bė“? .. Už ką gi, po velnių, aš koviausi su austrais? .. Už ką 
žuvo mano draugai? .. 

Paikystės! Miražai! Visa tai atitaisys imperatorius Na- 
poleonas IV. 

Tuomet ir Šlangbaumas nebebus toks įžūlus, ir Šumanas 
liausis gyręsis savo žydiškumu, ir Kleinas jiems nebegrasins. 

O jau nebe-toli tas laikas, jeigu net Stachas Vokulskis. .. 

Ak, kaip aš pavargęs... Reikia kur nors išvažiuoti. 


Ne toks aš senas, kad turėčiau galvoti apie mirtį; bet, Die- 
ve mano, jeigu ištrauksi iš vandens žuvį, net jauniausią ir 
sveikiausią, ji nusprogs, nes neturės sau tinkamos aplinkos... 

Gal jau ir aš tapau tokia žuvimi, ištraukta iš vandens; par- 
duotuvėje jau įsišeimininkavo Šlangbaumas ir, norėdamas pa- 
rodyti savo valdžią, išvijo durininką ir inkasentą vien tik už 
tai, kad jie tinkamai jo negerbę. 

Kai mėginau vargšus užtarti, jis piktai atsakė: 

— Tik pažiūrėkite, kaip jie elgiasi su manimi, o kaip su 

Vokulskiu!.. Jam, tiesa, jie taip žemai nesilankstė, užtat iš 
kiekvieno jų judesio, iš kiekvieno žvilgsnio buvo matyti, kad 
eitų paskui jį ir į ugnį... 

— Tai ir jūs, ponas Šlangbaumai, norite, kad jie ir paskui 
jus eitų į ugnį? — paklausiau aš. 

— Žinoma. Juk jie valgo mano duoną, pas mane uždirba! 
Aš jiems moku algą... 

Jau maniau, kad Liseckis, kuris tiesiog pamėlynavo, klau- 
sydamasis tų nesąmonių, trėnks jam pe: ausį. Tačiau jis susi- 
valdė ir tiktai paklausė: 

— O ar žinote, kodėl paskui Vokulskį ir į ugnį eitume?.. 

— Nes jis turi daugiau pinigų, — atsakė Šlangbaumas. 

— Ne, ponas Šlangbaumai. Nes jis turi tai, ko jūs neturite 
ir niekuomet neturėsite,— atsakė Liseckis, mušdamasis į krū- 
tinę. 

Šlangbaumas paraudo kaip vampyras. 

— Ką tai reiškia? ..— sušuko jis.— Ko aš neturiu? .. Po- 
nas Lisecki, mes negalime drauge dirbti... Jūs tyčiojatės iš 
mano tikėjimo... 

Aš čiupau Liseckį už rarnikos ir nusitempiau už spintų. Visi 
juokėsi iš to Šlangbaumo įsižeidimo. .. Tiktai Zemba (jis vie- 
nintelis lieka parduotuvėje) pasipūtė ir sušuko: 

— Šeimininkas teisus. .. negalima tyčiotis iš tikėjimo, nes 
tikėjimas tai šventas dalykas!.. Kurgi sąžinės laisvė? .. kur 
pažanga?.. civilizacija? .. emancipacija? .. 

— Padlaižys, bjaurybė, — sumurmėjo Kleinas, o paskui pa- 
šnibždėjo man į ausį: — Argi Šumanas ne teisybę sakė, kad 
jie susilauks skandalo? .. Ar matėte, koks jis buvo, kai pas 
mus atėjo, o koks pasidarė šiandien!.. 

Žinoma, sudraudžiau Kleiną, nes kokią gi jis turi teisę gąs- 
dinti savo tautiečius skandalais? Tačiau negaliu nuo savęs nu- 
slėpti, kad Šlangbaumas smarkiai pasikeitė per metus. 

Seniau buvo ramus, o šiandien arogantiškas ir išdidus; se- 
niau tylėdavo, kai jį kas skriausdavo, o šiandien pats plyšoja 
be jokios priežasties. Seniau vadinosi lenku, o šiandien di- 
džiuojasi savo žydiškumu. Seniau net tikėjo kilnumu ir nesa- 

vanaudiškumu, o dabar kalba tiktai apie savo pinigus ir pažin- 
tis. Gali būti blogai! .. 

Užtat prieš pirkėjus nusižeminęs, o grafams ir net baru- 
nams dargi po padu palįstų. Tačiau savo pavaldiniams yra 
tikras hipopotamas: vis prunkščia ir mindžioja žmonėms ko- 
jas. Tai jau net negražu... Antra vertus, tarėjas, Šprotas, Klei- 
nas ir Liseckis neturi pagrindo grasinti jam kokiais nors skan- 
dalais. 

Ką gi aš nūnai reiškiu parduotuvėje, tokiam slibinui vieš- 
pataujant? Kai noriu surašyti sąskaitą, jis žvilgčioja man per 
petį; įsakau ką nors, jis tą įsakymą iš karto garsiai pakartoja. 
Iš parduotuvės mane vis labiau išstumia, pažįstamų pirkėjų 
akivaizdoje be paliovos kalba: „Mano draugas Vokulskis. .. 
mano pažįstamas baronas Kšešovskis. .. mano pardavėjas Žec- 
kis..." O kai liekame vieni, vadina mane „Mieluoju Žesiu- 

mi“... 
Keletą kartų ko mandagiausiai daviau jam suprasti, kad 


tie maloniniai vardai man nėra malonūs. Tačiau jis, vargšelis, 
to net nesuprato; aš gi esu įpratęs ilgai laukti, kol imu ką 
nors keikti. Liseckis daro tatai iš karto, užtat Šlangbaumas su 
su juo ir skaitosi. 

Šumanas savo ruožtu anuomet buvo teisus, sakydamas, 
kad mes, nuo senolių prosenolių, galvojame: kaip švaistyti pi- 
nigus? O jie: kaip jų prasimanyti? Šiuo atžvilgiu jie jau būtų 
dabar pirmieji pasaulyje, jeigu Žmogaus vertingumas remtųsi 
tiktai pinigais. Tačiau kas man!.. 

Kadangi parduotuvėje nedaug turiu darbo, tad vis dažniau 
galvoju apie kelionę į Vengriją. Dvidešimt metų nematyti nei 
laukų, nei miškų. .. Baisu! .. 

Jau pradėjau rūpintis pasu; maniau, kad užtruksiu kokį 
mėnesį. Tuo tarpu to ėmėsi Virskis ir — pykšt, pokšt — išrūpi- 
no man pasą per keturias dienas. Net nusigandau... 

Nėra kas daryti, reikia išvažiuoti nors kelioms savaitėms. 
Atrodė, kad pasiruošimai išvažiuoti sugaišins man kiek lai- 
ko... Kur ten!.. Vėl įsikišo Virskis, vieną dieną nupirko man 
lagaminą, kitą dieną sudėjo daiktus ir sako: „„Važiuok!.." 

Net supykau. Kodėl jie, po velnių, nori manimi nusikra- 

tyti?.. Liepiau tyčia iškrauti daiktus ir užkloti lagaminą kili- 
mėliu, nes mane tai jau erzina. Tačiau, antra vertus, mielai 
kur nors nuvažiuočiau... taip mielai nuvažiuočiau. .. 

Tačiau pirma turiu truputį sukaupti jėgų. Vis neturiu ape- 
tito, liesėju, blogai miegu, nors visą dieną esu apsnūdęs; kaž- 
kaip sukasi galva, plaka širdis... Et! Visa tai praeis. .. 


Kleinas taip pat pradeda apsileisti. Vėluoja į parduotuvę, 
nešiojasi kažkokias knygutes, vaikšto į kažkokius susirinki- 
mus. .. Tačiau blogiausias dalykas, kad iš Vokulskio jam pa- 
skirtos sumos jau paėmė tūkstantį rublių ir išleido per vieną 
dieną. Kam?.. 

Nepaisant visa to, geras vyras! O geriausiai jo padorumą 
įrodo tai, kad net baronienė Kšešovska neišmetė jo iš savo na- 
mo, kuriame jau nuo seno gyvena ketvirtame aukšte, visuo- 
met tylutis, niekam nedrumsdamas ramybės. 

Kad tik nutrauktų tas nereikalingas pažintis; nes su žydais 
gali skandalo ir nebūti, bet su juo!.. 

Tegul jį Viešpats Dievas apšviečia ir saugo. 


Įdomią ir pamokomą istoriją papasakojo man Kleinas. Pri- 
sijuokiau iki ašarų, o kartu patyriau dar vieną Dievo teisybės 
įrodymą, patyriau, kad toji teisybė yra net smulkmenose. 

„Neilgai tesidžiaugia bedieviai“,— sako, man rodos, Šven- 
tasis Raštas, o gal kažkoks bažnyčios tėvas. Pagaliau nesvarbu, 
kas būtų pasakęs, nėra ko abejoti, kad toji tiesa pasitvirtino 
ir baronienės, ir Maruševičiaus atžvilgiu. 

Kaip žinoma, baronienė, kartą atsikračiusi Maleskiu ir Pat- 
kevičiumi, griežtai prisakė kiemsargiui, kad jokiu būdu neiš- 
nuomotų buto ketvirtame aukšte studentams, nors jis ir turėtų 
likti tuščias. Ir iš tikrųjų studentų kambarys kelis mėnesius 
buvo neužimtas, tačiau ponia bent džiaugėsi padariusi kaip 
norėjo. 

Tuo tarpu pas ją sugrįžo vyras, baronas, ir, suprantama, 
perėmė į savo rankas namo valdymą. O kadangi baronui 
nuolat reikia pinigų, tai jam smarkiai užkliuvo ir tas tuš- 
čias kambarys, ir baronienės draudimas, kuris sumažino 
pajamas šimtu dvidešimt rublių per metus. 

Tačiau daugiausia baroną kurstė Maruševičius (jie jau 
susitaikė!..), kuris vėl be paliovos skolinasi iš Kšešovskio 
pinigų. 

— Ko, barone,— sakydavo jam ne kartą. — jums tikrinti, 
ar nuomininkas studentas, ar ne studentas? Kam tas vargas? 
Kad tik neateitų apsivilkęs munduru, tai ir ne studentas; 
o jeigu iš anksto už mėnesį užmokės, tai imti, ir tiek! 

Baronas giliai įsidėjo į širdį tuos patarimus; net liepė kiem- 
sargiui, kad, atsiradus nuomininkui, nesiklausęs atsiųstų jį 
į viršų. Kiemsargis, aišku, pasakė savo žmonai, o žmona Klei- 
nui, kuriam vėl rūpėjo turėti kaimynus pagal savo skonį. 

Taigi, praėjus dviem ar trims dienoms po minėtojo įsa- 
kymo, pas baroną ateina kažkoks dabita keista fizionomija 
ir dar keisčiau apsirengęs: jo kelnės netiko prie liemenės, 
liemenė prie surduto, o kaklaraištis prie nieko. 

— Girdėjau, jūsų name, ponas barone, išnuomojamas 
kambarys viengungiams už dešimt rublių per mėnesį? — 
klausia nepažįstamasis. 

— Taip, — atsako baronas, — gal apžiūrėsite jį. 

— O, nereikia! Esu tikras, kad ponas baronas nenuomotų 
blogo kambario. Ar galiu duoti rankpinigių? 

— Prašau,— atsako baronas.— O kadangi jūs tikite mano 
žodžiu, tai ir aš neklausinėsiu jokių smulkmenų. .. 

— O, jeigu jūs norite... 

— Gerai išauklėtiems žmonėms pakanka savitarpio pasiti- 
kėjimo,— atsiliepė baronas.— Taigi tikiuosi, kad nei aš, nei 
mano žmona — ypač mano žmona — neturėsime pagrindo ju- 
mis nusiskųsti. .. 

Jaunuolis karštai paspaudė jam ranką. 

— Duodu jums žodį, — tarė jis, — kad mes niekuomet nepa- 
darysime nemalonumų jūsų žmonai, kuri gal nepagrįstai nusi- 
stačiusi prieš... 

— Gana, gana, pone!.. — pertraukė jį baronas, paėmė 
rankpinigius ir išdavė raštelį. 

Nepažįstamajam išėjus, baronas pasikvietė pas save Maru- 
ševičių. 

— Nežinau,— pasakė jis susirūpinęs, — gal padariau kvai- 
lystę. .. Nuomininką jau turiu, bet, sprendžiant iš pasakoji- 
mų, ar tik nebus tai vienas iš tų jaunuolių, kuriuos išvijo ma- 
no Žmona... 

— Vis tiek! — atsiliepė Maruševičius.— Kad tik iš anksto 
mokėtų. 

Kitos dienos rytą į kambarėlį įsikraustė trejetas jaunuo- 
lių, taip tyliai, kad jų net niekas nematė. Niekas taip pat 
nepastebėjo, kad vakarais jie posėdžiauja su Kleinu. O po 
kelių dienų pas baroną atbėgo gerokai susijaudinęs Maru- 
ševičius ir sušuko: 

— Žinote, barone, kad tai iš tikrųjų tie niekšai, kuriuos 
išmetė baronienė. Maleskis, Patkevičius. .. 

— Na ir kas, — atsako baronas.— Žmonai jie neįkyri, 
kad tik mokėtų... 

— Bet man įkyri! — įsikarščiavo Maruševičius.— Jei tik 
atidarau langą, vienas iš jų šaudo į mane iš vamzdelio žirniais, 
o tai visai nėra malonu. O kai pas mane susirenka svečių arba 
ateina kokia nors dama (pridūrė jis tyliau), jie taip barbena 
man žirniais į langą, kad sėdėti neįmanoma. .. Man tai truk- 
do... mane tai kompromituoja. Eisiu skųstis policijai!.. 

Baronas, žinoma, papasakojo tai savo nuomininkams, pra- 
šydamas nebešaudyti į Maruševičiaus langus. Jie liovėsi šau- 
dę, bet užtat, kai Maruševičius priiminėja savo bute damą 
(tai atsitinka gana dažnai), tuoj pat kuris nors jaunuolių 
iškiša pro langą galvą ir rėkia: 

— Kiemsargi| Kiemsargi!.. Ar nežinote, kokia ten dama 
nuėjo pas poną Maruševičių? 

Žinoma, kiemsargis nė nežino, ar apskritai kokia dama at- 
ėjo, bet po tokio užklausimo visas namas tai sužino. 

Maruševičius siunta, juoba kad baronas į visus jo skun- 
dus atsakinėja: 

— Pats man patarei nelaikyti tuščio buto... 


Ir baronienė aprimo, nes iš vienos pusės bijo vyro, 0 iš 
antros — studentų. 
Taigi baronienė už savo piktumą ir kerštingumą, 
o Maruševičius —- už intrigas kenčia bausmę nuo tos pačios 
rankos, o mano šaunusis Kleinas gavo kaimynus, kokius no- 
Iėjo. 
Vis dėlto yra teisybė pasaulyje! .. 


Tas Maruševičius, dievaži, yra begėdis! 

Šiandien atbėgo pas Šlangbaumą skųsti Kleino. 

— Klausykite, — pasakė jis,— vienas iš jūsų tarnautojų, 
kuris gyvena baronienės Kšešovskos name, tiesiog kompro- 
mituoja mane... 

— Kaipgi jis kompromituoja jus? — paklausė Šlangbau- 
mas, išplėsdamas akis. 

— Jis fankosi pas tuos studentus, kurių langas išeina į kie- 
mą. O jie, žinote, žvilgčioja į mano langus, šaudo į mane žir- 
niais, o kai pas mane susirenka keletas žmonių, rėkia per visą 
kiemą, kad aš laikąs lošimo namus! .. 

— Ponas Kleinas nuo liepos mėnesio pas mane jau nebe- 
tarnaus, — atsakė Šlangbaumas.— Pasikalbėkite verčiau su po- 
nu Žeckiu, jie nuo seniau pažįstami. 

Maruševičius tuoj prišoko prie manęs ir vėl papasakojo 
istoriją apie studentus, kurie vadina jį sukčiumi arba kompro- 
mituoja jį lankančias damas. 

„Padorios gi damos!“ — pagalvojau aš, o garsiai pasakiau: 

— Ponas Kleinas ištisą dieną sėdi parduotuvėje ir negali 
atsakyti už savo kaimynus. 

— Taip, bet ponas Kleinas su jais turi kažkokių reikaliu- 
kų, jis įkalbėjo juos vėl apsigyventi mūsų name, jis lankosi 
pas juos, priiminėja juos pas save. 

— Jauną žmogų traukia prie jaunimo, — atsakiau aš. 

— Bet aš nenoriu dėl to kentėti!.. Tegul jis juos nurami- 
na arba... visiems iškelsiu bylą. 

Nesąmonė reikalauti, kad Kleinas ramintų studentus ir, ko 

gero, dar verstų juos simpatizuoti Maruševičiui! Vis dėlto aš 
įspėjau Kleiną ir pridūriau, kad būtų labai nemalonu, jeigu 
jis, Vokulskio pardavėjas, įsipainiotų į bylą dėl kažkokių stu- 
dentiškų skandalų. 

Kleinas išklausė mane ir gūžtelėjo pečiais. 

— Kas man darbo! — atrėžė jis.— Aš gal ir pats mielai 
pakarčiau tą nenaudėlį, tačiau žirnių į langą jam nemėtau ir 
sukčiumi nevadinu. Kas man darbo dėl jo suktybių? 

Jo teisybė! Todėl nepasakiau jam daugiau nė žodžio. 

Reikia važiuoti... reikia važiuoti!.. Kad tik Kleinas nejsi- 
veltų į kokią nors kvailystę. Baisu, kokie tie vaikiščiai: norėtų 
visą pasaulį pertvarkyti, o tuo tarpu tokius niekus išdarinėja. 


Arba aš baisiai klystu, arba mes esame nepaprastų įvykių 
išvakarėse. 

Vieną dieną gegužės mėnesį Vokulskis išvažiavo su panele 
Lencka ir su ponu Lenckiu į Krokuvą ir aiškiai man pasakė 
nežinąs, kada grįš, — gal tik po mėnesio. 

Tuo tarpu sugrįžo ne po mėnesio, o kitą dieną, ir toks su- 
nykęs, kad skaudu buvo žiūrėti. Siaubas, kaip pasikeitė tas 
žmogus per vieną parą! 

Kai klausinėjau, kas atsitiko, kodėl sugrįžo, iš pradžių il- 
gai galvojo, o paskui pasakė, kad gavęs telegramą iš Suzino ir 
važiuojąs į Maskvą. Tačiau kitą dieną vėl apsigalvojo ir pa- 
reiškė į Maskvą nevažiuosiąs. | 

— O jeigu svarbus reikalas? ..— paklausiau aš. 

— Velniop visus reikalus! — sumurmėjo jis ir numojo 
ranka. 

Dabar jis ištisas dienas neišeina iš namų ir daugiausia guli. 
Aš aplankiau jį, bet priėmė mane labai suirzęs, o iš tarno suži- 
nojau, kad jis liepė nieko neįleisti. 

Pasiunčiau pas jį Šumaną, bet Stachas ir su Šumanu neno- 
rėjo kalbėti, tiktai pasakė, kad jam nereikia gydytojų. Tačiau 
Šumanui to nepakako; o kadangi yra gerokai landus, tai pats 
ėmė tyrinėti ir sužinojo be galo keistų dalykų. 


337 


Jis sako, kad Vokulskis išlipo iš traukinio apie vidurnaktį 
Skernevicuose, pasakęs, jog gavo telegramą, kad paskui din- 
go iš stoties ir sugrįžo tik švintant, išsipurvinęs ir tarytum 
girtas. Stotyje manoma, kad jis iš tikrųjų išgėręs ir užmigęs 
kažkur lauke. 

Tasai paaiškinimas neįtikino nei manęs, nei Šumano. Dak- 
taras teigia, kad Stachas, matyt, nutraukęs ryšius su panele 
Lencka ir gal net mėginęs padaryti kokią kvailystę... Bet aš 
manau, kad jis iš tikrųjų gavo telegramą iš Suzino. 

Šiaip ar taip, reikia važiuoti, dėl sveikatos. Dar nesu inva- 
lidas ir dėl laikino negalavimo negaliu atsisakyti ateities. 


Yra atvažiavęs Mračevskis ir gyvena pas mane. Vaikinas 
atrodo kaip bernardinų vienuolis, suvyriškėjo, įdegė, pasto- 
rIėjo. O kiek jis pasaulio apkeliavo per porą paskutinių mė- 
nesių. .. 

Buvo Paryžiuje, paskui Lijone, iš Lijono užvažiavo prie 
Čenstakavo pas ponią Stavską ir kartu su ja atvyko į Varšu- 
vą. Paskui nuvežė ją prie Čenstakavo, pagyveno tenai kokią 
savaitę ir, rodos, padėjo jai atidaryti parduotuvę. Paskui nu- 
kūrė net į Maskvą, iš ten vėl sugrįžo prie Čenstakavo pas po- 
nią Stavską, vėl truputį paviešėjo pas ją ir dabar gyvena pas 
mane. 

Mračevskis tvirtina, kad jokios telegramos Suzinas Vo- 
kulskiui nesiuntęs, ir esąs tikras, kad Vokulskis nutraukęs ry- 
šius su panele Lencka. Jis, matyt, kažką prasitarė ir poniai 
Stavskai, kadangi tas angelas, ne moteris, atvažiavusi prieš 
porą savaičių į Varšuvą, teikėsi mane aplankyti ir vis klau- 
sinėjo apie Stachą. 

„Ar sveikas? .. ar smarkiai pasikeitė, ar labai liūdi? .. ne- 
jaugi taip niekuomet neišbris iš savo nusivylimo? .." 

Iš kokio nusivylimo? .. Jeigu net iš tikrųjų būtų nutrau- 
kęs ryšius su panele Lencka, tai dar, ačiū Dievui, moterų ne- 
trūksta, ir jeigu tik Stachas panorės, tai gali vesti nors ir po- 
nią Stavską. 

Auksinė, deimantinė moteris! Kaip jinai jį mylėjo, ir kažin 
ar ir dabar dar nemyli... Dievaži, tai juokčiausi, jeigu Stachas 
pas ją sugrįžtų. Tokia graži, tokia kilni, tiek joje pasiaukoji- 
mo. .. Jeigu yra kokia tvarka pasaulyje (dėl to kartais abejo- 
ju), tai Vokulskis turėtų vesti Stavską. 

Bet turi paskubėti, nes, jei neapsirinku, apie ją rimtai ima 
galvoti Mračevskis. 

— Mielas mano! — dažnai sako jis man, grąžydamas ran- 
kas.— Mielas mano, kokia tai moteris, kokia moteris... Jeigu 
ne tas nelaimingasis jos vyras, jau būčiau jai pasipiršęs. 

— O ji sutiktų? — klausiu. 

— Taigi, kad nežinau,— atsiduso jis. 

Krito į kėdę, kad net subraškėjo, ir sako: 

— Kai pamačiau ją pirmą kartą, jai išvažiavus iš Varšu- 
vos, mane tarytum perkūnas trenkė, taip ji man patiko... 

— Na, ji ir seniau tau patiko. 

— Tačiau ne tiek. Atvažiavęs iš Paryžiaus į Čenstakavą, 
buvau svajingai nusiteikęs, o ji tokia išblyškusi, akys tokios 
liūdnos, kad iš karto pagalvojau: „O gal pasiseks? .."— ir 
ėmiau meilintis. Tačiau ji po pirmųjų žodžių mane atstūmė, 
o kai aš parklupau prieš ją ir prisiekiau, kad ją myliu. .. apsi- 
žliumbė! .. Ak, ponas Ignacai, tos ašaros. .. Visai netekau gal- 
vos, visai... Kad kartą tą jos vyrą velniai griebtų arba kad 
bent turėčiau pinigų skyryboms... Ponas Ignacai!.. Savaitę 
pagyvenęs su ta moterimi, arba numirčiau, arba tektų mane 
ratukais vežioti... Taip, mielas mano... Tik dabar jaučiu, 
kaip ją myliu. 

— O jeigu ji myli kitą? — klausiu. 

— Ką?.. Gal Vokulskį?.. Cha! cha!.. Kas tokį paniurėlį 
gali mylėti? .. Moteriai reikia rodyti jausmus, aistrą, kalbėti 
jai apie meilę, spausti rankas, o jeigu išeina, tai ir... O argi 
tas drimba ką nors panašaus sugebėtų? .. Lakstė paskui pane- 
lę Izabelę kaip vižlas paskui antį, nes manė, kad per ją už- 
megs santykius su aristokratija ir kad panelė turi didelį kraitį. 
O kai pamatė, kaip viskas yra, pabėgo iš Skernevicų. Ne, po- 
ne, su moterimis taip negalima. . , 

Prisipažinsiu, kad nepatinka man tas Mračavskio užside- 
gimas. Kai ims prieš ją klauptis, zyzti, verkšlenti, tai galų 
gale apsuks galvą poniai Stavskai. O Vokulskis turės gailėtis, 
nes, karininko garbės žodis, tai buvo vienintelė tinkama jam 
moteris. 

Bet palaukime, o kol kas važiuojam... važiuojam! .. 


Brr!.. Štai ir išvažiavau... Nusipirkau bilietą iki Kroku- 
vos, įsėdau į vagoną Varšuvos— Vienos stotyje ir, kai jau buvo 
paskambinta trečią kartą, iššokau. .. 

Negaliu nė valandėlei atsiskirti nuo Varšuvos ir nuo par- 
duotuvės. .. Gyventi be jų neįstengčiau. .. 

Savo daiktus stotyje atsiėmiau tik kitą dieną, nes jie jau 
buvo nuvažiavę net iki Piotrkuvo. 

Jeigu visi mano planai šitaip išsipildys, tai sveikinu..." 


Penkioliktasis skyrius 


SIELA LETARGE 


Gulėdamas ar sėdėdamas savo kambaryje, Vokulskis me- 
chaniškai stengėsi prisiminti, kaip sugrįžo iš Skernevicų į Var- 
šuvą. 

Apie penktą valandą ryto jis nusipirko stotyje pirmos kla- 
sės bilietą, tačiau tikrai negalėjo prisiminti, ar jis pats papra- 
šė tokio bilieto, ar jis buvo duotas jam neprašius. Paskui atsi- 
sėdo į antros klasės vagoną ir tenai rado kunigą, kuris visą 
kelią žiūrėjo pro langą, paskui dar rudaplaukį vokietį, kuris, 
nusiavęs batus ir atrėmęs purvinomis kojinėmis apautas kojas 
į priešingą suolą, miegojo kaip užmuštas. Priešais sėdėjo kaž- 
kokia sena dama, kuriai taip skaudėjo dantis, kad ji net nesi- 
piktino savo nusiavusio kaimyno elgesiu. 

Vokulskis norėjo suskaičiuoti, kiek žmonių važiuoja kartu 
su juo, ir vargais negalais suvokė, kad be jo trys, o su juo — 

keturi. Paskui ėmė mąstyti, kodėl trys žmonės ir vienas Žžmo- 
gus iš viso sudaro keturis žmones, — ir.užmigo. 

Varšuvoje jis atsipeikėjo tik Jeruzalės alėjose, jau važiuo- 
damas vežiko ekipaže. Tačiau kas išnešė jo lagaminą, kokiu 
būdu jis pats atsidūrė vežiko puskarietėje,— to jis neprisimi- 
nė, ir pagaliau jam tai nė kiek nerūpėjo. 

Kol pateko į savo butą, jis skambino prie durų visą pusva- 
landį, nors buvo jau apie aštuntą ryto. Tarnas atidarė užsimie- 
gojęs, neapsirengęs, išgąsdintas netikėto jo sugrįžimo. Įėjęs 
į miegamąjį, Vokulskis įsitikino, kad ištikimojo tarno miegota 
jo lovoje, tačiau jis jo nebarė, tiktai liepė paduoti virtuvą. 

Tarnas, prasiblaivęs, bet dar vis sumišęs, skubiai pakeitė 
paklodes ir užvalkalus, o Vokulskis, pamatęs švariai paklotą 
patalą, nebegėrė arbatos, bet nusirengė ir atsigulė. 

Miegojo iki penktos valandos popiet, o paskui, nusiprausęs 
ir apsirengęs lyg ketindamas kur eiti, atsidūrė svetainėje ir 
visai be tikslo sudribo į krėslą ir snaudė iki vakaro. Kai gat- 
vėje sužibo žibintai, jis liepė paduoti lempą ir atnešti iš resto- 
rano bifšteksą. Skaniai jį suvalgė, užgėrė vynu ir apie vidur- 
naktį vėl atsigulė miegoti. 

Kitą dieną jį aplankė Žeckis, bet ar ilgai jis sėdėjo ir apie 
ką juodu kalbėjosi, — Vokulskis neatsiminė. Tiktai kitą nak- 
tį, trumpam pabudus, jam pasirodė, kad mato labai susirūpi- 
nusį Žeckio veidą. 

Paskui jis visai neteko laiko nuovokos, nepamatė skirtu- 
mo tarp dienos ir nakties, nejuto, ar greitai, ar lėtai slenka 
valandos. Laikas aplamai jo nedomino, tarsi visai būtų neeg- 
zistavęs. Jis tik jautė tuštumą viduje ir aplinkui save, ir jam 
kažkaip atrodė, kad butas pasidarė lyg erdvesnis. 

Kartą jam pasivaideno, kad guli ant aukšto katafalko, iI 
pradėjo galvoti apie mirtį. Jam rodėsi, kad jis būtinai turi mir- 
ti nuo širdies paralyžiaus; tačiau tatai jo nei gąsdino, nei džiu- 
gino. Kartais nuo ilgo sėdėjimo krėsle jam nutirpdavo kojos, 
ir jis galvodavo, kad jau artėja mirtis, ir su abejingu smalsu- 
mu laukdavo, ar greitai nutirps ir širdis. Tie stebėjimai kurį 
laiką jam būdavo lyg malonūs, tačiau netrukus vėl apimdavo 
apatija. 

Tarnui liepė nieko nepriiminėti; vis dėlto keletą kartų jį 
aplankė daktaras Šumanas. 

Per pirmąjį vizitą jis pačiupinėjo pulsą ir liepė parodyti 
liežuvį. 

— Gal anglišką? ..!— paklausė Vokulskis, bet čia pat ati- 
toko ir ištraukė ranką. 

Šumanas atidžiai pažiūrėjo jam į akis. 

— Tu nesveikas, — pasakė jis.— Ką tau skauda? 

— Nieko. Ar vėl pradėjai praktikuoti? 

— Tikiuosi! — sušuko Šumanas. — Ir pirmiausia pasigy- 
džiau pats — lioviausi svajoti. 

— Labai gerai padarei,— atsakė Vokulskis.— Žeckis man 
kažką minėjo apie tavo pasveikimą. 

— Žeckis yra pusgalvis. .. senas romantikas. .. Tai jau žū- 
vanti rasė! Kas nori gyventi, turi blaiviai žiūrėti į pasaulį. .. 
Nagi, užmerk vieną, paskui kitą akį. Daryk, kaip sakau: kai- 
Ie... dešinę... dešinę... Uždėk koją ant kojos... 

— Ką tu čia darai, mielasis? ..— paklausė Vokulskis. 

— Apžiūriu tave. 

— Štai kaip! .. Ir tikiesi ką nors įžiūrėti? 

— Tikiuosi. 
— O paskui? 
— Gydysiu tave. 
— Ne, nuo neurastenijos. 
Vokulskis šyptelėjo ir po valandėlės tarė: 
— Ar tu gali išimti žmogui smegenis ir į jų vietą įdėti 
kitas? 
— Kol kas ne... 
— Na, tai baik tą gydymą. 
— Aš tau galiu įteigti naujus norus... 
— Aš jau jų turiu. Norėčiau prasmegti skradžiai žemę, 


kad ir taip giliai... kaip į Zaslavo pilies šulinį... Ir dar norė- 
čiau, kad mane užverstų griuvėsiais, mane ir mano turtą, kad 


! Neišverčiamas žodžių žaismas: lenkiškai język reiškia ir lie- 
žuvį, ir kalbą. 

neliktų nė pėdsako, jog kažkada gyvenau. Tokie dabar yra 
mano norai — visų ankstesniųjų vaisius. 

— Romantizmas! ..— sušuko Šumanas, tapšnodamas jam 
per petį.“ Bet ir tai praeis. 

Vokulskis jau nieko neatsakė. Jis pyko ant savęs, kad pa- 
sakė paskutiniuosius žodžius, ir stebėjosi, iš kur jam staiga 
užėjo toks atvirumas?.. Kvailas atvirumas!.. Kas kam dar- 
bo, ko jis nori?.. Kodėl jis apie tai kalbėjo?.. Kodėl kaip 
begėdis elgeta apnuogino savo žaizdas? 

Daktarui išėjus, jis pastebėjo, kad jame kažkas pasikeitė; 
ligi tol buvusios absoliučios apatijos fone pasirodė kažkoks 
jausmas. Tai buvo neaiškus skausmas, iš pradžių labai silp- 
nas, bet greitai sustiprėjo ir sustingo vietoje. Pirmą akimirką 
jį galima buvo palyginti su švelniu segtuko dūriu, o vėliau 
su kokiu nors kliuviniu širdyje, ne didesniu už mažytį riešu- 
tėlį. Jis jau ėmė gailėtis praėjusios apatijos, bet prisiminė 
Foichterslebeno žodžius: 

„Aš džiaugiausi savo kančia, nes man rodėsi, kad pastebė- 
jau savyje tą produktingą kovą, sukūrusią ir tebekuriančią 
viską mūsų pasaulyje, kuriame be paliovos kovoja begalinės 
jėgos.“ 

— Vis dėlto kas gi tai yra? — paklausė jis save, jausda- 
mas, kaip jo sieloje apatiją pakeičia kažkoks maudžiantis 
skausmas. Ir čia pat atsakė: 

— Aha, tai bunda sąmonė... 

Pamažu jo prote, ligi tol tarytum aptrauktame miglos, ėmė 
ryškėti vaizdas. Vokulskis smalsiai žiūrėjo į jį ir pamatė — 
moterį vyro glėbyje... Tas vaizdas iš pradžių silpnai blykčio- 
jo fosforine šviesa, paskui ėmė rausvėti... gelsvėti. .. žalsvė- 
ti... melsvėti... pagaliau pasidarė juodas kaip aksomas. Pas- 
kui trumpam išnyko ir vėl ėmė rodytis visomis spalvomis iš 
eilės — pradedant fosforine, baigiant juoda. 

Tuo pačiu metu skausmas stiprėjo. 

„Kenčiu — vadinasi, esu! .."— juokdamasis pagalvojo Vo- 
kulskis. 

Taip praėjo keletas dienų, čia bežiūrint į tą vaizdą, kaita- 
liojantį spalvas, čia bestebint skausmą, kurio stiprumas toly- 

džio kito. Tarpais tas skausmas visai pranykdavo, paskui vėl 
atsirasdavo mažytis kaip atomas, didėdavo, užplūsdavo visą 
širdį, visą jo būtybę, visą pasaulį... ir tą akimirką, kai per- 
žengdavo visas ribas, jis vėl pranykdavo, užleisdamas vietą 
absoliučiai ramybei ir nuostabai. 

Pamažu jo sieloje ėmė gimti kažkoks naujas pradas — no- 
Ias nusikratyti ir tais skausmais, ir tais vaizdais. Tai buvo kaip 
kibirkštis, blyksinti nakties tamsybėje. Kažkokia silpna viltis 
nušvito Vokulskiui. 

— Ar tik sugebėsiu dar mąstyti? — paklausė jis save. 

Norėdamas pasitikrinti, jis mėgino prisiminti daugybos 
lentelę, paskui dauginti atmintinai dviženklius skaičius iš vie- 
naženklių ir dviženklius iš dviženklių. Nepasitikėdamas savi- 
mi, jis užrašinėjo sandaugas ir paskui jas tikrino... Raštu 
sprendžiant gautieji skaičiai atitiko pirma užsirašytuosius, ir 
Vokulskis lengviau atsikvėpė. 

„Dar nesu netekęs proto!“ — džiaugsmingai pagalvojo jis. 

Jis ėmė vaizduotis, kaip išsidėstę kambariai jo bute, kaip 
eina Varšuvos gatvės, kaip atrodo Paryžius... Viltis stiprėjo; 
jis pastebėjo, kad ne tik aiškiai prisimena viską, bet kad tie 
pratimai teikia jam dar ir tam tikrą palengvėjimą. Juo dau- 
giau jis galvojo apie Paryžių, juo gyviau vaizdavosi tenykštį 
judėjimą, pastatus, turgavietes, muziejus, juo labiau blėso 
moteris vyro glėbyje... 

Jis jau ėmė vaikščioti po butą, ir jo akis atsitiktinai už- 
kliuvo už pluošto iliustracijų. Tai buvo Drezdeno ir Miunche- 
no galerijų paveikslų reprodukcijos. ,Don Kichotas“ su Dorė 
iliustracijomis, Hogartas. .. 

Jis prisiminė, kad pasmerktieji nugiljotinuoti lengviausiai 
pakelia laukimo kančią, žiūrinėdami paveikslus... Ir nuo to 
laiko jis ištisas dienas vartydavo iliustracijas. Baigęs vieną 
knygą, imdavo antrą, trečią... ir vėl grįždavo prie pirmosios. 

Skausmas silpnėjo, regėjimai rodydavosi vis rečiau, viltis 
stiprėjo. .. 

Dažniausiai vis dėlto jis vartė „Don Kichotą“, kuris darė 
jam labai stiprų įspūdį. 

Jis prisiminė tą nuostabią istoriją apie žmogų, kuris kaip 

ir jis keliolika metų gyveno poezijos sferose, kaip ir jis puolė 
vėjo malūnus, kaip ir jis buvo triuškinamas, kaip ir jis su- 
griovė sau gyvenimą, vaikydamasis moters idealo, ir vėlgi 
kaip jis vietoj karalaitės atrado murziną karvių šėrikę!.. 

„O vis dėlto tas Don Kichotas buvo laimingesnis už ma- 
ne! — galvojo jis.— Tik prieš pat mirdamas, jis ėmė busti iš 
savo iliuzijų... O aš?..." 

Juo ilgiau jis žiūrėdavo į paveikslus, juo labiau su jais 
apsiprasdavo, juo mažiau betverdavo prie jų dėmesys. Žiūrė- 
damas į Don Kichotą, Sančą Pansą ir mulų varovus Dorė 
iliustracijose, į Hogarto „Gaidžių peštynes“ ir „Girtuoklių gat- 
vę“, jis vis dažniau matydavo vagoną, tirtantį lango stiklą, 
o jame — neaiškiai atsispindinčius Starskį ir panelę Izabelę. .. 

Tuomet jis metė iliustracijas ir ėmė skaityti knygas, pažįs- 
tamas dar iš vaikystės arba iš to meto, kai tarnavo pas Hop- 
ferį. Neapsakomas susijaudinimas jį apimdavo, kai atmintyje 
atgydavo „Šv. Genovaitės gyvenimas“, ,„Tanenbergo rožė“, 
„Rinaldinis“, „Robinzonas Kruzas ir pagaliau „Tūkstantis ir 
viena naktis“. Vėl jam rodydavosi, kad nebėra nei laiko, nei 
tikrovės, kad jo iškankinta siela pabėgo nuo žemės ir klai- 
džioja po kažkokias užburtas šalis, kur plaka tik kilnios šir- 
dys, kur niekšybė nesidangsto veidmainystės kauke, kur vieš- 
patauja amžina teisybė, raminanti skausmus ir atlyginanti už 
skriaudas. .. 

Ir čia jį pritrenkė vienas nuostabus dalykas. Tuo tarpu kai 
iš savosios, lenkų, literatūros jis išsinešė iliuzijas, pasibaigu- 
sias dvasios pairimu,— paguodą ir ramybę jis atrasdavo tiktai 
kitų tautų literatūrose. 

„Nejaugi mes iš tikrųjų, — su nerimu galvojo jis, — esame 
svajotojų tauta, nejaugi jau niekuomet nenužengs angelas, 
kuris pajudintų vandenį Betsajidos kūdroje, aplink kurią guli 
tiek ligonių? .." 

Kartą jam iš pašto atnešė storą paketą. 

„Iš Paryžiaus? ..— nustebo jis.— Taip, iš Paryžiaus. Įdomu 
sužinoti, kas čia yra...“ 

Tačiau smalsumas nebuvo toks stiprus, kad Vokulskis būtų 
atplėšęs voką ir perskaitęs laišką. 

„Toks storas laiškas!.. Ir kas, po velnių, netingi dabar 
šitiek rašyti?“ 

Jis numetė paketą ant rašomojo stalo ir ėmė toliau skai- 
tyti ,Tūkstantį ir vieną naktį“. 

Kokia palaima iškankintam protui tie rūmai iš brangakme- 
nių, medžiai, ant kurių auga deimantai! .. Tie magiški žodžiai, 
nuo kurių traukiasi iš kelio mūrai, tos stebuklingos lempos, 
kuriomis galima nugalėti priešus ir akies mirksniu atsidurti už 
šimtų mylių... O tie visagaliai burtininkai! .. Kaip gaila, kad 
tokia galybė atitekdavo piktiems ir nedoriems žmonėms! .. 

Jis padėdavo knygą į šalį ir, juokdamasis pats iš savęs, pra- 
dėdavo įsivaizduoti, kad pats yra burtininkas, turįs du nieku- 
čius: galią valdyti gamtos jėgas ir sugebėjimą pasidaryti ne- 
matomas. .. 

— Aš manau,— tarė jis sau,— kad, man pašeimininkavus, 
pasaulis po kelerių metų atrodytų kitaip... Didžiausi dykūnai 
virstų Sokratais ir Platonais. 

Čia jis žvilgtelėjo į laišką iš Paryžiaus ir prisiminė Geistą 
ir jo Žodžius: 

„Žmoniją sudaro šliužai ir tigrai, tarp kurių iš didžiulio bū- 
rio atsiras vos vienas žmogus... Dabartinės nelaimės kyla 
iš to, kad didieji išradimai be jokios atrankos pakliūdavo į ran- 
kas žmonėms ir pabaisoms... Aš nepadarysiu tos klaidos ir, 
jeigu galų gale rasiu metalą, lengvesnį už orą, atiduosiu jį 
tik tikriems žmonėms. Tegul jie nors kartą įsigyja ginklą vien 
tik sau; tegul jų rasė dauginas ir stiprėja..." 

— Be abejo, būtų geriau,— sumurmėjo jis,— jeigu galią 
turėtų tokie Ochockiai ir Žeckiai, o ne Starskiai ir Maruše- 
vičiai. .. 

„Tai bent tikslas! ..— galvojo jis toliau.— Kad būčiau jau- 
nesnis. .. Nors. .. Juk ir čionai pasitaiko Žmonių, ir čionai dar 
daug ką galima nuveikti..." 

Vėl ėmė skaityti pasaką iš „Tūkstančio ir vienos nakties“, 
bet pastebėjo, kad ir ji nebežavi jo. Širdį ėmė smelkti senasis 
skausmas, o prieš akis vis labiau ryškėjo panelės Izabelės ir 
Starskio vaizdas. 

Prisiminė Geistą su mediniais sandalais, paskui jo keistą 

namą, aptvertą mūrine tvora. .. Ir staiga jam pasivaideno, kad 
tasai namas yra pirmoji milžiniškų laiptų pakopa, o tų laiptų 
viršuje stūkso statula, dingstanti debesyse. Tai buvo moters 
statula; nebuvo matyti nei jos galvos, nei liemens, tik bron- 
zinės sijono klostės. Jam rodėsi, kad pakopoje, į kurią rėmėsi 
jos kojos, juoduoja įrašas: „Ištikima ir skaisti“. Jis nesuprato, 
ką tai reiškia, bet jautė, kad nuo statulos papėdės į širdį liejasi 
kažkokia ramybės kupina didybė. Jis stebėjosi, kad, sugebė- 
damas jausti tokius jausmus, galėjo mylėti panelę Izabelę, ga- 
lėjo ant jos pykti arba pavydėti Starskiui! .. 

Jis paraudo iš gėdos, nors buvo vienas kambaryje. 

Regėjimas išnyko. Vokulskis atsipeikėjo. Vėl jis buvo tik 
silpnas, kančios nualintas žmogus, tačiau jo sieloje aidėjo kaž- 
koks galingas balsas, tarsi atgarsis balandžio audros, perkūno 
trenksmais pranašaujančios pavasarį ir prisikėlimą. 

Birželio pirmą dieną jį aplankė Šlangbaumas. Jis įėjo su- 
sirūpinęs, bet, pasižiūrėjęs į Vokulskį, padrąsėjo. 

— Neaplankiau tavęs ligi šiol, — pradėjo jis,— nes žino- 
jau, kad sirgai ir nenorėjai nieko matyti. Na, ačiū Dievui, da- 
bar jau viskas praėjo... 

Jis sukiojosi ant kėdės ir vogčiomis žvalgėsi po kambarį; 
tur būt tikėjosi rasiąs jame didesnę netvarką. 

— Ar turi kokį reikalą? — paklausė jį Vokulskis. 

— Ne tiek reikalą, kiek pasiūlymą... Kai tik sužinojau, 
jog tu sergi, man atėjo į galvą... Matai... tau reikia ilgiau 
pasilsėti, pasitraukti nuo visų reikalų, tad man ir atėjo į gal- 
vą — gal tu paliktum pas mane tuos šimtą dvidešimt tūkstan- 
čių rublių? .. Be jokių rūpesčių gautum dešimt procentų. 

— Štai kaip! ..— pastebėjo Vokulskis.— Aš savo kompa- 
nionams be jokių rūpesčių, ne tik jiems, o netgi sau, mokėjau 
penkiolika. 

— Bet dabar sunkesni laikai... Pagaliau mielai duosiu 
penkiolika, jeigu tu paliksi man savo firmą... 

— Nei firmos, nei pinigų, — nekantriai atrėžė Vokulskis.— 
Firmos verčiau niekados nebūtų buvę, o pinigai... Turiu jų 
tiek, kad man pakaks procentų iš vertybinių popierių. Ir to 
dar per daug... 

— Vadinasi, nori atsiimti savo kapitalą iki švento Jono? — 
paklausė Šlangbaumas. 

— Galiu palikti jį tau iki spalio mėnesio, netgi be procen- 
tų, su sąlyga, kad tu neatleisi iš parduotuvės tų žmonių, kurie 
panorės pasilikti. 

— Sunki sąlyga, tačiau... 

— Kaip nori. 

Valandėlę abu tylėjo. 

— O ką manai dėl bendrovės piekybai su Rusija? — pa- 
klausė Šlangbaumas.— Kalbi taip, lyg ir iš jos norėtum pasi- 
traukti. .. 

— Tai labai galimas dalykas. 

Šlangbaumas nuraudo, norėjo kažką pasakyti, bet neišdrį- 
so. Juodu pasikalbėjo dar kiek apie pašalinius dalykus, ir 
Šlangbaumas, labai maloniai atsisveikinęs, išėjo. 

„Matau, jis taikosi užimti visas mano vietas, — galvojo Vo- 
kulskis.— Ką gi, tegul... Pasaulis priklauso tiem, kurie jį 
užkariauja..." 

Vis dėlto Šlangbaumas jam pasirodė juokingas, kad šiuo 
metu kalbėjo su juo apie savo reikalus. 

„Visi parduotuvėje skundžiasi juo,— galvojo jis,— sako, 
kad riečia nosį, išnaudoja. .. Tiesa, ir apie mane taip pat bu- 
vo kalbama..." 

Jo žvilgsnis vėl užkliuvo už stalo, ant kurio jau kelios die- 
nos gulėjo laiškas iš Paryžiaus. Jis paėmė jį į rankas, nusi- 
žiovavo, bet pagaliau atplėšė. 

Tai buvo diplomatinių ryšių turinčios baronienės laiškas, 

taip pat keli oficialūs dokumentai. Jis peržiūrėjo juos ir įsiti- 
kino, jog tai yra Ernesto Valterio, kitaip — Liudviko Stavskio, 
mirusio Alžyre, mirties įrodymai. 

Vokulskis susimąstė. 

„Jei būčiau gavęs tuos dokumentus prieš tris mėnesius — 
kas žino, kas būtų buvę dabar? .. Stavska graži, o svarbiau- 
sia — kokia kilni... Kokia kilni!.. Gal ji ir iš tikrųjų mane 
mylėjo? .. Stavska mane, o aš — aną... Kokia likimo ironi- 
ja!.." 

Jis metė popierius ant stalo ir prisiminė tą mažytę, švaru- 

tėle svetainę, kurioje tiek vakarų praleido su ponia Stavska 
ir visuomet jausdavosi toks ramus. 

„Štai, —tarė jis sau,— ir atstūmiau laimę, kuri pati krito 
man į rankas... Bet ar gali būti laimė tai, ko mes netrokšta- 
me? .. Ir jeigu ji nors vieną dieną tiek kentėjo, kiek aš?.. 

Žiauriai sutvarkytas tas pasaulis, kuriame du dėl tos pa- 
čios priežasties nelaimingi žmonės negali vienas kitam pa- 
dėti..." 

Dokumentai apie Stavskio mirtį gulėjo jau keletą dienų, 
o Vokulskis vis niekaip negalėjo nuspręsti, ką su jais daryti. 

Iš pradžių jis visai apie juos negalvojo, bet paskui, kai 
jie vis dažniau užkliūdavo jam, jis ėmė jausti sąžinės grau- 
žimą. 

„Galų gale,— kalbėjo jis sau,— išsirūpinau juos poniai 
Stavskai, vadinasi, reikia juos atiduoti poniai Stavskai; bet kur 
ji? .. Nežinau... Įdomi išeitų istorija, jeigu ją vesčiau... Bū- 
čiau nebe vienas, Heliunia — mielas vaikas... turėčiau tikslą 
gyvenime. Tik ji pati nieko nelaimėtų... Ką gi aš pagaliau 
jai pasakyčiau? Sergu, man reikalinga slaugė ir todėl, gerbia- 
moji ponia, siūlau jums keliolika tūkstančių rublių per me- 
tus. .. Netgi leisiu jums mane mylėti, nors pačiam... jau ga- 
na tos meilės..." 

Ėjo diena po dienos, o Vokulskis vis nesugalvojo, kaip 
persiųsti dokumentus poniai Stavskai. Reikėtų sužinoti, kur 
ji gyvena, parašyti registruotą laišką, pasiųsti į paštą... Pa- 
galiau jis prisiminė, kad paprasčiausia bus išsikvietus Žeckį 
(su kuriuo jau kelias savaites nebuvo matęsis) ir atiduoti jam 
dokumentus. Bet norint iškviesti Žeckį, reikia paskambinti 
tarnui, pasiųsti jį į parduotuvę. .. 

— Et, duokit jūs man ramybę! — sumurmėjo jis. 

Ir vėl įniko skaityti, šį kartą apie keliones. Aplankė Jung- 
tines Valstijas, Kiniją, bet ponios Stavskos dokumentai ne- 
davė jam ramybės. Jis žinojo, kad su jais reikia kas nors da- 
ryti, bet jautė, jog nieko nepadarys. 

Tokia dvasios būsena net jį patį ėmė stebinti. 

„Juk samprotauju teisingai, — kalbėjo jis sau,— tiesa, kiek 
man netrukdo prisiminimai... Jaučiu teisingai... ak, net per 

daug teisingai! Tiktai... nesinori tvarkyti to reikalo, o pa- 
galiau ir jokio kito... Vadinasi, tai dabar madinga valios li- 
ga... Puikus atradimas! .. Betgi aš, po velnių, niekuomet nesi- 
vaikydavau mados. .. Galų gale, kas man ta mada ar ne mada; 
man taip gerai, ir tiek...“ 

Jau buvo bebaigiąs kelionę po Kiniją, kai jam šovė min- 
tis, kad, turėdamas stiprią valią, jis galėtų anksčiau ar vė- 
liau užmiršti ir tam tikrus įvykius, ir tam tikrus asmenis. 

— O tai mane taip kankina... taip kankina! ..— sušnibž- 
dėjo jis. 

Jis jau visai neteko laiko nuovokos. 

Vieną dieną pas jį virste įvirto Šumanas. 

— Na, kas girdėti? — paklausė jis.— Matau, pradėjome 
skaityti... Romanai — gerai... kelionės — puiku... Ar neno- 
rėtum išeiti pasivaikščioti? Graži diena, per penkias savaites, 
manau, iki valios atsidžiaugei savo butu... 

— Tu savuoju džiaugeis apie dešimt metų,— atsakė Vo- 
kulskis. 

— Teisybė. Bet aš turėjau darbą, tyrinėjau žmonių plau- 
kus ir svajojau apie šlovę. O svarbiausia — neturėjau ant 
sprando rūpesčių, nei svetimų, nei savų. Juk po kelių savai- 
čių įvyks tos prekybos su Rusija bendrovės posėdis. .. 

— Aš pasitraukiu iš jos... 

— Prašom... Gera mintis, — pašiepiamai pasakė Šuma- 
nas.— Ir dar, kad tave visi geriau įvertintų, leisk jiems pada- 
ryti direktoriumi Šlangbaumą. Jis juos sutvarkys!.. kaip ir 
mane... Geniali rasė tie žydai, bet ir niekšai gi!.. 

— Na, na, na. 

— Tik tu negink jų prieš mane, — piktai sušuko Šuma- 
nas, — nes aš juos ne tik pažįstu, bet kiaurai matau... Duodu 
galvą nukirsti, kad jau dabar Šlangbaumas rausiasi po tavo 
pamatais toje bendrovėje, ir esu tikras, kad jis įsisuks į ją, nes 
kaipgi lenkų šlėkta apsieitų be žydo... 

— Matau, kad nemėgsti Šlangbaumo? 

— Anaiptol, aš net žaviuosi juo ir norėčiau juo sekti, bet 
nesugebėsiu! O kaip tik dabar manyje ima busti mano prose- 
nelių instinktas: palinkįmas bizniauti... O, prigimtie! Kaip aš 

norėčiau turėti milijoną rublių ir paskui susikalti antrą mili- 
joną, trečią. .. ir pasidaryti jaunesniuoju Rotšildo broliu. Tuo 
tarpu net toks Šlangbaumas vedžioja mane už nosies. .. Taip 
ilgai sukiojausi jūsų aplinkoje, kad galų gale netekau vertin- 
giausių savo rasės bruožų... Bet tai didi rasė! Jie užkariaus . 
visą pasaulį, ir netgi ne protu, o suktybe ir įžūlumu... 

— Tai atsiskirk nuo jų, persikrikštyk. .. 

— Nė nemanau. Pirmiausia neatsiskirčiau nuo jų, nors iI 
persikrikštyčiau, nes vėl esu toks fenomenalus žydas, kad ne- 
mėgstu tuščiai girtis. Antra — jeigu neatsiskyriau nuo jų, kai 
jie buvo silpni, tai nepaliksiu jų dabar, kai jie yra galingi. 

— Man rodos, kad kaip tik dabar jie yra silpnesni, — pa- 
stebėjo Vokulskis. 

— Gal todėl, kad pradedama jų neapkęsti? .. 

— Na, neapykanta — per stiprus Žodis. 

— Ką tu kalbi, nesu nei aklas, nei kvailas... Žinau, kas 
šnekama apie žydus dirbtuvėse, smuklėse, parduotuvėse, netgi 
laikraščiuose. .. Ir esu tikras, kad ne šiemet, tai kitąmet pra- 
sidės nauji persekiojimai, po kurių mano Izraelio broliai pasi- 
darys dar gudresni, dar stipresni ir dar vieningesni. .. O kaip 
jie jums kada nors atsilygins!.. Jie velniški niekšai, tačiau 
turiu pripažinti jų genialumą ir negaliu nuneigti savo simpa- 
tijos. .. Jaučiu, kad apskretęs žydelis man mielesnis už dailiau- 
sią ponaitį; o kai aš pirmą kartą per dvidešimt metų užėjau 
į sinagogą ir išgirdau giedojimus — garbės žodis, ašaros man 
akyse pasirodė... Ką ten kalbėti... Puikus yra triumfuojąs 
Izraelis ir malonu pagalvoti, kad tame engiamųjų triumie yra 
dalelytė mano nuopelno!.. 

— Šumanai, man rodos, kad tu karščiuoji. .. 

— Vokulski, esu tikras, kad tu aklas, ir ne akimis, o sme- 
genimis. .. 

— Kaip tu gali kalbėti prie manęs apie tokius dalykus? .. 

— Kalbu pirmiausia dėl to, kad nenoriu būti gyvatė, kuri 
kanda iš pasalų, o antra... tu, Stachai, su mumis jau nebeko- 
vosi... Esi palaužtas, savųjų palaužtas... Parduotuvę parda- 
vei, iš bendrovės išeini. .. Tavo karjera baigta. 

Vokulskis panarino galvą. 


— Pagaliau pagalvok,— kalbėjo toliau Šumanas,— kas 
šiandien liko prie tavęs? .. Aš, žydas, taip pat niekinamas ir 
taip pat nuskriaustas kaip ir tu... O niekino ir skriaudė mus 
tie patys Žmonės. .. didieji ponai... 

— Tu daraisi sentimentalus, — pastebėjo Vokulskis. 

— Tai ne sentimentalumas! .. Jie lindo mums į akis savo 
didybe, reklamavo savo dorybes, bruko mums savo idealus... 
O dabar pasakyk pats: ko verti tie idealai ir dorybės, kur jų 
didybė, kuriai reikėjo paramos iš tavo kišenės? .. Vos metus 
gyvenai su jais neva lygiomis teisėmis, ir ką jie iš tavęs pa- 
darė? .. Tik pagalvok, ką jie turėjo padaryti iš mūsų, kuriuos 
engė ir trypė ištisus šimtmečius? .. Todėl ir patariu tau: susi- 
dėk su žydais. Padvigubinsi turtą ir, kaip sako Senasis Testa- 
mentas, išvysi priešus savo po kojomis savo... Už firmą ir 
gerą žodį mes atiduosime į tavo rankas Lenckius, Starskį ir 
net dar kai ką priedo... Šlangbaumas tau ne kompanionas, 
tai paikša. 

— O kai papjausite visus tuos didžiuosius ponus, tai kas 
toliau? .. 

— Mums teliks susijungti su jūsų liaudimi, mes tapsime 
jos inteligentija, kurios ji dabar neturi... Išmokysime ją mū- 
sų filosofijos, mūsų politikos, ekonomikos, ir tikriausiai su 
mumis jai bus geriau negu su ligšioliniais vadovais... Vado- 
vais! ..— pridūrė jis nusijuokdamas. 

Vokulskis numojo ranka. 

— Man rodos,— tarė jis, — kad tu, kuris nori visus pagy- 
dyti nuo svajonių, pats esi svajotojas. 

— Kaipgi tat? ..— paklausė Šumanas. 

— Ogi taip... Jūs patys neturite pagrindo po kojomis, 
o norite kitus griebti už ragų... Geriau pagalvokite apie tei- 
singą lygiateisiškumą, o ne apie pasaulio užkariavimą, ir nesi- 
imkite gydyti svetimų ydų, neatsikratę savųjų, kurios didina 
jūsų priešų skaičių. Pagaliau tu ir pats nežinai, ko laikytis: 
čia niekini žydus, čia juos pervertini. .. 

— Aš niekinu atskirus asmenis, bet gerbiu masės jėgą. 

— Visai priešingai negu aš: masę niekinu, o atskirus as- 
menis kartais vertinu. 

Šumanas susimąstė. 

— Daryk, kaip išmanai,— pasakė jis, imdamasis skrybė- 
lę.— Tačiau faktas, kad, tau išėjus iš bendrovės, ji paklius 
į rankas Šlangbaumui ir visai gaujai nusususių žydų. Tuo tar- 
pu pasilikdamas tenai, galėtum įtraukti į prekybą sąžiningus 
ir padorius žmones, kurie turi nedaug ydų ir visus reikalingus 
ryšius su žydais. 

— Šiaip ar taip, bendrovę užvaldys žydai. 

— Bet be tavo pagalbos tai padarys sinagoginiai žydai, 
o su tavimi padarytų universitetiniai Žydai. 

— Argi tai ne vis tiek! — gūžtelėdamas pečiais, atsakė 
Vokulskis. 

— Anaiptol. Mus su jais sieja rasės ir padėties bendrumas, 
bet skiria pažiūros. Mes turime mokslą, jie — talmudą, mes — 
protą, jie — apsukrumą; mes esame truputį kosmopolitai, o 
jie norėtų atsitverti nuo viso pasaulio ir nemato daugiau nie- 
ko, tik savo sinagogą ir bendruomenę. Kai reikia kovoti su 
bendru priešu, jie yra puikūs sąjungininkai, bet jeigu reikia 
kelti pažangą žydų tarpe... tada jie baisi našta! Todėl civili- 
zacijos interesai reikalauja, kad vairas būtų mūsų rankose. Jie 
tegali išbiauroti pasaulį chalatais ir svogūnais, bet niekad 
nepadės jam žengti į priekį... Pagalvok apie tai, Stachai!.. 

Jis apkabino Vokulskį ir išėjo, švilpaudamas ariją: „Ra- 
chile, tave dangus man pasiuntė paguodai. .." 

„Taigi, — mąstė Vokulskis,— matyt, tarp pažangiųjų ir at- 
žangiųjų žydų prasidės peštynės dėl mūsų kailio, o aš turėčiau 
jose dalyvauti kaip vienų arba antrų sąjungininkas... Gražus 
vaidmuo! .. Ak, kaip man tai nusibodo ir įgriso..." 

Jis pasinėrė į svajones ir vėl išvydo suskeldėjusias Geisto 
namo sienas ir begalinius laiptus, kurių viršuje stūksojo bron- 
zinė deivės statula su debesyse pasislėpusia galva ir mįslingu 
įrašu papėdėje: „Ištikima ir skaisti..." 

Akimirką, bežiūrint į jos drabužių klostes, jį ėmė juokas 
ir iš panelės Izabelės, ir iš jos pergalingo garbintojo, ir iš 
savo paties kančių. 

„Argi galimas daiktas? .. argi galimas daiktas?. .— sušnibž- 
dėjo jis.— Kad aš..." 

Tačiau statula staiga išnyko, o skausmas sugrįžo ir įsibro- 
vė į širdį kaip visagalis šeimininkas. 

Praėjus kelioms dienoms po Šumano apsilankymo, pas Vo- 
kulskį atėjo Žeckis. 

Jis buvo labai sulysęs, pasiramsčiavo lazda. Ant laiptų jis 
taip nuvargo ir užduso, jog, užkopęs į antrą aukštą, dribo į 
kėdę ir vos begalėjo žodį ištarti. 

Vokulskis išsigando. 

— Kas tau, Ignacai? — sušuko jis. 

— Et, niekis!.. Truputį pasenau, truputį... Na, niekis!.. 

— "Tu gydykis, mielasis, išvažiuok kur nors. .. 

— Prisipažinsiu, kad jau mėginau išvažiuoti... Netgi vago- 
ne sėdėjau. Bet man taip pagailo Varšuvos ir... mūsų parduo- 
tuvės,-- pridūrė jis tyliau,— kad... Ė... kur ten!.. Atsipra- 
šau, kad čia atėjau... 

— Tu mane atsiprašinėji, mielas senuk? .. Aš maniau, kad 
tu ant manęs pyksti. 

— Aš ant tavęs?..— atsakė Žeckis, su meile žvelgdamas 
į Vokulskį. — Aš ant tavęs? .. Na, ką ten!.. Mane atvarė čia 
reikalai ir didelis rūpestis. . . 

— Rūpestis? 

— Žinai, Kleinas suimtas. .. 

Vokulskis šastelėjo atgal kartu su kėde... 

— Kleinas ir tie du... atsimeni? .. Tas Maleskis ir Patke- 
vičius. .. 

— Už ką? 

— Jie gyveno baronienės Kšešovskos name, na ir, tiesą 
sakant, truputį ėdė tą... tą Maruševičių... Jis pagrasino, oO 
jie dar labiau... Pagaliau nulėkė į nuovadą skųstis... Atėjo 
policija, įvyko kažkoks skandalas, ir visi trys buvo sukišti į 
kalėjimą. 

— Kaip vaikai... kaip vaikai! ..— sušnibždėjo Vokulskis. 

— Ir aš taip pat sakiau, — kalbėjo toliau Žeckis.— Žinoma, 
nieko jiems nebus, bet vis dėlto nemalonumas. Tas asilas 
Maruševičius pats išsigando. .. Atbėgo pas mane, dievagojosi, 
kad jis čia nekaltas... Nebegalėjau ištverti ir atsakiau jam: 
„Kad jūs nekaltas, aš esu tikras, bet taip pat yra tikra, kad 

mūsų laikais Viešpats Dievas globoja niekšus... Pagal teisy- 
bę, tai jūs turėtumėt dabar sėdėti šaltojoj už parašų padirbi- 
nejimą, o ne tie vėjavaikiai. ..“ Jis net pravirko. Prisiekė, kad 
nuo šiol pradės eiti doros keliu, o jeigu ligi šiol juo nenuėjęs, 
tai tik dėl tavo kaltės. 

„Aš buvau kupinas kilniausių norų, — pasakė jis,— bet po- 
nas Vokulskis, užuot ištiesęs man ranką ir parėmęs mano kil- 
nius norus, paniekino mane...“ 

— Kokia kilnybė! — nusijuokė Vokulskis.— Kas daugiau 
girdėti? 

— Mieste šnekama, — tarė Žeckis,— kad tu pasitrauki iš 
bendrovės. .. 

— Taip... 

— Ir kad perleidi ją žydams. 

— Na, juk mano kompanionai nėra panešioti drabužiai, 
kad juos galima būtų perleisti. — atrėžė Vokulskis.— Jie turi 
pinigų, turi galvas... Tegul susiranda Žmonių ir tegul tvar- 
kosi. 

— Ką jie ten suras, o jeigu ir surastų, kuo gi pasitikės, jei 
ne žydais? .. O žydai apie tai rimtai galvoja. Nėra dienos, kad 
pas mane neužeitų Šumanas arba Šlangbaumas, ir kiekvienas 
kalbina, kad aš, tau išėjus, imčiausi vadovauti bendrovei. .. 

— Iš tikrųjų tu jai dabar ir vadovauji. 

Žeckis numojo ranka. 

— Tavo galva ir tavo pinigais! — atsakė jis.— Bet ne tai 
svarbu... Iš visko matau, kad Šumanas priklauso vienai par- 
tijai, o Šlangbaumas kitai, ir abiem reikia statytinių. .. Kalbė- 
damasis su manimi, vienas ant kito šunis karsto, bet vakar aš 
girdėjau, kad abi jų partijos jau susitars. 

— (Gudruoliai! — sušnibždėjo Vokulskis. 

— Nebepatinka jie man, — atsakė Žeckis.— Esu juk senas 
pirklys ir sakau tau, kad viskas pas juos paremta tauškalais, 
apgaudinėjimu ir pigiu šlamštu. 

-— Labai jau jų nepeik,— įterpė Vokulskis,— nes juk mes 
patys juos išugdėme... 

—-- Visai ne mes! -—- pasipiktinęs sušuko Žeckis.— Jie visur 
vienokie... Kur tik aš juos sutikdavau — ar Pešte, ar Kons- 


tantinopolyje, ar Paryžiuje, ar Londone,— jų principas visur 
vienas: duoti ko mažiausiai, imti ko daugiausia — tiek mate- 
rialiniu, tiek ir moraliniu atžvilgiu... Netikras pinigas... Vi 
sados netikras pinigas!.. 

Vokulskis ėmė vaikščioti po kambairį. 

— Šumanas teisingai sakė, — tarė jis,— kad neapykanta 
jiems auga, jeigu net tu... 

— Aš nejaučiu jiems neapykantos. .. aš jau pasitraukiu iš 
jie neįlenda, kur neatidarinėja parduotuvių, į ką netiesia ran- 
kų? .. Ir kiekvienas, vos tik kur įsitaisęs, tuojau vedasi paskui 
save visą legioną savųjų — nė kiek ne geresnių, netgi blo- 
gesnių už mūsiškius. Pamatysi, ką jie padarys iš mūsų parduo- 
tuvės: kokie ten bus pardavėjai, kokios prekės. .. Dar vos tik 
spėjo užgrobti parduotuvę, o jau sukinėjasi tarp aristokrati- 
jos, tyko tavo bendrovės. .. 

— Mūsų kaltė... Mūsų kaltė!..— kartojo Vokulskis.— 
Mes negalime uždrausti žmonėms kovoti dėl geresnių pozici- 
jų, bet galime ginti savąsias. 

— O tu pats pasitrauki iš savosios. 

— Ne dėl jų kaltės; jie su manimi pasielgė sąžiningai. 

— Nes buvai jiems reikalingas. Jie išnaudojo tave ir tavo 
pažintis kaip pakopą... 

— Na, tiek to,— pertraukė Vokulskis,— mes vienas antro 
neįtikinsime. .. Teisybė, teisybė... Aš gavau oficialius Liud- 
viko Stavskio mirties dokumentus. 

Žeckis pašoko nuo krėslo. 

— Ponios Elenos vyro?.. Kur jie?..— susijaudinęs pa- 
klausė jis.— Juk tai išgelbėjimas mums visiems! .. 

Vokulskis padavė dokumentus, kuriuos Žeckis pagriebė 
drebančiomis rankomis. 

— Amžiną atilsį ir... ačiū Dievui! ..— kalbėjo jis skaity- 
damas.— Na, mielas Stachai, dabar nebėra jokių kliūčių... 
Vesk ją... Ak, kad tu žinotum, kaip ji tave myli... Aš tuoj 
pat pranešiu vargšelei, o dokumentus nuvežk pats ir... ten 
pat pasipiršk. .. Jau matau, kad bendrovė bus išgelbėta, o gal 
ir parduotuvė... Keli šimtai Žmonių, kuriuos tu išgelbėsi iš 


356 


skurdo, jus palaimins. .. Kokia tai moteris!.. Tiktai su ja tu 
pagaliau atrasi ramybę ir laimę... 

Vokulskis sustojo priešais jį ir palingavo galvą. 

— O ji su manimi ar atras laimę? — paklausė jis. 

— Ji tave beprotiškai myli... Tu net neįsivaizduoji. .. 

— O ar ji žino, ką myli? .. Argi tu nematai, kad iš manęs 
liko vien griuvėsiai, patys blogiausieji — moraliniai griuvė- 
siai... Užnuodyti kam nors laimę sugebėčiau, bet suteikti! .. 
Jeigu dar ką galėčiau duoti pasauliui, tai nebent pinigų ir 
darbo, ir tai... ne dabartiniams žmonėms, o visai, visai ki- 
tiems... 

— Na, liaukis! ..— sušuko Žeckis.— Vesk ją, ir viskas tau 
iš karto kitaip pasirodys. .. 

Vokulskis liūdnai nusišypsojo 

— Taip... vesti! .. Supančioti gerą ir nekaltą būtybę, pikt- 
naudžiauti kilniausiais jausmais, o mintimis būti kažkur ki- 
tur... O po metų antrų gal dar jai prikaišioti, kad dėl jos 
atsisakiau didžių sumanymų. .. 

— Politika? ..— paslaptingai sušnibždėjo Žeckis. 

— Kokia ten politika!.. Pakako man ir laiko, ir progų ja 
nusivilti... Yra svarbesnių dalykų už politiką... 

— Gal to Geisto išradimas? ..— paklausė Žeckis. 

— O tu iš kur žinai? 

— Iš Šumano. 

— Ak, tiesa!.. Užmiršau, kad Šumanas visuomet viską žŽi- 
no. Irgi talentas. .. 

— Ir labai naudingas. Vis dėlto patariu tau: pagalvok apie 
ponią Stavską, nes... 

— Tu man ją paverši? ..— šyptelėjo Vokulskis.— Paveržk, 
paveržk!.. Duodu žodį, kad vargo jūs nematysite. 

— Ką tu!.. Liaukis pagaliau!.. Pasaulis aukštyn kojomis 
apsiverstų, jeigu toks senas kretalas kaip aš galvotų apie to- 
kią moterį. Bet čia yra pavojingesnių žmonių... Mračevs- 
kis. .. Tiesiog iš proto dėl jos eina, sakau tau, ir jau trečią ar 
ketvirtą kartą nuvažiavo pas ją... O moters širdis ne akmuo... 

— O! .. Mračevskis?.. Jau nebevaidina socialisto? 

— Kur tau! Dabar jis sako, kad vos tik žmogus atidės 


pirmą tūkstantį rublių, o dar susipažins su tokia gražia mote- 
rimi kaip Stavska, tai visa politika bematant išgaruos jam 
iš galvos. 

— Vargšas Kleinas kitaip galvojo, — pastebėjo Vokulskis. 

— Ką ten Kleinas, pramuštgalvis! .. Geras vyras, bet pras- 
tas pardavėjas... Mračevskis — tai buvo perlas!.. Gražus, 
plepėjo prancūziškai, o kaip žvilgčiojo į pirkėjas, kaip raitė 
ūsus! .. Jis gyvenime visko pasieks ir, pamatysi, nučiups tau 
ponią Stavską!.. 

Žeckis buvo beišeinąs, bet dar sustojo ir pasakė: 

— Vesk ją, Stachai, vesk... Suteiksi laimę moteriai, iš- 
saugosi bendrovę, o gal ir parduotuvę išgelbėsi. Kas tie išra- 
dimai! .. Dar suprasčiau šiais laikais politinius tikslus, kai ga- 
li prasidėti nepaprastai svarbūs įvykiai. Bet tos skraidomo- 
sios mašinos. .. Nors gal ir jos praverstų? -- pridūrė jis pagal- 
vojęs.— Na, pagaliau daryk, kaip nori, tik greičiau apsispręsk 
dėl Stavskos, nes jaučiu, kad Mračevskis nežiopsos. Jis ap- 
sukrus! Skraidomosios mašinos. .. Matai! ką gali žinoti? .. Gal 
ir jos. .. gal ir jos kam nors pravers. 

Vokulskis liko vienas. 


„Paryžius ar Varšuva? ..— galvojo jis.— Tenai didis, bet 
gal nepasiekiamas tikslas, čia keli šimtai žmonių. .. Į kuriuos 
negaliu žiūrėti...“ — pridūrė po valandėlės. 


Jis priėjo prie lango ir kurį laiką žiūrėjo į gatvę, tiesiog 
norėdamas įveikti save. Tačiau viskas jį erzino: važiuojančios 
karietos, skubą praeiviai, jų susirūpinę ar besišypsą veidai... 
Betgi daugiausia jį nervino moterys. Kiekviena atrodė esanti 
įsikūnijusi kvailystė ir veidmainystė. 

„Anksčiau ar vėliau kiekviena susiras savo Starskį,— gal- 
vojo jis.— Kiekviena jo ieško.“ 

Netrukus Vokulskį vėl aplankė Šumanas. 

— Mano mielas, — juokdamasis sušuko jis dar tarpdury- 
je, — nors ir išmestum mane pro duris, aš vis tiek varginsiu 
tave savo apsilankymais. . . 

— Betgi prašau, lankykis ko dažniausiai. — atsakė Vo- 
kulskis. 

— Vadinasi, sutinki? .. Puiku!.. Tu pusiau pagijęs... Ką 

vis dėlto reiškia stiprios smegenys! .. Beveik po septynių sun- 
kios mizantropijos savaičių jau pradedi toleruoti žmonių veis- 
lę, dargi mane... Cha! cha! cha!.. Kas būtų, kad taip įleis- 
tume į tavo narvą kokią šaunia moterėlę. .. 

Vokulskis išbalo. 

— Na, na... žinau, kad dar per anksti... Nors jau metas 
pradėti rodytis žmonėms. Tai tave galutinai pagydytų. Imk 
pavyzdžiu mane, — kalbėjo Šumanas.— Kol sėdėjau tarp ke- 
turių sienų, nuobodžiavau kaip velnias varpinėje; o šiandien, 
vos pasirodžiau visuomenėje, jau turiu tūkstančius pramogų. 
Šlangbaumas nori mane apmauti ir negali atsistebėti, kasdien 
vis labiau įsitikindamas, kad aš, nors ir atrodau naivus, vis 
dėlto iš anksto atspėjau visus jo žygius. Jis todėl net pradėjo 
mane gerbti. .. 

— Tai ne perdaug įdomu, — pastebėjo Vokulskis. 

— Palauk!.. Antrą malonumą man teikia mano bendra- 
tikiai iš finansinių sluoksnių; jiems, matai, atrodo, kad aš 
turįs nepaprastų komercinių gabumų, bet vis tiek tikisi daryti 
su manim, ką norės... Įsivaizduoju, kaip karčiai jie nusivils, 
kai įsitikins, jog aš nesu nei pakankamai apsukrus komerci- 
niams reikalams, nei toks kvailas, kad pasidaryčiau pėstininku 
jų rankose... 

— O tu taip įkalbinėjai mane susidėti su jais!.. 

— Tai kitas dalykas. Aš ir dabar dar patariu. Apdairiai 
susidėdamas su protingais žydais, dar niekas nėra pralaimė- 
jęs, bent finansiškai. Bet vienas dalykas būti kompanionu, o 
visai kitas — pėstininku, kuriuo jie mane nori padaryti... O, 
tie Žydai!.. visuomet sukčiai, ar chalatais, ar frakais apsi- 
vilkę... 

— Tačiau tai nekliudo tau jų garbinti ir net susidėti su 
Šlangbaumu? .. 

— Tai vėl kitas dalykas, — atsakė Šumanas.— Žydai, mano 
nuomone, yra genialiausia rasė pasaulyje, ir, be to, tai mano 
rasė, ir todėl aš Žaviuosi jais ir aplamai myliu juos. O dėl su- 
sitarimo su Šlangbaumu... Bijok Dievo, Stachai! Argi mes 
protingai darytume, ėsdami vienas kitą dabar, kai reikia gel- 
bėti tokią puikią įmonę kaip prekybos su Rusija bendrovę?.. 

Tu palieki ją, ir ji arba subyrės, arba paklius į nagus vokie- 
čiams, o abiem atvejais tėvynei bus nuostolis. O šitaip ir tė- 
vynei bus nauda, ir mums... 

— Vis mažiau tave besuprantu,— pastebėjo Vokulskis.— 
Žydai čia didi rasė, čia apgavikai... Šlangbaumą čia reikia 
išmesti iš bendrovės, čia priimti... Nauda iš to bus čia Žy- 
dams, čia tėvynei... Visiška painiava!.. 

— Tavo, Stachai, smegenys apsivertė... Tai visai ne pai- 
niava, tai aiškiausia tiesa... Pas mus tik Žydai šiaip taip ple- 
čia pramonę ir prekybą, ir todėl kiekvienas jų ekonominis 
laimėjimas yra gryna nauda tėvynei... Argi ne taip?.. 

— Dėl to reikėtų dar pagalvoti, — atsakė Vokulskis.— Na, 
o kokį dar turi malonumą? 

— Pasakysiu tau patį didžiausią. Įsivaizduok, pasklidus 
pirmai žiniai apie mano būsimuosius finansinius laimėjimus, 
mane jau nori apvesdinti!.. Mane, su mano žydišku snukiu 
ir plike!.. 

— Kas?..su kuo?.. 

— Na, žinoma, mūsų pažįstami, o su kuo?.. Su kuo tik 
panorėsiu. Net su krikščione, dargi iš geros šeimos, kad tik 
apsikrikštyčiau. .. 

— Otu?.. 

— Žinai, sutikčiau pamėginti, vien iš smalsumo. Tiesiog 
norėdamas sužinoti, kaip jauna, graži, gerai išauklėta krikš- 
čionė iš padorios šeimos įtikins mane, jog myli... Čia jau 
turėčiau milijonus pramogų. Smagu būtų matyti, kaip ji sten- 
giasi laimėti mano ranką ir širdį. Smagu girdėti, kaip ji kalba 
apie savo didžią auką šeimos, o gal ir tėvynės labui. Smagu 
pagaliau būtų pasekti, kaip ji atsiimtų atpildą už savo auką: 
ar apgaudinėtų mane senuoju metodu, tai yra slaptai, ar nau- 
juoju, tai yra atvirai, gal net reikalaudama mano pritari- 
moš.. 

Vokulskis susigriebė už galvos. 

— Siaubas! ..— sušnibždėjo jis. 

Šumanas iš padilbų pažvelgė į jį. 

— Senas romantike... senas romantike!..— tarė jis.— 
Griebiesi už galvos, nes tavo sutrikusioje vaizduotėje vis dar 

glūdi idealios meilės, angeliškos sielos moters chimera... To- 
kių yra vos viena iš dešimt, — vadinasi, devyni prieš vieną, 
kad tokios nesutiksi. O nori pažinti, kokia yra dauguma? . . Pa- 
tarp keliolikos vištų, arba moteris, kaip vilkė vasario mėnesį 
nusivilioja visą gaują apkvaitusių vilkų ar šunų... Ir pasa- 
kysiu tau, kad niekas labiau nesmukdo, kaip lakstymas su to- 
kia gauja, kaip priklausymas nuo vilkės... Netenki ir turto, 
ir sveikatos, ir širdies, ir energijos, o pagaliau ir proto... Gė- 
da tam, kas nesugeba išbristi iš tokios balos! 

Vokulskis sėdėjo tylėdamas, išplėtęs akis. Paskui tyliai pa- 
sakė: 

— Teisybę sakai... 

Daktaras sugriebė jį už rankos ir, smarkiai ją purtyda- 
mas, sušuko: 

— Teisybę sakau?.. Tu tai tarei?.. Na, vadinasi, tu iš- 
gelbėtas! .. Taip, iš tavęs dar bus žmogus... Spjauk į viską, 
kas buvo: ir į savo sielvartą, ir į kitų niekingumą... Pasi- 
rink kokį nors tikslą, vis tiek kokį, ir pradėk naują gyvenimą. 
Kraukis toliau turtą arba daryk stebuklingus išradimus, vesk 
Stavską arba steik naują prekybos bendrovę — tik ko nors 
siek ir ką nors veik. Supranti? Ir niekuomet nesileisk po sijo- 
nu pakišamas... supranti? Tavo energijos žmonės įsakinėja, 
o ne klauso, vadovauja, o ne seka paskui kitus... Tas, kas 
galėjo pasirinkti tave arba Starskį ir pasirinko Starskį, tuo pa- 
čiu įrodė, kad yra nevertas net Starskio. .. Štai mano recep- 
tas, aišku? .. O dabar lik sveikas ir pasilik sv sav- mintimis. 

Vokulskis jo nelaikė. 

— Pyksti? — paklausė Šumanas.— Nenuostabu, išdeginau 
tau didžiulį vėžį; o tai, kas dar liko, savaime praeis. Na, lik 
sveikas. 

Daktarui išėjus, Vokulskis plačiai atidarė langą ir atsisegė 
marškinių apykaklę. Jam buvo tvanku, karšta, rodėsi, — tuoj 
trenks smūgis. Jis prisiminė Zaslaveką ir apgaudinėjamąjį ba- 
roną, prie kurio anuomet pats vaidino beveik tokį pat vaid- 
menį kaip dabar prie jo Šumanas. .. 

Vaizduotė vėl jam ėmė piešti įvairius vaizdus, ir šalia 
panelės Izabelės Starskio glėbyje dabar jam pasirodė būrys 
uždususių vilkų, kurie per sniegą vejasi vilkę... Ir jis buvo 
vienas iš jų!.. 

Vėl jį apėmė skausmas, o kartu pasibjaurėjimas ir pasi- 
šlykštėjimas pačiu savimi. 

— Koks buvau menkas ir kvailas! ..— sušuko jis, pliaukš- 
telėdamas sau per kaktą.— Tiek matyti, tiek girdėti ir vis 
dėlto pulti taip Žemai... Aš... aš... rungiausi su Starskiu ir 
dar Dievas žino su kuo! 

Šį kartą jis drąsiai prisiminė panelės Izabelės paveikslą; 
drąsiai žiūrėjo į jos taisyklingus bruožus, pelenų spalvos plau- 
kus, į akis, spindinčias visomis spalvomis — nuo žydros iki 
juodos. Ir jam rodėsi, kad ant jos veido, kaklo, pečių ir krū- 
tinės lyg kokias dėmes mato Starskio pabučiavimų pėdsa- 
kus... 

„Teisybę sakė Šumanas, — pagalvojo jis, — aš iš tikrųjų pa- 
sveikau...“ 

Tačiau po truputį jo pyktis atlyžo, ir vėl į širdį įsibrovė 
gailesys ir liūdesys. 

Kelias sekančias dienas Vokulskis jau nieko nebeskaitė. 
Gyvai susirašinėjo su Suzinu ir daug mąstė. 

Maąstė, kad dabar, beveik du mėnesius užsidaręs savo kabi- 
nete, jis jau liovėsi būti žmogumi ir ima kažkaip panėšėti 
į austrę, kuii, tupėdama vienoje vietoje, be atrankos ima iš 
pasaulio viską, kas atsitiktinai numetama. 

O kas jam buvo atsitiktinai duota? 

Pirmiausia knygos; vienos atskleidė jam, kad jis yra Don 
Kichotas, o kitos sukėlė potraukį į stebuklų pasaulį, kuriame 
žmonės valdo įvairias gamtos jėgas. 

Dabar jau nebenorėjo būti Don Kichotu ir troško valdyti 
gamtos jėgas. 

Paskui jį pakaitomis aplankė Šlangbaumas ir Šumanas, iš 
kurių sužinojo, kad dvi žydų partijos kovoja tarp savęs dėl 
vadovavimo bendrovei, jam pasitraukus. Visame krašte nebu- 
vo nieko, kas sugebėtų toliau plėtoti jo sumanymus, — nieko, 
išskyrus žydus, kurie veikė su visa kastine arogancija, lan- 

dumu, beatodairiškumu ir dar tikino jį, kad jo žŽiugimas, o jų 
pergalė bus naudingi tėvynei. .. 

Jis pajuto tokį pasibjaurėjimą prekyba, bendrovėmis ir 
visokiais pelnais, kad net pats ėmė stebėtis: kaip jis galėjo 
beveik dvejus metus kištis į tokius reikalus? 

„Siekiau turto dėl jos!..— pagalvojo jis.— Prekyba... aš 
ir prekyba! .. Ir tai aš susikroviau daugiau kaip pusę milijo- 
no rublių per dvejus metus, aš susidėjau su komerciniais suk- 
čiais, stačiau ant kortos savo darbą ir gyvybę. .. ir laimėjau... 
Aš — idealistas, aš — mokslininkas, o juk suprantu, kad dar- 
bu neužsidirbsi pusės milijono rublių per visą gyvenimą, net 
per tris gyvenimus... Vienintelė paguoda, kurią dar išsine- 
šiau iš tos vertelgystės, kad tikrai nevogiau ir neapgaudinė- 
jau... Matyt, Dievas globoja kvailius..." 

Paskui vė! atsitiktinai per laišką iš Paryžiaus sužinojo apie 
Stavskio mirtį ir nuo to laiko vis prisimindavo čia ponią 
Stavską, čia Geistą. 

„Tiesą sakant,— galvojo jis, — turėčiau tą vertelgiškai su- 
sikrautą turtą sugrąžinti visuomenei. Skurdo ir tamsybės pas 
mus pilna, o tie neturtingieji ir tamsieji žmonės yra kartu ir 
vertingiausia medžiaga... Tam vienintelis būdas vesti Stavs- 
ką. Ji tikriausiai ne tik netrukdytų man vykdyti savo sumany- 
mus, bet būtų ir ištikimiausia pagalbininkė. Ji juk pažįsta ir 
darbą, ir skurdą ir yra tokia kilni!..“ 

Taip jis samprotavo, bet jautė visai ką kita: panieką Žžmo- 
nėms, kuriuos norėjo padaryti laimingus. Jautė, kad Šumano 
pesimizmas ne tik palaužė jame aistrą panelei Izabelei, bet 
dar apnuodijo ir jį patį. Sunku jam buvo užmiršti Žodžius, 
kad Žmonių giminę sudaro arba vištos, viliojančios gaidį, ar- 
ba vilkai, besivaikantieji vilkę, ir kad, kur bepažiūrėtum, de- 
vynis kartus greičiau susidursi su žvėrimi negu su žmogumi!.. 

— Kad jį kur velniai su tokiu gydymu, — sušnibždėjo Vo- 
kulskis. 

Dabar jis ėmė mąstyti apie Šumaną. 

Trys žmonės rado žmonių giminėje stiprių žvėriškų bruožų: 
jis pats, Geistas ir Šumanas. Bet jis manė, kad žmogaus pavi- 
dalo žvėrys yra išimtys, o žmonija apskritai susideda iš tei- 

giamų vienetų. Geistas teigė atvirkščiai, jam žmonija apskritai 
buvo galvijų banda, o atskiri teigiami individai — išimtys; 
tačiau Geistas tikėjo, kad ilgainiui tų gerųjų Žmonių padau- 
gės, kad jie užvaldys visą pasaulį, — dėl to jis keliasdešimt 
metų ir dirbo prie atradimo, kuris tą pergalę padarytų galimą. 

Šumanas taip pat teigė, kad dauguma žmonių yra žvėrys, 
bet nei pats tikėjo geresne ateitimi, nei niekam kitam neža- 
dino tokios vilties. Jam žmonių giminė jau buvo amžiams pa- 
smerkta likti galvijais, iš kurių skyrėsi tik žydai, kaip lyde- 
kos tarp karosų. 

„Graži filosofija!“ — galvojo Vokulskis. 

Tačiau jautė, kad jo iškankintoje sieloje, tarsi ką tik su- 
artame lauke, Šumano pesimizmas greitai leidžia šaknis. Jau- 
tė, kad jame gęsta ne tik meilė, bet ir pasipiktinimas panele 
Izabele. Jeigu jau visame pasaulyje vieni galvijai, tai nėra 
jokios prasmės nei eiti iš proto dėl vieno iš jų, nei pykti, kad 
jis yra galvijas, ne geresnis ir tikriausiai ne blogesnis už vi- 
sus kitus. 

„Velniškas jo gydymas! — kartojo jis.— Bet, kas žino, ar 
ne teisingas?.. Aš fatališkai subankrutavau su savo pažiū- 
romis; kas man laiduos, kad ir Geistas neklysta arba kad Šu- 
manas neteisus? .. Žeckis — gyvulys, Stavska — gyvulys, Geis- 
tas — gyvulys, aš pats — gyvulys... Idealai —tai dažytos 
ėdžios, kuriose dažyta žolė, negalinti nieko pasotinti!.. Tad 
kam aukotis dėl vienų arba vaikytis kitų? .. Reikia tiesiog iš- 
sigydyti, o paskui pakaitomis maitintis sultinga mėsa arba 
gražiomis moterimis ir viską užgerti geru vynu... Kartais ką 
nors paskaityti, kartais kur nors išvažiuoti, pasiklausyti kon- 
certo ir taip sulaukti senatvės!" 

Likus savaitei iki posėdžio, kuris turėjo išspręsti bendro- 
vės likimą, pas Vokulskį vis dažniau ėmė lankytis įvairūs 
žmonės. Ėjo pirkliai, aristokratai, advokatai, ir visi maldavo 
jį nepalikti pirmininko vietos ir nestatyti į pavojų organiza- 
cijos, kurią juk pats ir sukūrė. Vokulskis priiminėjo interesan- 
tus su tokiu šaltu abejingumu, kad jiems net praeidavo noras 
išdėstyti savo argumentus; jis sakėsi esąs pavargęs, sergąs ir 
todėl turįs išeiti iš bendrovės. 


364 


Interesantai išeidavo netekę vilties; bet kiekvienas pripa- 
žindavo, kad, matyt, Vokulskis iš tikrųjų sunkiai serga. Jis 
sulyso, atsakinėjo trumpai ir šiurkščiai, o jo akys karštligiškai 
degė. 

— Užspringo iš gobšumo! — kalbėjo pirkliai. 

Likus kelioms dienoms iki galutinio termino, Vokulskis iš- 
sikvietė savo advokatą ir paprašė jį pranešti kompanionams, 
kad, pagal pasirašytą su jais sutartį, jis išsiima savo dalį ka- 
pitalo ir pasitraukia iš bendrovės. Kiti gali pasielgti taip pat. 

— O pinigai? — paklausė advokatas. 

— Jie jau paruošti banke; 0 aš turiu savo sąskaitų su 
Suzinu. 

Advokatas atsisveikino prislėgtas. Tą pačią dieną pas Vo- 
kulskį atvažiavo kunigaikštis. | 

— Girdžiu nejtikimus dalykus! — pradėjo jis, spausdamas 
Vokulskiui ranką.— Jūsų advokatas elgiasi taip, tarytum jūs 
iš tikrųjų ketinate mus palikti. .. 

— O jūs, kunigaikšti, manėte, kad aš juokauju?.. 

— Na, ne... Tiesiog manau, kad jūs pastebėjote kokių 
nors netikslumų mūsų sutartyje ir... 

— Ir deruosi, norėdamas priversti jus pasirašyti kitą, kuri 
sumažins jūsų procentus, bet padidins mano pajamas. ..— už- 
baigė Vokulskis.— Ne, kunigaikšti, pasitraukiu visai rimtai. 

— Vadinasi, jūs apgaunate savo kompanionus. .. 

— Kodėl? Jūs patys, ponai, sudarėte su manimi bendrovę 
tik vieneriems metams ir patys reikalavote taip tvarkyti rei- 
kalus, kad per mėnesį, nutraukus sutartį, kiekvienas narys ga- 
lėtų išimti savo kapitalą. Jūs to primygtinai reikalavote. Aš 
nusižengiau tiktai tuo, kad grąžinsiu pinigus ne per mėnesį, 
o per valandą, likvidavus bendrovę. 

Kunigaikštis susmuko krėsle. 

— Bendrovė liks,— tyliai pasakė jis,— bet vietoj jūsų į ją 


įeis Žydai. 
— Tai jau kaip jūs pasirinksite. 
— Žydai mūsų bendrovėje! ..— atsiduso kunigaikštis.— 


Jie, ko gero, net per posėdžius kalbės žydiškai... Nelaiminga 
mūsų tėvynė! Nelaiminga kalba!.., 

— Nieko baisaus,-- pastebėjo Vokulskis.— Daugumas mū: 
sų kompanionų per posėdžius įpratę kalbėti prancūziškai, ir 
kalbai nieko neatsitiko, tai nepakenks jai tur-būt ir keli Žo- 
džiai žydiškai. 

Kunigaikštis paraudo. 

— Bet juk žydai, pone... svetima rasė... Dabar dar visi 
kažkaip nusistatę prieš juos... 

— Minios nusistatymas nieko nereiškia. Pagaliau kas jums 
draudžia surinkti atitinkamus kapitalus, kaip kad padarė žy- 
dai, ir patikėti juos ne Šlangbaumui, o kuriam nors krikščio- 
niui pirkliui? 

— Mes nepažįstame tokio, kuriuo galima būtų pasitikėti. 

— O Šlangbaumą pažįstate?.. 

— Be to, mes neturime pakankamai gabių Žmonių,— įterpė 
kunigaikštis.— Visi jie pardavėjai, o ne finansininkai. .. 

— O aš kas buvau?.. Taip pat pardavėjas ir netgi rest< 
rano padavėjas, o vis dėlto bendrovė duodavo žadėtąjį pelną. 

— Jūs esate išimtis. .. 

— Iš kur jūs žinote, kad nerasite daugiau tokių išimčių, 
dirbančių vyninėse ir už prekystalių? Paieškokite. 

— Žydai patys pas mus ateina... 

— Taigi!..— sušuko Vokulskis.— Žydai ateina pas jus ar- 
ba jūs ateinate pas juos, bet prastos kilmės krikščionis prie 
jūsų nė prieiti negali, nes kelyje susiduria su daugybe kliū- 
čių... Kai ką apie tai ir aš žinau. Jūsų durys taip sandariai 
uždarytos pirkliui ir pramonininkui, kad reikia arba išgriauti 
jas šimtais tūkstančių rublių, arba lįsti pro plyšį kaip bla- 
kei... Praverkite truputį tas duris, ir tada gal sugebėsite išsi- 
versti be žydų. 

Kunigaikštis užsidengė rankomis akis. 

— O, ponas Vokulski, tai... labai teisinga, ką jūs sakote, 
bet ir labai skaudu. .. labai žiauru... Tačiau tiek to... Aš su- 
prantu jūsų apmaudą prieš mus, bet... yra juk ir pareigų 
visuomenei... 

—- Na, aš nelaikau to pareigų vykdymu, kad gaudavau 
iš savo kapitalo penkiolika procentų per metus. Ir nemanau, 

kad pasidaryčiau blogesnis pilietis, pasitenkindamas pen- 
kiais. .. 

Mes juk išleidžiame tuos pinigus, - atsakė jau truputį 
įsižeidęs kunigaikštis — Prie mūsų gyvena žmonės... 

— Ir aš leisiu pinigus. Važiuosiu vasarą į Ostendę, rudenį 
į Paryžių, žiemą į Nicą... 

— Atsiprašau!.. Ne tiktai užsienyje iš mūsų gyvena žmo- 
nės... Argi maža čionykščių amatininkų... 

— Laukia atlyginimo už savo darbą metus ir ilgiau, — įter- 
pė Vokulskis.— Abu mes, jūsų šviesybe, pažįstame tokius tė- 
vynės pramonės globėjus, turėjome jų net mūsų bendro- 
vėje... | 

Kunigaikštis pašoko nuo krėslo. 

— Na... tai jau negražu, ponas Vokulski,— dusdamas pa- 
sakė jis.— Tiesa, mes turime didelių ydų, nuodėmių, bet nė 
karto nenusidėjome jums... Mes rodėme jums savo palan- 
kumą... pagarbą... 

— Pagarbą!..— juokdamasis sušuko Vokulskis.— Nejaugi 
jūs manote, kunigaikšti, kad aš nesupratau, kuo rėmėsi toji 
pagarba ir kokia vieta man priklausė tarp jūsų? .. Poną Šas- 
talskį, poną Nivinskį, net... poną Starskį, kuris niekuomet 
nieko nedirbo ir nežinia iš kur ėmė pinigus, — visus juos jūs 
šimtą kartų labiau gerbėte negu mane. Ką aš sakau... Bet 
kuris užsienietis perėjūnas be vargo patekdavo į jūsų salo- 
nus, o man teko juos jėga paimti, paleidžiant į darbą... kad ir 
penkiolika procentų nuo man patikėtų kapitalų!.. Tai jie, tie 
žmonės, o ne aš, naudojosi jūsų pagarba ir turėjo kur kas 
didesnes privilegijas... Nors kiekvienas išvardytųjų ponų nė 
tiek nevertas, kiek mano parduotuvės durininkas, nes jis ką 
nors dirba ir bent negadina visuomenės. .. 

— Ponas Vokulski, skriaudi mus... Aš suprantu, ką jūs 
turite galvoje, ir man gėda, garbės žodis... Tačiau mes neat- 
sakome už atskirų asmenų nusižengimus. .. 

— Anaiptol, jūs visi atsakote, nes tie asmenys išaugo tarp 
jūsų, o tai, ką jūs, kunigaikšti, vadinate nusižengimu, yra tik 
vaisius jūsų pažiūrų, jūsų nepagarbos bet kokiam darbui ir 
bet kokioms pareigoms. 

— Tai kalba jūsų nuoskauda...-- atsakė kunigaikštis, 
ruošdamasis išeiti. — Nuoskauda teisinga, bet gal būt ne ten, 
kur reikia, nukreipta... Sudie. Taigi paliekate mus suėsti 
žydams?.. 

— Tikiuosi, jūs su jais susitarsite geriau negu su mu- 
mis, — pašaipiai atsakė Vokulskis. 

Kunigaikščio akyse pasirodė ašaros. 

— Aš maniau,— susijaudinęs tarė jis, — jūs būsite aukso 
tiltas tarp mūsų ir tų, kurie... vis labiau tolsta nuo mūsų... 

— Norėjau būti tiltu, tačiau jis buvo pakirstas ir sugriu- 
vo. ..— atsakė Vokulskis nusilenkdamas. 

— Vadinasi, grįžtame prie Šventosios Trejybės apkasų! .. 

— Tai dar ne apkasai, o kol kas tik bendrovė su žydais... 

— Jūs taip sakote?. .— paklausė kunigaikštis išbaldamas.— 
Aš. .. tai bendrovei nepriklausysiu. .. Nelaimingoji tėvynė!.. 

Jis linktelėjo galvą ir išėjo... 

Pagaliau buvo sušauktas posėdis prekybos su Rusija bend- 
rovės likimui išspręsti. 

Pirmiausia Vokulskio suorganizuotoji valdyba pateikė ata- 
skaitą už praėjusius metus. Pasirodė, kad apyvarta keliolika 
kartų viršijo kapitalą, kuris atnešė ne penkiolika, o aštuonio- 
lika procentų pelno. Bendrovės nariai, tai išgirdę, buvo su- 
jaudinti ir, kunigaikščiui pasiūlius, padėkojo valdybai ir posė- 
dyje nedalyvaujančiam Vokulskiui atsistojimu. 

Paskui atsistojo Vokulskio advokatas ir pareiškė, kad jo 
klientas dėl ligos pasitraukia ne tik iš valdybos, bet ir iš bend- 
rovės. Visi seniai buvo pasiruošę tai žiniai, bet vis dėlto ji 
padarė labai slogų įspūdį. 

Pasinaudodamas pauze, kunigaikštis paprašė žodžio ir 
pranešė susirinkusiems, kad, pasitraukus Vokulskiui, ir jis 
išeina iš bendrovės. Tai pareiškęs, jis tučtuojau išėjo iš posė- 
džio salės, o atsisveikindamas pasakė kažkuriam iš savo bi- 
čiulių: 

— Niekuomet neturėjau prekybinių sugebėjimų, o Vokuls- 
kis yra vienintelis žmogus, kuriam galėjau patikėti savo vardo 
garbę. Dabar jo nebėra, tai ir man čia nėra kas veikti. 

—- O dividendai? ..— tyliai paklausė bičiulis. 

Kunigaikštis pažvelgė į jį iš aukšto. 

— Tai, ką dariau, dariau ne-dėl dividendų, o dėl mūsų 
nelaimingosios tėvynės, — atsakė jis.— Norėjau įlieti į mūsų 
sluoksnius truputį šviežio kraujo ir šviežių pažiūrų; tačiau tu- 
riu prisipažinti, kad pralaimėjau, ir anaiptol ne dėl Vokuls- 
kio kaltės. .. Vargšė mūsų tėvynė!.. 

Kunigaikščio išėjimas, nors ir netikėtas, padarė mažesnį 
įspūdį, nes susirinkusieji jau buvo įspėti, kad bendrovė 
neišiIS. 

Atsistojo vienas iš advokatų ir virpančiu balsu pasakė la- 
bai gražią kalbą, kurioje pareiškė, kad, Vokulskiui pasitrau- 
kus, bendrovė netenkanti ne tik vadovo, bet ir penkių šešta- 
dalių kapitalo. „Taigi ji turėtų žlugti, — dėstė kalbėtojas, — po 
savo griuvėsiais palaidodama visą kraštą, tūkstančius tarnau- 
tojų, šimtus šeimų...“ 

Čia kalbėtojas sustojo, tikėdamasis efekto. Tačiau susirin- 
kusieji laikėsi visiškai abejingai, iš anksto žinodami, kas bus 
toliau. 

Advokatas vėl prabilo, kviesdamas susirinkusiuosius ne- 
nusiminti, „nes atsirado garbingas pilietis, žmogus, turįs pre- 
kybinį patyrimą, netgi Vokulskio draugas bei kompanionas, 
kuris yra pasiryžęs paremti susvyravusią bendrovę kaip At- 
lasas dangų. Tasai vyras, trokštąs nušluostyti ašaras tūkstan- 
čiams žmonių, išgelbėti kraštą nuo žlugimo ir nuvesti preky- 
bą naujais keliais..." 

Visi susirinkusieji pasuko galvas į tą vietą, kur sėdėjo su- 
prakaitavęs ir išraudęs Šlangbaumas. 

— Tasai vyras, — sušuko advokatas, — yra... 

— Mano sūnus, Henrisius. ..— pasigirdn iš kampo kažkie- 
no balsas. 

Tokio efekto niekas nesitikėjo, todėl salėje kilo juokas. Vis 
dėlto bendrovės valdybos nariai apsimetė maloniai nustebinti 
ir paklausė susirinkusiuosius: ar sutinka jie priimti poną Šlang- 
baumą kompanionu ir vadovu? Ir, gavę vieningą sutikimą, 
pakvietė naująjį vadovą į pirmininko vietą. 

Čia vėl įvyko nedidelis sambrūzdis: tučtuojau pareikalavo 
žodžio Šlangbaumas tėvas ir, truputį pagyręs sūnų bei valdy- 

bą, pareiškė, kad bendrovė ateityje negali garantuoti daugiau 
kaip dešimt procentų metinio pelno. 

Kilo triukšmas, kalbėjo keliolika žmonių, ir po labai gyvų 
diskusijų buvo nutarta, kad bendrovė priima naujus narius, 
kuriuos rekomendavo ponas Šlangbaumas, o vadovauti pave- 
da tam pačiam ponui Šlangbaumui. 

Paskutinis epizodas buvo daktaro Šumano kalba. Jis buvo 
pakviestas į valdybos narius, bet, atsisakydamas tokios gar- 
bingos vietos, kandžiai pasijuokė iš aristokratų sąjungos su 
žydais. 

„Čia tarytum nutarta gyventi susidėjus bv jungtuvių,— 
pasakė jis.— Tačiau kadangi kartais iš tokių sajungų gimsta 
genialūs vaikai, tai tikėkimės, kad ir mūsų bendrovė duos 
kokių nors retų vaisių...“ 

Valdyba sunerimo, kai kas iš susirinkusiųjų pasipiktino, 
bet daugumas karštai paplojo daktarui. 

Vokulskis ko smulkiausiai žinojo, kaip vyko posėdis, nes 
dar visą savaitę negalėjo atsikratyti lankytojais ir laiškais, 
pasirašytais arba anonimiškais. 

Ta proga jis pastebėjo savyje naują ir keistą sielos būse- 
ną. Jam rodėsi, lyg būtų nutrūkę visi ryšiai, sieję su žmonė- 
mis. Jis pasidarė jiems abejingas, jam neberūpėjo niekas, kas 
rūpėjo jiems. Žodžiu, jis jautėsi kaip aktorius, kuris, baigęs 
savo vaidmenį scenoje, kur prieš akimirką juokėsi, pyko ar 
verkė, dabar sėdi tarp žiūrovų ir žiūri į savo piaugų vaidybą 
kaip į vaikų žaidimą. 

„Ko jie taip blaškosi? .. Kaip tai kvaila! ..' — galvojo jis. 

Jam rodėsi, tarytum jis žiūri į pasaulį kažkur iš šalies ir 
viską, kas jame vyksta, mato iš kažkokios naujos pusės, kurios 
ligi tol nebuvo pastebėjęs. 

Pirmosiomis dienomis jį lankė bendrovės nariai, tarnau- 
tojai ir klientai, nepatenkinti Šlangbaumo atėjimu, o gal ir 
būgštaują dėl savo ateities. Jie daugiausia kalbino jį sugrįžti 
ir užimti paliktą vietą, kol dar nevėlu, nes sutartis su Šlang- 
baumu nepasirašyta. 

Kai kurie labai liūdnomis spalvomis piešė savo padėtį, 
net verkė, ir Vokulskis kiek susijaudino. 


370 


Tačiau čia pat jis pastebėjo savyje tokį abejingumą, tokį 
nejautiumą svetimoms nelaimėms, kad net pats nustebo. 

„Kažkas manyje mirė! .." — galvojo jis, ir prašytojai išejo 
nieko nepešę. 

Paskui atsirito antra banga lankytojų, kurie, tarytum atėję 
padėkoti už padarytas paslaugas, norėjo patenkinti savo smal- 
sumą ir pasižiūrėti, kaip atrodo tasai kažkada stiprus Žmogus, 
apie kurį dabar buvo šnekama, kad visai apsileidęs. 

Šitie lankytojai jau neprašė sugrįžti į bendrovę, tiktai gyrė 
jo praeities veiklą ir sakė, kad ne greitai atsirasiąs į jį panašus 
veikėjas. 

Trečioji svečių banga lankė Vokulskį visai nežinia kodėl. 
Jie netgi nesakė komplimentų, o vis dažniau minėjo Šlang- 
baumą, jo energiją ir gabumus. 

Iš daugybės lankytojų išsiskyrė vežėjas Visockis. Jis atėjo 
atsisveikinti su savo buvusiuoju darbdaviu, lyg norėjo kažką 
pasakyti, bet staiga pravirko, pabučiavo jam abi rankas ir iš- 
bėgo lauk. 

Maždaug tas pat kartojosi ir laiškuose... Vienuose pažįs- 
tami ir nepažįstami žmonės maldavo jį nesitraukti iš preky- 
bos, nes jo pasitraukimas bus pražūtis kraštui. Kiti gyrė jo 
praeities veiklą arba gailėjosi; treti patarė susidėti su Šlang- 
baumu, kaip su labai gabiu ir apie visuomenės gerovę galvo- 
jančiu žmogumi. Užtat anoniminiuose laiškuose jis buvo be 
pasigailėjimo keikiamas, kad pernai sužlugdęs tėvynės pramo- 
nę, įveždamas užsienio gaminių, o dabar žlugdąs prekybą, 
parduodamas ją žydams. Buvo nurodoma net jo gauta suma. 

Vokulskis visai ramiai galvojo apie tuos dalykus. Jam at- 
rodė, jog jis jau yra miręs Žmogus, žiūrįs į savo paties lai- 
dotuves. Matė tuos, kurie jo gailėjosi, kurie jį gyrė, kurie jį 
keikė; matė savo įpėdinį, į kurį jau pakrypo visų simpatijos, 
ir pagaliau suprato, kad jis jau yra užmirštas ir niekam nebe- 
reikalingas. Jis buvo tarsi į vandenį įmestas akmuo, viršum 
kurio iš pradžių vanduo sujuda ir suvilnija, o paskui į visas 
šalis pasklinda bangelės — vis mažesnės ir mažesnės. .. Ir galų 
gale ties ta vieta, kur jis įkrito, vanduo pasidaro lygus kaip 
veidrodis; vėl gali kilti naujos bangos, bet jau kieno nors 
kito sukeltos kitose vietose, 

„Na, bet kas toliau?..— klausinėjo jis save.— Su niekus 
negyvenu. .. nieko neveikiu. .. kas gi toliau?..“ 

Jis prisiminė, kad Šumanas patarė susirasti kokį nors tikslą 
gyvenime. Patarimas geras, bet... kaip jį įvykdyti, jeigu jis 
pats neturi jokių troškimų, jeigu neturi nei jėgų, nei noroė.. 
Jis buvo tarsi išdžiūvęs lapas, kuris nuskris tenai, kur jį vėjas 
nuneš. 

„Kadaise maniau, kad esu patyręs tokią būseną, — galvojo 
jis, — bet dabar matau, kad visai jos nesupratau..." 

Vieną dieną jis išgirdo prieškambaryje garsiai ginčijantis. 
Nuėjo pasižiūrėti ir pamatė Vengeleką, kurio tarnas nenorė- 
jo įleisti į kambarį. 

— A, tai tu! — tarė Vokulskis.— Na, eikš... Kas pas jus 
girdėti? 

Vengelekas iš pradžių neramiai žvilgčiojo į jį, paskui po 
truputį pagyvėjo ir įsidrąsino. 

— Žmonės sakė, — tarė jis šypsodamasis,— kad jūsų ma- 
lonybė jau vos gyvas, bet, matau, melavo. Sunykti tai suny- 
kote, bet viena koja karste tai jau jokiu būdu nestovite. .. 

— Kas girdėti? — pakartojo Vokulskis. 

Vengelekas plačiai papasakojo, kad jau pasistatęs namą, 
geresnį už sudegusįjį, ir kad turįs daugybę darbo. Dėl to ir 
į Varšuvą atvažiavęs medžiagos pirkti ir norįs čia nors du 
darbininkus pasisamdyti. 

— Fabriką galėčiau steigti, jūsų malonybe!..— užbaigė 
Vengelekas. 

Vokulskis klausėsi tylėdamas. Paskui staiga paklausė: 

— O su žmona ar laimingai gyveni? 

Vengeleko veidu šmėkštelėjo šešėlis. 

— Gera moteris, jūsų malonybe, tik... Na, jums galiu pa- 
sakyti kaip prieš Viešpatį Dievą. .. Trupučiuką jau nebe tas... 
Teisingai sakoma: ko akys nemato, to ir širdis netrokšta; bet 
kai sykį pamato... 

Jis nusišluostė rankove ašaras. 

— Ką tai reiškia! ..— nustebo Vokulskis. 

— Ogi nieko. Juk žinau, ką paėmiau, bet buvau ramus, nes 
moteris ji gera, tyki, darbšti ir prie manęs prisirišusi kaip 

šunytis. Na, bet kas iš to?.. Buvau ramus, kol nepamačia: 
buvusio jos meilužio ar kaip ten... 

— Kur?.. 

— Gi Zaslave, jūsų malonybe,— kalbėjo toliau Vengele- 
kas.— Vieną sekmadienį nuėjome mudu su Marisia prie pilies; 
norėjau jai parodyti tą upelį, kur žuvo kalvis, ir tą akmenį, 
kuriame jūsų malonybė liepėte įrašą iškalti. Staiga žiūriu — 
stovi barono Dalskio karieta, to, kuris vedė velionės ponios 
Zaslavskos anūkę... Gera ji buvo ponia, duok Dieve jai 
amžiną atilsį! .. 

— Pažįsti baroną? — paklausė Vokulskis. 

— Žinoma! — atsakė Vengelekas.— Juk dabar baronas val- 
do velionės dvarus, kol tenai viskas kaip nors susitvarkys. O 
aš jau prie jo išlipdžiau kambarius ir taisiau langus. Pažįstu 
jį! .. Garbingas ponas ir dosnus. .. 

— Kas gi toliau? 

— Taigi, sakau jums, pone, stovime mudu su Marisia prie 
pilies ir žiūrime į upelį, o čia staiga išsyk lipa į griuvėsius du 
žmonės: ponia baronienė, toji velionės anūkė, ir tas šunsnu- 
kis Starščakas. .. 

Vokulskis pašoko krėsle. 

— Kas? ..— pašnibždom paklausė jis. | 

— Gi ponas Starskis, irgi velionės ponios Zaslavskos anū- 
kas; kol gyva buvo, jis vis laižėsi prie jos, o dabar nori nu- 
ginčyti testamentą, girdi, senelė prieš mirtį pamišusi. .. Štai 
koks jis! 

Atsikvėpęs Vengelekas pasakojo toliau: 

— Stovi sau su ponia baroniene susikibę rankomis, žiūri 
į mūsų akmenį ir vis tarp savęs šnekasi, kikena. Staiga Starš- 
čakas atsigręžia. Pamatė mano žmoną ir nežymiai jai nusišyp- 
sojo, o ji tik išbalo kaip drobė... 

„Kas tau, Marisia?" — sakau. O ji: „Nieko...“ O tuo tarpu 
ponia baronienė ir tas nekrikštas nubėgo nuo pilies kalniuko 
ir pasislėpė lazdynuose. „,„Kas tau? ..— sakau dar kartą Mari- 
siai. — Sakyk man visą teisybę, nes matau, kad tu tą maitą 
pažįsti...“ O ji atsisėdo ant žemės ir kad ėmė verkti: „„Kad 
jį Dievas nubaustų! — sako.— Juk jis pirmas mane pražudė...“ 

Vokulskis prisimerkė. Vengelekas susijaudinęs pasakojo 
toliau: 

— Kai išgirdau tai, jūsų malonybe, maniau, pasivysiu jį ir, 
nors prie ponios baronienės, čia pat mirtinai užspardysiu. 
Toks piktumas mane paėmė. Bet staiga man dingt į galvą: 
„O kam tu, kvaily, ją vedei? Juk žinojai, kas per viena...“ 
Tą valandėlę širdis man apmirė, nuo kalnelio net nulipti bijau, 
O į ŽmMoną net nepažvelgiau. Ji sako: „„Pyksti?..“ O aš: „Tur 


būt čia susitikdavote?..“ — „Dievas mato,— atsako ji,— po 
to aš daugiau jo nebemačiau...“ — „Na ir gerai vienas į kitą 
įsižiūrėjote! ..— sakau.— Būčiau geriau pirma apakęs, kol ta- 


vęs nebuvau matęs; geriau būčiau nudvėsęs, negu tave paži- 
nęs..." O ji verkdama klausia: „Už ką gi pyksti?..“ Aš tada 
jai pasakiau, pirmą ir paskutinį kartą: „Kiaulė esi, ir 
tiek...“ — nes jau nebegalėjau išlaikyti. 

Paskui žiūriu, atbėga pats ponas baronas, užsikosėjęs, net 
pamėlynavęs, ir klausia: ,Ar nematei, Vengelekai, mano žmo- 
nos? ..“ Man kažkas tuomet galvon šovė, atsakiau jam: „„Ma- 
čiau, jūsų šviesybe, nuėjo į krūmus su ponu Starskiu. Jis jau 
pritrūko pinigų merginoms pirktis, ir užtat dabar čiumpa iš- 
tekėjusias..." Na, kaip jis tada į mane pasižiūrėjo, nors ir 
ponas baronas! .. 

Vengelekas vogčiomis nusišluostė akis. 

— Štai, toks mano gyvenimas, jūsų malonybe. Buvau ra- 
mus, kol nepamačiau vieno meilužio; o dabar į ką tik pasi- 
žiūriu, rodosi man, kad ir jis man svainis... O nuo žmonos, 
nors jai apie tai nesakau, mane kažkas taip stumia. .. taip ma- 
ne stumia, tarsi kas tarp manęs ir jos būtų atsistojęs... Net 
pabučiuoti jos negaliu kaip seniau ir, jei ne šventoji priesai- 
ka, tai, sakau ponui, jau būčiau palikęs namus ir bėgęs, kur 
akys veda... O viskas tik iš to, kad esu prie jos prisirišęs. 
Jeigu jos nemylėčiau, tai kas man darbo! .. Šeimininkė stropi, 
gerai verda, gražiai siuva ir namuose tylutė kaip voratinklis. 
Tegul sau turi meilužių. 

Tačiau kadangi ją mylėjau, dėl to man taip ir skaudu, ir 
pikta, jog viskas man dega, pelenais virsta. .. 

Vengelekas drebėjo iš pykčio. 

— Iš pradžių, jūsų malonybe, kai susituokėme, tai vis 
laukiau, kad bus vaikų... O dabar tai mane baimė ima, kad 
vietoj savo vaiko nepamatyčiau nežinia su kuo sugyventą. 
Žinomas daiktas: jeigu kartą vižlo kalė atsiveda šunyčių 
nuo kiemo šuns, tai paskui duok jai nors gryniausius vižlus, 
vis tiek šunyčiuose atsilieps prasto šuns kraujas, — matyt, 
per įsižiūrėjimą. .. 

— Man reikia išeiti — staiga tarė Vokulskis— taigi lik 
sveikas... O prieš išvažiuodamas dar užeik pas mane... 

Vengelekas atsisveikino su juo labai nuoširdžiai, o prieš- 
kambaryje pasakė tarnui: 

— Kažkas jūsų poną graužia... Iš karto maniau, kad jis 
sveikas, nors ir blogai atrodo; bet jis, matyt, visai silpnas. .. 
Tesaugo jus Viešpats Dievas! .. 

— Matai, sakiau tau, nelįsk tenai ir daug neplepėk,-— 
niūriai atsakė tarnas, išstumdamas jį už durų. 

Vengelekui išėjus, Vokulskis giliai susimąstė. 

— Stovėjo priešais mano akmenį ir juokėsi! ..— murmėjo 
jis.— Net akmenį jam reikėjo subjauroti, niekuo dėtą akmenį. 

Akimirką jam pasirodė, kad jis atrado naują tikslą gyve- 
nime, reikėjo tik pasirinkti: arba nudėti Starskį, pirma per- 
skaičius jam jo aukų sąrašą, arba gal palikti jį gyvą, bet 
nustumti į visišką skurdą ir pažeminimą?.. 

Tačiau čia pat apsigalvojo, ir jam pasirodė vaikiška ir 
netgi koktu aukoti turtą, darbą ir savo paties ramybę dėl 
keršto tokios rūšies Žmogui. 

„Geriau jau imti naikinti lauko peles arba tarakonus, nes 
jie tai tikri kenkėjai, o toks Starskis... velniai jį žino, kas 
jis toks? .. Pagaliau neįmanomas dalykas, kad toks menkas 
žmogus galėtų būti vienintelė tiekos nelaimių priežastis. Jis 
yra tik kibirkštis, padeganti jau paruoštą medžiagą...“ 

Vokulskis išsitiesė šezlonge ir mąstė toliau: 

„Jis mane apsuko — o kodėl?.. Ogi turėjo visai vertą sau 
bendrininke, na, ir dar vieną bendrininkę: mano kvailystę. 
Kaip galima buvo iš karto nesuprasti tokios moters ir paversti 
ją savo stabu tiktai todėl, kad ji vaidino aukštesnę būtybę? .. 
Apsuko jis ir Dalskį, bet kas gi kaltas, kad Dalskis į senatvę 

beprotiškai įsimylėjo moterį, kurios moralinė vertė buvo aiški 
kaip ant delno? .. Tokių katastrofų priežastis nėra nei Stars- 
kiai, nei į juos panašūs, bet pirmiausia —- jų aukų kvailumas. 
Ir pagaliau nei Starskis, nei panelė Izabelė, nc: ponia Evelina 
nenukrito iš mėnulio, jie išaugo tam tikroje aplinkoje, epo- 
choje, tam tikrų pažiūrų atmosferoje. Jie yra kaip išbėrimas, 
kuris pats nėra liga, bet yra simptomas, kad visuomenės orga- 
nizmas užkrėstas. Ko čia jiems keršyti, kam juos naikinti...“ 

Tą vakarą Vokulskis pirmą kartą išėjo į gatvę ir įsitikino, 
kad yra labai nusilpęs. Svaigo galva nuo vežikų ratų dardėji- 
mo ir nuo skubančių praeivių, ir jis tiesiog bijojo per toli nu- 
eiti nuo namų. Jam rodėsi, kad nepasieks Novi Sviato, kad 
nebepareis atgal arba netyčia padarys kokią nors juokingą 
kvailystę. O labiausiai jis bijojo sutikti pažįstamą veidą. 

Parėjo namo pavargęs ir suirzęs. tačiau miegojo tą naktį 
gerai. “ 

Praėjus savaitei po Vengeleko apsilankymo, užėjo Ochoc- 
kis. Suvyriškėjęs, įdegęs ir panašus į jauną dvarininką. 

— Iš kurgi jūs? — paklausė Vokulskis. 

— Tiesiog iš Zaslaveko, kur sėdėjau beveik du mėnesius,-- 
atsakė Ochockis.— Tegul juos visi velniai griebia, į kokias 
istorijas įsipainiojau!.. 

— Jūs?.. 

— Aš, aš, mielas mano, ir dargi visai nekaltai. Jums plau- 
kai ant galvos pasišiauš!.. 

Jis užsirūkė papirosą ir ėmė pasakoti: 

— Nežinau, ar jūs girdėjote, kad velionė pirmininkienė 
visą savo turtą, išskyrus nežymią dalį, užrašė labdarybės įstai- 
goms: ligoninėms, pamestinukų prieglaudoms, mokykloms, 
kaimo krautuvėms ir taip toliau... O kunigaikštis, Dalskis ir 
aš esame paskirti jos testamento vykdytojais. .. Labai gerai!.. 
Jau imame vykdyti, teisingiau sakant, rūpintis, kad būtų pa- 
tvirtintas testamentas, ir staiga (maždaug prieš mėnesį) sugrįž- 
ta iš Krokuvos Starskis ir pareiškia mums, kad nuskriaustųjų 
giminių vardu iškelsiąs bylą dėl testamento panaikinimo. Ži- 
noma, nei kunigaikštis, nei aš nenorime apie tai girdėti; tačiau 
baronas, paakintas žmonos, kurią kursto Starskis, pradeda nu- 

sileisti... Mes netgi tuo reikalu su juo porą kartų aštrokai 
pasikalbėjome, o kunigaikštis tiesiog nutraukė su juo santy- 
kius. 

Tuo tarpu kas pasidaro,— kalbėjo Ochockis, prislopinda- 
mas balsą.— Vieną sekmadienį baronas su žmona ir su Stars- 
kiu išvažiavo į Zaslavą pasivažinėti. Kas tenai atsitiko — ne- 
žinau, bet gana to, kad padariniai buvo tokie. Baronas ko ener- 
gingiausiai pareiškė, kad testamento panaikinti neleisiąs, bet 
tai dar nieko... Tas pats baronas griežtai pasiryžęs skirtis su 
savo dievinama žmona (ar girdėjote? ..). Bet ir tai dar nieko: 
prieš dešimt dienų baronas šaudėsi dvikovoje su Starskiu, ir 
kulka jam šonkaulius nubrozdino. .. Sakau, lyg jam kas kab- 
liu būtų perrėžęs odą iš dešinės į kairę per visą krūtinę... 
Senis įpykęs, rėkia, keikia, karščiuoja, o Žmonai įsakė tučtuo- 
jau išvažiuoti pas gimines; esu tikras, kad daugiau jos nebe- 
priims. .. Kietas senis! .. Ir taip, velnias, įsisiūbavo, kad lovo- 
je gulėdamas, žmonai ant piktumo, liepė felčeriui nudažyti 
plaukus, barzdą ir ūsus ir dabar atrodo kaip dvidešimtmečio 
jaunuolio lavonas. 

Vokulskis nusišypsojo. 

— Su poniute jis gerai padarė, — tarė jis,— bet nusidažė 
be reikalo. 

— Na, ir per šonkaulius gavo be reikalo,— pastebėjo 
Ochockis.— O nedaug tetrūko, kad būtų prakiurdęs Starskiui 
smegeninę!.. Kulkos visuomet aklos. Sakau jums, kad tiesiog 
persirgau tą įvykį. 

— Kurgi dabar tas herojus? — paklausė Vokulskis. 

— Starskis? .. Išmovė į užsienį, ir ne tiek nuo priekaištų, 
kurie pabiro ant jo, kiek nuo kreditorių. Mielas mano, tai 
virtuozas... Juk jis turi apie šimtą tūkstančių rublių skolos. 

Juodu ilgai tylėjo. Vokulskis sėdėjo nusigręžęs nuo lango, 
nuleidęs galvą. Ochockis, tyliai švilpaudamas, kažką mąstė. 

Staiga jis lyg nubudo iš susimąstymo ir ėmė kalbėti tary- 
tum pats sau: 

— Kokia nuostabi painiava — žmogaus gyvenimas! Kas 
galėtų tikėtis, kad toks šlamštas Starskis padarys tiek gero. .. 
Ir dargi kaip tik dėl to, kad yra šlamštas. .. 


377 


Vokulskis pakėlė galvą ir klausiamai pažvelgė į Ochockį. 

— Nuostabu, tiesa? ..— kalbėjo Ochockis.— O juk taip 
yra. Jei Starskis būtų buvęs padorus žmogus ir nebūtų pra- 
dėjęs meilintis jaunajai baronienei, Dalskis, be abejo, būtų 
parėmęs jo pretenzijas dėl testamento, negana to — būtų da- 
vęs jam net pinigų bylinėtis, nes iš to būtų turėjusi naudos 
ir jo Žmona. Tačiau kadangi Starskis yra šlamštas, įsipyko ba- 
ronui ir... išgelbėjo testamentą. Dabar net dar negimusios 
Zaslavo valstiečių kartos turi dėkoti Starskiui, kad jis meili- 
nosi baronienei. .. 

— Paradoksas!..— pastebėjo Vokulskis. 

— Paradoksas!.. Bet juk tai faktai. O jūs manote, ar ne 
Starskio nuopelnas, kad baronas išsivadavo nuo tokios Žžmo- 
nos? .. Tarp mūsų kalbant, tai ne moteris, o papūga. Galvojo 
tik apie papuošalus, pramogas ir koketavimą; aš net nežinau, 
ar ji yra kada nors ką perskaičiusi, ar yra kada kuo susido- 
mėjusi. .. Tiesiog apie kaulus aplipęs mėsos gabalas, kuris dė- 
josi turįs sielą, o turėjo tik skrandį... Jūs jos nepažinote, jūs 
neįsivaizduojate, koks tai automatas ir kaip tame Žmogaus at- 
vaizde nėra nieko žmogiško. .. Pagaliau perpratęs ją, baronas 
tartum išlošė loterijoje. . . 

— Dieve mano! — sušnibždėjo Vokulskis. 

— Ką jūs sakote? — paklausė Ochockis. 

— Nieko. 

— Tačiau kad Starskis išgelbėjo velionės pirmininkienės 
testamentą ir išvadavo baroną nuo tokios žmonos, tėra tik 
dalelė jo nuopelnų... 

Vokulskis išsitiesė krėsle. 

— Įsivaizduokite, kad tas pamaiva savo flirtais gali prisi- 
dėti prie iš tikrųjų svarbaus dalyko, — kalbėjo toliau Ochoc- 
kis.— Štai kas. Aš ne kartą buvau užsiminęs Dalskiui (ir, tarp 
kitko, visiems, kurie turi pinigų), kad vertėtų įsteigti Varšu- 
voje bandomąją chemijos ir mechanikos technologijos labora- 
toriją. Mat pas mus nepadaroma išradimų pirmiausia dėl to, 
kad nėra kur jų daryti... Žinoma, baronui visi mano aiškini- 
mai pro vieną ausį įeidavo, pro kitą išeidavo. Tačiau, matyt, 
jo smegenyse kažkas įstrigo, nes dabar, kai Starskis pakuteno 

jam širdį ir šonkaulius,: baronas, svarstydamas, kaip čia pada- 
rius, kad žmonai neliktų palikimo, ištisas dienas šnekėjosi su 
manimi apie technologijos laboratoriją. O kam ji reikalin- 
ga? .. Ar iš tikrųjų Žmonės pasidarys išmintingesni ir geresni, 
jeigu jiems bus įkurta laboratorija? .. o kiek ji kaštuos ir ar 
neapsiimčiau aš tokios įstaigos organizuoti? .. Prieš man išva- 
žiuojant, viskas atrodė šitaip: baronas išsikvietė notarą II su- 
rašė kažkokį aktą, — kiek galiu spręsti iš barono užuominų, 
kaip tik dėl laboratorijos. Be to, Dalskis prašė mane surasti 
jam specialistų, kurie galėtų vadovauti tokiam darbui. Na, 
matote, argi tai ne likimo ironija, kad toks nulis kaip Starskis, 
toks gatvinis vyras nuobodžiaujančioms poniutėms linksminti, 
kad tas plevėsa — būtų technologijos laboratorijos lyg ir ge- 
malas!.. Tegul man kas dabar įrodo, kad pasaulyje yra kas 
nors nereikalinga. 

Vokulskis nusišluostė nuo kaktos prakaitą. Kai išsitraukč 
baltą nosinę, jo veidas prie jos atrodė pilkas kaip pelenai. 

— (Gal aš jus varginu? ..— paklausė Ochockis. 

— Nieko, kalbėkite. .. Nors. .. man rodos, jūs kiek perver- 
tinate to... pono nuopelnus ir jau visai užmirštate. .. 

— Ką? 

— Ogi tai, kad technologijos laboratorija išaugs iš kančių, 
iš žmonių laimės griuvėsių. Ir jūs netgi neklausiate, kokį kelią 
nuėjo baronas nuo meilės žmonai iki... technologijos labora- 
torijos!.. 

—- O man kas darbo! — sušuko Ochockis, išskėsdamas ran- 
kas.— Nupirkti visuomenės pažangą kad ir už baisiausias atski- 
ro žmogaus kančias — tai, dievaži, pigu... 

— O ar jūs bent žinote, kokios esti atskirų žmonių kan- 
čios? — paklausė Vokulskis. 

— Žinau! žinau!.. Man be chloroformo buvo išrautas ko- 
jos piršto nagas, dargi nykščio. .. 

— Nagas? — susimąstęs pakartojo Vokulskis.— O ar jūs 
žinote seną posakį: „Kartais žmogaus siela plyšta pusiau ir ko- 
voja pati su savimi?.." Kažin ar tai ne blogiau negu nago 
rovimas ar net visos odos nulupimas? 

— Ė... tai jau kažkoks nevyriškas skausmas! — atsakė 
Ochockis raukdamasis.— Gal moterys ir jaučia kažką pana- 
šaus gimdydamos. .. Bet vyras. .. 

Vokulskis garsiai nusijuokė. 


— Jūs iš manęs juokiatės? ..— pašoko Ochockis. 
— Ne, iš barono... Kodėl gi jūs neapsiėmėte organizuoti 
laboratorijos? 


— To dar betrūko! Aš verčiau važiuosiu į gatavą labora- 
toriją, o ne naują kursiu, nes iš jos vargu ar ko susilaukčiau, 
tik veltui jėgas išeikvočiau. Čia reikia turėti administracinių 
ir pedagoginių sugebėjimų ir jau anaiptol negalvoti apie skrai- 
domąsias mašinas. .. 

— Vadinasi? ..— paklausė Vokulskis. 

— Kas vadinasi?.. Kad tik atsiimčiau savo kapitaliuką, 
kurį dar turiu ipotekoje ir kurio jau treji metai niekaip neiš- 
prašau, iš karto maunu į užsienį ir rimtai griebiuosi darbo. 
Čia galima ne tik aptingti, bet sukvailėti ir surūgti. .. 

— Dirbti galima visur. 

— Nesąmonė! ..— atsakė Ochockis.— Nekalbant jau apie 
tai, kad neturime laboratorijų, čia pirmiausia nėra moksliniam 
darbui tinkamos atmosferos. Čia karjeristų miestas, kur rimtas 
tyrinėtojas laikomas nevykėliu arba pamišėliu. Čia mokomasi 
ne dėl žinių, o dėl geresnių tarnybų; o tarnybos įsigyjamos 
ir išgarsėjama per pažintis, per bobas, per puotas, ir pagaliau 
net nebėžinau per ką!.. Aš jau buvau pasinėręs į tą balą. Pa- 
žįstu tikrų mokslininkų, netgi talentingų Žmonių, kurie, staiga 
nebegavę sąlygų tolėau tobulėti, ėmė verstis pamokomis arba 
rašinėti populiarius straipsnius, kurių niekas neskaito, o jeigu 
ir skaitytų, vis tiek nesuprastų. Šnekėjausi su stambiais pra- 
monininkais — maniau, prikalbinsiu juos paremti mokslą, pa- 
skatinti nors praktinius išradimus. Ir žinote, ką patyriau?.. 
Jie tiek pat išmano apie mokslą, kiek žąsys apie logaritmus. 
O žinote, kokie išradimai juos sudomintų? .. Tiktai du: vie- 
nas, kuris padėtų didinti dividendus, o antras, kuris išmokytų 
rašyti tokius prekybinius susitarimus, kuriais galima būtų ap- 
mauti klientą arba kaina, arba prekėmis. Juk kol jie galvojo, 
kad jūs padarysite aferą per tą prekybos su Rusija bendrovę, 

tol vadino jus genijumi; o dabar sako, kad jums suminkštėję 
smegenys, nes davėte savo kompanionams trimis procentais 
daugiau, negu žadėjote. | 

— Žinau,— pasakė Vokulskis. 

— Nagi, pamėginkite tarp tokių žmonių dirbti mokslui. 
Badu dvėsi arba suidiotėsi!.. Bet užtat jeigu mokėsite šokti, 
griežti kokiu nors instrumentu, vaidinti mėgėjų spektakliuose, 
o svarbiausia — linksminti damas, o! .. tada padarysite karje- 
rą. Tuoj pat būsite apskelbtas įžymybe ir gausite tokią vietą, 
kurioje pajamos dešimt kartų viršys jūsų darbo vertę. Puotos 
ir damos, damos ir puotos! .. Kadangi aš nesu liokajus, kuris 
uždusęs laksto po puotas, o damas laikau labai naudingais pa- 
darais, bet tiktai vaikams gimdyti, tai mausiu iš čia, kad ir 
į Ciurichą. 

— O pas Geistą ar nenorėtumėte nuvažiuoti? — paklausė 
Vokulskis. 

Ochockis susimąstė. 

— Ten reikia šimtų tūkstančių rublių, o aš jų neturiu, — 
atsakė jis.— O jeigu ir turėčiau, tai norėčiau pirma patikrinti, 
kas ten iš tikrųjų yra... Nes tas kūnų lyginamojo svorio su- 
mažinimas atrodo kaip pasaka. 

— Juk rodžiau jums plokštelę, — pasakė Vokulskis. 

— Aha, teisybė... Nagi, parodykite ją!..— sušuko 
Ochockis. 

Vokulskio veidą išmušė raudonos dėmės, bet greitai iš- 
nyko. 

— Aš jos nebeturiu! ..— dusliai atsakė jis. 

— Kurgi ji dingo? — nustebo Ochockis. 

— Nesvarbu... Sakysime, įkrito kur nors į griovį... Na, 
o jei turėtumėte pinigų — ar važiuotumėte pas Geistą?.. 

— Žinoma, važiuočiau, bet pirmiausia patikrinti fakto. At- 
siprašau, bet tai, ką aš Žinau apie chemines medžiagas, yra 
nesuderinama su teorija, skelbiančia lyginamojo svorio kin- 
tamumą toliau tam tikros ribos. 

Abu nutilo, ir Ochockis netrukus išėjo. 

Ochockio apsilankymas sukėlė Vokulskiui naujų minčių. 

Jis pajuto ne tik norą, bet tiesiog nenumaldomą troškimą 

prisiminti cheminius bandymus ir tą pačią dieną išlėkė į mies- 
tą pirkti retortų, vamzdelių, mėgintuvėlių ir visokiausių pre- 
paratų. 

Tos minties apimtas, jis drąsiai išėjo į gatvę ir net paėmė 
vežiką; į žmones žiūrėjo abejingai, ir jam nė kiek nebuvo 
nemalonu, kai pastebėjo, kad vieni smalsiai žvilgčioja į jį, 
kiti nepažįsta, o kai kurie, jį pamatę, net piktai šypsosi. 

Tačiau jau laboratorinių reikmenų parduotuvėje, o dar la- 
biau vaistų sandėlyje jis staiga suprato, kaip yra išsekusi ne 
tik jo energija, bet tiesiog Žmogiškas savarankiškumas, jeigu 
pokalbis su Ochockiu pastūmėjo jį į chemiją, kuria nebesido- 
mėjo jau keletas metų!.. 

— Vis tiek,— sumurmėjo jis,— jeigu tatai užpildys man 
laiką. 

Kitą dieną nusipirko tiksliąsias svarstykles ir keletą sudė- 
tingesnių prietaisų ir ėmėsi darbo kaip mokinys, kuris tik 
pradeda pirmuosius bandymus. 

Pradžiai jis pasigamino vandenilio, ir tai priminė jam stu- 
dijų metus, kai vandenilis buvo gaminamas rankšluosčiu ap- 
vyniotame butelyje, panaudojant batų tepalo skardines. Kokie 
laimingi buvo laikai!.. Paskui jis prisiminė savo konstrukci- 
jos oro balionus, o paskui Geistą, kuris teigė, kad vandenilio 
junginių chemija pakeisianti žmonijos likimą. .. 

„O jei man taip per keletą metų pavyktų gauti metalą, 
kurio ieško Geistas? ..— tarė jis sau.— Geistas sako, kad atra- 
dimą galima padaryti, išbandžius kelis tūkstančius kombina- 
cijų; vadinasi, tai yra loterija, o man juk sekasi... Jeigu aš 
atrasčiau tą metalą, ką tada pasakytų panelė Izabelė?..“ 

Prisiminęs ją, jis užvirė pykčiu. 

— Ak,— sušnibždėjo jis, — kaip norėčiau išgarsėti ir tapti 
galingas, kad galėčiau jai parodyti, kaip ją niekinu... 

Paskui pagalvojo, kad paniekos nepareikši nei pykdamas, 
nei ką nors žemindamas,— ir vėl ėmėsi darbo. 

Elementarūs bandymai su vandeniliu jam teikė didžiausią 
malonumą, tad jis juos dažniausiai ir kartodavo. 

Kartą jis pasigamino cheminę armoniką, ir ji taip garsiai 
grojo, kad kitą dieną atėjo pats namų savininkas ir labai man- 

dagiai pasiteiravo, ar nesutiktų jis užleisti savo butą nuo ki- 
to ketvirčio pradžios. 

-- O ar kas nori jį išnuomoti? — paklausė Vokulskis. 

— Tai yra... lyg ir taip... Beveik. ..— atsakė suglumęs 
šeimininkas. 

— Tuomet aš išsikraustysiu. 

Šeimininkas kiek nustebo Vokulskio sukalbamumu, bet iš- 
ėjo labai patenkintas. Vokulskis juokėsi. 

„Matyt,— galvojo jis, — laiko mane kvaištelėjusiu arba su- 
bankrutavusiu. .. Juo geriau! .. Juk, tiesą pasakius, galiu pui- 
kiai gyventi ir ne aštuoniuose, o dviejuose kambariuose.“ 

Tarpais, pats nesuprasdamas kodėl, jis gailėjosi taip sku- 
biai sutikęs užleisti butą. Bet tada prisimindavo baroną ir Ven- 
geleką. 

— Baronas,— kalbėjo jis sau,— skiriasi su žmona, kuri 
mezgė romaną su kitu; Vengelekui žmona nebe miela vien dėl 
to, kad savo akimis pamatė vieną iš jos meilužių... Ką gi aš 
turėčiau daryti?.. 

Ir jis vėl imdavosi cheminių analizių, su malonumu įsitikin- 
damas, kad nelabai nuo jų atprato. 

Jis visas pasinerdavo į tuos darbus. Kai kada po kelias va- 
landas iš eilės negalvodavo apie panelę Izabelę, ir tuomet jaus- 
davo, kad jo iškankintos smegenys iš tikrųjų ilsisi. Net nebe 
taip bijojo Žmonių ir gatvių ir ėmė vis dažniau vaikščioti po 
miestą. 

Vieną dieną nuvažiavo net į Lazenkas ir dargi išdrįso už- 
sukti į tą alėją, kuria kažkada vaikščiojo su panele Izabele. 
Tuo metu kažkieno pašauktos gulbės išskleidė sparnus ir, taš- 
kydamos jais vandenį, prilėkė prie kranto. Tas vaizdas baisiai 
sukrėtė Vokulskį, nes priminė panelės Izabelės išvažiavimą 
iš Zaslaveko. .. Kaip beprotis jis išbėgo iš parko, įšoko į veži- 
ko puskarietę ir užsimerkęs parvažiavo namo. 

Tą dieną nieko neveikė, o naktį susapnavo keistą sapną. 

Sapnavo, kad prieš jį stovi panelė Izabelė ir su ašaromis 
akyse klausia, kodėl jis ją metęs. .. Juk toji kelionė iki Sker- 
nevicų, pasikalbėjimas su Starskiu ir jo meilinimasis buvo tik 
sapnas. Juk tai jam tik prisisapnavo... 


383 


Vokulskis pašoko iš lovos ir įžiebė šviesą. 

„Kas gi čia yra sapnas? ..— klausinėjo jis save.-- Ar. ke- 
lionė į Skernevicus, ar jos liūdesys ir priekaištai? .." 

Jis negalėjo užmigti iki ryto; jį kankino abejonės ir nepa- 
prastai svarbūs klausimai. 

„Ar žmonės, sėdintieji silpnai apšviestame vagone, galėjo 
atsispindėti lango stikle,— galvojo jis,— ir ar tai, ką aš tada 
mačiau, nebuvo haliucinacija?.. Ar moku aš tiek angliškai, 
kad neapsirikčiau dėl kai kurių žodžių reikšmės? .. Kaip aš 
jai atrodau, jeigu taip skaudžiai ją įžeidžiau be jokios prie- 
žasties? .. Juk giminaičiai, dargi pažįstami iš vaikystės, gali 
net gana familiariai šnekėtis, ir niekas dėl to jų neįtarinės? .. 

Ką aš padariau, nelaimingasis, jeigu apsirikau apakintas 
nepagrįsto pavydo! .. Juk tas Starskis mylėjosi su baroniene, 
panelė Izabelė tai žinojo ir nebent visai neturėtų gėdos, jeigu 
imtų flirtuoti su svetimu meilužiu..." 

Paskui pagalvojo, koks tuščias, koks baisiai tuščias jo da- 
bartinis gyvenimas! .. Metė visus darbus, nutraukė ryšius su 
žmonėmis ir jau nebeturi prieš akis nieko, visiškai nieko. Ką 
toliau veikti? .. Skaityti fantastinius romanus? Daryti betiks- 
lius bandymus? Kur nors išvažiuoti? Vesti Stavską? .. Juk ką 
bepasirinktų, kur benueitų — niekur neatsikratys nei sielvarto, 
nei vienatvės! 

„Na, o baronas? ..— paklausė jis save.— Vedė panelę Eve- 
liną, ir kas gi?.. Dabar galvoja įrengti technologijos labora- 
toriją — jis, kuris gal net nesupranta, kas yra technologija...“ 

Prašvito rytas, Vokulskis atsigaivino po dušu, ir jo min- 
tys pasuko vėl kita linkme. 

„Turiu mažų mažiausia trisdešimt, net keturiasdešimt tūks- 
tančių rublių per metus; sau išleisiu du ar tris tūkstančius, 
o ką darysiu su likusiais pinigais, su visu tuo lobiu, kuris tie- 
siog slegia mane? .. Iš tokios sumos galėčiau aprūpinti tūks- 
tantį šeimų, bet kas man iš to, jeigu vieni bus nelaimingi kaip 
Vengelekas, o kiti atsidėkos kaip iešmininkas Visockis? ..“ 

Vėl prisiminė Geistą ir jo paslaptingą laboratoriją, kurioje 
brendo naujos civilizacijos gemalas. Tenai įdėtas turtas ir dar- 
bas apsimokėtų milijonus milijonų kartų. Tenai buvo ir di- 

dingas tikslas, ir būdas užpildyti laiką, ir šlovės bei galybės 
perspektyva, tokios galybės, kokios pasaulis dar nėra matęs... 
Šarvuočiai, skrendą oru! .. Argi gali kas daugiau atskleisti to- 
kias plačias galimybes? .. 

„Jeigu ne aš atrasiu tą metalą, bet kas nors kitas, o tai 
labai galimas dalykas? ..'— klausinėjo jis save. 

„Na ir kas? Blogiausiu atveju būčiau vienas iš nedaugelio 
žmonių, kurie prisidėjo prie išradimo. Juk dėl tokio dalyko 
verta paaukoti nenaudingą turtą ir betikslį gyvenimą. Ne- 
jaugi geriau čia merdėti tarp keturių sienų arba sukvailėti 
prie preferanso, negu tenai siekti nemirštamos garbės? ..“ 

Pamažu Vokulskio sąmonėje vis aiškiau ėmė bręsti kaž- 
koks planas; tačiau juo geriau jis jį suprasdavo, juo daugiau 
atrasdavo jame teigiamybių, juo ryškiau jautė, kad tam pla- 
nui įvykdyti nepakanka nei energijos, nei noro. 

Jo valia buvo visiškai suparalyžiuota; ją pažadinti galėjo 
tik smarkus sukrėtimas. Tuo tarpu sukrėtimo nebuvo, o kas- 
dieninis gyvenimas vis giliau gramzdino Vokulskį į apatiją. 

„Jau ne žūvu, bet pūvu“,— kalbėjo jis sau. 

Žeckis, kuris vis rečiau beatsilankydavo, su pasibaisėjimu 
žiūrėdavo į jį. 

— Blogai darai, Stachai,— ne kartą sakydavo jis.— Blogai, 
blogai, blogai! .. Geriau jau visai negyventi, negu šitaip gy- 
venti. .. 

Vieną dieną tarnas padavė Vokulskiui voką, užrašytą mo- 
ters ranka. 

Jis atplėšė ir perskaitė: 


„Man labai reikia Jus matyti. Laukiu šiandien trečią 
popiet 
Vonsovska.“ 


— Ko ji iš manęs gali norėti? ..— nustebo jis. 

Tačiau prieš trečią išvažiavo. 

Lygiai trečią Vokulskis buvo Vonsovskos prieškambaryje. 
Tarnas, nė neklausdamas, kas jis toks, atidarė duris į svetainę, 
po kurią Žvaliai žingsniavo gražioji našlė. 

Ji buvo apsivilkusi tamsia suknele, puikiai išryškinančia 
jos liekną figūrą; rusvi plaukai, kaip paprastai, buvo suimti 
į didelį kuodą, bet vietoj segtuko į juos buvo įsmeigtas siauras 
durklelis su auksine rankena. 

Pamatęs Vonsovską, Vokulskis netikėtai nudžiugo ir pagy- 
vėjo; jis prišoko pric jos ir karštai pabučiavo jai ranką. 

— Nereikėtų man su jumis kalbėtis!..— pasakė ji, ati- 
traukdama ranką. 

— Tai kodėl gi jūs mane pakvietėte? — nustebęs paklausė 
Vokulskis. Jam rodėsi, lyg jį tarpduryje kas būtų perliejęs 
šaltu vandeniu. 

— Sėskite. 

Vokulskis tylėdamas atsisėdo. Ponia Vonsovska vis žings- 
niavo po sveteinę. 

— Puikiai jūs pasižymėjote, nieko sau!..— piktai prabilo 
ji po valandėlės. — Užsiundėte liežuviais aukštuomenės pane- 
lę, susarginote jos tėvą, pridarėte nemalonumų visai giminei. .. 
Kelis mėnesius sėdite užsidaręs namie, apviliate keliolika žmo- 
nių, kurie be galo jumis pasitikėjo, ir dabar net gerasis kuni- 
gaikštis visas jūsų paikystes vadina „„moterų veiklos iliustra- 
cija“... Sveikinu... Kad dar koks nors studentas taip būtų 
padaręs... 


Staiga ji nutilo... Vokulskio veidas baisiai persimainė. 

— O, čia dabar vėl kas, nejaugi apalpsite? ..-—- išsigando 
ji.-- Duosiu jums vandens arba vyno... 

— Dėkui, — atsakė jis. Jo veidas labai greitai atgavo įpras- 
tinę spalvą ir atrodė ramus.— Jūs matote, kad aš iš tikrųjų 
nesveikas. 

Ponia Vonsovska ėmė atidžiai į jį žiūrėti. 

— Taip,— pastebėjo ji,-- jūs truputį sumenkote, bet ta 
barzda jums visai neblogai tinka. Nesiskuskite... Šitaip jūs 
atrodote įdoiniai. .. 


Vokulskis nuraudo kaip berniokas. Jis klausėsi ponios 
Vonsovskos ir stebėjosi, jausdamas, kad prieš ją ima drove- 
tis, beveik gėdytis. 

„Kas man darosi?“ — pagalvojo jis. 


386 


— Šiaip ar taip, jums reikia tuoj pat išvažiuoti į kaimą, - 
kalbėjo toliau ji.— Kur tai girdėta — sėdėti mieste rugpjūčio 
pradžioje? .. Užteks, mielasis!.. Poryt vežuosi jus į kaimą, 
nes kitaip velionės pirmininkienės šešėlis neduos man ramy- 
bės... Nuo šiandien jūs ateinate pas mane pietauti ir vaka- 
rieniauti; po pietų važiuosime pasivažinėti, o poryt... sudie, 
Varšuva! .. Gana... | 

Vokulskis apstulbintas nebesurado net žodžių atsakyti. Jis 
nežinojo, kur dėti rankas, jautė, kad jo veidas degte dega. 

Vonsovska paskambino. Įėjo tarnas. 

— Prašau atnešti vyno, — tarė ji.— Žinai, to vengriško sal- 
džiojo... Prašom, ponas Vokulski, užsirūkykite papirosą. 

Vokulskis tučtuojau užsirūkė, širdyje melsdamasis, kad 
jam pavyktų suvaldyti savo virpančius pirštus. Tarnas atnešė 
vyno ir dvi taures. Ponia Vonsovska pripylė abi. 

— Gerkite,— pasakė ji. 

Vokulskis išgėrė vienu mauku. 

— O taip, šitaip man patinka!.. Į jūsų sveikatą! ..— pri- 
dūrė ji, pakeldama taurę.— O dabar jūs turite išgerti į mano 
sveikatą. .. 

Vokulskis išgėrė antrą taurę. 

— O dabar išgersite, kad įvyktų mano sumanymai. .. Pra- 
šom, prašom. .. tik iš karto... 

— Atsiprašau, ponia,— užprotestavo jis,— bet aš nenoriu 
nusigerti. 

— Vadinasi, jūs nenorite, kad įvyktų mano sumanymai? 

— Kodėl gi, tik pirma noriu juos sužinoti. 

— Iš tikrųjų? ..— sušuko ponia Vonsovska.— Tai naujie- 
na... Gerai, galite negerti. 

Ji nusigręžė į langą, trepsėdama viena koja į grindis. Vo- 
kulskis susimąstė. Tyla truko keletą minučių; pagaliau šei- 
mininkė vėl prabilo: 

— Jūs girdėjote, ką padarė baronas? .. Kaip jums tai pa- 
tinka?.. 

— Gerai padarė,— atsakė Vokulskis jau visiškai ramiu 
balsu. 

Ponia Vonsovska pašoko nuo krėslo. 

— Ką?!.-- sušuko ji.— Jūs ginate žmogų, kuris užtraukė 
mnoteriai gėdą? .. Storžievį, egoistą, kuris dėl keršto nesibo- 
dėjo šlykščiausių priemonių. .. 

— Ką gi jis padarė? 

— Ak, tai jūs nieko nežinote... Įsivaizduokite, jis parei- 
kalavo skyrybų ir, norėdamas dar labiau išgarsinti skandalą, 
šaudėsi su Starskiu. .. 

— Teisybė, — pagalvojęs pasakė Vokulskis.— Juk jis galė- 
jo užrašyti Žmonai visą turtą ir, niekam nieko nesakęs, tiesiog 
paleisti sau kulką į kaktą. 

Ponia Vonsovska užvirė pykčiu. 

— Be abejo, — tarė ji, — taip ir būtų pasielgęs kiekvienas 
vyras, turįs nors kibirkštėlę taurumo ir garbės... Jis verčiau 
būtų nusižudęs, negu vilkęs prie gėdos stulpo vargšę moterį, 
silpną padarą, kuriam taip lengva keršyti, turint už pečių tur- 
tą, aukštą padėtį ir visuomeninius prietarus!.. Tačiau iš jūsų 
aš to nesitikėjau... Cha! cha! cha!.. Ir tai yra tas naujasis 
žmogus, tas didvyris, kuris kenčia ir tyli... O, visi jūs vie- 
nodi!.. 

-— Atsiprašau, bet... kuo jūs iš tikrųjų kaltinate baroną? 

Ponios Vonsovskos akys sužaibavo. 

— Ar baronas mylėjo Eveliną, ar ne? ..— paklausė ji. 

— Iš proto ėjo dėl jos! 

— Štai ir netiesa. Jis dėjosi mylįs, melavo, kad dievina... 
O pačia pirmąja proga įrodė, kad net nelaikė jos sau lygiu 
žmogumi, o verge, kuriai už silpnybės akimirką galima už- 
mesti ant kaklo virvę, išvilkti į viešumą ir padaryti gėdą prieš 
visus. .. O, jūs, pasaulio valdovai, veidmainiai! .. Kol jus apa- 
kinęs gyvuliškas instinktas, jūs šliaužiojate mums po kojomis, 
pasiruošę padaryti niekšystę, meluojate: tu mano brangiausio- 
ji... tave dievinu... už tave gyvybę atiduočiau... O vos tik 
vargšė auka patiki jūsų melagingomis priesaikomis, jūs imate 
bodėtis, o jeigu ji neatsispiria silpnai žmogiškajai prigimčiai, 
jūs trypiate ją kojomis... Ak, kaip tai bjauru, kaip niekin- 
ga... Ar jūs man ką pagaliau atsakysite? .. 

— Argi baronienė nemezgė su ponu Starskiu romano? — 
paklausė Vokulskis. 

— O!.. iš karto jau romanas. Ji su juo flirtavo, pagaliau 
jis jai patiko... 

— Patiko? .. Štai kaip! Tai kodėl, jeigu patiko Starskis, ji 
tekėjo už barono? 

— Ogi todėl, kad jis ją atsiklaupęs maldavo. . . grasino nu- 
sižudysiąs. .. 

— Atsiprašau, bet... Ar jis maldavo ją tik teiktis priimti 
jo pavardę ir turtą, ar taip pat, kad neflirtuotų su kitais vy- 
rais?.. 

— O jūs, vyrai?.. Ką jūs darote prieš jungtuves ir po 
jungtuvių? .. Vadinasi, moteris. .. 

— Matote, ponia, mums iš pat mažens aiš“inama, kad esa- 
me gyvuliai ir kad vienintelis būdas tapti žmogumi yra meilė 
moteriai, kuri savo kilnumu, skaistumu ir ištikimumu neleidžia 
pasauliui visiškai sužvėrėti. Na, mes ir tikime tuo kilnumu, 
skaistumu ir taip toliau, dieviname ją, klaupiamės prieš ją... 

— Ir teisingai darote, nes esate kur kas mažiau verti už 
moteris. 

— Mes tatai tūkstančiais būdų pripažįstame ir sakome, kad 
nors vyras ir kuria civilizaciją, bet tiktai moteris ją sutaurina 
ir suidealina. .. Tačiau jeigu moterys ims mėgdžioti mus, ne- 
pakildamos aukščiau to gyvuliškumo, tai kuo gi jos bus pra- 
našesnės už mus, o svarbiausia, — už ką mums jas dievintiė.. 

— Už meilę. 

— Kaip tai gražu! Bet jeigu ponas Starskis gauna meilę 
už ūselius ir žvilgsnius, tai kitam nėra jokios prasmės atiduoti 
už ją savo vardą, turtą ir laisvę. 

— Aš imu jūsų nebesuprasti,— tarė ponia Vonsovska.— 
Ar jūs pripažįstate, kad moterys yra lygios vyrams, ar ne?.. 

-— Apskritai yra lygios, atskirais atžvilgiais — ne! Protu ir 
darbu paprasta moteris yra žemesnė už vyrą, o dorovingumu 
ir jausmais tiek jį viršija, kad tatai lyg ir kompensuoja 
aną nelygybę. Bent šitaip mums yra be paliovos teigiama, mes 
tuo tikime ir, nepaisydami daugybės moterų menkumo apraiš- 
kų, laikome jas aukštesnėmis už save... O kadangi baronienė 
atsisakė savo pranašiųjų ypatybių, — o kad seniai taip padarė, 

mes visi matėme, — tai neturi ko stebėtis, kad neteko ir privi- 
legijų. Vyras atsikratė ja kaip nesąžiningų kompanionu. 

— Bet juk baronas — tai luošas senis! .. 

— Kodėl gi ji tekėjo už jo, kodėl klausėsi jo meilės prisi- 
pažinimų? 

— Argi jūs nesuprantate, kad kartais moteris gali būti 
priversta parsiduoti? ..— paklausė ponia Vonsovska baldama 
ir rausdama. 

— Suprantu, ponia, nes... pats kažkada buvau parsidavęs, 
tik ne dėl turto, o iš skurdo... 

— Ir ką gi? 

— Bet pirmiausia mano žmona iš anksto nereikalavo iš 
manęs nekaltumo, o aš jai, teisybė, nežadėjau meilės. Vyras 
buvau labai prastas, bet, kaip nupirktas Žmogus, buvau sąži- 
ningas pardavėjas ir ištikimiausias tarnas. Vaikščiojau su ja 
į bažnyčias, koncertus, teatrus, linksminau jos svečius ir fak- 
tiškai patrigubinau jos parduotuvės pajamas. 

— Ir jūs neturėjote meilužių? 

— Ne, ponia. Aš taip karčiai pergyvenau savo vergovę, 
kad tiesiog nedrįsau žiūrėti į kitas moteris. Taigi sutikite, kad 
turiu teisę griežtai smerkti baronienę, kuri parsiduodama žino- 
jo, kad iš jos perkama... ne darbo jėga... 

— Šlykštu! — sušnibždėjo ponia Vonsovska, žiūrėdama 
į grindis. 

— Taip, ponia. Prekiauti žmonėmis yra labai šlykštu, o dar 
šlykščiau prekiauti savimi. Tačiau visiškai smerktinas dalykas, 
kai toks sandėris sudaromas nešvariais kėslais. Kai tie kėslai 
paaiškėja, įkliuvusioji pusė visuomet turi daug nemalonumų. 

Abu kurį laiką sėdėjo tylėdami. Ponia Vonsovska buvo su- 
sijaudinusi, Vokulskis paniuręs. 

— Ne!..— staiga sušuko ji.— Vis dėlto aš jus priversiu 
pasakyti tvirtą nuomonę... 

— Kokią nuomonę? 

— Apie įvairius klausimus, į kuriuos jūs man paprastai 
ir aiškiai atsakysite. 

— Ar tai bus egzaminas? 

— Panašiai. 

— Tad klausau. 

Galima buvo pagalvoti, kad ji nesiryžta pradėti; tačiau pri- 
sivertė ir paklausė: 

— Vadinasi, jūs manote, kad baronas turėjo teisę atstumti 
moterį ir nuplėšti jai garbę?.. 

— Kuri jį apgavo? .. Turėjo. 

— Ką jūs vadinate apgaule? 

— Tai, kad ji priėmė barono meilinimąsi, nors, kaip kad 
jūs sakote, jai patiko Starskis. 

Ponia Vonsovska prikando lūpą. 

— O baronas kiek tokių simpatijų turėjo? .. 

— Tur būt tiek, kiek panorėdavo ir kiek pasitaikydavo 
progų, — atsakė Vokulskis.— Tačiau baronas neapsimetinėjo 
skaistuoliu, nevadino savęs dorybės pavyzdžiu ir nebuvo už 
tai garbinamas... Jeigu baronas laimėtų kieno nors širdį, sa- 
kydamas niekados neturėjęs meilužių, o iš tikrųjų būtų jų tu- 
rėjęs, jis taip pat būtų apgavikas. Tiesą sakant, ne to jame ir 
ieškota. 

Ponia Vonsovska šyptelėjo. 

— Jūs tiesiog puikus!.. Kuri gi moteris sako ar nori jus 
įtikinti, kad neturėjusi meilužių? .. 

— Ak, vadinasi, jūs turėjote. .. 

— Gerbiamasis pone! — atšovė našlė, pašokdama iš vietos. 

Tačiau čia pat susivaldė ir šaltai tarė: 

— Prašau atsargiau rinktis argumentus. 

— O kam?.. Juk mes abu turime lygias teises, o aš nė 
kiek neįsižeisiu, jeigu jūs paklausite, kiek turėjau meilužių. 

-— Man tai visai neįdomu. 

Ji ėmė žingsniuoti po svetainę. Vokulskis užvirė pykčiu, 
tačiau susivaldė. 

— Taip, prisipažįstu,— vėl prabilo ji — kad nesu laisva 
nuo prietarų. Betgi aš esu tik moteris, mano ir smegenys leng- 
vesnės, kaip kad tvirtina jūsų antropologai; be to, mane var- 
žo padėtis visuomenėje, blogi įpročiai ir dar dievai žino kas!.. 
Tačiau jei būčiau protingas vyras, kaip jūs, ir tikėčiau pažan- 
ga, kaip jūs, tai sugebėčiau išsivaduoti iš tų varžtų ir bent pri- 
pažinti, kad anksčiau ar vėliau moterys turi gauti lygias teises. 

— Turbūt, tų simpatijų atžvilgiu? .. 

— Tur būt... tur -būt...— pamėgdžiodama tarė ji.— Kaip 
tik apie tas simpatijas ir kalbu... 

— O!.. tad kam gi dar laukti abejotinų pažangos rezul- 
tatų? Ir dabar jau yra labai daug šiuo atžvilgiu lygiateisių mo- 
terų. Jos sudaro labai galingą organizaciją ir vadinasi koko- 
tėmis... Tačiau keistas dalykas: turėdamos pasisekimą tarp 
vyrų, tos damos anaiptol negali pasigirti moterų palankumu... 

— Su jumis neįmanoma kalbėti, ponas Vokulski,— paste- 
bėjo našlė. 

— Neįmanoma su manim kalbėti apie moterų teisių ly- 
gybę? 

Ponios Vonsovskos akys užsidegė, o kraujas mušė į veidą. 
Ji staigiai atsisėdo į krėslą ir, trenkusi ranka į stalą, sušuko: 

— Na, gerai!.. Neišsigąsiu jūsų cinizmo ir kalbėsiu net 
apie kokotes... Tad žinokite, tik labai niekingi Žmonės gali 
lyginti tas damas, kurios parsiduoda už pinigus, su padorio- 
mis ir kilniomis moterimis, kurios atsiduoda iš meilės. .. 

- — Ir vis apsimetinėja nekaltomis. .. 


— Kad ir taip. 

— Ir apgaudinėjančiomis vieną po kito kvailelius, kurie 
jomis tiki... 

— Argi tokia apgaulė jiems kuo nors kenkia? ..— paklau- 


sė ji, įžūliai žiūrėdama jam į akis. 

Vokulskis sukando dantis, tačiau susivaldė ir ramiai tarė: 

— Kaip jūs manote, ponia, ką būtų apie mane pasakę ma- 
no kompanionai, jeigu turėčiau kapitalo ne šešis šimtus tūks- 
tančių rublių, kaip kad buvo skelbiama, o tik šešis tūkstan- 
čius ir, žinodamas tuos gandus, nebūčiau jų paneigęs? .. Juk 
čia tiktai dviejų nulių skirtumas. .. 

— Nepainiokime čia piniginių klausimų,— nutraukė po- 
nia Vonsovska. 

— Aha!.. Tai ką jūs pati, ponia, apie mane pasakytumė- 
te, jeigu aš, pavyzdžiui, pasivadinčiau ne Vokulskiu, o Vol- 
kuskiu, ir šitokio nežymaus raidžių sukeitimo pagalba būčiau 
išsikovojęs velionės pirmininkienės palankumą, įsibrovęs į jos 
namus ir tenai turėčiau garbę susipažinti su jumis? .. Kaip jūs 

pavadintumėte tokį būdą užmegzti pažintis ir įsigyti Žmonių 
palankumą?.. 

Judriame ponios Vonsovskos veide pasirodė pasišlykštėji- 
mas. 

— Kas gi čia bendra su barono ir jo žmonos istorija? ..— 
atkirto ji. 

— Bendra yra tai, ponia, kad visuomenėje negalima sa- 
vintis svetimų titulų. Galų gale kokotė gali būti naudingas 
padaras, ir niekas neturi teisės daryti jai priekaištų už pasi- 
rinktąją profesiją; tačiau kokotė, besidangstanti vadinamojo 
dorovingumo kauke, yra apgavikė. O už tai jau galima pa- 
daryti priekaištų. 

— Šlykštynė! ..— įsikarščiavo ponia Vonsovska.— Tačiau 
tiek to... Vis dėlto pasakykite man, ką praranda visuomenė 
dėl tokios mistifikacijos? .. 

Vokulskiui ėmė ūžti ausyse. 

— Visuomenė kartais net laimi, jeigų koks nors naivus 
žmogelis pasiduoda beprotybei, vadinamai idealia meile, ir 
per didžiausius pavojus įsigyja turią, norėdamas padėti jį prie 
savo idealo kojų... Tačiau visuomenė kai kada ir praranda, 
jei tas beprotis, atskleidęs mistifikaciją, palūžta ir daugiau 
nieko nebesugeba... arba... nesutvarkęs turto reikalų, šo- 
ka... tai yra šaudosi su ponu Starskiu, ir kulka jam nubroz- 
dina šonkaulius... Vadinasi, ponia, visuomenė nustoja vienos 
sudužusios laimės, vieno sutrikusio proto, o gal ir Žmogaus, 
kuris būtų galėjęs ką nors nuveikti... 

— Tas žmogus pats kaltas. .. 

— Jūsų teisybė: būtų kaltas, jeigu susigriebęs nepasielgtų 
taip kaip baronas ir nebaigtų savo gėdingo apkvaitimo... 

— Trumpiau sakant,— tarė ponia Vonsovska,— vyrai savo 
noru neatsisakys žiaurių privilegijų prieš moteris... 

— Tai yra nepripažins privilegijos apgaudinėti. .. 

— Tačiau kas atsisako susitarimo,— karštai pareiškė naš- 
lė, — tas pradeda kovą... 

-— Kovą? ..— juokdamasis pakartojo Vokulskis. 

— Taip, kovą, kurioje nugalės stipresnis. .. O kas yra stip- 

resnis, mes dar pamatysime!..— sušuko ji, pagrasindama 
ranka. 

Tą akimirką įvyko kažkas netikėta. Vokulskis staigiai su- 
griebė ponią Vonsovską už abiejų rankų ir suspaudė jas tri- 
mis savo rankos pirštais. 

— Ką tai reiškia? ..— paklausė ji išblykšdama. 

— Mėginame, kas stipresnis, — atsakė jis. 

— Na... gana juokauti... 

— Ne, ponia, aš nejuokauju... Aš tiktai kukliai įrodau, 
kad su jumis, kaip kovotoja, galiu padaryti viską, kas man 
patinka. Taip ar ne? 

— Paleiskite mane,— sušuko ji, stengdamasi ištrūkti,—-- nes 
pašauksiu tarnus. .. 

Vokulskis paleido rankas. 

— Ak, vadinasi, damos su mumis kovos, pasitelkusios į pa- 
galbą tarnus? .. Įdomu, kokio užmokesčio pareikalautų tie są- 
jungininkai ir ar leistų jums nesilaikyti įsipareigojimų? 

Ponia Vonsovska pasižiūrėjo į jį iš pradžių kiek nerimau- 
dama, paskui su apmaudu, pagaliau gūžtelėjo pečiais. 

— Žinote, kas man atėjo į galvą? 

— Kad aš išėjau iš proto? 

— Panašiai. 

— Su tokia žavia moterimi ir šitaip besiginčijant tatai bū- 
tų visiškai natūralu. 

— Ak, koks banalus komplimentas!.. — susiraukė ji. — 
Šiaip ar taip, turiu pripažinti, kad jūs man truputį patikote. 
Truputį. .. Tačiau jūs nebaigėte vaidmens, paleidote man ran- 
kas, ir aš nusivyliau... 

— O, aš dar sugebėčiau nepaleisti rankų. 

— O aš sugebėčiau pašaukti tarnus. .. 

— O aš, atleiskite, ponia, būčiau užčiaupęs jums burną... 

— Ką?..ką?.. 

— Tą, ką jūs girdėjote. 

Ponia Vonsovska vėl nustebo. 

— Žinote,— pasakė ji, napoleoniškai sukryžiuodama ran- 
kas, — jūs esate arba labai originalus, arba... labai blogai 
išauklėtas. 

— Aš visai neišauklėtas. .. 

— Vadinasi, iš tikrųjų originalus, — sušnibždėjo ji.— Gai- 
la, kad Bela nepažino jūsų šiuo atžvilgiu. ... 

Vokulskis apstulbo. Ne todėl, kad išgirdo tą vardą, o to- 
dėl, kad pajuto savyje nuostabią permainą. Panelei Izabelei 
jis pasijuto visiškai abejingas, bet užtat jį ėmė dominti ponia 
Vonsovska. 

— Reikėjo iš karto išdėstyti jai savo teorijas kaip man,— 
kalbėjo toliau našlė, — ir tarp jūsų nebūtų buvę jokių nesusi- 
pratimų. 

— Nesusipratimų?.. — paklausė Vokulskis, išplėsdamas 
akis. 

— Taip, nes, kiek aš žinau, ji sutinka jums atleisti. 

— Atleisti?.. 

— Matau, jūs dar esate labai... nusilpęs, — abejingu tonu 
pasakė ji,— jeigu pats nejaučiate, kaip bjauriai pasielgėte. .. 
Šalia jūsų ekscentriškų išsišokimų net baronas atrodo elegan- 
tiškas Žmogus. 

Vokulskis nusikvatojo taip nuoširdžiai, kad net jam pa- 
čiam pasidarė neramu. Ponia Vonsovska kalbėjo toliau: 

— Jūs juokiatės?.. Aš nepykstu, nes suprantu, ką reiš- 
kia toks juokas... Tai yra aukščiausias kančios laipsnis... 

— Prisiekiu jums, kad jau dešimt savaičių nesu taip lais- 
vai jautęsis. .. Dieve mano! .. netgi dveji metai. .. Man rodos, 
kad visą tą laiką mano smegenis buvo aptemdžiusi kažkokia 
baisi šmėkla ir prieš valandėlę išnyko... Tik dabar pajutau, 
kad esu išgelbėtas, ir jūsų dėka... 

Jo balsas virpėjo. Jis paėmė ją už abiejų rankų ir pabu- 
čiavo jas beveik aistringai. Poniai Vonsovskai pasirodė, kad 
jo akyse blykstelėjo ašaros. 

— Išgelbėtas!.. Laisvas! ..— kartojo jis. 

— Klausykite,— šaltai tarė ji, atitraukdama rankas.— Aš 
žinau viską, kas tarp jūsų įvyko... Jūs pasielgėte negarbin- 
gai, vogčia klausydamasis pašnekesio, kuris man yra žinomas 
su visomis smulkmenomis, netgi daugiau... Tai buvo papras- 
čiausias flirtas... 

— Ak, vadinasi, tai yra flirtas? ..— pertraukė jis.— Kai 
moteris panėši į restorano servetėlę, kuria kiekvienas gali 
šluostytis lūpas ir pirštus? .. Tai tik flirtas, labai gerai!.. 

— Nutilkite!..— sušuko ponia Vonsovska.— Neginčiju, 
kad Bela pasielgė blogai, bet... spręskite pats apie savo elge- 
sį, kai aš pasakysiu, kad ji jus... 

— Myli, ar ne? — paklausė Vokulskis, glostydamasis 
barzdą. 

— O, myli!.. Kol kas ji tik gailisi jūsų... Nenoriu leistis 
į smulkmenas, tiktai pasakysiu, kad per tuos du mėnesius aš 
beveik kasdien ją matydavau... kad visą laiką ji kalbėjo tik 
apie jus ir kad mėgstamiausia jos pasivažinėjimų vieta yra... 
Zaslavo pilis! .. Kiek kartų sėdėjo ant to didžiojo akmens su 
įrašu, kiek kartų mačiau jos akyse ašaras... O vieną sykį ji 
visai pravirko, kartodama akmenyje iškaltas eilutes: 


Aš būsiu su tavim: tenai iš seno 
Dalelė mano sielos palikta... 


Ką jūs dabar pasakysite? .. 

— Ką aš pasakysiu? ..— pakartojo Vokulskis.— Prisiekiu, 
kad vienintelis mano noras šią akimirką — kad neišliktų nė 
mažiausio pėdsako, jog aš pažinojau panelę Lencką... Ir pir- 
miausia — kad išnyktų tas nelaimingasis akmuo, kuris ją taip 
graudina. 

— Jei tai būtų tiesa, turėčiau gražų vyrų pastovumo įro- 
dymą... 

— Ne, jūs turėtumėte tiktai stebuklingo pasveikimo įro- 
dymą,— susijaudinęs tarė jis.— Dieve mano! .. man rodos, kad 
kažkas mane porai metų buvo užmagnetizavęs, kad prieš de- 
šimt savaičių buvau nemokšiškai pažadintas ir kad tiktai šian- 
dien pagaliau iš tikrųjų atsipeikėjau. .. 

— Jūs tai rimtai sakote? 

— Argi jūs nematote, koks esu laimingas? .+ Aš atgavau 
patį save, aš vėl priklausau sau... Patikėkite manim, tai ste- 
buklas, kurio visiškai nesuprantu; dabar galiu palyginti save 
tik su žmogumi, kuris, jau karste gulėdamas, pabudo iš letar- 
go miego. 

— Ir kieno tai nuopelnas? ..— paklausė ji, nuleisdama 
akis. 

— Pirmiausia jūsų... Ir dar, kad pagaliau ryžausi aiškiai 
pareikšti kažkam tas mintis, kurios jau seniai manyje subren- 
do, tik neturėjau drąsos jų prisipažinti. Panelė Izabelė — visai 
kitos rūšies negu aš, ir tiktai kažkoks proto aptemimas galėjo 
mane pririšti prie jos. 

— Ir ką jūs darysite po tokio įdomaus atradimo? 

— Nežinau. 

— Ar kartais nesuradote sau tinkamos moters?.. 

— GaL būt. 

— Tai turbūt toji... ponia Sta... Sta... 

— Stavska? .. Ne. Veikiau jūs. 

Ponia Vonsovska pakilo nuo krėslo labai iškilminga mina. 

— Suprantu, — tarė Vokulskis.— Aš turiu išeiti? 

— Kaip jums atrodo geriau. 

— Ir į kaimą drauge nevažiuosime? 

— O, tai jau tikrai... Nors... aš nedraudžiu jums tenai 
atvažiuoti. .. Pas mane turbūt bus Bela... 

— Tada aš neatvažiuosiu. 

— Aš nesakau, kad ji būtinai bus. 

— Ir aš rasčiau tik jus vieną? 

— Galimas daiktas. 

— Ir mes šnekėtume taip kaip šiandien? .. Jodinėtume 
kaip tuomet?.. 

— Ir tarp mūsų iš tikrųjų prasidėtų karas, — atsakė ponia 
Vonsovska. 

— Įspėju, kad aš jį laimėčiau. 

— Iš tikrųjų? .. Ir gal padarytumėt mane savo verge?.. 

— Taip. Įtikinčiau, kad sugebu paimti viršų, o paskui atsi- 
klaupęs prie jūsų kojų maldaučiau leidimo tapti jūsų vergu... 

Ponia Vonsovska pasisuko ir išėjo. Tarpduryje ji akimirką 
sustojo ir, grįžtelėjusi galvą, tarė: 

— Iki pasimatymo. .. kaime! .. 

Vokulskis išėjo iš jos tarsi girtas. Atsidūręs gatvėje, jis 
sušnibždėjo: 

— Iš tikrųjų sukvailiojau. 

Atsigręžė ir pastebėjo lange ponią Vonsovską, žiūrinčią 
pro užuolaidas. 

„Po velnių! — pagalvojo jis.— Ar tik vėl neįklimpau į ko- 
kią avantiūrą?..“ 

Eidamas gatve, Vokulskis visą laiką galvojo apie jame 
įvykusią permainą. 

Jam atrodė, tarsi jis būtų iš bedugnės, kurioje viešpatavo 
naktis ir beprotybė, staiga ištrūkęs į dienos šviesą. Širdis pla- 
kė smarkiau, kvėpuoti buvo lengviau, mintys plaukė nepa- 
prastai laisvai; jis jautė visame kūne kažkokį žvalumą, o šir- 
dyje neapsakomą ramybę. 

Jo jau nebeerzino gatvės judėjimas, smagu buvo žiūrėti 
į minią. Dangus tarytum patamsėjo, namai pašviesėjo, ir net 
dulkės, nušviestos saulės spindulių, atrodė puikios. 

Tačiau maloniausia jam buvo žiūrėti į jaunas moteris, į jų 
lanksčius judesius, besišypsančias lūpas ir viliojančias akis. 
Kelios iš jų pažvelgė jam tiesiai į akis, ir jų žvilgsniai buvo 
meilūs ir koketiški. Vokulskiui dar smarkiau ėmė plakti širdis, 
ir lyg kažkokia karšta srovė perbėgo nuo galvos iki kojų. 

„Gražios! .."— pagalvojo jis. 

Tačiau čia pat prisiminė ponią Vonsovską ir pripažino, kad 
ji gražesnė už visas tas gražuoles, o svarbiausia — patraukles- 
nė... Kokia figūra, kokia puiki kojų linija, o veido spalva, 
o akys, spindinčios kaip deimantai ir švelnios kaip aksomas. .. 
Bveik galėtų prisiekti, kad jaučia jos kūno kvapą, girdi jos 
nervingą juoką, ir jam galvoje ėmė ūžti, vien tik pagalvojus 
apie prisilietimą prie jos. 

— Tai turbūt pašėlusi moteris! ..— sušnibždėjo jis. — 
Sukandžiočiau ją... 

Ponios Vonsovskos paveikslas taip persekiojo ir erzino, jog 
jis staiga pagalvojo, kad reikėtų aplankyti ją dar šiandien 
vakare. 

„Juk ji kvietė mane pietauti ir vakarieniauti,— tikino jis 
save, jausdamas, kaip jame kažkas verda.— Išmes mane pro 
duris? .. O kam jai reikėjo koketuoti? Kad aš jai nebjaurus, 
seniai žinau, o man ji, dievaži, žadina geidulį, kuris taip pat 
šio to vertas..." 

Pro jį praėjo kažkokia šatenė panašiomis į žibuokles aki- 
mis ir vaikišku veideliu, ir Vokulskis nustebęs pajuto, kad ir 
šita jam patinka. 

Per keliolika žingsnių nuo savo namų jis išgirdo šaukiant: 

— Ei! Ei! .. Stachai!.. 

Vokulskis atsigręžė ir cukrainės verandoje pamatė Šuma- 
ną. Daktaras paliko nebaigtus valgyti ledus, numetė ant stale- 
lio sidabrinę monetą ir pribėgo prie Vokulskio. 

— Einu pas tave, — pasakė Šumanas, imdamas jį už paran- 
kės.— Žinai, jau seniai taip šauniai atrodei. .. Einu lažybų, tu 
dar sugrįši į bendrovę ir išvaikysi tuos nususėlius. .. Kokia 
fizionomija... Koks žvilgsnis... Pagaliau vėl matau senąjį 
Stachą!.. 

Juodu įėjo į tarpuvartę, pakilo laiptais ir užėjo į Vokuls- 
kio butą. 

— O aš kaip tik galvojau, kad man gresia kažkokia nauja 
liga. ..— tarė juokdamasis Vokulskis.— Nori cigaro? 

— Kodėl gresia? 

— Įsivaizduok, gal jau kokia valanda, kai mane nepapras- 
tai veikia moterys. .. Man tiesiog baisu. .. 

Šumanas nusikvatojo visa gerkle. 

— Tai tau gražiausia... Užuot iškėlęs puotą tokio džiaugs- 
mo proga, jis bijo... O ką, manai, kad buvai sveikas, kai ėjai 
iš proto dėl vienos moters? Tu sveikas dabar, kai tau patinka 
visos, ir pirmiausia neatidėliodamas turi pasistengti laimėti pa- 
lankumą tos, kuri geriausiai tau patiks. 

— Taigi!.. O jeigu tai aukštuomenės dama?.. 

— Juo geriau... juo geriau... Aukštuomenės damos kur 
kas skanesnis kąsnelis negu kambarinės. Moteriškumas daug 
laimi per prašmatnumą ir inteligentiškumą, o ypač per išdi- 
dumą. Kokias idealias kalbas išgirsi, kokias taurias minas pa- 
matysi. .. Ak, sakau tau, tai triskart geriau... 

Vokulskio veidą perbėgo šešėlis. 

— Oho! — sušuko Šumanas.— Jau matau šalia tavęs ilgą 
ausį to patrono, kuriuo Jėzus įjojo į Jeruzalę. Ko dabar vai- 
paisi? .. Būtinai sukis tik prie aukštuomenės damų, nes pa- 
prasta kilmė žadina jų smalsumą. 


Prieškambaryje pasigirdo skambutis, ir įėjo Ochockis. 
Žvilgtelėjęs į įsikarščiavusį daktarą, jis paklausė: 

— (Gal trukdau jums? 

— Ne,— atsakė Šumanas, — jūs galite net padėti. Aš kaip 
tik patariu Stachui gydytis nauju romanu, bet... ne idealiu. 
Idealų jau gana... 

— O žinote, tos pamokos ir aš mielai paklausysiu, — pasa- 
"kė Ochockis, užsirūkydamas pasiūlytą cigarą. 

— Nesąmonė! — sumurmėjo Vokulskis. 

— Nieko panašaus, — atsakė Šumanas.— Žmogus su tavo 
turtu gali būti visiškai laimingas, nes protingai laimei reikia: 
kasdien valgyti kitokius patiekalus ir vilktis švariais balti- 
niais, o kiekvieną sezoną keisti gyvenamąją vietą ir meilužes. 

— Pritrūks moterų, — pastebėjo Ochockis. 

— Palikite tai moterims, o jos jau pasistengs, kad jų ne- 
pritrūktų,— ironiškai atsakė daktaras.— Juk ta pati dieta tai- 
koma ir moterims. 

— Ta sezoninė dieta? ..— paklausė Ochockis. 

— Žinoma. Kodėl gi jos turi būti blogesnės už mus? 

— Tačiau nelabai įdomu tarnauti dešimtą ar dvidešimtą 
sezoną. 

— Prietaras!.. prietaras! ..— kalbėjo Šumanas.— Nei jūs 
pastebėsite, nei suprasite, ypač jeigu būsite įtikintas, kad esa- 
te tik antras ar ketvirtas, ir dargi kaip tik tas iš tikrųjų myli- 
mas, tas seniai laukiamas... 

— Ar nebuvai užėjęs pas Žeckį? — paklausė Vokulskis Šu- 
maną. 

— Na, jam jau nebeparašysiu meilės recepto,— atsakė 
daktaras.— Senis vos skreba... 

— Iš tikrųjų jis blogai atrodo, — patvirtino Ochockis. 

Jie ėmė kalbėti apie Žeckio sveikatą, paskui apie politiką; 

pagaliau Šumanas atsisveikino ir išėjo. 
“ — Pašėlęs cinikas!..— sumurmėjo Ochockis. 

— Jis nemėgsta moterų,— paaiškino Vokulskis,— o, be to, 
jam pasitaiko sunkių dienų, ir tada plepa visokias erezijas. 

— Kartais su pagrindu,— tarė Ochockis.— Betgi ir gerai 
pataikė jis išdėstyti tas savo pažiūras... Kaip tik prieš valan- 

dą turėjau rimtą pokalbį su teta, kuri būtinai kalbina mane 
vesti ir įrodinėja, kad niekas taip nekilnina žmogaus, kaip pa- 
dorios moters meilė... 

— Šumanas patarinėjo tik man, o ne jums. 

— Kaip tik apie jus aš ir mąsčiau, klausydamasis jo sam- 
protavimų. Įsivaizduoju, kaip jūs pasijustumėte, kas sezoną 
keisdamas meilužes, jeigu kada nors pas jus ateitų visi tie 
žmonės, kurie dabar dirba kraudami jums pelną, ir paklaustų: 
„Kuo atsidėkoji mums už mūsų darbus, už mūsų skurdą ir 
trumpą gyvenimą, kurio dalį tau atiduodame? .. Ar darbu, ar 
patarimu, ar pavyzdžiu?.." 

— Kokie gi žmonės dabar dirba dėl mano pelno? — paklau- 
sė Vokulskis.— Pasitraukiau iš prekybos ir keičiu savo kapi- 
talą į vertybinius popierius. 

— Jeigu tai dvarų įkaitiniai dokumentai, tai jų kuponus 
savo darbu apmoka kumečiai, o jeigu tai kokios nors akcijos, 
tai vėlgi jų dividendus padengia geležinkelių, cukraus fabri- 
kų, audyklų ir visokie kitokie darbininkai. .. 

Vokulskis dar labiau paniuro. 

— Klausykite,— tarė jis,— argi aš turiu apie tai galvo- 
ti? .. Tūkstančiai gyvena iš procentų ir nesirūpina tokiais klau- 
simais. 

— Čia kas kita,— burbtelėjo Ochockis.— Kiti — tai ne 
jūs... Aš turiu tik pusantro tūkstančio rublių per metus, o vis 
dėlto man dažnokai ateina į galvą. kad iš tos sumos gali pra- 
gyventi trejetas ar ketvertas žmonių ir kad kažkas atiduoda 
man dalį savo gyvenimo gėrybių arba turi apriboti savo ir taip 
jau ribotus poreikius. .. 

Vokulskis keletą kartų perėjo per kambarį. 

— Kada jūs išvažiuojate į užsienį? — staiga paklausė jis. 

— To aš taip pat nežinau, — liūdnai atsakė Ochockis. -- 
Mano skolininkas grąžins pinigus ne anksčiau kaip po metų. 
Jis atsiteis su manimi iš naujos paskolos, o dabar ją nelengva 
gauti. 

— Ar daug procentų jums moka? 

— Septynis. 

— O ar patikimas laidas? 

— Jo ipoteka yra pirmoji po kredito draugijos. 

— Jeigu aš duočiau jums pinigų ir perimčiau jūsų teises, 
ar jūs išvažiuotumėt į užsienį? 

— Tučtuojau!..— sušuko Ochockis, pašokdamas iš vie- 
tos.— Ką aš čia ištupėsiu? .. Nebent iš nevilties vesiu turtingą 
nuotaką, o paskui darysiu taip, kaip pataria Šumanas. 

Vokulskis susimąstė. 

— Argi jau taip blogai būtų vesti? — negarsiai paklau- 
sė jis. 

— Ką jūs šnekat!.. Neturtingos žmonos aš neišmaitinsiu, 
turtinga padarytų mane sibaritu, ir tiek viena, tiek antra pa- 
laidotų visus mano planus. Man reikia nuostabios Žmonos, 
kuri kartu su manimi dirbtų laboratorijoje; o kur aš tokią 
rasiu? .. 

Ochockis atrodė gerokai susierzinęs ir pakilo eiti. 

— Vadinasi, mielasis,— pasakė Vokulskis atsisveikinda- 
mas, — dėl jūsų kapitalo mes pasikalbėsime. Aš sutikčiau jį 
jums išmokėti. 

— Kaip norite... Aš neprašau, bet būčiau labai dėkingas. 

— Kada išvažiuojate į Zaslaveką? 

— Rytoj, todėl ir atėjau atsisveikinti. 

— Vadinasi, sutarta,— užbaigė Vokulskis, apkabindamas 
Jį. — Spalio mėnesį jūs galėsite gauti pinigus. 

Ochockiui išėjus, Vokulskis nuėjo gulti. Tą dieną jis pa- 
tyrė tokių stiprių ir prieštaringų įspūdžių, kad sunkiai bega- 
lėjo juos suvokti. Jam rodėsi, kad nuo tos akimirkos, kai 
nutraukė ryšius su panele Izabele, jis kopė tarp daugybės be- 
dugnių vis aukštyn į baisiai statų kalną ir tik šiandien pasiekė 
jo viršūnę, netgi perėjo į priešingą šlaitą, nuo kurio atsivėrė 
dar neaiškūs, bet visai nauji horizontai. 

Dar kokią valandą jam akyse šmėkščiojo būriai moterų, 
o tarp jų dažniausiai ponia Vonsovska; arba staiga pasirody- 
davo minios kumečių ir darbininkų, kurie klausė jį, ką jis 
jiems davė mainais už savo pelnus. 

Pagaliau jis kietai užmigo. 

Pabudo šeštą ryto, ir pirmasis jo įspūdis buvo laisvės ir 
žvalumo jausmas. 

Teisybė, keltis nesinorėjo, tačiau nejuto jokios kančios ir 
negalvojo apie panelę Izabelę. Tai yra galvojo, bet galėjo ir 
negalvoti; šiaip ar taip, jos prisiminimas jau nebekankino taip 
skaudžiai, kaip ligi šiol. 

Tasai skausmo dingimas vėl sukėlė nerimą. 

„Ar tik man nesivaidena?"— pagalvojo jis. 

Prisiminė visą vakarykštę dieną; atmintis tebebuvo tokia 
pati, protas veikė logiškai. 

— Gal ir valią atgausiu? — sušnibždėjo jis. 

Norėdamas save išmėginti, jis nutarė po penkių minučių 
atsikelti, išsimaudyti, apsirengti ir tučtuojau eiti pasivaikš- 
čioti į Lazenkas. Žiūrėjo, kaip slenka laikrodžio rodyklė, ir su 
nerimu klausė save: „(O gal net to nepajėgsiu? .." 

Rodyklė pasislinko penkias minutes, ir Vokulskis atsikė- 
lė — neskubėdamas, bet ir nesvyruodamas. Pats prisipylė van- 
dens į vonią, išsimaudė, nusišluostė, apsirengė ir po pusvalan- 
džio jau žingsniavo į Lazenkas. 

Jis stebėjosi, kad visą tą laiką galvojo ne apie panelę 
Izabelę, o tik apie ponią Vonsovską. Matyt, vakar jame kaž- 
kas pasikeitė: gal pradėjo veikti kažkokie seniau suparaly- 
žiuoti smegenų narveliai?.. Mintis apie panelę Izabelę jau 
nebeteko savo galios. 

„Kokia keista painiava,— stebėjosi jis.— Aną išstūmė po- 
nia Vonsovska, o ponią Vonsovską gali pakeisti bet kuri kita 
moteris. Vadinasi, aš iš tikrųjų išgijau nuo beprotybės. .." 

Jis ėjo pro tvenkinį ir abejingai žiūrėjo į valtis ir gulbes. 
Paskui pasuko į alėją, vedančią prie šiltnamio, kur anąkart 
juodu buvo dviese, ir pasakė sau, kad... šiandien su apetitu 
papusryčiaus. Tačiau, grįždamas atgal tuo pačiu keliu, staiga 
įtūžo ir kaip įpykęs vaikas su pašėlusiu malonumu stengėsi 
užtrinti koja savo paties paliktus pėdsakus. 

„Kad taip galėčiau viską užtrinti... Ir aną akmenį, ir griu- 
vėsius. .. Viską!.." 

Staiga pajuto, kad jame bunda nenuveikiamas tam tikrų 
daiktų naikinimo instinktas, ir tuo pačiu metu suprato, jog tai 
liguistas reiškinys. Taip pat buvo didžiai malonu, kad gali ne 

tik ramiai galvoti apie panelę Izabelę, bet netgi objektyviai 
ją vertinti. 

„Ko gi aš jaudinausi? — mąstė jis.— Jeigu ne ji, nebūčiau 
susikrovęs turto... Jeigu ne ji ir ne Starskis, pirmą kartą ne- 
būčiau išvažiavęs į Paryžių ir nebūčiau susipažinęs su Geistu, 
o prie Skernevicų nebūčiau išsigydęs nuo savo kvailystės. .. 
Juk jie abu man yra geradariai... Netgi turėčiau supiršti tą 
gražią porelę arba bent suorganizuoti jiems pasimatymus. .. 
Reikia tik pagalvoti, kad iš tokio mėšlo kada nors sužydės 
Geisto metalas!.." 

Botanikos sode buvo tylu ir beveik tuščia. Vokulskis apėjo 
šulinį ir pradėjo iš lėto kopti į ūksmingą kalvą, kurioje dau- 
giau kaip prieš metus pirmą kartą įsišnekėjo su Ochockiu. 
Jam rodėsi, tarsi ši kalva yra pamatas tų milžiniškų laiptų, ku- 
rių viršuje jam rodydavosi paslaptingos deivės statula. Išvydo 
ją ir dabar ir susijaudinęs pastebėjo, kad jos galvą supą 
ūkai akimirką išsisklaidė. Pamatė griežtą veidą, vėjyje besi- 
plaikstančius plaukus, o po bronzine kakta aštrias kaip liūto 
akis, rūsčiai žvelgiančias į jį. Jis atlaikė tą žvilgsnį ir staiga 
pajuto, kad auga... auga... kad jo galva jau iškyla aukščiau 
už aukščiausius parko medžius ir beveik siekia apnuogintas 
deivės kojas. 

Tada jis suprato, kad toji skaisti ir amžina grožybė yra 
Šlovė ir kad jos viršūnėse nėra kitokio džiaugsmo, kaip 
tik darbas ir pavojai. 

Namo jis parėjo liūdnesnis, bet vis dar ramus. Tas pasi- 
vaikščiojimas tarytum nematomais saitais susiejo jo ateitį su 
tuo senu jo gyvenimo tarpsniu, kai, dar būdamas pardavėjas 
ir studentas, dirbo mašinas su amžinu varikliu arba valdomus 
oro balionus. O keliolika paskutiniųjų metų buvo tiktai per- 
trauka ir laiko gaišatis. 

„Man reikia kur nors išvažiuoti, — pasakė jis sau, — reikia 
pasilsėti, o paskui. .. pažiūrėsime. .." 

Po pietų jis nusiuntė į Maskvą ilgą telegramą Suzinui. 

Kitą dieną, apie pirmą valandą, Vokulskiui bepusryčiau- 
jant, atėjo ponios Vonsovskos tarnas ir pranešė, kad ponia 
laukia karietoje. 

Kai jis išbėgo į gatvę, ponia Vonsovska liepė jam sėsti 
greta. 

— Aš imu jus su savimi, — pasakė ji. 

— Ar pietauti?.. 

— O ne, tiktai į Lazenkas. Man saugiau bus su jumis kal- 
bėtis prie liudininkų ir gryname ore. 

Tačiau Vokulskis buvo paniuręs ir nekalbus. 

Lazenkose jie išlipo iš karietos ir, aplenkę rūmų terasą, 
pradėjo iš lėto vaikščioti alėja, einančia prie amfiteatro. 

— Jums reikia susitikinėti su žmonėmis, ponas Vokuls- 
ki, — pradėjo ponia Vonsovska.— Jūs turite atsipeikėti iš savo 
apatijos, nes kitaip pražiopsosite saldų užmokestį. .. 

— O2.. net šitaip. .. 

— Būtinai. Visos damos susidomėjusios jūsų kančiomis, 
ir einu lažybų, kad ne viena iš jų norėtų suvaidinti guodėjos 
vaidmenį. 

— Arba pažaisti mano tariamomis kančiomis kaip katė 
su pele? .. Ne, ponia, man nereikia guodėjų, nes visiškai nesi- 
kankinu, o jau anaiptol dėl damų kaltės... 

— Kaip jūs sakote? ..— sušuko ponia Vonsovska.— Negi 
dar kas gali pagalvoti, kad jūs iš tikrųjų negavote mažų ran- 
kučių smūgio... 

— Ir gerai pagalvotų,— atsakė Vokulskis.— Jeigu kas ir 
sudavė man smūgį, tai anaiptol ne gražioji lytis, o... argi aš 
žinau? .. gal likimas. 

— Tačiau vis dėlto tarpininkaujant moteriai. .. 

— O ypač mano paties naivumui. Kone nuo mažens ieš- 
kojau kažko didžio ir nepažįstamo; o kadangi moteris matyda- 
vau tik tų poetų akimis, kurie perdėtai jas liaupsina, tai ir įsi- 
vaizdavau, kad moteris ir yra toji pati didybė ir nežinomybė. 
Aš apsirikau, ir tai yra mano laikino apkvaitimo paslaptis, 
nors per tą apkvaitimą, tarp kitko, man pasisekė praturtėti. 

Ponia Vonsovska sustojo. 

— Na, žinote, aš stebiuosi!.. Mes matėmės užvakar, o 
šiandien jūs man atrodote visiškai kitas žmogus, kažkoks 
barzdotas senis, kuris niekina moteris. .. 

— Aš ne niekinu, o tik šį tą esu pastebėjęs. 

— Būtent? ..— paklausė ponia Vonsovska. 

— Kad yra moterų, kurios tik tam gyvena pasaulyje, kad 
erzintų ir kurstytų vyrų aistras. Jos kvailina protingus žmo- 
nes, menkina padorius ir palaiko pusiausvyroje kvailius. Jos 
turi daugybę garbintojų ir vaidina mūsų gyvenime tokį pat 
vaidmenį kaip haremai Turkijoje. Taigi jūs matote, kad da- 
moms nėra nei ko graudintis dėl mano kančių, nei tikėtis ma- 
nimi pažaisti. Aš nepriklausau jų sričiai. 

— Ir netgi atsižadate meilės? ..— ironiškai paklausė ponia 
Vonsovska. 

Vokulskis įširdo. .. 

— Ne, ponia,— atrėžė jis, — tačiau aš turiu draugą pesi- 
mistą, kuris man išaiškino, kad kur kas naudingiau yra pirktis 
meilę už keturis tūkstančius rublių per metus, o už penkis 
tūkstančius gauti priedo ir ištikimybę, negu mokėti tuo, ką 
mes vadiname jausmu. 

— Nieko sau ištikimybė! ..— sušnibždėjo ponia Von- 
sovska. 

— Bent iš anksto žinoma, ko galima iš jos tikėtis. 

Ponia Vonsovska prikando lūpą ir nuėjo prie karietos. 

— Jums reikėtų pradėti skelbti savo naujas pažiūras. 

— Aš manau, ponia, kad tam gaila laiko, nes vis tiek vie- 
ni jų niekad nesupras, o kiti nepatikės, kol patys neįsitikins. 

— Dėkui už paskaitą, — tarė ji patylėjusi.— Ji padarė man 
tokį stiprų įspūdį, kad net neprašau jūsų palydėti mane na- 
mo. .. Šiandien jūs nepaprastai blogai nusiteikęs, bet tikiuosi, 
kad tai praeis... Ak, tiesa... Štai laiškas, — pridūrė ji, įbruk- 
dama jam į rankas voką.— Perskaitykite. Elgiuosi nediskretiš- 
kai, bet žinau, kad jūs manęs neišduosite, o aš nusprendžiau 
galutinai sutvarkyti nesusipratimą tarp jūsų ir Belos. Jeigu 
mano sumanymas pavyktų — sudeginkite laišką; jeigu ne... 
atvežkite man šį laišką į kaimą. .. Adieu! 

Ji sėdo į karietą ir nuvažiavo, palikdama Vokulskį vidury 
kelio. 

— Po velnių, nejaugi aš ją įžeidžiau?..— tarė jis sau.— 
O gaila, nes su tokia verta nusidėti!... 

Jis iš lėto nužingsniavo Ujazdovos alėjos link, mąstyda- 
mas apie ponią Vonsovską. 

„Niekai!.. juk neprisipažinsiu jai, kad ji man patinka... 
O pagaliau, kad ir pataikyčiau geru momentu, ką jai duočiau 
mainais? .. Net negalėčiau pasakyti, kad ją myliu.“ 

Tiktai namie Vokulskis išėmė iš voko panelės Izabelės 
laišką. 

Pamačius kažkada brangią rašyseną, jį tarsi žaibas nukrėtė 
gailesys; tačiau popieriaus kvapas priminė jam tuos senus, la- 
bai senus laikus, kai ji dar pavedinėjo jam rengti ovacijas 
Rosiui. 

— Tai buvo tik vienas karolėlis rožančiuje, kurį kalbė- 
davo panelė Izabelė, melsdamasi savo dievybei! ..— nusišyp- 
sojo jis. 

Ir pradėjo skaityti: 


„Brangioji mano Kazia! Man taip viskas įgriso ir taip 
dar negaliu susikaupti, kad tiktai šiandien susiruošiau pa- 
pasakoti tau, kas įvyko pas mus, tau išvažiavus. 

Jau žinau, kiek man užrašė teta Hortenzija: šešiasde- 
šimt tūkstančių rublių; vadinasi, iš viso mes dabar turi- 
me devyniasdešimt tūkstančių rublių, kuriuos gerasis ba- 
ronas žada kažkur investuoti iš septynių procentų, o tatai 
sudarys apie šešis tūkstančius rublių per metus. Nieko 
nepadarysi, teks išmokti taupumo. 

Negaliu tau apsakyti, kaip man nuobodu, o gal tik 
ilgu... Bet ir tai praeis. Tas jaunasis inžinierius vis pas 
mus lankosi kas keletą dienų. Iš pradžių jis linksmindavo 
mane kalbomis apie geležinius tiltus, o dabar pasakoja, 
kaip buvo įsimylėjęs vieną moterį, kuri ištekėjo už kito, 
kaip baisiai kentėjęs, kaip netekęs vilties dar kartą pamil- 
ti ir kaip norėtų pasveikti per naują, geresnę meilę. Jis 
man taip pat prisipažino, kad kartais rašinėja eilėraščius, 
kuriuose, deja, apdainuoja tik gamtos grožybes... Tar- 
pais iš nuobodulio kone verkiu, tačiau visai be draugi- 
jos aš numirčiau, ir todėl deduosi klausanti jo ir kartais 
leidžiu pabučiuoti rankutę. .." 

Vokulskiui kaktoje iššoko gyslos. .. Jis atsikvėpė ir skaitė 
toliau: 


„Tėveliui kasdien blogiau. Verkia po keliskart per 
dieną, ir jeigu tik mes vieni penkias minutes pasišnekame, 
ima prikaišioti — žinai, dėl ko!.. Tu nepatikėsi, kaip ma- 
ne tatai erzina. 

Zaslavo griuvėsiuose lankausi vos ne kas antra diena. 
Kažkas mane tenai traukia, nežinau — ar graži gamta, aI 
vienuma. Kai man ypač sunku, aš pieštuku rašinėju su- 
skilusiose sienose įvairiausius dalykus ir su džiaugsmu 
galvoju: kaip gera, kad pirmas lietus visa tai nuplaus. 

Teisybė... Užmiršau svarbiausią dalyką! Žinai, maršal- 
ka parašė tėvui laišką, kuriame visai formaliai prašo ma- 
no rankos. Visą naktį raudojau — ne todėl, kad galiu tapti 
maršalkiene, o... kad tai taip lengvai gali įvykti!.. 

Plunksna krinta man iš rankų. Lik sveika ir kartais 
prisimink savo nelaimingąją Belą.“ 


Vokulskis suglamžė laišką. 

— Taip jos nekenčiu... ir vis dar myliu! — sušnibždė- 
jo jis. 

Galva jam degė. Jis žingsniavo po kambarį sugniaužęs 
kumščius ir juokėsi iš savo paties svaičiojimų. 

Vakare jis gavo telegramą iš Maskvos ir tučtuojau tele- 
grafavo į Paryžių. Visą kitą dieną, nuo ryto iki vėlyvos nak- 
ties, praleido su savo advokatu ir notaru. 

Guldamas miegoti, pagalvojo: 

„Ar tik aš nepadarysiu kvailystės? .. Na, pagaliau vietoje 
viską dar kartą patikrinsiu... Ar gali egzistuoti už orą leng- 
vesnis metalas, — tai vienas dalykas, bet nėra abejonės, kad 
čia kažkas slypi. .. Pagaliau. .. ieškant filosofijos akmens, bu- 
vo atrasta chemija; vadinasi, kas žino, kas dabar čia bus 
atrasta? .. Galų gale man vis tiek, kad tik išbrisčiau iš šios 
balos. .." 

Tik trečią dieną per pietus atėjo iš Paryžiaus atsakymas, 
kurį Vokulskis porą kartų perskaitė. Netrukus jam padavė 

laišką nuo ponios Vonsovskos. Ant voko antspaudo vietoje 
"buvo sfinksas. 

— Taip, — šypsodamasis sumurmėjo Vokulskis, — žmo- 
gaus veidas ir žvėries liemuo; o mūsų vaizduotė prideda jums 
sparnus. 

„Užeikite pas mane valandėlę, — rašė ponia Vonsovska,— 
turiu į jus labai svarbų reikalą, o šiandien norėčiau išva- 
žiuoti.“ 

— Pažiūrėsime, koks ten svarbus reikalas! — tarė jis sau. 

Po pusvalandžio jis buvo pas ponią Vonsovską; prieškam- 
baryje jau stovėjo kelionei paruošti lagaminai. Šeimininkė pri- 
ėmė jį savo darbo kabinete, kuriame, beje, nė viena smulk- 
mena nepriminė darbo. 

— O, jūs esate labai mandagus! — įsižeidusi pradėjo ponia 
Vonsovska.-- Vakar visą dieną jūsų laukiau, o jūs net nepa- 
sirodėte. .. 

— Juk jūs pati uždraudėte man ateiti, — atsakė nustebęs 
Vokulskis. 

— Kaip tatai? .. Argi aš aiškiai nepakviečiau jūsų į kai- 
mą?.. Tiek to, priskirsiu tatai jūsų ekscentriškumui. .. Mielas 
pone, turiu į jus labai svarbų reikalą. Netrukus ruošiuosi va- 
žiuoti į užsienį ir noriu su jumis pasitarti: kada geriau pirkti 
frankus — dabar ar prieš pat išvažiuojantė.. 

— O kada jūs važiuojate? 

— Maždaug... lapkričio... gruodžio mėnesį. ..— atsakė ji 
parausdama... 

— Geriau prieš pat išvažiuojant. 

— Jūs taip manote? 

— Šitaip bent visi daro. 

— Aš kaip tik nenoriu daryti kaip visi! — sušuko ponia 
Vonsovska. 

— Tai nupirkite dabar. 

— O jeigu iki gruodžio mėnesio frankai atpigs? 

— Tai atidėkite pirkimą iki gruodžio. 

— Na, žinote,— pasakė ji, suplėšydama kažkokį popierė- 
lį — jūs nepamainomas patarėjas... Juoda — tai juoda, bal- 
ta — tai balta... Koks gi jūs vyras? Vyras bet kurią akimirką 

turi būti ryžtingas ir bent žinoti, ko nori... Na kaip, atnešėte 
man Belos laišką? 

Vokulskis tylėdamas atidavė laišką. 

— Iš tikrųjų? — sušuko ji pagyvėjusi.— Vadinasi, jūs jos 
nemylite? .. Tokiu atveju kalba apie ją jums negali būti ne- 
maloni. Mat aš turiu... arba sutaikyti jus, arba... tegul jau 
vargšė mergina nebesikankina... Jūs nusistatėte prieš ją... 
ir darote jai skriaudą... Tai negarbinga... Padorus žmogus 
taip nedaro kaip jūs: apsukate merginai galvą, o paskui nu- 
metate kaip suvytusią puokštę. .. 

— Negarbinga! — pakartojo Vokulskis.— Sakykite, miela 
ponia, koks garbingumas gali išlikti žmoguje, kuris visą gy- 
venimą buvo maitinamas arba kančiomis ir pažeminimu, arba 
pažeminimu ir kančiomis? 

— Bet jūs turėdavote ir kitokių akimirkų. 

— O taip, keletą malonių žvilgsnių ir meilių žodžių, kurie 
turi dabar, man atrodo, tą vienintelį trūkumą, kad buvo... 
mistifikacija. 

— Tačiau dabar ji gailisi to, ir jeigu jūs sugrįžtumėte. .. 

— Ko? 

— Laimėti jos širdį ir ranką. 

— O antrą ranką palikti pažįstamiems ir nepažįstamiems 
garbintojams? .. Ne, ponia, jau gana man tų varžybų, kuriose 
pralaimėdavau ponams Starskiams, Šastalskiams ir dar velnias 
žino kam!.. Negaliu vaidinti eunucho vaidmens šalia savo 
idealo ir įtarinėti kiekvieną vyrą kaip laimingą varžovą aI 
neprašytą giminaitį. .. 

— Kaip tai Žema!..— sušuko ponia Vonsovska.— Vadi- 
nasi, už vieną klaidą, dargi nekaltą, jūs paniekinate kažkada 
mylėtą moterį? .. 

— Dėl tų klaidų skaičiaus, ponia, leiskite man turėti savo 
nuomonę; o dėl nekaltumo... Dieve mano! Kokia pasigailė- 
tina mano padėtis, jeigu net nesuprantu, kaip toli siekė jų ne- 
kaltumas. 

— Jūs taip manote? ..— šaltai paklausė ponia Vonsovska. 

— Aš jau nieko nebemanau,— tyliai atsakė Vokulskis.— 
Tiktai žinau, kad mano akyse, dangstantis nekaltais bičiuliš- 

kais santykiais, vyko paprasčiausias romanas, ir man to pa- 
kanka. Suprantu žmoną, kuri apgaudinėja savo vyrą, nes ji 
gali aiškintis santuokos uždedamais pančiais. Tačiau kad lais- 
va moteris apgaudinėtų svetimą sau žmogų... Cha!.. chal!.. 
cha! .. Tai jau, dievaži, sporto pamėgimas. .. Juk ji turėjo tei- 
sę pasirinkti vietoj manęs Starskį — ir juos visus... Bet ne! 
Jai dar prireikė turėti savo palydoje mulkį, kuris ją tikrai my- 
lėjo, kuris buvo pasiryžęs viską dėl jos paaukoti... Ir, galu- 
tinai pasityčiodama iš Žmogaus prigimties, ji norėjo kaip tik 
mane paversti priedanga sau ir savo garbintojams... Ar jūs 
įsivaizduojate, kaip šaipėsi iš manęs tie žmonės, kuriems taip 
pigiai kaštavo jos palankumas? .. Ir ar jūs suprantate, koks 
tai pragaras — būti tokiam juokingam kaip aš, o kartu ir to- 
kiam nelaimingam, taip aiškiai matyti savo pažeminimą ir su- 
prasti, kad jis nepelnytas? .. 

Poniai Vonsovskai virpėjo lūpos; ji vos valdėsi nepra- 
virkusi. 

— O gal jūs tik įsivaizduojate? — paklausė ji. 

— O ne, ponia... Įžeistas Žmogaus orumas — tai ne įsi- 
vaizdavimas. 

— O toliau?.. 

— Kas gi gali būti toliau? — atsakė Vokulskis.— Susigrie- 
biau, vėl atradau save ir dabar tik tiek esu patenkintas, kad 
mano priešininkų pergalė, bent mano atžvilgiu, nebuvo pilnu- 
tinė. 

— Ir visa tai yra neatšaukiama?.. 

— Klausykite, aš suprantu moterį, kuri atsiduoda iš mei- 
lės arba parsiduoda iš skurdo. Tačiau suprasti šitokią dvasinę 
prostituciją, kuria verčiamasi be jokio reikalo, šaltai, dangs- 
tantis dorovingumu,— to mano protas neišneša. 

— Vadinasi, yra dalykų, kurių negalima atleisti? — tyliai 
paklausė ji. 

— Kas ir kam turi atleisti? .. Ponas Starskis, turbūt, nie- 
kuomet nejsižeis dėl tokių dalykų, o gal net ims rekomenduoti 
savo bičiulius. O kitų galima nepaisyti, turint tokią gausią ir 
tokią rinktinę kompaniją. 

— Dar vieną žodelį, — pasakė ponia Vonsovska pakilda- 
ma.— Ar galima sužinoti, ką jūs ketinate daryti? .. 

— Jeigu aš pats žinočiau!.. 

Ji padavė jam ranką. 

-— Sudie. 

— Linkiu jums laimės... 

— O! ..— atsiduso ji ir greitai išėjo į gretimą kambarį. 

„Rodos,— pagalvojo Vokulskis, leisdamasis laiptais,— iš- 
syk sutvarkiau du reikalus... Ką gali žinoti, gal Šumanas ir 
teisybę sakė? .." 

Iš ponios Vonsovskos Vokulskis nuvažiavo pas Žeckį. Se- 
nasis pardavėjas buvo labai sunykęs ir vos bepakilo nuo krės- 
lo. Jį pamatęs, Vokulskis smarkiai susijaudino. 

— Ar tu nepyksti, seni, kad taip seniai pas tave buvau? — 
paklausė jis, spausdamas jam ranką. 

Žeckis liūdnai papurtė galvą. 

— Lyg aš nežinočiau, kas tau darosi? ..— atsakė jis.— 
Vargas... vargas pasaulyje!.. Kaskart vis blogyn... 

Vokulskis atsisėdo ir susimąstė. Žeckis prabilo: 

— Matai, Stachai, aš jau taip skaičiuoju, kad metas man 
dangintis pas Kacą ir pas manuosius pėstininkus, nes jie tenai 
kažkur jau traukia mane per dantis kaip dezertyrą... Žinau: 
ką tu tik nuspręsi daryti, viskas bus išmintinga ir gerai, bet... 
Ar nebūtų praktiška, jei vestum Stavską? .. Juk ji lyg ir tavo 
auka... 

Vokulskis susigriebė už galvos. 

— Dieve mano! — sušuko jis.— Kada gi aš ištrūksiu iš tų 
bobiškų pinklių?.. Viena įsivaizduoja, kad aš pasidaręs jos 
auka, antra pati yra mano auka, trečia norėjo tapti mano auka, 
ir dar atsirastų apie dešimt tokių, iš kurių kiekviena mielai 
priimtų kaip auką mane ir priedo visą mano turtą... Įdomus 
kraštas, kur bobos groja pirmuoju smuiku ir kur nesidomi- 
ma niekuo kitu, kaip tik laiminga ar nelaiminga meile! 

— Na, na, na...— ėmė raminti jį Žeckis.— Juk aš tavęs už 
sprando netempiu!.. Tik, matai, Šumanas man sakė, kad tau 
būtinai reikia romano... 

— Et, ne!.. Man kur kas labiau reikia pakeisti klimatą, 
ir aš jau išsirašiau sau tą vaistą. 

— Išvažiuoji? 

— Vėliausiai poryt į Maskvą, o paskui... kur Dievas pa- 
siųs... 

— Turi ką sumanęs? — paslaptingai paklausė Žeckis. 

Vokulskis pagalvojo. 

— Dar nieko nežinau; svyruoju, lyg supdamasis be galo 
aukštomis sūpuoklėmis. Kartais man atrodo, kad dar ką nors 
nuveiksiu. .. 

— O, tai... tai... 

— Tačiau kartais mane apima tokia neviltis, kad norėčiau 
kiaurai žemę prasmegti su viskuo, ką tik esu palietęs. .. 

— Tai neprotinga. .. neprotinga. ..— pastebėjo Žeckis. 

— Žinau... Ir todėl nė kiek nenustebčiau nei kada nors 
pridaręs triukšmo, nei sykį suvedęs su pasauliu visas sąskai- 
tas... 

Juodu išsėdėjo iki vėlyvo vakaro. 

Po kelių dienų pasklido gandas, kad Vokulskis kažkur stai- 
giai išvažiavo ir galbūt visai. 

Visą jo kilnojamą turtą, pradedant baldais ir baigiant ka- 
rieta su arkliais, urmu ir gana pigia kaina nupirko Šlang- 
baumas. 


Šešioliktasis skyrius 


SENOJO PARDAVĖJO DIENORAŠTIS 


„Jau keli mėnesiai sklinda gandas, kad šių metų birželio 
26 dieną Afrikoje žuvo princas Liudvikas Napoleonas, impe- 
ratoriaus sūnus. Ir žuvo dargi kovodamas su kažkokia laukine 
tauta, kuri net nežinia nei kur gyvena, nei kaip vadinasi. Juk 
zulusais negali vadintis jokia tauta. 

Taip visi kalba. Net imperatorienė Eugenija norinti tenai 
nuvažiuoti ir pargabenti į Angliją sūnaus palaikus. Ar iš tik- 

rųjų taip yra, nežinau, nes jau nuo liepos mėnesio nebeskaitau 
laikraščių ir nemėgstu kalbėti apie politiką. 

Kvailas dalykas toji politika! Seniau nebuvo nei telegra- 
mų, nei vedamųjų straipsnių, bet pasaulis žengė pirmyn, ir 
kiekvienas galvotas žmogus galėjo orientuotis politinėje situa- 
cijoje. Šiandien gi yra ir telegramos, ir vedamieji, ir paskuti- 
nės žinios, bet viskas tiktai klaidina ir sumaišo protą. 

Netgi blogiau — ne tik klaidina, bet ir širdį žmonėms iš- 
plėšia. Jeigu neturėtume Kenigo arba šauniojo Sulickio, tai 
jau nebetikėtume nė Dievo teisingumu. Kokių baisių dalykų 
dabar prirašoma laikraščiuose! .. 

O dėl princo Liudviko Napoleono, tai jis galėjo ir žūti, bet 
galėjo ir kur nors pasislėpti nuo Gambetos agentų. Gandais 
aš apskritai nelabai tikiu. 


Kleino vis nėra, o Liseckis persikėlė prie Volgos, į Astra- 
chanę. Išvažiuodamas man pasakė, kad netrukus čia pasiliks 
vieni Žydai, o visi kiti išvirs žydais. 

Liseckis visada buvo karštuolis. 


Mano sveikata kažkaip silpnoka. Taip greitai pavargstu, 
kad be lazdos jau nebeinu į gatvę. Apskritai man nieko nėra, 
tiktai kartais staiga keistai ima skaudėti petį ir užpuola dusu- 
lys. Tačiau tai praeis; O nepraeis, tai man vis tiek. Pasaulis 
kažkaip keičiasi ir eina blogyn; netrukus nebegalėsiu nei su 
kuo pasišnekėti, nei kuo nors tikėti. 


Liepos pabaigoje Henrikas Šlangbaumas atšventė savo gi- 
mimo dieną kaip parduotuvės savininkas ir mūsų bendrovės 
šefas. Nors nė pusės nebuvo tokios prabangos, kaip pas Sta- 
chą pernai, vis dėlto susirinko visi Vokulskio draugai ir prie- 
šai ir gėrė į Šlangbaumo sveikatą... net langai drebėjo... 

O, žmonės, žmonės. .. Už pilną lėkštę ir butelį ir į vandenį 
šoktų, 0 už rublį — tai net nežinau kur sulįstų. 

Kad tave kur... Šiandien man parodė „Kurjerio“ numerį, 
kuriame baronienė Kšešovska vadinama viena kilniausių ir 
labdaringiausių damų — už tai, kad paaukojo du šimtus rub- 
lių kažkokiai prieglaudai. Matyt, jau užmiršta, kaip ji bylinė- 
josi su ponia Stavska ir kėlė skandalus su nuomininkais. 

Nejaugi vyras tą bobą taip sutramdė? .. 


Žydai vis smarkiau puolami. Pasklido netgi gandai, kad 
žydai gaudo krikščionių vaikus ir pjauna macams. 

Kai girdžiu tokias istorijas, dievaži, trinuosi akis ir klausiu 
save: ar aš kliedžiu, ar gal visa mano jaunystė buvo tik sap- 
nas?.. 

Tačiau labiausiai mane pykina kvaila daktaro Šumano 
piktdžiuga. 

— (Gerai susnoms! ..— sako jis.— Tegul papešioja juos tru- 
putėlį, tegul pamoko proto. Žydai — geniali rasė, bet tokie 
nenaudėliai, kad be botago ir pentino jų nesuvaldysi. .. 

— Daktare,— atsakiau vieną sykį, nes jau pritrūko man 
kantrybės, — jeigu Žydai jau tokie niekšai, kaip jūs sakote, tai 
jiems nė pentinai nepadės. 

— Gal tai jų ir nepataisys, tačiau įvarys naują porciją 
proto ir išmokys tvirčiau laikytis už rankų, — atsakė jis. — O 
jeigu Žydai būtų solidaresni. .. tada! .. 

Keistas žmogus tasai daktaras. Dorumo tai jis doras, o ypač 
protingas, bet jo dorumas ne iš širdies eina, 0— negi aš Ži- 
nau? — gal iš įpročio; o protą turi tokį, kad lengviau jam yra 
šimtą dalykų išjuokti ir pagadinti, negu vieną sukurti. Kai su 
juo kalbuosi, man kartais ateina į galvą, kad jo siela tarytum 
ledo luitas: net ugnis gali joje atsispindėti, bet ji pati niekuo- 
met nejšils. 


Stachas išvažiavo į Maskvą, atrodo, tvarkyti piniginių 
sąskaitų su Suzinu. Anas skolingas jam kone pusę milijono 
rublių (kas galėjo galvoti apie tokius dalykus prieš dvejus 
metus!), bet ką Stachas darys su tokia daugybe pinigų, ne- 
galiu suprastį. 

Jis visuomet būdavo originalus ir pridarydavo mums staig- 
menų. Ar tik neruošia jis mums ir dabar kokios staigmenė- 
lės? .. Net bijau. 

Tuo tarpu Mračevskis pasipiršo poniai Stavskai, ir ji, neil- 
gai pasvyravusi, sutiko. Jeigu, kaip kad tikisi Mračevskis, jie 
atidarytų parduotuvę Varšuvoje, aš prisidėčiau prie jų ir pas 
juos apsigyvenčiau. Ir, Dieve mano, auklėčiau Mračevskio 
vaikus, nors maniau, kad tokias pareigas būčiau galėjęs eiti 
tik prie Stacho vaikų. .. 

Gyvenimas yra baisiai sunkus. .. 


Vakar daviau penkis rublius ir užpirkau mišias už princą 
Liudviką Napoleoną. Tik ne už jo vėlę, nes gal ir nežuvo, 
nors visi taip kalba... O jeigu... Nenusimanau apie teolo- 
giją, bet vis dėlto saugiau bus paruošus jam protekciją aname 
pasaulyje. Mat jeigu kas?.. 


—-—-—————— —-—————-mn ——--- ——— —2— 11 (  ——-—-—-—-—-——--( — 


Tikrai esu nesveikas, nors Šumanas sako, kad viskas eina 
gerai. Uždraudė man: alų, kavą, vyną, greitai vaikščioti, jau- 
dintis. .. Irgi gudruolis!.. Tokį receptą tai ir aš sugebėsiu 
parašyti, bet pamėgink tu pats jo laikytis. .. 

Jis kalba su manimi taip, lyg įtartų, kad aš nerimauju dėl 
Stacho likimo. Juokingas žmogus! .. Argi Stachas nėra pilna- 
metis ir argi aš jau nebuvau atsisveikinęs su juo septyne- 
riems metams? Tie metai praėjo, Stachas sugrįžo ir vėl lei- 
dosi į avantiūras. 

Dabar irgi taip bus, kaip staiga dingo, taip staiga ir 
sugrįš. .. 

O vis dėlto sunku gyventi pasaulyje. Ir dažnai sau galvo- 
ju: ar iš tikrųjų yra toks planas, pagal kurį visa žmonija žen- 
gia į geresnį gyvenimą, ar viskas priklauso tik nuo atsitikti- 
numo, ir žmonija ar tiktai neina ten, kur ją stumia stipresnė 
jėga?.. Jeigu gerieji paima viršų, tuomet pasaulis žengia į 
gėrį, o jeigu sukčiai pasirodo esą stipresni, tai eina į blogį. O 
galų gale ir iš blogųjų, ir iš gerųjų telieka saujelė pelenų. 

Jeigu taip yra, tai nesistebiu Stachu, kuris ne kartą yra 
sakęs, kad norėtų ko greičiausiai pats žūti ir panaikinti visus 
pėdsakus po savęs. Tačiau nujaučiu, kad taip nėra. 

Nors. .. Argi man nuojauta nesakė, kad princas Liudvikas 
Napoleonas pasidarys Prancūzijos imperatoriumi?.. Na, dar 
palaukime, nes man ta jo nYirtis kautynėse su plikais negrais 
kažkaip keistai atrodo..." 


—— — — — — — —: — — — — — — —— -———— 


Septynioliktasis skyrius 


Ponas Žeckis iš tikrųjų negalavo; jo paties nuomone — 
dėl to, kad neturėjo ko veikti; o Šumano nuomone — dėl šir- 
dies ligos, kuri staigiai prasidėjo ir gana greitai išsiplėtojo, 
veikiant kažkokiems rūpesčiams. 

Darbo jis turėjo nedaug. Iš ryto ateidavo į parduotuvę, kaž- 
kada buvusią Vokulskio, o dabar Šlangbaumo, tačiau pasilik- 
davo joje tiktai tol, kol pradėdavo rinktis pardavėjai, o svar- 
biausia — pirkėjai. Mat pirkėjai, net nežinia kodėl, žvilgčiojo 
į jį su nuostaba, o pardavėjai (išskyrus Zembą, dabar jau visi 
Žydai) ne tik nerodė jam pagarbos, prie kurios jis buvo įpra- 
tęs, bet netgi, nepaisydami Šlangbaumo pastabų, beveik visai 
su juo nesiskaitė. 

Esant tokiai padėčiai, ponas Ignacas vis dažniau galvodavo 
apie Vokulskį. Ne todėl, kad būtų bijojęs kokios nelaimės, 
bet šiaip sau. 

Iš ryto, apie šeštą valandą, jis galvodavo: ar Vokulskis 
keliasi, ar dar miega, ir kur jis dabar yra? Maskvoje ar gal 
jau išvažiavo iš Maskvos ir artėja prie Varšuvos? Vidurdienį 
jis prisimindavo tuos laikus, kai beveik nebūdavo dienos, kad 
Stachas su juo nepietautų; o vakare, ypač guldamas į lovą, jis 
sakydavo: 

— Stachas tikriausiai dabar pas Suziną... Tai bent pagy- 
vens!.. O gal jis jau grįžta į Varšuvą ir šią valandą vagone 
ruošiasi miegoti? .. 

Kiek kartų užeidavo į parduotuvę, — o darydavo tai po ke- 
lissyk per dieną, nepaisydamas pardavėjų atžarumo ir erzi- 
nančio Šlangbaumo mandagumo,-- jis visuomet galvodavo, 
kad Vokulskio laikais čia vis dėlto buvo kitaip. 

Jis graužėsi, bet tik truputėlį, kad Vokulskis nieko apie 
save nepraneša. Tačiau laikė tai įprastine jo keistybe. 

„Nelabai uoliai rašydavo sveikas būdamas, tai ko gi lauk- 
ti dabar, kai jis toks sugniuždytas,— galvodava jis.— Oi, tos 
bobos, bobos! .." 

Tą dieną, kai Šlangbaumas nupirko Vokulskio baldus ir ka- 
rietą, ponas Ignacas atsigulė į lovą. Ne dėl to, kad jam būtų 
buvę gaila, nes juk karieta ir prašmatnūs baldai buvo visai 
nereikalingi daiktai, bet dėl to, kad paprastai taip išparduo- 
dama tik žmogui numirus. 

— Na, o Stachas, ačiū Dievui, gyvas! ..— kartojo jis sau. 

Vieną vakarą, kai ponas Ignacas sėdėjo apsisiautęs chala- 
tu ir svarstė, kaip įrengs Mračevskiui parduotuvę, kuri nu- 
stelbtų Šlangbaumą, prieškambaryje pasigirdo smarkus skam- 
butis ir nepaprastas triukšmas priemenėje. 

Tarnas, kuris jau buvo besitaisąs miegoti, atidarė duris. 

— Ar ponas namie? — paklausė Žeckiui pažįstamas balsas. 

— Ponas serga. 

— Ką ten serga! .. Nuo žmonių slepiasi. 

— (Gal, ponas tarėjau, mes trukdysim? ..— pastebėjo kitas 
balsas. 

— Ką ten trukdysim!.. Kas nenori būti trukdomas na- 
mie, tegul ateina į smuklę... 

Žeckis pakilo nuo krėslo, ir tuo pačiu metu jo miegamojo 
tarpduryje pasirodė tarėjas Vengrovičius ir prekybos agentas 
Šprotas. .. Už jų nugarų kyšojo kažkieno suvelti gaurai ir ne 
per švariausias veidas. 

— Nenorėjo kalnas ateiti pas Mahometus, tai Mahometai 
atėjo pas kalną!..— sušuko tarėjas.— Ponas Žecki... ponas 
Ignacai!.. Ko jūs čia dabar juokus krečiate? .. Nuo to laiko, 
kai mes paskutinį kartą jus matėme, atradome naują alaus 
rūšį. .. Pastatyk čionai, mielasis, ir užeik rytoj, — pridūrė jis, 
kreipdamasis į gauruotąjį apskretėlį. 

Išgirdęs šį paliepimą, gauruotasis žmogus, apsijuosęs di- 
džiule prijuoste, pastatė ant praustuvo krepšį, pilną laibų 
butelių, ir tris bokalus. Po to išnyko, tarsi būtybė iš rūko ir 
oro, o ne iš dviejų šimtų svarų mėsos. 

Ponas Ignacas, pamatęs laibuosius butelius, nustebo, tačiau 
tas jausmas nė iš tolo nebuvo panašus į nemalonų. 

— Dėl Dievo, kas jums darosi? — vėl prašneko tarėjas ir 
išskėtė rankas, tarsi norėdamas išsyk apglėbti visą pasaulį. — 
Taip seniai jus matėme, kad Šprotas net užmiršo, kaip atrodo- 
te, o aš jau pagalvojau, kad užsikrėtėte nuo savo bičiulio, 
to, kur kvaištelėjęs. .. 

Žeckis paniuro. 

— Taigi kaip tik šiandien, — kalbėjo tarėjas, — kai dėl jū- 
sų bičiulio laimėjau iš Deklevskio krepšį naujos rūšies alaus, 
ir sakau Šprotui: žinot ką, paimkime alų ir eime pas senį, gal 
žmogus išsijudins... Ką gi, net nekviečiate mūsų sėsti? .. 

-- Betgi labai prašom, — susigriebė Žeckis. 

— Ir stalelis yra...— kalbėjo tarėjas, žvalgydamasis po 
kambarį, — ir kampelis, matau, jaukus. Ehe!.. juk mes kiek- 
vieną vakarą galėsime rinktis čia pas ligonį partijėlės suloš- 
ti... Šprotai, surask. mielasis, atkimštuką ir imkis darbo... 
Tegul gerbiamasis mūsų ligonis paragauja naujos rūšies. .. 

„— Kokias gi jūs lažybas laimėjote, tarėjau? —- paklausė 
Žeckis, kurio veidas vėl ėmė šviesėti. 

--— Gi dėl Vokulskio. Matote, buvo šitaip. Dar pernai sau- 
sio mėnesį, kai Vokulskis nudūmė į Bulgariją, aš pasakiau 
Šprotui, kad ponas Stanislavas yra pamišėlis, kad jis suban- 
krutuos ir blogai baigs... Na, o šiandien, įsivaizduokite, Dek- 
levskis sako, jog tai jis pasakęs! .. Suprantama, susilažinome 
iš krepšio alaus, Šprotas patvirtino, kad tai sakiau aš, ir štai 
mes čia... 

Kol tarėjas aiškino, ponas Šprotas pastatė ani stalo tris 
bokalus ir atkimšo tris butelius. 

-— Jūs tik pažiūrėkite, ponas Ignacai,— pasakė tarėjas, 
keldamas pilną bokalą.— Spalva seno medaus, putos kaip grie- 
tinė, o skonis kaip šešiolikametė mergina. Paragaukite... Koks 
skonis, koks prieskonis, tiesa? .. Užsimerkus, dievaži, atrody- 

tų, kad tai elis!... O! jauti, koks?.. Aš sakau, kad, prieš ge- 
riant tokį alų, reikėtų skalauti burną. Pats pasakykite: ar 
gėrėte kada nors tokio gėrimo? .. 

Žeckis išgėrė pusę bokalo. 

— Geras,— pasakė jis.— Tačiau iš kurgi jums atėjo į gal- 
vą, kad Vokulskis subankrutavo? 

— Niekas mieste kitaip nė nekalba. Juk žmogus, kuris tu- 
ri pinigų, sveiką protą ir niekam nieko nėra padaręs, nebėga 
iš miesto Dievas žino kur... 

— Vokulskis išvažiavo į Maskvą. 

— Sulauksit!.. Tai jums jis taip pasakė, norėdamas su- 
painioti pėdsakus. Bet pats ir išsidavė, atsižadėdamas savo 
pinigų... 

— Ko jis atsižadėjo? ..— jau įpykęs paklausė ponas Ig- 
nacas. 

— Tų pinigų, kuriuos laiko banke, o svarbiausia — pas 
Šlangbaumą. . . Juk iš viso tai bus apie du šimtus tūkstančių 
rublių... Na, o kas tokią sumą palieka likimo valiai, tiesiog 
išmeta ją į balą, tas yra arba pamišėlis, arba... pridarė tokių 
darbelių, kad jau nebesitiki atlyginimo. Visas miestas vienu 
balsu piktinasi tokiu. .. tokiu... kad net nepavadinsiu jo tik“ 
ruoju vardu... 

— Tarėjau, jūs užsimirštate! ..— sušuko Žeckis. 

— Iš proto einate, ponas Ignacai, kad tokį žmogų užsisto- 
jate,— karštai atrėžė tarėjas.— Tik pagalvokite. Išvažiavo 10- 
bio — kur?.. į turkų karą... į turkų karą!.. ar suprantate, 
ką tie Žodžiai reiškia? .. Tenai susikrovė turtą, bet kokiu bū- 
du?.. Kokiu būdu per pusmetį galima uždirbti pusę milijono 
rublių?.. 

— Nes darė dešimt milijonų rublių apyvartą,— atsakė 
Žeckis,— taigi uždirbo dar mažiau, negu būtų galėjęs. .. 

— O kieno buvo tie milijonai? 

— Suzino. .. pirklio. .. jo bičiulio. 

— Taigil.. Bet ne tai svarbu; sakysime, šiuo atveju jis ne- 
padarė jokios kiaulystės. .. Tačiau kokius reikalus jis tvarkė 


! Elis (ale) — stiprus anglų alus. 


Paryžiuje, o paskui Maskvoje, kur vėl gerokai uždirbo? .. Ar 
gražu buvo žlugdyti tėvynės pramonę dėl to, kad galėtų išmo- 
kėti aštuoniolika procentų dividendų keliems aristokratams ir 
įsisukti į jų tarpą? .. Ar gražu parduoti visą bendrovę žydams 
ir galų gale pabėgti, palikus šimtus žmonių skurde arba netik- 
rume?.. Argi taip elgiasi geras pilietis ir doras žmogus? Na, 
gerkite, ponas Ignacai!..— sušuko jis, stuktelėdamas į Žeckio 
bokalą savuoju.— Į mūsų, viengungių, sveikatą! .. Ponas Špro- 
tai, parodykit, ką mokat... nedarykite sau gėdos prie ligo- 
nio... 

— Ei!..— sušuko daktaras Šumanas, kuris jau valandėlę 
stovėjo ant slenksčio, nenusiimdamas skrybėlės.— Ei! .. O jūs 
ką, mano ponai, ar esate laidotuvių biuro agentai, kad šitaip 
slaugote mano pacientą? .. Kazimierai! — sušuko jis tarnui.— 
Išmesk visus butelius lauk... O jūs, ponai, prašau atsisveikin- 
ti-su ligoniu... Ligoninė, nors ir vienam žmogui, — ne smuk- 
lė... Tai šitaip jūs vykdote mano nurodymus? ..— kreipėsi jis 
į Žeckį. — Turėdamas nesveiką širdį, pradedate girtuokliauti? .. 
Gal dar pasišauksite merginų? .. Labanakt, ponai,— pasisuko 
jis į tarėją ir Šprotą,— o kitą kartą neatidarinėkite čia alinės, 
“es aš apkaltinsiu jus žmogžudyste. .. 

Ponai tarėjas Vengrovičius ir agentas Šprotas išsinešdino 
taip greitai, kad, jeigu nebūtų likę tirštų cigarų dūmų, būtum 
galėjęs pagalvoti, kad čia niekas nebuvo atėjęs. 

— Atidaryk langą!..— įsakė daktaras tarnui.— Tai gra- 
žu! tai gražu!..— pridūrė jis, ironiškai žiūrėdamas į Žeckį — 
Veidas dega, akys stiklinės, pulsas plaka, kad net gatvėje 
girdėti... 

— Jūs girdėjote, ką jis kalbėjo apie Stachą? ..— paklausė 
Žeckis. 

— Teisybę sakė,— atsakė Šumanas.— Visas miestas taip 
pat kalba, tik klysta vadindami Vokulskį subankrutavėliu, 
nes jis tėra vienas iš tų pusgalvių, kuriuos aš vadinu lenkų 
romantikais. 

Žeckis žiūrėjo į jį beveik išsigandęs. 

— Nežiūrėkite gi taip į mane,— ramiai tarė Šumanas, — 
o geriau pagalvokite, ar aš neteisybę sakau. Juk tasai žmo- 

gus nė karto gyvenime nepasielgė protingai... Būdamas pa- 
davėju, jis svajojo apie išradimus ir apie universitetą; įstojęs 
į universitetą, įsitraukė į politiką. Paskui, užuot kalęs pinigus, 
pasidarė mokslininkas ir sugrįžo čionai toks plikas, kad badu 
būtų miręs, jeigu ne Minceliova... Pagaliau ėmė krauti turtą, 
bet ne kaip pirklys, o norėdamas laimėti panelę, kuri nuo 
seno garsėjo kaip koketė. Bet ir čia dar ne galas: turėdamas 
jau ir panelę, ir turtą, jis metė ir vieną, ir antrą, o ką dabar 
veikia ir kur yra?.. Na pasakykite. jeigu toks gudrus? .. Pus- 
galvis, visiškai pusgalvis! — numojo ranka Šumanas.— Gry- 
nakraujis lenkas romantikas, kuris amžinai ieško kažko nerea- 
laus. .. 

— Ar jūs, daktare, pakartosite tai pačiam Vokulskiui, kai 
jis sugrįš? ..— paklausė Žeckis. 

— Aš jau šimtą kartų taip esu jam sakęs, ir jeigu dabar 
nepasakysiu, tai tik todėl, kad jis nesugrįš. .. 

— Kodėl gi nesugrįš? ..— sušnibždėjo Žeckis blykšdamas. 

— Nesugrįš, nes arba prasiskels sau kur nors kaktą, jei 
atgaus protą, arba vėl įsipainios į kokią nors naują utopiją. .. 
kad ir į to mitologinio Geisto išradimus, o anas taip pat, ma- 
tyt, yra patentuotas pamišėlis. 

— O jūs, daktare, ar niekuomet nesivaikėte utopijų“ 

— Vaikiausi, bet dariau taip apkvaitęs jūsų atmosferoje. 
Tačiau laiku susigriebiau, ir toji aplinkybė leidžia man dabar 
nustatinėti tiksliausias tokių ligų diagnozes. .. Na, nusivilkite 
chalatą, pažiūrėsime, kokius rezultatus paliko jums linksmo- 
je kompanijoje praleistas vakaras. .. 

Jis apžiūrėjo Žeckį, liepė jam tučtuojau gulti į lovą ir 
daugiau nebedaryti iš savo buto aludės. 

— Jūs taip pat neblogas romantiko egzempliorius, tik ma- 
žiau turėjote progų daryti kvailystes, — užbaigė daktaras. 

Ir jis išėjo, palikęs Žeckį labai niūriai nusiteikusį. 

„Na, tie tavo plepalai tur-būt pakenks man labiau, negu 
alus“, — pagalvojo Žeckis ir po valandėlės pusbalsiu pridūrė: 

— Vis dėlto Stachas galėtų nors žodelį brūkštelėti... Vel- 
nias žino, kokios mintys žmogui galvoje sukasi! .. 

Prirakintas prie lovos, ponas Ignacas baisiai nuobodžiavo. 

Norėdamas kaip nors prastumti laiką, jis jau kažin kelintą 
kartą skaitinėjo „Konsulato ir Imperijos istoriją“ arba mąsty- 
davo apie Vokulskį. 

Tačiau abu tie užsiėmimai, užuot raminę, jį tik erzino... 

Istorija primindavo jam nuostabius žygius, įvykdytus vieno 
didžiausiųjų nugalėtojų, kurio dinastija Žeckis remdavo savo 
tikėjimą geresne pasaulio ateitimi, o toji dinastija, jam gyvam 
tebesant, krito nuo zuluso ieties. Bemąstydamas apie Vokulskį, 
jis vis prieidavo išvadą, kad jo mylimas draugas, toks nepa- 
prastas žmogus, mažų mažiausia žengia į moralinį žlugimą. 

— Tiek norėjo nuveikti, tiek galėjo nuveikti ir nieko ne- 
nuveikė! ..— su liūdesiu širdyje kartojo ponas Ignacas.— Kad 
nors parašytų, kur yra ir ką ketina daryti... Kad nors pra- 
neštų, jog gyvas!.. 

Mat kuris laikas poną Žeckį persekiojo neaiškios, bet pik- 
tos nuojautos. Jis prisimindavo savo sapną po Rosio koncer- 
to, kai jam pasivaideno, kad Vokulskis nušoko paskui panelę 
Izabelę nuo rotušės bokšto. Arba vėl prisimindavo keistus ir 
nieko gero nežadančius Stacho žodžius: „Norėčiau žūti pats 
ir panaikinti bet kokius pėdsakus, kad kažkada esu gyve- 
nęs!..“ 

Kaip lengvai toks noras gali išsipildyti žmogui, kuris kal- 
bėdavo tik tai, ką jausdavo, ir mokėdavo įvykdyti tai, ką sa- 
kydavo!.. 

Daktaras Šumanas, kasdien jį lankydamas, nė kiek nepa- 
drąsindavo ir beveik įgriso, nuolat kartodamas žodžius: 

— Iš tikrųjų, tik visiškai subankrutavęs arba pamišęs žmo- 
gus gali palikti Varšuvoje tokią daugybę pinigų likimo valiai 
ir net nepranešti, kur yra!.. 

Žeckis ginčydavosi su juo, tačiau širdyje pripažindavo, kad 
daktaras teisybę sako. 

Vieną dieną Šumanas atbėgo pas jį neįprastu laiku, apie 
dešimtą valandą ryto. Sviedė skrybėlę ant stalo ir sušuko: 

— Na ką, juk teisybę sakiau, kad jis pusgalvis!.. 

— Kas atsitiko? ..— paklausė ponas Ignacas, iš karto su- 
pratęs, apie ką daktaras kalba. 

— Atsitiko, kad jau prieš savaitę tas pamišėlis išvažiavo 
iš Maskvos. .. spėkite, kur?.. 

— Į Paryžių? 

— Kur tau!.. Išvažiavo į Odesą, iš tenai nori keliauti 
į Indiją, iš Indijos į Kiniją ir Japoniją, o paskui — per Ramųjį 
vandenyną į Ameriką. .. Suprantu, keliauti, net aplink pasau- 
lį, pats jam patarčiau. Tačiau neparašyti nė žodelio, palikti 
Varšuvoje, šiaip ar taip, keletą nuoširdžių draugų ir du šim- 
tus tūkstančių rublių kapitalo,— tai jau, dievaži, tikra psi- 
chozė... 

— Iš kurgi tos žinios? — paklausė Žeckis. 

— Iš tikriausio šaltinio, iš Šlangbaumo, kuriam labai svar- 
bu žinoti Vokulskio planus. Juk jis turi spalio pradžioje iš- 
mokėti jam šimtą dvidešimt tūkstančių rublių... Na, o jeigu 
mielasis Stasius nusišautų arba nuskęstų, arba mirtų nuo gel- 
tonojo drugio... Suprantate?.. Tada galėtume arba visą ka- 
pitalą pasiglemžti, arba bent be procentų naudotis juo dar 
kokį pusmetį... Jūs tur-būt jau pažinote Šlangbaumą? Juk 
jis mane. .. mane norėjo apmauti! 

Daktaras lakstė po kambarį ir taip mosikavo rankomis, ta- 
rytum jam pačiam būtų prasidėjusi psichozė. Staiga jis su- 
stojo priešais poną Ignacą, pažvelgė jam į akis ir sugriebė už 
rankos. | 

— Ką?.. ką?.. ką?.. Pulsas daugiau kaip šimtas?.. Ar 
turėjote šiandien karščio? .. 

— Kol kas ne. 

— Kaip tatai ne? .. Juk aš matau... 

— Nesvarbu! — atsakė Žeckis.— Tačiau nejaugi Stachas 
būtų šitaip padaręs? .. 

— Mūsų senasis Stachas, kad ir romantikas, gal nepadary- 
tų, bet tas ponas Vokulskis, įsimylėjęs jos šviesybę panelę 
Lencką, gali padaryti viską... Na ir, kaip matote, daro, kiek 
tiktai įstengia... 

Nuo to daktaro apsilankymo ponas Ignacas pats pradėjo 
suprasti, kad jam darosi kažkas negera. 

„Tai būtų įdomu,— galvojo jis,— jeigu aš taip dabar pa- 
maučiau pas Kacą?.. Kas čia tokio! Pasitaikydavo tai ir ge- 

resniems už mane... Napoleonas I... Napoleonas III... Jau- 
nasis Liuliu... Stachas... Na, kas Stachas?.. Juk jis dabar 
važiuoja į Indiją..." 

Jis susimąstė, atsikėlė iš lovos, kaip reikiant apsirengė Ir 
nuėjo į parduotuvę. Tuo didžiai pasipiktino Šlangbaumas, ku- 
ris žinojo, kad ponui Ignacui uždrausta keltis. 

Užtat kitą dieną jam pasidarė blogiau. Jis išgulėjo visą 
parą, paskui vėl porai valandų užėjo į parduotuvę. 

— Ką jis sau galvoja, kad parduotuvė — tai lavoninė? . .— 
pasakė vienas naujųjų pardavėjų Zembai, kuris su būdingu 
jam nuoširdumu pripažino tą sąmojį visai vykusiu. 

Rugsėjo viduryje poną Žeckį aplankė Ochockis, kuris ke- 
lioms dienoms buvo atvažiavęs iš Zaslaveko. 

Pamatęs jį, ponas Ignacas iš karto pralinksmėjo. 

— Kas gi jus čionai atvedė? ..— sušuko jis, karštai spaus- 
damas ranką jaunajam išradėjui, kurį visi mėgo. 

Tačiau Ochockis buvo paniuręs. 

— Kas gi daugiau, jei ne rūpesčiai! — atsakė jis.— Žino- 
te, kad mirė Lenckis. .. 


— Tėvas tos... tos? ..— nustebo ponas Ignacas. 
— Tos... tos! .. Ir net veikiausiai per ją... 
— Vardan Dievo Tėvo ir Sūnaus. ..— persižegnojo Žec- 


kis.— Kiek dar žmonių ketina pražudyti toji moteris? .. Kiek 
man žinoma, 0 ir jums tur būt tai ne paslaptis, jei Stachas 
pakliuvo į bėdą, tai tik per ją... 

Ochockis palingavo galvą. 

— Ar jūs galite man pasakyti, kas atsitiko Lenckiui? ..— 
smalsiai paklausė ponas Ignacas. 

— Tai ne paslaptis, — atsakė Ochockis.— Vasaros pradžio- 
je panelei Izabelei pasipiršo maršalka... 

— Tas... tas?.. Jis galėtų man tėvas būti, — įterpė Žeckis. 

— Turbūt dėl to panelė ir sutiko, bent neatsakė jam. Ir 
štai senis susirinko visą mantą, likusią jam nuo dviejų žmonų, 
ir atkūrė į kaimą, pas grafienę... pas panelės Izabelės tetą, 
pas kurią ji kartu su tėvu viešėjo. .. 

— Padūko. 

— Tai atsitikdavo ir protingesniems už jį, — kalbėjo 
Ochockis.— Tuo tarpu, nors maršalka laikė save jaunikiu, pa- 
nelė Izabelė kas antrą ar trečią dieną, o paskui net kasdien, 
kažkokio inžinieriaus lydima, važinėjo prie senosios Zaslavo 
pilies griuvėsių. .. Sakė, kad tai išblaško jai nuobodulį. .. 

— O maršalka nieko? .. 

— Maršalka, žinoma, tylėjo, tačiau damos mėgino įtikinti 
panelę, kad taip elgtis netinka. O ji tokiais atvejais turi vieną 
atsakymą: „„Maršalka turi būti patenkintas, kad aš už jo ište- 
kėsiu, o tekėsiu ne tam, kad atsisakyčiau malonumų...“ 

— Ir tur-būt maršalka sučiupo juos ką nors darant tarp 
tų griuvėsių? — įterpė Žeckis. 

— Ne... kur ten!.. Jis tenai nė neužsukdavo. O jeigu ir 
būtų užsukęs, tai būtų įsitikinęs, jog panelė Izabelė imdavosi 
su savimi naivųjį inžinierių tam, kad su juo galėtų liūdėti Vo- 
kulskio. .. 

— Vo-kuls-kio? .. 

— Bent taip buvo manoma,— kalbėjo Ochockis.— Dėl to 
net ir aš padariau jai pastabą, kad netinka, būnant su vienu 
garbintoju, ilgėtis kito. Bet ji, kaip paprastai, atsakė: „Tegu 
būna patenkintas, kad leidžiu jam į mane žiūrėti..." 

— Na ir asilas tas inžinierius! 

— Nėlabai, nes, kad ir koks naivus, jis vis dėlto suprato, 
kas darosi, ir daugiau nė vieno karto nebevažiavo su panele 
dūsauti tarp griuvėsių. O tuo pačiu metu maršalka, pavydėda- 
mas jos inžinieriui, nutraukė piršlybas ir iškeliavo atgal į Lie- 
tuvą, dargi taip demonstratyviai, kad panelę Izabelę ir gra- 
fienę ištiko priepuoliai, o kilnusis Lenckis, nespėjęs nė piršto 
krustelti, mirė nuo smūgio... 

Baigęs pasakoti, Ochockis susiėmė rankomis galvą ir ėmė 
juoktis. 

— Tik pagalvokite,— pridūrė jis, — kad tokia moteris tie- 
kai žmonių apsuko galvas... 

— Betgi tai pabaisa! ..— sušuko Žeckis. 

— Ne. Ji net nekvaila ir iš esmės neblogas žmogus, tik... 
tokia pat kaip tūkstančiai kitų jos luomo. 

— Tūkstančiai?.. 

--- Deja! ..-- atsiduso Ochockis.— Įsivaizduokite klasę tur- 
tingų arba tiesiog pasiturinčių žmonių, kurie gerai valgo ir ne- 
daug dirba. Žmogus turi kokiu nors būdu naudoti savo jėgas; 
vadinasi, jeigu nedirba, jis turi paleistuvauti arba bent dirgin- 
ti sau nervus... O paleistuvavimui ir nervų dirginimui reika- 
lingos moterys — gražios, elegantiškos, sąmojingos, puikiai iš- 
auklėtos, veikiau išdresiruotos kaip tik tam reikalui... Juk tai 
jų vienintelis darbas... 

— Ir panelė Izabelė priklauso prie jų?.. 

— Tiesą sakant, net ne savo noru... Man nemalonu apie 
tai kalbėti, bet jums pasakau, kad žinotumėte, dėl kokios mo- 
ters suklupo Vokulskis. .. s 

Pokalbis nutrūko. Paskui Ochockis paklausė: 

— Kada gi jis grįžta? 

— Vokulskis? ..— atsiliepė ponas Ignacas.— Juk jis išva- 
žiavo į Indiją, Kiniją, Ameriką. .. 

Ochockis tiesiog pašoko. 

— Negali būti! ..— sušuko jis.— Nors. ..— nutęsė kiek pa- 
galvojęs. 

— Argi jūs turite kokių nors duomenų, kad jis tenai ne- 
nuvažiavo? ..— jau tyliau paklausė Žeckis. 

— Jokių. Tik stebiuosi tokiu staigiu sprendimu... Kai bu- 
vau čia paskutinį kartą, jis žadėjo man sutvarkyti vieną Iei- 
kalą... Bet... 

— Anas senasis Vokulskis, be abejo, būtų sutvarkęs. O tas 
naujasis užmiršo ne tik jūsų reikalus. .. bet pirmiausia ir savo 
paties. .. 

— Kad jis išvažiuos, — tarytum sau kalbėjo Ochockis,— tai 
galima buvo tikėtis, bet man nepatinka tasai staigumas. Ar jis 

jums rašė?.. 
“ — Nė raidelės, ir niekam, — atsakė senasis pardavėjas. 

Ochockis palingavo galvą. 

— Taip turėjo įvykti, — sumurmėjo jis. 

— Kodėl turėjo įvykti? ..— pašoko Žeckis.— Argi jis su- 
bankrutavo, ar neturėjo ko veikti? .. Tokia parduotuvė, bend- 
rovė — argi tai niekai? O negalėjo vesti gražios, padorios mo- 
ters. .. 

— Ir daugiau būtų tokių moterų atsiradę,— įterpė Ochcc- 
kis.— Visa tai buvo gerai, — atsakė jis pagyvėdamas,— bet ne 
jo būdo žmogui... 

— Kaip jūs tai suprantate? — paklausė Žeckis, kuriam kal- 
ba apie Vokulskį teikė tokį pat malonumą kaip įsimylėjusiam 
apie mylimąją.— Kaip jūs tai suprantate? .. Ar jūs artimai tą 
žmogų pažinojote? ..— atkakliai klausinėjo jis, ir jo akys bliz- 
gėjo. 

— Jį pažinti nesunku. Tai buvo, trumpai sakant, plačios 
sielos Žmogus. 

— Taigi, taigi! ..— patvirtino Žeckis, barbendamas pirštu 
į stalą ir žiūrėdamas į Ochockį kaip į šventąjį paveikslą. — Ta- 
čiau kaip jūs suprantate tą platumą? .. Puikiai pasakyta! .. Tik 
prašom geriau man paaiškinti. .. 

Ochockis šyptelėjo. 

— Matote,— pradėjo jis, — mažytės sielos žmonės rūpinasi 
tik savo reikalais, mintimi nesiekia toliau šios dienos ir bjau- 
risi viskuo, kas neištirta. Jiems kad tik būtų ramu ir sotu... 
O toks, kaip jis galvoja apie tūkstančius, žvelgia kartais ke- 
liasdešimt metų į priekį, ir viskas, kas nepažinta ir neišspręs- 
ta, neapsakomai jį traukia. Tatai net nėra joks nuopelnas, o 
tiesiog būtinumas. Kaip kad geležis pati linksta į magnetą arba 
bitė lipdo savo korius, taip ir tokie žmonės veržiasi į didžias 
idėjas ir nepaprastus darbus... 

Žeckis spaudė jam abi rankas ir virpėjo iš susijaudinimo. 

— Šumanas, — tarė jis, — gudruolis daktaras Šumanas sa- 
ko, kad Stachas yra pamišėlis, lenkų romantikas. 

— Šumanas kvailas su savo žydišku klasicizmu! . .— atsi- 
liepė Ochockis.— Jis netgi nenujaučia, kad civilizaciją sukūrė 
ne miesčionys, ne vertelgos, o kaip tik tokie pamišėliai. .. Jei- 
gu protas remtųsi galvojimu, kaip pralobti, žmonės iki šiol 
būtų beždžionės. .. 

— Šventi žodžiai... gražūs žodžiai!..— kartojo senasis 
pardavėjas.— Tačiau paaiškinkite man, kokiu būdu toks žmo- 
gus kaip Vokulskis galėjo... štai šitaip... įsipainioti? .. 

— Žinote, aš stebiuosi, kad tai atsitiko taip vėlai! ..— gūž- 
telėdamas pečiais, atsakė Ochockis.— Juk aš žinau jo gyveni- 

mą, žinau, kad tas žmogus kone duso čia nuo pat vaikystės. 
Jis siekė mokslo, bet negalėjo savo siekimo įvykdyti, turėjo 
plačius visuomeninius instinktus, bet ką tik šia kryptimi be- 
pradėdavo, viskas sužlugdavo. .. Netgi toji menkutė prekybos 
bendrovė, kurią jis įsteigė, atnešė jam tik priekaištus ir ne- 
apykantą. .. 

— Teisybę sakote! .. teisybę sakote! ..— kartojo Žeckis.— 
O čia dar ta panelė Izabelė... 

— Taip, ji galėjo suteikti jam ramybę. Pasiekęs asmeninę 
laimę, jis lengviau būtų susitaikęs su aplinka ir būtų panau- 
dojęs savo energiją tomis kryptimis, kurios pas mus yra gali- 
mcs. Bet. .. jis blogai pataikė... 

— Kas gi toliau?... 

— Ką aš galiu žinoti? ..— sušnibždėjo Ochockis.— Dabar 
jis yra tarsi su šaknimis išrautas medis. Jeigu susiras tinkamą 
dirvą, o Europoje gali ją rasti, ir jeigu dar turi energijos, tai 
jis visas pasiners į kokį nors darbą ir gal net pradės kaip rei- 
kiant gyventi. .. Tačiau jeigu jis yra išsisėmęs, o tai jo amžiu- 
je taip pat galimas dalykas. .. 

Žeckis prikišo pirštą prie lūpų. .. 

— Cit!.. cit! ..— nutraukė jis.— Stachas turi energijos. .. 
ir kiek turi!.. Jis dar išplauks. .. išplau. .. 

Jis pasitraukė nuo lango ir, atsišliejęs į staktą, pravirko. 

— Aš taip sergu. .. nervai pairo. ..— kalbėjo jis.— Rodos, 
turiu širdies ydą... Bet tai praeis... praeis... Tiktai kodėl jis 
taip bėga. .. slepiasi. .. nerašo? .. 

— Ak, kaip aš suprantu tą iškankinto žmogaus bjaurėjimą- 
si viskuo, kas jam primena praeitį!..— sušuko Ochockis.— 
Man tai irgi pažįstama, nors ir iš kuklaus patyrimo. .. Įsivaiz- 
duokite, kai aš gimnazijoje laikiau brandos egzaminus, turė- 
jau per penkias savaites išeiti septynių klasių lotynų ir graikų 
kalbų kursą, nes tų dalykų niekuomet nenorėdavau mokytis. 
Na, per egzaminą aš šiaip taip išsisukau, bet prieš tai tiek 
dirbau, kad pervargau. 

Nuo to laiko ne tik negalėjau žiūrėti į lotyniškas arba 
graikiškas knygas, bet net prisiminti jas buvo bjauru. Nega- 
lėjau žiūrėti į mokyklos pastatą, vengiau draugų, kurie kartu 

su manimi ruošėsi egzaminui, netgi išsikėliau iš savo senojo 
buto. Tatai truko keletą mėnesių, ir aš nenurimau, kol... žŽi- 
note, ką padariau? Įmečiau į krosnį ir sudeginau tuos pra- 
keiktus graikų ir lotynų kalbos vadovėlius!.. Vos ne valan- 
dą visas tas šlamštas ruseno ir rūko, bet užtat paskui, kai lie- 
piau išberti pelenus į šiukšlyną, iškart pasveikau!.. Nors dar 
ir dabar mane šiurpas ima, kai pamatau graikiškas raides arba 
lotyniškas išimtis: panis, piscis, crinis. .. Brrr... Kaip tai šlykš- 
TUs us 
Taigi nesistebėkite,— užbaigė Ochockis,— kad Vokulskis 
mauna iš čia net į Kiniją... Per ilgą kentėjimą Žmogus gali 
pasiusti. .. Nors ir tai praeina... 

— O keturiasdešimt šešeri metai, mielas mano? ..— pa- 
klausė Žeckis. 

— O stiprus organizmas? .. O tvirtos smegenys? .. Na, ir 
užsiplepėjau. .. Tad sudie, sveikite. .. 

— (Gal jūs išvažiuojate? .. 

— Net į Peterburgą, — atsakė Ochockis.— Turiu prižiūrėti, 
kad būtų įvykdytas velionės Zaslavskos testamentas, kurį dė- 
kingi giminaičiai ketina užginčyti. Pasėdėsiu tenai turbūt iki 
spalio pabaigos. 

— Kai tiktai gausiu žinią nuo Stacho, tučtuojau jums pra- 
nešiu. Tiktai atsiųskite man savo adresą. 

— Ir aš jums pranešiu, jei tik ką nugirsiu... Nors abejo- 
ju... Iki pasimatymo!.. 

— Linkiu jums greičiau sugrįžti. .. 

Pasikalbėjęs su Ochockiu, ponas Ignacas nepaprastai pa- 
gyvėjo. Atrodė, kad senasis pardavėjas prisisėmė jėgų, pasi- 
šnekėjęs su žmogumi, kuris ne tik suprato brangųjį Stachą, 
bet ir pats buvo daug kuo į jį panašus. 

„Ir jis buvo toks pat,— galvojo Žeckis.— Energingas, blai- 
viai galvojąs ir vis tiek nuolat kupinas kilnių polėkių..." 

Galima pasakyti, kad nuo tos dienos ponas Ignacas ėmė 
sveikti. Jis atsikėlė iš lovos, paskui pakeitė chalatą į švarką, 
pradėjo lankytis parduotuvėje ir net dažnai išeidinėti į gatvę. 
Šumanas žavėjosi savo pavykusiu gydymu, kurio dėka širdies 
liga toliau nebesiplėtė. 

— Kas bus toliau, nežinia, — sakė jis Šlangbaumui, — bet 
faktas, kad jau keletas dienų senis jaučiasi geriau. Atgavo 
apetitą, pradėjo miegoti, o svarbiausia — praėjo apatija. Su 
Vokulskiu buvo lygiai taip pat. 

Iš tikrųjų Žeckį palaikė viltis, kad anksčiau ar vėliau jis 
gaus laišką nuo savo Stacho. 

„Galbūt jis jau Indijoje, — galvojo ponas Ignacas,— vadi- 
nasi, rugsėjo pabaigoje turi ateiti iš jo žinia... Na, tokiais 
atvejais laiškas gali ir pavėluoti, bet jau už spalį tai galvą 
dedu..." 

Tuo metu iš tikrųjų pasigirdo žinių apie Vokulskį, bet la- 
bai keistų. 

Vieną vakarą, jau rugsėjo pabaigoje, poną Ignacą aplankė 
Šumanas ir juokdamasis pasakė: 

— Tik paklausykite, kaip tas pusgalvis sudomino visus 
žmones. Nuomininkas iš Zaslaveko pranešė Šlangbaumui, kad 
velionės pirmininkienės vežėjas neseniai matęs Vokulskį Zas- 
lavo miške. Jis netgi nusakė, kaip anas buvo apsirengęs ir 
kokiu arkliu jojo... 

— Galimas daiktas! ..— atsiliepė pagyvėjęs ponas Ignacas. 

— Niekai!.. Kur Krymas, kur Rymas; kur Indija, o kur 
Zaslavekas? ..— atsakė daktaras.— Juoba kad beveik tuo pa- 
čiu metu kitas žydas, anglių pirklys, matęs Vokulskį Dombro- 
voje... Maža to, jis neva sužinojęs, kad Vokulskis nupirko iš 
vieno girtuoklio angliakasio du užtaisus dinamito. .. Na, tokios 
nesąmonės turbūt jau ir jūs neginsiteč.. 

— Bet ką visa tai galėtų reikšti? .. 

— Nieko. Matyt, Šlangbaumas paskelbė žydams, kad atly- 
gins už žinias apie Vokulskį, tai dabar Vokulskis ir vaidenasi 
visiems kone pelės urve... Šventasis rublis gimdo aiškiare- 
gius! ..— užbaigė daktaras ir ironiškai nusijuokė. 

Žeckis turėjo pripažinti, kad tie gandai neturi jokios pras- 
mės, o Šumano aiškinimas visiškai įtikimas, bet jo nerimas 
dėl Vokulskio padidėjo. 

Tačiau netrukus tas nerimas virto tiesiog išgąsčiu, kai 
paaiškėjo faktas, dėl kurio jau jokiu būdu negalima buvo abe- 
joti: spalio pirmą vienas notaras išsikvietė pas save poną 

Ignacą ir parodė jam notarinį aktą, Vokulskio pasirašytą prieš 
išvažiuojant į Maskvą. 

Tai buvo formalus testamentas. Jame Vokulskis paskirstė 
Varšuvoje likusius savo pinigus, iš kurių septyniasdešimt 
tūkstančių rublių gulėjo banke, o šimtas dvidešimt tūkstan- 
čių — pas Šlangbaumą. 

Pašaliniams žmonėms tas testamentas buvo įrodymas, kad 
Vokulskis, jį rašydamas, elgėsi kaip už savo veiksmus neat- 
sakąs žmogus, bet Žeckiui jis atrodė visai logiškas. Vokulskis 
užrašė didžiulę šimto keturiasdešimt tūkstančių rublių sumą 
Ochockiui, dvidešimt penkis tūkstančius rublių Žeckiui ir dvi- 
dešimt tūkstančių rublių nepilnametei Elenai Stavskai. Liku- 
sius penkis tūkstančius rublių paskirstė buvusiems parduotu- 
vės tarnautojams ir savo pažįstamiems neturtingiems žmo- 
nėms. Iš tos sumos po penkis šimtus rublių gavo: Vengele- 
kas — Zaslavo dailidė, Visockis — Varšuvos vežėjas ir antras 
Visockis — jo brolis, iešmininkas iš Skernevicų. 

Jausmingais žodžiais Vokulskis prašė visus apdovanotuo- 
sius priimti dovaną kaip iš mirusio, o notarą įpareigojo ne- 
skelbti to akto anksčiau kaip spalio pirmą. 

Žmonės, pažinojusieji Vokulskį, sukėlė triukšmą, pasipy- 
lė paskalos, piktos užuominos, atsirado ir įsižeidusių. .. O Šu- 
manas, kalbėdamasis su Žeckiu, pareiškė tokią nuomonę: 

— Kad jums buvo šį tą užrašęs, aš seniai žinojau. .. Ochoc- 
kiui davė beveik milijoną zlotų, nes pamatė, kad tai toks pat 
pamišėlis kaip ir jis pats... Na, ir dovaną gražiosios ponios 
Stavskos dukrelei, — pridūrė jis nusišypsodamas,— taip pat su- 
prantu. Tiktai vienas dalykas mane intriguoja. .. 

— Kas būtent? — paklausė Žeckis, kramtydamas ūsus. 

— Iš kur tarp apdovanotųjų atsirado tas iešmininkas Vi- 
sockis? .. 

Šumanas užsirašė jo vardą ir pavardę ir išėjo susimąstęs. 

Žeckį apėmė didis nerimas: kas galėjo atsitikti Vokuls- 
kiui? kodėl jis surašė testamentą ir kodėl kreipėsi jame į visus 
kaip žmogus, galvojąs apie artimą mirtį?.. Tačiau netrukus 
kai kurie įvykiai sukėlė ponui Ignacui vilties kibirkštėlę ar 
bent šiek tiek nušvietė keistą Vokulskio elgesį. 

Pirmiausia Ochockis, sužinojęs apie užrašytus pinigus, ne 
tik tučtuojau atsakė iš Peterburgo, kad priima juos ir nori visą 
sumą gauti grynais lapkričio pradžioje, bet dargi išsilygo iš 
Šlangbaumo procentus už spalio mėnesį. 

Paskui laišku užklausė Žeckį, ar ponas Ignacas nesutiktų 
paskolinti jam iš savo kapitalo dvidešimt vieną tūkstantį rub- 
lių grynais, o jis grąžintų tą sumą per šventą Joną, kai bus 
išmokėti įkaitiniai Ochockio dvaro ipotekos pinigai. 

„Man nepaprastai svarbu, — užbaigė jis laišką, — turėti ran- 
kose viską, kas man priklauso, nes lapkričio mėnesį būtinai 
turiu išvažiuoti į užsienį. Viską jums paaiškinsiu, kai susitik- 
sime. .." 

„Kodėl jis taip skuba išvažiuoti į užsienį ir kodėl surenka 
visus pinigus? ..— klausinėjo save Žeckis.— Pagaliau kodėl 
atideda paaiškinimą iki susitinkant? ..“ 

Suprantama, jis priėmė Ochockio pasiūlymą. Jam rodėsi, 
kad tame skubėjime išvažiuoti ir nutylėjimuose slypi kažko- 
kia vilties kibirkštėlė. 

„Kas žino, — mąstė jis, — ar iš tikrųjų Stachas su savo puse 
milijono išvažiavo į Indiją? .. Gal juodu su Ochockiu susitiks 
Paryžiuje, pas tą keistuolį Geistą? .. Kažkokie metalai... kaž- 
kokie balionai!.. Matyt, jiems rūpi išlaikyti paslaptį, bent 
kurį laiką...“ 

Tačiau šį kartą jo apskaičiavimus sugriovė Šumanas, kaž- 
kuria proga pasakęs: 

— Teiravausi Paryžiuje apie tą garsųjį Geistą, manyda- 
mas, kad gal pas jį bus užkliuvęs Vokulskis. Na, bet Geistas, 
kažkada buvęs labai gabus chemikas, dabar visiškai išprotė- 
jęs... Visa Akademija juokiasi iš jo prasimanymų! .. 

Visos Akademijos šaipymasis iš Geisto smarkiai palaužė 
Žeckio viltis. Niekas kitas, o tik Prancūzijos Akademija gali 
tinkamai įvertinti tuos metalus ar balionus... O jeigu tokie 
išminčiai nutarė, kad Geistas yra pamišęs, tai jau Vokulskiui 
pas jį nebūtų kas veikti. 

„Tad kur ir ko jis išvažiavo? — galvojo Žeckis.— Na, žino- 
ma, nusprendė pakeliauti, nes jam čia buvo bloga... Jeigu 
Ochockis išsikraustė iš buto, kuriame jam įkyrėjo tik graikų 

kalbos gramatika, tai juo labiau galėjo Vokulskis iškeliauti iš 
miesto, kuriame jį taip prikankino moteris... Ir kad būtų tik 
ji viena!.. Argi gyveno kada kitas žmogus, kuris būtų labiau 
šmeižiamas kaip jis?..“ 

„Bet kam jis surašė kone testamentą ir dargi užsiminė jame 
apie mirtį? ..'— toliau galvojo ponas Ignacas. 

Šitas abejones išsklaidė Mračevskis. Jaunasis vyras atva- 
žiavo į Varšuvą netikėtai ir atėjo pas Žeckį smarkiai susirū- 
pinęs. Kalbėjo jis nervingai, nuotrupomis, o pagaliau užsimi- 
nė, kad ponia Stavska nesiryžtanti priimti Vokulskio dovanos, 
o ir jam pačiam ta dovana atrodanti įtartina. .. 

*— Vaikas esi, mielas mano!..— pasipiktino ponas Igna- 
cas.— Vokulskis užrašė jai, tai yra Heliuniai, dvidešimt tūks- 
tančių rublių, nes simpatizavo tai moteriai; o simpatizavo to- 
dėl, kad jos namuose atrasdavo ramybę sunkiausiomis valan- 
domis. .. Juk tu žinai, kad jis mylėjo panelę Izabelę?.. 

— Žinau,— kiek ramiau atsakė Mračevskis,— bet žinau ir 
tai, kad ponia Stavska buvo neabejinga Vokulskiui... 

— Nair kas?.. Dabar Vokulskis mums visiems beveik mi- 
ręs, ir Dievas žino, ar kada jį pamatysime. .. 

Mračevskio veidas nušvito. 

— Teisybė,— pasakė jis, — teisybė... Iš mirusiojo ponia 
Stavska gali priimti dovaną, o man nėra ko bijoti, kad ji pri- 
simins Vokulskį. .. 

Ir jis išėjo labai patenkintas, kad Vokulskis gal jau ne- 
gyvas. 

„Teisingai pasielgė Stachas, šitokia forma surašydamas sa- 
vo testamentą, — pagalvojo ponas Ignacas.— Mažiau rūpesčių 
tiems, kuriuos jis apdovanojo, ypač šauniajai poniai Elenai...“ 

Parduotuvėje Žeckis lankydavosi vos per kelias dienas 
kartą, ir vienintelis jo darbas, tarp kitko, atliekamas be už- 
mokesčio, buvo sutvarkyti prekylangius, o tai jis paprastai 
darydavo naktį iš šeštadienio į sekmadienį. Senasis pardavė- 
jas labai mėgo tą tvarkymą, ir Šlangbaumas pats paprašė jį ir 
toliau to darbo neatsisakyti, slapta tikėdamasis, kad ponas 
Ignacas padės pas jį savo kapitalą iš nedidelių procentų. 

Bet ir taip retai lankydamasis, ponas Ignacas pastebėjo, 
kad parduotuvėje viskas iš pagrindų eina blogyn. Prekės bu- 
vo gražios pažiūrėti ir net truputį atpigo, bet prastos; parda- 
vėjai storžieviškai kalbėjo su pirkėjais ir dažnai smulkiai suk- 
čiaudavo, o tai Žeckio neliko nepastebėta. Pagaliau du nauji 
inkasentai išeikvojo daugiau kaip šimtą rublių. 

Kai ponas Ignacas priminė tatai Šlangbaumui, išgirdo šitokį 
atsakymą: 

— Žinokite, kad pirkėjams patinka ne geros prekės, o tik 
pigios... O išeikvojimų visur pasitaiko. Pagaliau kur aš su- 
rasiu kitokių žmonių? 

Nors Šlangbaumas ir dėjosi abejingas, tačiau širdyje siel- 
vartavo, o Šumanas negailestingai iš jo tyčiojosi. 

— Juk tiesa, ponas Šlangbaumai, — kalbėjo daktaras, — jei- 
gu mūsų krašte pasiliktų vien tik Žydai, tai mudu iš tos pre- 
kybos tik elgetų krepšius pelnytume! Nes vieni mus apgau- 
dinėtų, o kiti nesileistų mūsų apmaunami. .. 

Turėdamas daug laisvo laiko, ponas Ignacas daug mąstė ir 
stebėjosi, kad jam dabar ištisas dienas rūpi klausimai, kurie 
seniau nė į galvą neateidavo. 

„Kodėl mūsų parduotuvė smuko? ..— kalbėjo jis sau.— Nes 
joje šeimininkauja ne Vokulskis, o Šlangbaumas. O kodėl 
nešeimininkauja Vokulskis?.. Nes, kaip kad pasakė Ochoc- 
kis, Stachas duso čionai beveik nuo pat vaikystės ir pagaliau 
turėjo ištrūkti į gryną orą...“ 

Ir jis prisimindavo reikšmingiausius Vokulskio gyvenimo 
momentus. Kai jis, dar padavėju pas Hopierį dirbdamas, pa- 
noro mokytis, visi jam trukdė. Kai įstojo į universitetą, iš jo 
buvo pareikalauta pasiaukojimo. Kai sugrįžo į tėvynę, jam net 
atsisakė duoti darbo. Kai praturtėjo, ant jo pabiro įtarimai, 
o kai įsimylėjo, dievinamoji moteris ko niekšiškiausiai apga- 
vo... 
„Reikia pripažinti, — nusprendė ponas Ignacas, — kad tokio- 
mis sąlygomis jis padarė viską, ką galėjo..." 

Tačiau jeigu susidariusios sąlygos išstūmė Vokulskį iš tė- 
vynės, tai kodėl gi jo parduotuvė atiteko, sakysime, ne jam, 
Žeckiui, o Šlangbaumui? .. 

Nes jis, Žeckis, niekuomet negalvojo turėti nuosavą par- 
duotuvę. Jis kovėsi už vengrų interesus ir laukė, kada Napo- 
leono palikuonys pertvarkys pasaulį. Ir ką gi?.. Pasaulis 
nepagerėjo, Napoleono giminė išmirė, o parduotuvės savinin- 
ku tapo Šlangbaumas. 

„Baisu pagalvoti, kiek pas mus veltui žūva dorų žmonių, — 
mąstė Žeckis.— Kacas paleido sau kulką į kaktą, Vokulskis 
išvažiavo, Kleinas — Dievas žino kur, o ir Liseckiui teko išsi- 
danginti, nes jam neatsirado čionai vietos..." 

Mąstant apie tuos dalykus, poną Ignacą grauždavo sąžinė, 
ir dėl to jam pamažu ėmė ryškėti tam tikras planas ateičiai. .. 

— Susidėsiu,— sakydavo jis sau,— su ponia Stavska ir 
Mračevskiu. Jie turi dvidešimt tūkstančių rublių, aš dvidešimt 
penkis tūkstančius, ir iš tokios sumos jau galime atidaryti pa- 
dorią parduotuvę, kad ir Šlangbaumo pašonėje. 

Tuo planu jis taip susižavėjo, kad net pasijuto Žymiai 
sveikesnis. Tiesa, vis dažniau skaudėdavo pečius ir kankin- 
davo dusulys, bet jis nekreipė į tai dėmesio. .. 

„Nuvažiuosiu pasigydyti kad ir į užsienį, — galvojo jis,— 
atsikratysiu tuo kvailu dusuliu ir kaip reikiant imsiuosi dar- 
bo... Argi tik vienas Šlangbaumas gali pas mus turtėti?..“ 

Jis jautėsi esąs jaunesnis ir žvalesnis, nors Šumanas nepa- 
tarė jam vaikščioti į gatvę ir liepė nesijaudinti. 

Tačiau pats daktaras dažnai pamiršdavo savo paliepimus. 

Vieną rytą jis įbėgo pas Žeckį nepaprastai susijaudinęs, 
netgi užmiršęs užsirišti kaklaraištį. 

— Žinote,— sušuko jis, — gražių dalykų sužinojau apie Vo- 
kulskį!.. 

Ponas Ignacas padėjo peilį ir šakutę — jis kaip tik valgė 
bifšteksą su bruknėmis — ir iš karto pajuto skausmą pečiuose. 

— Kas atsitiko? ..— silpnu balsu paklausė jis. 

— Na ir Stasius! ..— kalbėjo Šumanas.— Suieškojau Sker- 
nevicuose tą iešmininką Visockį, ištardžiau jį, ir žinote, kas 
paaiškėjo? .. 

— Ką aš galiu žinoti? ..— suvapėjo Žeckis, jausdamas, 
kaip jam darosi tamsu akyse. 

— Tik įsivaizduokite, — susierzinęs tarė Šumanas,-- kad... 
tas kelmas. .. tas galvijas... anąsyk, gegužės mėnesį, kai va- 
žiavo su Lenckiais į Krokuvą, Skernevicuose šoko po trauki- 
niu!.. Ir Visockis jį išgelbėjo. .. 

— Ė-ėl!..— nutęsė Žeckis. 

— Ne „ė-ė“, o taip ir buvo... Ir iš to matau, kad mielasis 
Stasiulis, be romantizmo, sirgo dar savižudybės manija. .. Einu 
lažybų iš viso savo turto, kad jis jau nebe gyvas! .. 

Daktaras staiga nutilo, pastebėjęs, kaip baisiai pasikeitė 
pono Ignaco veidas. Smerkiai sumišęs, jis pats beveik nešte 
nunešė ligonį į lovą ir širdyje prisiekė daugiau niekuomet ne- 
liesti tų klausimų. 

Tačiau likimas nulėmė kitaip. 

Spalio pabaigoje laiškanešys atnešė Žeckiui registruotą 
laišką, adresuotą Vokulskiui. 

Laiškas buvo išsiųstas iš Zaslavo, adresas užrašytas neįgu- 
dusia ranka. 

„Nejaugi nuo Vengeleko? .. 
atplėšė voką. 


— pagalvojo ponas Ignacas ir 


„Jūsų malonybe! — rašė Vengelekas.— Visų pirma dė- 
kojame jūsų malonybei už tai, kad prisiminėte mus, ir 
už tuos penkis šimtus rublių, kuriuos jūsų malonybė mums 
vėl padovanojote, ir už visas jūsų geradarystes, kurias 
gavome iš jūsų dosniųjų rankų, dėkojame: mano motina, 
mano žmona ir aš... Paskui mes visi trys klausiame apie 
jūsų malonybės sveikatą ir gyvenimą ir ar laimingai jūs 
parvykote namo? Taip turbūt ir yra, nes kitaip jūsų 
malonybė nebūtumėte prisiuntęs savo didžiosios dovanos. 
Tiktai mano žmona labai dėl jūsų malonybės nerimauja, 
nemiega naktimis ir net norėjo, kad aš pats nuvažiuočiau 
į Varšuvą, kaip jau moteris. 

Mat čia pas mus, jūsų malonybe, rugsėjo mėnesį, tą 
pačią dieną, kai jūs, eidamas prie pilies, sutikote mano 
motiną prie bulvių, atsitiko didelis įvykis. Vos tik motina 
parėjo iš lauko ir užkaitė vakarienę, staiga pilyje kažkas 
dukart padrioskėjo, tarytum perkūnas trenkė, o mieste- 

lyje net visi stiklai sudrebėjo. Motinai puodynė iš rankų 
iškrito, ir ji iš karto sako man: 

„Bėk ko greičiausiai prie pilies, nes gal dar tenai 
tebėra ponas Vokulskis, kad jam nelaimė neatsitiktų.“ Aš 
iš karto ir nulėkiau. 

Viešpatie Dieve! Vos bepažinau kalną. Iš keturių pilies 
sienų, kurios dar stipriai laikėsi, liko tiktai viena, o trys 
kone į miltus sumaltos. Akmuo, kuriame mes pernai iška- 
lėme eiles, suskilo į kokius dvidešimt gabalų, o toje vieto- 
je, kur buvo užverstas šulinys, pasidarė duobė, ir ske- 
veldrų joje daugiau kaip grūdų ant grendymo. Aš manau, 
kad sienos pačios nuo senumo sugriuvo; bet motina mano, 
kad tai gal velionis kalvis, apie kurį aš jūsų malonybėms 
pasakojau, bus tokią eibę padaręs. 

Niekam nieko nesakydamas, kad jūsų malonybė tada 
prie pilies ėjote, visą savaitę kapsčiausi griuvėsiuose — 
ar tik neatsitiko, sergėk Dieve, kokia nelaimė. Ir tik kai 
jokių pėdsakų neradau, tai taip nudžiugau, jog toje vie- 
toje noriu pastatyti kryžių, visą iš ąžuolo, nedažytą, kad 
būtų atminimas, kaip jūsų malonybė nuo nelaimės išsi- 
gelbėjote. Bet mano žmona, savo moterišku papratimu, 
vis nerimauja... Todėl nuolankiai prašau jūsų malonybę 
pranešti mums, kad jūs gyvas ir sveikas. .. 

Kunigas klebonas patarė man iškalti kryžiuje tokį 
įrašą: 

NON OMNIS MORIAR!... 


Kad žmonės žinotų, jog nors senoji pilis, praėjusių 
laikų paminklas, ir sugriuvo, bet ne visa žuvo ir dar ne- 
maža jos liks pažiūrėti net mūsų anūkams..." 


— Vadinasi, Vokulskis buvo tenai rugsėjo mėnesį!..— 
nudžiugo Žeckis ir pasiuntė daktaro, prašydamas jį ateiti tuč- 
tuojau. 


1 "Ne visas numirsiu“ (Iot.). Eilutė iš Horacijaus odės „Pa- 


minklas"“. 

Nepraėjo nė ketvirtis valandos, ir atėjo Šumanas. Jis du 
kartus perskaitė Vengeleko laišką ir nustebęs žvilgčiojo į pa- 
gyvėjusį pono Ignaco veidą. 

— Na, ką jūs pasakysite, daktare? ..— triumfuodamas pa- 
klausė Žeckis. 

Šumanas dar labiau nustebo. 

— Ką aš pasakysiu? ..— pakartojo jis.— Įvyko tai, ką pra- 
našavau Vokulskiui dar prieš jam važiuojant į Bulgariją. Juk 
aiškų, kad Stachas žuvo Zaslave... 

Žeckis nusišypsojo. .. 

— Tik jūs pagalvokite, ponas Ignacai,— kalbėjo daktaras, 
sunkiai bevaldydamas susijaudinimą.— Tik pagalvokite: jis 
buvo pastebėtas Dombrovoje, kai pirko dinamito užtaisus, pas- 
kui Zaslaveko apylinkėse ir pagaliau pačiame Zaslave. Tur- 
būt pilyje kada nors kažkas įvyko tarp jo ir tos... tos pra- 
keiktosios. .. Jis man kartą net sakė, kad norėtų prasmegti 
kiaurai žemę taip giliai, kaip į Zaslavo šulinį. .. 

— Jeigu būtų norėjęs nusižudyti, būtų galėjęs tai anksčiau 
padaryti... Pagaliau būtų pakakę ir pistoleto, nereikėtų nė di- 
namito,— atsakė Žeckis. 

— Jis juk jau mėgino nusižudyti... Bet tai buvo iki kaulų 
smegenų pasiutęs velnias, tad jam neužteko pistoleto... Jam 
reikėjo garvežio. .. Savižudžiai išrankūs, aš tai žinau!.. 

Žeckis lingavo galvą ir šypsojosi. 

— Ką gi jūs galvojate, po velnių? ..— netekęs kantrybės, 
sušuko Šumanas.— Ar jūs turite kokią kitą hipotezę? .. 

— Turiu. Stachą tiesiog kankino prisiminimai apie tą pilį, 
ir jis nutarė ją sunaikinti, kaip kad Ochockis sunaikino graikų 
kalbos gramatiką, kai ji jam įgriso. Ir tuo pačiu metu atsakyta 
ir tai panelei, kuri, kaip Žmonės pasakoja, važinėjusi kiekvie- 
ną dieną prie tų griuvėsių dūsauti. .. 

— Bet tai būtų vaikiška! .. Keturiasdešimt metų vyras ne- 
gali elgtis kaip gimnazistas. .. 

— Tai priklauso nuo temperamento,— ramiai atsakė Žec- 
kis.— Kiti grąžina praeitį primenančius daiktelius, o jis savąjį 
išsprogdino. .. Tik gaila, kad tos Dulcinėjos nebuvo tarp griu- 
vėsių. 

Daktaras susimąstė. 

— Pasiutęs velnias!.. Bet kurgi jis dabar dingo, jeigu 
gyvas?.. 

— O dabar jis kaip tik keliauja lengva širdimi. O mums 
nerašo, nes, Matyt, mes visi jam įkyrėjome. . .— tyliau pridūrė 
ponas Ignacas.— Pagaliau jeigu jis būtų ten žuvęs, būtų likę 
kokių nors pėdsakų... 

— Negalėčiau prisiekti, kad jūs neteisus, nors... aš tuo 
netikiu, — sumurmėjo Šumanas. 

Jis liūdnai palingavo galvą ir kalbėjo toliau: 

— Romantikai turi išmirti, nieko nepadarysi: dabartinis 
pasaulis ne jiems... Viskas, kas buvo paslaptinga, pasidarė 
aišku, ir mes jau nebetikime nei tuo, kad moterys yra angelai, 
nei tuo, kad gali būti idealų. Tas, kuris to nesupranta, turi 
žūti arba pats savo noru pasitraukti. .. 

Bet kaip jis išlaikė savo stilių! — užbaigė daktaras.— Žuvo 
po feodalizmo griuvėsiais... Mirė taip, kad net žemė sudrebė- 
jo... Įdomus tipas, įdomus. .. 

Jis staiga griebė skrybėlę ir išbėgo laukan, murmėdamas: 

— Pamišėliai!.. pamišėliai!.. Jie visą pasaulį galėtų už- 
krėsti savo beprotybe. .. 

Žeckis vis šypsojosi. 

„Trauk mane velniai, — kalbėjo jis sau,— jeigu aš klystu 
dėl Stacho!.. Pasakė panelei: adieu! Ir išvažiavo sau... Štai 
ir visa paslaptis. Kad tik sugrįžtų Ochockis, iš jo mes sužino- 
sime teisybę...“ 

Jis buvo taip puikiai nusiteikęs, kad išsitraukė iš palovio 
gitarą, suderino stygas ir skambindamas užniūniavo: 


Siela pavasariu bundančiu grožis, 
Aidi lakštingalų trelės; 
Žaliojoj girioj, prie šaltinėlio, 
Glaudžias dvi žydinčios rožės... 
Aštrus skausmas krūtinėje priminė, kad jam nereikia var- 


gintis. 
Vis dėlto jis jautė nepaprastą energijos antplūdį. 

„Stachas,— galvojo jis,— ėmėsi kažkokio didelio darbo, 
Ochockis važiuoja pas jį, tai ir aš turiu parodyti, ką sugebu... 

Napoleono giminė jau nepataisys pasaulio, ir niekas jo 
nebepataisys, jeigu mes po senovei veiksime kaip lunatikai... 
Sudarysiu bendrovę su Mračevskiu, parsikviesiu Liseckį, su- 
ieškosiu Kleiną — ir tada, ponas Šlangbaumai, pažiūrėsime, ar 
tik tu vienas protingas... Kas, po velnių, gali būti lengviau, 
negu pralobti, jeigu tik to nori? 

O dar su tokiu kapitalu ir su tokiais žmonėmis! .. 

Šeštadienio vakarą, kai pardavėjai išsiskirstė, ponas Igna- 
cas paėmė iš Šlangbaumo raktą nuo užpakalinių parduotuvės 
durų ir nuėjo tvarkyti prekylangių ateinančiai savaitei. 

Jis uždegė vieną lempą, atidarė didįjį prekylangį ir, Ka- 
zimiero padedamas, ištraukė iš jo žardinjetę ir dvi saksoniš- 
kas vazas, 0 į jų vietą pastatė japoniškas vazas ir senovės ro- 
mėnų stiliaus stalelį. Paskui liepė tarnui eiti miegoti, nes buvo 
įpratęs savarankiškai dėlioti smulkias prekes, ypač prisuka- 
mus žaislus. Pagaliau jis nenorėjo, kad kas nors pašalinis žino- 
tų, kaip mielai jis pats tais žaislais Žaidžia. 

Tą vakarą, kaip ir visuomet, jis išėmė juos visus, išdėliojo 
ant prekystalio ir paleido visus iš karto. Gal jau tūkstantąjį 
kartą gyvenime jis klausėsi muzikinių dėžučių melodijų ir 
žiūrėjo, kaip lokys kopia į stulpą, kaip stiklinis vanduo suka 
malūno ratus, kaip katė vejasi pelę, kaip šoka krokuviečiai, 
o eikliu žirgu, kiek tik įkabindamas, dumia jojikas. 

Ir, žiūrėdamas, kaip juda negyvos figūrėlės, jis gal jau 
tūkstantąjį kartą gyvenime kartojo: 

— Marionetės!.. Visi jūs marionetės! .. Jiems atrodo, kad 
daro, ką nori, o daro tik tai, ką jiems liepia spyruoklė, tokia 
pat akla kaip ir jie... 

Kai kreivai paleistas jojikas išvirto ant šokančių porų, po- 
nas Ignacas nuliūdo. 

„Padėti vienas kitam jie nesugeba, — galvojo jis, — bet su- 
griauti kam kitam gyvenimą moka ne blogiau kaip žmonės...“ 

Staiga jis išgirdo krabždesį. Atsigręžė ir parduotuvės gi- 
lumoje pamatė žmogaus figūrą, lendančią iš po prekystalio. 


u 

„Vagis .."— dingtelėjo jam mintis. 

— Labai atsiprašau, ponas Žecki, bet... aš tuoj atei- 
siu. ..— tarė figūra tamsiu veidu ir juodais plaukais, nubėgo 
prie durų, skubiai jas atidarė ir dingo. 

Ponas Ignacas negalėjo pakilti nuo krėslo, rankos nusviro, 
kojos nebeklausė. Tiktai širdis plakė kaip įskilęs varpas, o 
akyse pasidarė tamsu. 

— Ko aš, po velnių, išsigandau? — sušnibždėjo jis.— Juk 
tai yra tas... tas Izidorius Gutmorgenas. .. pardavėjas. .. Ma- 
tyt, nudžiovė ką nors ir pabėgo... Bet kodėl aš taip išsigan- 
dau?.. 

Tuo tarpu po gana ilgos pertraukos Izidorius Gutmorgenas 
sugrįžo į parduotuvę, o tai dar labiau nustebino Žeckį. 

— Iš kur jūs čia atsiradote? .. Ko jums reikia? ..— paklau- 
sė jį ponas Ignacas. 

Gutmorgenas atrodė gerokai sumišęs. Jis nuleido galvą, lyg 
būtų kuo nusikaltęs, ir, barbendamas pirštais į prekystalį, pa- 
sakė: | 

— Atsiprašau, ponas Žecki, bet jūs gal manote, kad aš ką 
nors pavogiau? .. Tai apieškokite mane... 

— Bet ką gi jūs čia darote? — paklausė Žeckis. Jis vėl 
norėjo atsistoti, bet negalėjo. 

— Man ponas Šlangbaumas liepė čia pasilikti nakčiai... 

— Kodėl?.. 

— Matote, ponas Žecki... su jumis ateina tvarkyti prekių 
tas Kazimieras... Tai ponas Šlangbaumas liepė man saugoti, 
kad jis ko nors neišneštų... Bet man pasidarė truputį bloga, 
ir... Aš labai atsiprašau. .. 

Žeckis jau pakilo nuo krėslo. 

— Ak jūs, šunsnukiai! — sušuko jis be galo įtūžęs.— Jūs 
mane laikote vagimi? .. Už tai, kad aš nemokamai jums dir- 
buž.. 

— Atsiprašau, ponas Žecki,— nuolankiai pastebėjo Gut- 
morgenas,— bet... kodėl gi jūs nemokamai dirbate?.. 

— Tegriebia jus milijonas velnių! ..— riktelėjo ponas Ig- 
nacas, išbėgo iš parduotuvės ir gerai užrakino duris. 

— Pasėdėk sau čia iki ryto, jeigu tau bloga!.. Ir palik 
atminimą savo šeimininkui, — sumurmėjo jis. 

Visą naktį ponas Ignacas negalėjo užmigti. O kadangi jo 
butą nuo parduotuvės skyrė tiktai prieangis, tai apie antrą 
valandą nakties išgirdo, kaip parduotuvėje Gutmorgenas ėmė 
tyliai belsti ir dusliu balsu maldauti: 

— Ponas Žecki, prašau atidaryti... Aš tuoj sugrįšiu. ..— 
Tačiau netrukus viskas nutilo. 

„O, nenaudėliai!..— galvojo Žeckis, vartydamasis lovo- 
je.— Jūs mane vagimi laikote... Na, palaukite!..“ 

Apie devintą ryto jis išgirdo, kad Šlangbaumas išleido Gut- 
morgeną, o paskui ėmė daužyti jo duris. Tačiau Žeckis neat- 
siliepė, o kai atėjo Kazimieras, liepė daugiau niekuomet ne- 
beleisti Šlangbaumo. 

— Išsikraustysiu iš čia, — kalbėjo jis, — kad ir nuo Naujųjų 
metų. .. Nors ir tektų gyventi palėpėje arba išsinuomoti kam- 
barį viešbutyje... Mane padarė vagimi! .. Stachas patikėdavo 
man milžiniškus pinigus, o tasai galvijas bijo dėl savo šlamš- 
tinių prekių... 

Prieš pietus jis parašė du ilgus laiškus: vieną — poniai 
Stavskai, siūlydamas atsikelti į Varšuvą ir sudaryti su juo 
bendrovę, o antrą — Liseckiui, klausdamas, ar jis nenorėtų 
grįžti ir dirbti jo parduotuvėje. .. 

Visą laiką, kol rašė ir skaitė, ką parašęs, jis piktai šyp- 
sojosi. | 

„Įsivaizduoju, kaip raukysis Šlangbaumas,— galvojo jis, — 
kai mes jam panosėje atidarysime parduotuvę ir konkuruo- 
sime. .. Che! che! che!.. Jis liepė mane sekti... Taip man ir 
reikia, kad leidau tam pašalaičiui įsiviešpatauti... Che! che! 
che!“ 

Čia užkliudė rankove plunksnakotį, ir jis. nusirito ant grin- 
dų. Žeckis pasilenkė, norėdamas jį pakelti, ir staiga pajuto 
keistą skausmą krūtinėje, tarsi kas būtų pradūręs jam plaučius 
aštriu peiliuku. Akimirką jam aptemo akys ir pasidarė truputį 
šleikštu; taip ir nepakėlęs plunksnos, jis pakilo nuo krėslo ir 
atsigulė šezlonge. 

„Būsiu paskutinis mulkis, — galvojo jis,— jeigu po poros 
metų Šlangbaumas neišsikraustys į Nalevkas. .. Senas aš kvai- 
lys! .. Rūpinausi Bonapartais ir visa Europa, o tuo tarpu mano 
pašonėje smulkus vertelga virto dideliu pirkliu ir įsakinėja 
mane sekioti kaip vagį... Na, bent pasimokiau ir dabar žino- 
siu visą gyvenimą... Dabar jau manęs nebevadinsite roman- 
tiku ir svajotoju. . ." 

Kažkas tarytum kliuvo kairiajame plautyje. 

— Astma? — sumurmėjo jis.— Reikės rimtai pradėti gydy- 
tis. Kitaip po kokių penkerių ar šešerių metų visai perkar- 
šiu... Ak, kad taip būčiau susigriebęs prieš dešimtį metų!.. 

Jis prisimerkė, ir jam ėmė rodytis, kad mato visą savo 
gyvenimą, nuo šios akimirkos iki pat vaikystės, išsiskleidusį 
kaip panorama, o jis plaukia pro ją nuostabiai ramiai ir leng- 
vai... Jį tiktai stebino, kad kiekvienas ką tik matytas vaiz- 
das taip nesugrąžinamai dyla atmintyje, jog jis jokiu būdu jo 
nebegali prisiminti. Štai pietūs „Europos“ viešbutyje, atida- 
rant naująją parduotuvę. .. Štai senoji parduotuvė, o joje pa- 
nelė Lencka kalbasi su Mračevskiu... Štai jo kambarys su 
pinučiais apkaltu langu, čia tik ką įėjo Vokulskis, sugrįžęs iš 
Bulgarijos. .. 


„Palauk... ką gi aš prieš tai mačiau? ..'— galvojo jis. 

Štai Hopferio vyno rūsys, kur jis susipažino su Vokuls- 
kiu... O štai kautynių laukas, ir melsvi dūmai plaikstosi ViI- 
šum mėlynais ir baltais mundurais aprengtų kareivių gretų... 
O štai senasis Mincelis sėdi krėsle ir tampo už virvutės lange 
kabantį kazoką... 

— Ar aš visa tai iš tikrųjų mačiau, ar tik sapnavau? .. Die- 
ve gailestingas. ..— sušnibždėjo jis. 

Dabar jam rodėsi, kad jis yra mažas berniukas; štai jo tėvas 
šnekasi su ponu Račeku apie imperatorių Napoleoną, o jis tuo 
metu paspruko į palėpę ir pro apskritą langelį žiūri į Vislą, 
anapus jos mato Pragą... Tačiau pamažu priemiesčio vaizdas 
išnyko iš akių, ir liko tiktai langelis. Iš pradžių jis buvo kaip 
didelė lėkštė, vėliau — kaip lėkštelė, o paskui pasidarė mažas 
kaip sidabrinis pinigėlis. .. 

Jis vis giliau nėrėsi į užmarštį, iš visų pusių jį užgriuvo 
tamsybė, o veikiau gili juoduma, kurioje tik anas langelis 
švietė kaip žvaigždė, bet ir jis vis blėso ir blėso. 

Pagaliau ir ta paskutinė žvaigždė užgeso. .. 

Galbūt jis ir vėl ją pamatė, bet jau nebe žemiškame hori- 
zonte. 


Apie antrą valandą dienos atėjo Kazimieras, pono Ignaco 
tarnas, ir atnešė krepšį su lėkštėmis. Jis brazdėdamas užtiesė 
stalą ir, pamatęs, kad ponas nenubunda, sušuko: 

— Pone, prašau pietų, atauš... 

Tačiau ponas Ignacas ir šį kartą nesukrutėjo; tuomet Ka- 
zimieras priėjo prie šezlongo ir pakartojo: 

— Prašau pietų... 

Staiga jis šastelėjo atgal, išbėgo į prieangį ir ėmė belsti 
į užpakalines parduotuvės duris; tenai buvo Šlangbaumas ir 
vienas iš jo pardavėjų. 

Šlangbaumas atidarė duris. 

— Ko nori? ..— šiurkščiai paklausė jis tarną. 

— Pone... mūsų ponui kažkas atsitiko. .. 

Šlangbaumas atsargiai įžengė į kambarį, žvilgtelėjo į šez- 
longą ir taip pat pasitraukė... 

— Bėk greičiau ir pakviesk daktarą Šumaną! ..— suriko 
jis.— Aš nenoriu eiti į vidų, .. 

Kaip tik tuo metu pas daktarą buvo Ochockis ir pasakojo 
jam, kaip vakar rytą jis sugrįžo iš Peterburgo, o dieną į Vie- 
nos traukinį išlydėjo savo kuziną, panelę Izabelę Lencką, kuri 
išvažiavo į užsienį. 

— Įsivaizduokite,— užbaigė Ochockis,— ji stoja į vienuo- 
lyną!.. 

— Panelė Izabelė?..— paklausė Šumanas.— Ką gi, ar ji 
ketina koketuoti net su pačiu Viešpačiu Dievu, ar tik nori 
pasilsėti nuo susijaudinimų, kad paskui tikriau galėtų ištekėti? 

— Nesakykite... ji keista moteris...— tyliai pasakė 
Ochockis. 


-— Visos jos atrodo mums keistos, kol įsitikiname, kad 
yra tiesiog kvailos arba niekingos,— susierzinęs atsakė dakta- 
ras.— Na, o apie Vokulskį jūs nieko negirdėjote? .. 

— Teisybė. ..— atsakė Ochockis, bet staiga nebaigė saky- 
ti ir nutilo. 

— Tai ką gi, ar jūs žinote apie jį ką nors?.. O gal norite 
padaryti iš to valstybinę paslaptį? ..— ėmė atkakliai klausinėti 
daktaras. 

Tą akimirką įbėgo Kazimieras, rėkdamas: 

— Ponas daktare, mūsų ponui kažkas atsitiko. Greičiau, 
greičiau! 

Šumanas pašoko, Ochockis paskui jį. Jie sėdo į puskarietę 
ir lėkte prilėkė prie namo, kuriame gyveno Žeckis. 

Vartuose jie susidūrė su Maruševičiumi; jis buvo gerokai 
susirūpinęs. 

— Tik įsivaizduokite, pone, — sušuko jis daktarui, — turiu 
į jį tokį svarbų reikalą... reikia gelbėti mano garbę... o jis 
tuo tarpu sau numirė!.. 

Daktaras ir Ochockis, Maruševičiaus lydimi, įėjo į Žeckio 
butą. Pirmajame kambaryje buvo jau Šlangbaumas, tarėjas 
Vengrovičius ir prekybos agentas Šprotas. 

— Jei būtų gėręs šviesųjį — kalbėjo Vengrovičius,— būtų 
gyvenęs šimtą metų. .. O dabar... 

Šlangbaumas, pamatęs Ochockį, čiupo už rankos ir pa- 
klausė: 

— Ar jūs būtinai norite atsiimti pinigus šią savaitę? .. 

— Taip. 

— Kodėl taip greitai?.. 

— Nes išvažiuoju. 

— Ilgam?.. 

— (Gal visiškai, — atrėžė Ochockis ir paskui daktarą įėjo 
į kambarį, kuriame gulėjo numirėlis. 

Paskui juos tyliai įsėlino ir kiti. 

— Baisus dalykas! — pasakė daktaras.— Vieni žūva, kiti 
išvažiuoja. .. Kas gi pagaliau čia pasiliks? .. 

— Mes!..— vienu balsu atsakė Maruševičius ir Šlang- 
baumas. 

— Žmonių nepritrūks...— pridūrė tarėjas Vengrovičius. 

— Nepritrūks... bet tuo tarpu išeikite iš čia, ponai! ..— 
riktelėjo daktaras. 

Visas būrys labai nenoromis išėjo į prieškambarį. Liko tik 
Šumanas ir Ochockis. 


— Pasižiūrėkite į jį. ..— tarė daktaras, rodydamas į nu- 
mirėlį. — Tai paskutinis romantikas! .. Kaip jie nyksta... Kaip 
jie nyksta... 


Jis peštelėjo sau ūsą ir nusigręžė į langą. ' 

Ochockis paėmė jau šaltą Žeckio ranką ir pasilenkė, tarsi 
norėdamas jam kažką į ausį pašnibždėti. Staiga šoninėje mi- 
rusiojo kišenėje pamatė iki pusės išsikišusį Vengeleko laišką 
ir nejučiomis perskaitė didelėmis raidėmis parašytus žodžius: 


NON OMNIS MORIAR... 


— Tavo teisybė. ..— tarė jis lyg pats sau. 
— Ar mano teisybė? ..— paklausė daktaras.— Seniai tai 
žinau. 
Ochockis tylėjo 
PABAIGA 

25 psl. Žifardas (1825—1882) — prancūzas, balionų konstruk- 
torius. Paryžiaus parodos metu (1878 m.) leido balionus (ligi 540 m 
aukštumo), sudarydamas pramogą parodos lankytojams. 


26 psl. Kloakos — garsūs Paryžiaus kanalai apie 800 km 
ilgio, sudaro ištisą požeminių koridorių tinklą. 


30 psl. Bedekeris Karlas (1801—1859) — vokiečių knygų 
leidėjas, išleidęs pagarsėjusius kelionių vadovus. 


31 psl. Marso laukas — didžiulė aikštė ant kairiojo Senos 
kranto; liaudies iškilmių, karo pratimų vieta. Nuo 1900 m. parkas. 
1878 m. Marso lauke buvo įrengta pasaulinė paroda. 


32 psl. ...tris respublikas — Pirmoji respublika 1792— 
1804 m., Antroji 1848—1852, Trečioji 1870—1940. 


48 psl. ...anglai turėjo teisę išvyti iš savo sa- 
los vilkus... — XVII a. Anglijoje, sistemingai medžiojant, buvo 
visiškai išnaikinti vilkai. 

344 psl. Dorė, Giustavas (1832—1883) — garsus pasaulinės li- 
teratūros veikalų iliustratorius. — Hogartas Viljamas (1697— 
1764) — anglų dailininkas graveris, buities scenų meistras. 


345 psl. Betsajidos kūdra. — Pagal biblinę legendą, Jeruza- 
lėje buvo kūdra, kurios vanduo turėjo gydomosios galios. 


355 psl. Peštas — Budapešto kvartalas ant kairiojo Dunojaus 
kranto, ligi 1872 m. atskiras miestas. 


408 psl. Filosofijos akmuo — fantastinė mėdžiaga, kuri, 
viduramžių alchemikų pažiūromis, tariamai galinti kiekvieną metalą 
paversti auksu ar sidabru ir, be to, galinti būti universali gydymo 
priemonė. 

414 psl. Kenigas Juzefas ir Sulickis Edmundas — tuo 
metu redagavo konservatyvius laikraščius: „Gazeta Warszawska“ 
(„Varšuvos laikraštis“) ir „(Gazeta Polska“ („Lenkijos laikraštis“). 
Taip pat abu rašinėjo straipsnius tarptautinės politikos klausimais. 


430 psl. Panis, piscis, crinis — lotyniški žodžiai „,duo- 
na", „žuvis“, „plaukas“ — išimtys lotynų kalbos gramatikoje. 

